Michael Crichton 


Next 


Părintele tehno-thrillerului, Michael Crichton, s-a 
născut în 1942 la Chicago. A studiat literatura 
engleză şi antropologia la Harvard, apoi şi-a luat 
licenţa la prestigioasa Harvard School of Medicine. 
Pentru a-şi susţine financiar cercetările în domeniul 
medicinii, a scris romane de spionaj sub pseudonim. 
Prima carte semnată cu numele său real, Germenul 
Andromeda (1969, ulterior ecranizată), a fost 
extrem de bine primită, ceea ce l-a determinat să 
devină scriitor profesionist. A publicat romane de 
aventuri (Marele jaf al trenului, 1975) şi 
tehno-thrillere: Terminalul uman (1972), Congo 
(1980), Sfera (1987; Polirom, 2007), Jurassic Park 
(1990, uriaş succes de public, datorat şi ecranizării 
semnate de Steven Spielberg), Lumea pierdută 
(1995), Prizonierii timpului (1999), Prada (2002) şi 
Frica (2004; Polirom, 2005). Romanul /Hărţuire 
sexuală (1994) a stat la baza unui film celebru, cu 
Michael Douglas şi Demi Moore. A semnat adaptările 
pentru ecran ale romanelor sale (Westworld, Coma, 
Marele jaf al trenului, Fugarul, Jurassic Park, Hărţuire 
sexuală, Congo, Lumea dispărută, Sfera etc). De 
asemenea, a regizat şapte filme (printre care şi 
primele patru menţionate mai sus), folosind în 
premieră efecte speciale generate pe calculator în 
Westworld (1973). Este realizatorul serialului 
Spitalul de urgență, care a obţinut opt Premii Emmy. 
Romanele sale s-au vândut în peste 150.000.000 de 
exemplare şi au fost traduse în treizeci şi şase de 


limbi. Este singurul autor american care a reuşit să 
ocupe simultan locul întâi în topuri cu un roman, un 
film şi un serial TV. 


Cu Next (2006), părintele tehno-thrillerului nu 
merge atât de departe încât să recreeze dinozauri, 
aşa cum o făcuse în Jurassic Park: cel mai recent 
roman al său este un atac direct împotriva industriei 
ingineriei genetice din Statele Unite, o privire 
sumbră asupra unui viitor nu foarte îndepărtat în 
care legile ce guvernează industria genetică permit 
orice combinaţie, iar ştiinţa nu mai este în slujba 
omului, ci în cea, mult mai profitabilă, a banului. 
Roman incredibil de inteligent, Wext combină 
realitatea şi ficţiunea, descriind o minunată lume 
nouă în care nimic nu este ceea ce pare, iar 
posibilităţile industriei viitorului sunt infinite. 


Acest roman este ficțiune, cu excepția părților 
reale. 


Cu cât universul pare mai de înţeles, cu atât pare 
şi mai lipsit de sens. 
Steven Weinberg 


Cuvântul “cauză” este un altar închinat unui zeu 
necunoscut. 
William James 


Ceea ce nu se poate este să nu facem alegeri. 
Jean-Paul Sartre 


Prolog 


Vasco Borden, patruzeci şi nouă de ani, trase de 
reverele costumului şi îşi îndreptă cravata, în timp 
ce înainta pe mocheta de pluş a holului. Nu era 
obişnuit să poarte costum, deşi îl avea pe acesta 
bleumarin, special croit ca să-i ascundă silueta 
musculoasă. Borden era solid, avea 1,90 metri 
înălţime, aproape 110 kilograme, un fost jucător de 
fotbal american, care lucra ca detectiv particular şi 
specialist în recuperarea fugarilor. lar acum, Vasco 
îşi urmărea omul, un cercetător chelios de treizeci 
de ani, fugit de la  MicroProteonomics din 
Cambridge, Massachusetts, care se îndrepta spre 
sala principală a conferinţei. 

Conferinţa BioChange 2006, intitulată entuziast 
“Viitorul este acum!”, se desfăşura în hotelul 
venețian din Las Vegas. Cei două mii de participanţi 
erau tot felul de persoane care aveau legătură cu 
biotehnica, inclusiv investitori, directori de resurse 
umane care angajau oameni de ştiinţă, funcţionari 
angrenaţi în transferul tehnologic, directori executivi 
şi avocaţi ai proprietăţii intelectuale. Într-un fel sau 
altul, acolo erau reprezentate aproape toate 
companiile de biotehnica din America. 

Era un loc perfect în care fugarul să îşi 
întâlnească persoana de contact. Fugarul arăta ca 
un nepricopsit. Avea o faţă inocentă şi un mic smoc 
de păr sub buza de jos. Mergea gârbovit şi părea 
timid şi inept. Dar adevărul era că fugise cu 
doisprezece embrioni transgenici într-un termos 
criogenic şi îi transportase prin toată ţara până la 


acea conferinţă, unde avea intenţia să îi predea 
celui pentru care lucra. 

Nu era prima dată când un cercetător ştiinţific se 
sătura să muncească doar pentru salariu. Şi nici 
ultima. 

Fugarul se duse la ghişeul de recepţie ca să îşi 
primească ecusonul pentru conferinţă şi să şi-l 
atârne la gât. Vasco rămase în apropierea intrării, 
trecându-şi propriul ecuson peste cap. Venise 
pregătit. Se prefăcu interesat de desfăşurătorul 
evenimentului. 

Discursurile importante se ţineau toate în sala 
principală. Erau planificate seminare cu teme de 
genul: “Rafinaţi-vă procesul de recrutare”, “Strategii 
câştigătoare pentru păstrarea talentelor în 
cercetare”, “Echilibrul între administrativ şi practic”, 
“Guvernarea corporativă şi SEC!“, “Tendinţe ale 
Biroului de Brevetare”, “Investitorii. Mărinimie sau 
blestem?” şi, în fine, “Pirateria secretelor 
comerciale. Protejaţi-vă acum!”. 

Vasco lucra, de obicei, pentru firme de tehnologie 
înaltă. Mai fusese la astfel de conferinţe şi înainte. 
Fie erau legate de ştiinţă, fie de afaceri. Aceasta era 
pentru afaceri. 

Fugarul, pe nume Eddie Tolman, trecu pe lângă el 
şi intră în sală. Vasco îl urmă. Tolman lăsă în urmă 
câteva rânduri de scaune şi se aşeză pe un loc liber, 
fără a avea pe cineva în jur. Vasco se strecură pe 
rândul din spate şi se aşeză puţin în lateral faţă de 
el. Tânărul Tolman verifică dacă nu are vreun sms, 


1 Acronim pentru Security and Exchange Comission, 
agenţie guvernamentală a Statelor Unite însărcinată să 
reglementeze piaţa bursieră 


apoi păru să se relaxeze şi ridică privirea ca să 
asculte discursul. 

Vasco se întrebă de ce. 

Bărbatul de pe podium era unul dintre cei mai 
faimoşi capitalişti din California care făceau investiţii 
riscante, o legendă a celor care îşi plasau banii în 
tehnologie înaltă, Jack B. Watson. Faţa lui Watson 
era proiectată pe ecranul din spatele lui, iar bronzul 
lui şi trăsăturile izbitor de frumoase erau mărite ca 
să umple camera. Watson era un bărbat de cincizeci 
şi doi de ani, care nu îşi arăta vârsta, întreţinându-şi 
cu asiduitate reputaţia de capitalist cu conştiinţă. 
Acea denumire îi fusese de mare ajutor într-o serie 
de afaceri lipsite de scrupule; în schimb, 
mass-media nu îl arăta decât când apărea la şcolile 
cu finanţare publică sau atunci când înmâna burse 
copiilor defavorizaţi. 

Dar Vasco ştia că toţi cei aflaţi în acea sală se 
gândeau mai ales la reputaţia de afacerist dur a lui 
Watson. Se întrebă dacă Watson era suficient de 
lipsit de scrupule ca să obţină o duzină de embrioni 
transgenici prin mijloace ilicite. Probabil că da. 

Totuşi, pentru moment, Watson era pe val: 

— Biotehnologia înfloreşte. Suntem pe cale să 
vedem cea mai mare dezvoltare industrială, de la 
apariţia computerelor de acum treizeci de ani. Cea 
mai mare companie de biotehnologie, Amgen, din 
Los Angeles, are şapte mii de angajaţi. Bursele 
federale pentru universităţi depăşesc patru miliarde 
pe an, din campusurile newyorkeze până în San 
Francisco, din Boston până în Miami. Oamenii de 
afaceri investesc în companiile de biotehnologie 
câte cinci miliarde în fiecare an. Tratamentele 
magnifice, posibile datorită celulelor stem, 


citochinelor şi proteonomicelor atrag cele mai 
strălucite talente în domeniu. lar cu o populaţie 
globală care îmbătrâneşte cu fiecare clipă, viitorul 
nostru este mai strălucit ca oricând. Şi asta nu e tot! 
Am ajuns la punctul în care putem să-i dăm cu tifla 
lui Big Pharma... şi chiar o vom face. Acele companii 
măreţe şi pompoase au nevoie de noi şi ele ştiu 
asta. Au nevoie de gene, au nevoie de tehnologie. 
Ele sunt trecutul. Noi suntem viitorul. Noi suntem 
locul în care se află banii! 

Prin asta atrase aplauze uriaşe. Vasco se foi pe 
scaun. Auditoriul aplauda, chiar şi cei care ştiau că 
acel ticălos le-ar fi făcut compania bucăţi într-o 
secundă, dacă asta i-ar fi convenit pe moment. 

— Bineînţeles, întâmpinăm obstacole în calea 
progresului. Unii - indiferent cât de bine intenţionaţi 
se cred ei - aleg să stea în calea binelui omului. Ei 
nu vor ca paralizaţii să meargă, refuză ca bolnavul 
de cancer să nu mai sufere sau ca un copil bolnav 
să trăiască şi să se joace. 

Aceşti oameni au motivele lor ca să obiecteze. 
Religioase, etnice sau chiar “pragmatice”. Dar, 
oricare ar fi aceste motive, ei sunt de partea morţii. 
Şi nu vor triumfa! 

Aplauze şi mai furtunoase. Vasco aruncă o privire 
fugarului, lui Tolman. Tânărul îşi verifica din nou 
telefonul. Era evident că aştepta un mesaj. ŞI îl 
aştepta cu nerăbdare. 

Asta însemna oare că persoana de contact 
întârziase? 

În mod sigur, acesta ar fi fost un motiv ca Tolman 
să fie nervos. Pentru că Vasco ştia că tânărul 
ascunsese undeva un termos din oţel inoxidabil, cu 
nitrogen lichid, în care ţinea embrionii. Nu era în 


camera puştiului. Vasco o percheziţionase deja. ŞI 
trecuseră cinci zile de când Tolman părăsise 
Cambridgeul. Agentul de răcire nu avea să dureze la 
nesfârşit. lar dacă embrionii se dezgheţau, nu mai 
serveau la nimic. Aşa că acum, cu excepţia cazului 
în care Tolman avea o modalitate de a-şi reface 
provizia de azot lichid, era probabil nerăbdător să îşi 
recupereze containerul Şi să îl predea 
cumpărătorului său. 

lar asta trebuia să se întâmple curând. 

In mai puţin de o oră. Vasco era sigur. 


— Bineînțeles, oamenii vor încerca să 
obstrucţioneze progresul, spunea Watson, de pe 
podium. Chiar şi cele mai bune companii ale noastre 
se trezesc implicate în litigii inutile şi neproductive. 
Una dintre companiile înfiinţate de mine, BioGen, 
din Los Angeles, este chiar în clipa aceasta în proces 
pentru că un tip pe nume Burnet consideră că nu 
este cazul să onoreze contracte semnate chiar de el. 
Pentru că acum s-a răzgândit. Burnet încearcă să 
blocheze progresul medical, dacă nu îl plătim. Un 
şantajist a cărui fiică este avocata care se ocupă de 
cazul lui. Vor să păstreze totul în familie. Watson 
zâmbi şi adăugă: 

— Dar noi vom învinge în cazul Burnet. Pentru că 
progresul nu poate fi oprit! 

La aceste cuvinte, Watson îşi aruncă amândouă 
mâinile în aer, fluturându-le spre audienţă, în timp 
ce aplauzele umpleau camera. “Se poartă aproape 
ca un candidat”, îşi spuse Vasco. Oare ăsta era 
scopul lui? Tipul avea în mod sigur suficienţi bani ca 
să fie ales. În prezent, în viaţa politică a Americii era 
esenţial să fii bogat. Destul de curând... 


Se uită şi văzu că puştiul Tolman dispăruse. 
Scaunul era gol. 
“La dracu'!” 


— Progresul este misiunea noastră, chemarea 
noastră sacră, strigă Watson. Progresul în 
învingerea bolilor! 

Progresul în oprirea îmbătrânirii, în eradicarea 
demenţei, în prelungirea vieţii! O viaţă fără boli, 
degradare, dureri şi teamă! Cel mai mare vis al 
omenirii... devenit, în sfârşit, realitate! 

Vasco Borden nu mai asculta. Mergea în lungul 
rândului, spre culoarul lateral, cu ochii pe uşile de 
ieşire. Două persoane plecau, nici una dintre ele nu 
semăna cu Tolman. Tipul nu avea cum să plece, 
erau... 

Se uită în spate exact la timp ca să îl vadă pe 
Tolman înaintând încet pe culoarul din mijloc. 
Puştiul se uita din nou la celular. 

— Şaizeci de miliarde în acest an. Două sute de 
miliarde anul viitor. Cinci sute de miliarde în cinci 
ani! 

Acesta este viitorul industriei noastre şi aceasta 
este speranţa pe care o oferim întregii omeniri! 

Mulțimea se ridică brusc în picioare, ovaţionându-l 
pe Watson, şi, pentru o clipă, Vasco nu-l mai văzu 
deloc pe Tolman. 

Dar numai pentru o clipă... acum, Tolman se 
îndrepta spre ieşirea centrală. Vasco se întoarse pe 
loc şi ieşi pe uşa laterală în foaier, chiar în clipa în 
care apărea şi Tolman, clipind în lumina 
strălucitoare a holului. 

Puştiul se uită la ceas şi porni pe coridorul 
îndepărtat, pe lângă geamurile mari de sticlă ce 

dădeau spre turnul din cărămidă roşie al clopotniţei 
din San Marco, recreate de hotelul Veneţia şi 
luminată puternic în noapte. Se îndrepta spre zona 
piscinei sau poate spre curte. La acea oră din 
noapte, acele spaţii erau pline de lume. 

Vasco se ţinu aproape. 

“Acum e momentul”, îşi spuse el. 


În sala de conferinţe, Jack Watson se fâţâia încolo 
şi-ncoace, zâmbind şi făcând cu mâna mulţimii 
care-l aclama. 

— Mulţumesc, este foarte amabil din partea 
voastră, vă mulţumesc..., spunea el, înclinându-şi 
capul de fiecare dată. 

Exact doza corectă de modestie. 

Rick Diehl pufni dezgustat, privindu-l. Diehl era în 
spatele scenei, urmărind totul pe un mic monitor 
alb-negru. Diehl era directorul executiv de treizeci şi 
patru de ani al lui BioGen Research, o companie 
nou-înfiinţată din Los Angeles, iar acel spectacol al 
celui mai important investitor extern al lui îl umplea 
de nelinişte. Pentru că Diehl ştia că, în ciuda 
caracterului plăcut afişat şi a articolelor din presă cu 
copii negri zâmbitori, în realitate, Jack Watson era 
un adevărat ticălos. Aşa cum spusese cineva: “Cel 
mai bun lucru pe care-l pot spune despre Watson 
este acela că nu este un sadic. Este doar un 
nemernic de primă clasă”. 

Diehl acceptase finanţarea din partea lui Watson 
cu foarte multă reţinere. Îşi dorea să nu fi avut 
nevoie de ea. Soţia lui Diehl era bogată şi el 
înființase BioGen cu banii ei. Prima lui acţiune ca 
director fusese să liciteze pentru o linie de celule ce 
fusese brevetată de UCLA. Era aşa-numita linie 

celulară Burnet, dezvoltată de la un om pe nume 
Frank Burnet, al cărui organism producea nişte 
substanţe chimice puternice de luptă împotriva 
cancerului, numite ciochine. 

Diehl nu se aşteptase nici o clipă să câştige 
licenţa, dar reuşise, şi, dintr-odată, se confruntase 
cu perspectiva obţinerii aprobării FDA? pentru 
testele clinice. Costul testelor clinice începea de la 
un milion de dolari şi creştea rapid până la zece 
milioane, fără să mai pună la socoteală costurile 
suplimentare şi cheltuielile de după scoaterea pe 
piaţă. Nu mai putea să se bazeze doar pe banii 
soţiei. Avea nevoie de finanţare externă. 

Acela fusese momentul în care descoperise cât de 
riscante erau considerate citochinele de către 
capitaliştii investitori. Multe citochine, de exemplu 
interleuchinele, avuseseră nevoie de ani de zile ca 
să iasă pe piaţă. Şi despre multe altele se ştia că 
erau periculoase, chiar mortale pentru pacienţi. lar 
apoi Frank Burnet intentase proces, stârnind îndoieli 
asupra dreptului de proprietate al lui BioGen asupra 
liniei celulare. Diehl avea probleme chiar şi să-i 
convingă pe investitori să se întâlnească cu el. In 
cele din urmă, fusese obligat să îl accepte pe 
zâmbitorul şi bronzatul Jack Watson. 

Dar Diehl ştia că Watson îşi dorea, nici mai mult 
nici mai puţin, să preia BioGen şi să se 
descotorosească de Rick Diehl fără să clipească. 


— Jack! Fantastic discurs! zise Rick, întinzând 
mâna, când Watson se întoarse, în sfârşit, în spatele 
scenei. 


2 Acronim pentru Food and Drug Administration, Direcţia de 
Control al Alimentelor şi al Medicamentelor. 


12 


— Mda. Mă bucur că ţi-a plăcut. 

Watson nu îi strânse mâna. În schimb, îşi desfăcu 
transmiţătorul fără fir şi îl lăsă să cadă în palma lui 
Diehl. 

— Ai grijă de ăsta, Rick. 

— Sigur, Jack. 

— Soţia ta e aici? 

— Nu, Karen n-a reuşit să vină, spuse Diehl şi 
ridică din umeri. Probleme cu copiii. 

— Îmi pare rău că a ratat acest discurs, zise 
Watson. 

— O să am grijă să primească DVD-ul, spuse 
Diehl. 

— Dar am făcut publice veştile rele, zise Watson. 
Asta e ideea. Acum, toată lumea ştie că există un 
proces, ştie că Burnet este personajul negativ şi ştie 
că noi suntem stăpâni pe situaţie. Asta e foarte 
important. Compania e acum într-o poziţie perfectă. 

— Asta e motivul pentru care ai acceptat să ţii 
discursul? îl întrebă Diehl. 

Watson îl privi lung. 

— Tu chiar crezi că am vrut să vin în Vegas? 
Isuse! îşi desfăcu microfonul şi i-l întinse lui Diehl. 

— Ai grijă şi de ăsta. 

— Sigur, Jack. 

După care Watson se întoarse şi se îndepărtă de 
el, fără nici un alt cuvânt. Rick Diehl se cutremură. 
“Slavă Domnului că există banii lui Karen”, îşi spuse 
el. Pentru că, fără ei, ar fi fost condamnat. 


Trecând prin arcadele Palatului Dogilor, Vasco 


Borden intră în curte, urmărindu-şi fugarul, pe Eddie 
Tolman, prin mulţimea nocturnă. Auzi un pârâit în 

casca din ureche. Era asistenta lui, Dolly, din 
cealaltă parte a hotelului. Vasco îşi atinse urechea: 

— Spune, zise el. 

— Tolman-cheliuţă şi-a rezervat nişte distracţie. 

— Pe bune? 

— Da, el... 

— Aşteaptă, spuse Vasco. Nu uita unde-ai rămas. 
Vedea în faţă ceva ce nu-i venea să creadă. In 
partea dreaptă a curţii, Jack B. Watson, însoţit de o 
brunetă frumoasă cu mişcări unduitoare, îşi făcea 
loc în mulţime. Watson îşi făcuse un renume din a fi 
întotdeauna însoţit de femei superbe. Toate lucrau 
pentru el, toate erau inteligente şi toate erau 
uluitoare. 

Dar nu femeia îl surprinsese pe Vasco, ci faptul că 
Jack Watson se îndrepta direct spre Eddie Tolman, 
fugarul. Nu avea nici un sens. Chiar dacă Tolman ar 
fi făcut o afacere cu Watson, faimosul investitor nu 
s-ar fi întâlnit niciodată cu el, faţă în faţă. Şi, în mod 
cert, niciodată în public. Dar, iată-i acolo, pe o 
traiectorie de coliziune, în curtea aglomerată a 
hotelului Veneţia, chiar sub ochii lui. 

Ce naiba!? Nu-i venea să creadă ce urma să se 
întâmple. 

Însă în clipa aceea, femeia suplă se poticni puţin 
şi se opri. Purta o rochie scurtă şi strâmtă, şi pantofi 
cu toc. Se sprijini pe umărul lui Watson, îşi îndoi 
genunchiul, dezvăluind o mare parte a piciorului, şi 
îşi verifică pantoful. Îşi aranja bareta de la călcâi, se 
îndreptă şi îi zâmbi lui Watson. Vasco îşi îndepărtă 
privirea de la ei şi văzu că Tolman dispăruse. 

lar Watson şi femeia trecură prin faţa lui Vasco, 
atât de aproape de el, încât simţi parfumul femeii şi 
îl auzi pe Watson murmurându-i ceva la ureche. O 

văzu cum îl strângea de braţ şi cum îşi puse capul 
pe umărul lui, în timp ce se îndepărtau. Un cuplu 
romantic. 

Povestea asta fusese doar o întâmplare? Sau totul 
avusese loc cu un anumit scop? îl păcăliseră? Apăsă 
cu mâna pe cască. 

— Dolly. L-am pierdut. 

— Nici o problemă. Îl văd eu. 

Vasco ridică privirea. Dolly era la al doilea etaj, 
privind tot ce se întâmpla jos. 

— Cel care tocmai a trecut era Jack Watson? 

— Mda. M-am gândit că poate... 

— Nu, nu, zise Dolly. Nu mi-l pot imagina pe 
Watson implicat în chestia asta. Nu e stilul lui. 
Cheliuţă se îndreaptă spre camera lui, pentru că are 
o întâlnire. Asta voiam să-ţi spun. Se distrează 
băiatul. 

— Şi anume? 

— O rusoaică. Se pare că îi plac numai rusoaicele. 
Alea înalte. 

— Cineva cunoscut? 

— Nu, dar am o mică informaţie. Am camere 
video în apartamentul lui. 

— Cum ai făcut asta? întrebă Vasco zâmbind. 

— Să spunem că securitatea de la hotelul Veneţia 
nu mai e ca pe vremuri. Şi e şi mai ieftin. 


Tânăra de douăzeci şi doi de ani, lrina Kataieva, 
bătu la uşă. Ţinea în mâna stângă o sticlă de vin, 
într-un săculeţ de catifea pentru cadouri, cu fundă 
deasupra. Un tip de vreo treizeci de ani deschise 
uşa şi zâmbi. Nu era atrăgător. 

— Tu eşti Eddie? 

— Exact. Intră. 


15 


— Ţi-am adus asta, din seiful hotelului, zise ea, 
întinzându-i vinul. 

Urmărind totul pe micul său monitor video 
portabil, Vasco spuse: 

— | l-a dat în hol. Unde poate fi văzută de 
camerele de securitate. De ce nu a aşteptat să intre 
în cameră? 

— Poate că i s-a spus să procedeze aşa, zise 
Dolly. 

— Cred că are peste un metru optzeci înălţime. 
Ce ştim despre ea? 

— Vorbeşte bine engleza. E de patru ani în 
această ţară. Studiază la universitate. 

— Lucrează la hotel? 

— Nu. 

— Atunci, nu e profesionistă? întrebă Vasco. 

— Suntem în Nevada, replică Dolly. 

Pe monitor, rusoaica intră în cameră şi uşa se 
închise. Vasco  învârti butonul de reglaj al 
monitorului video şi alese una dintre camerele video 
din interior. Puştiul avea un apartament mare, de 
aproape 200 de metri pătraţi, aranjat în stil 
venețian. Fata înclină aprobator din cap şi zâmbi. 

— Frumos. O cameră frumoasă. 

— Mda. Vrei să bei ceva? 

Ea refuză, clătinând din cap. 

— Nu prea am timp. 

Duse mâna la spate şi îşi trase fermoarul rochiei, 
lăsând-o să atârne pe umeri. Prefăcându-se 
nedumerită se întoarse pe loc îndeajuns cât să-i 
vadă spatele gol, până la fese. 

— Unde este dormitorul? 

— Pe aici, scumpo. 

Când intrară în dormitor, Vasco răsuci din nou 
butonul de reglaj. Prinse imaginea dormitorului chiar 
când ea spunea: 

— Nu ştiu nimic despre afacerea ta şi nici nu 
vreau să ştiu. Afacerile sunt atât de plictisitoare. 

Îşi lăsă rochia să cadă. leşi din ea şi se întinse pe 
pat, goală acum, cu excepţia pantofilor cu toc înalt. 
Şi-i aruncă din picioare. 

— Nu cred că ai nevoie de o băutură, zise ea. ŞI 
ştiu că nici eu nu am. 

Tolman se aruncă pe ea, aterizând cu un zgomot 
înfundat. Ea gemu şi încercă să zâmbească. 

— Uşurel, băiete. 

El gâfâia, icnea. Întinse mâna spre părul ei, ca să 
o mângâie. 

— Lasă-mi părul în pace, spuse ea şi se răsuci. 
Rămâi întins şi lasă-mă să te fac fericit. 


— Of, la naiba! zise Vasco, holbându-se la ecranul 
micuţ. Îți vine să crezi asta? A rezistat ceva 
individul. Când o femeie arată aşa, ai zice că... 

— Las-o baltă, spuse Dolly. În cască. Uite că tipa 
se îmbracă. 

— Chiar aşa, zise el. Şi e grăbită. 

— Ar fi trebuit să-i acorde jumătate de oră. lar 
dacă a plătit-o, eu nu am văzut. 

— Nici eu. Dar şi el se îmbracă. 

— Se întâmplă ceva, spuse Dolly. Tipa merge spre 
uşă. 

Vasco umblă la reglaj, încercând să folosească o 
altă cameră video. Dar nu vedea decât purici. 

— Nu văd nimic, la dracu'! 

— Tipa pleacă. El e încă acolo. Nu, aşteaptă... 
pleacă şi el. 

— Da? 
— Da. Şi a luat sticla de vin cu el. 
— OK, spuse Vasco. Şi unde se duce cu ea? 


Embrionii îngheţaţi în azot lichid sunt transportaţi 
într-un termos special din oţel inoxidabil, căptuşit cu 
sticlă din borosilicat, numit dewar. Vasele dewar 
sunt, în general, nişte chestii masive, de forma unor 
bidoane de lapte, dar poţi să le faci şi mai mici, de 
un litru. Un vas dewar nu are forma unei sticle de 
vin, pentru că are o gură mare, dar altfel ar avea 
aceeaşi mărime. Şi ar încăpea perfect într-un 
săculeţ pentru sticle de vin, asta e sigur. 

— Cred că sunt la el, spuse Vasco. Trebuie să fie 
în săculeţ. 

— Şi eu cred la fel, zise Dolly. Îi vezi? 

— Da, îi văd. 

Vasco găsi cuplul la parter, lângă locul unde erau 
gondolele. Mergeau la braţ, bărbatul ducând sticla 
de vin în îndoitura braţului, în poziţie verticală. Era 
un mod incomod de a o ţine, iar cei doi formau o 
pereche ciudată - fata frumoasă şi individul temător 
şi stângaci. Mergeau în lungul canalului, abia 
aruncând câte o privire magazinelor pe lângă care 
treceau. 

— Se duc la o întâlnire, spuse Vasco. 

— Îi văd, zise Dolly. 

Vasco se uită pe strada aglomerată şi o văzu pe 
Dolly în celălalt capăt. Dolly avea douăzeci şi opt de 
ani şi arăta cât se poate de comun. Ar fi putut fi 
oricine: o contabilă, o prietenă, o secretară, o 
asistentă. Putea trece drept orice. În seara aceea 
era îmbrăcată în stil Vegas, cu părul blond tapat şi o 
rochie sclipitoare, cu decolteu adânc. Era puţin 

supraponderală, ceea ce făcea ca impresia să fie 
perfectă. Vasco era cu ea de patru ani şi lucrau bine 
în echipă. lar în viaţa particulară se înțelegeau bine. 
Ei nu-i plăcea deloc că el fuma în pat. 

— Se îndreaptă spre hol, spuse Dolly. Nu, se 
întorc. 

Holul principal era un pasaj oval uriaş, cu un 
tavan aurit înalt, lumini blânde, coloane de 
marmură. Îi făcea pe oamenii care treceau prin el să 
pară nişte pitici. Vasco rămase în urmă. 

— S-au răzgândit? Sau ne-au văzut? 

— Cred că sunt prudenti. 

— Ei bine, acum e acum. 

Pentru că, mai mult decât prinderea fugarului, îi 
interesa să afle cui preda embrionii. In mod sigur, 
cuiva de la conferinţă. 

— Nu mai e mult acum, zise Dolly. 


Rick Diehl se învârtea într-o parte şi în alta în 
lungul magazinelor de lângă canalul cu gondole, 
ţinându-şi telefonul în mână. Nu le dădea 
importanţă, fiind pline de chestii scumpe pe care el 
nu şi le dorise niciodată. Diehl crescuse ca al treilea 
fiu al unui doctor din Baltimore. Toţi ceilalţi băieţi 
urmaseră facultatea de medicină şi ajunseseră 
obstetricieni, ca tatăl lor. 

Diehl refuzase şi se orientase spre cercetarea 
medicală. Presiunile venite din partea familiei îl 
forţaseră, în cele din urmă, să se mute în vest. Se 
ocupase de cercetare genetică la UCSF pentru o 
vreme, dar era mai atras de cultura antreprenorială 
din universităţile din San Francisco. Se părea că 
fiecare profesor cât de cât valoros fie îşi pornise 
propria companie, fie era în comitetul director al 

câtorva firme de biotehnică. La prânz, se purtau 
numai conversații despre transferul tehnologic, 
licenţiere reciprocă, plăţi parţiale, preluări şi 
dividende, drepturi de proprietate intelectuală 
existente sau create. 

Cam în acea perioadă, Karen, soţia lui Rick, 
primise o moştenire substanţială, iar el se trezise că 
avea suficient capital ca să pornească ceva. Bay 
Area era plină de firme. Era o competiţie intensă 
pentru spaţii şi angajări. Decisese să meargă în zona 
de la nord de Los Angeles, unde Amgen îşi făcuse un 
sediu uriaş. Diehl construise o clădire modernă 
grozavă, adunase nişte echipe de cercetare 
strălucite şi pornise la drum. Tatăl şi fraţii lui 
veniseră în vizită şi fuseseră foarte impresionați. 

Dar... de ce nu suna Karen? Se uită la ceas. Era 
ora nouă. Copiii ar fi trebuit să fie în pat deja. lar 
Karen ar fi trebuit să fie acasă. Menajera spusese că 
plecase cu o oră înainte, însă nu ştia unde. Dar 
Karen nu pleca niciodată fără telefon. In mod sigur îl 
avea cu ea. De ce nu îi răspundea dacă îi văzuse 
apelul? 

Nu înţelegea, iar asta îl enerva la culme. Era 
acolo, singur în oraşul acela blestemat, cu mai 
multe femei frumoase pe metru pătrat decât văzuse 
în toată viaţa lui. E adevărat, toate trecuseră pe la 
chirurgia plastică, însă erau şi al naibii de sexy. 

Drept în faţă văzu un individ insipid plimbându-se 
cu o puicuţă înaltă, pe tocuri cui, iar tipa era 
ucigătoare: păr negru, piele fină şi un corp zvelt şi 
fierbinte. Probabil că hahalera plătise pentru ea, dar 
chiar şi aşa era evident că nu o aprecia. Işi ţinea 
sticla de vin ca şi cum ar fi fost un copil şi părea atât 
de agitat, încât aproape că transpira. 

Dar fata... Isuse, era tare. Tare de tot... 
De ce naiba nu-i răspundea Karen? 


— Hei, spuse Vasco. la te uită. E tipul acela de la 
BioGen. Se plimbă ca şi cum n-ar avea nici o treabă. 

— ÎI văd, zise Dolly. 

Era la vreo douăzeci de metri în faţa lui. 

— Nu, nueel. 

Tolman şi rusoaica trecură exact pe lângă tipul de 
la BioGen, care nu făcu altceva decât să îşi deschidă 
telefonul şi să formeze un număr. Cum îl chema? 
Diehl. Vasco auzise câte ceva despre el. Pornise o 
companie cu banii soţiei, iar acum, probabil, ea era 
cocoşul în familia lor. Ceva de genul ăsta. O puicuţă 
bogată, familie veche, din est, o grămadă de bani. 
Tipele astea puteau să facă şi pe bărbaţii la nevoie. 

— Restaurant, spuse Dolly. Intră la Terrazo. 

Il Terrazo Antico era un restaurant cu două etaje 
şi terase cu geam. Decorul era ca într-un bordel 
modern, cu auriu peste tot. Coloane, tavan, pereţi, 
fiecare suprafaţă era acoperită cu decoraţiuni. 
Numai uitându-se la ele, pe Vasco îl apuca agitația. 

Cuplul intră, trecând pe lângă biroul de rezervări 
şi îndreptându-se spre o masă din lateral. lar la 
masa aceea, Vasco văzu un individ solid, care arăta 
ca un gangster, cu piele măslinie şi sprâncene 
groase. lar gangsterul se uita la rusoaică şi se lingea 
efectiv pe buze. 

Tolman merse direct la masă şi se adresă 
bărbatului cu piele măslinie. Tipul părea nedumerit. 
Nu îi invită să se aşeze. “Ceva nu e în regulă”, îşi 
spuse Vasco. Rusoaica se retrăsese un pas. 

În clipa aceea, se declanşa un blitz. Dolly făcuse o 
poză. Tânărul Tolman se uită spre ea, o văzu şi o luă 
la fugă. 

— Fir-ar să fie, Dolly! 

Vasco începu să alerge după Tolman, care se 
îndrepta spre partea din spate a restaurantului. Un 
chelner ridică mâna. 

— Domnule, scuzaţi-mă... 

Vasco dădu peste el, îl trânti la pământ şi 
continuă să înainteze. Tolman era în faţa lui, 
mişcându-se mai încet decât ar fi putut să o facă, 
pentru că încerca să nu zdruncine preţioasa lui sticlă 
de vin. Dar nu mai ştia unde mergea. Nu cunoştea 
restaurantul. Alerga la nimereală. Trecu prin uşile 
batante, în bucătărie, cu Vasco pe urmele lui. Toată 
lumea tipa la ei, iar unii bucătari începură să fluture 
cuțite în aer, dar Tolman îşi făcu loc înainte, convins, 
se pare, că exista o intrare de serviciu în bucătărie. 

Însă nu exista aşa ceva. Era prins în cursă. Se uită 
în jur înnebunit. Vasco încetini. Îşi arătă una dintre 
insigne, într-un portofel cu aspect oficial. 

— Arestare civilă, spuse el. 

Tolman se strecură pe lângă două camere 
frigorifice, spre o uşă îngustă, cu un geam vertical 
îngust. Intră şi închise uşa după el. 

O lumină clipi lângă uşă. Era un lift de serviciu. 
“Fir-ar al dracu'!” 

— Unde duce? 

— La etajul doi. 

— În altă parte? 

— Nu, doar la etajul doi. Vasco apăsă cu mâna pe 
cască. 

— Dolly? 

— Am auzit, spuse ea. 

Vasco o auzi gâfâind, în timp ce urca scările în 
fugă. Vasco se plasă în faţa uşii liftului şi aşteptă. 
Apăsă butonul ca să cheme liftul jos. 

— Sunt la lift, zise Dolly. L-am văzut. A coborât 
din nou. 

— Liftul ăla e foarte mic, spuse Vasco. 

— Ştiu. 

— Dacă într-adevăr are azot lichid cu el, n-ar 
trebui să se afle acolo. 

Cu câţiva ani în urmă, Vasco urmărise un fugar, 
într-un depozit de produse de laborator. Tipul 
aproape murise sufocat, după ce se încuiase într-un 
dulap. 

Liftul cobora. Imediat ce se opri, Vasco trase de 
mâner ca să deschidă uşa, dar probabil că Tolman 
apăsase vreun comutator de urgenţă, pentru că uşa 
nu se clinti. Vasco văzu săculeţul cu vin pe podea. 
Catifeaua fusese împinsă în jos şi se vedea 
marginea de oţel inoxidabil a containerului. 

lar capacul era scos. Un abur alb plutea în jurul 
gurii containerului. 

Tolman se holba la el prin geam, cu nişte ochi 
înnebuniţi. 

— leşi afară, măi băiete. Nu face prostii, spuse 
Vasco. Tolman clătină din cap. 

— E periculos, zise Vasco. Ştii că e periculos. 

Dar puştiul apăsă un buton, iar liftul urcă din nou. 

Vasco avu un presentiment urât. 

Era clar că puştiul ştia. Ştia extrem de bine ce 
făcea. 


— E aici, sus, zise Dolly, de la etajul doi. Dar uşa 
nu se deschide. Coboară iar. 

— Du-te înapoi la masă, îi spuse Vasco. Lasă-l să 
iasă. 

Ea înţelese imediat ce voia să spună. Porni repede 
înapoi pe scara cu catifea roşie, spre parter. Nu fu 
surprinsă să vadă că masa la care stătuse individul 
cu faţă de gangster era acum goală. Nici urmă de el. 
Şi nici de rusoaică. Doar o bancnotă de o sută de 
dolari băgată sub un pahar. Plătise cash, normal. 

Şi dispăruse. 


Vasco era acum înconjurat de trei ţipi de la 
securitatea hotelului, care vorbeau toţi odată. Fiind 
cam cu o jumătate de cap mai înalt ca ei, urlă, 
cerând linişte. 

— Vreau să ştiu un singur lucru, spuse el. Cum 
deschidem liftul? 

— Probabil că a apăsat butonul de blocare. 

— Cum îl deschidem? 

— Va trebui să oprim curentul. 

— Aşa se va deschide? 

— Nu, dar odată ce oprim curentul, putem forţa 
uşa. 

— Cât va dura? 

— Cam zece-cincisprezece minute. Nu contează, 
tipul n-are unde să plece. 

— Ba da, are, spuse Vasco. Tipul de la securitate 
râse. 

— Unde naiba să se ducă? 

Liftul cobora din nou. Tolman era în genunchi, 
ţinând uşa de sticlă închisă. 

— Ridică-te, zise Vasco. Ridică-te. Haide, băiete, 
nu merită, stai în picioare! 

Brusc, Tolman îşi dădu ochii peste cap şi căzu pe 
spate. Liftul începu să urce. 

— Ce naiba? zise unul dintre indivizii de la 
securitate. Da' cine-i tipul? 
“Of, fir-ar al naibii să fie!”, îşi spuse Vasco. 


Puştiul apăsase o manetă care blocase circuitele 
liftului. Avură nevoie de patruzeci de minute ca să 
deschidă uşile şi să-l scoată afară. Bineînţeles, 
murise de mult. In clipa în care căzuse, se 
scufundase într-o atmosferă de 100% azot, de la 
azotul lichid care ieşea din container. Cum azotul 
era mai greu decât aerul, umpluse progresiv liftul, 
de jos în sus. Când puştiul căzuse pe spate, era deja 
inconştient şi murise în mai puţin de un minut. 

Tipii de la securitate voiau să afle ce era în 
container, care nu mai fumega. Vasco îşi puse nişte 
mănuşi şi trase afară tubul lung de metal. Nu era 
nimic acolo, doar mai multe cleme goale, în locurile 
în care ar fi trebuit să fie embrionii. 

— Vrei să spui că s-a sinucis? întrebă unul dintre 
cei de la securitate. 

— Exact, spuse Vasco. Lucra într-un laborator de 
embriologie. Ştia ce periculos este azotul lichid 
într-un spaţiu închis. 

Azotul provoca mai multe accidente de laborator 
decât orice altă substanţă chimică. Jumătate dintre 
cei care mureau încercaseră să-şi salveze colegii 
care se prăbuşiseră în spaţii închise. 

— Aşa a ales el să iasă dintr-o situaţie urâtă, zise 
Vasco. 


Mai târziu, în maşină, când se întorceau acasă, 
Dolly întrebă: 

— Şi atunci, ce s-a întâmplat cu embrionii? Vasco 
clătină din cap. 

— Habar n-am. Băiatul ăsta nu i-a avut nici o 
clipă. 

— Crezi că i-a luat fata? înainte să intre în camera 
lui? 

— Cineva i-a luat, spuse Vasco şi oftă. Cei de la 
hotel nu o cunosc? 

— Au revăzut casetele de securitate. Nu o cunosc. 

— Parcă ziceai că e studentă? 

— Universitatea a avut-o ca studentă anul trecut. 
Anul acesta nu s-a mai înscris. 

— Deci, a dispărut. 

— Mda, zise Dolly. Ea, tipul cu piele măslinie, 
embrionii. Toţi au dispărut. 

— Mi-ar plăcea să ştiu cum se leagă toate astea, 
spuse Vasco. 

— Poate că nu se leagă, zise Dolly. 

— N-ar fi prima dată, spuse Vasco. 

Văzu înainte reclama luminoasă a unui restaurant 
din deşert. Opri în faţa lui. Simţea nevoia să bea 
ceva. 

Capitolul 001 


Divizia 48 a Curţii Superioare din Los Angeles era 
o cameră cu lambriuri din lemn, dominată de marele 
sigiliu al statului California. Camera era mică şi 
dădea o impresie de prost gust. Covorul roşu era 
destrămat şi plin de urme de noroi. Furnirul lustruit 
al boxei martorilor era crestat, iar unul dintre 
tuburile fluorescente era stricat, făcând ca boxa 
juriului să fie mai întunecată decât restul camerei. 
Juraţii erau îmbrăcaţi obişnuit, în blugi şi cămăşi cu 
mânecă scurtă. Fotoliul judecătorului scârţâia de 
câte ori onorabilul Davis Pike se răsucea ca să 
arunce o privire spre laptopul lui, operaţiune pe care 
o repeta deseori în timpul zilei. Alex Burnet bănuia 
că îşi verifica e-mail-ul sau acţiunile. 

Una peste alta, acea sală de judecată părea un 
loc ciudat pentru dezbaterea problemelor complexe 
ale biotehnologiei, dar asta făceau de două 
săptămâni, în cazul Frank M. Burnet contra 
Conducerii Universității din California. 

Alex avea treizeci şi doi de ani, era o avocată de 
succes, recent făcută partener la firma de avocatură 
unde lucra. Stătea la masa reclamantului, împreună 
cu alţi membri ai echipei juridice a tatălui ei, şi îl 
privea pe acesta, care stătea în boxa martorilor. 
Deşi zâmbea liniştitor, Alex era îngrijorată în 
legătură cu modul în care avea el să se descurce. 

Frank Burnet era un bărbat solid, care părea mai 
tânăr decât cei cincizeci şi unu de ani pe care-i 
avea. Când a depus jurământul, părea sănătos şi 
încrezător. Alex ştia că aspectul viguros al tatălui ei 
îi putea submina cazul. Şi, bineînţeles, publicitatea 

premergătoare procesului fusese sălbatică şi 
negativă. Echipa de PR a lui Rick Diehl se străduise 
mult să-l înfăţişeze pe tatăl ei ca pe un om 
nerecunoscător, lacom şi lipsit de scrupule. Un om 
care se opunea cercetării medicale. Un om care 
nu-şi ţinea cuvântul şi care voia doar bani. 

Nimic din toate acestea nu era adevărat. În 
realitate, erau exact pe dos. Dar nici măcar un 
singur reporter nu îl contactase pe tatăl ei, ca să 
afle versiunea lui. Nici măcar unul. În spatele lui Rick 
Diehl se afla Jack Watson, faimosul filantrop. 
Mass-media plecase de la ideea că Watson era 
personajul pozitiv şi, în consecinţă, tatăl ei trebuia 
să fie cel negativ. Odată ce apăruse acea piesă de 
teatru moralizatoare în New York Times (scrisă de 
corespondentul local al rubricii mondene), toată 
lumea împrumutase opinia acestuia. În L.A. Times 
apăruseră articole asemănătoare, care încercaseră 
chiar să amplifice versiunea din New York, 
îngroşând trăsăturile de personaj negativ ale tatălui 
ei. lar ştirile locale prezentau reportaje zilnice 
împotriva omului care voia să oprească progresul 
medical, a omului care îndrăznise să critice UCLA, 
acel renumit centru de învăţământ, universitatea 
oraşului lor natal. De câte ori urcau treptele 
tribunalului, ea şi tatăl ei erau urmăriţi de camerele 
de televiziune ale mai multor posturi. 

Eforturile lor de a spune toată povestea nu 
avuseseră succes. Consilierul de relaţii cu presa 
angajat de tatăl ei era destul de competent, dar nu 
putea face faţă maşinăriei bine unse şi puternic 
finanţate a lui Jack Watson. 

Bineînţeles, membrii juriului văzuseră o parte din 
ştiri. lar impactul reportajelor însemnase o nouă 

sursă de stres pentru tatăl ei, nu doar în încercarea 
de a-şi spune povestea, ci şi în aceea de a se 
reabilita, de a răsturna în favoarea lui răul pe care i-l 
făcuse deja presa, încă înainte ca el să ajungă în 
boxa martorilor. 


Avocatul tatălui ei se ridică în picioare şi începu 
să pună întrebările. 

— Domnule Burnet, haideţi să ne întoarcem în 
luna iunie, cu opt ani în urmă. Cu ce vă ocupați la 
vremea respectivă? 

— Lucram în construcţii, spuse tatăl ei cu o voce 
fermă. Supravegheam toată operaţiunea de sudare 
a conductei de gaz natural din Calgary. 

— Şi când aţi bănuit prima dată că eraţi bolnav? 

— incepusem să mă trezesc noaptea. Transpirat, 
scăldat în sudoare. 

— Aveaţi febră? 

— Aşa am crezut. 

— Aţi consultat un doctor? 

— Nu de la început, zise el. Am crezut că aveam 
gripă sau ceva de genul acesta. Dar transpiraţia nu 
înceta. După o lună, am început să mă simt foarte 
slăbit. Atunci m-am dus la doctor. 

— Şi ce v-a spus doctorul? 

— A spus că aveam o excrescenţă în abdomen. Și 
mi-a recomandat pe cel mai bun specialist de pe 
Coasta de Vest. Un profesor de la Centrul Medical al 
UCLA, în Los Angeles. 

— Cine era acest specialist? 

— Dr. Michael Gross. Cel de acolo. 

Tatăl ei arătă cu degetul spre acuzat, care stătea 
la masa alăturată. 

Alex nu se uită în direcţia aceea. Îşi păstră 
privirea aţintită asupra tatălui ei. 

— Şi aţi fost examinat de doctorul Gross? 

— Da. 

— V-a făcut un control? 

— Da. 

— V-a făcut şi nişte teste? 

— Da. Mi-a luat sânge, mi-a făcut radiografii şi 
mi-a scanat cu tomograful întregul corp. Şi mi-a luat 
biopsie din măduvă. 

— Cum a făcut asta, domnule Burnet? 

— Mi-a înfipt un ac în osul iliac, chiar aici. Acul a 
pătruns prin os, ajungând în măduvă. Au extras 
măduvă şi au analizat-o. 

— lar atunci când s-au încheiat aceste teste, v-a 
spus diagnosticul lui? 

— Da. A spus că aveam leucemie acută 
limfoblastică a celulelor T. 

— Ce aţi înţeles că ar fi această boală? 

— Cancer al măduvei. 

— V-a propus vreun tratament? 

— Da. Operaţie şi apoi chimioterapie. 

— Şi v-a spus care erau şansele? Cum avea să se 
sfârşească această boală? 

— A spus că şansele nu sunt mari. 

— A spus şi ceva mai exact? 

— A spus că mai aveam, probabil, mai puţin de un 
an. 

— Aţi cerut, ulterior, o a doua părere, de la un alt 
doctor? 

— Da. 

— Cu ce rezultat? 

— Diagnosticul a fost... el, ăă... a confirmat 
diagnosticul. 


30 


Tatăl ei se opri şi îşi muşcă limba, luptând cu 
emoția. Alex era surprinsă. De obicei, tatăl ei era 
dur şi controlat. Simţi o undă de îngrijorare pentru 
el, deşi ştia că acel moment avea să-i fie de ajutor în 
proces. 

— Eram speriat, foarte speriat, continuă tatăl ei. 
Mi-au spus cu toţii... că nu mai aveam mult de trăit. 

Îşi înclină capul. În sală se făcu linişte. 

— Doriţi nişte apă, domnule Burnet? 

— Nu. Sunt bine, zise el, ridicând capul şi 
trecându-şi mâna peste frunte. 

— Vă rog să continuaţi când sunteţi pregătit. 

— Am cerut şi o a treia părere. Şi toată lumea 
mi-a spus că doctorul Gross este cel mai bun doctor 
pentru această boală. 

— Aşa că aţi început terapia cu doctorul Gross. 

— Da. Aşa este. 

Tatăl ei părea să-şi fi revenit. Alex se lăsă pe 
spate pe scaun, inspirând adânc. Mărturia decurgea 
lin acum, o poveste pe care tatăl ei o spusese de 
zeci de ori înainte. Cum el, un om speriat şi 
înspăimântat, temându-se pentru viaţa sa, îşi 
pusese speranţa în doctorul Gross. Cum trecuse prin 
operaţie şi chimioterapie, sub îndrumarea doctorului 
Gross. Cum simptomele bolii dispăruseră treptat, în 
cursul anului următor. Cum doctorul Gross fusese 
primul care afirmase că tatăl ei era bine, că 
tratamentul lui reuşise total. 

— Aţi mai făcut teste apoi cu doctorul Gross? 

— Da. La fiecare trei luni. 

— Cu ce rezultat? 

— Totul era normal. Am câştigat în greutate, forţa 
mi-a revenit, părul mi s-a înnegrit la loc. Mă 
simţeam bine. 

— Şi apoi, ce s-a întâmplat? 

— Cam un an mai târziu, după unul dintre teste, 
doctorul Gross a sunat ca să spună că trebuia să 
facă teste suplimentare. 

— V-a explicat de ce? 

— Mi-a zis că o parte din sângele meu nu părea în 
regulă. 

— A spus exact despre ce teste era vorba? 

— Nu. 

— V-a spus că încă mai aveţi cancer? 

— Nu, dar mă temeam că asta era. Nu repetase 
niciodată testele până atunci. 

Tatăl ei se foi pe scaun şi continuă. 

— L-am întrebat dacă nu cumva cancerul 
revenise, iar el a spus: “Nu, în acest moment, dar 
trebuie să vă ţinem sub observaţie”. A insistat că 
aveam nevoie de teste constante. 

— Cum aţi reacţionat? 

— Eram îngrozit. Într-un fel, a fost mai rău a doua 
oară. Când eram bolnav, prima dată, mi-am făcut 
testamentul şi toate celelalte pregătiri. Apoi m-am 
făcut bine şi aveam în faţă un nou viitor, o şansă de 
a o lua de la capăt. După care a venit telefonul lui şi 
am fost din nou îngrozit. 

— Credeaţi că sunteţi bolnav. 

— Bineînţeles. De ce altceva ar fi repetat testele? 

— Eraţi speriat? 

— De moarte. 

Urmărind depoziţia, Alex îşi spuse că era mare 
păcat că nu aveau poze. Tatăl ei părea viguros şi 
sănătos. Ea şi-l amintea cum era fragil, cărunt şi 
slab. Hainele îi atârnau pe corp. Arăta ca un om pe 
moarte. Acum părea puternic, ca un muncitor în 
construcţii, adică ceea ce fusese toată viaţa. Nu 

părea o persoană care să se sperie uşor. Alex ştia că 
acele întrebări erau esenţiale pentru a stabili bazele 
fraudei şi ale suferinţei mintale. Dar totul trebuia 
făcut cu atenţie. lar avocatul lor principal avea 
prostul obicei, pe care Alex îl cunoştea foarte bine, 
de a uita de propriile notite, odată ce începea 
mărturia. 

— Ce s-a întâmplat după aceea, domnule Burnet? 

— M-am dus să fac testele. Doctorul Gross a 
repetat totul. A făcut chiar şi o nouă biopsie a 
ficatului. 

— Cu ce rezultat? 

— Mi-a spus să revin după şase luni. 

— De ce? 

— Nu a spus decât să revin după şase luni. 

— Cum vă simţeaţi, de data aceasta? 

— Sănătos. Dar am presupus că avusesem o 
recidivă. 

— Doctorul Gross v-a spus asta? 

— Nu. El nu mi-a spus nimic. Nimeni dintre cei de 
la spital nu mi-a spus nimic. Au spus doar: “Reveniţi 
peste şase luni”. 


Bineînţeles, tatăl ei crezuse că era din nou bolnav. 
Cunoscuse o femeie cu care s-ar fi căsătorit, dar nu 
o făcuse, pentru că el credea că nu mai avea mult 
de trăit. Işi vânduse casa şi se mutase într-un 
apartament mic, aşa încât să nu aibă nici o ipotecă. 

— Se pare că vă pregăteaţi să muriţi, spuse 
avocatul. 

— Obiecţie! 

— Retrag întrebarea. Dar să continuăm. Domnule 
Burnet, cât timp aţi continuat să mergeţi la UCLA 
pentru teste? 

— Patru ani. 

— Patru ani. Şi când aţi bănuit prima dată că nu vi 
se spunea adevărul despre starea dumneavoastră? 

— Ei bine, patru ani mai târziu, mă simţeam în 
continuare sănătos. Nu se întâmplase nimic. În 
fiecare zi mă aşteptam ca fulgerul să lovească, dar 
asta nu se întâmpla. Însă doctorul Gross continua 
să-mi spună să revin pentru alte şi alte teste. Pe 
vremea aceea, mă mutasem în San Diego şi am vrut 
să mi se facă testele acolo şi să-i fie trimise lui. Dar 
el a spus că nu era posibil, că trebuia să fac testele 
la UCLA. 

— De ce? 

— A spus că prefera propriul lui laborator. Însă 
asta nu mi se părea logic. Şi îmi dădea din ce în ce 
mai multe formulare să semnez. 

— Ce formulare? 

— La început, erau doar consimţăminte, prin care 
certificam faptul că ştiam că eram supus unei 
proceduri riscante. Acele prime formulare aveau una 
sau două pagini. După scurt timp, au apărut alte 
formulare, care spuneau că acceptam să fiu implicat 
într-un proiect de cercetare. De fiecare dată când 
mă întorceam, erau tot mai multe formulare. În cele 
din urmă, formularele aveau câte zece pagini, un 
document întreg în limbaj juridic greoi. 

— Şi le-aţi semnat? 

— Până la urmă, nu. 

— De ce? 

— Pentru că o parte dintre aceste formulare erau 
permisiuni pentru utilizarea comercială a ţesuturilor 
mele. 

— lar asta v-a deranjat? 

— Sigur că da. Pentru că nu credeam că îmi 
spunea adevărul despre ceea ce făcea. Despre 
motivul acelor teste. La una dintre vizite, l-am 
întrebat direct pe doctorul Gross dacă îmi folosea 
țesuturile în scopuri comerciale. El a spus că sigur 
că nu, că interesele lui erau legate strict de 
cercetare. Aşa că am spus că era OK şi am semnat 
totul, cu excepţia formularelor care permiteau ca 
țesuturile mele să fie folosite în scopuri comerciale. 

— Ce s-a întâmplat atunci? 

— S-a enervat foarte tare. A spus că nu va putea 
să mă mai trateze dacă nu semnez toate 
formularele şi că îmi risc sănătatea şi viitorul. A spus 
că fac o mare greşeală. 

— Obiecţie! Mărturie indirectă. 

— În regulă. Domnule Burnet, când aţi refuzat să 
semnaţi formularele de  consimţământ, domnul 
doctor Gross a încetat să vă mai trateze? 

— Da. 

— Şi atunci aţi consultat un avocat? 

— Da. 

— Şi ce aţi descoperit? 

— Că doctorul Gross îmi vânduse celulele - cele 
pe care le luase din corpul meu în timpul tuturor 
acelor teste - unei companii numite BioGen. 

— Cum v-aţi simţit când aţi auzit asta? 

— Am fost şocat, spuse tatăl lui Alex. Mă dusesem 
la doctorul Gross când eram bolnav, speriat şi 
vulnerabil. Avusesem încredere în doctorul meu. Îmi 
pusesem viaţa în mâinile lui. Aveam încredere în el. 
lar apoi, am aflat că el mă minţise, că mă speriase 
inutil ani de zile, numai ca să îmi poată fura părţi ale 
corpului şi să le vândă pentru profit. Pentru sine. Nu 

i-a păsat nici o clipă de mine. Voia doar să-mi ia 
celulele. 

— Ştiţi cât valorau acele celule? 

— Compania de medicamente a spus că era vorba 
de trei miliarde de dolari. 

Juriul rămase cu gura căscată. 

Capitolul 002 


Alex urmărise juriul în timpul ultimei mărturii. 
Feţele lor erau impasibile, dar nimeni nu se mişca, 
nimeni nu se foia. Icnetele erau involuntare, dovadă 
că îi mişca în ceea ce auzeau. Şi juriul rămase 
transfigurat, în timp ce întrebările continuau: 

— Domnule Burnet, doctorul Gross şi-a cerut 
vreodată scuze că v-a înşelat? 

— Nu. 

— S-a oferit vreodată să împartă profitul cu 
dumneavoastră? 

— Nu. 

— Dumneavoastră i-aţi cerut să facă asta? 

— Da, în cele din urmă. Când mi-am dat seama ce 
făcuse deja. Erau celulele mele, din corpul meu. M- 
am gândit că ar fi trebuit să am un cuvânt de spus 
în legătură cu felul în care fuseseră utilizate. 

— Dar el a refuzat? 

— Da. A spus că nu era treaba mea ce făcea el cu 
celulele mele. 

Juriul reacţiona la asta. Câţiva se întoarseră şi se 
uitară la doctorul Gross. Era un semn bun, îşi spuse 
Alex. 

— O ultimă întrebare, domnule Burnet. Aţi semnat 
vreodată o autorizaţie ca doctorul Gross să utilizeze 
celulele dumneavoastră în scopuri comerciale? 

— Nu. 

— Nu aţi autorizat niciodată vânzarea lor? 

— Niciodată. Ceea ce nu l-a împiedicat s-o facă, 
oricum. 

— Nu mai am alte întrebări. 

Judecătorul anunţă o pauză de cincisprezece 
minute, urmând ca la revenirea în sală avocaţii de la 
UCLA să înceapă interogarea martorului. Pentru acel 
proces, UCLA îi angajase pe Raeper şi Cross, o firmă 
din centru specializată în litigii corporative cu mize 
mari. Raeper reprezenta companii petroliere şi 
contractori importanţi în domeniul apărării. Era clar 
că UCLA nu privea acel proces ca pe o protecţie a 
cercetării medicale. Erau în joc trei miliarde de 
dolari. Era vorba de o afacere serioasă, aşa că 
angajaseră o firmă pentru afaceri serioase. 

Avocatul principal pentru UCLA era Albert 
Rodriguez. Părea tânăr şi nonşalant, avea un 
zâmbet prietenos şi lăsa impresia dezarmantă că 
era nou în meserie. De fapt, Rodriguez avea 
patruzeci şi cinci de ani şi era un avocat de succes 
de douăzeci de ani, dar reuşea cumva să facă să 
pară că acela era primul lui proces, determinând în 
mod subtil juriul să fie îngăduitor cu el. 

— Domnule Burnet, presupun că a fost groaznic 
pentru dumneavoastră să treceţi prin experienţele 
epuizante din punct de vedere emoţional din ultimii 
câţiva ani. Apreciez că le-aţi împărtăşit juriului, aşa 
că nu o să vă rețin mult. 

Cred că aţi spus juriului că eraţi extrem de 
înspăimântat, ceea ce este foarte natural. Apropo, 
cât pierduserăţi în greutate, când aţi mers prima 
dată la doctorul Gross? 

“Aha”, îşi spuse Alex. Ştia ce urma. Aveau de 
gând să sublinieze natura spectaculoasă a 
tratamentului. Aruncă o privire către avocatul care 
stătea lângă ea şi care, în mod clar, încerca să 
găsească o strategie. Se aplecă spre el şi şopti: 

— Opreşte.-l. 

Avocatul clătină din cap, confuz. 

— Nu ştiu cât slăbisem, spunea tatăl ei. Cam 
douăzeci şi cinci sau treizeci de kilograme. 

— Aşa că hainele nu vă mai veneau. 

— Deloc. 

— Şi cât de puternic eraţi în acea perioadă? 
Puteaţi urca o scară cu mai multe trepte? 

— Nu. Urcam două sau trei trepte şi trebuia să mă 
opresc. 

— Din cauza oboselii? 

Alex îl înghionti pe avocatul de lângă ea şi şopti: 

— Intrebare şi răspuns. 

Avocatul se ridică imediat. 

— Obiecţie. Onorată Instanță, domnul Burnet a 
declarat deja că fusese diagnosticat cu o boală 
letală. 

— Da, zise Rodriguez, şi a spus că era 
înspăimântat. Dar eu cred că juriul ar trebui să ştie 
exact cât de disperată era starea sa. 

— Am să permit formularea întrebării. 

— Multumesc. Să revenim, domnule Burnet. 
Pierduserăţi un sfert din greutatea corporală, eraţi 
atât de slăbit, încât nu puteaţi urca mai mult de 
două trepte şi aveaţi o formă gravă de leucemie. 
Corect? 

— Da. 

Alex scrâşni din dinţi. Voia cu disperare să 
oprească acel şir de întrebări, care era clar că le 
aducea prejudicii şi era irelevant relativ la 
întrebarea dacă doctorul tatălui ei  acţionase 
incorect după ce îl vindecase. Dar judecătorul 
admisese acele întrebări şi ea nu putea face nimic. 
Şi nu era ceva atât de strigător la cer, încât să le 
ofere un motiv de a face apel. 

— Şi ca să fiţi ajutat în momentele în care aveaţi 
atât de multă nevoie de asta, aţi mers la cel mai 
bun doctor de pe Coasta de Vest, ca să vă trateze 
de această boală? continuă Rodriguez. 

— Da. 

— Şi el v-a tratat. 

— Da. 

— Şi v-a vindecat. Acest doctor expert şi sensibil 
v-a vindecat. 

— Obiecţie! Onorată Instanță, doctorul Gross este 
doctor, nu sfânt. 

— Se aprobă. 

— In regulă, spuse Rodriguez. Să formulez altfel: 
domnule Burnet, cât a trecut de când aţi fost 
diagnosticat cu leucemie? 

— Şase ani. 

— Nu este adevărat că supraviețuirea pe o 
perioadă de cinci ani, în cazul cancerului, este 
considerată o vindecare? 

— Obiecţie. E nevoie de opinia unui expert. 

— Se aprobă. 

— Onorată Instanță, spuse Rodriguez, 
întorcându-se spre judecător. Nu ştiu de ce toate 
acestea par atât de dificile pentru avocaţii domnului 
Burnet. Nu încerc decât să arăt că, de fapt, doctorul 
Gross l-a vindecat pe reclamant de un cancer 
mortal. 

— lar eu nu ştiu de ce este atât de dificil pentru 
apărare să pună întrebarea direct, fără formulări 
discutabile, replică judecătorul. 

— Am înţeles, Onorată Instanță. Vă mulţumesc. 
Domnule Burnet, dumneavoastră vă consideraţi 
vindecat de leucemie? 

— Da. 

— Sunteţi absolut sănătos, în prezent? 

— Da. 

— Cine v-a vindecat, după părerea 
dumneavoastră? 

— Doctorul Gross. 

— Mulţumesc. Şi acum, cred că aţi spus Curţii că 
atunci când doctorul Gross v-a cerut să reveniţi 
pentru alte teste, aţi crezut că asta însemna că 
sunteţi încă bolnav. 

— Da. 

— Doctorul Gross v-a spus vreodată că încă mai 
aveaţi leucemie? 

— Nu. 

— V-a spus asta cineva din biroul sau din 
personalul lui? 

— Nu. 

— Atunci, dacă înțeleg bine  depoziţia 
dumneavoastră, nu aţi primit niciodată o informaţie 
clară că aţi mai fi încă bolnav. 

— Corect. 

— În regulă. Să trecem acum la tratamentul 
dumneavoastră. Aţi fost operat şi aţi făcut 
chimioterapie. Ştiţi cumva dacă vi se făcuse 
tratamentul standard pentru leucemia celulelor T? 

— Nu, tratamentul meu nu a fost standard. 

— A fost ceva nou? 

— Da. 

— Aţi fost primul pacient care a fost supus acestei 
proceduri? 

— Da. 

— Dr. Gross v-a spus asta? 

— Da. 

— Şi v-a spus cum s-a ajuns la această nouă 
procedură? 

— A spus că era parte a unui program de 
cercetare. 

— Şi aţi acceptat să participaţi la acest program 
de cercetare? 

— Da. 

— Impreună cu alţi pacienţi cu aceeaşi boală? 

— Da, cred că mai erau şi alţii. 

— lar noua procedură a dat rezultate în cazul 
dumneavoastră? 

— Da. 

— Aţi fost vindecat. 

— Da. 

— Mulţumesc. Şi acum, domnule Burnet, ştiţi 
faptul că în cercetarea medicală medicamentele noi 
pentru lupta împotriva bolilor sunt derivate deseori, 
sau sunt testate pe ţesuturi ale pacienţilor? 

— Da. 

— Ştiaţi că țesuturile dumneavoastră vor fi 
utilizate în acest scop? 

— Da, dar nu pentru scopuri... 

— Răspundeţi doar cu “da” sau “nu”, vă rog. 
Când aţi acceptat ca țesuturile dumneavoastră să 
fie folosite pentru cercetare, ştiaţi că era posibil să 
fie folosite pentru obţinerea sau testarea de 
medicamente noi? 

— Da. 

— lar dacă era găsit un medicament nou, vă 
aşteptaţi ca acesta să fie pus la dispoziţia altor 
pacienţi? 

— Da. 

— Aţi semnat o autorizaţie pentru acest lucru? O 
pauză lungă. 

— Da, zise tatăl lui Alex în cele din urmă. 

— Mulţumesc, domnule Burnet. Nu mai am alte 
întrebări. 


— Cum crezi că a mers? întrebă tatăl ei, când 
ieşiră din tribunal. 

Pledoariile finale aveau loc în ziua următoare. Se 
îndreptau spre parcare, prin lumina ceţoasă a 
soarelui din centrul Los Angelesului. 

— E greu de spus, zise Alex. Au reuşit să creeze 
confuzie în privinţa faptelor. Noi ştim că nici un 
medicament nou nu a rezultat din acest program, 
dar mă îndoiesc că juriul înţelege ce s-a întâmplat 
cu adevărat. Vom mai aduce nişte experţi care să 
explice faptul că UCLA a făcut o linie de celule din 
țesuturile tale şi a folosit-o ca să producă o 
citochină, în modul în care aceasta este produsă 
natural, în corpul tău. Nu e vorba de nici un 
“medicament nou” aici, dar probabil că juriul nu va 
înţelege asta. Şi mai este şi faptul că Rodriguez 
conturează în mod intenţionat acest caz aşa încât să 
pară identic cu cazul Moore, din urmă cu douăzeci 
de ani. Moore a fost un caz foarte asemănător cu al 
tău. Au fost luate ţesuturi, sub motive false, şi au 
fost vândute. UCLA a câştigat uşor acel caz, deşi nu 
ar fi trebuit. 

— Şi atunci, domnişoară avocat, cum merge cazul 
nostru? 

Ea îi zâmbi tatălui ei, îl cuprinse cu braţul de 
umeri şi îl sărută pe obraz. 

— Sincer? Cam greu, zise ea. 

Capitolul 003 


Barry Sindler, avocatul pentru  divorţuri al 
starurilor, se foi în fotoliu. Încerca să fie atent la 
clientul care stătea în partea cealaltă a biroului, dar 
nu prea reuşea. Clientul era un fraier pe nume Diehl, 
care conducea o companie de biotehnică. Tipul 
vorbea abstract, fără emoție, practic fără nici o 
expresie pe faţă, chiar dacă povestea cum nevasta 
lui îl înşela. Probabil că Diehl era un soţ groaznic. 
Dar Barry nu era sigur câţi bani erau implicaţi în 
acel caz. Se părea că soţia avea toţi banii. 

Diehl continua să turuie monoton. Cum primele 
suspiciuni apăruseră când o sunase din Las Vegas. 
Cum descoperise chitanţele de la hotelul la care ea 
mergea în fiecare miercuri. Cum aşteptase în hol şi 
o văzuse cazându-se cu un jucător de tenis 
profesionist local. Vechea poveste californiană. 
Barry o auzise de o sută de ori. Oare oamenii ăştia 
nu-şi dădeau seama că nu erau decât nişte clişee 
umblătoare? Soţul furios îşi prinde soţia cu jucătorul 
de tenis. Schema asta nu se mai folosea nici măcar 
în Neveste disperate. 

Barry renunţă să mai încerce să asculte. Avea 
prea multe pe cap în dimineaţa aceea. Pierduse 
cazul Kirkorivich şi tot oraşul aflase asta. Doar 
pentru că testele ADN arătaseră că nu era copilul 
miliardarului. lar apoi, tribunalul nu-i recunoscuse 
onorariile, deşi le redusese la numai 1,4 milioane de 
dolari. Judecătorul îi acordase doar un sfert din 
sumă. Toţi blestemaţii de avocaţi din oraş nu mai 
puteau de bucurie, pentru că toţi îl urau pe Barry 
Sindler. Auzise că L. A. Magazine pregătea un articol 

serios despre caz,în mod sigur în defavoarea lui. Nu 
că l-ar fi interesat prea mult. De fapt, cu cât era mai 
mult descris ca un ticălos fără principii şi fără 
scrupule, cu atât mai mulţi clienţi aveau să-l caute. 
Pentru că atunci când era vorba de un divorţ, 
oamenii voiau un ticălos fără scrupule. Stăteau la 
coadă ca să prindă unul. lar Barry Sindler era, fără 
îndoială, cel mai lipsit de scrupule şi mai nemilos, 
mai dornic de publicitate, mai plin de el şi mai 
ticălos avocat de divorţuri din California de Sud. ŞI 
era mândru de asta! 

Nu, Barry nu-şi făcea probleme pentru astfel de 
lucruri. Nu-şi făcea griji nici măcar pentru casa pe 
care o construia în Montana pentru Denise şi cei doi 
plozi  răsfăţaţi ai ei. Nu-şi făcea griji pentru 
renovarea casei lor din Holmby Hills, chiar dacă 
numai bucătăria costa 500.000 de dolari, iar Denise 
schimba tot timpul planurile. Denise era un 
renovator în serie. Era o boală. 

Nu, nu, nu. Barry Sindler îşi făcea griji pentru un 
singur lucru: chiria. Avea un etaj întreg într-o clădire 
de birouri de pe Wilshire şi Doheny, cu douăzeci şi 
trei de avocaţi în birou, toţi nişte nepricopsiţi. Dar 
imaginea lor stând la birouri îi impresiona pe clienţi. 
Şi puteau să se ocupe de treburile minore, ca luarea 
depoziţiilor sau depunerea moţiunilor de amânare, 
lucruri cu care Barry nu voia să-şi piardă vremea. 
Barry ştia că procesele erau un război de uzură, mai 
ales în cazurile de custodie. Scopul era să creşti 
costurile cât de mult puteai şi să  lungeşti 
procedurile cât mai mult posibil, pentru că, în acest 
fel, Barry câştiga cel mai mare tarif posibil, iar soţii 
se saturau până la urmă de amânările interminabile, 
de noile aranjamente şi de cursa aberantă a 

costurilor. Chiar şi cei mai bogaţi dintre ei se 
saturau, în cele din urmă. 

De obicei, bărbaţii erau cei mai raţionali. Ei voiau 
să îşi continue viaţa, să cumpere o casă nouă, să se 
mute în ea cu o prietenă nouă, să aibă parte deo 
partidă de sex oral straşnică. Ei voiau ca problemele 
legate de custodie să se rezolve. Dar soțiile voiau 
răzbunare, de obicei, aşa că Barry împiedica 
rezolvarea problemei, an după an, până când 
bărbaţii cedau. Milionari, miliardari, celebrităţi... nu 
conta. Cu toţii cedau, până la urmă. Lumea spunea 
că nu era o strategie bună pentru copii. Ei bine, la 
naiba cu copiii. Dacă respectivilor clienţi le-ar fi 
păsat de copii, nu ar fi divorţat. Ar fi rămas căsătoriţi 
şi nefericiţi, ca toţi ceilalţi, pentru că... 

Fraierul spusese ceva ce-i atrase atenţia. 

— Imi cer scuze, spuse Barry Sindler. Vreţi să 
repetaţi, domnule Diehl? Ce aţi spus? 

— Am spus că vreau ca soţia mea să fie testată. 

— Vă pot asigura că aceste proceduri o vor testa 
la maximum. Şi, bineînţeles, vom pune un detectiv 
pe urmele ei, vom vedea cât de mult bea, dacă ia 
droguri, dacă stă în oraş nopţile, dacă are legături 
lesbiene, tot tacâmul. Procedura standard. 

— Nu, nu, zise Diehl. Vreau să fie testată genetic. 

— Pentru ce? 

— Pentru tot, spuse el. 

— Ah, făcu Barry, înclinând din cap cu 
înţelepciune. 

Despre ce naiba vorbea individul? Testare 
genetică? 

Intr-un caz de custodie? Se uită la hârtiile din faţa 
lui şi la cartea de vizită. Richard “Rick” Diehl, 
doctor. Barry se încruntă, nefericit. Numai fraierii îşi 

pun porecla pe cartea de vizită. Scria că era director 
executiv la BioGen Research Inc., o companie din 
Westview Village. 

— De exemplu, pot paria că soţia mea are o 
predispoziţie genetică pentru o boală bipolară, 
spuse Diehl. E limpede că are un comportament 
dezordonat. E posibil să aibă gena Alzheimer. Dacă 
o are, testele psihologice pot arăta semnele timpurii 
ale bolii. 

— Bine, foarte bine. 

Barry Sindler aproba acum din cap cu entuziasm. 
Asta-l făcea fericit. Domenii discutabile, noi, 
proaspete. Lui Sindler îi plăceau la nebunie 
domeniile discutabile. Administrarea unui test 
psihologic. Testul arăta sau nu semne timpurii de 
Alzheimer? Cine dracu' putea să ştie sigur? Minunat, 
minunat... Oricare ar fi fost rezultatele testului, 
acestea aveau să fie discutabile. Alte zile în tribunal, 
alţi experţi de interogat, dispute între doctori în 
ştiinţe, durând zile întregi. Zilele petrecute în 
tribunal erau deosebit de lucrative. 

Şi, mai ales, Barry realiză că acea testare 
genetică putea deveni o procedură standard pentru 
toate cazurile de custodie. Sindler ar fi fost un 
pionier pe acest teritoriu. Ar fi obţinut publicitate! Se 
aplecă în faţă, incitat. 

— Continuati, domnule Diehl... 

— Să o testăm pentru gene de diabet, cancer la 
sân din gene BRCA şi tot restul. Şi este posibil ca 
soţia mea să aibă şi gena pentru boala Huntington, 
care provoacă o degenerare fatală a nervilor. 
Bunicul ei a avut boala Huntington, aşa că există în 
familie. Amândoi părinţii ei sunt încă tineri, iar boala 
apare doar la bătrâneţe. Aşa că este posibil ca soţia 

mea să poarte gena, iar asta ar însemna o moarte 
sigură, din pricina bolii respective. 

— Hmm, da, spuse Barry Sindler, aprobând din 
cap. Asta ar putea să o facă nepotrivită pentru 
calitatea de custode al copiilor. 

— Exact. 

— Sunt surprins că nu a fost deja testată. 

— Ea nu vrea să afle, zise Diehl. Există o şansă de 
cincizeci la sută să aibă gena. Dacă o are, în cele din 
urmă va dezvolta boala şi va muri zvârcolindu-se în 
chinurile demenţei. Dar are douăzeci şi opt de ani. 
Este posibil ca boala să nu apară pentru încă 
douăzeci de ani. Aşa că, dacă ar şti-o de acum... i-ar 
putea distruge tot restul vieţii. 

— Dar ar putea să o şi liniştească, dacă nu are 
gena. 

— Riscul e prea mare. Nu va vrea să facă testul. 

— V-aţi mai gândit şi la alte teste? 

— Da, la naiba, spuse Diehl. Asta-i doar începutul. 
Vreau să fie testată cu toate procedurile curente. In 
momentul de faţă, există o mie două sute de teste 
genetice. 

O mie două sute! Perspectiva îl făcu pe Sindler să 
se lingă pe buze. Excelent! De ce nu mai auzise 
niciodată de asta până atunci? îşi drese glasul. 

— Dar vă daţi seama că, dacă veţi face asta, ea 
va cere să fiţi testat şi dumneavoastră. 

— Nici o problemă, spuse Diehl. 

— Aţi fost deja testat? 

— Nu. Dar eu ştiu cum să falsific rezultatele de 
laborator. 

Barry Sindler se lăsă pe spate, în fotoliu. Perfect. 

Capitolul 004 


Sub coroana înaltă a copacilor, jungla era 
întunecată şi tăcută. Nici o adiere de vânt nu mişca 
ferigile, a căror înălţime atingea nivelul umerilor. 
Hagar îşi şterse sudoarea de pe frunte, aruncă o 
privire în spate, spre ceilalţi, şi continuă să 
înainteze. Expediția înainta din ce în ce mai adânc în 
jungla din zona centrală a Sumatrei. Nimeni nu 
vorbea, iar lui Hagar îi plăcea asta. Râul era chiar în 
faţă. O canoe pe malul apropiat, o frânghie întinsă 
peste râu, la înălţimea umerilor. Traversară în două 
grupuri. Hagar, stând în picioare în canoe, îi trase 
dincolo pe primii, cu ajutorul frânghiei, după care se 
întoarse după ceilalţi. Era linişte, cu excepţia 
ţipătului îndepărtat al unei păsări-rinocer. 

Continuară înaintarea pe malul opus. Cărarea prin 
junglă se îngusta, iar pe ici, pe colo, era noroioasă. 
Celor din echipă nu le plăcea asta şi făceau mult 
zgomot, încercând să ocolească zonele mocirloase. 
În cele din urmă, unul dintre ei întrebă: 

— Cât mai este? 

Era puştiul. Adolescentul american plângăcios, cu 
pete pe faţă. Se uita la mama lui, o matroană 
masivă, cu o pălărie de paie largă. 

— Am ajuns? se alintă puştiul. 

Hagar duse degetul la buze. 

— Linişte! 

— Mă dor picioarele. 

Ceilalţi turişti stăteau în jurul lor, un grup în haine 
de culori ţipătoare. Se uitau la puşti. 

— Dacă faci zgomot, nu o să-i vezi, şopti Hagar. 

— Oricum nu-i văd. 

Puştiul se bosumflă, dar intră în rând, iar grupul 
porni din nou. În ultima vreme veniseră mai ales 
americani. Lui Hagar nu-i plăceau americanii, dar nu 
ei erau cei mai răi. Trebuia să recunoască faptul că 
cei mai răi erau... 

— Acolo! 

— Uite, acolo! 

Turiştii arătau în faţă, plini de curiozitate, turuind 
agitaţi. Cam la cincizeci de metri înainte, în dreapta 
cărării, un urangutan mascul tânăr stătea drept, pe 
crengile care se legănau uşor sub greutatea lui. O 
creatură superbă, cu blană roşcată, cam de 
douăzeci de kilograme, cu o pată albă mare, 
deasupra urechii. Hagar nu-l mai văzuse de 
săptămâni întregi. 

Hagar le făcu semn celorlalţi să păstreze tăcerea 
şi înainta pe cărare. Turiştii stăteau aproape în 
spatele lui acum, împleticindu-se şi lovindu-se unii 
de ceilalţi, agitaţi. 

— Sssst! şuieră el. 

— Care-i problema? zise unul. Credeam că ăsta 
este un sanctuar. 

— Sssst! 

— Dar ei sunt protejaţi aici... 

— Sssst! 

Hagar avea nevoie de linişte. Băgă mâna în 
buzunar şi apăsă butonul de înregistrare. Işi desfăcu 
microfonul de la rever şi îl ţinu în palma întinsă. 

Erau acum cam la treizeci de metri de urangutan. 
Trecură pe lângă un indicator de pe cărare, pe care 
scria “Sanctuarul urangutanilor Bukut Alam”. Acela 
era locul în care urangutanii orfani erau îngrijiţi şi 
reintroduşi în sălbăticie. Aveau o clinică veterinară, 
o staţie de cercetare şi o echipă de cercetători. 

— Dacă este un sanctuar, nu înţeleg de ce... 

— George, ai auzit ce a spus. Taci din gură. 
Douăzeci de metri. 

— Uite, încă unul! Doi! Trei! 

Arătau spre stânga. Sus, în desişul copacilor, un 
urangutan de un an trecea printre ramuri alături de 
un altul, ceva mai mare. Se legănau grațios. Dar pe 
Hagar nu-l interesau. El se concentra asupra 
primului animal. 

Urangutanul cu pata albă nu se îndepărtase. 
Stătea atârnat într-o mână, legănându-se în aer, cu 
capul înclinat într-o parte, privindu-i. Animalele mai 
tinere din frunziş dispăruseră. Cel cu pata albă 
rămase pe loc şi îi privea fix. 

Zece metri. Hagar întinse microfonul în faţă. 
Turiştii îşi scoteau aparatele de fotografiat. 
Urangutanul se uita direct la Hagar şi scoase un 
sunet ciudat, ca o tuse. 


— Dwaas. 

Hagar repetă sunetul. 

— Dwaas. 

Urangutanul îl privea fix. Buzele curbate i se 


mişcară. O secvenţă de mârâituri guturale: 

— Ooh stomm dwaas, varlaat leanme. Unul dintre 
turişti spuse: 

— El scoate sunetele astea? 

— Da, zise Hagar. 

— Adică... vorbeşte? 

— Maimuţele nu pot vorbi, spuse un alt turist. 
Urangutanii sunt muţi. Aşa scrie în carte. 

Câţiva fotografiară maimuța care se legăna, 
declanşând bliţurile aparatelor. Tânărul mascul nu 
se arătă surprins. Dar buzele lui se mişcară din nou. 

— Geen lichten dwaas. 

— E răcit? întrebă nervoasă o femei. Parcă 
tuşeşte? 

— Nu tuşeşte, spuse o altă voce. 

Hagar aruncă o privire peste umăr. Un bărbat 
solid, din spate, care se chinuise să ţină pasul cu 
ceilalţi, cu faţa roşie şi gâfâind, ţinea acum un 
casetofon în mână, îndreptându-l spre urangutan. 
Avea pe faţă o expresie hotărâtă. 

— Pui ceva la cale? îl întrebă el pe Hagar. 

— Nu, răspunse acesta. Bărbatul arătă spre 
urangutan. 

— Asta e olandeză, zise el. Sumatra a fost colonie 
olandeză. E limba olandeză. 

— N-am de unde să ştiu, spuse Hagar. 

— Eu, da. Animalul a spus: “Lasă-mă în pace, 
prostule”. Apoi a zis: “Fără lumini”. Când s-au 
declanşat Miturile. 

— Nu ştiu ce au fost sunetele acelea, zise Hagar. 

— Dar le înregistrezi. 

— Doar din curiozitate... 

— Ai scos microfonul mult înainte să înceapă 
sunetele. Ştiai că animalul va vorbi. 

— Urangutanii nu pot vorbi, zise Hagar. 

— Asta poate. 

Se holbară cu toţii la urangutan, care se legăna 
încă, într-un singur braţ. Cu braţul liber se scărpina. 
Era linişte. Bărbatul solid spuse tare: 

— Geen lichten. 

Maimuţa se uită fix la el şi clipi rar. 

— Geen lichten! 

Urangutanul nu dădu nici un semn de înţelegere. 
După o clipă, se ridică pe o creangă din apropiere şi 
începu să urce, încet, braţ după braţ. 

— Geen lichten! 

Maimuţa continuă să urce. Femeia cu pălărie 
mare de paie zise: 

— Eu cred că tuşea, sau ceva de genul ăsta. 

— Hei, urlă tipul solid. M'sieu! Comment ca va? 

Maimuţa continuă să urce printre ramuri, 
legănându-se într-un ritm calm pe braţele lui lungi. 
Fără să se uite în jos. 

— M-am gândit că poate ştie franceză, spuse 
bărbatul şi ridică din umeri. Presupun că nu e cazul. 

O ploaie uşoară începu să picure din desiş. Ceilalţi 
turişti îşi băgară aparatele de fotografiat la loc. Unul 
îşi puse pe umeri un impermeabil. A 

Hagar îşi şterse sudoarea de pe frunte. In faţă, 
trei urangutanii tineri se agitau în jurul unei tăvi cu 
papaya, aşezate pe pământ. Turiştii îşi întoarseră 
privirea spre ei. 

Dinspre cupolă se auzi un mârâit: 

— Espece de con. 

Auziră fraza clar, surprinzător de inteligibilă în 
atmosfera liniştită. 

Tipul solid se răsuci pe loc. 

— Cum? 

Toţi ridicară privirea în sus. E 

— A fost o înjurătură, zise adolescentul. In 
franceză. Sunt sigur că a fost o înjurătură. In 
franceză. 

— Ssst, spuse mama lui. 

Grupul se holba la frunziş, căutând cu privirea în 
coroana deasă şi întunecată a copacilor. Nu reuşiră 
să zărească maimuța. 

Bărbatul solid strigă: 

— Qu'est-ce que tu dis? 

Nu primi nici un răspuns. Doar zgomotul produs 
de un animal ce se mişca printre crengi şi strigătul 
îndepărtat al unei păsări-rinocer. 


UN CIMPANZEU SE IA DE TURIŞTI 
(News of the World) 


AFFE SPRICHT IM DSCHUNGEL, FLUCHE GEORGE 
BUSH 
(Der Spiegel) 


ORANG PARLE FRANCAIS?!! 
(Paris Match, sub o poză a lui Jacques Derrida) 


MAIMUŢĂ MUSULMANĂ ÎNJURĂ NIŞTE 
OCCIDENTALI 
(Weekly Standard) 


„MAIMUŢA VORBEŞTE, MARTORII RĂMÂN CU GURA 
CASCATA 
(National Enquirer) 


CIMPANZEU VORBITOR ÎN JAVA 
(New York Times, ulterior s-a publicat o erată) 


PRIMATE POLIGLOTE ÎN SUMATRA 
(Los Angeles Times) 


“În fine, un grup de turişti din Indonezia jură că au 
fost insultaţi de un urangutan în jungla din Borneo. 
Conform spuselor turiştilor, maimuța i-a înjurat în 
olandeză şi în franceză, ceea ce înseamnă că era, 
probabil, mult mai deşteaptă decât ei. Dar nu a 
apărut nici o înregistrare cu cimpanzeul bădăran, 

ceea ce ne conduce la concluzia că, în cazul în care 
credeţi această poveste, avem o slujbă pentru voi în 
administraţia actuală. Acolo sunt o mulţime de 


maimuțe vorbitoare!” 
(Countdown cu Keith Olbermann, MSNBC News, 


fără erată) 

Capitolul 005 


— la fii atentă! zise Charlie Huggins, uitându-se la 
televizor, în bucătăria casei sale din San Diego. 

Sunetul era oprit, dar citea comentariile de jos. 

— Zice-aşa: “Maimuţă vorbitoare raportată în 
Sumatra”. 

— Vrei să spui că i-au făcut raport pentru ceva? 
întrebă soţia lui, aruncând o privire la ecran. 

Pregătea micul dejun. 

— Nu, zise Huggins. Cred c-au vrut să spună că 
maimuta a fost “reperată”. 

— Maimuţa a fost reperată? Asta însemna că 
maimuța purta un reper? À 

Soția lui era profesoară de engleză, la liceu. li 
plăceau jocurile de cuvinte. 

— Nu, scumpo. Ştirea spune că... nişte oameni din 
Sumatra au întâlnit în junglă o maimuță care 
vorbea. 

— Credeam că maimuţele nu pot vorbi, zise soţia 
lui. 

— Ei bine, asta spune ştirea. 

— Atunci, trebuie să fie o minciună. 

— Crezi? Ah, i-auzi... Britney Spears nu 
divorţează. M-am liniştit. O fi rămas iar gravidă. 
După poze, aşa pare. lar Posh Spice a purtat o 
frumoasă rochie verde la o gală. Sting spune că 
poate să facă sex timp de opt ore, fără să se 
oprească. 

— Pripit sau făcut uşor? spuse soţia lui. 

— Se pare că tantric. 

— Mă refeream la ouăle tale. 

— Pripite. 

— Cheamă-i pe copii, te rog, zise ea. Totul e 
aproape gata. 

— OK. 

Charlie se ridică de la masă şi se îndreptă spre 
scări. Când ajunse în sufragerie, sună telefonul. Erau 
de la laborator. 

În laboratoarele lui Radial Genomics Inc., în 
păduricile de eucalipt ale Universităţii California din 
San Diego, Henry Kendall bătea cu degetele în 
masă, aşteptând ca Charlie să răspundă. Telefonul 
sună de trei ori. Unde naiba era? în fine, vocea lui 
Charlie. 

— Alo? 

— Charlie, spuse Henry. Ai auzit ştirile? 

— Care ştiri? 

— Maimuta din Sumatra, pentru Dumnezeu. 

— Trebuie să fie o tâmpenie, zise Charlie. 

— De ce? 

— Haide, Henry Ştii că e o tâmpenie. 

— Au spus că maimuța a vorbit în olandeză. 

— E o tâmpenie. 

— E posibil să fi fost echipa lui Uttenbroek, zise 
Kendall. 

— Neee. Maimuţa era prea mare, avea doi sau 
trei ani. 

— Şi? E posibil ca Uttenbroek să o fi făcut cu 
câţiva ani în urmă. Echipa lui era destul de 
avansată. În plus, tipii ăia din Utrecht sunt cu toţii 
nişte mincinoşi. 

Charlie Huggins oftă. 

— În Olanda e ilegal să faci astfel de cercetări. 

— Exact. Tocmai de-aia e posibil să se fi dus în 
Sumatra. 

— Henry, tehnologia e mult prea dificilă. Mai 
avem ani de zile până să creăm o maimuţă 
transgenică. Ştii asta. 

— Ba nu ştiu. Ai auzit ce a anunţat Utrecht ieri? 
Au recoltat celule stem de taur şi le-au introdus în 
testicule de şoarece. Eu aş zice că asta e dificil. Aş 
spune că e tehnologie de vârf. 

— Mai ales pentru tauri. 

— Nu văd ce e amuzant în asta. 

— la imaginează-ţi-l pe şoarece târând după el 
nişte testicule uriaşe şi vinete de taur. 

— Tot nu-mi vine să râd... 

— Henry, zise Charlie. Vrei să-mi spui că ai văzut 
un reportaj la televiziune, despre o maimuţă 
vorbitoare, şi chiar îl crezi? 

— Mi-e teamă că da. 

— Henry, spuse Charlie exasperat. Vorbim despre 
televiziune. Povestea asta este exact ca aceea cu 
şarpele cu două capete. Revino-ţi. 

— Şarpele cu două capete a fost real. 

— Trebuie să-i duc pe copii la şcoală. Vorbim mai 
târziu. 

Şi Charlie închise. 

Ticălosul. Nevastă-sa îi duce întotdeauna pe copii 
la şcoală. 

“Mă evită.” 

Henry Kendall începu să se învârtă prin laborator, 
se uită pe fereastră, apoi îşi reluă mersul. Inspiră 
adânc. Ştia, bineînţeles, că Charlie avea dreptate. 
Trebuia să fie o poveste falsă. 

Dar... dacă nu era? 


Era adevărat că Henry Kendall avea tendinţa să 
se agite prea mult. Mâinile îi tremurau când vorbea, 

mai ales atunci când era entuziasmat. Şi era cam 
neîndemânatic, împleticindu-se tot timpul, 
lovindu-se de lucrurile din laborator. Îi era rău de la 
stomac. Era genul de om care-şi făcea întotdeauna 
griji. 

Dar ceea ce Henry nu putea să-i spună lui Charlie 
era că motivul real pentru care îşi făcea griji acum 
era legat de o conversaţie care avusese loc în urmă 
cu o săptămână. Şi care atunci păruse neînsemnată. 

Insă acum i se părea de rău augur. 

O secretară ameţită de la Institutul Naţional de 
Sănătate sunase la laborator şi ceruse cu dr. 
Kendall. Când el răspunsese la telefon, femeia 
întrebase: 

— Sunteţi dr. Henry A. Kendall? 

— Da... 

— Este adevărat că aţi venit la INS pentru o 
perioadă de practică de şase luni, cu patru ani în 
urmă? 

— Da, aşa este. 

— Din mai până în octombrie? 

— Cred că da. Despre ce e vorba? 

— Şi aţi desfăşurat o parte a cercetării 
dumneavoastră la laboratorul pentru primate, din 
Maryland? 

— Da. 

— Şi este adevărat că atunci când aţi venit la INS, 
în luna mai a acelui an, aţi fost supus testelor uzuale 
pentru boli contagioase, pentru că urma să faceţi 
cercetare pe primate? 

— Da, spuse Henry. 

li făcuseră o grămadă de teste, de la hepatită şi 
gripă până la HIV. I se luase o grămadă de sânge. 

— Pot să vă întreb despre ce este vorba? 

— Mă ocup doar de completarea unor formulare 
suplimentare pentru dr. Bellarmino, spuse ea. 

Henry simţi un fior. 

Rob Bellarmino era şeful secţiei de genetică de la 
INS. Nu fusese acolo cu patru ani în urmă, în 
perioada în care se dusese Henry, dar acum el era la 
conducere. Şi nu era prieten nici cu Henry, nici cu 
Charlie. 

— Este vreo problemă? întrebă Henry. 

Avea senzaţia clară că era. 

— Nu, nu, zise ea. Doar că am rătăcit nişte acte şi 
dr. Bellarmino este foarte sever în privinţa 
documentelor. Când aţi fost la laboratorul pentru 
primate, aţi făcut vreo cercetare care a implicat o 
femelă cimpanzeu pe nume Mary? Numărul ei de 
laborator era F-402. 

— Ştiţi, nu-mi mai amintesc, spuse Henry. A 
trecut mult timp de atunci. Am lucrat cu câţiva 
cimpanzei. Nu-mi amintesc exact cu care. 

— Era însărcinată în acea vară. 

— Îmi pare rău, pur şi simplu nu-mi amintesc. 

— A fost vara în care am avut o epidemie de 
encefalită şi au fost nevoiţi să bage cea mai mare 
parte a cimpanzeilor în carantină. Aşa este? 

— Da, îmi amintesc de carantină. Au trimis 
cimpanzei în toată ţara, la diferite laboratoare. 

— Mulţumesc, dr. Kendall. Oh... dacă tot v-am 
prins la telefon, îmi puteţi confirma adresa 
dumneavoastră? La noi scrie 348 Marbury Madison 
Drive, La Jolla. 

— Da, asta este. 

— Mulţumesc pentru amabilitate, dr. Kendall. 

Asta fusese toată conversaţia. La momentul 
respectiv, Henry îşi spusese doar că Bellarmino era 
un ticălos parşiv. Nu ştiai niciodată ce pune la cale. 

Dar acum... cu primata aceea din Sumatra... 

Henry clătină din cap. 

Charlie Huggins n-avea decât să comenteze cât 
voia, dar el era sigur că savanții creaseră deja o 
maimuţă transgenică. O făcuseră cu ani de zile în 
urmă. Existau tot felul de mamifere transgenice în 
prezent: câini, pisici şi altele. Nu putea fi exclusă 
posibilitatea ca urangutanul vorbitor să fie tot un 
animal transgenic. 

Munca lui Henry la INS avusese legătură cu bazele 
genetice ale autismului. Mersese la laboratorul de 
primate pentru că vrusese să afle ce gene erau 
responsabile de diferenţa între aptitudinile de 
comunicare ale oamenilor şi cele ale maimuţelor. Și 
lucrase puţin pe embrioni de cimpanzeu. Nu 
ajunsese la nici un rezultat. De fapt, abia reuşise să 
înceapă, când epidemia de encefalită îi întrerupsese 
cercetarea. Se întorsese la Bethesda şi lucrase 
într-un laborator tot restul perioadei de practică. 

Asta era tot ce ştia. 

Sau, cel puţin, ce ştia sigur. 

OAMENII ŞI CIMPANZEII S-AU ÎNRUDIT PÂNĂ 
DE CURÂND 


Separarea speciilor nu a pus capăt sexului. 
Cercetătorii descoperă un rezultat controversat în 
urma cercetărilor genetice. 


Cercetătorii de la Harvard şi MIT au ajuns la 
concluzia că separarea dintre oameni şi cimpanzei 
s-a produs mai recent decât se credea. Geneticienii 
ştiau de mult că maimuţele şi fiinţele umane au 
descins dintr-un strămoş comun, care popula 
pământul cu 18 milioane de ani în urmă. Gibonii 
s-au desprins primii, cu 16 milioane de ani în urmă. 
Urangutanii s-au desprins aproximativ cu 12 
milioane de ani în urmă. Gorilele, acum 10 milioane 
de ani. Cimpanzeii şi fiinţele umane s-au separat 
ultimii, cu aproape 9 milioane de ani în urmă. Cu 
toate acestea, după decodarea genomului uman, în 
2001, geneticienii au descoperit că fiinţele umane şi 
cimpanzeii diferă numai prin 1,5% din gene, adică 
prin aproximativ 500 de gene, în total. Asta 
înseamnă mult mai puţin decât era de aşteptat. În 
2003, savanții au început să stabilească prin ce 
gene erau diferite aceste specii. Acum este clar că 
multe proteine structurale, incluzând hemoglobina şi 
proteinele citocromatice, sunt identice la cimpanzei 
şi oameni. Sângele de om este identic cu cel de 
cimpanzeu. Dacă speciile s-au despărţit cu 9 
milioane de ani în urmă, cum de sunt atât de 
asemănătoare? 

Geneticienii de la Harvard cred că fiinţele umane 
şi cimpanzeii au continuat să se înrudească mult 

timp după separarea speciilor. O astfel de înrudire, 
sau hibridizare, exercită o presiune evolutivă asupra 
cromozomului X, făcându-l să se schimbe mai rapid 
decât în mod normal. Cercetătorii au descoperit că 
genele mai recent dobândite ale genomului uman 
apar în cromozomul X. 

Din acest motiv, cercetătorii susţin că oamenii 
preistorici şi cimpanzeii s-au înrudit până acum 5,4 
milioane de ani, când separarea a devenit 
permanentă. Acest punct de vedere nou este în 
contrast total cu ideea acceptată că, odată ce s-a 
produs; separarea speciilor, hibridizarea are o 
“influenţă minoră”. Dar, după părerea dr. David 
Reich, de la Harvard, faptul că hibridizarea a fost 
observată foarte rar la alte specii “se poate datora 
pur şi simplu faptului că nu am căutat-o”. 

Cercetătorii de la Harvard avertizează că 
încrucişarea între oameni şi cimpanzei nu este 
posibilă în prezent. Ei subliniază că reportajele din 
presă referitoare la “cimpanzei” hibrizi s-au dovedit 
de fiecare dată false. 

Capitolul 006 


BioGen Research Inc. Îşi avea sediul într-un cub 
îmbrăcat în titan, într-un parc industrial de lângă 
Westview Village, în sudul Californiei.  Plasat 
maiestuos deasupra traficului de pe Autostrada 101, 
cubul fusese ideea preşedintelui lui BioGen, Rick 
Diehl, care insista să îl numească hexaedru. Cubul 
arăta impresionant şi dovedea o înaltă tehnologie, în 
acelaşi timp nedezvăluind nimic referitor la ce se 
întâmpla în interior... şi exact asta dorea Diehl. 

In plus, BioGen deţinea 4 500 de metri pătraţi de 
spaţiu de depozitare, într-un parc industrial aflat la 
trei kilometri depărtare. Acolo erau amplasate 
laboratoarele pentru păstrarea animalelor, împreună 
cu laboratoarele periculoase. Josh Winkler, un tânăr 
cercetător promiţător, luă nişte mănuși de cauciuc şi 
o mască chirurgicală de pe un raft aflat lângă uşa ce 
ducea la cuştile animalelor. Asistentul lui, Tom 
Weller, citea un articol de ştiri lipit pe perete. 

— Să mergem, spuse Josh. 

— Cred că Diehl a făcut pe el, zise Weller, arătând 
spre articol. Ai citit asta? 

Josh se întoarse ca să citească. Era un articol din 
Wall Street Journal: 


SAVANŢII IZOLEAZĂ GENA “STĂPÂNULUI” 
O bază genetică pentru controlul oamenilor? 


TOULOUSE, FRANCE 
O echipă de biologi francezi a izolat gena care îi 
face pe anumiți oameni să încerce să îi controleze 

pe alții. Geneticienii de la Institutul Biochimic din 
Universitatea Toulouse, condus de dr. Michel 
Narcejac-Boileau, a anunţat astăzi descoperirea, în 
cadrul unei conferințe de presă. “Gena”, spune dr. 
Narcejac-Boileau, “este asociată cu dominarea 
socială şi controlul puternic exercitat asupra altor 
persoane. Am izolat-o la conducătorii de echipe 
sportive, la directori executivi şi la şefi de stat. 
Credem că această genă a existat la toți dictatorii, 
de-a lungul istoriei”. 

Dr. Narcejac-Boileau a explicat că, în timp ce 
forma puternică a genei produce dictatori, forma 
normală produce o “nevoie moderată şi 
cvasitotalitară” de a spune altora cum să îşi ducă 
viața, în general pentru propriul lor bine sau pentru 
propria lor siguranță. 

“Mai pe înțeles, la testarea psihologică, indivizii 
cu forma normală îşi vor exprima părerea că alți 
oameni au nevoie de indicaţiile lor şi că sunt 
incapabili să işi conducă propriile vieți, fără 
îndrumarea lor. Această formă a genei există la 
politicieni, avocați,  fundamentalişti religioşi şi 
celebrități. Complexul credinței se manifestă 
printr-un sentiment puternic de siguranță de sine, 
asociat cu un simţ puternic al propriilor drepturi... şi 
cu un resentiment cultivat cu grijă fată de cei care 
nu vor să-i asculte.” 

În acelaşi timp, el a îndemnat la prudență în 
interpretarea rezultatelor. “Multe persoane care 
sunt predispuse să îi controleze pe alţii nu vor, de 
fapt, decât ca toti ceilalți să fie la fel ca ei. Pur şi 
simplu nu pot tolera diferenta.” 

Asta explică descoperirea paradoxală a echipei, 
conform căreia indivizii cu forma normală a genei 

erau şi cei mai toleranți fată de mediile autoritare, 
cu reguli sociale stricte şi invazive. “Studiul nostru 
arată că gena produce nu numai o persoană 
autoritară, dar şi o persoană dispusă a fi condusă. 
Aceşti oameni au o atracție clară fată de statele 
totalitare.” Doctorul a remarcat că aceste persoane 
sunt extrem de receptive la moda de toate. genurile 
şi Îşi  cenzurează opiniile şi preferințele 
neimpărtăşite de grupul lor. 


— “Extrem de receptivi la modă”... asta-i o glumă, 
nu? zise Josh. 

— Nu, sunt serioşi. E doar marketing, spuse Tom 
Weller. Astăzi, totul este marketing. Citeşte restul. 


Deşi echipa franceză nu a afirmat că forma 
normală a genei stăpânului reprezintă o boală 
genetică - o “dependență de apartenență”, cum s-a 
exprimat Narcejac-Boileau -, savanții au sugerat 
totuşi că presiunile evolutive împing rasa umană 
spre un conformism din ce în ce mai mare. 


— Incredibil, spuse Josh. Tipii ăştia din Toulouse 
ţin o conferinţă de presă şi toată lumea vorbeşte 
despre povestea lor cu “gena stăpânului”? Au 
publicat în vreo revistă, undeva? 

— Nu, doar au ţinut o conferinţă de presă. Fără 
nici o publicare şi fără nici o menţiune a vreunei 
publicări. 

— Ce urmează, gena sclavului? Mi se pare o 
tâmpenie, zise Josh şi se uită la ceas. 

— Vrei să spui: să sperăm că e o tâmpenie. 

— Mda, asta am vrut să spun. Să sperăm că eo 
tâmpenie. Pentru că pune bețe în roate anunţului lui 
BioGen. 

— Crezi că Diehl va amâna anunţul? întrebă Tom 
Weller. 

— Poate. Dar lui Diehl nu-i place să aştepte. ŞI 
este nervos încă de când s-a întors din Vegas. 

Josh îşi puse mănuşile de cauciuc, ochelarii de 
protecţie şi masca de hârtie, apoi luă un cilindru de 
cincisprezece centimetri lungime cu aer comprimat 
şi înşuruba fiola cu retrovirusul. Întregul aparat avea 
mărimea unui trabuc. Fixă deasupra un con micuţ 
de plastic, apăsându-l cu degetul mare. 

— la-ţi PDA-ul. 

Şi intrară pe uşa batantă, în spaţiul destinat 
păstrării animalelor. 


Mirosul puternic şi uşor dulceag de şobolani le era 
familiar. Erau acolo cinci sau şase sute de şobolani, 
toţi etichetaţi frumos, în cuşti suprapuse până la 
înălţimea de 1,80 metri, de ambele părţi ale unui 
culoar care ducea în centrul camerei. 

— Ce administrăm astăzi? întrebă Tom Weller. 

Josh citi un şir de numere. Tom verifică pe PDA 
lista locaţiilor numerice. Merseră pe culoar până 
găsiră cuştile cu numerele din acea zi. Cinci 
şobolani, în cinci cuşti. Animalele erau albe, grase şi 
se mişcau normal. 

— Arată bine. Asta e a doua doză? 

— Da. 

— Gata, băieţi, zise Josh. Fiţi cuminţei pentru tati. 

Deschise prima cuşcă şi prinse rapid şobolanul 
dinăuntru. Ţinu animalul de corp, prinzându-l expert 
cu degetele de gât, şi trecu rapid micul con de 

plastic peste botul şobolanului. Respirația animalului 
aburi conul. Un şuierat scurt, la eliberarea virusului. 
Josh ţinu masca fixă timp de zece secunde, în timp 
ce şobolanul inhala. Apoi puse animalul înapoi în 
cuşcă. 

— Unul e gata. 

Tom Weller apăsă cu stilusul pe PDA, apoi trecu la 
cuşca următoare. 


Retrovirusul fusese creat prin bioinginerie pentru 
transportarea unei gene cunoscute sub denumirea 
ACMPD3N7, una dintre familiile de gene care 
controlau decarboxilaza paraldehidă 
aminocarboximuconat. La BioGen era numită gena 
maturității. Când era activată, ACMPD3N7 părea să 
modifice răspunsurile amigdalei şi circumvoluţiunea 
girusului  cingulat, în creier. Rezultatul era o 
accelerare a comportamentului de maturizare - cel 
puţin la şobolani. Femelele pui, de exemplu, aveau 
manifestări care anticipau comportamentul matern, 
precum rostogolirea fecalelor în cuşti, mult mai 
devreme decât în mod obişnuit. lar BioGen avea 
dovezi preliminare ale acţiunii genei maturității şi la 
maimuţele Rhesus. 

Interesul faţă de genă se concentra asupra 
posibilei legături cu boala neurodegenerativă. 
Adepții ideii argumentau că boala 
neurodegenerativă era rezultatul întreruperii căilor 
de maturizare din creier. 

Dacă acest lucru era adevărat, dacă ACMPD3N7 
era implicată, de exemplu, în boala Alzheimer sau 
într-o altă formă de senilitate, atunci valoarea 
comercială a genei ar fi fost enormă. 

Josh trecuse la cuşca următoare şi ţinea masca 
peste botul celui de-al doilea şobolan, când telefonul 
lui începu să sune. li făcu semn lui Tom să i-l scoată 
din buzunarul cămăşii. 

Weller se uită la ecran. 

— E mama ta, zise el. 

— Ah, la naiba, replică Josh. Vrei să continui tu, 
doar un minut? 


— Ce faci, Joshua? 

— Lucrez, mamă. 

— Şi poţi să faci o pauză? 

— Nu prea... 

— Pentru că avem o urgenţă. Josh oftă. 

— Ce a mai făcut, de data asta, mamă? 

— Nu ştiu, răspunse ea. Dar e în închisoare, în 
centru. 

— Atunci, trimite-l pe Charles să-l scoată. Charles 
Silverberg era avocatul familiei. 

— Charles îl scoate, chiar în clipa asta. Dar Adam 
trebuie să fie la tribunal. Şi trebuie să îl aducă 
cineva cu maşina acasă, după audiere. 

— Eu nu pot. Sunt la muncă. 

— E fratele tău, Josh. 

— Şi are treizeci de ani, zise Josh. 

Chestia asta dura de ani de zile. Fratele lui, Adam, 
era bancher investitor şi intrase şi ieşise de la 
dezintoxicare de zeci de ori. 

— Nu poate să ia şi el un taxi? 

— Nu cred că ar fi înţelept, ţinând cont de 
circumstanţe. 

Josh oftă. 

— Ce a făcut, mamă? 

— Se pare că a cumpărat cocaină de la o femeie 
care lucra pentru DEA. 

— lar? 

— Joshua. Te duci în centru să îl iei sau nu? Josh 
oftă. 

— Da, mamă, o să mă duc. 

— Acum? Te duci acum? 

— Da, mamă, mă duc acum. 

Închise telefonul şi se întoarse spre Weller. 

— Ce zici dacă terminăm peste două ore cu asta? 

— Nici o problemă, spuse Tom. Oricum, am de 
notat câte ceva. 

Joshua se întoarse şi ieşi din cameră, scoţându-şi 
mănuşile. Puse cilindrul, ochelarii şi masca de hârtie 
în buzunarul halatului de laborator, îşi scoase 
ecusonul detector de radiaţii şi se îndreptă grăbit 
spre maşină. 


În timp ce conducea spre centru, aruncă o privire 
spre cilindrul care ieşea din halatul de laborator, 
aruncat pe scaunul pasagerului. Ca să respecte 
protocolul, Josh trebuia să se întoarcă la laborator şi 
să expună şobolanii rămaşi până la ora 17. Genul 
acela de program strict şi necesitatea de a-l 
respecta păreau să reprezinte tot ceea ce îl 
diferenţia pe Josh de fratele lui mai mare. 

Pe vremuri, Adam avusese totul - o înfăţişare 
plăcută, popularitate, o constituţie atletică. Perioada 
liceului, la elitista Westfield School, însemnase o 
serie de succese: editor al ziarului, căpitanul echipei 
de fotbal, preşedinte al echipei de dezbateri, 
diplomă naţională de merit. Josh, dimpotrivă, fusese 
un tocilar. Era dolofan, scund, neîndemânatic. 
Mergea legănându-se într-un mod ciudat. Nu reuşea 

să se corecteze. lar pantofii ortopedici pe care 
mama lui insista să-i poarte nu-i erau de ajutor. 
Fetele îl ironizau. Le auzea chicotind, când trecea pe 
lângă ele pe holuri. Liceul fusese o tortură pentru 
Josh. Nu se descurcase bine deloc. Adam mersese la 
Yale. Josh abia intrase la Emerson State. 

Cum se schimbaseră toate astea! 

Cu un an în urmă, Adam fusese concediat de la 
Deutsche Bank. Problemele lui cu drogurile nu se 
mai terminau. Între timp, Josh începuse la BioGen ca 
simplu asistent, dar urcase rapid, pe măsură ce 
compania începuse să-i recunoască munca asiduă şi 
abordarea inovatoare. Josh avea acţiuni în companie 
şi, dacă vreunul dintre proiectele actuale, inclusiv 
gena maturității, se dovedea profitabil din punct de 
vedere comercial, avea să fie bogat. 

lar Adam... 

Josh opri în faţa tribunalului. Adam stătea jos, pe 
trepte, privind fix în pământ. Era neras, iar costumul 
lui jalnic era plin de pete. Charles Silverberg stătea 
în picioare, lângă el, vorbind la telefon. 

Josh claxona. Charles îi făcu cu mâna şi porni spre 
el. Adam îl urmă şi se urcă în maşină. 

— Mersi, frăţioare, zise el şi trânti portiera. 
Apreciez gestul. 

— Nici o problemă. 

Josh intră în trafic, uitându-se la ceas. Avea 
suficient timp să-l ducă pe Adam la casa mamei lor 
şi să ajungă înapoi la laborator până la 5. 

— Am întrerupt ceva? întrebă Adam. 

Asta era enervant la fratele lui. Avea talentul să 
strice şi viaţa altora. Şi părea că asta îi face plăcere. 

— La drept vorbind, da. 

— Îmi pare rău. 

— Îţi pare rău? Dacă ti-ar părea rău, ai înceta să 
mai faci porcăria asta. 

— Hei, amice, zise Adam. De unde naiba era să 
ştiu? A fost o cursă, omule. Chiar şi Charles a spus 
asta. Nenorocita mi-a întins o cursă. Charles a spus 
că o să mă scape uşor. 

— N-ar fi fost nici o cursă dacă n-ai mai fi 
consumat, spuse Josh. 

— O, du-te dracului! Să nu-mi ţii tu mie predici. 

Josh nu spuse nimic. Oare de ce deschisese 
subiectul? 

După atâţia ani, ştia că nu conta nimic din ce 
spunea el. Nu obținea nimic. Se lăsă tăcere. 

— Îmi pare rău, zise Adam. 

— Ba nu-ți pare. , 

— Mda, ai dreptate, spuse Adam. Ai dreptate. Işi 
nălţă capul şi suspină teatral. 

— lar am dat-o în bară. Adam cel pocăit. 

Josh văzuse asta de zeci de ori până atunci. Adam 
certăreţul, Adam pocăitul, Adam raţionalul, Adam 
cel care nega totul. Şi, în tot acest timp, fratele lui 
ieşea întotdeauna pozitiv la teste. De fiecare dată. 

O lumină portocalie se aprinse pe bord. Se 
termina benzina. Văzu o staţie în faţă. 

— Trebuie să pun benzină. 

— Bine. Eu trebuie să mă duc la toaletă. 

— Rămâi în maşină. 

— Trebuie să mă duc, omule. 

— Stai dracului în maşină. 

Josh trase lângă pompă şi cobori. 

— Stai undeva unde să te pot vedea. 

— Nu vreau să urinez în maşina ta, omule... 

— Ar fi bine să n-o faci. 

— Dar... 


A 

— Abţine-te, Adam! 

Josh introduse un cârd de credit în fantă şi începu 
să pună benzină. Îi aruncă o privire fratelui său prin 
lunetă, apoi se întoarse din nou spre afişajul 
electronic. Benzina se făcuse al naibii de scumpă. 
Poate că ar fi fost cazul să-şi cumpere o maşină care 
să consume mai puţin. 

Termină şi se întoarse în maşină. Se uită la Adam. 
Fratele lui avea o privire ciudată pe faţă. In maşină 
se simţea un miros slab. 

— Adam. 

— Ce e? 

— Ce ai făcut? 

— Nimic. 

Porni motorul. Mirosul acela... Ceva argintiu îi 
atrase atenţia. Se uită pe podea, între picioarele 
fratelui lui, şi văzu cilindrul argintiu. Se aplecă şi îl 
ridică. Era uşor. 

— Adam... 

— N-am făcut nimic! 

Josh clătină cilindrul. Era gol. 

— Am crezut că era ceva azotos, spuse fratele lui. 

— Idiotule. 

— De ce? N-am făcut nimic. 

— Este pentru şobolani, Adam. Tocmai ai inhalat 
un virus pentru şobolani. 

Adam se lăsă să cadă pe spătarul scaunului. 

— E chiar atât de rău? 

— Oricum, nu e bine. 


Până în momentul în care parcă în faţa casei 
mamei sale, în Beverly Hills, Josh se gândise la tot 
ce se întâmplase şi ajunsese la concluzia că nu 
exista nici un pericol pentru Adam. Retrovirusul era 

o tulpină pentru infectarea şoarecilor şi, deşi putea 
infecta şi fiinţele umane, doza fusese calculată 
pentru un animal care cântărea opt sute de grame. 
Fratele lui cântărea de o sută de ori mai mult. 
Expunerea genetică era sub valorile clinice. 

— Atunci, n-o să am nimic? întrebă Adam. 

— Mda. 

— Sigur? 

— Mda. 

— Îmi pare rău pentru ce-am făcut, zise Adam, 
coborând din maşină. Şi mulţumesc că m-ai adus. 
Ne mai vedem. 

— Aştept până intri în casă, spuse Josh. 

Îl privi pe fratele său mergând spre casă şi 
ciocănind la uşă. Mama lui deschise. 

Adam intră şi ea închise uşa. 

Fără să se uite nici o clipă spre Josh. 

Acesta porni maşina şi plecă. 


74 


Capitolul 007 


La prânz, Alex Burnet plecă din biroul firmei ei de 
avocatură din Century City şi se duse acasă. Nu 
avea mult de mers. Locuia într-un apartament în 
Roxbury Park, cu fiul ei de opt ani, Jamie. Jamie era 
răcit şi nu mersese la şcoală. Tatăl ei rămăsese 
acasă cu el. Îl găsi pe tatăl ei în bucătărie, pregătind 
macaroane cu brânză. Era singurul lucru pe care 
Jamie voia să-l mănânce atunci. 

— Cum se simte? întrebă ea. 

— Febra a scăzut. Încă îi mai curge nasul şi 
tuşeşte. 

— Îi e foame? 

— Mai devreme nu i-a fost. Dar a cerut 
macaroane. 

— Asta-i un semn bun, spuse ea. Să-ţi iau locul? 
Tatăl ei îi făcu semn că nu. 

— Am rezolvat. Nu trebuia să vii acasă pentru 
asta. 

— Ştiu, zise ea şi făcu o pauză. Judecătorul a 
decis, tată. 

— Când? 

— Dimineaţa asta. 

— Şi? 

— Am pierdut. 

Tatăl ei continua să amestece. 

— Am pierdut totul? 

— Da, spuse ea. Am pierdut la toate punctele. Nu 
ai nici un drept asupra propriilor tale ţesuturi. 
Judecătorul le-a declarat “reziduuri materiale”, pe 
care tu le-ai pus la dispoziţia universităţii. 
Judecătorul a spus că nu ai nici un drept asupra 

propriilor tale ţesuturi, odată ce acestea au părăsit 
corpul tău. Universitatea poate face ce vrea cu ele. 

— Dar ei m-au chemat înapoi... 

— A spus că o persoană cu capul pe umeri şi-ar fi 
dat seama că țesuturile erau folosite în scopuri 
comerciale. In consecinţă, ai acceptat tacit asta. 

— Dar ei mi-au spus că eram bolnav. 

— Ne-a respins toate argumentele, tată. 

— M-au minţit. 

— Eu ştiu asta, dar, după părerea judecătorului, o 
politică socială bună promovează cercetarea 
medicală. Dacă ti-ar fi acordat ţie acum drepturile 
cerute, efectul asupra cercetării ar fi fost 
cutremurător, în viitor. Acesta este raţionamentul 
din spatele deciziei - binele general. 

— Dumnezeule, trei miliarde de dolari... 

— Ştiu, tată. Universitățile vor bani. Şi, în esenţă, 
acest judecător nu a făcut decât să confirme ceea 
ce judecătorii din California au tot spus în ultimii 
douăzeci şi cinci de ani, de la decizia Moore, din 
1980. La fel ca în cazul tău, tribunalul a decis că 
țesuturile lui Moore erau reziduuri materiale, asupra 
cărora el nu avea nici un drept. Şi nu au mai 
reanalizat acea chestiune de peste două decenii. 

— Şi atunci, ce urmează? 

— Facem apel, zise ea. Nu cred că avem un caz 
solid, dar trebuie să o facem, înainte să ajungem la 
Curtea Supremă a Californiei. 

— Când se va întâmpla asta? 

— Peste un an. 

— Avem vreo şansă? întrebă tatăl ei. 


—  Categoric, nu, spuse Albert Rodriguez, 
întorcându-se în scaun spre tatăl ei. 

Rodriguez şi alţi avocaţi ai UCLA veniseră în biroul 
lui Alex, după decizia judecătorului. 

— Nu aveţi nici o şansă în cazul unui apel, 
domnule Burnet. 

— Mă surprinde că sunteţi atât de încrezător în 
privinţa deciziei Curţii Supreme din California, spuse 
Alex. 

— Oh, nu am nici cea mai mică idee ce decizie vor 
lua, zise Rodriguez. Pur şi simplu vreau să spun că 
veţi pierde acest caz, indiferent de decizia curţii. 

— Cum aşa? întrebă Alex. 

— UCLA este o universitate de stat. Conducerea 
universităţii este pregătită, în numele Statului 
California, să preia celulele tatălui dumneavoastră 
prin dreptul domeniului eminent. 

Alex clipi des. 

— Cum? 

— Dacă Curtea Supremă va decide că celulele 
tatălui dumneavoastră sunt proprietatea lui, ceea ce 
mi se pare puţin probabil, statul va prelua dreptul 
de proprietate asupra acestora prin clauza 
domeniului eminent. 

Clauza domeniului eminent se referea la dreptul 
statului de a prelua o proprietate privată fără 
consimţământul proprietarului. Era invocată 
aproape întotdeauna ca fiind necesară pentru 
utilizare publică. 

— Dar domeniul eminent este folosit în cazul 
şcolilor sau al autostrăzilor... 

— Statul poate face asta, în acest caz, zise 
Rodriguez. Şi o va face. 

Tatăl ei se holba la ei, şocat. 

— Glumiţi? 

— Nu, domnule Burnet. Este o preluare legitimă şi 
statul îşi va exercita dreptul. 

— Şi atunci, care este scopul acestei întâlniri? 
întrebă Alex. 

— Ni s-a părut corect să vă informăm asupra 
situaţiei, pentru eventualitatea în care aţi dori să 
renunţaţi la continuarea litigiului. 

— Sugeraţi să încheiem litigiul? zise ea. 

— Eu aşa aş face, dacă ar fi clientul meu, 
răspunse Rodriguez. 

— Incheierea litigiului ar salva statul de cheltuieli 
considerabile. 

— Ar salva pe toată lumea de cheltuieli, replică 
Rodriguez. 

— Deci, ne propuneţi o înţelegere, ca să 
renunţăm la caz? 

— Nimic de genul acesta, doamnă Burnet. Îmi 
pare rău dacă m-aţi înţeles greşit. Aceasta nu este o 
negociere. Ne aflăm aici doar ca să vă explicăm 
poziţia noastră, aşa încât să puteţi lua o decizie în 
cunoştinţă de cauză, pentru binele dumneavoastră. 

Tatăl ei îşi drese glasul. 

— Spuneţi că îmi luaţi celulele, indiferent ce s-ar 
întâmpla. Le-aţi vândut pentru trei miliarde de 
dolari, indiferent care e poziţia mea. Şi păstraţi toţi 
acei bani, orice ce s-ar întâmpla. 

— Destul de brutal spus, dar deloc inexact, zise 
Rodriguez. 

Intâlnirea se încheie. Rodriguez şi echipa lui le 
mulţumi pentru timpul acordat, îşi luară la revedere 
şi ieşiră din cameră. Alex îi făcu semn cu capul 
tatălui ei şi apoi îi urmă pe avocaţi afară. Frank 
Burnet îi văzu prin geam continuând să discute. 

— Nemernicii dracului, zise el. În ce lume trăim? 


78 


— Exact la fel cred şi eu, spuse o voce din spatele 
lui. 

Burnet se întoarse în acea direcţie. 

Un tânăr cu ochelari cu rame de baga stătea în 
colţul îndepărtat al sălii de şedinţe. Burnet şi-l 
aminti. Intrase în timpul întâlnirii, aducând cafea şi 
căni, pe care le pusese pe bufet. Apoi se aşezase în 
colţ, cât durase şedinţa. Burnet presupusese că era 
un tânăr membru al firmei, dar acum acesta vorbea 
pe un ton foarte hotărât. 

— Să privim adevărul în faţă, domnule Burnet, 
spuse el. Aţi fost tras în piept. Se pare că celulele 
dumneavoastră sunt foarte rare şi valoroase. Sunt 
producătoare de citochine, substanţele chimice care 
luptă împotriva cancerului. Acesta este adevăratul 
motiv pentru care aţi supravieţuit bolii. De fapt, 
celulele dumneavoastră produc citochine mai 
eficient decât orice alt produs comercial. De aceea 
valorează atât de mult. Doctorii de la UCLA nu au 
creat nimic şi nu au inventat nimic. Nu au făcut nici 
o modificare genetică. Pur şi simplu v-au luat 
celulele, le-au dezvoltat într-o farfurie şi au vândut 
vasul celor de la BioGen. lar dumneavoastră aţi fost 
tras în piept. 

— Cine sunteţi dumneavoastră? întrebă Burnet. 

— Şi nu există nici o speranţă să vi se facă 
dreptate, pentru că tribunalele sunt total 
incompetente, continuă tânărul. Tribunalele nu 
realizează cât de repede se schimbă lucrurile. Nu 
înţeleg că suntem deja într-o lume nouă. Nu pricep 
lucrurile noi. Şi asta pentru că sunt total analfabete 
din punct de vedere tehnic, pentru că nu înţeleg 
procedurile care se execută... sau care nu se 

execută, în acest caz. Celulele dumneavoastră au 
fost furate şi vândute. Pur şi simplu. lar tribunalul a 
hotărât că asta este legal. 

Burnet oftă lung. 

— Totuşi, continuă bărbatul, încă este posibil ca 
hoţii să-şi primească pedeapsa meritată. 

— Cum asta? 

— Cum UCLA nu a făcut nimic pentru a vă 
modifica celulele, o altă companie poate lua 
aceleaşi celule, poate face nişte modificări genetice 
minore şi le poate vinde ca un produs nou. 

— Dar BioGen are deja celulele mele. 

— Adevărat. Dar liniile celulare sunt fragile şi se 
pot oricând altera. 

— Ce vreţi să spuneţi? 

— Culturile sunt vulnerabile la ciuperci, infecţii 
bacteriene, contaminări, mutații. Pot păţi tot felul de 
lucruri. 

— Sunt sigur că BioGen şi-a luat măsuri de 
precauţie... 

— Bineînțeles. Dar, uneori, măsurile sunt 
nepotrivite, spuse bărbatul. 

— Cine sunteţi? întrebă din nou Burnet. 

Se uită în jur, prin pereţii de sticlă ai sălii de 
şedinţe, la biroul mai mare, de dincolo de ei. Văzu 
oameni mergând în toate părţile. Se întrebă unde se 
dusese fiica lui. 

— Sunt nimeni, zise tânărul. Nu m-aţi cunoscut 
niciodată. 

— Aveţi o carte de vizită? Tânărul clătină din cap. 

— Eu nu sunt aici, domnule Burnet. Burnet se 
încruntă. 

— lar fiica mea... 

— Nu ştie nimic. Nu am cunoscut-o niciodată. Asta 
este între noi doi. 

— Dar vorbiţi despre o activitate ilegală. 

— Nu vorbesc deloc, pentru că noi doi nu ne-am 
întâlnit niciodată, spuse bărbatul. Haideţi să vedem 
cum ar merge chestia asta. 

— OK... 

— În acest moment nu vă puteţi vinde celulele, în 
mod legal, pentru că tribunalul a decis că nu mai 
sunteţi proprietarul lor... BioGen este. Dar celulele 
dumneavoastră pot fi obţinute din alte locuri. În 
cursul vieţii dumneavoastră, aţi dat sânge de multe 
ori, în multe locuri. Aţi fost în Vietnam, acum 
patruzeci de ani. Armata v-a luat sânge. Aţi fost 
operat la genunchi, acum douăzeci de ani, în San 
Diego. Spitalul v-a luat sânge şi v-a păstrat 
cartilagiul. Aţi fost consultat de mulţi doctori, de-a 
lungul anilor. Şi ei v-au făcut teste de sânge. 
Laboratoarele păstrează sângele. Aşa că sângele 
dumneavoastră poate fi obţinut, fără probleme. ŞI 
poate fi obţinut din baze de date aflate la dispoziţia 
publicului. Dacă, de exemplu, o altă companie ar 
vrea să vă utilizeze celulele. 

— Şi cum rămâne cu BioGen? 

Tânărul ridică din umeri. 

— Biotehnologia este o afacere dificilă. Se produc 
contaminări în fiecare zi. Dacă ceva merge prost în 
laboratoarele lor, asta nu e problema 
dumneavoastră, nu? 

— Dar cum se poate... 

— N-am idee. Atât de multe lucruri se pot 
întâmpla. Urmă o tăcere scurtă. 

— Şi de ce aş face asta? întrebă Burnet. 

— Veţi primi o sută de milioane de dolari. 

— Pentru ce? 

— Biopsii perforate din şase sisteme organice. 

— Parcă ziceaţi că puteţi face rost de sângele 
meu din altă parte. 

— Teoretic. Dacă se ajunge la un proces, se poate 
pretinde acest lucru. Dar, practic, orice companie ar 
dori celule proaspete. 

— Nu ştiu ce să spun. 

— Nici o problemă. Gândiţi-vă, domnule Burnet. 

Tânărul se ridică şi îşi împinse ochelarii pe nas. 

— Poate că aţi fost tras în piept. Dar asta nu 
înseamnă că trebuie să vă şi placă. 

Din Alumni News al Colegiului Beaumont 


CONTROVERSA LEGATĂ DE CELULELE STEM 
IA AMPLOARE 


Tratamente eficiente “peste zeci de ani” Prof. 
McKeown şochează audiența. 
de Max Thaler 


Vorbind în faţa unui public numeros, în Beaumont 
Hali, vestitul profesor biolog Kevin McKeown şi-a 
şocat ascultătorii numind cercetarea legată de 
celulele stem “o fraudă crudă”. 

“Ceea ce vi s-a spus este un simplu mit”, a spus 
el, “cu intenţia de a asigura fonduri pentru 
cercetare, cu preţul unor speranţe false pentru cei 
cu boli grave. Aşa că, hai să spunem adevărul”. 

“Celulele stem”, a explicat profesorul, “sunt 
celule care au capacitatea de a se transforma în alte 
tipuri de celule. Există două tipuri de celule stem. 
Celulele stem adulte există în interiorul 
organismului. Se găsesc în muşchi, creier şi în 
țesutul ficatului şi aşa mai departe. Celulele stem 
adulte pot genera celule noi, dar numai ale țesutului 
în care au fost găsite. Sunt importante pentru că 
organismul uman îşi reînnoieşte toate celulele la 
fiecare şapte ani”. 

“Cercetarea celulelor stem adulte este, în cea mai 
mare parte, necontroversată. Dar există un alt tip 
de celule stem, celulele stem embrionice, care sunt 
foarte controversate. Se găsesc în sângele 
cordonului ombilical sau sunt derivate din embrionii 
tineri. Celulele stern embrionice sunt pluripotente, 

ceea ce înseamnă că din ele se poate dezvolta orice 
tip de ţesut. Dar cercetările sunt controversate, 
pentru că implică utilizarea embrionilor umani, 
despre care oamenii consideră, din motive 
religioase sau de altă factură, că au drepturi umane. 
Aceasta este o controversă veche, ce nu va fi 
rezolvată curând”. 


SAVANŢII PREVĂD O INTERDICŢIE ASUPRA 
CERCETĂRII 

“Administraţia americană actuală a declarat că 
celulele stern embrionare pot fi prelevate din liniile 
de cercetare existente, dar nu din embrioni noi. 
Savanţii consideră că liniile existente sunt 
nepotrivite, susţinând că această decizie este o 
adevărată interdicţie impusă cercetării. Acesta este 
motivul pentru care se duc în centre particulare 
pentru a-şi desfăşura cercetările, fără burse 
federale. 

Dar, în final, adevărata problemă nu este simpla 
lipsă a celulelor stern. Este faptul că, pentru a putea 
produce efecte terapeutice, savanții au nevoie ca 
fiecare persoană să aibă propriile celule stern 
pluripotente. Asta ne-ar permite să redezvoltăm un 
organ sau să eliminăm urmele lăsate de răni sau de 
boli, ori să eradicăm paralizia. Acesta este marele 
vis. Nimeni nu poate realiza aceste miracole 
terapeutice în prezent. Nimeni nu are nici măcar cea 
mai vagă idee cum să o facă. Dar pentru asta este 
nevoie de celule. 

În cazul nou-născuţilor, se poate colecta sângele 
din cordonul ombilical, pentru a fi congelat, iar 
oamenii fac asta deja. Dar cum rămâne cu adulţii? 

De unde obţinem celulele stern piuripotente? Asta 
este marea întrebare.” 


SPRE VISUL TERAPEUTIC 

“Persoanele mature nu au decât celulele stern 
adulte, care pot produce un singur tip de ţesut. Dar 
dacă ar exista un mod de a transforma înapoi 
celulele stern adulte în celule stern embrionare? O 
astfel de procedură ar permite oricărui adult să aibă 
o sursă din propriile celule stern embrionare. Asta ar 
face ca visul terapeutic să fie posibil. 

Ei bine, se pare că se pot transforma celulele 
stern adulte, dar numai dacă sunt introduse într-un 
ovul. Ceva din acel ovul face să dispară diferenţele 
şi converteşte celulele stern adulte înapoi în celule 
stern embrionare. Asta este o veste bună, dar este 
mult mai dificil să faci asta cu celule umane. lar 
dacă metoda poate fi făcută să dea rezultate la 
fiinţele umane, ar fi nevoie de o cantitate enormă de 
ovule umane. lar asta ar face ca procedura să 
devină din nou controversată. 

Aşa că savanții caută alte moduri de a transforma 
celulele adulte. Se face un efort la nivel mondial. Un 
cercetător din Shanghai a injectat celule stern 
umane în ouă de pui, obţinând celule hibrid... În 
timp ce alţii cloncăne dezaprobator. Nu este clar, în 
acest moment, dacă astfel de proceduri vor da 
rezultate. 

Este la fel de incert dacă visul legat de celulele 
stern - transplanturi fără reacţii de respingere, 
vindecarea unor boli ale măduvei spinării şi aşa mai 
departe - va deveni o realitate. Adepții acestei idei 
au făcut afirmaţii nesincere, iar speculaţiile în 
mass-media sunt fantastice, de ani de zile. Oamenii 

cu boli grave au fost făcuţi să creadă că tratamentul 
va apărea în curând. Din păcate, nu este adevărat. 
Tratamente care să dea rezultatele aşteptate vor 
apărea abia peste mulţi ani, poate chiar decenii. 
Mulţi savanţi au declarat, în particular, că nu ştim 
dacă terapia cu celule stem va da rezultate înainte 
de 2050. Ei au arătat că a fost nevoie de patruzeci 
de ani, din momentul în care Watson şi Crick au 
decodat gena, până când a început terapia genetică 
umană.” 


UN SCANDAL ŞOCHEAZĂ LUMEA 

“În contextul acestor speranţe febrile şi al unei 
mediatizări pe măsură, biochimistul coreean Hwang 
Woo-Suk a anunţat în 2004 că a creat cu succes o 
celulă stem embrionară umană, dintr-o celulă 
adultă, prin transfer nuclear somatic - injectarea 
într-un ovul uman. Hwang era faimos pentru 
dependenţa sa de muncă, petrecând în laborator 
optsprezece ore pe zi, şapte zile pe săptămână. 
Raportul entuziast al lui Hwang a fost publicat în 
martie 2005, în revista Science. Cercetătorii din 
întreaga lume s-au năpustit în Coreea. Tratamentul 
cu celule stem umane părea, dintr-odată, ceva real. 
Hwang era un erou în Coreea şi a fost numit la 
conducerea unui nou Centru Mondial de Celule 
Stem, finanţat de guvernul coreean. 

Dar în noiembrie 2005, un colaborator american 
din Pittsburgh a anunţat că renunţă la asocierea cu 
Hwang. lar apoi, unul dintre colegii lui Hwang a 
dezvăluit că acesta obținuse ovulele ilegal, de la 
femei care lucrau în laboratorul lui. 

In decembrie 2005, Universitatea Naţională din 
Seul a anunţat că liniile celulare ale lui Hwang erau 

false, la fel ca şi articolele lui din Science. Science a 
retractat articolele. Hwang este pus acum în faţa 
unor acuzaţii penale. Aşa stau lucrurile în prezent.” 


PERICOLELE EXAGERĂRILOR MEDIATICE 

“Ce lecţii pot fi desprinse de aici?” întreabă 
profesorul McKeown. “În primul rând, într-o lume 
saturată de mass-media, o atenţie exagerată 
conferă o credibilitate nepotrivită celor mai 
nebuneşti afirmaţii. Ani de zile, presa a promovat 
cercetarea celulelor stern ca pe un miracol apropiat. 
Aşa că, atunci când cineva anunţă că miracolul s-a 
produs, este crezut. Asta înseamnă că implicarea 
presei este periculoasă? Categoric. Pentru că nu 
numai că dă speranţe crude celor bolnavi, dar îi 
afectează şi pe savanţi. Aceştia încep să creadă că 
miracolul este aproape... chiar dacă ar trebui să ştie 
că nu e aşa. 

Ce putem face în legătură cu implicarea presei? 
Totul ar înceta într-o săptămână dacă instituţiile 
ştiinţifice ar dori asta. Dar ele nu o vor. Lor le place 
la nebunie atenţia presei. Pentru că ştiu că astfel 
obţin burse. Aşa că asta nu se va schimba. Yale, 
Stanford şi Johns Hopkins promovează implicarea 
presei la fel ca şi Exxon sau Ford. La fel fac şi 
cercetătorii individuali din aceste instituţii. lar 
cercetătorii şi universităţile sunt din ce în ce mai 
motivate din punct de vedere comercial, la fel ca şi 
corporaţiile. Aşa că, atunci când auziţi un savant 
protestând că declaraţiile sale au fost exagerate sau 
scoase din context, întrebaţi-l dacă a scris o 
scrisoare de protest editorului. În nouăzeci şi nouă 
la sută din cazuri, nu a făcut-o. 

Următoarea lecţie: recenziile colegilor de breaslă. 
Toate articolele lui Hwang din Science au fost 
recenzate de savanţi. Dacă era nevoie de un 
argument că aceste recenzii sunt doar un ritual 
inutil, episodul coreean ne oferă exact asta. Hwang 
a făcut nişte declaraţii extraordinare. Dar nu a oferit 
nişte probe la fel de extraordinare. Multe studii au 
demonstrat că recenziile savanților nu îmbunătăţesc 
calitatea articolelor ştiinţifice. Chiar şi savanții ştiu 
asta. Totuşi, publicul le priveşte ca pe un semn de 
calitate şi spune: Acest articol a fost recenzat, sau 
Acest articol nu a fost recenzat, ca şi cum asta ar 
însemna ceva. Dar nu înseamnă nimic. 

Apoi, chiar ziariştii. Unde a fost mâna fermă a 
editorului lui Science? Nu uitaţi că revista Science 
este o întreprindere uriaşă. O sută cincisprezece 
oameni muncesc la această revistă. Şi totuşi, fraude 
grosolane, inclusiv fotografii modificate cu Adobe 
Photoshop, nu au fost detectate. lar Photoshop-ul 
este cunoscut pe scară largă drept un instrument 
important de fraudă ştiinţifică. Dar revista nu are 
cum să detecteze astfel de fraude. 

lar Science nu este singura care a fost păcălită. 
Cercetări frauduloase au fost publicate şi în New 
England Journal of Medicine, unde autorii n-au 
prezentat informaţii importante despre atacurile de 
inimă produse de Vioxx. În Lancet, un raport despre 
medicamente şi cancerul oral a fost falsificat în 
întregime: 250 de persoane din baza de date a 
pacienţilor aveau aceeaşi dată de naştere! Acesta ar 
fi putut fi un semn. Frauda medicală este mai mult 
decât un scandal, este o ameninţare la sănătatea 
publică. Şi totuşi, continuă!” 

COSTURILE FRAUDEI 

“Costurile acestor fraude sunt enorme”, spune 
McKeown, “fiind estimate la treizeci de miliarde de 
dolari anual, dar fiind probabil de trei ori mai mari. 
Frauda în ştiinţă nu este ceva rar şi nu se limitează 
la actori secundari. Cei mai respectaţi savanţi şi 
instituţii au fost prinşi cu date false. Chiar şi Francis 
Collins, şeful Proiectului Genomului Uman de la INS, 
figurează drept coautor la cinci articole false, care 
au trebuit retrase. 

Lecţia finală este că ştiinţa nu este specială... sau, 
cel puţin, nu mai este. Poate că era pe vremuri, 
când Einstein discuta cu Niels Bohr, şi existau numai 
câteva zeci de lucrători importanţi în fiecare 
domeniu. Însă acum există trei milioane de 
cercetători în America. Nu mai este o chemare, este 
o carieră. Ştiinţa este la fel de coruptibilă ca orice 
altă activitate umană. Practicanţii ei nu sunt sfinţi, 
sunt fiinţe umane, aşa că fac şi ei ceea ce fac 
fiinţele umane: mint, înşeală, fură unii de la ceilalţi, 
se dau în judecată, ascund date, le falsifică, îşi 
supraevaluează propria importanţă şi denigrează pe 
nedrept părerile opozanților. Aceasta este natura 
umană. Şi nu se va schimba”. 

Capitolul 008 


În laboratorul BioGen, Tom Weller mergea în 
lungul şirurilor de cuşti, împreună cu Josh Winkler, 
care administra şobolanilor doze de virus modificat 
genetic. Era ocupaţia lor zilnică. Telefonul lui Tom 
sună. 

Josh îi aruncă o privire. Josh era superiorul. El 
putea primi telefoane la serviciu, dar Tom, nu. 
Weller îşi scoase una dintre mănuşile de cauciuc şi 
luă telefonul din buzunar. 

— Alo? 

— Tom. 

Era mama lui. 

— Bună, mamă. Sunt la muncă. Josh îi aruncă iar 
o privire. 

— Pot să te sun mai târziu? 

— Tatăl tău a avut un accident de maşină aseară. 
ŞI... a murit. 

— Ce? 

Ameţi brusc. Tom se sprijini de cuştile cu 
şobolani, respirând greu. Acum, Josh îi aruncă o 
privire îngrijorată. 

— Ce s-a întâmplat? 

— Maşina lui a lovit un parapet, pe la miezul 
nopţii, spuse mama lui. L-au dus la Long Beach 
Memorial Hospital, dar a murit azi dimineaţă, 
devreme. 

— Oh, Dumnezeule. Tu eşti acasă? întrebă Tom. 
Vrei să vin acolo? Rachel ştie? 

— Tocmai am vorbit cu ea. 

— OK, vin acum, spuse el. 

— Tom, nu-mi place să te rog asta, zise ea, dar... 

— Vrei să-i spun eu Lisei? 

— Imi pare rău. Nu pot să dau de ea. 

Lisa era oaia neagră a familiei. Copilul cel mai 
mic, abia împlinise douăzeci de ani. Lisa nu mai 
vorbise cu mama ei de ani de zile. 

— Ştii pe unde e acum, Tom? 

— Cred că da, spuse el. M-a sunat cu câteva 
săptămâni în urmă. 

— Ca să-ţi ceară bani? 

— Nu, doar ca să-mi spună adresa. Stă în 
Torrance. 

— Nu pot să ajung la ea, zise mama sa. 

— Mă duc eu, spuse el. 

— Spune-i că înmormântarea este joi, dacă vrea 
să vină. 

— O să-i spun. 

Inchise telefonul şi se întoarse spre Josh. Acesta îl 
privea îngrijorat şi compătimitor. 

— Ce este? 

— A murit tatăl meu. 

— Îmi pare rău... 

— Accident de maşină, noaptea trecută. Trebuie 
să mă duc să-i spun surorii mele. 

— Trebuie să pleci acum? 

— O să mă opresc în drum la birou şi o să-l trimit 
pe Sandy. 

— Sandy nu poate face asta. El nu ştie cum... 

— Josh, spuse Tom. Trebuie să plec. 


Traficul era aglomerat pe 405. Avu nevoie de 
aproape o oră, ca să ajungă în faţa unui bloc 
părăginit, în South Acre, în Torrance. Apăsă soneria 
pentru apartamentul 38. Clădirea era aproape de 
autostradă, iar zgomotul traficului constant. 

Ştia că Lisa lucra noaptea, dar acum era zece 
dimineaţa. În mod sigur era trează. Soneria sună, iar 
el deschise uşa. Holul mirosea puternic a urină de 
pisică. Liftul nu mergea, aşa că urcă pe scări până la 
etajul trei, ocolind sacii de plastic cu gunoi. Un câine 
rupsese un sac, iar conţinutul era împrăştiat pe 
câteva trepte. 

Se opri în faţa apartamentului 38 şi apăsă pe 
sonerie. 

— Imediat, la dracu', strigă sora lui. 

Tom aşteptă. Într-un târziu, ea deschise uşa. 
Purta un halat de baie. Părul ei scurt şi negru era 
strâns la spate. Părea supărată. 

— A sunat nenorocita, zise ea. 

— Mama? 

— M-a trezit din somn, nenorocita. 

Se întoarse pe loc şi intră în apartament. Tom o 
urmă. 

— Credeam că a venit comanda de băutură. 

Apartamentul era într-o dezordine totală. Lisa 
intră în bucătărie, căută printre tigăile şi farfuriile 
îngrămădite în chiuvetă şi găsi o ceaşcă de cafea. O 
clăti. 

— Vrei cafea? 

El făcu semn că nu. 

— La naiba, Lise, spuse el. Locul ăsta e o cocină. 

— Ştii că lucrez noaptea. 

Niciodată nu-i pasase de cele din jur. Chiar şi când 
era copil, camera ei era tot timpul în dezordine. lar 
ea părea să nu observe. Tom se uită printre 
perdelele unsuroase de la geamul bucătăriei la 
traficul care se ţâra pe 405. 

— Şi? Cum merge cu munca? 

— Lucrez la “Casa Clătitelor”. Cum crezi că poa' 
să meargă? In fiecare noapte e la fel, în pana mea. 

— Ce ţi-a spus mama? 

— Voia să ştie dacă mă duc la înmormântare. 

— Şi ce i-ai spus? 

— Să se ducă dracului. De ce aş merge? Nu era 
tatăl meu. 

Tom oftă. Era o ceartă veche în familia lor. Lisa 
era convinsă că nu era fata lui John Weller. 

— Nici tu nu crezi asta, îi spuse ea lui Tom. 

— Ba da. 

— Tu spui doar ce vrea mama să spui. 

Lisa luă un muc de ţigară dintr-o scrumieră plină 
ochi şi se aplecă peste aragaz, ca să o aprindă de la 
arzător. 

— Era beat când a avut accidentul? 

— Nu ştiu. 

— Pariez că era mangă. Sau că luase steroizii ăia, 
pentru culturism. 

Tatăl lui Tom fusese culturist. Se apucase târziu 
de asta şi chiar participase la concursuri de amatori. 

— Tata nu folosea steroizi. 

— Da, sigur, Tom. Mă uitam prin baia lui. Avea 
ace. 

— OK, înţeleg că nu-ţi plăcea de el. 

— Nu mai contează, spuse ea. Nu era tatăl meu. 
Nu-mi pasă de nimic din toate astea. 

— Mama a spus întotdeauna că era tatăl tău şi că 
spuneai că nu este, doar pentru că nu-ţi plăcea de 
el. 

— Ştii ceva? Putem rezolva problema, o dată 
pentru totdeauna. 

— Ce vrei să spui? 

— Un test de paternitate. 

— Lisa. Nu începe cu asta. 

— Nu încep. Termin. 

— Nu o face. Promite-mi că n-o vei face. Haide. 
Tata e mort, mama e necăjită, promite-mi. 

— Eşti un laş nenorocit, ştii? 

În momentul acela, Tom văzu că Lisa era gata să 
izbucnească în lacrimi. O cuprinse cu braţul şi ea 
începu să plângă. O tinu în braţe, simțind cum tot 
corpul i se cutremura. 

— Îmi pare rău, spuse ea. Îmi pare atât de rău. 


După plecarea fratelui ei, îşi încălzi o ceaşcă de 
cafea la cuptorul cu microunde şi se aşeză la masa 
din bucătărie, lângă telefon. Formă numărul de la 
Informaţii. Află numele spitalului. O clipă mai târziu, 
îl auzi pe cel de la recepţie: 

— Long Beach Memorial. 

— Vreau să vorbesc la morgă, zise ea. 

— Îmi pare rău. Morga este la Biroul de Medicină 
Legală. Vreţi numărul? 

— Cineva din familia mea tocmai a murit în 
spitalul dumneavoastră. Unde se află cadavrul 
acum? 

— O clipă, vă rog, vă voi face legătura la 
Patologie. 

Patru zile mai târziu, mama ei o sună din nou. 

— Ce mama naibii te-ai apucat să faci? 

— La ce te referi? 

— De ce te-ai dus la spital să ceri sânge de la 
tatăl tău? 

— Nu e tatăl meu. 

— Lisa. Nu te-ai săturat de jocul ăsta? 

— Nu, iar el nu e tatăl meu, pentru că testele 
genetice au avut un rezultat negativ. Scrie chiar 
aici... 

Întinse mâna după foaia tipărită. 

— Există o şansă mai mică de 1 la 2,9 milioane, 
ca J. Weller să fie tatăl meu. 

— Ce test genetic? 

— Am cerut un test genetic. 

— Minti de-ngheaţă apele. 

— Nu, mamă. Tu eşti mincinoasa. John Weller nu 
este tatăl meu, iar acest test o dovedeşte. Am 
ştiut-o dintotdeauna. 

— Mai vedem noi, zise mama ei şi închise. 


Jumătate de oră mai târziu sună fratele ei, Tom. 

— Bună, Lise. 

Foarte liniştit, cu un ton indiferent. 

— Tocmai m-a sunat mama. 

— Da? 

— A spus ceva despre un test. 

— Mda. Am făcut un test, Tom. ŞI, ia ghici? 

— Am auzit. Cine a făcut testul, Lise? 

— Un laborator de aici, din Long Beach. 

— Cum se numeşte? 

— BioRad Testing. 

— Aha, spuse fratele ei. Ştii, laboratoarele astea 
care-şi fac reclamă pe internet nu sunt prea demne 
de încredere. Ştii asta, nu? 

— Au garantat rezultatul. 

— Mama e foarte supărată. 

— Asta e, zise ea. 

— Ştii că acum o să facă şi ea un test? Şi că vor fi 
nişte procese? Pentru că tu o acuzi de infidelitate. 

— Ştii ceva, Tommy? Nici nu-mi pasă. E clar? 

— Lise, cred că asta produce o grămadă de 
probleme inutile în jurul morţii tatei. 
— A tatălui tău, zise ea. Nu al meu. 

Capitolul 009 


Kevin McCormick, administratorul principal al 
Spitalului Long Beach Memorial, ridică privirea spre 
individul dolofan care intră în biroul lui. 

— Cum naiba s-a întâmplat asta? întrebă el, 
împingând un teanc de hârtii peste birou. 

Marty Roberts, şeful de la Patologie, aruncă o 
privire rapidă prin document. 

— Habar n-am, zise el. 

— Soţia decedatului, domnul John J. Weller, ne dă 
în judecată pentru eliberarea neautorizată de ţesut 
către fiică. 

— Care este situaţia legală? întrebă Marty 
Roberts. 

— Neclară, spuse McCormick. Legea spune că 
fiica este un membru al familiei şi are dreptul să 
primească ţesuturi, pentru a efectua teste legate de 
boli care ar putea-o afecta. Problema este că ea a 
făcut un test de paternitate, care a dat rezultat 
negativ. Nu este fiica lui. Prin urmare, asta ar putea 
însemna că noi am eliberat țesutul în mod 
neautorizat. 

— Nu aveam de unde să ştim, la momentul 
respectiv... 

— Sigur că nu. Dar aici vorbim despre lege. 
Singurul lucru important este dacă familia ne poate 
da în judecată. Răspunsul este: da. Au motive să 
intenteze un proces şi chiar asta fac. 

— Unde este cadavrul acum? întrebă Marty. 

— Îngropat. Cu opt zile în urmă. 

— Înţeleg. 

Marty răsfoi paginile. 

— Şi ei cer... 

— Pe lângă daune nespecificate, cer ca probele 
de ţesut şi sânge să fie supuse unui nou test, zise 
McCormick. Avem probe de sânge şi ţesut de la 
decedat? 

— Trebuie să verific, spuse Marty. Dar presupun 
că avem. 

— Avem? 

— Sigur. Păstrăm o mulţime de ţesuturi, în 
prezent, Kevin. Pentru toţi cei care intră în spital, 
colectăm cât de multe avem voie, în mod legal. 

— Asta nu e un răspuns corect, zise McCormick, 
încruntându-se. 

— OK. Care este răspunsul corect? 

— Că nu avem ţesuturi de la tipul ăsta. 

— Dar ei vor şti că avem. Am făcut cel puţin un 
examen de toxicitate, din cauza accidentului, aşa că 
avem sângele... 

— Proba aceea a fost pierdută. 

— OK. A fost pierdută. Dar cu ce ne ajută asta? 
Pot oricând să dezgroape cadavrul şi să ia câte 
ţesuturi vor. 

— Corect. 

— Şi atunci? 

— Să-i lăsăm să facă asta. Aşa spun cei de la 
Juridic. Exhumarea cere timp, permise şi bani. 
Presupunem că nu vor avea nici timp, nici bani... şi 
că lucrurile vor rămâne aşa. 

— OK. Şi de ce sunt eu aici? 

— Pentru că vreau să te întorci la Patologie şi 
să-mi confirmi că, din păcate, nu mai avem alte 
mostre de la decedat, iar tot ce nu a fost predat 
fiicei lui s-a pierdut sau a fost rătăcit. 

— Am înţeles. 

— Sună-mă peste o oră, zise McCormick şi se 
îndepărtă. 


Marty Roberts intră în laboratorul de Patologie de 
la subsol. Ajutorul lui, Raza Rashad, un bărbat 
frumos, cu ochi negri, de douăzeci şi şapte de ani, 
freca mesele de oţel inoxidabil, pentru seria 
următoare. Dacă era să se spună adevărul, Raza 
conducea laboratorul de Patologie. Marty se simţea 
îngropat de sarcinile administrative greoaie, de 
conducerea patologilor seniori, a rezidenţilor, de 
aranjarea turelor studenţilor la medicină şi de toate 
celelalte. Ajunsese să se bazeze pe Raza, care era 
extrem de inteligent şi ambițios. 

— Hei, Raza. Îl mai ţii minte pe albul de patruzeci 
şi şase de ani, cu răni în urma unui accident, din 
urmă cu o săptămână? Care a intrat cu maşina 
într-un parapet? 

— Mda, mi-l amintesc. Heller sau Weller. 

— Fiica a cerut sânge? 

— Da. l-am dat sânge. 

— Ei bine, a făcut un test de paternitate şi 
rezultatul a fost negativ. Tipul nu era tatăl ei. 

Raza îl privi inexpresiv. 

— Chiar aşa? 

— Mda. lar acum, mama e făcută foc. Vrea alte 
ţesuturi. Ce mai avem? 

— Trebuie să verific. Probabil cele obişnuite. Din 
toate organele majore. 

— E vreo şansă să se fi pierdut? întrebă Marty. Să 
nu le putem găsi? 

Raza înclină încet din cap, privindu-l fix. 

— E posibil. Întotdeauna e posibil să pui etichetele 
greşit. Şi atunci ar fi foarte greu de găsit. 

— Ar putea dura luni de zile? 

— Sau ani. Poate nu le vom găsi niciodată. 

— Mare păcat, zise Marty. lar sângele de la testul 
toxicologic? 

Raza se încruntă. 

— E păstrat de laborator. Noi nu avem acces la 
depozitul lor. 

— Aşa că ei încă au acea probă de sânge. 


— Mda. O au. 

— lar noi nu avem acces? 

Raza zâmbi. 

— S-ar putea să-mi ia vreo două zile. 

— OK. Fă-o. 

Marty Roberts se duse la telefon şi formă numărul 
biroului administratorului. Când McCormick 


răspunse, Roberts zise: 

— Am nişte veşti proaste, Kevin. Din păcate, toate 
țesuturile au fost pierdute sau rătăcite. 

— Imi pare rău să aud asta, zise McCormick şi 
închise. 

— Marty, spuse Raza, intrând în birou. E vreo 
problemă cu tipul ăsta, Weller? 

— Nu, răspunse Marty. Nu mai este. Şi ţi-am mai 
spus - nu-mi mai zice Marty. Numele meu e dr. 
Roberts. 


100 


Capitolul 010 


La laboratorul Radial Genomics din La Jolla, 
Charlie Huggins întoarse ecranul său plat, ca să-i 
arate lui Henry Kendall titlul: MAIMUŢA VORBITOARE 
E O MINCIUNĂ. 

— Ce ţi-am spus eu? zise Charlie. Abia dac-a 
trecut o săptămână şi aflăm că povestea e o 
făcătură. 

— Ok, ok. M-am înşelat, spuse Henry. Recunosc, 
mi-am făcut griji degeaba. 

— Foarte multe griji... 

— A trecut. Putem vorbi despre ceva important? 

— Despre ce anume? 

— Gena căutării noului. Cererea noastră de grant 
a fost respinsă. 

Începu să scrie la tastatură. 

— Din nou, ni s-a tras clapa... de către preferatul 
tău personal, Papa al Dopaminei, dr. Robert A. 
Bellarmino, de la INS. 


În ultimii zece ani, studiile asupra creierului se 
concentraseră din ce în ce mai mult pe o substanţă 
neurochimică numită  dopamină. Nivelurile de 
dopamină păreau importante în menținerea 
sănătăţii, precum şi în boli ca Parkinson şi 
schizofrenie. Din munca desfăşurată în laboratorul 
lui Charlie Huggins, se părea că receptorii de 
dopamină din creier erau controlaţi de gena D4DR, 
printre altele. Laboratorul lui Charles era în prima 
linie a acelei cercetări, până când un savant rival, 
pe nume Robert Bellarmino, de la Institutul Naţional 
de Sănătate, începuse să se refere la DADR 

numind-o “gena noutăţii”, gena despre care se 
credea că este responsabilă pentru nevoia de a-ți 
asuma riscuri, de a căuta parteneri noi de sex sau 
un stil de viaţă aventuros. 

Conform teoriei lui Bellarmino, faptul că nivelul de 
dopamină era mai mare la bărbaţi decât la femei 
explica nechibzuinţa mai mare a bărbaţilor şi 
atracţia lor pentru căţăratul pe munţi sau 
infidelitate. 

Bellarmino era creştin evanghelist şi cercetător 
principal la INS. Politician talentat, era modelul 
savantului actual, alternând abil talentul ştiinţific 
modest cu o adevărată măiestrie în manipularea 
mass-mediei. Laboratorul lui era primul care îşi 
angajase o firmă de publicitate proprie şi, ca 
rezultat, ideile lui erau, inevitabil, mereu în atenţia 
presei. (Ceea ce atrăgea cei mai străluciți şi mai 
ambiţioşi foşti doctoranzi, care făceau pentru 
Bellarmino o treabă minunată, contribuind la 
prestigiul lui.) 

În cazul lui D4DR, Bellarmino era capabil să îşi 
adapteze comentariile în funcţie de convingerile 
auditoriului său, vorbind despre noua genă fie cu 
entuziasm, în faţa grupurilor progresiste, fie 
depreciativ, în faţa celor conservatoare. Era 
elocvent, profetic şi neinhibat în predicțiile sale. 

Mersese până acolo încât sugerase că era posibil 
ca, într-o zi, să apară un vaccin care să prevină 
infidelitatea. 

Absurditatea unor astfel de comentarii îi enervase 
atât de tare pe Charlie şi pe Henry cu şase luni în 
urmă, încât solicitaseră un grant pentru testarea 
răspândirii genei noutăţii. 

Propunerea lor era extrem de simplă. Aveau să 
trimită echipe de cercetare în parcurile de distracţii, 
ca să ia probe de sânge de la indivizi care mergeau 
cu montagne rousse-ul de mai multe ori pe zi. 
Teoretic, era foarte probabil ca acei împătimiţi de 
montagne rousse să aibă gena respectivă. 

Singura problemă în depunerea cererii lor la NSF 
era că această propunere avea să fie citită de 
recenzori anonimi. Şi era foarte probabil ca unul 
dintre recenzori să fie Robert Bellarmino. lar 
Bellarmino era renumit pentru faptul că “îşi însuşea 
idei”, cum se spunea politicos. 

— Oricum, NSF ne-a refuzat, spuse Henry. 
Recenzorii nu au considerat că ideea noastră merită 
luată în seamă. Unul a spus că e prea “glumeaţă”. 

— Ihm, zise Charlie. Ce legătură are asta cu Rob 
Hoţomanu'? 

— Mai ţii minte unde am propus să ne desfăşurăm 
studiul? 

— Bineînţeles, spuse Charlie. La două dintre cele 
mai mari parcuri de distracţii din lume, în două ţări 
diferite. Sandusky, în SUA, şi Blackpool, în Anglia. 

— Ei bine, ghici cine tocmai a plecat din oraş? zise 
Henry şi apăsă butonul pentru e-mail. 


De la: Rob Bellarmino, INS 

Subiect: Răspuns automat: Călătorie. 

Voi fi plecat de la birou pentru următoarele două 
săptămâni. Dacă aveţi nevoie de asistenţă urgentă, 
vă rog să mă contactaţi prin telefonul de la birou... 


— Am sunat la biroul lui şi, ghici? Bellarmino 
merge la Sandusky, Ohio... şi apoi la Blackpool, în 
Anglia. 

—  Ticălosul, spuse Charlie. Dacă vrei să furi 
propunerea de cercetare a altcuiva, măcar ai bunul 
simţ să schimbi ceva în ea. 

— E clar că lui Bellarmino nu-i pasă dacă aflăm că 
a furat-o, zise Henry. Asta nu te enervează? Ce-ai 
zice să facem valuri? Să-l reclamăm pentru violarea 
eticii? 

— Nimic nu mi-ar plăcea mai mult, spuse Charlie. 
Dar, nu. Dacă îl acuzăm oficial de conduită 
neprofesională, asta înseamnă o mulţime de timp şi 
de hârtii. E posibil să ne epuizăm bursele. lar, în 
final, plângerea nu va duce la nimic. Rob e un 
jucător important la INS. Are laboratoare de 
cercetare uriaşe şi dispune de milioane în granturi. 
Merge la rugăciunea de la micul dejun cu membri ai 
Congresului. Este un savant care crede în 
Dumnezeu. Cei din Congres îl adoră. Nu a fost 
acuzat niciodată de conduită neprofesională. N-ar fi 
acuzat nici dacă l-am prinde buzunărind un asistent 
de laborator. 

— Aşa că o lăsăm baltă? 

— Lumea-n care trăim nu e perfectă, spuse 
Charlie. lar noi avem multe de făcut. Treci peste. 

Capitolul 011 


Barry Sindler era plictisit. Femeia din faţa lui 
trăncănea încontinuu. Era un tipar clasic: puicuţa 
bogată din est, îmbrăcată în pantaloni, o Katharine 
Hepburn cu tupeu, cu un fond fiduciar şi accent 
nazal de Newport. Dar, în ciuda aerelor ei 
aristocratice, nu reuşise decât să o pună cu 
profesorul de tenis, la fel ca toate fraierele cu 
silicoane din oraş. 

Dar se potrivea perfect cu avocatul cretin de 
lângă ea - acel labă-tristă de Bob Wilson, tipul clasic 
de la Ivy League, îmbrăcat în costum cu dunguliţe şi 
o cămaşă încheiată la toţi nasturii, cu o cravată cu 
model în relief şi nişte pantofi stupizi, cu şireturi şi 
mici perforaţii în dreptul degetelor. Nu era de mirare 
că toată lumea îi spunea “Whitey Wilson”. Wilson nu 
se plictisea niciodată să amintească tuturor că 
absolvise la Harvard... ca şi cum asta ar fi interesat 
pe cineva. Pe Barry Sindler în mod sigur nu-l 
interesa. Pentru că ştia că Wilson era un gentleman. 
Ceea ce însemna, de fapt, că era un papă-lapte. 
Care nu s-ar fi repezit niciodată la beregata 
adversarului. 

lar Sindler se repezea întotdeauna la beregată. 

Femeia, Karen Diehl, vorbea în continuare. 
Doamne, cât vorbeau nenorocitele astea de 
bogătaşe. Sindler nu o întrerupea, pentru că nu voia 
ca Whitey să declare că Sindler o tracasase. 
Spusese deja de patru ori asta. Aşa că, asta era. O 
lăsa pe ticăloasă să vorbească. Să spună cu detalii 
complete, epuizante, incredibil şi stupefiant de 
plictisitoare, ce tată prost şi ce bărbat de doi bani 

era soţul ei. Pentru că, la drept vorbind, ea era cea 
care avusese o aventură. 

Deşi asta nu s-ar fi spus niciodată la tribunal. În 
California exista divorţul fără vinovaţi, ceea ce 
însemna că era posibil să nu existe motive specifice 
de divorţ, ci doar “diferenţe ireconciliabile”. Însă 
infidelitatea unei femei dădea întotdeauna culoare. 
Pentru că, în nişte mâini pricepute - ale lui Barry -, 
acest fapt putea fi tradus cu uşurinţă în insinuarea 
că acea femeie avea priorităţi mai importante decât 
dragii ei copii. Era un părinte neglijent, un custode 
pe care nu se putea pune bază, o femeie egoistă, 
care îşi căuta propria plăcere, lăsându-şi copiii să 
stea toată ziua cu slujnica ei vorbitoare de spaniolă. 

Şi tipa arăta bine, la douăzeci şi opt de ani, îşi 
spuse Sindler. lar asta nu era în favoarea ei. Barry 
Sindler putea să vadă tema centrală conturându-se 
destul de frumos. lar Whitey Wilson părea puţin 
neliniştit. Probabil că intuia unde-o să-ncerce să 
ajungă Sindler. 

Sau poate că Whitey era deranjat de faptul că 
Sindler asista la depoziţie. Pentru că, de obicei, 
Barry Sindler nu conducea personal depoziţiile 
soţilor. Le lăsa în grija sclavilor amărâţi din biroul lui, 
în timp ce el îşi petrecea zilele în oraş, facturând ore 
scumpe în tribunale. 

Femeia se opri, în fine, ca să-şi tragă sufletul. 
Sindler interveni. 

— Doamnă Diehl, aş vrea să oprim această serie 
de întrebări şi să trecem la un alt subiect. Cerem în 
mod oficial să fiţi supusă unui set complet de teste 
genetice, la o clinică renumită, preferabil la UCLA, şi 
să... 

Femeia sări în picioare, iar faţa i se coloră rapid. 

— Nu! 

— Să nu ne pripim, zise Whitey, punându-şi mâna 
pe braţul clientei sale. 

Aceasta îl împinse furioasă. 

— Nu! Categoric nu! Refuz! 

Ce minunat. Ce neaşteptat şi minunat. 

—  Anticipând refuzul dumneavoastră posibil, 
continuă Sindler, am schiţat o cerere pentru ca 
tribunalul să ordone aceste teste... 

Îi întinse un document lui Whitey. 

— ... şi ne aşteptăm ca judecătorul să fie de 
acord. 

— Nu am mai auzit niciodată ceva de genul ăsta, 
spuse Whitey, răsfoind paginile. Testare genetică 
într-un caz de custodie... 

Doamna Diehl era deja în culmea isteriei. 

— Nu! Nu! Nu voi face asta! E ideea /u;, nu-i aşa? 
Nemernicul! Cum îndrăzneşte! Ticălos parşiv! 

Whitey o privea pe clienta sa cu o expresie 
nedumerită. 

— Doamnă Diehl, zise el, cred că ar fi mai bine să 
discutăm asta în particular... 

— Nu! Nici o discuţie! Nici un test! Să fie clar! Nu! 

— In cazul acesta, spuse Sindler, ridicând uşor din 
umeri, nu avem altă alegere decât să mergem la 
judecător... 

— Du-te dracului! Şi el la fel! Duceţi-vă dracului 
cu toţii! Nici un test! 

Se ridică, îşi luă poşeta şi ieşi furtunos din 
cameră, trântind uşa în spatele ei. 

Urmă un moment de tăcere. 

— Să se consemneze că martora a părăsit camera 
la ora 3:45 p.m., prin aceasta  depoziţia 
încheindu-se, zise Sindler. 


107 


Începu să îşi pună hârtiile în servietă. 

— N-am mai auzit niciodată de aşa ceva, Barry, 
zise Whitey. Ce legătură au testele genetice şi 
custodia copilului? 

— Exact asta vor arăta testele, spuse Sindler. Este 
o procedură nouă, dar cred că vei înţelege că acesta 
e viitorul. 

Inchise servieta, strânse mâna flască a lui Whitey 
Şi ieşi din birou. 

Capitolul 012 


Josh Winkler închise uşa biroului său şi porni spre 
bufet, când sună telefonul. Era mama lui. Era 
amabilă, ceea ce anunţa întotdeauna un pericol. 

— Josh, dragule, vreau să-mi spui ce i-ai făcut 
fratelui tău. 

— Cum adică ce i-am făcut? Nu i-am făcut nimic. 
Nu l-am mai văzut de două săptămâni, de când l-am 
luat de la închisoare. 

— Adam a fost la tribunal azi, pentru învinuire, 
spuse ea. lar Charles a fost şi el, ca să îl reprezinte. 

— Înm... 

Aştepta cu teamă urmarea. 

— Şi? 

— Adam a venit la tribunal la timp, cu o cămaşă 
curată şi cravată, un costum curat, tuns, chiar şi cu 
pantofii făcuţi. A pledat vinovat, a cerut să fie 
introdus într-un program de dezintoxicare, a spus că 
nu a mai luat droguri de două săptămâni, că s-a 
angajat... 

— Ce? 

— Da, are o slujbă, se pare că este şofer de 
limuzină la fosta lui companie. Lucrează neîntrerupt 
acolo, de două săptămâni. Charles spune că s-a 
îngrăşat... 

— Nu-mi vine să cred, spuse Josh. 

— Ştiu, zise ea. Nici lui Charles nu i-a venit să 
creadă, dar jură că totul e adevărat. Adam e alt om. 
A ajuns la o maturitate nou descoperită. E ca şi cum 
ar fi crescut, dintr-odată. Este un miracol, nu crezi? 
Joshua? Mai eşti acolo? 

— Sunt aici, spuse el, după o pauză. 

— Nu-i aşa că-i un miracol? 

— Da, mamă. Un miracol. 

— L-am sunat pe Adam. Are un celular acum şi a 
răspuns imediat. Şi mi-a spus că tu ai făcut ceva 
care l-a ajutat. Ce i-ai făcut? 

— Nimic, mamă. Doar am avut o discuţie. 

— A spus că i-ai dat ceva genetic. Un inhalator. 

“Oh, Doamne”, îşi spuse Josh. “Există reguli 
împotriva chestiilor de genul acesta. Reguli severe.” 

Experimentarea pe oameni fără o cerere oficială, 
fără întruniri ale comitetului de aprobare, conform 
regulamentelor federale. Josh ar fi fost concediat 
fără discuţii. 

— Nu, mamă, cred că-şi aminteşte el greşit. Era 
destul de ameţit la momentul respectiv. 

— A spus că era un spray. 

— Nu, mamă. 

— A inhalat dintr-un spray pentru şoareci. 

— Nu, mamă. 

— Ei, nu mai fi aşa defensiv, spuse ea. Credeam 
că o să fii încântat. Doar tu cauţi tot timpul 
medicamente noi, Joshua. Care să aducă profituri 
mari pe piaţă. Dacă sprayul ăsta îi ajută pe oameni 
să renunţe la droguri? Dacă îi scapă de dependenţă? 

Joshua clătina din cap. 

— Mamă, nu s-a întâmplat nimic, sincer. 

— Ok, bine, nu vrei să-mi spui adevărul. Am 
înţeles. Era ceva experimental? Asta era în spravul 
acela? 

— Mamă... 

— Pentru că i-am spus lui Lois Graham despre el, 
Josh, pentru că Eric al ei s-a retras de la USC. El ia 
crack sau smack sau... 

— Mamă... 

— lar ea vrea să încerce sprayul acela cu el. 

“Of Dumnezeule!” 

— Mamă, nu trebuie să vorbeşti despre asta. 

— Şi Helen Stern, fiica ei ia somnifere, şi-a 
accidentat maşina, vor să-i dea copilul spre adopţie. 
lar Helen vrea... 

— Mamă, te rog! Nu trebuie să mai vorbeşti cu 
nimeni despre asta! 

— Eşti nebun? Trebuie să vorbesc despre asta, 
zise ea. Mi-ai redat fiul. Este un miracol. Nu înţelegi, 
Joshua? Ai reuşit un miracol. Toată lumea va vorbi 
despre ce ai făcut, indiferent dacă-ţi place sau nu. 

Josh începuse să transpire, să simtă o ameţeală 
uşoară, dar imaginea deveni dintr-odată clară şi 
calmă. Toată lumea avea să vorbească despre asta. 
Era adevărat, desigur. Dacă puteai scăpa oamenii 
de droguri? Ar fi fost cel mai valoros medicament 
din ultimul deceniu. Toată lumea l-ar fi vrut. Şi dacă 
medicamentul făcea mai mult de-atât? Oare putea 
vindeca tulburarea obsesiv-compulsivă? Sau 
tulburarea cu deficit de atenţie? Gena maturității 
avea efecte asupra comportamentului. Ştiau deja 
asta. Faptul că Adam inspirase acel aerosol era un 
dar de la Dumnezeu. 

Următorul lui gând: Care era stadiul cererii de 
brevet pentru ACMPD3N7? 

Decise să sară peste prânz şi să se întoarcă la 
birou. 


— Mamă? 

— Da, Josh. 

— Am nevoie de ajutorul tău. 
— Bineînţeles, dragule. Orice. 

— Vreau să faci ceva pentru mine şi să nu mai 
vorbeşti despre asta cu nimeni, niciodată. 

— Hm, asta e cam dificil... 

— Da sau nu, mamă. 

— Ei bine, fie, dragul meu. 

— Ai spus că fiul lui Lois Graham ia iarbă şi a 
renunţat la colegiu? 

— Da. 

— Unde e acum? 

— Se pare că stă în oraş, într-un cămin mizerabil, 
lângă campus... 

— Ştii unde? 

— Nu, dar Lois a fost să-l vadă. Mi-a spus că arăta 
jalnic. E pe East 38, o casă veche, cu obloane 
albastre decolorate. Opt sau nouă drogaţi dorm pe 
podea, dar pot să o sun pe Lois şi să-i cer... 

— Nu, o întrerupse el repede. Nu face nimic, 
mamă. 

— Dar ai spus că ai nevoie de ajutorul meu... 

— Asta mai târziu, mamă. Pentru moment, totul e 
în regulă. Te sun peste o zi sau două. 

Scrise într-un carneţel: 


Eric Graham 

Strada E38 

Casă cu obloane albastre. 

Îşi căută cheile de la maşină. 

Rachel Allen, care lucra la dispensar, spuse: 


— Tot nu ai returnat tubul de oxigen de acum 
două săptămâni, Josh. Şi nici fiola de virus din el. 

Compania măsura virusul rămas în fiolele 
returnate pentru a ţine o evidenţă aproximativă a 
dozelor pentru şobolani. 

— Da, ştiu, spuse el. Uit tot timpul. 

— Unde este? 

— În maşină. 

— În maşină? Josh, este un retrovirus contagios. 

— Mda, pentru şobolani. 

— Chiar şi aşa. Trebuie să rămână în permanenţă 
într-un mediu de laborator cu presiune negativă. 

Rachel ţinea mult la reguli. Dar nimeni nu prea-i 
dădea atenţie. 

— Ştiu, Rach, zise el. Însă am avut o urgenţă în 
familie. 

A trebuit să-l scot pe fratele meu... din închisoare, 
încheie el, coborând vocea. 

— Serios? 

— Da. 

— Pentru ce a fost închis? El ezită. 

— Jaf armat. 

— Serios? 

— Un magazin de băuturi. Mama e distrusă. 
Oricum, o să aduc tubul înapoi. Până atunci, poţi 
să-mi dai unul nou? 

— Nu dăm decât câte unul. 

— Acum am nevoie de încă unul. Te rog. Sunt 
foarte stresat. 


Ploua uşor. Străzile erau alunecoase şi petele de 
benzină sclipeau în modele de curcubeu. Josh 
mergea cu maşina pe East 38, pe sub norii joşi şi 
furioşi. Era o parte veche a oraşului, înconjurată de 
construcţiile noi şi moderne, din nord. Aici erau încă 
în picioare case construite în anii 1920 şi 1930. Josh 

trecu pe lângă câteva case cu schelet din lemn, în 
diferite stadii de dărăpănare. Una avea o uşă 
albastră. Nici una nu avea obloane albastre. 

Ajunse în zona depozitelor, unde de o parte şi de 
alta a străzii erau docuri de încărcare. Intoarse şi 
porni înapoi. Conduse cât de încet putu şi, în cele 
din urmă, văzu casa. Nu era chiar pe 38, ci la colţul 
dintre 38 şi Alameda, retrasă în spatele unor 
buruieni înalte şi tufe neîngrijite. O saltea veche 
pătată de rugină era întinsă pe trotuarul din faţa 
casei. Pe peluza din faţă era un cauciuc de camion. 
O furgonetă VW era parcată în curbă. 

Josh parcă vizavi. Se uită la casă. Şi aşteptă. 

Capitolul 013 


Sicriul se înălţă în lumina soarelui. Arăta la fel ca 
atunci când fusese îngropat, cu o săptămână în 
urmă, cu excepţia bucăţilor de noroi care cădeau de 
dedesubt. 

— Totul e atât de înjositor, spuse Emily Weller. 

Stătea ţeapănă lângă mormânt, însoţită de fiul ei, 
Tom, şi de fiica ei, Rachel. Bineînţeles, Lisa nu era 
acolo. Ea era cauza pentru tot ce se întâmpla, dar 
nu se deranjase să vadă ce îi făcuse bietului ei tată. 

Sicriul se legăna uşor în aer, în timp ce groparii îl 
dirijau spre partea îndepărtată a gropii, sub 
conducerea patologului de la spital, un omuleţ mic 
şi nervos, pe nume Marty Roberts. Era normal să fie 
nervos, îşi spuse Emily, dacă el fusese cel care-i 
dăduse sângele Lisei, fără să ceară permisiunea 
cuiva. 

— Ce se întâmplă acum? întrebă Emily, 
întorcându-se spre fiul ei. 

Tom avea douăzeci şi şase de ani, era îmbrăcat 
într-un costum elegant, cu cravată. Avea un 
masterat în  micro-biologie şi lucra pentru o 
companie mare de biotehnică, din Los Angeles. Tom 
se descurcase bine, la fel ca şi fiica ei, Rachel. 
Rachel era în ultimul an la USC, studiind 
administrarea afacerilor. 

— li vor lua lui Jake sânge aici? 

— Oh, nu-i vor lua doar sânge, spuse Tom. 

— Ce vrei să spui? 

— Pentru un astfel de test genetic, când este 
vorba de un litigiu, de obicei iau ţesuturi din mai 
multe sisteme organice. 

— N-am ştiut asta, zise Emily, încruntându-se. 

Simţea cum inima îi bătea cu putere în piept. Nu-i 
plăcea acea senzaţie. După scurt timp, simţi că o 
gâtuie ceva. O durea. Îşi muşcă limba. 

— Te simţi bine, mamă? 

— Ar fi trebuit să-mi iau pilulele de anxietate. 

— Durează mult? întrebă Rachel. 

— Nu, zise Tom, ar trebui să dureze doar câteva 
minute. Patologul o să deschidă sicriul, pentru a 
confirma identitatea cadavrului. Apoi o să-l ducă la 
spital, ca să ia probele de ţesut pentru analiza 
genetică. Cadavrul o să fie adus înapoi mâine sau 
poimâine, pentru a fi reînhumat. 

— Mâine sau poimâine? zise Emily. 

Îşi trase nasul şi îşi şterse ochii. 

— Vrei să spui că va trebui să ne întoarcem aici? 
Va trebui să îl îngropăm din nou pe Jack? Asta e atât 
de... de... 

— Ştiu, mamă, spuse el şi o bătu pe braţ. Imi pare 
rău. Nu se poate altfel. Trebuie să verifice ceea ce 
se numeşte himeră... 

— Oh, nu-mi spune, zise ea, fluturând mâna. 
Oricum nu pricep nimic. 

— Bine, mamă, spuse el şi îi cuprinse umerii cu 
braţul. 


În mitologia antică, himerele erau monştri formaţi 
din mai multe feluri de animale. Himera avea cap de 
leu, corp de ţap şi coadă de şarpe. Unele himere 
erau parţial umane, cum era Sfinxul egiptean, cu 
trup de leu, aripi şi cap de femeie. 

Dar adevăratele himere umane, adică oamenii 
care aveau două seturi de ADN, fuseseră 
descoperite abia recent. O femeie care avusese 

nevoie de un transplant de rinichi îşi testase copiii 
ca potenţiali donatori şi descoperise că ei nu aveau 
acelaşi ADN cu al ei. | se spusese că acei copii nu 
erau ai ei şi i se ceruse să dovedească faptul că ea îi 
născuse. Urmase un proces. După studii 
îndelungate, doctorii realizaseră că organismul ei 
era format din două tulpini de ADN. Au găsit în 
ovarele ei ovule cu două tipuri de ADN. Celulele din 
pielea de pe abdomenul ei aveau acelaşi ADN cu al 
copiilor. Pielea de pe umeri, nu. Femeia era un 
adevărat mozaic. In fiecare organ al corpului ei. 

Se dovedise, până la urmă, că femeia fusese una 
dintr-o pereche de gemeni, dar, la începutul 
dezvoltării, embrionul surorii ei fuzionase cu al ei. 
Aşa că acum era, efectiv, atât ea, cât şi geamăna ei. 

De atunci, fuseseră raportate peste cincizeci de 
himere. Savanţii bănuiau acum că “himerismul” nu 
era atât de rar pe cât se crezuse. Desigur, de câte 
ori se punea o problemă dificilă de paternitate, 
trebuia luată în considerare şi această posibilitate. 
Dar pentru ca să determine asta, aveau nevoie de 
ţesuturi din toate organele corpului, şi preferabil 
chiar din mai multe locuri ale fiecărui organ. 

Acesta era motivul pentru care i se ceruse 
doctorului Roberts să ia atât de multe probe de 
țesut şi de ce asta trebuia să se facă la spital, şi nu 
lângă mormânt. 


Dr. Roberts înălţă capacul şi se întoarse spre 
familie, care stătea pe cealaltă parte a gropii. 

— Poate unul dintre dumneavoastră să facă 
identificarea, vă rog? 

— O s-o fac eu, spuse Tom. 

Ocoli groapa şi se uită în sicriu. Tatăl lui părea 
surprinzător de neschimbat, cu excepţia faptului că 
pielea era mult mai cenuşie, de un cenuşiu închis, 
acum, iar membrele păreau să se fi micşorat, să fi 
pierdut din greutate, în special picioarele, după cum 
arătau pantalonii. 

— Este tatăl dumneavoastră, John J. Weller? 
întrebă patologul, pe un ton oficial. 

— Da. Da, el este. 

— În regulă. Mulţumesc. 

— Dr. Roberts, spuse Tom, ştiu că aveţi proceduri, 
dar... dacă există vreo modalitate în care să puteţi 
preleva țesuturile aici... aşa încât mama mea să nu 
fie nevoită să mai treacă printr-o altă zi ca aceasta 
şi printr-o altă înmormântare... 

— Îmi pare rău, spuse Marty Roberts. Acţionez 
conform legilor statului. Ni s-a cerut să ducem 
corpul la spital pentru examinare. 

— Dacă aţi putea... doar de data aceasta... O 
excepţie... 

— Îmi pare rău. Îmi doresc să fi putut. 

Tom înclină din cap şi se întoarse la mama şi la 
sora lui. 

— Ce s-a întâmplat? întrebă mama lui. 

— L-am întrebat ceva. 

Tom se uită în spate şi văzu că dr. Roberts era 
acum aplecat, cu corpul pe jumătate în sicriu. 
Patologul se ridică brusc. Se apropie ca să-i 
vorbească lui Tom la ureche, aşa încât să nu mai fie 
auzit de nimeni. 

— Domnule Weller, poate că ar trebui să cruţăm 
sentimentele familiei dumneavoastră. Dacă am 
putea ţine lucrurile acestea între noi... 

— Desigur. Atunci, veţi...? 


118 


— Da, voi face totul aici. Va dura numai câteva 
momente. Să-mi iau echipamentul. 

Se îndepărtă grăbit spre un SUV din apropiere. 
Emily îşi muşcă buza. 

— Ce face? 

— L-am rugat să facă toate testele aici, mamă. 

— Şi a acceptat? Mulţumesc, dragul meu, zise ea 
şi îşi sărută fiul. Va face toate testele pe care le-ar fi 
făcut şi la spital? 

— Nu, dar ar trebui să obţină suficient ca să poată 
răspunde la întrebările voastre. 

Douăzeci de minute mai târziu, probele de ţesut 
fuseseră prelevate şi plasate într-o serie de tuburi 
de sticlă. Tuburile fură aşezate în fantele dintr-o 
cutie frigorifică metalică. Sicriul fu coborât din nou 
în groapă, dispărând în umbră. 

— Haide să plecăm de aici, le spuse Emily Weller 
copiilor ei. Trebuie să beau ceva. 

În timp ce se îndepărtau cu maşina, îi spuse lui 
Tom: 

— Îmi pare rău că a trebuit să faci asta. Bietul 
trup al lui Jack era foarte descompus? 

— Nu, zise Tom. Nu prea mult. 

— Oh, asta e bine, spuse Emily. Asta e foarte 
bine. 

Capitolul 014 


Marty Roberts transpira deja, când ajunse înapoi 
la Long Beach Memorial Hospital. Işi putea pierde 
licenţa, din cauza celor făcute la cimitir. Unul dintre 
gropari putea să ia un telefon şi să sune la district. 
Cei de acolo aveau să se întrebe de ce nu 
respectase Marty protocolul, mai ales că era vorba 
de un proces. Când prelevezi ţesuturi în teren, rişti 
contaminarea. Toată lumea ştia asta. Aşa că se 
puteau întreba de ce îşi asumase Marty Roberts acel 
risc. Şi, după scurt timp, aveau să se întrebe... 

Pastele mamii ei de situaţie! 

Parcă în parcarea de urgenţă, lângă ambulante, şi 
porni repede pe holul de la subsol, spre Patologie. 
Era ora prânzului, aşa că nu era aproape nimeni 
acolo. Şirurile de mese de oţel erau goale. 

Raza făcea curăţenie. 

— Zevzec nenorocit ce eşti, zise Marty. Vrei să ne 
bagi pe amândoi la puşcărie? 

Raza se răsuci încet. 

— Care este problema? întrebă el liniştit. 

— Problema este că ţi-am spus să iei oasele 
numai în cazul incinerărilor. Nu şi la înmormântări. 
La incinerări. E atât de greu de înţeles, ce naiba? 

— Mda, bine. Aşa şi fac, spuse Raza. 

— Nu, nu faci aşa. Pentru că tocmai vin de lao 
exhumare şi ştii ce am văzut când l-am dezgropat 
pe individ? Nişte picioare al naibii de subţiri, Raza. ŞI 
nişte braţe al naibii de subţiri. La o înmormântare. 

— Nu, nu eu am făcut asta, zise Raza. 

— Ei bine, cineva a luat oasele. Raza porni spre 
birou. 

— Cum îl cheamă pe individ? 

— Weller. 

— Ah, iar tipul ăla? E individul pentru care am 
pierdut țesuturile, nu? 

— Exact. Aşa că familia l-a exhumat. Pentru că a 
fost înmormântat. 

Raza se aplecă peste birou şi tastă numele 
pacientului. Se uită la ecran. 

— Oh, da. Ai dreptate. A fost o înmormântare. Dar 
nu eu am făcut-o. 

— Nu tu ai făcut-o? zise Marty. Dar cine mama 
mă-sii a făcut-o? 

Raza ridică din umeri. 

— A venit fratele meu, asta e tot. Aveam o 
întâlnire în seara aia. 

— Fratele tău? Care frate? Nimeni n-ar trebui să... 

— Nu te agita, Marty, spuse Raza. Fratele meu 
vine aici din când în când. Ştie ce are de făcut. 
Lucrează la Pompele Funebre Hilldale. 

Marty îşi şterse transpiraţia de pe frunte. 

— Doamne! De când se întâmplă chestia asta? 

— Cam de un an. 

— Un an! 

— Numai noaptea, Marty Numai noaptea, târziu. 
Poartă halatul meu, seamănă cu mine... Arătăm la 
fel. 

— Stai puţin, zise Marty. Cine i-a dat fetei proba 
de sânge? Lisei Weller adică. 

— Ok, spuse Raza. Mai face şi greşeli uneori. 

— Lucrează şi după-amiaza uneori? 

— Numai duminicile, Marty. Dacă am eu vreo 
întâlnire. 

Marty strânse marginea biroului, ca să se 
calmeze. Se aplecă peste birou şi inspiră adânc. 


— Un nenorocit care nici măcar nu lucrează 
pentru spital a dat sânge, fără autorizaţie, unei 
femei, pentru că ea l-a cerut? Asta vrei să-mi spui? 

— Nu e “un nenorocit”. E fratele meu. 

— Doamne! 

— A spus că era drăguță. 

— Asta explică totul. 

— Haide, Marty, zise Raza, pe un ton împăciuitor. 
Îmi pan rău pentru chestia cu Weller, chiar îmi pare 
rău, dar orie ne putea face schimbul. Chiar şi cei de 
la cimitir puteau să-l dezgroape şi să-i ia oasele 
lungi. Ştii că se întâmplă peste tot asta. l-au prins pe 
tipii ăia, în Phoenix. Şi pe cei din Minnesota. lar 
acum, în Brooklyn. 

— Şi sunt cu toţii în puşcărie acum, Raza. 

— Ok, spuse Raza. E adevărat. Chestia e că eu 
i-am spus lui frate-meu să o facă. 

— Tu i-ai... 

— Mda. În noaptea aceea, când a venit cadavrul 
lui Weller, am primit un apel de urgenţă pentru 
oase, iar Weller se potrivea perfect. Aşa că trebuia 
să onorăm comanda sau nu? Ştii că tipii cu oasele 
pot să-şi mute afacerea în altă parte. Pentru ei, 
urgent înseamnă urgent. Le dai sau mori. Marty 
oftă. 

— Mda, când spun “imediat”, trebuie să le dai. 

— Ok. 

Marty se aşeză pe scaun şi începu să tasteze. 

— Oricum, dacă ai extras oasele acelea lungi 
acum opt zile, nu văd nici un transfer de bani pentru 
mine. 

— Nu-ţi face griji. O să vină. 

— Cecul e la poştă? 

— Hei, am uitat. O să-ţi primeşti partea. 

— Ai grijă de asta, spuse Marty şi se întoarse să 
plece. Şi de acum încolo, ţine-l pe blestematul de 
frate-tu departe de spital. Clar? 

— Sigur, Marty. Sigur. 


Marty Roberts ieşi ca să-şi mute maşina din 
spaţiul urgenţă. Schimbă în marşarier şi conduse la 
secţiunea rezervată pentru doctori, din garaj. Apoi 
rămase în maşină pentru mult timp. Gândindu-se la 
Raza. 

O să-ți primeşti partea. 

Se părea că Raza începea să creadă că acela era 
programul lui şi că Marty Roberts lucra pentru el. 
Raza făcea plăţile. Raza decidea cine să vină să-l 
ajute. Raza nu se comporta ca un angajat. Incepuse 
să se poarte ca şi cum el ar fi fost şeful, iar asta era 
periculos, din multe motive. 

Marty trebuia să facă ceva în privinţa asta. 

Şi cât mai curând. 

Altfel, pierderea licenţei ar fi fost cea mai mică 
dintre problemele lui. 

Capitolul 015 


La apus, cubul de titan al BioTech Research 
strălucea cu o sclipire roşie orbitoare şi scălda zona 
de parcare alăturată într-un portocaliu închis. Când 
ieşi din clădire, preşedintele Rick Diehl se opri să-şi 
pună ochelarii de soare şi apoi se îndreptă spre noul 
său Porsche Carrera SC argintiu. Îşi iubea maşina, 
pe care o cumpărase cu o săptămână înainte, 
pentru a sărbători divorţul său iminent... 

— Ei drăcie! 

Nu-i venea să-şi creadă ochilor. 

— Dar-ar dracii-n ea de treabă! 

Locul lui de parcare era gol. Maşina dispăruse. 

“Ticăloasa aia!” 

Nu ştia cum o făcuse, dar era sigur că ea îi luase 
maşina. Probabil îl pusese pe prietenul ei să 
aranjeze totul. În definitiv, noul ei prieten era 
vânzător de maşini. Bradley Gordon, şeful 
securităţii, stătea în zona de aşteptare a holului, 
sprijinit de biroul de recepţie şi discuta cu Lisa, 
recepţionista. Lisa era drăguță. De aceea o şi 
angajase Rick. 

— La naiba, Brad! spuse Rick Diehl. Trebuie să ne 
uităm la casetele de securitate cu parcarea. 

Brad se întoarse spre el. 

— De ce? Ce s-a întâmplat? 

— Cineva mi-a furat Porsche-ul. 

— Pe bune? zise Brad. Când s-a întâmplat? 

“Nu e omul potrivit pentru slujba asta”, îşi spuse 
Rick. Şi nu era prima dată când gândea aşa. 

— Hai să verificăm casetele de securitate, Brad. 

— Mda, sigur, imediat, zise Brad. 

Îi făcu cu ochiul Lisei şi apoi porni spre uşa cu 
cârd de acces, intrând în zona de securitate. Rick îl 
urmă, spumegând. 

La unul dintre cele două birouri din cămăruţa de 
securitate cu pereţi de sticlă, un puşti îşi examina cu 
atenţie palma mâinii stângi. Ignora complet setul de 
monitoare din faţa lui. 

— Jason, spuse Brad, pe un ton de avertizare. 
Domnul Diehl e aici. 

— Oh, rahat. 

Puştiul se îndreptă imediat pe scaun. 

— Scuze. Am o erupție. Nu ştiam dacă... 

— Domnul Diehl vrea să se uite la camerele de 
securitate. Care anume camere să fie, domnule 
Diehl? 

“Of, Dumnezeule.” 

— Camerele cu parcarea, spuse Rick. 

— Exact, parcarea, Jason. Să începem cu 
patruzeci şi opt de ore în urmă şi... 

— Am venit cu maşina la lucru în dimineaţa asta, 
zise Diehl. 

— Exact, la ce oră a fost asta? 

— Am ajuns aici la şapte. 

— Bun. Jason, să începem cu ora şapte, azi 
dimineaţă. Puştiul se foi pe scaun. 

— Hm, domnule Gordon, camerele din parcare nu 
merg. 

— Oh, aşa este, spuse Brad şi se întoarse spre 
Rick. Camerele din parcare nu merg. 

— De ce? 

— Nu ştiu sigur. Credem că este o problemă cu 
cablul. 

— De când nu mai merg? 

— Păi... 

— De două luni, spuse puştiul. 

— Două luni! 

— A trebuit să comandăm piese de schimb, zise 
Brad. 

— Ce piese de schimb? 

— Din Germania. 

— Ce piese de schimb? 

— Trebuie să mă uit. 

— Putem folosi camerele de pe acoperiş, spuse 
puştiul. 

— Ei bine, atunci arată-mi camerele de pe 
acoperiş, zise Diehl. 

— Exact. Jason, camerele de pe acoperiş. 

Avură nevoie de cincisprezece minute ca să 
deruleze banda înregistrată şi să înceapă să o 
vizioneze. Rick văzu cum îşi parca Porscheul. Se 
văzu coborând din maşină şi intrând în clădire. Ce 
se întâmplă după aceea îl surprinse total. După mai 
puţin de două minute apăru o altă maşină, doi 
bărbaţi săriră din ea, îi sparseră rapid maşina şi 
plecară cu ea. 

— Vă aşteptau, spuse Brad. Sau v-au urmărit. 

— Aşa se pare, zise Rick. Sunaţi la poliţie, 
raportați şi spuneţi-i Lisei că vreau să mă ducă ea cu 
maşina acasă. 

Brad clipi des, auzind asta. 


“Problema e că Brad Gordon e un idiot, dar nu-l 
pot concedia”, reflectă Rick, în timp ce Lisa îl ducea 
acasă. Brad Gordon, un împătimit al surfului, al 
schiului, al călătoriilor, alcoolic în recuperare şi nici 
măcar absolvent de colegiu, era nepotul lui Jack 
Watson, unul dintre investitorii principali ai lui 
BioGen. Jack Watson avusese întotdeauna grijă de 

Brad şi îi asigurase mereu o slujbă. lar Brad intra tot 
timpul în belele. Se zvonea că Brad se culcase cu 
soţia vicepreşedintelui de la GeneSystems, în Palo 
Alto, motiv pentru care fusese concediat, pe bună 
dreptate, dar nu fără un mare scandal făcut de 
unchiul lui, care nu înţelegea de ce trebuia Brad să 
fie dat afară. 

— Este greşeala vicepreşedintelui, se zvonea că 
spusese Watson. 

Dar acum, să nu funcţioneze nici o cameră de 
supraveghere din parcare! De două luni! Asta-l 
făcea pe Rick să se întrebe ce altceva mai era în 
neregulă cu securitatea de la BioGen. 

Îi aruncă o privire Lisei, care conducea senină. 
Rick o angajase ca recepţionistă la puţin timp după 
ce aflase de legătura soţiei lui. Lisa avea un profil 
frumos. Ar fi putut fi manechin. Cel care-i aranjase 
nasul şi bărbia era un geniu. Şi avea un corp 
minunat, cu o talie îngustă şi sâni perfect conturaţi. 
Avea douăzeci de ani, era în vacanţa de vară de la 
Crestview State, şi radia sănătate şi sexualitate. 
Tuturor celor din companie li se aprinseseră 
călcâiele după ea. 

Aşa că era surprinzător că, de câte ori făceau 
dragoste, Lisa stătea total nemişcată. După câteva 
minute părea să-i remarce frustrarea şi începea să 
se mişte mecanic şi să scoată mici gemete, ca şi 
cum aşa i se spusese că fac oamenii în pat. Uneori, 
când Rick era îngrijorat şi preocupat, ea îi spunea: 
“Oh, iubi, da, iubi, aşa, iubi”, ca şi cum asta ar fi 
trebuit să pună lucrurile în mişcare. Dar era mult 
prea evident că era total neimpresionată. 

Rick făcuse nişte cercetări şi descoperise un 
sindrom numit anhedonie, incapacitatea de a simţi 

plăcere. Suferinzii de anhedonie nu manifestau nici 
un fel de sentiment, ceea ce descria foarte bine 
atitudinea Lisei în pat. Era interesant că anhedonia 
părea să aibă o componentă genetică. Părea să 
implice sistemul limbic din creier. Aşa că era posibil 
să existe o genă pentru acea boală. Rick intenţiona 
să-i facă Lisei teste complete. Doar ca să verifice. 

Până atunci, nopţile petrecute cu ea l-ar fi făcut 
să se simtă nesigur, dacă n-ar fi fost Greta, 
cercetătoarea austriacă din laboratorul de 
microbiologie. Greta era grasă, avea ochelari şi un 
păr scurt, băieţesc, dar se regula în draci, până-şi 
pierdeau amândoi răsuflarea, acoperiți de 
transpiraţie. 

Maşina opri lângă noua lui casă. Rick îşi verifică 
cheile în buzunar. 

— Vrei să urc? întrebă Lisa, indiferentă. 

Avea nişte ochi albaştri frumoşi, cu gene lungi. 
Nişte buze cărnoase frumoase. 

Aşa că Rick îşi zise, “la naiba, de ce nu?”. 

— Sigur, spuse el. Urcă. 

Işi sună avocatul, pe Barry Sindler, ca să-i spună 
că soţia lui îi furase maşina. 

— Crezi că ea a fost? zise Sindler. 

Părea să se îndoiască de asta. 

— Da, aşa cred. A angajat nişte ţipi. Am totul pe 
banda de securitate. 

— O ai pe ea pe bandă? 

— Nu, pe indivizi. Dar ea e în spatele afacerii. 

— Eu nu sunt chiar atât de sigur, zise Sindler. De 
obicei, femeile distrug maşina soţului, nu o fură. 

— Iți spun eu... 

— Ok, o să verific. Dar, pentru moment, sunt 
câteva lucruri pe care vreau să le discutăm. In 
legătură cu litigiul. 

În partea cealaltă a camerei, Lisa se dezbrăca. Îşi 
împacheta fiecare articol de îmbrăcăminte şi îl aşeza 
pe spătarul scaunului. Purta un sutien roz şi chiloţei 
roz, care-i conturau osul pubian. Fără dantelă, doar 
dintr-un material elastic, ce se mula frumos pe 
corpul ei neted. intinse mâna la spate, ca să îşi 
desfacă sutienul. 

— Va trebui să te sun mai târziu, spuse Rick. 

BLONDELE SUNT PE CALE DE DISPARITIE 
Specii în pericol “să dispară în 200 de ani” 


Conform BBC. “un studiu făcut de experţii din 
Germania sugerează că oamenii cu păr blond sunt o 
specie pe cale de dispariţie, care nu vor mai exista 
în 2202”. Cercetătorii prezic că ultimul blond natural 
se va naşte în Finlanda, o ţară în care sunt cei mai 
mulţi blonzi. Oamenii de ştiinţă spun că, în prezent, 
prea puţini oameni mai au gena blondă, aşa că 
blonzii nu vor mai rezista prea mult. Cercetătorii 
sugerează că aşa-numiţii blonzi din sticlă “pot fi 
învinuiți pentru dispariţia rivalilor lor naturali”. Nu 
toţi savanții sunt de acord cu predicția referitoare la 
această dispariţie iminentă. Dar un studiu al 
Organizaţiei Mondiale a Sănătăţii indică faptul că 
este posibil ca blonzii naturali să dispară în următorii 
două sute de ani. 

Mai recent, probabilitatea acestei dispariţii a fost 
reluată de The Times din Londra, în lumina noilor 
date referitoare la evoluţia genei MCIR responsabilă 
pentru culoarea blondă a părului. 

Capitolul 016 


Jungla era scufundată în tăcere. Nu se auzea nici 
un greier, nici un țipăt de pasăre-rinocer, nici 
pălăvrăgeala îndepărtată a maimuţelor. “O tăcere 
desăvârşită... ceea ce nu e de mirare”, îşi spuse 
Hagar. Clătină din cap, uitându-se la cele zece 
echipe de filmare din întreaga lume, care se 
adunaseră acum în grupuri mici, pe solul junglei, 
protejându-şi lentilele de umezeala care picura de 
sus, în timp ce se uitau prin camere spre copacii de 
deasupra. Le spusese să păstreze liniştea şi, 
într-adevăr, nimeni nu vorbea. Echipa franceză 
fuma. Deşi echipa germană păstra liniştea, 
cameramanul îşi pocnea mereu degetele imperios, 
făcându-i semne asistentului său să facă una sau 
alta. Echipa japoneză de la NHK era tăcută, dar, 
lângă ei, echipa CNN din Singapore şoptea, 
murmura şi schimba lentilele, zăngănind nişte cutii 
de metal. Echipa britanică a canalului Sky TV din 
Hong Kong venise îmbrăcată nepotrivit. Acum îşi 
scoseseră adidaşii şi îşi smulgeau lipitorile dintre 
degete, înjurând. Nici o şansă. 

Hagar avertizase companiile despre condiţiile din 
Sumatra şi despre cât de dificil era să filmezi acolo. 
Le recomandase să trimită echipe de fotografi 
pentru fauna din sălbăticie, experimentate în munca 
de teren. Nimeni nu-l ascultase. În loc de asta, 
trimiseseră în grabă la Berastagi echipele care se 
aflau cel mai aproape, iar rezultatul era că jumătate 
dintre ei îşi ţineau reporterul pe poziţie şi 

microfoanele pregătite, ca şi cum ar fi aşteptat să ia 
prin surprindere un şef de stat. 

Aşteptau de trei ore. 

Până în clipa aceea, urangutanul vorbitor nu 
apăruse şi Hagar nici nu se aştepta să apară. Prinse 
privirea unui membru al echipei franceze şi îi făcu 
semn să-şi stingă ţigara. Tipul ridică din umeri şi se 
întoarse cu spatele la el. Continuă să fumeze. 

Un membru al echipei japoneze se strecură prin 
grup şi veni lângă Hagar. 

— Când va veni animalul? şopti el. 

— Când va fi linişte. 

— Adică nu astăzi? 

Hagar făcu un semn de neajutorare, cu palmele în 
sus. 

— Suntem prea mulţi? Hagar aprobă din cap. 

— Poate că mâine vom veni singuri. 

— Bine, spuse Hagar. 

Chiar în clipa aceea, echipele fură cuprinse de un 
val de agitaţie. Săriră cu toţii la camerele de filmat, 
îşi reglară trepiedele şi începură să filmeze. Hagar 
auzi murmurul slab al vocilor, în multe limbi. În 
apropiere, tipul de la Sky TV îşi ţinea microfonul 
aproape de buze şi vorbea şoptit, pe un ton 
dramatic: 

— Suntem aici, în adâncul junglelor Sumatrei şi 
iată, chiar vizavi de noi, vedem animalul care a 
declanşat speculaţii în lumea întreagă... cimpanzeul 
despre care se spune că vorbeşte... şi chiar că 
înjură. 

“Dumnezeule”, îşi spuse Hagar. Se întoarse să 
vadă ce filmau. Văzu ceva blană maronie şi un cap 
negru.  Animalul avea maximum şaizeci de 

centimetri şi scoase aproape imediat strigătul jos şi 
tânguitor al macacului cu coadă de porc. 

Echipele de filmare erau electrizate. Microfoanele 
erau îndreptate ca nişte ţevi de puşcă spre animalul 
care se deplasa rapid. Auziră alte tânguieli din 
frunzişul îndepărtat. Era evident că acolo era un 
grup măricel. Germanii îl recunoscură primii. 

— Nein, nein, nein! 

Cameramanul se îndepărtă iritat de cameră. 

— Es ist ein macaque. 

După scurt timp, prin frunzişul de deasupra 
treceau vreo zece macaci, legănându-se printre 
crengi şi îndreptându-se spre nord. 

Unul dintre englezi se întoarse spre Hagar. 

— Unde este cimpanzeul? 

— Urangutanul, spuse Hagar. 

— N-are a face. Unde este? Avea o voce 
nerăbdătoare. 

— N-are o agendă pentru întâlniri, zise Hagar. 

— Aici e locul unde stă de obicei? Da? Putem să 
punem nişte mâncare pentru el, ceva care să-l 
atragă? Să scoatem nişte sunete de împerechere? 

— Nu, spuse Hagar. 

— Adică nu există nici un mod de a-l atrage? 

— Nu. 

— Doar stăm aici şi sperăm să apară? Jurnalistul 
se uită la ceas. 

— Vor caseta până la prânz. 

— Din nefericire, suntem în junglă, zise Hagar. Se 
întâmplă atunci când se întâmplă. Asta e lumea 
naturală. 

— Nu este naturală, dacă vorbeşte, spuse 
cameramanul. Şi eu n-am toată ziua la dispoziţie. 

— Nu ştiu ce să spun, zise Hagar. 

— Găseşte-mi blestemata aia de maimuţă! urlă 
individul. 

Strigătul lui agită macacii din copaci şi îi făcu să 
se împrăştie şi să scoată noi sunete tânguitoare. 
Hagar se uită la ceilalţi. Cameramanul francez 
spuse: 

— N-ar strica mai multă linişte. Pentru toată 
lumea. 

—  Plimbă ursul, broscar nenorocit, spuse 
britanicul. 

— Uşor, amice. 

Un uriaş din echipa australiană se apropie şi puse 
o mână pe englez, care repezi un croşeu spre bărbia 
acestuia. Australianul îi prinse mâna, i-o răsuci şi îl 
împinse peste trepiedul lui. Trepiedul căzu, iar 
cameramanul se întinse peste el. Restul echipei 
britanice sări pe australian, ai cărui colegi îi alergară 
în apărare. La fel şi germanii. După scurt timp, cele 
trei echipe se îmbrânceau cu înverşunare. Când 
căzu trepiedul francez şi camera lor se stropi cu 
noroi, celelalte echipe începură şi ele să se bată. 

Hagar îi privea nemişcat. 

“Nici vorbă de urangutan astăzi”, îşi spuse el. 

Capitolul 017 


Rick Diehl de la BioGen se schimba în vestiarul de 
la Bel Air Country Club. Se dusese acolo ca să joace 
o partidă de dublu cu nişte investitori care puteau fi 
interesaţi de BioGen. Un tip de la Merrill Lynch, 
prietenul lui şi un tip de la Citibank. Rick încercase 
să o facă pe indiferentul, dar simţea o oarecare 
agitaţie, deoarece intrase în panică încă de când o 
văzuse pe soţia lui trecând prin hol cu idiotul acela 
în haine albe de tenis. Fără susţinerea financiară a 
lui Karen, Rick era la mila deloc plăcută a celuilalt 
investitor principal, Jack Watson. lar asta nu era 
liniştitor deloc. Avea nevoie de bani din altă parte. 

Acolo, pe terenul de golf, în lumina strălucitoare a 
soarelui şi în adierea slabă a vântului, le servi micile 
sale discursuri despre minunile viitoare ale 
biotehnicii şi despre forţa citochinelor produse de 
linia de celule Burnet, achiziționată de BioGen. Era o 
adevărată ocazie să te implici într-o companie care 
urma să crească rapid. 

Ei nu vedeau lucrurile la fel. Tipul de la Merrill 
Lynch spuse: 

— Limfochinele nu sunt acelaşi lucru cu 
citochinele? N-au existat nişte decese neexplicate 
din cauza citochinelor? 

Rick le spuse că existaseră câteva decese, cu 
nişte ani în urmă, deoarece câţiva doctori 
începuseră terapia prea timpuriu. 

— Eu m-am implicat în limfochine, cu cinci ani în 
urmă, spuse tipul de la Merrill Lynch. N-am câştigat 
nici un cent. 

— Dar ce e cu furtunile de citochine? întrebă tipul 
de la Citybank. 

“Furtuni de citochine. Doamne”, îşi spuse Rick, 
ratându-şi totodată lovitura. 

— Ei bine, furtunile de citochine sunt, de fapt, 
doar un concept speculativ. Ideea este că, în 
anumite circumstanțe rare, sistemul imunitar 
reacţionează în mod excesiv şi atacă corpul, 
producând căderea mai multor sisteme organice... 

— Nu asta s-a întâmplat la epidemia de gripă din 
1918? 

— Aşa au spus câţiva universitari, dar cu toţii 
lucrau pentru companii de medicamente care 
fabricau produse rivale. 

— Vrei să spui că e posibil să nu fie adevărat? 

— In ziua de azi, trebuie să fiţi foarte atenţi la ce 
vă spun universităţile. 

— Chiar şi despre 1918? 

—  Dezinformarea ia multe forme, zise Rick, 
ridicându-şi mingea. Adevărul este că citochinele 
sunt viitorul, sunt propuse pentru testare clinică şi 
dezvoltare de produse şi oferă cea mai rapidă 
recuperare a investiţiilor dintre toate liniile de 
produse existente astăzi. De aceea citochinele au 
fost prima mea achiziţie la BioGen. Şi tocmai am 
câştigat procesul legat de... 

— Nu vor face apel? Eu aşa am auzit. 

— Hotărârea judecătorului nu le lasă nici o şansă. 

— Dar n-au murit oameni din cauza transferurilor 
de gene care au provocat furtuni de citochine? Nu-i 
aşa că au murit mulți oameni? 

Rick oftă. 

— Nu chiar aşa de mulţi... 

— Câţi? Cincizeci, o sută, ceva de genul acesta? 

— Nu ştiu numărul exact, spuse Rick, dându-şi 
seama că ziua nu avea să fie una prea bună. 

lar după numai o oră, unul dintre ei spuse, în cele 
din urmă, că, după părerea lui, numai un idiot ar fi 
investit în citochine. 

Frumos. 


Aşa că acum se simţea epuizat şi învins, stând 
prăbuşit în vestiar, când Jack Watson, bronzat şi 
splendid într-un costum alb de tenis, se lăsă să cadă 
pe bancă, lângă el, şi spuse: 

— Deci? A fost un meci util? 

Era ultima persoană pe care şi-ar fi dorit s-o vadă. 

— N-a fost rău. 

— Vrea vreunul dintre ei să se bage? 

— Poate. Vom vedea. 

— Tipii aceia de la Merrill Lynch n-au boaşe, spuse 
Watson. Pentru ei a risca înseamnă să urinezi la 
duşuri. Eu nu mi-aş face prea multe speranţe. Ce 
crezi despre afacerea Radial Genomics? 

— Ce afacere Radial Genomics? 

— Presupun că încă nu s-a aflat. Dar am crezut că 
tu ştii ceva despre asta. 

Watson se aplecă şi începu să-şi desfacă şireturile 
de la pantofi. 

— Credeam c-o să fii îngrijorat, spuse el. Nu ai 
fost jefuit de curând? 

— Da. Mi-a fost furată maşina din parcare, zise 
Diehl. Dar trec printr-un divorţ, iar în momentul de 
faţă este destul de urât. 

— Aşa că presupui că soţia ta ţi-a luat maşina? 

— Păi, da... 

— Ştii sigur asta? 

— Nu, spuse Diehl, încruntându-se. Dar am 
presupus... 

— Pentru că aşa a început totul şi la Radial 
Genomics. Furturi minore de bunuri fizice. Maşina 
unui asistent de laborator, din parcare, o poşetă din 
sala de mese a companiei. Un cârd de identitate din 
baie. Nimeni n-a dat prea multă atenţie. Deşi, când 
s-au gândit, după aceea, şi-au dat seama că cineva 
căuta punctele slabe ale sistemului. Au înţeles asta 
după furtul masiv de bănci de date. 

— Furt de bănci de date? spuse Diehl 
încruntându-se. 

Asta putea fi ceva foarte grav. ÎI cunoştea pe 
Charlie Huggins de la Genomics. Trebuia să-l sune şi 
să afle toată povestea. 

— Bineînţeles, Huggins nu recunoaşte că s-a 
întâmplat ceva, continuă Watson. Scot acţiuni la 
vânzare în iunie şi ştie că asta ar ucide oferta. Dar 
adevărul este că luna trecută le-au dispărut patru 
linii de celule din laboratoare şi cincizeci de terabiţi 
din datele din reţea au fost şterse, inclusiv 
backup-urile de date din depozitul suplimentar. O 
treabă de profesionist. l-a dat mult înapoi. 

— Serios? îmi pare rău să aud asta. 

— Bineînţeles, l-am pus pe Charlie în contact cu 
BDG, Biological Data Group. Este o firmă de 
securitate. Sunt sigur că-i ştii. 

— BDG? 

Diehl nu-şi amintea numele, dar se părea că ar fi 
trebuit. 

— Sigur că-i ştiu pe cei de la BDG. 

— Exact. Ei s-au ocupat de securitate pentru 
Genentech, Wyeth, BioSyn şi într-o mulţime de alte 
locuri. Sigur, nici unul dintre tipii ăştia nu va vorbi 

vreodată despre ce s-a întâmplat, dar BDG sunt, 
fără discuţie, cei mai buni, dacă ai probleme. Vin, îţi 
analizează sistemul de securitate, identifică 
punctele vulnerabile şi închid găurile din rețea. Fără 
vâlvă, rapid, confidenţial. 

Diehl îşi spuse că singura problemă de securitate 
pe care o avea era nepotul lui Jack Watson. Dar 
spuse: 

— Poate că ar trebui să vorbesc cu ei. 


Şi astfel Rick Diehl se trezi stând într-un 
restaurant, vizavi de o blondă elegantă, într-un 
costum de afaceri negru. Se prezentase drept 
Jacqueline Maurer. Avea părul scurt şi un stil direct. 
li strânse mâna cu fermitate şi îi întinse cartea ei de 
vizită. Nu avea mai mult de treizeci de ani. Avea 
corpul dur al unei gimnaste. Îl privea în ochi când 
vorbea şi era foarte directă. 

Rick aruncă o privire pe cartea de vizită. Scria 
BDG, cu albastru, iar dedesubt, cu litere mici, 
numele ei şi numărul de telefon. Nimic altceva. 

— BDG are birouri aici? 

— În multe oraşe din lume. 

— Şi tu? 

— Eu lucrez în San Francisco, momentan. Înainte 
de asta, în Zurich. 

Rick îi ascultă accentul. Crezuse că era francez, 
dar probabil era german. 

— Eşti din Zurich? 

— Nu. M-am născut la Tokio. Tatăl meu a fost în 
corpul diplomatic. Am călătorit mult în copilărie. Am 
făcut şcoala la Paris şi Cambridge. Am lucrat mai 
întâi pentru Credit Lyonnais, în Hong Kong, pentru 

că vorbeam mandarina şi cantoneza. Apoi am mers 
la Lombard Odier, în Geneva. O bancă particulară. 

Se apropie chelnerul. Ea comandă o apă minerală, 
o marcă pe care Diehl n-o cunoştea. 

— Ce este? întrebă el. 

— O marcă norvegiană. Foarte bună. Comandă şi 
el acelaşi lucru. 

— Şi cum ai ajuns la BDG? întrebă Rick. 

— Cu doi ani în urmă. La Zurich. 

— Care au fost împrejurările? 

— Imi pare rău, nu pot spune asta. O companie a 
avut probleme. BDG a fost chemată ca să rezolve. 
Mie mi s-a cerut să ajut... nişte probleme tehnice. 
După aceea, am trecut la ei. 

— O companie din Zurich a avut o problemă? Ea 
zâmbi. 

— Îmi pare rău. 

— Cu ce companii ai lucrat de când ai intrat la 
BDG? 

— Nu am voie să spun. 

Rick se încruntă, spunându-şi că avea să fie un 
interviu foarte ciudat, dacă ea nu-i putea spune 
nimic. 

— lţi dai seama că furtul de date este o problemă 
globală, zise ea. Afectează companii din întreaga 
lume. Pierderile estimate sunt de o mie de miliarde 
de euro pe an. Nici o companie nu doreşte ca 
problemele ei să fie făcute publice. Aşa că noi 
respectăm secretele clienţilor noştri. 

— Ce anume poți să-mi spui? zise Rick. 

— Gândeşte-te la orice companie bancară mare, 
de cercetare ştiinţifică sau farmaceutică. Probabil că 
am lucrat pentru toate. 

— Foarte discret. 

— La fel cum vom fi discreţi şi în cazul vostru. 
Vom trimite numai trei persoane la compania ta, 
printre care voi fi şi eu. Ne vom da drept contabili, 
cu toate actele în regulă, de la o firmă care se 
gândeşte să investească. Vom petrece o săptămână 
ca să examinăm situaţia şi apoi îţi vom prezenta 
raportul. _ 

Foarte simplu, foarte direct. Incercă să se 
concentreze asupra cuvintelor, dar frumuseţea ei i 
se părea foarte deconcertantă. Femeia nu făcea nici 
cea mai mică aluzie, nici o privire furişă, nici o 
mişcare a corpului, nici o atingere, şi totuşi era 
extraordinar de sexy. Se vedea că nu purta sutien, 
iar sânii se conturau fermi sub o bluză de mătase... 

— Domnule Diehl? zise ea. 

Femeia îl privea fix. Probabil că nu mai fusese 
atent. 

— Îmi cer scuze, spuse el, scuturându-şi capul. 
Am avut o perioadă foarte dificilă... 

—  Cunoaştem problemele dumneavoastră 
personale, zise ea. La fel şi pe cele de securitate. 
Adică, aspectele politice ale securităţii voastre. 

— Da, zise el, avem un şef al securităţii, un bărbat 
pe nume Bradley... 

— Trebuie înlocuit imediat, spuse ea. 

— Ştiu, dar unchiul lui... 

— Lăsaţi asta în seama noastră, zise ea. 

Chelnerul se întoarse şi ea comandă prânzul. 

Pe măsură ce conversaţia continua, se simţea tot 
mai atras de ea. Jacqueline Maurer avea un anumit 
exotism şi o reţinere personală care i se păreau 
foarte provocatoare. Nu îi venea greu să se decidă 
dacă o angajează. Voia să o revadă. 

La sfârşitul mesei, ieşiră afară. Ea îi strânse mâna 
cu fermitate. 

— Când veţi începe? întrebă el. 

— Imediat. Astăzi, dacă vreţi. 

— Da, e bine, spuse el. 

— In regulă. Vă vom vizita sediul peste patru zile. 

— Nu astăzi? 

— Oh, nu. Vom începe astăzi, dar mai întâi trebuie 
să rezolvăm acea problemă delicată. Apoi vom veni. 

O limuzină neagră trase alături. Şoferul ocoli şi îi 
deschise portiera. 

— Oh, apropo, spuse ea. Porscheul 
dumneavoastră a fost localizat în Houston. Suntem 
destul de siguri că nu a fost luat de soție. 

Se urcă în maşină, iar fusta i se ridică. Nu o trase 
în jos. Îi făcu semn cu mâna lui Rick, în timp ce 
şoferul închidea portiera. 

Când limuzina se îndepărtă, Rick îşi dădu seama 
că rămăsese fără aer. 


142 


Capitolul 018 


Era doar modul lui de relaxare, Brad Gordon ştia 
asta, dar n-ar fi încercat să o explice altcuiva. Un 
bărbat singur trebuia să fie foarte atent, în 
vremurile astea. Acesta era motivul pentru care îşi 
lua întotdeauna un PDA şi un telefon celular de câte 
ori stătea în tribuna şcolii. Se prefăcea că trimite 
mesaje şi că vorbeşte la telefon, ca un părinte 
ocupat. Poate un unchi. Şi nu venea acolo tot 
timpul, doar o dată sau de două ori pe săptămână, 
în timpul sezonului de fotbal. Când nu avea altceva 
de făcut. 

Fetele care alergau în pantaloni scurţi şi cu şosete 
până la genunchi arătau minunat în soarele de 
după-amiază. Fete de clasa a şaptea, cu picioare 
sprintene, sâni înmuguriţi, care abia dacă se mişcau, 
când alergau. Unele dintre ele erau foarte dotate şi 
aveau dosurile gata dezvoltate, dar majoritatea 
păstraseră un aspect drăguţ, copilăresc. Nu erau 
încă femei, dar nu mai erau nici fete. Inocente, cel 
puţin pentru o vreme. 

Brad se aşeză pe locul lui obişnuit, la jumătatea 
tribunei şi în lateral, ca şi cum ar fi păstrat o 
oarecare distanţă, pentru convorbirile sale private 
de afaceri. Înclină din cap spre ceilalţi spectatori 
obişnuiţi, bunici şi slujnice hispanice, îşi scoase PDA- 
ul şi îşi puse celularul pe genunchi. 

Işi scoase stylusul şi începu să-l apese pe PDA, ca 
şi cum ar fi fost prea ocupat ca să se uite la fete. 

— Scuză-mă. 

Ridică privirea. O fată asiatică se aşezase lângă 
el. N-o mai văzuse până atunci, dar era drăguță. 
Avea cam optsprezece ani. 

— Îmi pare foarte, foarte rău, zise ea, dar trebuie 
să-i sun pe părinţii lui Emily... 

Făcu semn cu capul spre una dintre fetele de pe 
teren. 

— ... şi mi-a murit bateria. Aş putea să folosesc 
telefonul tău? Doar pentru un minut? 

— Ah, sigur, spuse el, întinzându-i telefonul. 

— Este doar un telefon local. 

— Nici o problemă. 

Ea vorbi rapid, spunând ceva despre faptul că 
erau în repriza a treia şi că puteau veni să o ia 
curând. Brad se prefăcu că nu ascultă. Fata îi 
înapoie telefonul, iar mâna ei o atinse pe a lui. 

— Hei, mulţumesc. 

— Cu plăcere. 

— Nu te-am mai văzut la nici unul dintre meciuri 
până acum, spuse ea. Vii des aici? 

— Nu atât de des cât aş vrea. Ştii cum e, munca. 
Bradley arătă spre teren. 

— Care este Emily? 

— Centrul înaintaş, spuse ea, arătând spre o fată 
de culoare, în cealaltă parte a terenului. Eu sunt 
prietena ei, Kelly. 

Fata întinse mâna şi i-o strânse pe alui. 

— Brad, spuse el. 

— Mă bucur să te cunosc, Brad. lar tu ai venit 
CUu...? 

— Oh, nepoata mea e la dentist azi. N-am aflat 
decât după ce ajunsesem deja aici, zise el şi ridică 
din umeri. 

— Ce unchi bun! Probabil că se bucură mult că vii. 
Dar nu pari atât de în vârstă încât să fii unchiul 
vreuneia dintre fete. 

Brad zâmbi. Era agitat, fără să ştie de ce. Kelly 
stătea foarte aproape, coapsa ei aproape atingând-o 
pe a lui. Nu-şi putea folosi PDA-ul sau telefonul. 
Nimeni nu mai stătuse atât de aproape de el. 

— Părinţii mei sunt atât de bătrâni, spuse Kelly. 
Tata avea cincizeci de ani când m-am născut eu. 

Se uită spre teren. 

— Presupun că de aceea îmi plac tipii mai în 
vârstă. 

“Câţi ani o avea?” se întrebă el. Dar nu-i venea în 
minte cum să o întrebe, fără să pară prea direct. 

Ea îşi ridică palmele în sus şi le studie, cu 
degetele depărtate. g 

— Tocmai mi-am făcut unghiile, spuse ea. Iți place 
culoarea? 

— Da. E o culoare foarte bună. 

— Tatei nu-i place deloc când îmi fac unghiile. | se 
pare că mă maturizează. Dar eu cred că e o culoare 
frumoasă. Dragoste fierbinte. Aşa se numeşte 
culoarea. 

— Da... 

— Oricum, toate fetele îşi fac unghiile. Ce 
Dumnezeu. Îmi fac unghiile încă din clasa a şaptea. 
În plus, acum am absolvit. 

— Oh, ai absolvit? 

— Da. Anul trecut. 

Îşi deschisese poşeta şi căuta prin ea. Pe lângă 
ruj, cheile de maşină, un iPod şi cutiuţe cu farduri, 
Brad observă două joint-uri înfăşurate în plastic şi 
un şir de prezervative colorate, care foşneau când le 
împingea dintr-o parte în alta. 

Brad îşi îndepărtă privirea. 

— Deci, acum eşti la colegiu? 

— Nu. Mi-am luat un an liber, zise ea şi îi zâmbi. 
Nu aveam note prea bune. M-am distrat prea mult. 
Scoase o sticlă mică de plastic, cu suc de portocale. 
Ai nişte votcă? 

— N-am la mine, spuse el surprins. 

— Gin? 

— Aă, nu... 

— Dar ai putea face rost, nu? zise ea şi îi zâmbi 
din nou. 

— Cred că da, spuse el. 

— Iţi promit că mă voi revanşa, zise ea, zâmbind 
în continuare. 

Şi aşa a început totul. 

Părăsiră terenul separat, la câteva minute 
distanţă. Bradley plecă primul şi aşteptă în maşina 
lui, în parcare, privind-o cum se apropia de el. Purta 
papuci, o fustă scurtă şi o bluză dantelată, care 
arăta ca şi cum ar fi fost pentru purtat în pat. Dar 
toate fetele se îmbrăcau aşa, acum. Geanta uriaşă i 
se lovea de şold, în timp ce mergea. Fata îşi aprinse 
o ţigară şi se urcă în maşina ei. Conducea un 
Mustang negru. li făcu semn cu mâna. 

Brad îşi porni motorul, demară şi ea îl urmă. 

“Nu-ţi face prea multe speranţe”, îşi spuse el. Dar 
adevărul era că îşi făcea deja. 

Capitolul 019 


Lui Marilee Hunter, directoarea pedantă a 
laboratorului de genetică de la Long Beach 
Memorial, îi plăcea să se asculte vorbind. Marty 
Roberts făcea tot posibilul să pară interesat. Marilee 
avea un stil aferat şi încuiat, ca o bibliotecară 
dintr-un film vechi, din anii '40. Îi plăcea la nebunie 
să găsească greşeli la personalul spitalului. II sunase 
pe Marty şi îi spusese că trebuia să-l vadă imediat. 

— Corectează-mă dacă mă înşel, spuse Marilee 
Hunter. Fata domnului Weller a obţinut un test de 
paternitate postmortem, care arată că ea şi tatăl ei 
nu au acelaşi ADN. Cu toate acestea, văduva a 
insistat că Weller era tatăl fetei şi a cerut noi teste. 
Tu mi-ai trimis probe de sânge, splină, ficat, rinichi 
şi testicule, deşi toate fuseseră compromise din 
cauza infuziilor de la casa de pompe funebre. 
Evident, căutai o himeră. 

— Da. Sau o eroare în testul original, spuse Marty. 
Nu ştim unde a dus fiica sângele pentru testare. 

— Testele de paternitate au o rată de eroare 
destul de mare, zise Marilee. In special la 
laboratoarele on-line. Laboratorul meu nu face erori. 
Vom testa toate aceste ţesuturi, Marty... imediat ce 
ne aduci celule bucale de la fiică. 

— Da, da. 

Uitase complet de asta. Aveau nevoie de celule 
din obraz de la fiică, pentru a compara ADN-ul. 

— S-ar putea ca ea să nu coopereze. 

— In cazul acesta, îi vom testa pe fiu şi pe 
cealaltă fiică, spuse Marilee. Dar îţi dai seama că 
aceste teste pe ţesuturi iau timp. Săptămâni. 

— Da, bineînţeles. 

Marilee deschise dosarul pacientului Weller, pe 
care era pusă ştampila “decedat”. Răsfoi paginile. 

— Intre timp, nu pot să nu mă mir de autopsia ta 
originală. 

Capul lui Marty zvâăcni în sus. 

— Ce e cu ea? 

— Se spune aici că ai făcut un test toxicologic, 
care a dat rezultat negativ. 

— Întotdeauna facem teste toxicologice, în cazul 
morţilor în accidente de maşină. Aşa este regula. 

— Hmmm, zise Hunter, ţuguindu-şi buzele. 
Chestia e că noi am repetat testul toxicologic în 
laboratorul nostru. lar rezultatul nu este negativ. 

— Oh? spuse el, controlându-şi vocea. 

“Cum mama naibii?” adăugă în gând. 

— E dificil să faci un test toxicologic, după ce au 
fost infuzate toate conservantele funerare, dar 
avem experienţă în chestia asta. Şi am descoperit 
că decedatul domn Weller avea niveluri de calciu şi 
magneziu intracelular ridicate... 

“Oh, Dumnezeule”, îşi spuse Marty. 

— ... precum şi o creştere hepatică semnificativă 
a dehidrogenazei etanol, ceea ce indică un nivel 
ridicat de alcool, în momentul accidentului... 

Marty gemu în gând. Cine făcuse primul test 
toxicologic? Nemernicul de Raza? Sau doar spusese 
că îl făcuse? 

— ... şi, în fine, am găsit urme de acid etacrinic, 
încheie Marilee. 

— Acid etacrinic? Marty clătină din cap. 

— Asta chiar că nu are sens. Este un diuretic oral. 

— Corect. 

— Tipul avea patruzeci şi şase de ani. Avea răni 
serioase, dar, chiar şi aşa, am putut observa că era 
într-o formă fizică fantastică... de parcă ar fi fost 
culturist sau ceva de genul acesta. Culturiştii iau 
astfel de medicamente. Dacă lua un diuretic oral, 
probabil că acesta era motivul. 

— Presupui că el ştia că îl lua, zise Hunter. Dar 
poate că nu ştia. 

— Crezi că l-a otrăvit cineva? întrebă Marty. 

Ea ridică din umeri. 

— Reacţiile toxice înseamnă şoc, hipotensiune şi 
comă. Ar fi putut contribui la moartea lui. 

— Nu ştiu cum ai putea determina asta. 

— Tu ai făcut autopsia, îi aminti ea, răsfoind prin 
dosar. 

— Da, aşa e. Rănile lui Weller erau grave. Traumă 
zdrobită la faţă şi piept, ruptură pericardică, fractură 
a şoldului şi a femurului. Nu i s-a deschis airbag-ul. 

— Maşina a fost verificată, nu? Marty oftă. 

— Intreabă-i pe poliţişti. Nu e treaba mea. 

— Ar fi trebuit să se verifice asta. 

— A fost singura maşină implicată în accident, 
spuse Marty. Au existat martori. Tipul nu era nici 
beat, nici în comă. A intrat direct într-un parapet de 
autostradă, cu o sută treizeci de kilometri pe oră. 
Aproape toate accidentele de acest gen sunt 
sinucideri. Nu e de mirare că victima a dezactivat 
airbag-ul înainte. 

— Dar tu nu ai verificat, Marty. 

— Nu. Pentru că nu aveam nici un motiv. Testul 
toxicologic al tipului era negativ, electroliţii erau în 
principiu normali, date fiind rănile şi ora morţii. 

— Numai că nu erau normali, Marty. 

— Testele noastre au ieşit normale. 

— Hmmm, zise ea. Eşti sigur că testele au fost 
făcute? 

În acel moment, Marty Roberts începu să se 
gândească serios la Raza. Raza spusese că existase 
o comandă urgentă de la banca de oase, în acea 
noapte. Raza voise să onoreze comanda. Aşa că n-ar 
fi vrut ca trupul lui Weller să stea într-un congelator 
timp de patru sau şase zile, în timp ce erau 
analizate constatările toxicologice anormale. 

— Va trebui să verific, ca să fiu sigur dacă testele 
au fost făcute, spuse el. 

— Cred că ar trebui, zise Marilee. Pentru că, în 
conformitate cu dosarul spitalului, fiul decedatului 
lucrează pentru o companie de biotehnică, iar soţia 
lucrează în cabinetul unui pediatru. Presupun că 
amândoi au acces la produse biologice. In acest 
moment, nu putem fi siguri că domnul Weller nu a 
fost otrăvit. 

— Posibil, spuse Marty. Deşi improbabil. Ea îi 
aruncă o privire glacială. 

— O să mă ocup imediat de asta, zise Marty 
Roberts. 


În timp ce se întorcea la laborator, încercă să se 
hotărască ce să facă în privinţa lui Raza. Tipul era 
un pericol. Marty era sigur acum că Raza nu 
comandase testul toxicologic, ceea ce însemna că 
raportul de laborator fusese falsificat. Fie Raza îl 
falsificase chiar el, xeroxând un alt raport şi 
schimbând numele, fie avea un complice în 
laborator, care îl falsificase pentru el. Probabil a 
doua variantă. Dumnezeule, o altă persoană 
implicată în toate astea! 

lar acum, domnişoara Nas-pe-sus plecase la 
vânătoare de răufăcători, pentru că descoperise 
acid etacrinic. Acid etacrinic. Dacă John Weller 
fusese cu adevărat otrăvit, Marty trebuia să admită 
că era o alegere inteligentă. Era clar că tipul era 
mândru de corpul lui. La vârsta lui, petrecea în mod 
sigur câteva ore pe zi în sala de sport. Probabil că 
lua o tonă de suplimente şi alte rahaturi. Aşa că ar fi 
fost greu de dovedit că nu luase diureticul chiar el. 

Greu. Dar nu imposibil... Acidul etacrinic era un 
medicament pe reţetă. In mod sigur rămăseseră 
hârtii doveditoare. Chiar dacă îl luase de la cineva, 
de la un alt culturist sau de pe un site din Australia, 
era nevoie doar de câteva zile ca să se facă 
verificarea. Nu avea să treacă mult până când 
altcineva să decidă să arunce încă o privire 
cadavrului şi să descopere că acesta nu avea oasele 
de la braţe şi picioare. 

Fir-ar al dracu'! 

Blestematul de Raza! 

Marty începu să se gândească la un culturist de 
patruzeci şi şase de ani. Un tip la vârsta asta, cu 
copiii deja mari... muncind din greu ca să aibă un 
astfel de corp, nu poate avea decât două motive. Ori 
e homosexual, ori are o amantă. În ambele cazuri, 
nu şi-o pune cu nevasta. Şi atunci, cum se simte ea? 
Supărată? 

Probabil. Suficient de mult ca să-şi otrăvească 
soţul? Nu se putea exclude posibilitatea asta. 
Oamenii îşi ucid consorţii şi pentru mai puţin de 
atât. Marty se trezi gândindu-se serios la doamna 
Weller, amintindu-şi tot ce se întâmplase în timpul 
exhumării.  Revăzu scena în minte: văduva 
înlăcrimată, sprijinindu-se de fiul ei înalt, cu fiica 

îndatoritoare stând alături, ţinându-i şerveţelele lui 
mami. Totul foarte înduioşător. 

Numai că... 

In momentul în care sicriul fusese scos din 
pământ, Emily Weller devenise agitată. Dintr-odată, 
văduva îndurerată a vrut ca totul să se termine 
repede. Să nu ia corpul la spital. Să nu ia prea multe 
probe de ţesut. Femeia care ceruse o analiză ADN 
minuțioasă părea să se fi răzgândit subit. 

De ce oare? se întrebă el. 

Nu-i venea în minte decât un singur răspuns 
posibil: doamna Weller voia testul de paternitate, 
dar nu-şi imaginase nici o clipă că acel cadavru avea 
să fie dus înapoi la spital pentru examinare. Crezuse 
că vor lua doar o probă de sânge, vor pune corpul 
înapoi în pământ şi vor pleca acasă. 

Complicaţiile o făcuseră să devină agitată. 

Poate că, până la urmă, existau speranţe. 


Se duse în biroul lui şi închise uşa. Trebuia să o 
sune pe doamna Weller. Era o convorbire delicată. 
Urma să existe o înregistrare a datei şi a orei 
apelului. Şi atunci, de ce o sunase? Se încruntă. 

A, da. Pentru că trebuia să colecteze ADN-ul ei şi 
pe al copiilor. 

Ok, în regulă. Dar de ce nu luase ADN-ul familiei 
la cimitir? Era vorba doar de o tamponare a 
obrazului. Ar fi durat numai o clipă. 

Răspuns: pentru că el crezuse că ADN-ul fusese 
deja colectat de laboratorul domnişoarei Nas-pe-sus. 
Marty se gândi câteva clipe. Rulă totul în minte. 

Nu i se părea nimic în neregulă. Avea un motiv 
perfect ca să sune. 

Ridică telefonul şi formă numărul. 

— Doamnă Weller, sunt doctorul Roberts, de la 
Memorial Hospital. Marty Roberts. 

— Da, domnule doctor. O pauză. 

— E totul în regulă? 

— Da, doamnă Weller. Voiam doar să vă 
programez pe dumneavoastră şi pe copiii 
dumneavoastră ca să veniţi să vă luăm sânge şi 
probe de ţesut din obraz. Pentru testul ADN. 

— Am făcut deja asta. Pentru femeia aceea de la 
laborator. 

— Oh, înţeleg. Vă referiţi la doctor Hunter? îmi 
pare rău, nu am ştiut. 

Urmă o pauză. 

— Faceţi, ăăă, faceţi testele pentru Jack acum? 
zise Emily. 

— Da. Facem nişte teste aici, iar laboratorul face 
altele. 

— Aţi găsit ceva? Adică, aţi găsit ceea ce căutaţi? 

Marty zâmbi. Nu întrebase despre paternitate. Era 
îngrijorată dacă ei nu aflaseră şi altceva. 

— Ei bine, doamnă Weller... 

— Da? 

— Se pare că există o mică complicaţie. Nimic 
important. 

— Ce fel de complicaţie? 

— Laboratorul genetic a găsit urme dintr-o 
substanţă chimică neobişnuită în țesuturile 
domnului Weller. Este, probabil, o eroare de 
laborator, o contaminare. 

— Ce tip de substanţă chimică? 

— Am menţionat asta doar pentru că ştiu că aţi 
vrut ca soţul dumneavoastră să se bucure cât mai 
repede posibil de odihna eternă. 

— Aşa este. Am vrut să se odihnească în pace, 
zise ea. 

— Bineînţeles. Nu mi-ar fi plăcut să văd cum 
odihna lui finală era întârziată timp de zile sau chiar 
săptămâni, în timp ce erau puse întrebări despre 
această substanţă chimică şi despre modul în care a 
ajuns aceasta în corpul lui. Pentru că, chiar dacă 
este o eroare de laborator, totul este privit, din 
acest moment, ca o problemă legală, doamnă 
Weller. Nici măcar nu ar fi trebuit să vă dau acest 
telefon. Dar cred că mă simt... responsabil. Aşa cum 
am spus, n-aş fi vrut să văd cum odihna eternă a 
soţului dumneavoastră e întârziată pentru ceva de 
genul unei anchete. 

— Inţeleg, spuse ea. 

— Desigur, nu v-aş îndemna niciodată să nu 
respectaţi legea, doamnă Weller. Dar am simţit că 
exhumarea soţului a fost o experienţă epuizantă 
pentru dumneavoastră din punct de vedere 
emoţional... 

— Da... da... 

— Şi, dacă nu mai doriţi o altă epuizare 
emoţională, a unei noi exhumări - ca să nu mai 
vorbim de cheltuieli -, poate că veţi dori să alegeţi o 
soluţie mai lipsită de emoţii. Şi mai ieftină, dacă nu 
dispuneţi de fonduri... Aveţi dreptul să cereţi 
incinerarea corpului. 

— N-am ştiut asta, zise ea. 

— Sunt sigur că nu v-aţi imaginat niciodată că 
scoaterea din pământ a corpului soţului va fi atât de 
traumatizantă. 

— Da, aşa este. 

— Aţi putea decide să nu mai treceţi din nou prin 
asta. 

— Exact asta simt, spuse ea. 

“Sunt convins”, îşi zise Marty. 

— Bineînțeles, dacă aţi şti că va urma o 
investigaţie, nu aţi permite incinerarea corpului. Şi, 
în mod sigur, eu nu aş fi sugerat să fie incinerat. Dar 
aţi putea decide incinerarea de bunăvoie, din 
motive proprii. lar dacă asta se întâmplă curând - 
astă-seară sau mâine dimineaţă - atunci, asta e. Din 
nefericire, corpul a fost incinerat înainte să se 
declanşeze ancheta. 

— Inţeleg. 

— Trebuie să închid. 

— Apreciez că v-aţi răpit din timp ca să mă sunaţi, 
spuse ea. Mai era şi altceva? 

— Nu, asta e totul, zise el. Mulţumesc, doamnă 
Weller. 

— Cu plăcere, dr. Roberts. 

Clic. 

Marty Roberts se lăsă pe spate, pe scaun. Era 
foarte încântat de cum se desfăşurase convorbirea. 
Chiar foarte încântat. 

Pentru moment, mai rămânea de făcut un singur 
lucru. 


— Laboratorul de la etajul cinci. Sunt Jennie. 

— Jennie, sunt dr. Roberts, de la Patologie. Vreau 
să verifici un rezultat de laborator pentru mine. 

— Este o urgenţă, dr. Roberts? 

— Nu, este un test vechi. Un examen toxicologic 
care a fost comandat cu opt zile în urmă. Numele 
pacientului este Weller. 

Citi numărul de serie. Urmă o pauză scurtă. Auzi 
zgomotul tastelor de calculator. 

— John J. Weller? Bărbat, alb, patruzeci şi şase de 
ani? 

— Da. 

— Am făcut un text toxicologic complet, la 3:37 
a.m., duminică, pe opt mai. Test toxicologic şi, ah, 
alte nouă teste. 

— Şi aţi păstrat proba de sânge? 

— Da, sunt sigură că am păstrat-o. Acum păstrăm 
toate țesuturile. 

— Aţi vrea să verificaţi? 

— Dr. Roberts, acum păstrăm totul. Păstrăm chiar 
şi ecusoanele nou-născuţilor, de câte ori se naşte 
unul. Legea cere testarea fenilcetonuriei, dar noi 
păstrăm şi ecusonul, pentru orice eventualitate. 
Păstrăm sânge din cordonul ombilical. Păstrăm ţesut 
din placentă. Păstrăm excizii chirurgicale. Păstrăm 
totul... 

— Inţeleg, dar v-ar deranja să verificaţi? 

— Pot să văd chiar acum, pe ecran, că este 
înregistrată, zise ea. Avem proba congelată în 
congelatorul  B-7. Va fi dusă la depozitul 
suplimentar, la sfârşitul lunii. 

— Imi pare rău, spuse Marty. Dar este vorba de 
un potenţial aspect juridic. Aţi vrea să verificaţi fizic, 
să vă asiguraţi că proba este acolo unde ar trebui să 
fie? 

— Bineînţeles. O să trimit pe cineva acolo şi vă 
sun eu. 

— Mulţumesc, Jennie. A 

Inchise şi se lăsă din nou pe spate, pe scaun. lIl 
văzu pe Raza, prin peretele de sticlă, cum freca o 
masă de oţel, pregătind-o pentru o altă autopsie. 
Raza păstra o curăţenie strictă. Marty trebuia să 

recunoască asta. Tipul era meticulos. Dădea atenţie 
detaliilor. 

Ceea ce însemna că era în stare să schimbe baza 
de date a spitalului, ca să indice depozitarea unei 
mostre inexistente. Fie el, fie altcineva pentru el. 

Sună telefonul. 

— Dr. Roberts? Sunt Jennie. 

— Da, Jennie. 

— Mi-e teamă că m-am pronunţat prea repede. 
Proba pentru Weller constă în treizeci de centimetri 
cubi de sânge venos, congelat. Dar nu este în B-7. 
Se pare că a fost pusă greşit, în altă parte. Am pus 
să fie căutată. Vă anunţ imediat ce este găsită. Mai 
era şi altceva? 

— Nu, spuse Marty. Mulţumesc foarte mult, 
Jennie. 

Capitolul 020 


În sfârşit! Ellis Levine o găsi pe mama lui la etajul 
al doilea al magazinului Polo Ralph Lauren, pe 
Madison şi Strada 72, chiar când ieşea din cabina de 
probă. Purta nişte pantaloni albi de în şi o bluză 
colorată. Se aşeză în faţa oglinzii şi începu să se 
învârtă într-o parte şi în cealaltă. Apoi îl văzu. 

— Bună, dragă, spuse ea. Cum ţi se pare? 

— Mamă, zise el. Ce faci aici? 

— Îmi cumpăr garderoba pentru croazieră, dragă. 

— Dar nu te duci în nici o croazieră, spuse Ellis. 

— Oh, ba da. Mergem în croazieră în fiecare an. Iți 
plac manşetele de la pantaloni? 

— Mamă... 

Ea se încruntă şi îşi aranja părul, absentă. 

— Şi nu sunt prea sigură de bluza asta. Mă face să 
arăt ca o salată de fructe? 

— Trebuie să stăm de vorbă, spuse Ellis. 

— Bine. Ai timp să luăm prânzul? 

— Nu, mamă. Trebuie să mă întorc la birou. 

Ellis era contabil la o agenţie de publicitate. 
Plecase de la birou şi venise repede în centru, 
pentru că primise un telefon panicat de la fratele lui. 

Se duse la mama lui şi îi spuse încet: 

— Mamă, nu poţi face cumpărături acum. 

— Nu fi prostuţ. 

— Mamă, am avut un consiliu de familie... 

Ellis şi cei doi fraţi ai lui se întâlniseră cu părinţii 
lor, în weekend-ul precedent. O întâlnire dificilă şi 
dureroasă, la casa din Scarsdale. Tatăl lui avea 
şaizeci şi trei de ani. Mama, cincizeci şi nouă. Fraţii 
analizaseră situaţia lor financiară de faţă cu ei. 

— Doar nu vorbeşti serios, îi spuse ea. 

— Ba da, zise el şi o strânse de braţ. 

— Ellis Jacob Levine, te porţi necuviincios. 

— Mamă, tata şi-a pierdut slujba. 

— Ştiu, dar avem o grămadă... 

— lar pensia lui e reţinută. 

— Este doar ceva temporar. 

— Nu, mamă, nu este temporar. 

— Dar întotdeauna am avut o grămadă de... 

— Nu mai aveți. Gata. Nu mai aveţi. Ea se 
încruntă. 

— Am discutat cu tatăl tău, după ce aţi plecat voi. 
El a spus că va fi bine. Toată chestia aia cu vânzarea 
casei şi a Jaguarului. Era ridicolă. 

— A spus tata asta? 

— Chiar aşa. Ellis oftă. 

— Încerca să nu te îngrijoreze. 

— Nu sunt îngrijorată. lar el iubeşte Jaguarul 
acela. _ 

Tatăl tău şi-a luat unul nou în fiecare an. Incă de 
când eraţi mici. 

Vânzătorii se uitau lung la ei. Ellis o trase pe 
mama lui într-o parte. 

— Mamă, lucrurile s-au schimbat. 

— Oh, te rog. 

Ellis îşi îndepărtă privirea. Nu putea să se uite în 
ochii mamei lui. Toată viaţa se uitase cu respect la 
părinţii lui: aveau succes, erau stabili, solizi. El şi 
fraţii lui aveau perioade bune şi perioade rele - 
fratele lui mai mare era deja divorţat, pentru 
Dumnezeu - dar părinţii lor erau dintr-o generaţie 
mai veche, stabilă. Puteai să te bazezi pe ei. Chiar şi 
atunci când tatăl lor îşi pierduse slujba, nimeni nu se 
îngrijorase. Era adevărat, la vârsta lui, nu exista nici 

o şansă să mai găsească vreuna. Dar aveau 
investiţii, acţiuni, pământ în Montana şi în Caraibe, o 
pensie mare. Nu existau motive de îngrijorare. 
Părinţii lor nu-şi schimbaseră stilul de viaţă. 
Continuaseră să se distreze, să călătorească, să 
cheltuiască. 

Dar acum, el şi fraţii lui plăteau ipoteca din 
Scarsdale. Şi încercau să vândă apartamentul din 
Charlotte Amalie şi casa din Vail. 

— Mamă, spuse el. Am doi copii la grădiniţă. Jeff 
are unul în clasa întâi. Ştii cât costă o şcoală 
particulară în oraş? Aaron are de plătit pensia 
alimentară. Avem fiecare viaţa noastră. Nu putem 
să plătim mereu pentru voi. 

— Nu plătiţi pentru mine şi pentru tatăl vostru, îl 
repezi ea. 

— Ba da, mamă. Şi îţi spun că nu poţi cumpăra 
hainele astea. Te rog. Du-te şi dă-le jos. 

Brusc, spre groaza lui, ea izbucni în lacrimi, 
ducându-şi mâinile la faţă. 

— Mi-e atât de frică, zise ea. Ce se va întâmpla cu 
noi? 

Corpul i se zguduia. El o cuprinse cu braţul. 

— Va fi bine, spuse cu blândeţe. Du-te şi 
îmbracă-te. Te duc la prânz. 

— Dar nu ai timp, zise ea, suspinând. Aşa ai spus. 

— E în regulă. Vom lua prânzul, mamă. Mergem la 
Carlyle. Va fi bine. 

Ea îşi şterse nasul şi ochii. Apoi se întoarse în 
cabina de probă, cu capul sus. 

Ellis îşi deschise telefonul rabatabil şi sună la 
birou, ca să spună că întârzie. 

Capitolul 021 


La Micul Dejun oferit în cinstea Biotehnologiei de 
Congresul American şi la care se spunea şi o 
rugăciune, în Washington, dr. Robert Bellarmino 
aştepta nerăbdător ca persoana care-l prezenta să 
termine. Congresmanul Henry Waters, renumit ca 
“vorbă lungă”, îi dădea înainte: 

— Ştim cu toţii că dr. Bellarmino este un doctor 
care are conştiinţă, un savant şi un bun credincios, 
un om cu principii într-o vreme a oportunităţilor, un 
om corect într-o eră hedonistă, unde se acceptă 
orice, în special la MTV. Dr. Bellarmino nu este doar 
directorul Institutului Naţional de Sănătate, dar şi 
pastor laic la Biserica Baptistă Thomas Field din 
Houston şi autorul volumului Turning Points, cartea 
lui de deşteptare spirituală faţă de mesajul 
tămăduitor al lui Isus Hristos, Domnul nostru. Şi ştiu 
că... iată, se uită la mine... ştiu că trebuie să fie în 
sala de audieri a Congresului peste o oră, aşa că 
permiteţi-mi să-i dau cuvântul acestui om al lui 
Dumnezeu şi al ştiinţei, doctorului Robert A. 
Bellarmino. 

Chipeş şi sigur pe el, Bellarmino se îndreptă spre 
podium. Tema lui, conform programului tipărit, era 
“Planul lui Dumnezeu pentru omenire reflectat în 
ştiinţa genetică”. 

— Îi mulţumesc congresmanului Waters şi tuturor 
celor aflaţi astăzi aici. Unii dintre voi se întreabă, 
probabil, cum poate un savant, şi în special un 
expert în genetică, să împace activitatea sa de 
cercetare şi cuvântul lui Dumnezeu. Dar, aşa cum a 
subliniat Denis Alexander, Biblia ne aminteşte 

tuturor că Dumnezeu, Creatorul Universal, s-a 
separat de creaţia Lui, dar, în acelaşi timp, el o 
susţine activ, în fiecare clipă. Astfel, Dumnezeu este 
creatorul ADN-ului, care stă la baza diversităţii 
biologice a planetei noastre. Acesta poate fi motivul 
pentru care criticii ingineriei genetice spun că nu ar 
trebui să o facem, deoarece asta înseamnă să ne 
jucăm de-a Dumnezeu. Unele doctrine ecologice 
împărtăşesc un punct de vedere similar, şi anume 
acela că natura este sacră şi inviolabilă. Astfel de 
credinţe sunt, bineînţeles, păgâne. 

Bellarmino făcu o pauză scurtă, lăsându-şi 
auditoriul să savureze cuvântul. Se gândi să spună 
mai multe despre credinţele păgâne, în special 
despre venerarea panteistică a naturii, pe care unii 
o numeau “cosmologia californiană”. Dar se hotărî 
să nu o facă în acea zi. Continuă. 

— Biblia ne spune clar, în Geneză 1:28 şi 2:15, că 
Dumnezeu le-a dat oamenilor sarcina şi 
responsabilitatea de a avea grijă de pământ şi de 
toate fiinţele de pe acesta. 

Noi nu ne jucăm de-a Dumnezeu. Va trebui să 
răspundem în faţa lui Dumnezeu, dacă nu suntem 
nişte administratori responsabili a ceea ce ne-a 
oferit Dumnezeu, în toată maiestatea şi diversitatea 
sa biologică. Aceasta este însărcinarea pe care ne-a 
dat-o Dumnezeu. Suntem administratorii planetei. 

Îşi drese glasul şi continuă: 

— Ingineria genetică foloseşte instrumentele pe 
care ni le-a dat Creatorul, pentru a continua lucrările 
necesare asupra planetei. Recoltele neprotejate 
sunt mâncate de paraziți sau mor din cauza 
îngheţului sau a secetei. Modificarea genetică poate 
împiedica asta, folosind mai puţin teren pentru 

recolte, lăsând mai mult spaţiu din natură neatins şi, 
în acelaşi timp, continuând să-i hrănească pe cei 
flămânzi. Ingineria genetică ne va permite să 
distribuim generozitatea lui Dumnezeu către toate 
creaturile Lui, aşa cum ar fi vrut El. Organismele 
modificate genetic produc insulina pură pentru 
diabetici, factori puri de coagulare pentru cei care 
suferă de hemofilie. Înainte, pacienţii mureau 
deseori din cauza contaminării. În mod sigur, faptul 
că noi creăm această puritate, este munca 
Domnului. Cine va spune că nu este aşa? Criticii 
atacă, spunând că ingineria genetică nu este 
naturală, pentru că schimbă chiar esența 
organismului, natura lui intimă şi profundă. Această 
idee este de origine grecească şi păgână. Dar 
adevărul este că domesticirea plantelor şi a 
animalelor, practicată de mii de ani, schimbă şi ea 
natura intimă şi profundă a unui organism. Un câine 
domestic nu mai este un lup. Porumbul nu mai este 
o buruiană pipernicită şi necomestibilă. Ingineria 
genetică nu este altceva decât un nou pas în 
această tradiţie acceptată de atât de mult timp. Nu 
reprezintă o depărtare radicală de trecut. O nouă 
pauză de efect şi discursul continuă: - Uneori, auzim 
că nu ar trebui să modificăm ADN-ul, punct. Dar de 
ce să nu o facem? ADN-ul nu este fix. ADN-ul se 
modifică tot timpul. Şi ADN-ul interacționează în 
mod constant cu existenţa noastră zilnică. Ar trebui 
să le spunem atleţilor să nu mai ridice greutăţi, 
pentru că astfel îşi vor modifica dimensiunea 
muşchilor? Ar trebui să le spunem studenţilor să nu 
mai citească nici o carte, pentru că asta le va 
schimba structura  minţilor lor în dezvoltare? 
Bineînţeles că nu. Corpurile noastre se schimbă în 

mod constant, iar ADN-ul odată cu ele. Mai simplu 
spus, există cinci sute de boli genetice care ar putea 
să fie vindecate prin terapia genetică. Multe dintre 
aceste boli produc suferinţe groaznice copiilor, 
precum şi morţi timpurii şi chinuitoare. Alte boli 
ameninţă viaţa unui om ca o sentinţă la închisoare. 
Acel om trebuie să aştepte ca boala să vină şi să îl 
doboare. Oare n-ar trebui să vindecăm aceste boli, 
dacă am putea? N-ar trebui să alinăm suferinţa, ori 
de câte ori putem face asta? lar atunci, trebuie să 
modificăm ADN-ul. Asta e tot. 

O scurtă pauză şi Bellarmino atacă partea finală a 
discursului. 

— Şi atunci, modificăm ADN-ul sau nu? Este 
aceasta o muncă a lui Dumnezeu sau doar o trufie 
umană? Nu este o decizie care să fie luată uşor. La 
fel ca şi acel subiect extrem de sensibil, şi anume 
folosirea celulelor reproducătoare şi a embrionilor. 
Mulţi dintre cei cu o tradiţie iudeo-creştină se opun, 
fără echivoc, folosirii embrionilor. Dar astfel de 
puncte de vedere vor ajunge, în cele din urmă, în 
conflict cu obiectivul vindecării celor bolnavi şi al 
alinării suferințelor. Nu în acest an, nici la anul, dar 
va veni şi acest moment. Este nevoie de o gândire 
atentă şi de multe rugăciuni ca să ajungem la un 
răspuns. Domnul nostru Isus Hristos i-a făcut pe unii 
să meargă din nou. Asta înseamnă că noi nu ar 
trebui să facem la fel, dacă am putea? Este mai 
dificil, pentru că ştim că trufia omului poate lua 
multe forme... nu numai ţintind prea departe, dar şi 
trăgând înapoi, cu încăpățânare. Noi ne aflăm aici ca 
să reflectăm gloria lui Dumnezeu în toate lucrările 
Sale, şi nu dorinţele egoiste ale omului. Eu, unul, nu 
am nici un răspuns acum, când stau în faţa 

dumneavoastră. Mărturisesc că inima mea este 
tulburată. Dar am credinţa că Dumnezeu ne va 
conduce, în cele din urmă, spre lumea pe care Elo 
doreşte pentru noi. Am credinţa că trebuie să fim 
conduşi spre înţelepciune, că trebuie să fim prudenti 
şi că trebuie să nu fim refractari atunci când avem 
grijă de lucrările Lui, de copiii Lui suferinzi şi de 
toate făpturile create de El. lar pentru asta mă rog, 
cu umilinţă, în numele lui Dumnezeu. Amin. 

Discursul avu efect, bineînţeles... Întotdeauna 
avea. Bellarmino îl prezenta, în diverse variante, de 
un deceniu, şi de fiecare dată împingea lucrurile 
puţin mai departe, vorbea cu ceva mai multă 
fermitate. Cu cinci ani în urmă, nu folosea cuvântul 
“embrion”. Acum o făcea, cu prudenţă şi doar în 
treacăt. Punea bazele. Îi făcea să se gândească. 
Gândul la cei suferinzi îi făcea să se simtă 
stingheriţi. La fel şi ideea de a-i face pe infirmi să 
meargă din nou. 

Bineînţeles, nimeni nu ştia dacă asta avea să se 
întâmple vreodată. Bellarmino, personal, se îndoia. 
Dar era bine să-i lase să creadă că acesta era 
viitorul. Să-i lase să-şi facă griji. Era necesar. Mizele 
erau mari, iar ritmul ameţitor. Orice cercetare 
blocată de Washington urma să aibă loc în 
Shanghai, sau în Seul, sau în Sao Paulo. lar 
Bellarmino, talentat şi ipocrit, voia să se asigure că 
aşa ceva nu avea să se întâmple niciodată. Pe scurt, 
nimic nu putea sta în calea laboratorului lui, a 
cercetării şi a reputației sale. Se pricepea foarte 
bine să le apere pe toate trei. 


O oră mai târziu, în camera de audieri cu 
lambriuri din lemn, Bellarmino depunea mărturie în 

faţa Comitetului Ales al Senatului pentru Genetică şi 
Sănătate. Audierea urmărea să stabilească dacă era 
potrivit ca biroul de invenţii să acorde brevete 
pentru genele umane. Mii de astfel de brevete 
fuseseră deja emise. Era asta o idee bună? 

— Fără îndoială, avem o problemă, spuse dr. 
Bellarmino, fără să se uite la notițe. 

Îşi memorase depoziţia, pentru a o putea spune 
cu faţa către camerele de televiziune, mărind astfel 
impactul. 

—  Brevetarea genelor de către industrie 
reprezintă o problemă semnificativă pentru viitorul 
cercetării. Pe de altă parte, brevetarea genelor de 
către cercetătorii ştiinţifici ar provoca probleme mult 
mai mici, din moment ce munca este împărţită între 
ei, gratuit. 

Bineînţeles, asta era o prostie. Dr. Bellarmino nu 
menţiona că diferenţa dintre cei care lucrau în 
domeniul ştiinţei şi cei din domeniul industriei 
dispăruse de mult. Douăzeci la sută dintre 
cercetătorii ştiinţifici erau plătiţi de industrie. Zece 
la sută dintre savanţi se ocupau cu producerea de 
medicamente. Peste zece la sută aveau deja un 
produs pe piaţă. Peste patruzeci la sută solicitaseră 
brevete în cursul carierei lor. 

Bellarmino nu menţiona nici faptul că şi el 
urmărise cu agresivitate brevetarea genelor. In 
ultimii patru ani, laboratorul lui depusese 572 de 
cereri de brevete, acoperind un spectru larg de boli, 
de la Alzheimer şi schizofrenie la depresii, anxietate 
şi boala deficitului de atenţie. Obţinuse brevete 
pentru zeci de gene ale unor boli metabolice 
specifice, de la deficienţa de 1-tiroxi-hidrocambrină 
(asociată cu boala mişcării picioarelor în somn) la 

excesul de  para-amino-2, 4-dihidroxibentamină 
(provocând urinarea frecventă în somn). 

— Cu toate acestea, spuse dr. Bellarmino, pot 
asigura această comisie că brevetarea genelor este 
un sistem care serveşte binelui general. Procedurile 
noastre pentru protejarea proprietăţii intelectuale 
funcţionează bine. Cercetarea importantă este 
protejată, iar clientul, pacientul american, este 
beneficiarul eforturilor noastre. 

Nu le spuse că erau acordate peste patru mii de 
brevete bazate pe ADN în fiecare an - câte două în 
fiecare oră a fiecărei zile lucrătoare. Cum existau 
numai treizeci şi cinci de mii de gene în genomul 
uman, majoritatea experţilor estimau că peste 20% 
din acest genom erau deja proprietate privată. 

Bellarmino nu sublinie nici că liderul în cursa de 
brevete nu era vreun gigant industrial, ci 
Universitatea din California. UC deţinea mai multe 
brevete ale genelor decât Pfizer, Merck, Lilly şi 
Wyeth la un loc. Deţinea mai multe brevete decât 
guvernul american. 

— Ideea conform căreia cineva ar deţine părţi ale 
genomului uman li se pare unora ca fiind 
neobişnuită, spuse Bellarmino. Dar asta face ca 
America să fie o ţară măreaţă şi prin asta ne 
păstrăm forța inovatoare. Brevetarea genelor 
reprezintă viitorul. 

La încheierea depoziţiei sale, dr. Bellarmino părăsi 
audierea şi se îndreptă spre Aeroportul Reagan, de 
unde avea să zboare înapoi în Ohio, pentru a-şi 
reîncepe cercetarea asupra “genei  noutăţii”, 
cercetare ce se desfăşura într-un parc de distracţii 
de acolo. Bellarmino avea o echipă de filmare de la 
60 Minutes, care-l urma pas cu pas, realizând un 


167 


reportaj care să pună în lumină cât de variată şi de 
importantă era cercetarea sa genetică, dar care să 
spună şi povestea lui personală. Timpul petrecut în 
Ohio reprezenta o parte importantă a filmului final. 
Pentru că acolo el interacţiona cu oamenii obişnuiţi 
Şi, aşa cum spuseseră realizatorii reportajului, latura 
umană era cea cu adevărat importantă, în special 
pentru un savant şi în special la televiziune. 

Oficiul pentru Transfer Tehnologic Universitar din 
Massachusetts 
Centrul Guvernamental, Boston 
Pentru publicare imediată 


OAMENII DE ŞTIINŢĂ CREEAZĂ O URECHE 
MINIATURALA IN LABORATOR 

Prima “Formă parţială de viaţă” la MIT Aplicaţii 
posibile în tehnologia auzului. 


Savanţii de la MIT au creat pentru prima dată o 
ureche umană într-o cultură de ţesut. 

Artistul australian Stelare a colaborat cu 
laboratoarele de la Institutul de Tehnologie din 
Massachusetts pentru producerea unei urechi 
suplimentare pentru el însuşi. Urechea este puţin 
mai mare decât un dop. Țesutul luat de la Stelare a 
fost cultivat într-un bioreactor de microgravitate, în 
timpul creşterii. 

MIT a dat publicităţii o declaraţie conform căreia 
urechea suplimentară poate fi considerată “o formă 
de viaţă parţială - parţial construită şi parţial 
crescută”. Urechea e atât de mică, încât poate fi 
cuprinsă cu uşurinţă în palmă. 

Anul trecut, acelaşi laborator MIT a produs bucăţi 
de carne din ţesut de broască, crescute pe plasă de 
polimeri. Totodată, ei au crescut bucăţi de carne din 
celulele unui miel nenăscut. Şi au creat ceea ce au 
numit “piele animală fără victime”. E vorba de o 
piele care fusese cultivată artificial în laborator şi 
era bună pentru pantofi, poşete, curele şi alte 
articole din piele - probabil avându-se în vedere 
puternica piaţă vegetariană. 

Mai multe companii de aparatură auditivă au 
început tratative cu MIT pentru cumpărarea 
tehnologiei lor de producere de urechi. Conform 
spuselor geneticianului Zack Rabi, “pe măsură ce 
populaţia americană îmbătrâneşte, mulţi cetăţeni în 
vârstă pot prefera să aibă urechi puţin mărite şi 
modificate genetic, în locul tehnologiei bazate pe 
aparate auditive”. Un purtător de cuvânt al 
companiei de aparate auditive Audion a remarcat: 
“Nu vorbim despre urechi de elefant. O simplă 
creştere cu 20% a pavilionului va dubla eficienţa 
auditivă. Suntem de părere că piaţa pentru urechi 
mărite este uriaşă. Atunci când o mulţime de 
oameni le vor avea, nimeni nu le va mai observa. 
Suntem de părere că urechile mari vor deveni noul 
standard, la fel ca implanturile cu silicon”. 

Capitolul 022 


Era o zi proastă pentru Marty Roberts, care se 
făcu şi mai rea în urma telefonului primit de la Emily 
Weller. 

— Dr. Roberts, vă sun de la crematoriu. Se pare 
că este o problemă cu incinerarea soţului meu. 

— Ce fel de problemă? întrebă Marty Roberts, 
stând în biroul lui din laboratorul de patologie. 

— Cei de aici spun că nu îl pot incinera pe Jack al 
meu dacă conţine metal. 

— Metal? Cum adică metal? Soţul dumneavoastră 
nu a avut vreun membru schimbat sau vreo rană în 
război, nu? 

— Nu, nu. Ei spun că braţele şi picioarele lui au 
ţevi de metal în ele. Şi că oasele au fost scoase. 

— Serios? 

Marty se îndreptă pe scaun şi plesni din degete în 
aer, ca să îi atragă atenţia lui Raza, aflat în camera 
de autopsie de alături. 

— Mă întreb cum s-a întâmplat asta. 

— Asta voiam şi eu să vă întreb. 

— Nu ştiu ce să spun. Mă depăşeşte problema, 
doamnă Weller. Trebuie să vă spun că sunt de-a 
dreptul şocat. 

Raza intrase şi el în cameră. 

— O să vă trec pe speaker, doamnă Weller, ca să 
pot să iau nişte notițe, în timp ce vorbim. Sunteţi la 
crematoriu acum, cu soţul dumneavoastră? 

— Da, spuse ea. Şi ei spun că are ţevi de plumb în 
braţe şi picioare, aşa că nu îl pot incinera. 

— Înţeleg, zise Marty, uitându-se la Raza. 

Acesta clătină din cap şi scrise repede pe o foaie: 
“Noi am luat doar un picior. Şi am băgat o tijă de 
lemn”. 

— Doamnă Weller, nu-mi pot da seama cum s-a 
putut întâmpla asta, zise Marty. S-ar putea să fie 
necesară o anchetă. Mă tem că indivizii de la 
pompele funebre sau poate de la cimitir au făcut 
ceva nepotrivit. 

— Ei spun că trebuie îngropat din nou. Dar spun şi 
că ar trebui să sun la poliţie, pentru că se pare că 
oasele lui au fost furate. Insă eu nu vreau să trec iar 
prin chinul cu poliţia şi cu toate celelalte. 

O pauză lungă, tensionată. 

— Ce părere aveţi, domnule Roberts? 

— O să vă sun eu, doamnă Weller, spuse el. Marty 
Roberts închise telefonul. 

— Idiotule! Ţi-am spus: lemn, numai lemn! 

— Ştiu, zise Raza. Nu noi am făcut treaba aia cu 
plumbul. Jur. Noi folosim întotdeauna lemn. 

— Ţeava de plumb..., spuse Marty, clătinând din 
cap. E o nebunie. 

— Nu noi am făcut-o, Marty. Jur că nu noi. Trebuie 
să fi fost ticăloşii de la cimitir. Ştii cât de uşor 
merge. Se ţine ceremonia, familia aruncă puţin 
pământ şi toată lumea pleacă acasă. Sicriul nu e 
acoperit cu pământ. Ingroparea efectivă are loc abia 
a doua zi. Aşa că se întorc în aceeaşi noapte, ca să 
ia oasele. Ştii cum merge. 

— Tu de unde ştii? întrebă Marty, uitându-se urât 
la el. 

— Pentru că anul trecut a sunat o femeie, care a 
spus că soţul ei fusese înmormântat cu verigheta, 
iar ea o voia înapoi. Voia să ştie dacă o luasem noi, 
la autopsie. l-am spus că noi nu aveam nici un bun 

al decedatului, dar că voi suna la cimitir. lar ei nu îl 
îngropaseră încă, aşa că ea şi-a primit verigheta 
înapoi. Marty Roberts se aşeză. 

— Ascultă, dacă e vreo investigaţie, dacă încep să 
cerceteze conturile bancare... 

— Nu, nu. Ai încredere în mine. 

— Ce glumă! 

— Marty, te asigur. Nu am făcut-o noi. Nu am pus 
ţevi de plumb. Categoric, nu. 

— Ok. Te-am auzit. Numai că nu te cred. 

Raza bătu cu degetele în birou. 

— Ar fi mai bine să foloseşti treaba cu reţeta, 
când discuţi cu ea. 

— Aşa voi face. lar acum, şterge-o de aici, ca săo 
pot suna. 


Raza traversă sala de autopsie şi intră în vestiar. 
Nu era nimeni acolo. Sună la telefonul mobil. 

— Jesu, zise el. Ce naiba faci, omule? Ai pus ţevi 
de plumb în tipul ăla cu accidentul. Marty e furios. 
Au încercat să-l incinereze pe individ, iar el are ţevi 
de plumb în el... De câte ori trebuie să-ţi spun, 
omule? Foloseşte lemn! 

— Doamnă Weller, spuse Marty Roberts. Cred că 
ar fi mai bine să-l înmormântați din nou pe soţul 
dumneavoastră. Se pare că nu aveţi altă opţiune. . 

— Adică în afară de a mă duce la poliţie. In 
legătură cu oasele furate. 

— Nu pot eu să vă spun ce să faceţi, zise el. 
Dumneavoastră va trebui să decideţi care este cea 
mai bună acţiune. Dar sunt sigur că o investigaţie 
prelungită a poliţiei va scoate la iveală o reţetă pe 
numele dumneavoastră pentru acid etacrinic, de la 
Farmacia Longwood, de pe Motor Drive. 

— Era pentru mine. 

— Oh, eu ştiu asta. Se pune întrebarea doar cum 
a ajuns acidul etacrinic în corpul soțului 
dumneavoastră. Ar putea fi o întrebare neplăcută. 

— Laboratorul de la spitalul dumneavoastră a 
găsit urme de aşa ceva? 

— Da, dar sunt sigur că spitalul va spune 
laboratorului să se oprească din lucru, imediat ce 
renunţaţi la procesul împotriva lor. Să mă anunţaţi 
ce aţi decis, doamnă Weller. La revedere. 

Închise şi se uită la termometrul din camera de 
autopsie. Arăta 15 grade. Dar Marty transpira. 


— Mă întrebam când o să apari, spuse Marilee 
Hunter, în laboratorul de genetică. 

Nu părea prea fericită. 

— Aş vrea să ştiu exact ce rol ai jucat în toate 
astea. 

— În ce anume? întrebă el. 

— Kevin McCormick a sunat azi. Există încă un 
proces intentat de acea familie Weller. De data 
aceasta e vorba de fiul decedatului, Tom Weller. Cel 
care lucrează pentru o companie de biotehnică. 

— Pentru ce ne-a dat în judecată? 

— Eu n-am făcut altceva decât să urmez 
protocolul, zise Marilee. 

— Înm... Pentru ce ne-a dat în judecată? 

— Se pare că asigurarea lui de sănătate a fost 
anulată. 

— De ce? 

— Tatăl lui avea gena BNB71 pentru boli de inimă. 

— Da? N-are nici o logică. Tipul era maniac cu 
sănătatea. 

— Avea gena. Asta nu înseamnă că era şi activă. 
Am găsit-o în ţesuturi. lar acest fapt a fost remarcat. 
Compania de asigurări a aflat şi a anulat asigurarea 
fiului, ca “prebolnav”. 

— Ei cum au obţinut informaţia? 

— E online, spuse ea. 

— E online? 

— E vorba de o anchetă juridică, zise ea. Conform 
legilor statului, totul trebuie declarat. Ni s-a cerut să 
postăm toate rezultatele de laborator pe o adresă 
FTP Teoretic, aceasta este protejată prin parolă, dar 
poate ajunge oricine la ea. 

— Puneţi informaţii genetice online? 

— Nu datele tuturor. Doar în cazul proceselor. 
Oricum, fiul spune că el nu a autorizat transmiterea 
informaţiilor sale genetice, ceea ce este adevărat. 
Dar dacă transmitem informaţiile tatălui, aşa cum 
ne cere legea să o facem, le transmitem şi pe cele 
ale fiului, ceea ce legea ne interzice. Pentru că toţi 
copiii lui au aceleaşi gene ca tatăl. Orice am face, 
încălcăm legea, spuse ea şi oftă. Tom Weller îşi vrea 
asigurarea înapoi, dar nu o va primi. 

Marty Roberts se sprijini de birou. 

— Şi atunci, cum stăm? 

— Domnul Weller m-a dat în judecată şi pe mine, 
odată cu spitalul. Cei de la juridic insistă ca acest 
laborator să nu se mai atingă de nici un material de 
la familia Weller. 

Marilee Hunter pufni. 

— Adică ni s-a luat cazul. 

Li se luase cazul! Gata cu investigaţiile, gata cu 
dezgroparea cadavrului! Marty Roberts se simţea 
uşurat, deşi făcu tot posibilul să pară distrus. 

— E atât de nedrept, spuse el. Modul în care 
avocaţii ne conduc societatea. 

— Nu contează. S-a terminat, Marty, zise ea. 
Gata. 


Mai târziu, Marty se întoarse în laboratorul de 
patologie. 

— Raza, spuse el, unul dintre noi trebuie să 
părăsească acest laborator. 

— Ştiu, zise Raza. Şi îmi vei lipsi, Marty. 

— Ce vrei să spui? 

— Mi-am găsit o slujbă nouă, răspunse Raza, 
zâmbind. La Hamilton Hospital, în San Francisco. 
Asistentul de laborator tocmai a avut un atac de 
cord. Încep de poimâine. Aşa că asta e ultima mea zi 
aici, ca să împachetez şi să strâng totul. 

Marty Roberts îl privi lung. 

— Bine, spuse el. 

Nu ştia ce altceva putea să spună. 

— Ştiu că ar fi trebuit să anunţ înainte cu două 
săptămâni, zise Raza. Dar le-am spus celor de la 
spital că este un caz special şi că vei înţelege. 
Apropo, am un tip care ar fi un bun înlocuitor aici. E 
un prieten al meu, Jesu. Un tip foarte bun. Lucrează 
la o casă de servicii funerare acum, aşa că nu arfio 
schimbare prea mare. 

— O să mă întâlnesc cu el, spuse Marty. Dar mă 
gândeam să angajez un om al meu. j 

— Hei, sigur, nici o problemă, zise Raza. li strânse 
mâna lui Marty. 

— Mulţumesc pentru tot, dr. Roberts. 

— Ţi-ai amintit, zâmbi Marty. 

Raza se întoarse pe loc şi ieşi din laborator. 

Capitolul 023 


Josh Winkler se uita pe fereastra biroului său, care 
avea vedere spre zona de recepţie de la BioGen. 
Totul mergea pe dos. Asistentul lui, Tom Weller, îşi 
luase o săptămână liberă, pentru că tatăl lui murise 
într-un accident de maşină, în Long Beach. lar acum 
avea şi o problemă cu asigurarea de sănătate. Ceea 
ce însemna că Josh trebuia să lucreze cu un alt 
asistent, care nu cunoştea procedurile. Afară, 
echipele de întreținere reparau camerele de 
supraveghere din parcare. La biroul de recepţie de 
la parter, Brad Gordon stătea iar la palavre cu 
frumoasa Lisa. Josh oftă. Ce pile avea Brad, de 
putea să facă tot ce-i trecea prin cap, inclusiv să se 
ţină după amanta şefului? Fiindcă era clar că Brad 
n-avea să fie concediat niciodată. 

Lisa avea nişte sâni minunati. 

— Josh? Mă auzi? 

— Da, mamă. 

— Te gândeşti la altceva? 

— Nu, mamă. 

De acolo, avea o vedere de sus la bluza decoltată 
a Lisei, care dezvăluia contururile line ale sânilor ei 
fermi. Fără îndoială, prea fermi, dar asta nu-l 
deranja pe Josh. În ziua de azi, toată lumea şi totul 
era ameliorat chirurgical. 

Inclusiv în cazul bărbaţilor. Chiar şi cei de 
douăzeci de ani îşi făceau liftinguri faciale şi 
implanturi peniene. 

— Şi atunci? zise mama lui. 

— Cum? Scuză-mă, mamă. Ce spuneai? 

— În legătură cu familia Levine. Verii mei. 

— Nu ştiu. Unde ziceai că locuiesc? 

— În Scarsdale, dragule. 

Acum îşi aminti. Familia Levine avea părinţi care 
cheltuiau prea mult. 

— Mamă, nu este legal. 

— Te-ai dus şi i-ai făcut-o fiului lui Lois. l-ai făcut-o 
personal. 

— Adevărat. 

Dar o făcuse numai pentru că se gândise că nu-l 
va prinde nimeni, niciodată. 

— lar acum, băiatul acela a renunţat la droguri şi 
lucrează. La o bancă, Josh. La o bancă. 

— Şi ce face el acolo? 

— Nu ştiu, e casier sau ceva de genul ăsta. 

— Asta-i grozav, mamă. 

— E mai mult decât grozav, zise mama lui. Acest 
spray al tău ar putea aduce o grămadă de bani, 
Josh. Este medicamentul pe care-l vrea toată lumea. 
Ai putea, în sfârşit, să faci şi tu ceva bun. 

— Mulţumesc, mamă. 

— Ştii ce-am vrut să spun. Spravul ar putea fi 
grozav. 

Mama lui făcu o pauză şi adăugă: 

— Dar trebuie să ştii cum îi afectează pe vârstnici, 
nu? 

El oftă. Era adevărat. 

— Da... 

— De aceea ar fi potrivită familia Levine. 

— Ok, zise el. O să încerc să mai fac rost de un 
tub. 

— Pentru amândoi părinţii? 

— Da, mamă. Pentru amândoi. 

Închise telefonul. Se gândi ce trebuia să facă în 
privinţa asta şi, tocmai când decisese să facă cu 

totul altceva, auzi sunetul unor sirene. O clipă mai 
târziu, două maşini de poliţie alb-negre traseră în 
faţa clădirii. Patru poliţişti ieşiră din maşini, intrară 
în clădire şi se duseră direct la Brad, care stătea 
încă sprijinit de biroul Lisei. 

— Sunteţi Bradley A. Gordon? 

O clipă mai târziu, unul dintre poliţişti îl învârti pe 
loc, îi trase braţele la spate şi îi puse cătuşe. 
“Dumnezeule!” îşi spuse Josh. 

Brad urla de zor: 

— Ce dracu' e asta? Ce mama dracului e asta? 

— Domnule Gordon, sunteţi arestat pentru atac 
cu circumstanţe agravante şi viol asupra unei 
minore. 

— Cum? 

— Aveţi dreptul să nu spuneţi nimic... 

— Ce? Care minoră? urlă Brad. La naiba, nu 
cunosc nici o scârbă de minoră. 

Polițistul îl privi lung. 

— Ok, stai puţin... nu m-am exprimat bine! Nu 
cunosc nici o minoră! 

— Eu cred că cunoaşteţi, domnule. 

— Faceţi o mare greşeală, băieţi! spuse Brad, 
când poliţiştii îl conduceau afară. 

— Veniţi cu noi, domnule. 

— O să vă dau în judecată, de-or să vă meargă 
fulgii! 

— Pe aici, domnule, spuseră ei. 

Şi ieşiră pe uşă, în soarele de afară. 

După plecarea lui Brad, Josh se uită la oamenii 
care stăteau lângă balustrade. Jumătate din birou se 
uita în jos, discutând, şuşotind. La capătul 
îndepărtat al balconului îl văzu pe Rick Diehl, şeful 
companiei. 

Stătea acolo, cu mâinile în buzunare. Urmărind 
toată scena. 

Dacă era supărat, în mod categoric nu lăsa să se 
vadă. 

Capitolul 024 


Brad Gordon se încruntă nemulţumit privind la 
toaleta din celula lui. O bucată de hârtie igienică 
atârna pe marginea vasului metalic. In faţa 
scaunului era o băltoacă de lichid maroniu, în care 
pluteau nişte chestii mici. Brad voia să urineze, dar 
nu avea de gând să calce în lichidul ăla, ce naiba o fi 
fost el. Nici măcar nu voia să se gândească ce putea 
fi. 

O cheie se învârti în broască, în spatele lui. Se 
ridică. Uşa se deschise. 

— Gordon? Să mergem. 

— Ce este? 

— Ţi-a venit avocatul. 

Polițistul îl împinse pe Brad pe un hol şi apoi într-o 
cămăruţă. La masă stătea un bărbat în vârstă, 
într-un costum cu dunguliţe, şi un puşti într-o geacă 
Dodgers, cu un laptop în faţa lor. Puştiul avea 
ochelari cu rame groase, din baga, iar asta îl făcea 
să semene cu o bufniţă. Sau cu Harry Potter. Se 
ridicară amândoi la intrarea lui şi îi strânseră mâna. 
Nu le reţinu numele. Dar ştia că erau de la firma de 
avocatură a unchiului său. 

— Ce se întâmplă aici? îi întrebă. 

Avocatul mai în vârstă deschise un dosar. 

— O cheamă Kelly Chin, spuse el. Ai cunoscut-o la 
un meci de fotbal, te-ai dat la ea... 

— Eu m-am dat la ea? zise Brad. 

— Şi apoi ai dus-o la Westview Piaza Hotel, 
camera 413... 

— Nu ştiţi povestea aşa cum a fost... 

— lar în cameră ai întreţinut cu ea sex oral, 
genital şi anal. lar ea are şaisprezece ani. 

— Dumnezeule, spuse el. Nu s-a întâmplat aşa. 
Avocatul mai vârstnic îl privi lung. 

— Eşti în rahat pân' la gât, amice. 

— Vă spun că nu s-a întâmplat aşa. 

—  Inţeleg. Aţi fost fotografiaţi împreună de 
camerele de securitate ale hotelului, în hol şi în lift. 
Camerele de pe hol de la etajul patru v-au 
înregistrat, pe tine şi pe domnişoara Chin, când 
intraţi în camera 413. Aţi stat înăuntru o oră şi şapte 
minute. După care, ea a plecat singură. 

— Mda, sigur, dar... 

— Plângea în lift. 

— Cum? 

— A mers cu maşina la Westview Comunity 
Hospital şi a raportat că a fost atacată şi violată. A 
fost examinată pe loc şi au fost făcute fotografii. 
Avea rupturi şi contuzii vaginale şi rupturi anale. | 
s-a extras spermă din rect. Care este analizată chiar 
acum, dar ea spune că este a ta. Are dreptate? 

— Of, băga-mi-aş! zise Brad, încet. 

— E mai bine să fim exacţi, spuse avocatul. 
Povesteşte-mi cum s-a întâmplat. 

— A dracului curviştină! 

— Să începem cu meciul de fotbal unde ai 
cunoscut-o. Martorii spun că ai mai fost văzut şi altă 
dată la meciurile de fotbal ale fetelor. Ce făceai la 
acele meciuri, domnule Gordon? 

Brad le spuse povestea, dar bătrânul îl întrerupse 
de mai multe ori. Avu nevoie de o oră şi jumătate ca 
să explice exact ce se întâmplase. Şi ca să ajungă la 
camera de hotel. 

— Dumneata zici că fata s-a dat la tine, zise 
avocatul. 

— Da, fără doar şi poate. 

— Nu au existat săruturi sau semne de afecţiune 
în lift, când aţi urcat. 

— Nu, era rezervată, la exterior. Ştiţi cum e cu 
asiaticele. 

— Înţeleg. Asiaticele. Din nefericire, pe înregistrări 
nu se vede că ea ar fi fost o participantă întru totul 
voluntară. 

— Cred că se răzgândise, spuse el. 

— Când s-a întâmplat asta? 

— Ei bine, eram în dormitor şi ne sărutam, iar ea 
se cam încinsese, dar era şi puţin cam ciudată, se 
împotrivea. Ca şi cum ar fi vrut să o facă, dar apoi 
n-ar mai fi vrut. Însă, în principiu, o voia. În definitiv, 
ea mi-a pus prezervativul. Eu eram pregătit, ea s-a 
întins pe spate, cu picioarele desfăcute, iar apoi a 
început să spună: “Nu, nu vreau să o fac”. Eu 
stăteam lângă ea, cu scula ridicată, şi începusem să 
mă enervez. Aşa că ea a spus că îi părea foarte rău 
şi a-nceput să mi-o sugă, până mi-am dat drumul în 
prezervativ. Era pricepută ca o profesionistă, dar ştii 
cum e cu puicuţele tinere de azi. Oricum, după aia 
mi l-a scos, l-a luat cu ea la baie şi am auzit-o 
trăgând apa. S-a întors la mine cu un prosop 
fierbinte, m-a şters, a spus că-i părea rău şi că era 
mai bine să plece acasă. Eu i-am spus “cum vrei”. 
Pentru că începusem deja să-mi dau seama că era 
ceva în neregulă cu gagica. Era perversă sau, poate 
că-i plăcea doar să aţâţe, mai văzusem de-astea... 
sau poate că era ţăcănită, caz în care voiam să 
dispară din camera mea. Aşa că i-am zis: “Sigur, 
scuze dacă n-a fost prea bine pentru tine”. lar ea 

zice să mai stau puţin, după ce pleacă. Eu zic: 
“Sigur, Ok”. Ea pleacă. Eu aştept. Apoi plec şi eu. Jur 
că asta a fost tot. 

— Nu ţi-a spus niciodată ce vârstă are? 

— Nu. 

— N-ai întrebat-o? 

— Nu. A spus că a absolvit liceul. 

— Nu-i adevărat. E în anul doi. 

— Of, băga-mi-aş! 

Tăcere. Avocatul răsfoia paginile dosarului din 
faţa lui. 

— Deci dumneata susţii că fata asta te-a sedus la 
meciul de fotbal, tu ai dus-o la o cameră de hotel, 
ea ţi-a colectat sperma într-un prezervativ, te-a 
lăsat acolo, şi-a provocat singură nişte leziuni 
genitale, şi-a pus sperma ta în rect, după care s-a 
dus la spital şi a reclamat că a fost violată. Aşa e? 

— Aşa trebuie să fi fost, zise Brad. 

— Este o poveste dificil de crezut, domnule 
Gordon. 

— Dar aşa trebuie să fi fost. 

— Ai vreo dovadă că povestea ta ar fi adevărată? 
Brad tăcu. Se gândea. 

— Nu, zise el, în cele din urmă. N-am nimic. 

— Asta va fi o mare problemă, spuse avocatul. 


După ce Brad fu dus înapoi în celula lui, avocatul 
se întoarse spre tânărul în geacă Dodgers şi cu 
ochelari cu rame de baga. 

— Ai ceva care să ne ajute? 

— Da, spuse acesta şi întoarse ecranul, aşa încât 
bărbatul mai în vârstă să vadă o serie de linii negre 
în formă de dinţi de ferăstrău. Nivelurile audio de 
stres au rămas în limite normale. Nu au existat în 

nici un moment modele de ezitare care să indice o 
interferenţă prefrontală cu partea cognitivă. Tipul nu 
minte. Sau, cel puţin, el este convins că aşa s-a 
întâmplat. 

— Interesant, spuse avocatul. Dar asta nu 
contează. N-avem nici cea mai mică şansă să-l 
scăpăm. 

Capitolul 025 


Henry Kendall parcă în faţa spitalului Long Beach 
Memorial şi intră pe uşa laterală a instituţiei, ducând 
în mână un container pentru ţesuturi. Se duse la 
subsol, la laboratorul de patologie, şi ceru să îl vadă 
pe Marty Roberts. Fuseseră prieteni în liceu, în Marin 
County. Marty ieşi imediat. 

— Oh, Dumnezeule, spuse el. Ti-am auzit numele 
şi am crezut c-ai murit! 

— Nu încă, zise Henry, strângându-i mâna. Arăţi 
bine. 

— Arăt gras. Tu arăţi bine. Ce mai face Lynn? 

— Bine. Şi copiii la fel. Dar Janice? 

— A şters-o cu un chirurg, acum doi ani. 

— Îmi pare rău, n-am ştiut. 

— Am trecut peste asta, spuse Marty Roberts. 
Viaţa e frumoasă. A fost o nebunie aici, dar acum 
lucrurile s-au rezolvat. 

Zâmbi şi continuă: 

— Dar tu, nu eşti cam departe de La Jolla? Parcă 
acolo lucrezi acum? 

— Exact, exact. La Radial Genomics. Marty aprobă 
din cap. 

— ŞI... ce s-a întâmplat? 

— Vreau să te uiţi la ceva, spuse Henry Kendall. 
La nişte sânge. 

— Ok, nici o problemă. Pot să întreb al cui e? 

— Poţi să întrebi, zise Henry. Dar eu nu ştiu. 
Adică, nu sunt sigur. 

Îi întinse lui Marty containerul pentru ţesuturi. Era 
o cutie mică din plastic special, căptuşită cu izolaţie. 
În centru era un tub cu sânge. Marty scoase tubul. 

— Pe etichetă scrie: “De la laboratorul lui Robert 
A. Bellarmino”. Hei, nume mari, Henry. 

Desprinse eticheta şi se uită atent la cea mai 
veche, de dedesubt. 

— Şi aici ce e? Un număr? Parcă scrie F-102. Nu 
văd prea clar. 

— Cred că aşa este. 

Marty se uită lung la prietenul lui. 

— Ok, spune tot. Ce e cu asta? 

— Vreau ca tu să-mi spui mie, zise Henry. 

— Atunci, dă-mi voie să ţi-o spun pe şleau, zise 
Marty. Nu fac nimic ilegal. Nu ne plac chestii 
de-astea aici. 

— Nu e ilegal... 

— Aha. Doar că nu vrei să faci analiza la 
laboratorul tău. 

— Exact. 

— Aşa că ai făcut un drum de două ore cu maşina 
ca să mă vezi pe mine. 

— Marty, fă-o. Te rog. 


Marty Roberts se uită prin microscop, apoi ajusta 
ecranul video ca să poată vedea amândoi. 

— Ok, zise el. Morfologia celulelor roşii, 
hemoglobina, fracțiuni proteice, totul e perfect 
normal. Este sânge şi atât. Al cui e? 

— E sânge uman? 

— Da, la naiba, spuse Marty. Credeai că e sânge 
de animal? 

— Doar te-am întrebat. 

— Ei bine, dacă este un anumit tip de sânge de 
maimuţă, nu putem face distincţia, zise Marty. Nu 
putem face diferenţa între cimpanzei şi oameni. 
Sângele e identic. Îmi amintesc că poliţiştii au 

arestat un tip care lucra la grădina zoologică din San 
Diego şi care era plin de sânge. Ei au crezut că era 
un criminal. S-a dovedit că era sânge menstrual de 
la o femelă cimpanzeu. Am dat de chestia asta când 
eram rezident. 

— Nu-ţi poţi da seama? Cum rămâne cu acidul 
sialic? 

— Acidul sialic este o particularitate a sângelui de 


cimpanzeu... Deci tu crezi că e sânge de 
cimpanzeu? 
— Nu ştiu, Marty. 


— Nu putem depista acidul sialic în laboratorul 
nostru. Nu ni se cere aşa ceva. Cred totuşi că la 
Radial Genomics, în San Diego, se poate face. 

— Foarte amuzant. 

— Nu vrei să-mi spui ce-i cu asta, Henry? 

— Nu, răspunse acesta. Dar vreau să faci un test 
ADN probei. Şi să-mi faci şi mie unul. 

Marty Roberts se lăsă pe spate în fotoliu. 

— Mă sperii, spuse el. Ai intrat în ceva pervers? 

— Nu, nimic de genul ăsta. E vorba de un proiect 
de cercetare. Din urmă cu câţiva ani. 

— Aşadar, tu crezi că ar putea fi sânge de 
cimpanzeu. Sau sângele tău? 

— Mda. 

— Sau ambele? 

— Vrei să faci testul ADN, pentru mine? 

— Sigur. O să iau o probă bucală de la tine şi te 
sun în câteva săptămâni. 

— Mulţumesc. Putem ţine chestia asta între noi? 

— Doamne, iar mă sperii, spuse Marty Roberts. 
Sigur. Putem să o ţinem între noi. 

Zâmbi şi adăugă: 

— Te sun când am terminat. 

Capitolul 026 


— Vorbim despre submarine, îi spuse avocatul de 
brevete lui Josh Winkler. Submarine importante. 

— Continuă, zise Josh, zâmbind. 

Erau într-un McDonald's, în afara oraşului. Toţi 
ceilalţi de acolo aveau sub şaptesprezece ani. Nici 
un pericol să se afle la companie despre întâlnirea 
lor. 

— M-ai pus să caut brevete sau cereri de brevete 
care să aibă legătură cu aşa-numita genă a 
maturității, spuse avocatul. Am găsit cinci, cea mai 
veche din 1990. 

— Aha. 

— Două sunt submarine. Aşa numim noi brevetele 
vagi, pentru care se depune cerere cu intenţia de a 
le lăsa în expectativă, până când altcineva face o 
descoperire şi pot fi folosite. Clasicul caz COX-2. 

— Am înţeles, spuse Josh. Tactică veche. 

Lupta pentru brevetul inhibitorului COX-2 era 
celebră. In 2000, Universitatea din Rochester 
primise un brevet pentru o genă numită COX-2, care 
producea o enzimă ce provoca durere. Universitatea 
a dat imediat în judecată gigantul farmaceutic 
Searle, care scosese pe piaţă un medicament de 
succes contra artritei, Celebrex, care bloca enzima 
COX-2. Rochester spunea că Celebrex încălcase 
brevetul lor asupra genei, deşi brevetul respectiv 
doar menţiona utilizarea generală a genei pentru 
combaterea durerii. Universitatea nu ceruse un 
brevet pentru un medicament anume. 

Şi asta subliniase judecătorul, patru ani mai 
târziu, când Rochester pierduse. Tribunalul decisese 

că brevetul Rochester era “doar ceva mai mult 
decât un plan de cercetare”, şi hotărâse că 
reclamaţia acestora împotriva companiei Searle nu 
era întemeiată. 

Dar astfel de hotărâri nu modificau 
comportamentul obişnuit al biroului de brevete. 
Acesta continua să acorde brevete pentru gene care 
conţineau doar liste de revendicări vagi. Un brevet 
putea revendica toate utilizările unei gene pentru 
controlul bolilor sau al durerii de inimă, sau pentru 
combaterea infecțiilor. Chiar dacă tribunalele 
declarau că aceste revendicări sunt neîntemeiate, 
biroul de brevete tot le acorda. lar acordarea de 
brevete se accelera. Pe banii contribuabililor. 

— Treci la subiect, spuse Josh. 

Avocatul îşi consultă carneţelul. 

— Cel mai bun candidat al tău este o cerere de 
brevet din 1998, pentru aminocarboximuconat 
metaldehidă dehidrogenază sau ACMMD. Brevetul 
revendică efectele asupra potenţialelor 
neuroemiţătoare din girusul cingulat. 

— Asta e modul de acţiune al genei noastre, al 
genei maturității, zise Josh. 

— Exact. Aşa că, dacă ai fi proprietarul lui 
ACMMD, ai putea controla efectiv gena maturității, 
pentru că îi vei controla modul de exprimare. 
Frumos, nu? 

— Cine este proprietarul patentului ACMMD? se 
interesă Josh. 

Avocatul se uită în hârtii. 

— Brevetul este depus de o companie numită 
GenCoCom, cu sediul în Newton, Massachusetts. 
Depus pentru Capitolul 11 în 1995. Ca parte a unei 
înţelegeri, toate cererile de brevete merg la 

investitorul principal, Cari Weigand, care a murit în 
2000. Brevetele au trecut în proprietatea soţiei. Ea 
este bolnavă, cancer terminal, şi are intenţia să 
doneze toate brevetele Spitalului Boston Memorial. 

— Poţi face ceva în privinţa asta? 

— Trebuie doar să mi-o ceri. 

— Dă-i drumul, zise Josh, frecându-şi mâinile. 

Capitolul 027 


Rick Diehl aborda problema ca pe un proiect de 
cercetare. Citi o carte despre orgasmul feminin. 
Două cărţi, de fapt. Dintre care una cu poze. ŞI 
urmări o casetă video. De trei ori, ba chiar îşi luă şi 
notițe. Pentru că îşi jurase că va obţine o reacţie de 
la Lisa. 

Acum era jos, între picioarele ei, muncind din greu 
de jumătate de oră, cu degetele înţepenite, dureri în 
limbă, genunchii juliţi... dar corpul Lisei rămânea 
total inert, indiferent la atenţiile lui. 

Nu se întâmpla nimic din ceea ce scria în cărţi. 
Nici o tumescenţă labială. Nici o congestionare 
perineală. Nici o retracţie a capişonului clitoridian. 
Nici o schimbare în respiraţie sau o tensiune 
abdominală, nici gemete sau gâfâieli... 

Nimic. 

El se epuiza, în timp ce Lisa se uita la tavan, 
indiferentă, ca şi cum ar fi fost la dentist. Asemenea 
cuiva care aştepta să se termine ceva relativ 
neplăcut. 

lar apoi... hopa... ritmul respirației ei se schimbă. 
Doar puţin la început, apoi clar. Suspinase. Stomacul 
ei se încorda, o încordare ritmică. Lisa începu să îşi 
maseze sânii şi să geamă încet. 

Mergea. 

Rick îşi dublă eforturile. Ea răspunse puternic. Era 
clar că mergea... mergea... Lisa gemea tare acum... 
respira sacadat, se zvârcolea, se încorda... spatele 
ei se arcui... Şi, dintr-odată, se ridică brusc şi ţipă: 

— Da! Da! Brad! Daaaa! 

Rick se trase în spate, ca şi cum ar fi fost lovit. 
Lisa îşi duse repede mâna la gură şi se rostogoli pe 
pat, departe de el. Se cutremură scurt, apoi se 
ridică, îşi împinse părul la o parte din ochi şi se uită 
în jos, la el. Avea obrajii roşii şi ochii întunecaţi de 
dorinţă. 

— Îmi pare rău. 

În acel moment stânjenitor, telefonul lui Rick 
începu să sune. Lisa se întinse după el, spre măsuţa 
de lângă pat, şi i-l întinse repede. 

— Da, ce este? întrebă Rick tăios. Era furios. 

— Domnul Diehl? Sunt Barry Sindler. 

— Oh. Bună, Barry. 

— S-a întâmplat ceva? 

— Nu, nu. 

Lisa coborâse din pat şi se îmbrăca, cu spatele la 
el. 

— Ei bine, am nişte veşti bune pentru 
dumneavoastră. 

— Spune. 

— După cum ştiţi, săptămâna trecută soţia 
dumneavoastră a refuzat să se supună testelor 
genetice. Aşa că am obţinut un ordin judecătoresc. 
L-am primit ieri. 

— Da... 

— Şi atunci când i-a fost pus în faţă ordinul, soţia 
dumneavoastră a preferat să plece, decât să se 
supună testelor. 

— Ce vrei să spui? zise Rick. 

— A plecat. A părăsit oraşul. Nimeni nu ştie unde. 

— Şi copiii? 

— l-a abandonat. 

— Şi cine are grijă de ei? 

— Menajera. Nu vă sunati copiii în fiecare zi? 

— Mda, de obicei o fac, dar am fost ocupat la 
serviciu... 

— Când i-aţi sunat ultima dată? 

— Nu ştiu, poate acum trei zile. 

— Ar fi bine să vă puneţi posteriorul în mişcare şi 
să mergeţi acasă chiar acum, zise Sindler. Aţi vrut 
custodia copiilor şi aţi primit-o. Nu strică să arătaţi 
tribunalului ceva responsabilitate parentală. 

Şi închise. Părea supărat. 

Rick Diehl se lăsă pe spate, în genunchi, şi se uită 
la Lisa. 

— Trebuie să plec, spuse el. 

— Ok, zise ea. Îmi pare rău. Ne mai vedem. 


194 


Capitolul 028 


Cauţiunea fusese fixată la o jumătate de milion de 
dolari. Avocatul lui Brad Gordon o plăti. Brad ştia că 
erau banii unchiului lui, dar măcar era liber să plece. 
În timp ce ieşea din sala de judecată, puştiul cu 
aspect ciudat, în geacă Dodgers, se apropie de el şi 
îi spuse: 

— Trebuie să stăm de vorbă. 

— Despre ce? 

— Ti s-a înscenat totul. Ştiu exact cum s-a 
întâmplat. 

— Da? 

— Da. Trebuie să stăm de vorbă. 

Puştiul rezervase o sală de interogatoriu, într-o 
altă parte a tribunalului. Erau doar el şi Brad. Puştiul 
închise uşa, îşi deschise laptopul şi îi făcu semn lui 
Brad să se aşeze. Întoarse laptopul aşa încât Brad să 
poată să vadă ecranul. 

— Cineva ţi-a accesat înregistrările telefonice. 

— De unde ştii? 

— Avem pile la operatorul de telefonie. 

— Şi? 

— Au accesat înregistrările telefonului tău celular, 
când nu erai la serviciu. 

— De ce? 

— Aşa cum ştii, probabil, telefonul tău are 
tehnologie GPS. Asta înseamnă că locaţia ta este 
înregistrată de câte ori dai un telefon. 

Apăsă o tastă. 

— Urmărindu-ţi locaţiile pe o perioadă de treizeci 
de zile, am obţinut asta. 

Harta arăta puncte roşii în tot oraşul, dar un grup 
de puncte era concentrat într-o parte a cartierului 
Westview. Tânărul mări zona respectivă. 

— Aici e terenul de fotbal. 

— Vrei să spui că ei ştiau că mă duc acolo? 

— Mda. Miercurea şi joia. Cineva ştia asta, încă de 
acum două săptămâni. 

— Deci chiar a fost o înscenare, spuse Brad. 

— Da, exact asta îţi spuneam. 

— Cum rămâne cu fata? 

— Încă lucrăm la asta. Nu este o adolescentă 
obişnuită. Credem că este filipineză. Apare pe o 
cameră web, masturbându-se pentru bani. Oricum, 
ceea ce contează acum sunt nepotrivirile din 
povestea ei. Dacă te uiţi la camera video de 
securitate, spuse puştiul, apăsând o altă tastă, vei 
vedea că stă cu spatele la cameră cât timp aşteaptă 
liftul, îşi deschide poşeta şi îşi atinge faţa. Credem 
că îşi pune picături în ochi, sau ceva iritant. Când se 
urcă în lift, o clipă mai târziu, se vede că plânge. Dar 
fii atent... O presupusă victimă a unui viol, care 
plânge în lift, aparent foarte supărată, nu se duce 
direct la recepţia hotelului, ca să declare că a fost 
violată. Oare de ce? 

— Aha, spuse Brad, îngustându-şi ochii. 

— În loc să facă asta, traversează holul direct şi 
se duce la maşina ei. Camera de securitate din 
parcare o arată plecând la 5:17 p.m. În funcţie de 
trafic, drumul cu maşina de la hotel la spital durează 
între unsprezece şi şaptesprezece minute. Ea nu 
apare la spital decât la 6:05 p.m. Patruzeci şi cinci 
minute mai târziu. Ce a făcut tot timpul acesta? 

— S-a rănit singură? 

— Nu. Am pus câţiva experţi să se uite la pozele 
de la spital, iar asistenta care a examinat-o era 
expertă în traume. Pozele sunt foarte clare. Credem 
că s-a întâlnit cu un complice, care i-a produs acele 
răni. 

— Adică, un tip... 

— Da. 

— Atunci, ar fi trebuit să îşi lase ADN-ul, nu? 

— A purtat prezervativ. 

— Atunci, în chestia asta sunt implicaţi cel puţin 
doi oameni. 

— De fapt, noi credem că a fost implicată o 
echipă întreagă, spuse puştiul. Ţi s-a înscenat totul 
cu foarte mult profesionalism. Cine ţi-ar fi putut face 
asta? 

Brad se gândise la asta, cât timp stătuse în celulă. 
Şi ştia că exista un singur răspuns posibil. 

— Rick. Şeful. A vrut să scape de mine, încă de 
când am început să lucrez acolo. 

— Şi mai încercai şi să i-o tragi amantei lui... 

— Hei. Nu încercam. Chiar o făceam... 

— lar acum eşti suspendat de la slujbă, ai nouă 
luni, minimum, înainte să fii judecat, şi te aşteaptă 
între zece şi douăzeci de ani, dacă pierzi procesul. 
Frumos. 

Tinerelul închise laptopul şi se ridică. 

— Ce se va întâmpla acum? 

— Încercăm să aflăm mai multe despre fată. Dacă 
putem face rost de ceva din trecutul ei, poate vreun 
film pe internet, putem forţa procurorul să renunţe 
la acuzaţii. Dar dacă se ajunge la proces, n-o să fie 
bine. 

— Nenorocitul de Rick. 

— Mda. Îi eşti dator, amice, zise puştiul şi porni 
spre uşă. Dar, fă-ţi un serviciu, da? Stai departe de 
terenul ăla de fotbal. 

Din revista Science, “Ştirile săptămânii”: 


OMUL DIN NEANDERTHAL: PREA PRUDENT 
CA SA SUPRAVIEŢUIASCA? 


Savanții descoperă “Gena morții speciilor” 


Un antropolog a extras o genă din schelete ale 
omului din Neanderthal, despre care spune că 
explică dispariţia acestei specii. 

“Oamenii nu realizează că neanderthalienii aveau 
creierul mai mare decât oamenii moderni de Cro- 
Magnon. Erau mai puternici şi mai duri decât 
aceştia, şi fabricau nişte unelte excelente. Au 
supravieţuit câteva ere glaciare, înainte să apară 
oamenii de Cro-Magnon. Şi atunci, de ce au dispărut 
oamenii din Neanderthal?” 

Răspunsul, conform spuselor profesorului Sheldon 
Harmon de la Universitatea din Wisconsin, este 
acela că oamenii din Neanderthal aveau o genă care 
îi făcea să se opună schimbării. 

“Oamenii din Neanderthal au fost primii 
ecologişti. Ei şi-au creat un stil de viaţă?in armonie 
cu natura. Au limitat vânătoarea de animale şi au 
controlat utilizarea uneltelor. Dar aceleaşi trăsături 
i-au făcut să fie prea conservatori şi potrivnici 
schimbării. l-au privit dezaprobator pe nou-veniţii 
Cro-Magnon, care pictau peşteri, făceau unelte 
decorate cu grijă şi conduceau cirezi întregi de 
animale în prăpăstii, provocând dispariţia speciilor. 
Astăzi, noi privim picturile din peşteri ca pe un semn 
de evoluţie. Dar oamenii din Neanderthal le priveau 
cam cum privim noi graffiti din zilele noastre. Nişte 
semne preistorice. Şi erau de părere că uneltele 

migăloase ale oamenilor de Cro-Magnon erau inutile 
şi distrugeau mediul. Dezaprobau toate aceste 
inovaţii şi se agăţau de stilurile vechi. Şi, în cele din 
urmă, au dispărut ca specie.” 

Totuşi, Harmon insistă asupra ideii că oamenii din 
Neanderthal s-au încrucişat cu  modernii Cro- 
Magnon. 

“Suntem siguri de asta, pentru că am identificat 
aceeaşi genă la fiinţele umane moderne. Această 
genă este, în mod clar, o moştenire de la omul din 
Neanderthal, şi promovează un comportament 
prudent sau reacţionar. Mulţi dintre cei care doresc 
astăzi să se întoarcă la trecutul glorios sau măcar să 
păstreze lucrurile aşa cum sunt acum, sunt conduşi 
de această genă a omului din Neanderthal.” 

Harmon descrie gena ca fiind formată din 
receptori  modificatori de dopamină, plasați în 
girusul cingulat posterior lateral şi în lobul frontal 
drept. 

“Nu există nici o îndoială asupra modului de 
acţiune”, spune el. 

Afirmațiile lui Harmon au produs o avalanşă de 
critici din partea colegilor lui universitari. O aşa de 
aprigă controversă nu mai izbucnise de când E.O. 
Wilson îşi publicase, cu două decenii în urmă, teza 
sociobiologică. Conform  geneticianului Vartan 
Gorvald de la Universitatea din Columbia, Harmon 
introduce politica în ceea ce ar fi trebuit să fie o 
cercetare pur ştiinţifică. 

“Câtuşi de puţin”, a spus Harmon. “Gena este 
prezentă atât la omul din Neanderthal, cât şi la omul 
modern.  Corelaţia dintre această genă şi 
comportamentul reacţionar este indiscutabilă. Nu 
este o problemă de politică, de dreapta sau de 

stânga. Este vorba doar de o atitudine 
fundamentală... dacă eşti deschis spre viitor sau 
dacă te temi de el. Dacă eşti de părere că lumea 
progresează sau se deteriorează. Ştim de mult timp 
că unii oameni au o atitudine favorabilă faţă de 
inovaţii şi privesc pozitiv spre viitor, în timp ce alţii 
se tem de schimbare şi vor să oprească evoluţia. 
Granița dintre aceste două tipuri este genetica şi 
înseamnă prezenţa sau absenţa genei omului din 
Neanderthal.” 


Povestea a fost preluată în New York Times, a 
doua zi: 


GENA OMULUI DIN NEANDERTHAL DOVEDEŞTE UN 
COMPORTAMENT ECOLOGIST 

Teama faţă de “progresul tehnologic accelerat” 
este justificată. 


STUTTGART, Germania - Descoperirea de către 
antropologul Sheldon Harmon a unei gene a omului 
din Neanderthal, care promovează protecţia 
mediului, “dovedeşte necesitatea unei politici de 
mediu raţionale”, spune purtătorul de cuvânt al 
organizaţiei Greenpeace, Marsha Madsden. “Faptul 
că oamenii din Neanderthal au pierdut bătălia 
pentru mediu ar trebui să servească drept un 
avertisment pentru noi toţi. Ca şi oamenii din 
Neanderthal, noi nu vom supravieţui, decât dacă 
întreprindem chiar acum o acţiune globală radicală.” 


lar în Wall Street Journal: 

PRUDENŢA I-A UCIS PE OAMENII DIN 
NEANDERTHAL 
“Principiul prudenţei” este mortal? 


“Opuneţi-vă pieței libere pe propriul risc”, observă 
Clubul pentru Dezvoltare de Steve Weinberg 


Un antropolog american a ajuns la concluzia că 
oamenii din Neanderthal au murit din cauza unei 
predispoziţii genetice de a se opune schimbării. Cu 
alte cuvinte, “Oamenii din Neanderthal au aplicat 
Principiul Prudenţei, atât de drag ecologiştilor bigoţi 
şi reacţionari”. 

Aceasta a fost opinia lui Jack Smythe de la 
Institutul American al Concurenţei, un progresist din 
Washington. Smythe a spus: “Dispariţia omului din 
Neanderthal serveşte drept un avertisment la 
adresa celor care vor să oprească progresul şi să ne 
întoarcă la o viaţă urâtă, brutală şi scurtă”. 


Capitolul 029 


În colţul biroului, la televizor se vedea cum 
Sheldon Harmon, profesor de antropologie şi 
descoperitorul autoproclamat al “genei omului din 
Neanderthal”, era atacat în timpul unei prelegeri cu 
o găleată de apă care i se turna în cap. 

Pe ecran, schema era reluată continuu, cu 
încetinitorul, apa murându-l pe tipul slăbănog şi 
chel, care părea ciudat de amuzat. 

— Vezi? spuse Rick Diehl. Zâmbeşte. Este doar o 
şmecherie publicitară ca să promoveze gena. 

— Probabil, zise Josh Winkler. Au avut camere 
acolo, ca să prindă faza. 

— Exact, spuse Diehl. Şi pe lângă publicitatea pe 
care tipul o primeşte pentru blestemata lui de genă 
Neanderthal, el revendică un mod de acţiune înrudit 
îndeaproape cu gena noastră a maturității. 
Activarea girusului cingulat şi aşa mai departe. Ar 
putea să ne fure asul. 

— Mă îndoiesc, zise Josh. Zeci de gene lucrează în 
girusul cingulat. 

— Chiar şi aşa, spuse Rick. Eu zic că ar trebui să 
anunţăm. Curând. Vreau să scoatem gena 
maturității pe piaţă. 

— Cu tot respectul, Rick, ar fi prematur. 

— Ai testat gena pe şobolani. Şi a mers bine. 

— Da, dar asta nu e ceva prea spectaculos. Să 
arăţi pui de şobolani împingând fecale într-o cuşcă - 
nu ajungi la ştirile de seară cu aşa ceva. 

Diehl aprobă încet din cap. 

— Mda. Aşa e. Avem nevoie de ceva mai tare. 

— De ce atâta grabă? spuse Josh. 

— Comitetul. De la arestarea lui Brad, unchiul lui 
e furios foc. Pare să creadă că problemele lui Brad 
au apărut din vina noastră. Oricum, ne presează să 
aducem compania în prim-plan cu un anunţ 
important. 

— Bine, dar încă nu am ajuns acolo. 

— Ştiu. Dar dacă am... dacă am spune că suntem 
gata pentru testarea umană? 

Josh se cutremură. 

— Eu nu aş face-o, zise el. Adică, nici măcar nu 
am cerut la FDA să... 

— Ştiu. Primul pas. Să facem cererea. 

— Rick, ştii ce presupune cererea pentru faza 
întâi. Un vraf de date de cercetare şi un teanc de 
formulare de trei metri înălţime. Asta doar ca să 
începi procesul. Şi ar trebui să punem la dispoziţie 
un grafic de dezvoltare... 

Rick flutură din mână, nerăbdător. 

— Ştiu. Am spus doar să o anunțăm. 

— Adică, să o anunţăm, chiar dacă nu o facem? 

— Nu. Să anunţăm că o vom face. 

— Dar exact asta voiam să spun, zise Josh. Ar 
trece luni de zile înainte să depunem cererea. 

— Reporterilor nu le pasă. Putem spune, pur şi 
simplu, că BioGen Research din Westview Village 
este gata să înceapă testarea din prima fază şi că 
este în curs de a depune o cerere la FDA. 

— Pentru gena maturității... 

— Da. Ca să fie introdusă cu un vector retrovirus. 

— Şi ce vom spune că face gena maturității? 
întrebă Josh. 

— Nu ştiu. Am putea spune câ... elimină 
dependenţa de droguri. 

Josh simţi un fior rece. 

— De ce am spune aşa ceva? 

— Ei bine, nu crezi că e raţional? zise Rick Diehl. 
Gena maturității produce un comportament 
echilibrat şi matur, care este exact definiţia 
comportamentului nedependent. 

— Presupun că aşa e... 

— Presupuit? 

Diehl se întoarse cu faţa spre el. 

— Hai să fim ceva mai entuziaşti, Josh. Iţi spun eu 
că e o idee grozavă. Care este rata recidiviştilor, în 
programele de tratament contra dependenţei? 
Optzeci la sută? 

Nouăzeci la sută? Sută la sută? Majoritatea 
programelor de reabilitare nu dau rezultate pentru 
cea mai mare parte a oamenilor. Asta e adevărul. 
Câţi dependenţi există în ţara asta? Dumnezeule, 
avem peste un milion în închisori. Şi atunci, câţi sunt 
încă pe stradă? Douăzeci de milioane? Treizeci de 
milioane? 

Josh începuse să transpire. 

— Asta ar însemna între opt şi zece la sută din 
populaţie, spuse el. 

— Cam aşa. Eu aş zice că zece la sută din 
populaţia Americii este dependentă de droguri, dacă 
includem aici şi alcoolul. Cel puţin zece la sută. Ceea 
ce face din gena maturității un produs dat naibii! 

Josh rămase tăcut. 

— Ce zici, Josh? 

— Aăă, presupun că e o idee bună... 

— Nu faci mişto de mine, nu? 

— Nu, spuse Josh. Sigur că nu. 

— Nu mi-ai ascunde ceva, nu? Ca să dai lovitura 
singur? 

— Nu, zise el. De ce spui asta? 

— Mama ta a sunat azi, spuse Diehl. 

“Of, la dracu.” 

— Este foarte mândră de ce ai făcut şi nu înţelege 
de ce nu te-am promovat. 

Josh se afundă în fotoliu. Se simţea scăldat de o 
sudoare rece. 

— Şi ce vei face? întrebă el. 

Rick Diehl zâmbi. 

— O să te promovez, bineînţeles, zise el. Ai notat 
undeva dozele pe care le-ai administrat? 

Capitolul 030 


Într-o sală de şedinţe cu pereţi de sticlă, pe 
Madison Avenue, firma de marketing 
Watson&Naeme era angrenată în găsirea unui nume 
pentru un produs nou. Camera era plină de tineri, 
adolescenţi şi de douăzeci şi ceva de ani, toţi 
îmbrăcaţi normal, ca şi cum ar fi participat la un 
concert rock şi nu la prelegerea seacă a unui 
profesor care stătea la pupitru, purtând papion şi 
vorbind despre o genă numită A58799-6B. 
Profesorul le arăta acum grafice cu acţiunea 
enzimatică, linii negre întretăiate, pe un fond alb. 
Puştii stăteau tolăniţi în fotolii, jucându-se cu 
BlackBerry-urile lor. Doar câţiva încercau să se 
concentreze asupra materialului. 

Stând în partea din spate a camerei, conducătorul 
echipei, un psiholog pe nume Paul Gode, ridică un 
deget în aer, făcându-i semn profesorului să 
scurteze. “Papion” îl privi surprins, dar încheie rapid. 

— In concluzie, zise profesorul, echipa noastră de 
la Universitatea Columbia a izolat o genă care 
promovează armonia socială şi coeziunea de grup. 
Face acest lucru prin activarea cortexului prefrontal 
al creierului, o zonă cunoscută ca fiind importantă în 
determinarea convingerilor şi a credinţei. Am 
demonstrat acțiunea acestei gene  expunând 
subiecţii experimentali atât la idei convenţionale, 
cât şi la idei controversate. Ideile controversate au 
produs o amprentă prefrontală distinctă, în timp ce 
ideile convenţionale au creat o activitate difuză... 
ceea ce am putea numi o strălucire slabă. Astfel, 
subiecţii care aveau gena au manifestat o preferinţă 

clară pentru gândirea convenţională şi pentru ideile 
familiare. De asemenea, au demonstrat o preferinţă 
pentru gândirea de grup de toate tipurile. Le place 
televiziunea. Le place Wikipedia. Le plac petrecerile. 
Le place să stea la palavre. Le place să fie de acord 
cu cei din jurul lor. Gena noastră este o forţă 
importantă pentru stabilitatea socială şi pentru 
civilizaţie. Cum gena este cea care promovează 
înţelepciunea convenţională, noi îi spunem gena 
convenţională. Auditoriul rămase tăcut. Şocat. In 
cele din urmă, umil dintre ei spuse: 

— Cum îi spuneţi? 

— Gena convenţională. 

— Doamne, e oribil! 

— Sinucidere. 

— Las-o baltă. 

— Sau gena  civilizatoare, spuse repede 
profesorul. Gemete în sală. 

— Gena civi/izatoare? Asta e şi mai rău! Mai rău! 

— Groaznic. 

— Mrr! 

— Aruncă-te de pe un pod! Profesorul părea total 
nedumerit. 

— Ce e rău la numele acesta? Civilizația este un 
lucru bun, nu? 

— Sigur, spuse şeful echipei, venind în partea din 
faţă a sălii. 

Paul Gode se îndreptă spre pupitru. 

— Singura problemă este că nici un om din ţara 
asta nu vrea să se vadă ca fiind un membru de grup 
sau un tip civilizat. Ci exact opusul... suntem cu toţii 
nişte indivizi dificili. Suntem cu toţii nişte rebeli. 
Suntem Împotriva stabilităţii. Noi ieşim în evidenţă, 
ne revoltăm, ne facem singuri treburile, mergem pe 

propriul nostru drum. Turma minţilor independente, 
cum a numit-o cineva. Nimeni nu vrea să simtă că 
nu este un rebel. Nimeni nu vrea să recunoască 
faptul că vrea, pur şi simplu, să se integreze. 

— Dar, de fapt, toată lumea chiar vrea să se 
integreze, zise profesorul. Sau aproape toată lumea. 
Cam nouăzeci şi doi la sută din populaţie posedă 
gena înţelepciunii convenţionale. Adevăraţii rebeli 
nu o au şi ei sunt... 

— Opreşte-te, spuse şeful de echipă, ridicând 
mâna. Opreşte-te. Vrei să faci ca gena ta să fie 
valoroasă. Asta înseamnă că gena trebuie să creeze 
ceva ce oamenii vor să aibă... ceva incitant şi dorit. 
Înţelepciunea convenţională nu este nici incitantă, 
nici dorită. Este ceva obişnuit. Este pâine cu unt şi 
gem de grepfrut. Asta vrea să îţi spună grupul. 

Făcu semn spre un scaun şi continuă: 

— Poate ar fi bine să luaţi loc, domnule profesor. 

Gode se întoarse spre grup, care părea acum 
ceva mai atent. 

— În regulă. Băieți? Lăsaţi BlackBerry-urile 
deoparte. Să vă aud. 

— Ce ziceţi de “gena inteligentă”? spuse cineva. 

— Bun, dar inexact. 

— Gena simplităţii. 

— O direcţie bună... 

— Gena socială. 

— Exagerat. 

— Gena socializării. 

— Terapeutic. 

— Gena înţelepciunii. Gena înţeleaptă. 

— Gena înţeleaptă. Bine, foarte bine. 

— Gena gândirii corecte. 

— Prea maoist. Sau budist. Haide, trezirea! 

— Gena petrecerii. 

— Gena distracţiei. 

— Gena pantalonilor prespălaţi. Gena pantalonilor 
mulati. 

— Gena fericirii. 

— Gena vieții la maximum. 

Gode se încruntă şi ridică din nou mâna. 

— Redirecţionaţi, spuse el. Daţi înapoi. Regândiţi. 
Care este problema noastră? Această genă este, de 
fapt, gena pentru înţelepciune convenţională - gena 
înţelepciunii convenţionale -, dar noi nu vrem să 
spunem asta. Atunci. Ce este bun la gândirea 
convenţională? Cu ce se alege o persoană dacă 
alege înţelepciunea convenţională? Haideţi, repede. 

— lţi dă un sentiment de apartenenţă. 

— Nu ieşi în evidenţă. 

— Gândeşti la fel ca toţi ceilalţi. 

— Reduce fricţiunile. 

— Te integrezi. 

— Înseamnă că citeşti Times. 

— Nimeni nu se uită chiorâş la tine. 

— Îţi simplifică viaţa. 

— Fără certuri. 

— Te simţi sigur pe tine când îţi exprimi o opinie. 

— Toată lumea e de acord cu tine. 

— Eşti o persoană bună. 

— Te simţi bine. 

— Te face să te simţi confortabil. 

Gode plesni din degete. 

— Bun. Gândirea convenţională ne face să ne 
simţim confortabil... Da! Nimic nu e surprinzător, 
nimic nu e deranjant. În lumea exterioară, totul se 
schimbă constant, în fiecare clipă. Nu este un loc 
confortabil. Şi toată lumea vrea să se simtă 

confortabil, nu? O pereche veche de pantofi, un 
tricou confortabil, fotoliul favorit... 

— Gena confortabilă? 

— Configena. 

— Gena confortului. 

— Gena caldă şi pufoasă. Gena caldă? 

— Gena fericită. 

— Gena prietenoasă? Gena uşurică? 

— Gena alinătoare. Gena lină. 

— Gena calmă. Gena balsam. 

Continuară la fel o vreme, până când pe tablă 
rămaseră scrise nouă candidate. Urmă o 
controversă puternică, pe măsură ce numele erau 
şterse, deşi, bineînţeles, toate aveau să fie testate 
pe grupuri ţintă. În final, se puseră cu toţii de acord 
că denumirea câştigătoare era “gena confortului”. 


— Să o testăm pe teren, spuse Gode. Domnule 
profesor? Spuneţi-ne: ce beneficii ne va aduce gena, 
din punct de vedere comercial? 

Profesorul le explică faptul că era prea devreme 
ca să se pronunţe. Izolaseră gena, dar nu cunoşteau 
încă toată gamă de boli asociate cu ea. Cu toate 
acestea, cum aproape toată lumea de pe glob avea 
gena confortului, se credea că mulţi oameni 
sufereau, probabil, de anomalii genetice care aveau 
legătură cu acea genă. De exemplu: existau 
persoane exagerat de dornice să se alăture 
majorităţii - acesta se putea dovedi un defect 
genetic. lar oamenii care se simțeau deprimaţi când 
erau singuri - plauzibil, o altă boală. Oamenii care se 
alăturau marşurilor de protest, cei care mergeau la 
meciuri sportive, cei care căutau situaţii în care să 
fie înconjurați de alte persoane cu idei similare - o 


211 


potenţială afecţiune genetică. Apoi, mai erau cei 
care se simțeau obligaţi să fie de acord cu cei din 
jur, indiferent ce spuneau aceştia - o altă boală. ŞI 
cum rămâne cu persoanele cărora le este frică să 
gândească singure? Teama de independenţă faţă de 
grupul înconjurător? 

— Să fim sinceri, asta înseamnă o mulţime de 
oameni, spuse profesorul. Nimeni nu gândeşte 
singur dacă are o altă variantă. 

—  Vreţi să spuneţi că toate aceste 
comportamente vor fi considerate patologice? 
întrebă cineva. 

— Orice comportament compulsiv este patologic, 
răspunse profesorul. 

— Dar comportamentul pozitiv? Marşurile de 
protest? 

— Noi suntem de părere că ne aflăm aproape de 
punctul în care vom identifica o serie de boli legate 
de sociabilitate, spuse profesorul. 

Aceste anomalii genetice care implicau gena 
confortului nu fuseseră încă stabilite clar, dar 
Universitatea Columbia ceruse un brevet asupra 
genei în sine, ceea ce însemna că gena urma să 
aibă o valoare din ce în ce mai mare, pe măsură ce 
bolile de care era legată aveau să fie identificate. 

Gode îşi drese glasul. 

— Am făcut o greşeală. Toate acestea sunt boli 
ale  sociabilităţii. Aceasta trebuie să fie gena 
sociabilităţii. 

Şi aşa a rămas. 

De pe site-ul Business: 


SAVANŢII DESCOPERĂ GENA SOCIABILITĂŢII 

Tendinţa spre sociabilitate este moştenită? Asta 
cred savanții de la Morecomb Laboratories, de la 
Universitatea Columbia. Ei au raportat descoperirea 
unei gene care reglementează această tendinţa şi 
au depus o cerere pentru patentarea genei... 


Comentariul din New York Times: 


O “GENĂ A SOCIABILITĂŢII”? CÂND SE VA 
TERMINA CU PROSTIILE ASTEA? 

Cercetătorii de la Universitatea Columbia pretind 
acum că au descoperit o genă a sociabilităţii. Ce 
urmează? Gena timidităţii? Gena izolării? Gena 
monastică? Ce-aţi zice de gena “lasă-mă-n pace”? 

De fapt, cercetătorii profită de lipsa de cunoştinţe 
a publicului, referitor la modul cum acţionează 
efectiv genele. Nu există nici o genă care să 
controleze vreo trăsătură de caracter. Din nefericire, 
publicul nu ştie asta. Oamenii cred că, din moment 
ce există o genă pentru culoarea ochilor, pentru 
înălţime şi pentru părul creţ, de ce să nu existe şi o 
genă pentru sociabilitate? Geneticienii nu vor spune 
adevărul. Ei sunt cu toţii în consiliile unor companii 
particulare şi au intrat într-o cursă pentru 
identificarea genelor pe care să le poată breveta 
pentru propriul lor profit. 

Se va termina vreodată cu asta? Evident că nu. 


De pe site-ul Grist: 


TE SIMŢI SOCIABIL? S-A BREVETAT ŞI ASTA 

Biroul de Cercetare al Universităţii Columbia a 
solicitat un brevet pentru o genă despre care se 
spune că ar controla sociabilitatea. Asta înseamnă 
că, într-o bună zi, oricine ia antidepresive sau 
medicamente pentru boala deficitului de atenţie sau 
contra anxietăţii va trebui să plătească o taxă 
Columbiei? Se spune că giganţii farmaceutici din 
Elveţia licitează frenetic pentru licenţa asupra 
acestei gene. 

Capitolul 031 


Audierea de constatare a Comisiei de Analiză în 
Bioetică de la Institutul Naţional de Sănătate din 
Bethesda era structurată cu atenţie, aşa încât să 
pară colegială şi relaxantă. Toţi stăteau la aceeaşi 
masă lungă, în camera de conferinţe de la etajul trei 
al clădirii, într-un decor familiar, cu notițe referitoare 
la seminarele ce urmau prinse pe perete şi cu filtrul 
de cafea vechi bolborosind în colţ. Cafeaua era 
renumită ca fiind groaznică. Nimeni nu o bea. 

Cei şase oameni de ştiinţă din comisia de analiză 
se îmbrăcaseră puţin mai protocolar pentru acea 
întâlnire. Majoritatea îşi puseseră sacouri. Unul chiar 
purta cravată. Dar stăteau relaxaţi în fotolii, în timp 
ce discutau cu persoana investigată, dr. Ronald 
Marsh, patruzeci şi unu de ani, care stătea la 
aceeaşi masă cu ei. 

— Şi cum anume a murit această fată de 
doisprezece ani? 

Dr. Marsh era profesor de medicină la 
Universitatea din Texas, în Austin. 

— Suferea de o deficiență congenitală a factorului 
de transport. 

DCFT era o deficiență genetică fatală. 

— Fata a fost tratată cu dietă şi dializă renală, de 
la vârsta de nouă luni. A manifestat anumite 
probleme de creştere, dar nici un semn de retardare 
mintală. Şi ea, şi familia doreau această procedură, 
în speranţa că va putea duce o viaţă normală. Fără 
să fie legată pe viaţă la o maşinărie. Aşa cum ştiţi, 
asta nu înseamnă o viaţă prea bună, mai ales 
pentru un copil. 

Cei din jurul mesei ascultau impasibili. 

— Privind în perspectivă, continuă Marsh, ne-am 
dat seama cu toţii că nu putea să treacă de 
adolescenţă. 

Schimbările hormonale îi afectau deja 
metabolismul. Era condamnată la o moarte sigură, 
în următorii trei sau patru ani. Pe baza acestei 
certitudini, am executat procedura de introducere a 
genei în corpul ei. 

Făcu o pauză şi spuse: 

— Riscurile erau cunoscute. 

Unul dintre oamenii de ştiinţă zise: 

— Aceste riscuri au fost discutate cu familia? 

— Desigur. Detaliat. 

— Şi cu pacienta? 

— Da. Era o fetiţă inteligentă. Ea a fost prima care 
a propus procedura. Citise despre ea pe internet. 
înţelegea că riscurile erau enorme. 

— Aţi comunicat familiei o estimare a acelor 
riscuri? 

— Da. Le-am spus că şansele de succes erau de 
ordinul a trei procente. 

— Şi, cu toate acestea, ei au mers mai departe? 

— Da. Fiica i-a împins de la spate. Ea voia ca, 
dacă oricum avea să moară, măcar să aibă o şansă. 

— Era minoră... 

— Da, spuse Marsh. Dar ea era cea bolnavă. 

— Aveţi aprobări scrise? 

— Da. 

— Am citit acele aprobări. O parte dintre noi au 
senzaţia că aprobările au un ton pozitiv nerealist, cu 
o tendinţă de minimalizare a riscurilor. 

— Aprobările au fost pregătite de departamentul 
juridic al spitalului, zise Marsh. Şi veţi observa că 


216 


familia a semnat o declaraţie în care se spune că au 
fost informaţi asupra tuturor riscurilor. Ceea ce li s-a 
spus este consemnat şi în fişele pacientei. Nu am fi 
continuat fără un consimţământ acordat în deplină 
cunoştinţă de cauză. 

În timpul acestui discurs, şeful consiliului, dr. 
Robert Bellarmino, se strecură în cameră şi se aşeză 
la capătul mesei. 

— Aşa că aţi executat procedura? fu întrebat dr. 
Marsh. 

— Da. 

— Ce vector a fost folosit? 

— Infuzia adenovirusului modificat, în combinaţie 
cu protocoalele de imuno-supresie Barlow standard. 

— Şi rezultatul? 

— A făcut febră aproape imediat. A ajuns la 42 de 
grade. A doua zi a prezentat semne de dereglare a 
mai multor sisteme organice. Funcționarea ficatului 
şi a rinichilor nu a putut fi restabilită. A murit în a 
treia zi. 

Urmă o tăcere scurtă. 

— Dacă mi se permite să fac un comentariu 
personal, zise Marsh, a fost o experienţă 
zguduitoare pentru toţi cei din spital, şi mai ales 
pentru mine, personal. O îngrijisem pe acea fetiţă de 
când era bebeluş. Era... iubită de toţi cei din 
personal. Era o mică rază de soare, de câte ori 
venea în clinică. Am încercat această procedură 
riscantă pentru că ea o dorise. Dar noaptea mă 
întreb dacă am făcut ceea ce trebuia. Şi îmi răspund 
întotdeauna că aveam obligaţia să ne asumăm acel 
risc, pentru pacientă, dacă asta dorea ea. Fetiţa voia 
să trăiască. Cum îi puteam refuza această şansă? 

O tuse scurtă. 

— Dar... ăă, echipa voastră nu avea experienţă în 
transplantul de gene. 

— Nu. Ne-am gândit să o trimitem la o altă 
echipă. 

— De ce nu aţi făcut-o? 

— Nimeni altcineva nu era de acord să facă 
procedura. 

— Şi cum aţi interpretat asta? 

Marsh oftă. 

— A văzut vreunul dintre dumneavoastră un 
pacient murind de DCFT? Se produce necroza 
rinichilor. Ficatul se opreşte din funcţionare. Corpul 
se umflă şi capătă o culoare gri-purpurie. Pacientul 
nu poate să respire. Este în agonie. Durează zile 
întregi până moare. Ar fi trebuit să aştept să se 
întâmple asta acelei fetiţe adorabile? Eu cred că nu. 

Urmă un nou moment de tăcere. Atmosfera era 
simţitor dezaprobatoare. 

— De ce vă dă familia în judecată acum? Marsh 
clătină din cap. 

— Nu am reuşit să vorbesc cu ei. 

— Au depus la tribunal documente prin care spun 
că nu au fost informaţi. 

— Au fost informaţi, zise Marsh. Cu toţii am sperat 
că va merge bine. Toată lumea era optimistă. lar 
părinţii nu pot accepta prea repede adevărul. Acela 
că o rată de succes de 3% înseamnă că 97% dintre 
pacienţi mor. Nouăzeci şi şapte la sută. Este o 
moarte aproape sigură. Ei ştiau asta, iar atunci când 
speranţele le-au fost năruite, s-au simţit înşelaţi. Dar 
noi nu i-am indus nici o clipă în eroare. 


După ce dr. Marsh ieşi din cameră, consiliul se 
întruni în şedinţă deschisă. Dintre cei şapte membri 

ai consiliului, şase erau revoltați. Ei comentară că 
dr. Marsh nu spunea adevărul acum şi că nu o 
făcuse nici înainte. Spuneau că fusese nechibzuit. 
Că dăduse un prost renume geneticii, care trebuia 
acum reabilitată. Vorbiră despre Vestul Sălbatic, 
despre faptul că se aruncase cu capul înainte. 

Era clar că voiau să-l sancţioneze pe Marsh şi să 
recomande ca acesta să-şi piardă licenţa şi dreptul 
de a solicita granturi guvernamentale. 

Şeful consiliului, Rob Bellarmino, nu spuse nimic 
mult timp. In cele din urmă, îşi drese glasul şi 
interveni: 

— Nu mă pot împiedica să nu reflectez că aceste 
comentarii sunt identice cu cele făcute atunci când 
Christiaan Barnard a făcut primul transplant de 
inimă. 

— Dar acum nu e vorba de o primă dată pentru 
ceva... 

— “S-a aruncat cu capul înainte.” “N-a căutat să 
obţină autorizaţiile corespunzătoare.” “Pasibil de a fi 
judecat.” Permiteţi-mi să vă amintesc care au fost 
datele statistice ale lui Barnard. Primii lui 
şaptesprezece pacienţi au murit imediat. A fost 
numit ucigaş şi şarlatan. Dar acum, sunt efectuate 
peste două mii de transplanturi de inimă în fiecare 
an, în această ţară. Majoritatea celor operaţi trăiesc 
între cinci şi cincisprezece ani. Transplanturile de 
rinichi sunt o operaţie de rutină. Transplanturile de 
plămâni şi ficat, care erau considerate scandaloase 
cu câţiva ani în urmă, sunt acceptate acum. Fiecare 
terapie nouă trece printr-o etapă periculoasă, de 
pionierat. Şi ne vom baza întotdeauna pe indivizi 
curajoşi, ca dr. Marsh, care să-şi asume riscul. 

— Dar au fost încălcate atât de multe reguli... 

— Ce veţi face cu dr. Marsh? spuse Bellarmino. 
Omul nu poate dormi noaptea. Aţi văzut-o pe faţa 
lui. Pacienta lui iubită a murit sub îngrijirea lui. Ce 
pedeapsă mai mare îi puteţi da? Şi cine sunteţi voi, 
ca să-i spuneţi că a greşit? 

— Regulile de etică... 

— Nici unul dintre noi nu a privit în ochii acelei 
fetiţe. Nici unul dintre noi nu i-a cunoscut viaţa, 
durerea, speranţele. Dar dr. Marsh a făcut-o. O 
cunoştea de ani de zile. lar acum noi îl vom judeca? 

În cameră se aşternu tăcerea. 

În cele din urmă, votară sancţionarea personalului 
juridic al Universităţii din Texas, fără nici o 
penalizare pentru dr. Marsh. Bellarmino îi făcuse 
să-şi schimbe hotărârea, după cum remarcă unul 
dintre ei, mai târziu. 

— O manevră clasică pentru Rob Bellarmino. 
Vorbeşte ca un predicator, invocându-l cu subtilitate 
pe Dumnezeu, făcându-i cumva pe toţi să fie de 
acord, indiferent cine este rănit, indiferent ce se 
întâmplă. Rob poate găsi justificări pentru orice. E 
strălucit în chestia asta. 

Dar, de fapt, înainte să aibă loc votul final, 
Bellarmino ieşise din cameră, pentru că întârzia la 
următoarea lui şedinţă. 


De la întrunirea comisiei de bioetică, Bellarmino 
se întoarse la laboratorul lui, unde avea întâlnire cu 
unul dintre foştii săi doctoranzi. Puştiul venise la el 
de la Corneli Medical Center, unde desfăşurase o 
activitate remarcabilă asupra mecanismelor care 
controlau formarea cromatinei. 

În mod normal, ADN-ul unei celule era găsit în 
interiorul nucleului. Majoritatea îşi imaginau ADN-ul 

în forma unei spirale duble, faimoasa scară 
elicoidală descoperită de Watson şi Crick. Dar acea 
scară era doar una dintre cele trei forme pe care le 
putea lua ADN-ul în interiorul celulei. ADN-ul putea 
forma şi o singură spirală sau o structură mai 
condensată, numită centromer. Forma particulară 
era dependentă de proteinele asociate cu ADN-ul. 

Asta era important deoarece, atunci când ADN-ul 
era comprimat, genele acestuia nu se găseau în 
celulă. Un mod de a controla genele era să schimbi 
cromatina din diverse secţiuni de ADN. 

Astfel, de exemplu, atunci când genele erau 
injectate în celule noi, trebuia să se execute şi 
măsuri pentru menţinerea cromatinei într-o formă 
disponibilă, prin utilizarea de substanţe chimice 
suplimentare. 

Noul fost doctorand al lui Bellarmino efectuase 
cercetări inovatoare asupra metilaţiei de către 
anumite proteine şi asupra efectului acestora 
asupra structurii cromatinei. 

Lucrarea tânărului, Controlul  accesibilității 
proteinei-genom şi adenino-metiltransferaza, era un 
model de claritate. Era sigur că avea să fie 
importantă şi să îi aducă un renume tânărului. 

Bellarmino era în biroul lui, cu tânărul care-l 
privea agitat, în timp ce Bellarmino studia lucrarea. 

— Excelent, de-a dreptul excelent. 

Bătu cu mâna peste articol. 

— Cred că această muncă reconfirmă prestigiul 
laboratorului. Şi, bineînţeles, contribuie şi la al tău. 

— Mulţumesc, Rob, zise tânărul. 

— Şi i-ai pus pe cei şapte coautori la locul lor, iar 
eu sunt destul de sus pe listă, spuse Bellarmino. 

— Al treilea, zise puştiul. Dar, dacă crezi că 
trebuia să te trec în poziţia a doua... 

— De fapt, îmi amintesc o conversaţie pe care am 
avut-o cu câteva luni în urmă, în care am discutat 
despre posibilele mecanisme de metilaţie, iar eu 
ţi-am sugerat... 

— Da, îmi amintesc. 

— Exact mecanismele pe care le-ai explicat aici. 
După părerea mea, eu ar trebui să fiu autorul 
principal. 

Tânărul clipi des. 

— Immm... 

Înghiti în sec. 

— Asta va asigura o citare mai deasă a articolului, 
zise Bellarmino, ceea ce este important pentru o 
contribuţie de o asemenea amploare. În plus, 
listarea exactă este doar o formalitate. Ca al doilea 
autor, se va şti că tu ai executat munca de 
cercetare aici, munca de umplere a golurilor. Din 
punctul tău de vedere, este un câştig total. 

Vei fi citat de mai multe ori şi vei vedea că vei 
obţine granturi tot mai importante. 

Zâmbi şi adăugă: 

— Te pot asigura de asta. Următoarea ta muncă 
va fi total independentă. Şi, într-un an sau doi, te voi 
susţine pentru un laborator propriu. _ 

— Eu, ăă..., zise tânărul, înghițind în sec. Înţeleg. 

— Bravo, bravo. Fă aceste schimbări, trimite-mi-l 
înapoi şi eu îl voi prezenta la Nature. Cred că merită 
o platformă mai bună decât Science, care nu este 
văzută prea bine în momentul de faţă. Voi suna la 
Nature, mă voi asigura că editorul înţelege 
importanţa acestui articol, şi voi avea grijă să fie 
publicat imediat. 

— Mulţumesc, Rob, zise puştiul. 
— Cu plăcere, răspunse Rob Bellarmino. 

Expoziţie de “wet art” 
Organisme transgenice în galerii ml Creaturi vii de 
vânzare 


În Londra, artista sud-africană Laura Cinti a expus 
un cactus transgenic ce conţine material genetic 
uman şi căruia îi creşte păr uman. “Cactusul, cu tot 
acel păr care iese în afară, reprezintă toate 
dorinţele, toate semnele sexualităţii”, a spus Cindi. 
“Nu vrea să fie încătuşat. Vrea să fie liber.” 
întrebată care a fost reacţia publicului faţă de 
cactus, Cindi a comentat: “Chelioşii au fost deosebit 
de interesaţi”. 

Artista Marta de Menezes a creat fluturi 
modificaţi, care aveau o aripă diferită de cealaltă. 

“Oamenii au fost foarte şocaţi la început. Nu li s-a 
părut o idee bună”, a spus ea. Apoi a adăugat că, în 
continuare, va face ca dungile peştelui zebră să fie 
verticale, în loc să fie orizontale, aşa încât peştele 
să semene şi mai mult cu zebrele. Şi că aceste 
schimbări vor fi moştenite. 

Artistul finlandez Oron Catts a crescut aripi de 
porc din celulele stem din măduvă de porc. A spus 
că echipa sa a pus muzică celulelor de porc, pentru 
ca acestea să crească. “Am downloadat o mulţime 
de cântece pentru porci... şi le-am creat celulelor un 
fond muzical adecvat.” Artistul susţine că celulelor 
le-a mers mult mai bine cu muzică. 

Artistul Eduardo Kac, din Chicago, a creat un 
iepure transgenic numit Alba, care străluceşte în 
verde. Ovulul fertilizat al unui iepure alb a fost 
injectat cu GPF, gena pentru proteina fluorescentă 
verde a unei meduze din nord-vestul Pacificului. 
Animalul care a rezultat din ovul străluceşte. A creat 

furori. Kac a remarcat că “[iepurele] îi face pe unii 
să se simtă inconfortabil”, dar a adăugat că GPF 
este un instrument de cercetare obişnuit şi că a fost 
injectat în drojdie, mucegai, plante, şoareci şi 
embrioni de vacă. Kac spune că abia aşteaptă să 
creeze un câine fluorescent. 

Alba a murit prematur, din cauze necunoscute. La 
fel şi cactuşii transgenici. 

In 2003, primul animal de casă transgenic a fost 
oferit spre vânzare publicului. Un peşte zebră 
roşu-fluorescent a fost creat de dr. Zhiyuan Gong 
din Singapore şi brevetat de o companie din Austin, 
Texas. A fost comercializat sub numele de GloFish, 
după doi ani în care a fost supus analizelor de către 
agenţii federale şi de stat, care au ajuns la concluzia 
că peştii nu prezentau nici un pericol, atâta timp cât 
nu erau mâncaţi. 

Capitolul 032 


— Madame Bond, spuse învăţătoarea de la clasa 
întâi, fiul dumneavoastră este un copil încântător, 
dar are probleme cu matematica. Înţelege greu 
adunarea. Scăderea este şi mai dificilă. Cu toate 
acestea, franceza lui s-a îmbunătăţit mult. 

— Mă bucur să aflu asta, zise Gail Bond. Mutarea 
aici, de la Londra, a fost dificilă pentru el. Dar 
trebuie să recunosc că sunt surprinsă de dificultăţile 
lui la matematică. 

— Sunteţi surprinsă pentru că dumneavoastră 
sunteţi om de ştiinţă? 

— Da, cred că da. Eu lucrez la Institutul Naţional, 
aici, în Paris, iar tatăl lui Evan este bancher de 
investiţii. Lucrează toată ziua cu numere. 

— Ei bine, cum sunteţi genetician, sunt sigură că 
ştiţi că genele nu sunt totul, spuse învăţătoarea. 
Uneori, copilul unui mare pictor nu ştie să deseneze. 
Dar trebuie să vă spun că nu îl ajutaţi cu nimic pe 
fiul dumneavoastră dacă îi faceţi temele. 

— Poftim? întrebă Gail Bond. Să-i facem temele? 

— Sunt sigură că asta se întâmplă, zise 
învăţătoarea. Dumneavoastră sau altcineva din 
casă. 

— Nu înţeleg. 

— Temele lui Evan sunt întotdeauna perfecte. Dar 
când este vorba de un test în clasă, nu se descurcă 
deloc. 

Este clar că altcineva îi face temele. 

Gail Bond clătină din cap. 

— Nu ştiu cine ar putea fi, zise ea. Fiul meu vine 
acasă, de la şcoală, şi este acasă numai cu 

menajera, cât timp îşi face temele. Ea nu ştie prea 
bine franceză. Eu mă întorc la cinci, iar până la acea 
oră temele sunt deja terminate. Sau, cel puţin, aşa 
îmi spune el. 

— Nu i le corectaţi? 

— Nu. Niciodată. El spune că nu este nevoie. 

— Ei bine, primeşte ajutor de undeva, spuse 
învăţătoarea. 

Luă foile cu teme şi le împrăştie pe birou. 

— Vedeţi. Fiecare problemă, de pe fiecare pagină. 
Perfecte. 

— Văd, spuse Gail, uitându-se lung la hârtii. Şi 
aceste pete... 

Pe foaie se vedeau nişte pete mici, verzi şi albe, 
nişte picături. 

— Aceste semne apar deseori. De obicei, la baza 
foii. Ca şi cum ar fi fost vărsat ceva. 

— Cred că ştiu cine îl ajută, spuse Gail Bond. 

— Cine? 

— Cineva de la laborator. 


Descuie uşa apartamentului şi îl auzi pe Gerard 
strigând: 

— Bună, scumpo. Exact cum făcea soţul ei. 

— Bună, Gerard, zise ea. Ce mai e nou? 

— Trebuie să fac o baie. 

— O să am grijă să ţi se facă, spuse ea. 

Intră în hol, unde Gerard stătea pe stinghia lui. 
Era un papagal cenuşiu african transgenic, acum în 
vârstă de doi ani. Când era pui, primise o varietate 
de gene umane care, până în acel moment, nu 
avuseseră vreun efect sesizabil. 

— Arăţi bine, scumpo, mi-a fost dor de tine, zise 
Gerard, imitând din nou vocea soţului ei. 

— Mulţumesc, spuse ea. Vreau să te întreb ceva, 
Gerard. 

— Ok, dacă insişti. 

— Spune-mi. Cât face treisprezece minus şapte? 

— Nu ştiu. Ea ezită. 

— Care rămâne dacă din treisprezece scazi şapte? 
Aşa ar fi formulat Evan întrebarea. 

Pasărea răspunse prompt: 

— Şase. 

— Dacă din unsprezece scazi patru? 

— Şapte. 

— Şi dacă din doisprezece scazi doi? 

— Zece. 

Gail se încruntă. 

— Din douăzeci şi patru scădem unsprezece? 

— Oh, oh, oh, spuse papagalul, mişcându-se pe 
stinghie. Încerci să mă păcăleşti. Treisprezece. 

— Cât rămâne dacă din o sută unu scădem 
şaptezeci? 

— Treizeci şi unu. Dar noi nu avem niciodată atât 
de multe cifre. Majoritatea sunt cu două cifre. 

— Noi? 

Gerard nu spuse nimic. Îşi clătina capul ritmic. 
Începu să cânte: 

— Îmi place parada... 

— Gerard, zise Gail. Evan ţi-a cerut ajutorul? 

— Oh, sigur. 

Apoi, imitându-l perfect pe Evan, continuă: 

— Hei, Gerrie, vino şi ajută-mă. E prea greu 
pentru mine. 

Şi apoi, văitându-se: 

— E prea greeeeeeeuuuu... 

— Trebuie să iau camera video, spuse Gail. 

— Sunt o vedetă? Sunt o vedetă? 

— Da, eşti o vedetă. 

Apoi papagalul începu să folosească un accent 
american sudic: 

— Ne pare rău că am întârziat, dar a trebuit să îl 
luăm pe fiul nostru, Hank. 

— Asta din ce film e? întrebă ea. 

— Ei, Jo, ia-o încet, zise el, cu acelaşi accent. 

— N-o să-mi spui, nu? spuse ea. 

— Trebuie să fac o baie, înainte să fiu filmat, zise 
el. Mi-ai promis o baie. 

Gail Bond ieşi repede să ia camera video. 


În primul său an de viaţă, la Gerard se văzuseră 
puţine efecte ale transgenelor umane care îi 
fuseseră injectate când era pui, de către Yoshi 
Tomizu şi Gail Bond, în laboratorul lui Maurice 
Grolier, la Institutul Naţional din Paris. Ceea ce nu 
era surprinzător. Injectarea cu succes a transgenelor 
era o operaţiune delicată şi necesita zeci, chiar sute 
de încercări, înainte să dea rezultate. Asta deoarece 
era necesar să fie îndeplinite multe condiţii, pentru 
ca gena să lucreze într-un mediu nou. 

În primul rând, gena trebuia să fie încorporată 
corect în materialul genetic existent al animalului. 
Uneori, gena nouă nu era încorporată bine, 
rezultând fie un efect negativ, fie nici un efect. 
Uneori era inserată într-o regiune instabilă a 
genomului, caz în care declanşa un cancer mortal în 
corpul animalului. lar asta se întâmpla destul de 
des. 


3 Replică din The Man Who Knew Too Much (Omul care ştia 
prea multe), film realizat în 1956 de Alfred Hitchcock 
4 Idem 

Mai mult, transgenetica nu însemna niciodată 
doar introducerea unei singure gene. Cercetătorii 
erau nevoiţi să introducă şi gene asociate, necesare 
pentru ca gena primară să funcţioneze. De exemplu, 
majoritatea genelor aveau izolatori şi promotori. 
Promotorii puteau face ca proteinele care opreau 
manifestarea genelor proprii ale animalului să le 
permită celor noi să ocupe locul central în sistem. 
Izolatorii mențineau gena nouă separată de genele 
din jurul ei. Totodată, ei aveau grijă ca noul material 
genetic să rămână disponibil în celulă. 

Oricât de complexe erau, aceste aspecte nu luau 
în considerare complicațiile suplimentare care 
puteau să apară de la ARN-ul mesager din interiorul 
celulei. Sau de la genele are controlau translația. Și 
aşa mai departe. 

În realitate, sarcina injectării unei gene într-un 
animal şi punerea acesteia la lucru semăna mai 
mult cu depanarea unui program de computer decât 
cu orice alt proces biologic. Trebuia să corectezi tot 
timpul erorile, să faci ajustările necesare, să elimini 
efectele nedorite, până când îl făceai să 
funcţioneze. lar apoi, trebuia să aştepţi să apară 
efectele, câţiva ani mai târziu. 

Acesta era motivul pentru care laboratorul 
considerase că era bine ca Gail Bond să îl ia pe 
Gerard acasă şi să îl păstreze ca animal de 
companie, pentru o vreme. Ca să vadă dacă apărea 
vreun efect pozitiv sau vreunul nedorit. Era deosebit 
de important să-l crească în casă, deoarece 
papagalii cenuşii africani erau extrem de inteligenţi, 
fiind consideraţi, în general, la fel de inteligenţi ca şi 
cimpanzeii, şi aveau aptitudini mult superioare în 
ceea ce priveşte limbajul. Folosind limbajul 

semnelor sau tastaturi de computer, câteva primate 
non-umane stăpâneau aproximativ 150 de cuvinte. 
Insă această valoare reprezintă doar o medie pentru 
un papagal cenuşiu. Unii papagali cenuşii au un 
vocabular de o mie de cuvinte. Aşa că ei au nevoie 
de genul de interacţiune şi stimulare din cadrul unui 
mediu uman. Nu pot fi lăsaţi într-o incintă pentru 
animale, printre şoareci şi hamsteri, deoarece ar 
înnebuni, din cauza lipsei de stimulare. 

De fapt, activiştii pentru drepturile animalelor 
cred că mulţi papagali cenuşii sunt deranjaţi mintal, 
ca rezultat al interacțiunii insuficiente. E ca şi cum 
ar fi ţinuţi într-o celulă izolată ani de zile. Un 
papagal cenuşiu are nevoie de interacţiune cel puţin 
la fel de mult ca o fiinţă umană. Ba chiar de mai 
multă, după părerea unor savanţi. 

Gerard fusese antrenat să stea pe deget şi 
începuse să vorbească repede. Avea deja un 
vocabular dezvoltat atunci când Gail, care avea 31 
de ani şi era căsătorită cu un bancher de investiţii, îl 
adusese acasă, în apartamentul ei. Când Gerard 
intrase în camera de zi, spusese: 

— Hei, frumos loc, Gail. Bagă mare! 

Din nefericire, prinsese câte ceva din argoul 
american, de la televizorul pe care-l urmărise în 
laborator. 

— Mă bucur că îţi place, Gerard, zise ea. 

— Tocmai asta am spus şi eu, spuse papagalul. 

— Vrei să spui că nu îţi place? 

— Vreau să spun că tocmai asta am spus şi eu. 

— Ok. 

— Doar o observaţie. 

— Bine. Am înţeles. 

Făcu imediat câteva notații într-un jurnal. Modul 
în care vorbea Gerard se putea dovedi foarte 
important. Unul dintre scopurile experimentului 
genetic era să vadă în ce măsură savanții puteau 
schimba comportamentul inteligent al animalelor 
non-umane. Primatele erau scoase din discuţie - 
prea multe reguli şi reglementări -, dar oamenii nu 
erau la fel de sensibili în cazul papagalilor. Nu 
existau comitete de etică pentru supravegherea 
experimentelor pe papagali. Aşa că laboratorul 
Grolier lucra cu cenușii africani. 

Printre aspectele pe care le urmăreau era 
conştiinţa de sine în cuvintele unui papagal. Se ştia 
că papagalii aveau aşa ceva. Se recunosc în oglindă. 
Dar cu vorbirea era altceva. Papagalii nu folosesc 
cuvântul “eu” când se referă la ei înşişi. În general, 
atunci când folosesc pronumele personal, o fac 
pentru a cita pe altcineva. 

Întrebarea era dacă un papagal transgenic avea 
să folosească vreodată cuvântul “eu” în mod 
conştient. lar Gail Bond avea impresia că Gerard 
tocmai făcuse asta. 

Era un început bun. 


Soţul ei, Richard, nu păruse prea interesat de noul 
sosit. Singura lui reacţie fusese să ridice din umeri şi 
să spună: 

— Să nu te bazezi pe mine pentru curăţarea 
coliviei. 

Gail spusese că nu o va face. Fiul ei se dovedise 
mai entuziasmat. Evan începuse imediat să se joace 
cu Gerard, ţinându-l pe deget şi mai târziu pe umăr. 
Pe măsură ce săptămânile treceau, Evan se dovedi 
a fi cel care îşi petrecea timpul cu pasărea, care 

stabilea o legătură emoţională cu ea, care o ţinea pe 
umăr aproape întotdeauna. Şi care, se părea, 
primea ajutor de la acea pasăre. 


Gail fixă camera pe un trepied, regla focalizarea şi 
o porni. Unii papagali africani cenuşii ştiau să 
numere şi se spunea că unii aveau chiar o 
înţelegere rudimentară a conceptului de zero. Dar 
nici unul nu era capabil să facă singur calcule 
matematice. 

Cu excepţia lui Gerard. 

Gail se străduia din greu să îşi ascundă 
entuziasmul. 

— Gerard, zise ea, cu cea mai calmă voce 
posibilă. lţi voi arăta o imagine şi vreau să-mi spui 
ce este. 

Îi arătă una dintre temele fiului ei, împăturind-o 
aşa încât să se vadă un singur exerciţiu. Acoperi 
răspunsul cu degetul mare. 

— Am făcut deja asta. 

— Dar ce scrie aici? întrebă Gail, arătând spre 
exerciţiu. Era cincisprezece minus şapte. 

— Trebuie să îmi spui tu ce scrie. 

— Poţi să te uiţi la această hârtie şi să îmi spui 
răspunsul? întrebă Gail. 

— Trebuie să îmi spui tu ce scrie, repetă Gerard. 

Sărea de pe un picior pe celălalt, pe stinghia lui, 
devenind iritat. Se uita mereu la camera video. Lui 
Gerard nu-i plăcea să fie pus în situaţii 
stânjenitoare. 

— Scrie cincisprezece fără şapte. 

— Opt, răspunse imediat papagalul. 

Gail rezistă tentaţiei de a se întoarce spre cameră 
şi de a striga de încântare. În schimb, întoarse 
calmă pagina, ca să-i arate un alt exerciţiu. 

— Acum. Cât face dacă din douăzeci şi trei 
scădem nouă? 

— Paisprezece. 

— Foarte bine. Şi acum... 

— Mi-ai promis, zise Gerard. 

— Ţi-am promis? 

— Da, mi-ai promis, spuse el. Ştii tu... Se referea 
la baie. 

— O să ţi-o fac mai târziu, zise Gail. Acum... 

— Mi-ai promis, spuse Gerard pe un ton 
morocănos. Baia mea. 

— Gerard, o să-ţi arăt exerciţiul următor. Şi te 
întreb: cât face dacă din douăzeci şi nouă scădem 
opt? 

— Sper că se uită, zise el, cu o voce ciudată. Vor 
vedea. Vor vedea şi vor şti, şi vor spune: “Ei, ea n-ar 
face rău nici măcar unei muşte”. 

— Gerard. Te rog să fii atent. Cât rămâne dacă din 
douăzeci şi nouă scădem opt? 

Gerard deschise ciocul. Se auzi soneria de la uşă. 
Gail era suficient de aproape de pasăre ca să-şi dea 
seama că Gerard scosese chiar el sunetul acela. 
Putea imita perfect tot felul de sunete: sonerii de 
uşă, tonuri de telefon, trasul apei la toaletă. 

— Gerard, te rog... 

Sunet de paşi. Un clinchet şi un scârţăit, ca şi cum 
s-ar fi deschis uşa din faţă. 

— Arăţi bine, scumpo, mi-a fost dor de tine, spuse 
Gerard, imitând vocea soţului ei. 


5 Replică din filmul Psycho (1960), realizat de A. Hitchcock 

— Gerard, începu ea. O voce de femeie: 

— Oh, Richard, a trecut atât de mult... Tăcere. 
Sunetul unui sărut. 

Gail încremeni, uitându-se la Gerard. Papagalul 
continuă, abia  mişcându-şi ciocul. Era ca un 
casetofon. Vocea de femeie: 

— Suntem singuri? 

— Da, spuse soţul ei. Copilul se întoarce abia la 
trei. 

— Şi... ăă... 

— Gail este la o conferinţă în Geneva. 

— Oh, deci avem toată ziua la dispoziţie. Oh, 
Dumnezeule! Alte săruturi. 

Două sunete de paşi. Traversând camera. 

— Vrei să bei ceva? întrebă soţul ei. 

— Poate mai târziu, scumpule. În clipa asta, nu te 
vreau decât pe tine. 

Gail se răsuci şi opri camera video. 

— Acum vrei să-mi faci baie? întrebă Gerard. 

Gail se uită urât la el. 

Uşa dormitorului se auzi închizându-se cu zgomot. 
Scârţâitul arcurilor de la pat. O femeie chicotind şi 
râzând. Alte arcuri scârţâind. 

— Destul, Gerard, spuse Gail. 

— Ştiam eu că ai vrea să ştii, zise el. 


— Urăsc pasărea aia blestemată, zise soţul ei în 
aceeaşi noapte, mai târziu. 

Erau în dormitor. 

— Nu asta contează, spuse ea. N-ai decât să faci 
ce vrei, Richard. Dar nu în casa mea. Nu în patul 
nostru. 

Schimbase deja aşternuturile, dar, chiar şi aşa, nu 
voia să se aşeze în pat. Sau să se apropie de el. 


235 


Stătea într-o parte a camerei, lângă fereastră. Afară 
se vedea traficul din Paris. 

— S-a întâmplat doar o dată, spuse el. 

Lui Gail nu-i plăcea când o minţea. 

— Când am fost eu la Geneva, zise ea. Vrei să-l 
întreb pe Gerard dacă au mai fost şi alte daţi? 

— Nu. Nu amesteca pasărea în asta. 

— Au fost mai multe daţi, spuse ea. 

— Ce vrei să spun, Gail? îmi pare rău, bine? îmi 
pare rău. 

— Nu vreau să spui nimic, zise ea. Vreau să nu se 
mai repete. Vreau să-ţi ţii muierile tale blestemate 
departe de casa asta. 

— Bine, bine. Aşa o să fac. Putem să trecem peste 
asta, acum? 

— Da, zise ea. Putem trece peste asta. 

— Urăsc pasărea aia blestemată. Gail ieşi din 
cameră. 

— Dacă o atingi, te ucid, zise ea. 

— Unde te duci? 

— Afară. 


Se întâlni cu Yoshi Tomizu la apartamentul lui. 
Legătura lor începuse cu un an în urmă şi fusese 
reluată la Geneva. Yoshi avea o soţie şi un copil în 
Tokio şi urma să se întoarcă acolo în toamnă. Aşa că 
era vorba doar de o prietenie cu privilegii. 

— Eşti încordată, spuse el, mângâind-o pe spate. 
Avea nişte mâini minunate. 

— Te-ai certat cu Richard? 

— Nu chiar. Doar puţin. 

Gail se uita la lumina lunii, care pătrundea pe 
fereastră, surprinzător de strălucitoare. 

— Atunci, ce este? întrebă Yoshi. 

— Îmi fac griji pentru Gerard. 

— De ce? _ 

— Richard îl urăşte. Il urăşte cu adevărat. 

— Oh, n-o să facă nimic. Este un animal foarte 
valoros. 

— E în stare să-i facă ceva, spuse ea şi se ridică în 
pat. 

Poate că ar trebui să mă întorc. 

Yoshi ridică din umeri. 

— Dacă crezi... 

— Imi pare rău, zise ea. El o sărută uşor. 

— Fă ce crezi tu că e mai bine. Gail oftă. 

— Ai dreptate, zise ea. Mă port prosteşte. Se 
strecură înapoi sub cuverturi. 

— Spune-mi că sunt prostuţă. Te rog. 

Capitolul 033 


Brad Gordon închise televizorul şi strigă: 

— E deschis. Intră. 

Era amiază. Stătea lungit, în apartamentul lui de 
la etajul trei, din Sherman Oaks, urmărind meciul şi 
aşteptându-l pe tipul care livra pizza. Dar, spre 
surprinderea lui, uşa se deschise şi intră cea mai 
frumoasă femeie pe care o văzuse vreodată. Era 
personificarea eleganţei: cam treizeci de ani, înaltă, 
zveltă, îmbrăcăminte europeană, tocuri nu prea 
înalte. Sexy, dar stăpână pe sine. Brad se aplecă în 
şezlong şi îşi trecu mâna peste barbă, pe care o 
simţi aspră. 

— Îmi pare rău, zise el. Nu aşteptam musafiri... 

— Sunt trimisă de unchiul dumneavoastră, 
domnul Watson, spuse femeia, îndreptându-se 
direct spre el. 

Brad se ridică repede. 

— Mă numesc Măria Gonzales. 

Avea un accent slab, dar lui nu i se părea spaniol. 
Mai mult german. 

— Lucrez la firma care se ocupă de investiţiile 
unchiului dumneavoastră, zise ea, strângându-i 
mâna. 

Brad aprobă din cap, inhalându-i parfumul fin. Nu 
era surprins să audă că lucra pentru unchiul Jack. 
Bătrânul se înconjura cu femei de afaceri frumoase 
şi extrem de competente. 

— Cu ce vă pot ajuta, domnişoară Gonzales? 

— Pe mine, cu nimic, răspunse ea, uitându-se în 
jur, prin apartament, în căutarea unui loc unde să se 
aşeze. 

Decise să rămână în picioare. 

— Dar puteţi face ceva pentru unchiul 
dumneavoastră. 

— Da, sigur. Orice. 

— Nu trebuie să vă reamintesc că unchiul 
dumneavoastră v-a plătit cauţiunea şi va acoperi 
costurile apărării dumneavoastră legale. Cum 
acuzaţia implică sexul cu o minoră, apărarea va fi 
dificilă. 

— Dar mi s-a înscenat... 

Ea ridică o mână. 

— Nu este treaba mea. Ideea e următoarea. 
Unchiul dumneavoastră v-a ajutat de multe ori, de-a 
lungul timpului. Acum, are nevoie de ajutorul, de 
confidenţialitatea dumneavoastră. 

— Unchiul Jack are nevoie de ajutorul meu? 

— Da. 

— Ok. Sigur. 

— Strict confidenţial. 

— Bine. 

— Nu veţi discuta asta cu nimeni. Niciodată. 

— Da. Am înţeles. 

— Nu trebuie să se afle niciodată. Dacă se va afla, 
veţi pierde finanţarea apărării legale. Veţi petrece 
douăzeci de ani în închisoare, ca violator de copii. 
Ştiţi ce înseamnă asta. 

— Da, spuse Brad şi îşi şterse mâinile de 
pantaloni. Înţeleg. 

— Fără greşeli de data asta, Brad. 

— Ok, Ok. Spune-mi ce vrei să fac. 

— Compania ta favorită, BioGen, este pe cale să 
anunţe o descoperire nouă importantă - o genă care 
vindecă dependenţa de droguri. Este primul pas 
spre un produs cu potenţial comercial uriaş şi va 

atrage o finanţare masivă. În prezent, unchiul tău 
deţine o poziţie importantă în companie şi nu vrea 
să şi-o piardă, prin apariţia unor investitori 
suplimentari. Vrea ca acestora să le fie teamă să se 
implice. 

— Da... 

— Din cauza unor veşti rele care să parvină de la 
BioGen. 

— Ce fel de veşti rele? 

— Pentru moment, spuse Măria Gonzales, cel mai 
important produs comercial al companiei BioGen 
este o linie de celule, linia Burnet, pe care a 
cumpărat-o de la UCLA. Linia de celule produce 
citochine, importante pentru tratamentul împotriva 
cancerului. 

— Mda... 

— Contaminarea acestor linii de celule ar fi un 
dezastru. 

Căută în poşetă şi scoase o sticluţă mică de 
plastic, o marcă bine-cunoscută de picături de ochi. 
Sticluţa conţinea un lichid transparent. Deşurubă 
capacul şi puse o singură picătură de lichid pe vârful 
fiecărui deget de la cealaltă mână. 

— Ai înţeles? 

— Da. 

— O picătură pe fiecare deget. Apoi o laşi să se 
usuce. 

— Ok. 

— Intri la BioGen. Cârdurile tale de acces încă 
sunt valabile. Verifici în baza de date ca să găseşti 
locaţiile de depozitare şi cauţi containerele care 
conţin linia Burnet. 

Numărul de depozitare este pe acest cârd. 

Îi întinse un cârd mic, cu numărul 
BGOX6178990QD. 

— Există nişte mostre congelate şi unele vii, în 
incubatoare în-vitro. Mergi la fiecare dintre ele şi... 
le atingi. 

— Doar le ating? Brad se uită la sticlă. 

— Ce e în chestia aia? 

— Nimic care să te rănească. Dar celulelor n-o să 
le placă. 

— Camerele de securitate mă vor înregistra. 
Cârdurile de acces sunt înregistrate. Vor şti că eu 
am făcut-o. 

— Nu şi dacă te duci între unu şi două noaptea. 
Sistemele sunt oprite atunci pentru verificare. 

— Nu, nu sunt. 

— Ba da, sunt. Numai săptămâna asta. 

Brad luă sticla şi o răsuci în mână. 

— Îţi dai seama că au şi un depozit în altă parte, 
pentru linia aceea celulară, spuse el. 

— Tu fă ce-ţi cere unchiul tău, zise ea. Lasă restul 
în seama lui. 

Îşi închise poşeta şi adăugă: 

— Încă ceva. Nu îl suna şi nu îl contacta pe 
unchiul tău în această problemă şi nici în altele. 
Vrea să nu existe înregistrat nici un contact cu tine. 
Clar? 

— Clar. 

— Baftă. Şi îţi mulţumesc, în numele unchiului 
tău. 

Îi strânse mâna din nou şi plecă. 

PÂNĂ LA URMĂ, BLONZII NU VOR DISPĂREA 


Povestea de pe BBC este falsă şi lipsesc dovezile. 
Nici un studiu OMS, nici un studiu german. 
Un banc prost cu blonde pentru 150 de ani. 


Organizaţia Mondială a Sănătăţii (OMS) a negat 
astăzi că ar fi desfăşurat sau ar fi făcut public vreun 
studiu care să prezică dispariţia genei părului blond. 
Conform purtătorului de cuvânt al Naţiunilor Unite, 
“OMS nu cunoaşte modul în care au fost generate 
aceste rapoarte noi, dar vrea să sublinieze că nu 
ştim nimic despre soarta viitoare a blonzilor”. 

Conform Washington Post, povestea de pe BBC a 
fost preluată din relatarea unei agenţii de ştiri 
germane. Această poveste, la rândul ei, se baza pe 
un articol publicat cu doi ani în urmă în revista 
germană pentru femei A//egro,, care cita ca sursă un 
antropolog al OMS. Dar nu există nici o dovadă că 
acel antropolog ar exista. 

“Povestea nu ar fi circulat”, spune Len Euler, 
profesor de mass-media din Georgetown, “dacă 
redactorii de la BBC ar fi făcut o verificare minimă a 
dovezilor”. Unii observatori media au sesizat că 
organizaţiile noi nu mai verifică nimic. “Noi doar 
publicăm comunicatul de presă şi trecem mai 
departe”, remarca un reporter. Un altul, vorbind sub 
acoperirea anonimatului, a spus: “Să fim sinceri, 
este o ştire bună. Precizia ar fi omorât-o”. Cercetări 
ulterioare făcute de site-ul de legende urbane 
Snopes.com a descoperit multiple versiuni ale 
poveştii cu dispariţia blonzilor, care circulă de 150 
de ani, de pe vremea lui Abraham Lincoln. În toate 
cazurile, s-a făcut apel la o pretinsă justificare 

ştiinţifică, pentru a întări credibilitatea poveştii. Un 
exemplu tipic datează din 1906: 


„BLONDELE, CONDAMNATE SĂ DISPARĂ DE PE 
PĂMÂNT 


Maiorul Woodruff cântă prohodul blondelor - E 
ştiinţă 


Fata cu bucle aurii este condamnată, iar peste 
şase sute de ani, blondele vor dispărea total. Soarta 
blondei a fost prezisă azi de maiorul C. E. Woodruff, 
într-o prelegere la Asociaţia pentru Progres Ştiinţific, 
la Universitatea din Columbia... 


“În mod sigur, blondele n-or să dispară, dar asta 
nu se va întâmpla nici cu poveştile care prezic 
dispariţia lor, dacă ne gândim că aceste poveşti au 
fost perpetuate timp de un secol şi jumătate, fără 
nici o bază reală”, spune profesorul Euler. 


Capitolul 034 


Soţia lui Henry Kendall, Lynn, proiecta site-uri 
web, aşa că era de obicei acasă în timpul zilei. Pe la 
trei după-amiaza primi un telefon ciudat. 

— Sunt dr. Marty Roberts, de la Long Beach 
Memorial, spuse o voce. Henry este acasă? 

— E la un meci de fotbal, zise ea. Să-i transmit 
ceva? 

— Am sunat la biroul lui şi pe telefonul mobil, dar 
nu răspunde. 

Tonul doctorului Roberts părea să spună că era 
vorba de ceva urgent. 

— Mă întâlnesc cu Henry peste o oră, spuse Lynn. 
E bolnav, dr. Roberts? 

— Oh, în nici un caz. Este bine. E/ este foarte bine. 
Spuneţi-i să mă sune, vă rog. 

Lynn spuse că o va face. 

Mai târziu, când Henry veni acasă, ea se duse în 
bucătărie, unde el pregătea fursecuri şi lapte pentru 
fiul lor de opt ani, Jamie. 

— Cunoşti pe cineva la Long Beach Memorial 
Hospital? întrebă Lynn. 

Henry clipi. 

— A sunat? 

— Azi după-amiază. Cine este? 

— Un prieten din şcoală. Patolog. Ce a spus? 

— Nimic. A vrut să-l suni tu. 

Lynn se abţinu cu greu să nu-l întrebe pe soţul ei 
despre ce era vorba. 

— Ok, zise el. Mulţumesc. 

Lynn văzu cum Henry aruncă o privire spre 
telefonul din bucătărie, după care se întoarse pe loc 

şi se duse în micul birou pe care îl foloseau 
amândoi. Închise uşa. Îl auzi vorbind încet la telefon. 
Nu reuşi să audă ce spunea. 

Jamie îşi mânca sandvişul. Tracy, fiica lor de 
treisprezece ani, asculta muzică foarte tare, la etaj. 
Lynn strigă pe casa scării: 

— Ceva mai puţină gălăgie, te rog! 

Tracy nu o auzi. Fu nevoită să se ducă la etaj, ca 
să îi repete. 

Când se întoarse, Henry era în sufragerie, 
învârtindu-se dintr-o parte în cealaltă. 

— Trebuie să fac o călătorie, zise el. 

— Ok. Unde? 

— Trebuie să mă duc la Bethesda. 

— S-a întâmplat ceva la INS? 

Institutul Naţional de Sănătate era în Bethesda. 
Henry se ducea acolo de câteva ori pe an, pentru 
conferinţe. 

— Da. 

Ea îl privi cum se învârtea prin cameră. 

— Ai de gând să-mi spui despre ce e vorba, 
Henry? 

— Trebuie să fac nişte cercetări... să verific ceva. 
Trebuie... nu sunt sigur. 

— Trebuie să te duci la Bethesda, dar nu ştii exact 
de ce? 

— E, sigur că ştiu. Este... ăă... e ceva legat de 
Bellarmino. 

Robert Bellarmino era şeful departamentului de 
genetică de la INS şi nu era un prieten al soţului ei. 

— Ce e cu el? 

— Trebuie să... ăâ... trebuie să mă ocup de ceva 
ce a făcut el. 

Lynn se aşeză pe un scaun. 

— Henry, zise ea, te iubesc, dar acum chiar nu 
înţeleg nimic. De ce nu-mi spui... 

— Nu vreau să vorbesc despre asta, spuse el. 
Trebuie să mă întorc acolo, asta e tot. Pentru o 
singură zi. 

— Ai probleme? 

— Am spus că nu vreau să vorbesc despre asta, 
Lynn. Trebuie să mă întorc acolo. 

— Ok... când? 

— Mâine. 

Ea aprobă încet din cap. 

— În regulă. Vrei să îţi rezerv... 

— Am făcut-o deja. Am rezolvat. 

Se opri din mers şi se duse spre ea. 

— Nu vreau să-ţi faci griji, spuse el. 

— E destul de greu, date fiind circumstanţele. 

— Totul este bine. Este vorba doar despre ceva de 
care trebuie să mă ocup, după care totul va fi bine. 

Şi asta fu tot ce îi spuse. 


Lynn era căsătorită cu Henry de cincisprezece ani. 
Aveau doi copii împreună. Ştia mai bine ca oricine 
că Henry era predispus la ticuri nervoase şi accese 
de fantezie. Aceleaşi salturi de imaginaţie care 
făceau din el un bun cercetător îl făceau să fie şi 
puţin isteric. Era înclinat să se autodiagnosticheze 
cu boli îngrozitoare. Mergea la doctorul lui la fiecare 
două săptămâni şi îi dădea telefon chiar şi mai des. 
Era chinuit de dureri, mâncărimi, iritaţii şi temeri 
bruşte, care îl trezeau în miez de noapte. Dramatiza 
problemele mărunte. Un accident minor era o 
încercare letală, dacă îl ascultai pe Henry povestind. 

Aşa încât, deşi comportamentul lui legat de 
călătoria la Bethesda era ciudat, ea era înclinată să 

creadă că era vorba de ceva minor. Se uită la ceas 
şi decise că era timpul să dezgheţe sosul de 
spaghete pentru cină. Nu voia ca Jamie să mănânce 
prea multe fursecuri, ca să nu-şi strice pofta. Tracy 
dăduse iar muzica tare. 

Pe scurt, problemele zilnice reveniră şi îi scoaseră 
din minte pe Henry şi călătoria lui. Ea avea alte 
lucruri de făcut, aşa că se apucă de treabă. 

Capitolul 035 


Henry Kendall ieşi de pe Aeroportul Dulles şi porni 
cu maşina spre nord, pe 267, îndreptându-se spre 
Laboratorul de Primate din Lambertville. Trecu 
aproape o oră până să vadă gardul de sârmă şi 
ghereta de gardă din spatele porţilor duble. Dincolo 
de porţi văzu arţarii uriaşi, care ascundeau 
complexul de clădiri, aflat mai în spate. Lambertville 
era unul dintre cele mai mari laboratoare de 
cercetare pe primate din lume, dar Institutul 
Naţional nu făcea public acest fapt, şi nici locaţia lui. 
Parţial din cauză că cercetările pe primate erau atât 
de mult atacate din punct de vedere politic, şi 
parţial de teama unor acte de vandalism ale 
activiştilor. Henry parcă la poarta exterioară, apăsă 
pe buton şi spuse: 

— Henry Kendall. 

Apoi spuse numărul său de cod. Nu mai fusese 
acolo de patru ani, dar codul era încă valabil. Se 
aplecă afară din maşină, aşa încât camera video să 
îi vadă clar faţa. 

— Mulţumesc, dr. Kendall. 

Poarta se deschise. Trecu şi se opri la a doua 
poartă. Prima se închise în spatele lui. Un paznic 
veni şi îi verifică actele. Henry şi-l amintea vag pe 
individ. 

— Nu vă aşteptam astăzi, dr. Kendall, spuse 
paznicul şi îi întinse un cârd de acces temporar. 

— Mi s-a spus că trebuie să-mi iau nişte lucruri din 
dulap. 

— Mda, vă cred. Lucrurile s-au cam înăsprit aici, 
de când... ştiţi dumneavoastră. 

— Mda, ştiu. 

Se referea la Bellarmino. 

Poarta interioară se deschise şi Henry trecu 
dincolo de ea. Trecu pe lângă clădirea administraţiei 
şi se îndreptă direct spre zona laboratoarelor. 
Cimpanzeii erau ţinuţi înainte în Clădirea B. 
Presupunea că se aflau tot acolo. 

Deschise uşa exterioară şi îşi trecu cârdul de 
acces prin fanta uşii interioare. Înainta pe un coridor 
spre Camera de monitoare B. Era o cameră plină cu 
ecrane, pe care se vedeau toţi cimpanzeii de pe cele 
două etaje ale clădirii. Erau cam optzeci de animale, 
de diverse vârste şi sexe. 

Asistentul veterinar de serviciu era acolo, într-o 
uniformă kaki. Dar era şi Rovak, şeful laboratorului. 
Probabil că fusese anunţat de la poarta din faţă. 
Rovak avea cincizeci de ani, părul de un cenuşiu 
metalic şi o ţinută militară. 

Dar era un cercetător capabil. 

— Chiar mă întrebam când o să apari, spuse 
Rovak. Îşi strânseră mâinile. Părea prietenos. 

— Ai sângele? 

— Da, spuse Henry, aprobând din cap. 

— Blestematul de Bellarmino a făcut spume, 
spuse Rovak. N-a fost aici încă, şi noi credem că 
ştim de ce. 

— Ce vrei să spui? întrebă Henry. 

— Hai să ne plimbăm puţin, spuse Rovak. Henry 
îşi consultă hârtia. 

— O caut pe femela F-402. 

— Nu, spuse RovaKk. Îl cauţi pe puiul femelei F- 
402. Pe aici. 


249 


Porniră pe un coridor lateral. Acesta ducea într-o 
sală mică de antrenament, care era folosită pentru 
experimente scurte, de educaţie cu animale. 

— ÎI ţineţi aici? 

Intrară în sala de antrenament. La prima privire, 
semăna cu o cameră de joacă dintr-o grădiniţă, cu 
jucării în culori vii împrăştiate peste tot şi un covor 
albastru pe podea. Un vizitator obişnuit poate nici 
n-ar fi observat că jucăriile erau făcute dintr-un 
plastic dur, rezistent la impact. Pe una dintre laturi 
existau nişte pereţi de observare din sticlă. Din 
difuzoare se auzea Mozart. 

— li place Mozart, spuse Rovak, ridicând din 
umeri. 

Intrară într-o cameră mai mică, din lateral. Un 
fascicul de lumină intra prin tavan. În centru era o 
cuşcă de 1,5 pe 1,5 metri. lnăuntru stătea un 
cimpanzeu tânăr, cam de mărimea unui copil de 
patru ani. Faţa cimpanzeului era mai plată decât era 
normal, iar pielea palidă. Insă se vedea clar că era 
un cimpanzeu. 

— Bună, Dave, zise Rovak. 

— Bună, spuse cimpanzeul. 

Avea o voce guturală. Se întoarse spre Henry şi 
întrebă: 

— Tu eşti mama mea? 


Henry Kendall rămase fără grai. Bărbia i se mişca, 
dar nu rostea nici un cuvânt. 

— Da, el este, Dave, spuse Rovak. Se întoarse 
spre Henry şi adăugă: 

— Îl cheamă Dave. 

Cimpanzeul îl privea fix pe Henry. Îl privea tăcut, 
stând acolo, în cuşcă, ţinându-şi degetele de la 
picioare cu cele de la mâini. 

— Ştiu că e un şoc, spuse Rovak. Gândeşte-te ce 
au simţit cei de aici când au aflat. Veterinarul era 
gata să leşine. 

Nimeni n-a avut habar că ar fi diferit până când, 
din senin, a ieşit negativ la un test pentru 
detectarea acidului sialic. 

L-au repetat, crezând că fusese o eroare. Dar n-a 
fost nici o greşeală. Şi apoi a început să vorbească, 
în urmă cu trei luni. 

Henry oftă. 

— Vorbeşte bine, spuse Rovak. Are ceva 
probleme cu timpurile verbelor. Dar nimeni nu l-a 
învăţat. De fapt, a fost ţinut departe de toţi cei de 
aici. Vrei să-i dau drumul? 

Kendall ezită. 

— Este, ăă... 

Cimpanzeii puteau fi răi şi agresivi. Chiar şi cei 
mici puteau fi periculoşi. 

— Oh, sigur, e foarte docil. Nu e un cimpanzeu, 
da? Deschise cuşca şi zise: 

— Hai afară, Dave. 

Dave ieşi ezitând, ca un om eliberat din 
închisoare. Părea să-i fie frică să se afle în afara 
cuştii. Se uită la Henry. 

— Voi locui cu tine? 

— Nu ştiu, spuse Henry. 

— Nu-mi place cuşca. 

Întinse laba şi îl prinse pe Henry de mână. 

— Putem merge să ne jucăm? 

Merseră în camera de joacă. Dave îl conducea. 

— Aşa face de obicei? întrebă Henry. 

— Exact. lese cam o oră pe zi. De cele mai multe 
ori cu veterinarul. Uneori cu mine. 

Dave se duse la jucării şi începu să le aranjeze în 
forme. Un cerc, apoi un pătrat. 

— Mă bucur că ai venit să-l vezi, spuse Rovak. 
Cred că e important. 

— Ce se va întâmpla cu el? 

— Tu ce crezi? Chestia asta e al dracu' de ilegală, 
Henry. O primată superioară transgenică? Ştii că 
Hitler a încercat să împerecheze un om cu un 
cimpanzeu. Şi Stalin a încercat. Ai putea spune că ei 
au pus bazele domeniului. Să vedem: Hitler, Stalin şi 
acum un cercetător american de la INS? În nici un 
caz, prietene. 

— Şi atunci ce... 

— Acesta e un experiment neautorizat. Care 
trebuie încheiat. 

— Glumeşti? 

— Eşti la Washington şi ai în faţă o dinamită 
politică, zise Rovak. INS are deja probleme legate de 
finanţare cu administraţia curentă. Dac-ar transpira 
ceva, fondurile ar fi reduse la o zecime. 

— Dar animalul ăsta e extraordinar, spuse Henry. 

— Şi neautorizat. Pe ei atât îi interesează. Rovak 
clătină din cap. 

— Nu deveni sentimental. Ai un experiment 
trans-genic care nu a fost autorizat, iar 
regulamentele spun explicit că orice experiment 
neaprobat de consiliu va fi terminat imediat, fără 
excepţii. 

— Şi cum o să...? 

—  Morfină, intravenos. Nu va simţi nimic, zise 
Rovak. Nu trebuie să-ţi faci probleme. Vom avea 

grijă de el. lar după incinerare, nu va mai exista nici 
o dovadă că s-a întâmplat ceva. 

Făcu semn cu capul spre Dave şi adăugă: 

— De ce nu te duci să te joci cu el puţin? Îi va face 
plăcere compania. S-a plictisit de noi. 


Jucară un fel de joc de dame improvizat, folosind 
jucării pe care le treceau unele peste celelalte, în 
timp ce stăteau amândoi pe podea. Henry observa 
detaliile: mâinile lui Dave, care erau de proporţia 
celor umane, picioarele, cu care putea apuca, la fel 
ca un cimpanzeu, ochii, care aveau pete albastre, şi 
zâmbetul, care nu era chiar uman, dar nici chiar de 
maimuţă. 

— E amuzant, spuse Dave. 

— Asta din cauză că tu câştigi. 

Henry nu înţelegea prea bine regulile, dar îşi 
spusese că trebuia să-l lase pe Dave să câştige. Aşa 
făcea şi cu copiii lui. 

Apoi, îşi spuse: “Şi el e copilul meu”. 


Nu gândea limpede, ştia asta. Acţiona din instinct. 
Era conştient că privea foarte atent cum Dave era 
dus înapoi în cuşca lui, modul în care era încuiat cu 
o încuietoare cu cod numeric, felul... 

— Lasă-mă să-i strâng din nou mâna, spuse 
Henry. Deschide. 

— | ţi faci rău degeaba, zise Rovak. Şi n-o să-i fie 
bine nici lui. 

— Vreau doar să-i strâng mâna. 

Rovak oftă şi descuie. Henry îl urmări. Codul era 
01-05-04. 

li strânse mâna lui Dave şi îi spuse la revedere. 

— Vii şi mâine? întrebă Dave. 

— Curând, spuse Henry. 

Dave se întoarse cu spatele şi nu se uită la Henry 
când acesta ieşi din cameră şi închise uşa. 

— Ştii ceva, trebuie să fii recunoscător că nu eşti 
judecat şi aruncat în închisoare, spuse Rovak. Să nu 
faci vreo prostie. Ne ocupăm noi. Tu du-te şi vezi-ţi 
de treburile tale. 

— Ok, spuse Henry. Mulţumesc. 

Ceru să rămână în clădire până la ora avionului 
său spre casă. ÎI duseră într-o cameră cu un terminal 
pentru cercetători. Işi petrecu după-amiaza citind 
despre Dave, precum şi toate adnotările din dosarul 
acestuia. Printă tot dosarul. Se plimbă prin clădire, 
merse la baie de câteva ori, aşa încât paznicii să se 
obişnuiască să-l vadă pe monitoare. 

Rovak plecă acasă la patru, oprindu-se în drum ca 
să-şi ia la revedere. Veterinarii şi paznicii se 
schimbau la şase. La cinci şi jumătate după-amiaza, 
Henry se întoarse în sala de antrenament şi se duse 
direct la uşa lui Dave. 

Descuie cuşca. 

— Bună, mamă, spuse Dave. 

— Bună, Dave. Ţi-ar plăcea să faci o călătorie? 

— Da, zise Dave. 

— Ok. Să faci exact ce îţi spun eu. 


Cercetătorii se plimbau deseori cu cimpanzeii mai 
blânzi, uneori ţinându-i de mână. Henry merse cu 
Dave pe coridorul de antrenament, deplasându-se 
cu un pas calm şi ignorând camerele video. Cotiră 
pe coridorul principal şi se îndreptară spre uşa de 
ieşire. Işi trecu cârdul de acces prin fanta uşii 
interioare, îl lăsă pe Dave să treacă şi deschise uşa 

exterioară. Aşa cum se aştepta, nu se auzi nici o 
alarmă. 

Laboratorul din Lambertville era proiectat ca să 
nu poată pătrunde intruşii şi ca să împiedice 
animalele să evadeze, dar nu ca să-i împiedice pe 
cercetători să scoată animale de acolo. De fapt, din 
diverse motive, cercetătorii aveau nevoie uneori să 
scoată animalele fără prea multă birocraţie. Aşa că 
Henry îl aşeză pe Dave pe podeaua maşinii lui, în 
spate, şi conduse până la poartă. 

Era ora schimbului şi o mulţime de maşini intrau 
şi ieşeau. 

Henry îşi predă cârdul de acces şi ecusonul. 
Paznicul de serviciu spuse: 

— Mulţumesc, dr. Kendall. 

Şi Henry ieşi cu maşina în peisajul dealurilor verzi 
din vestul Marylandului. 


— Vii înapoi cu maşina? De ce? întrebă Lynn. 

— E o poveste lungă. 

— De ce, Henry? 

— N-am de ales. Trebuie să vin cu maşina. 

— Te porţi foarte ciudat, Henry, zise ea. Ştii asta. 

— E vorba de o problemă morală. 

— Ce problemă morală? 

— Am o responsabilitate. 

— Ce responsabilitate? La naiba, Henry... 

— E o poveste lungă, scumpo, spuse el. 

— Ai mai spus asta. 

— Crede-mă, vreau să îţi spun totul, zise el. Chiar 
vreau. Dar trebuie să aştepţi până ajung acasă. 

— Este mama ta? întrebă Dave. 

— Cine e în maşină cu tine? spuse Lynn. 

— Nimeni. 

— Cine a vorbit? Vocea aia răguşită. 

— Chiar nu pot să-ţi explic, zise Henry. Trebuie să 
aştepţi până ajung acasă, iar atunci o să înţelegi. 

— Henry... 

— Trebuie să închid, Lynn. Pupă-i pe copii. 

Şi închise. 

Dave îl privea cu nişte ochi răbdători. 

— Era mama ta? 

— Nu. Altcineva. 

— E furioasă? 

— Nu, nu. Ţi-e foame, Dave? 

— Curând. 

— Ok, găsim un drive-în. Dar, până atunci, trebuie 
să-ţi pui centura de siguranţă. 

Dave păru nedumerit. Henry trase pe marginea 
drumului şi îi prinse centura de siguranţă. Nu prea i 
se potrivea. Dave era puţin mai mare decât un copil. 

— Nu-mi place, spuse el şi începu să tragă de 
centură. 

— Trebuie să o porţi. 

— Nu. 

— Îmi pare rău. 

— Vreau să mă întorc. 

— Nu poţi să te întorci, Dave. 

Dave încetă să se mai agite. Se uita pe fereastră. 

— E întuneric. 

Henry îşi trecu mâna peste capul animalului, prin 
blana scurtă. Simţi cum Dave se linişti când făcu 
asta. 

— E în regulă, Dave. O să vezi c-o să fie bine, 
acum. 

Henry intră din nou pe şosea şi porni spre vest. 

Capitolul 036 


— Ce vrei să spui? întrebă Lynn Kendall, 
uitându-se la Dave, care stătea liniştit pe canapeaua 
din camera de zi. Maimuţa asta e fiul tău? 

— Păi, nu chiar... 

— Nu chiar? 

Începu să se învârtă prin cameră. 

— Ce naiba înseamnă asta, Henry? 

Fusese o după-amiază normală de sâmbătă. Fiica 
lor adolescentă, Tracy, era în curtea din spate, 
bronzându-se şi vorbind la telefon, în loc să-şi facă 
temele. Fratele ei, Jamie, se bălăcea în bazinul lui 
mic. Lynn petrecuse ziua în casă, terminând un 
proiect cu termen limită strâns. Lucrase din greu la 
el în ultimele trei zile, aşa că fusese surprinsă când 
deschisese uşa de la intrare şi soţul ei intrase, 
ţinând un cimpanzeu de mână. 

— Henry? Este fiul tău sau nu? 

— Este, într-un fel. 

— Într-un fel. E clar. Mă bucur că am lămurit asta. 

Se învârti pe loc şi se încruntă la el. Un gând oribil 
îi trecuse prin cap. _ 

— Stai puţin. Stai numai puţin. Incerci să îmi spui 
că ai făcut sex cu o... 

— Nu, nu, zise soţul ei, ridicând mâinile. Nu, 
scumpo. Nimic de genul ăsta. A fost doar un 
experiment. 

— Doar un experiment. Dumnezeule! Un 
experiment? 

Ce fel de experiment, Henry? 


257 


Maimuţa stătea  încovrigată, ţinându-se de 
degetele de la picioare. Se uita în sus, la cei doi 
adulţi. _ 

— Încearcă să nu tipi, zise Henry. Îl deranjează. 

— Eu îl deranjez pe el? îl deranjez? Este o 
maimuţă, Henry, fir-ar să fie! 

— Un simian. 

— Simian, maimuţă... Henry, ce caută aici? De ce 
se află în casa noastră? 

— Ei bine... eu nu... De fapt, a venit ca să stea la 
noi. 

— A venit să stea la noi. Aşa, din senin. Ai un fiu 
maimuţă şi nu ai ştiut nimic despre asta. Şi, 
dintr-odată, a venit cu tine. Grozav. Foarte raţional. 
Foarte normal. Oricine poate înţelege asta. De ce nu 
mi-ai spus, Henry? Oh, lasă, mai bine să fie o 
surpriză. Vin cu maşina acasă, cu fiul meu maimuţă, 
dar o să-ţi spun când intru pe uşă. Grozav, Henry. 
Mă bucur că am participat la toate acele şedinţe de 
terapie despre intimitate şi comunicare. 

— Lynn, îmi pare rău... 

— Ţie îţi pare întotdeauna rău. Henry, ce-o să faci 
cu el? O să-l duci la grădina zoologică sau ce? 

— Nu-mi place la grădina zoologică, spuse Dave, 
vorbind pentru prima dată. 

— Nu te-am întrebat pe tine, zise Lynn. Nu te 
băga în asta. 

Apoi, îngheţă. 

Se întoarse spre el. 

Holbându-se. 

— Vorbeşte? 

— Da, zise Dave. Eşti mama mea? 

Lynn Kendall nu leşină de-a binelea, dar începu să 
tremure, iar când genunchii i se înmuiară, Henry o 
prinse şi o ajută să se aşeze în fotoliul ei favorit, cu 
faţa spre măsuţa de cafea de lângă canapea. Dave 
nu se mişcă. 

Doar îi privea, cu ochii mari. Henry se duse în 
bucătărie, îi pregăti soţiei sale nişte limonada şi i-o 
aduse. 

— Uite, bea asta, zise el. 

— Dă-mi un martini, la naiba. 

— Zilele alea au trecut, scumpo. 

Lynn era înscrisă în programul de reabilitare a 
alcoolicilor. 

— Nu ştiu de care zile vorbeşti, spuse ea. Se uita 
fix la Dave. 

— Vorbeşte. Maimuţa vorbeşte. 

— Simianul. 

— Îmi pare rău că te-am supărat, îi spuse Dave. 

— Mulţumesc, ăăă... 

— Îl cheamă Dave, spuse Henry. Nu foloseşte 
întotdeauna corect timpurile verbale. 

— Uneori oamenii sunt deranjaţi de mine, zise 
Dave. Se simt rău. 

— Dave, spuse ea. Nu e vorba de tine, scumpule. 
Tu pari foarte drăguţ. E vorba de el. 

Întinse degetul mare în direcţia lui Henry. 

— Căcănaru' ăla. 

— Ce este un cră-cănar? 

— Probabil că nu a auzit niciodată cuvinte urâte, 
spuse Henry. Trebuie să ai grijă cu limbajul. 

— Cum să ai grijă cu limbajul? întrebă Dave. 
Înseamnă nişte sunete. Cum poţi să ai grijă de 
sunete? 

— Sunt foarte confuză, zise Lynn, lăsându-se în 
fotoliu. 

— Este o expresie, spuse Henry. O figură de stil. 

— Oh, înţeleg, zise Dave. 

Se lăsă tăcere. Soţia lui oftă. Henry o bătea pe 
braţ: E 

— Aveţi copaci? întrebă Dave. Imi place să mă 
caţăr în copaci. 


În clipa aceea, Jamie intră în casă. 

— Hei, mami, am nevoie de un prosop... Se 
întrerupse, holbându-se la cimpanzeu. 

— Bună, zise Dave. 

Jamie clipi, dar îşi reveni repede. 

— Hei, marfă! spuse el. Eu sunt Jamie. 

— Numele meu e Dave. Aveţi copaci în care să 
mă caţăr? 

— Sigur! Unul mare! Vino! 

Jamie porni spre uşă. Dave se uită întrebător la 
Lynn şi la Henry. 

— Du-te, spuse Henry. E în regulă. 

Dave sări de pe canapea şi alergă spre uşă, 
urmându-l pe Jamie. 

— De unde ştii că n-o să fugă? întrebă Lynn. 

— Nu cred c-o să facă asta. 

— Pentru că e fiul tău... 

Uşa se trânti cu zgomot. Afară o auziră pe fiica lor 
ţipând ascuţit. 

— Ce-i asta? 

Îl auziră pe Jamie spunând: 

— E un cimpanzeu şi o să ne căţărăm în copaci. 

— De unde.-l ai, Jamie? 

— E al lui taţi. 

— Nu muşcă? 

Nu auziră răspunsul lui Jamie, dar văzură pe 
fereastră cum ramurile copacului se mişcau şi se 
legănau. De afară se auzeau chicoteli şi râsete. 

— Ce-o să faci cu el? zise Lynn. 

— Nu ştiu, spuse Henry. 

— Ei bine, nu poate să rămână aici. 

— Ştiu asta. _ 

— N-am vrut să am un câine în casă. In mod sigur 
nu o să vreau o primată. 

— Ştiu. 

— În plus, nu e loc pentru el. 

— Ştiu. 

— E o mare porcărie, zise ea. 

El nu spuse nimic, ci doar aprobă din cap. 

— Cum naiba s-a întâmplat asta, Henry? 

— E o poveste lungă, zise el. 

— Ascult. 


— Când genomul uman a fost decodat, explică el, 
savanții au descoperit că genomul unui cimpanzeu 
era aproape identic cu cel al omului. Tot ce 
diferenţiază cele două specii sunt cinci sute de 
gene. 

Bineînţeles, numărul putea fi înşelător, pentru că 
fiinţele umane şi aricii de mare au, de asemenea, 
multe gene în comun. De fapt, aproape toate 
creaturile de pe Pământ au zeci de mii de gene 
comune. Există o unitate importantă a tuturor 
formelor de viaţă, din punct de vedere genetic. 

Aşa că asta trezise un mare interes faţă de ceea 
ce crea diferenţele dintre specii. Cinci sute de gene 
nu erau multe, şi totuşi părea să existe un mare abis 
între cimpanzei şi fiinţele umane. 

— Multe specii se pot încrucişa, producând hibrizi 
- leii şi tigrii, leoparzii şi jaguarii, delfinii şi balenele, 
bivolii şi vacile, zebrele şi caii, cămilele şi lamele. 
Urşii grizzly şi cei polari se împerechează uneori, 
rezultând grolari. Aşa că se punea întrebarea dacă 
cimpanzeii şi oamenii pot hibridiza, pentru a crea un 
ompanzeu. Răspunsul pare să fie negativ. 

— A încercat cineva? 

— De multe ori. Încă din anii 1920. Dar chiar dacă 
hibridizarea era imposibilă, explică Henry, se puteau 
totuşi insera gene umane direct într-un embrion de 
cimpanzeu, pentru crearea unui animal transgenic. 

Cu patru ani în urmă, când era în practică la 
Institutul Naţional de Sănătate, Henry studiase 
autismul şi voise să afle ce gene erau responsabile 
de diferenţa dintre capacităţile de comunicare ale 
oamenilor şi ale simienilor. 

— Pentru că cimpanzeii pot comunica, spuse el. 
Au o serie de strigăte şi de gesturi cu mâinile. Se 
pot organiza în grupuri de vânătoare foarte eficiente 
pentru uciderea animalelor mici. Aşa că au 
comunicare, dar nu şi limbaj. Ca autiştii în stare 
gravă. Asta mă interesa. 

— Şi ce ai făcut? întrebă soţia lui. 

În laborator, inserase, la microscop, gene umane 
într-un embrion de cimpanzeu. Genele lui. 

— Inclusiv gene pentru vorbire? întrebă ea. 

— De fapt, toate genele. 

— l-ai inserat toate genele tale. 

— Nu mă aşteptam ca acest experiment să 
ajungă la naşterea propriu-zisă, spuse el. Eu 
încercam să obţin un fetus. 

— Un fetus, nu un animal? 

Dacă fetusul transgenic supravieţuia opt sau nouă 
săptămâni înainte să fie avortat spontan, ar fi 
existat o diferenţiere suficientă ca să poată diseca 
fetusul şi să avanseze în înţelegerea vorbirii la 
maimuțe. 

— Te aşteptai ca fetusul să moară? 

— Da. Speram doar să-l ţină suficient de mult ca 
să... 

— Şi apoi aveai de gând să tai fetusul? 

— Să îl disec, da. 

— Genele tale proprii, propriul tău fetus... ai făcut 
asta ca să ai ceva de disecat? 

Se uita la el ca şi cum ar fi fost un monstru. 

— Lynn, a fost un experiment. Facem genul ăsta 
de lucruri tot... 

Se întrerupse. Nu avea rost să dea amănunte. 

— Ascultă, genele mele erau la îndemână. Nu 
trebuia să mai obţin permisiunea nimănui ca să le 
folosesc. Era un experiment. Nu era vorba de mine. 

— Acum este, zise ea. 


Întrebarea la care încerca Henry să răspundă era 
fundamentală. Cimpanzeii şi oamenii se 
desprinseseră dintr-un strămoş comun, cu şase 
milioane de ani în urmă. lar savanții observaseră de 
mult timp că cimpanzeii semănau cel mai mult cu 
fiinţele umane, în stadiul de fetus. Asta sugerase că 
oamenii erau diferiţi de cimpanzei parţial din cauza 
diferenţei de dezvoltare intrauterină. Dezvoltarea 
umană putea fi privită drept întreruptă, în cazul 
stării de fetus a cimpanzeilor. Unii oameni de ştiinţă 
credeau că avea legătură cu dezvoltarea ulterioară 
a creierului uman, care se dublează în primul an 
după naştere. Dar Henry era interesat de vorbire, iar 

pentru ca să poată apărea vorbirea, corzile vocale 
trebuia să se deplaseze din gură în jos, pe gât, 
creând o cutie vocală. Asta se întâmpla la oameni, 
însă nu şi la cimpanzei. Intreaga secvenţă de 
dezvoltare era extraordinar de complicată. 

Henry spera să extragă un fetus transgenic şi să 
obţină din acesta ceva informaţii referitoare la ce 
producea la oameni acea dezvoltare care făcea 
vorbirea posibilă. Acesta fusese planul lui 
experimental iniţial. 

— De ce n-ai scos fetusul, aşa cum intenţionai? îl 
întrebă Lynn. 

Pentru că în acea vară câţiva cimpanzei 
contractaseră o encefalită virală, iar cimpanzeii 
sănătoşi fuseseră mutaţi de acolo, pentru carantină. 
Fuseseră duşi în diverse laboratoare de pe Coasta 
de Est. 

— N-am mai auzit nimic despre embrionul pe 
care-l  implantasem. Am presupus că femela 
avortase spontan, în carantină, pe undeva, şi că 
materialul fetal fusese aruncat. Nu puteam pune 
prea multe întrebări... 

— Pentru că făcuseşi ceva ilegal. 

— Mă rog, e un cuvânt cam dur. Am presupus că 
experimentul a eşuat şi că totul se terminase. 

— Dar n-a fost aşa. 

— Nu, spuse el. Se pare că nu. 

De fapt, femela născuse un pui la termen şi cele 
două animale fuseseră trimise înapoi la Bethesda. 
Puiul de cimpanzeu păruse normal din toate 
punctele de vedere. Pielea lui era puţin mai palidă, 
în special în jurul gurii, unde nu avea păr. Dar 
cimpanzeii diferă foarte mult în pigmentaţie. Nimeni 
nu dăduse importanţă. 

După ce-a crescut, puiul n-a mai părut la fel de 
normal. Faţa, care fusese iniţial plată, nu începuse 
să se bombeze, odată cu vârsta. Trăsăturile faciale 
rămăseseră infantile. Totuşi, nimeni nu se întrebase 
în legătură cu aspectul puiului... până când au 
descoperit, la un examen obişnuit al sângelui, că 
puiul dădea rezultate negative la enzima Gc a 
acidului sialic. Cum toţi simienii aveau acea enzimă, 
testul era evident greşit, aşa că îl repetaseră. leşise 
din nou negativ. Puiul de cimpanzeu nu avea enzima 
respectivă. 

— Absența acelei enzime este o caracteristică 
umană, zise Henry. Acidul sialic este un fel de zahăr. 
Nici un om nu are forma Gc a acidului sialic. lar toţi 
simienii o au. 

— Dar acest pui, nu. 

— Exact. Aşa că au făcut o examinare totală a 
ADN-ului şi au realizat rapid că puiul nu avea acea 
diferenţă obişnuită de 1,5% a genelor, faţă de 
fiinţele umane. Diferenţele erau mult mai mici. Şi au 
început să pună totul cap la cap. 

— Şi au comparat ADN-ul cimpanzeului cu al 
tuturor celor care lucraseră în laborator. 

— Da. 

— Şi au descoperit că se potrivea cu ADN-ul tău. 

— Da. Biroul lui Bellarmino mi-a trimis o mostră 
acum câteva săptămâni. Presupun că voiau să mă 
avertizeze. 

— Ce ai făcut? 

— Am dus-o unui prieten, pentru analiză. 

— Prietenul tău din Long Beach? 

— Da. 

— Şi Bellarmino? 

— El nu vrea să fie făcut responsabil atunci când 
se va afla. 

Clătină din cap. 

— Veneam cu maşina acasă şi eram la vest de 
Chicago, când am primit un apel de la Rovak, un tip 
de la laboratorul de animale. Şi el a spus că n-am 
decât să mă descurc singur în problema asta. Asta-i 
poziţia lor. E problema mea, nu a lor. 


Lynn se încruntă. 

— Dar asta nu e o descoperire importantă? N-ar 
trebui să te facă faimos în întreaga lume? Ai creat 
prima maimuţă transgenică. 

— Problema e că pot fi sancţionat, zise Henry, sau 
chiar băgat la închisoare. Pentru că nu am avut 
permisiunea comitetului care supraveghează 
cercetarea pe primate. Pentru că INS interzice acum 
experimentele transgenice pe orice animal, cu 
excepţia şobolanilor. Pentru că toţi ticniţii care se 
împotrivesc experimentelor genetice şi alimentelor 
modificate genetic vor protesta puternic. Pentru că 
INS nu vrea să fie implicat în nici un fel şi va nega că 
ştie ceva. 

— Aşa că nu poţi să spui nimănui cum a apărut 
Dave? Asta e o problemă, Henry, pentru că n-o să-l 
poţi ţine niciodată ascuns. 

— Ştiu, zise el, pe un ton nefericit. 

— Tracy e la telefon chiar în clipa asta, 
spunându-le tuturor prietenelor ei despre maimutica 
dulce din curtea ei. 

— Da... 

— Prietenele ei vor fi aici în câteva minute. Cum 
le vei explica existenţa lui Dave? Pentru că după 
fete vor veni reporterii. 

Lynn se uită la ceas. 

— Intr-o oră, maximum două. Ce-o să le spui? 

— Nu ştiu. Poate... O să le spun că experimentul a 
fost făcut într-o altă ţară. În China. Sau în Coreea de 
Sud. Şi că ei l-au trimis aici. 

— Şi Dave ce va spune, când reporterii vor vorbi 
cu el? 

— O să-i spun să nu discute cu ei. 

— Reporterii n-or să se dea bătuţi, Henry. Se vor 
posta în faţa casei, cu obiectivele lor imense. Se vor 
învârti în elicoptere pe deasupra. Vor fi în următorul 
avion spre China sau Coreea, ca să vorbească cu cel 
care a făcut asta. lar când nu vor găsi acea 
persoană... atunci? 

Se uită lung la el, apoi se duse spre uşă. Se uită în 
grădină, unde Dave se juca cu Jamie. Cei doi ţipau şi 
se legănau printre crengi. Rămase tăcută pentru o 
clipă. 

— Ştii, pielea lui e destul de palidă, zise ea după 
aceea. 

— Ştiu. 

— Faţa este plată, aproape umană. Cum ar arăta 
tuns? 


Şi aşa a apărut sindromul Gandler-Kreukheim, o 
mutație genetică rară care producea o statură mică, 
păr corporal excesiv şi diformităţi faciale care 
duceau la asemănarea cu un simian. Sindromul era 
atât de rar, încât fusese observat de numai patru ori 
în ultimul secol. Prima dată, într-o familie aristocrată 
ungară, la Budapesta, în 1923. Doi copii se 
născuseră cu acel sindrom şi fuseseră descrişi în 
literatura medicală de un doctor austriac, dr. Emil 
Kreukheim. A doua apariţie se produsese la un copil 

eschimos născut în Alaska, în 1944. Un al treilea 
copil, o fată, se născuse în Sao Paulo, în 1957, dar 
murise din cauza unei infecţii, la câteva săptămâni 
după naştere. Un al patrulea copil, în Bruges, Belgia, 
în 1988, fusese văzut pentru scurt timp de presă, 
după care dispăruse. Nu se ştia unde se afla acum. 

— Imi place asta, zise Lynn, tastând pe laptopul 
ei. Care este numele acelui sindrom legat de păr? 
Păr excesiv? 

— Hipertricoza, zise Henry. 

— Corect, spuse ea, continuând să tasteze. Deci, 
Gandler-Kreukheim este înrudit cu... hipertricoza. De 
fapt... cu langinoza hipertricoza congenitală. Şi au 
fost raportate numai cincizeci de cazuri, în ultimele 
patru sute de ani. 

— Scrii sau citeşti chestiile astea? 

— Şi una, şi alta, spuse ea, lăsându-se pe spate. 
Ok, asta e tot ce ne trebuie pentru moment. Ar fi 
bine să-i spui lui Dave. 

— Ce să-i spun? 

— Că este om. Probabil că el oricum asta crede. 

— Ok, zise Henry şi se îndreptă spre uşă. Chiar 
crezi că o să meargă? 

— Sunt sigură că o să meargă, spuse Lynn. 
California are legi împotriva invadării intimităţii 
copiilor cu nevoi speciale. Mulţi dintre aceşti copii au 
malformații grave. Au destule de înfruntat când 
cresc şi merg la şcoală, fără să mai pui la socoteală 
şi stresul apariţiilor în presă. Se plătesc daune mari, 
în cazurile în care presa face aşa ceva. Aşa c-or să 
se abţină. 

— Poate, zise el. 

— E tot ce putem face pentru moment, zise ea şi 
începu să tasteze din nou. 

Henry se opri la uşă. 

— Dacă Dave este o fiinţă umană, nu vom putea 
să-l trimitem la un circ. 

— Oh, nu, spuse Lynn. Nu, nu. Dave locuieşte cu 
noi. Face parte din familia noastră acum... 
mulţumită ţie. Nu avem de ales. 

Henry ieşi. Tracy şi prietenele ei stăteau sub pom 
acum, arătând spre ramuri. 

— Uitaţi-vă la maimuţă! Uite-o! 

— Nu, le zise Henry. Nu este o maimuţă. Şi vă rog 
să nu îl faceţi să se simtă stânjenit. Dave suferă de 
un sindrom genetic rar... 

Şi le explică, în timp ce ele îl priveau cu ochii 
măriţi. 


Jamie avea un pat pe rotile, pe care-l folosea când 
rămânea vreun prieten de-al lui peste noapte. Lynn 
îl scoase şi Dave dormi pe el, lângă Jamie. Ultimele 
lui cuvinte fură: 

— E foarte moale. 

După care adormi aproape imediat, în timp ce 
Lynn îşi trecea mâinile, mângâietor, prin părul lui. 

— E atât de marfă, mami, spuse Jamie. E ca şi 
cum aş avea un frate. 

— Nu-i aşa? 

Lynn stinse lumina şi închise uşa. Când, mai 
târziu, îi verifică, văzu că Dave îşi strânsese 
cearceafurile în jurul lui, într-un cerc, făcând un fel 
de culcuş în mijlocul patului. 


— Nu, zise Tracy, stând în bucătărie, cu mâinile în 
şolduri. Nu poate locui în casa noastră. Cum ai putut 
să-mi faci una ca asta, tată? 

— Ce anume? 

— Ştii ce-or să spună ceilalţi copii. Este o maimuţă 
care arată ca un om, tată. Şi vorbeşte ca tine, atunci 
când ai nasul înfundat. 

Era gata să izbucnească în lacrimi. 

— Este rudă cu tine, nu-i aşa? continuă ea. Are 
genele tale. 

— Haide, Tracy... 

— Sunt atât de stânjenită, zise ea şi începu să 
suspine. Aveam ocazia să devin majoretă. 

— Tracy, spuse el, sunt sigur că vei... 

— Asta era anul meu, tată! 

— Incă mai este. 

— Nu şi cu o maimuţă în casă! 

Se duse la frigider să îşi ia o Coca-Cola şi se 
întoarse, încă suspinând. În clipa aceea intră mama 
ei. 

— Nu este o maimuţă, spuse Lynn cu fermitate. 
Este un băieţel nefericit, care suferă de o boală 
gravă. 

— Da, mamă, sigur că da. 

— Du-te şi caută singură pe Google. 

— Asta o să şi fac! 

Suspinând în continuare, se duse la computer. 
Henry îi aruncă o privire lui Lynn, apoi se duse să se 
uite peste umărul fiicei lui. 


O forma de hipertricoză raportată în 1923 
(Ungaria) 


Sindromul Gandler-Kreukheim, luni 1/ian0685:05 
p.m. 

Fără îndoială, hirsutismul este un efect secundar 
al QT/TD. Cazurile din Ungaria nu reprezintă 
induraţie conform cu... 

Dot.gka.org/9872767/9877676/490056 - 22K — 
Cached — Similar pages 


Sindromul Gandler-Kreukheim - Procesul 
eschimoşilor (1944) 


În zilele epidemiei de tuberculoză din timpul celui 
de-al Doilea Război Mondial, un băieţel eschimos, 
suferind de Gandler-Kreukheim, în oraşul Sanduk din 
nordul Alaskăi, a fost tratat de un doctor local... 


dot.gks.org/FAQ_G-K_S/7844908inuit 41K - 
Cached - Similar pages 


O prostituată naşte un copil-maimuţă în Beijing 


New Chină Post raportează un copil cu păr de 
maimuţă, cu picioare şi mâini mari, născut de o 
prostituată mongolă, care pretinde că s-a 
împerecheat cu o maimuţă rusească pentru bani. 
Întrebarea este dacă acest sindrom Gandler- 
Kreukheim, o boală extrem de rară... 


Dot.gks.org/4577878/9877676/490056 - 66K - 
Cached - Similar pages 


Omul-maimuţă” din Delhi - Un nou caz de 
Gandler-Kreukheim? 


Hindustan Times raportează un bărbat cu 
aspectul şi agilitatea unei maimute, capabil să sară 
de pe un acoperiş pe altul, speriind locuitorii din 
zonă. 3 000 de poliţişti chemaţi ca să... 

Dot.gks.org/4577878/9877676/490056 - 66K - 
Cached - Similar pages 


Syndrome Gandler-Kreukheim - De la Belgique. 


Ressemblant a un singe, l'image du jeune garcon 
est apparue partout dans la presse de Bruxelles 
comme les publications dispersees â Paris et a 
Bonn. Apres 1989, l'enfant dont le nom etait Gilles, 
est dispăru de la vue publique...$ 


Dot.gks.fr/4577878/77676/0056/9923.shmtl - 36K 
- Cached - Similar pages 


— Habar nu aveam, spuse Tracy, privind lung 
ecranul. Au fost numai patru cazuri în toată istoria. 
Bietul copil! 

— Este foarte special, zise Henry. Sper că acum îl 
vei trata mai frumos. 

Puse o mână pe umărul fiicei lui şi se uită în 
spate, la soţia lui. 

— Toate astea în numai două ore? 

— Ştii că mă pricep, spuse ea. 


6 în original, în franceză: „Sindromul Gandler-Kreukheim - 
Din Belgia. Poza băieţelului care arată ca o maimuţă a apărut 
în toată presa din Bruxelles, precum şi în publicaţii din Paris şi 
Bonn. După 1989, copilul, pe nume Gilles, a dispărut din 
atenţia publică...” 

Capitolul 037 


Erau cincizeci de reporteri în sala de conferinţe a 
hotelului Hua Ting din Shanghai, stând aşezaţi la 
rândurile de mese acoperite cu material textil verde. 
Camerele TV erau plasate toate în partea din spate 
a camerei, iar în partea din faţă erau fotografii, cu 
obiectivele lor telescopice masive. 

Reflectoarele se aprinseră în clipa în care 
profesorul Shen Zhihong, şeful Institutului de 
Biochimie şi Biologie Celulară din Shanghai, pâşi 
spre microfoane. Ilmbrăcat într-un costum negru, 
Shen era un bărbat cu aspect distins, iar engleza lui 
era excelentă. Înainte să devină şeful Institutului, 
petrecuse zece ani la Cambridge, Massachusetts, ca 
profesor de biologie celulară, la MIT. 

— Nu ştiu dacă ceea ce vă voi spune sunt veşti 
bune sau veşti rele, zise el. Dar bănuiesc că ar 
putea fi nişte veşti dezamăgitoare. Cu toate 
acestea, voi pune capăt, în sfârşit, anumitor zvonuri. 

Din anumite motive, explica el, începuseră să 
circule zvonuri referitoare la cercetarea lipsită de 
etică din China, după al 12-lea Simpozion Unit din 
Asia de Est asupra Cercetării Biomedicale, din 
Shaoxing City, în provincia Zhejiang. 

— Şi nu ştiu de ce, zise Shen. Conferinţa a fost cât 
se poate de obişnuită şi de natură tehnică. 

Cu toate acestea, la următoarea conferinţă, din 
Seul, reporterii din Taiwan şi Tokio puseseră nişte 
întrebări foarte bine ţintite. 

— Aşadar, am fost sfătuit de Bieong Jae Lee, şeful 
pentru biologie moleculară de la Unversitatea 
Naţională din Seul, să abordez direct această 

problemă. El are câteva experienţe neplăcute legate 
de puterea pe care o pot avea zvonurile. 

In audienţă se auziră nişte chicoteli. Shen se 
referea, bineînţeles, la scandalul la scară mondială 
care erupsese în jurul eminentului genetician 
coreean Hwang Woo-Suk. 

— Prin urmare, voi trece direct la subiect. Timp de 
mulţi ani s-a zvonit că savanții chinezi încercau să 
creeze un hibrid între om şi cimpanzeu. Conform 
acestei poveşti, în 1967, un chirurg pe nume ji 
Yongxiang a fertilizat o femelă cimpanzeu cu 
spermă umană. Cimpanzeul era în luna a treia de 
sarcină, când cetăţenii furioşi au dat buzna în 
laboratorul lui şi au pus capăt experimentului. 
Cimpanzeul a murit ulterior, dar se spune că 
cercetătorii de la Academia Chineză de Ştiinţe au 
declarat că vor continua cercetarea. 

Shen făcu o pauză scurtă şi continuă: 

— Aceasta este prima poveste. Este total falsă. 
Nici un cimpanzeu nu a fost fecundat vreodată de 
dr. Yongxiang sau de altcineva, în China. Nici un 
cimpanzeu nu a fost fecundat nicăieri în lume. Dacă 
s-ar fi întâmplat aşa ceva, aţi fi aflat despre asta. 

O nouă pauză. 

— Apoi, în 1980, a început să circule o poveste 
nouă, care spunea că cercetătorii italieni au văzut 
embrioni  om-cimpanzeu într-un laborator din 
Beijing. Eu am auzit această poveste pe vremea 
când eram profesor la MIT. 

Am cerut să mă întâlnesc cu cercetătorii italieni 
respectivi. Dar aceştia nu au putut fi găsiţi 
niciodată. Intotdeauna se spunea că erau prietenii 
unui prieten şi aşa mai departe. 

Shen aşteptă, în timp ce Miturile fulgerau din nou. 
Cameramanii care se târau în jurul lui erau 
deranjanţi. După câteva clipe, continuă: 

— Apoi, cu câţiva ani în urmă, a fost o poveste 
despre o prostituată mongolă, care a dat naştere 
unui copil cu trăsături de cimpanzeu. Se spunea că 
acest om-maimuţă arăta ca o fiinţă umană, dar era 
foarte păros şi avea mâini şi picioare mari. 
Omul-cimpanzeu bea whisky şi vorbea în propoziţii. 
Conform poveştii, acest cimpanzeu se află acum la 
sediul din Districtul Chao Yang al Agenţiei Spațiale 
Chineze. Poate fi văzut uneori la fereastră, citind un 
ziar şi fumând. Se spune că va fi trimis pe Lună, 
pentru că trimiterea unui om este prea periculoasă. 

O scurtă pauză. 

— Şi această poveste este falsă. Toate poveştile 
sunt false. Ştiu că sunt incitante... sau amuzante. 
Dar nu sunt adevărate. Nu îmi dau seama de ce 
trebuie să se întâmple toate în China. Mai ales când 
ţara cu cele mai puţine reglementări referitoare la 
experimentele genetice este America. Acolo poţi 
face aproape orice. Acolo s-a produs împerecherea 
cu succes între un gibon şi un siamang - primate 
care sunt mai diferite între ele, din punct de vedere 
genetic, decât un om şi un cimpanzeu. Au avut loc 
mai multe naşteri. lar asta s-a întâmplat la 
Universitatea de Stat din Georgia. Cu aproape 
treizeci de ani în urmă. 

Declară apoi că va răspunde la întrebări. Redare 
din stenograma discuţiilor: 


Întrebare: Dr. Shen, Statele Unite lucrează pentru 
obţinerea unui cimpanzeu hibrid? Dr. Shen: Nu am 

nici un motiv să cred asta. Am făcut doar observaţia 
că Statele Unite au cele mai puţine reglementări. 


Întrebare: Este posibil să fertilizezi un cimpanzeu 
cu spermă umană? 

Dr. Shen: Părerea mea este că nu. Se încearcă 
asta de aproape un secol. Încă din 1920, când Stalin 
a ordonat celui mai faimos crescător de animale din 
Rusia să o facă, în încercarea de a crea o nouă rasă 
de soldaţi pentru el. Numele lui era Ivanov, şi a 
eşuat, aşa că a fost aruncat în închisoare. Câţiva ani 
mai târziu, au încercat şi savanții lui Hitler, dar şi ei 
au dat greş. Astăzi, ştim că genomul oamenilor este 
foarte apropiat de cel al cimpanzeilor, dar condiţiile 
uterine sunt fundamental diferite. În concluzie, eu 
cred că nu. 


Întrebare: Se poate face asta prin inginerie 
genetică? 

Dr. Shen: Greu de spus. Ar fi extrem de dificil, din 
punct de vedere tehnic. Din punct de vedere etic, eu 
aş spune că ar fi imposibil. 


Întrebare: Dar un savant american a solicitat deja 
brevetul pentru un hibrid uman. 

Dr. Shen: Profesorului Stuart Newman din New 
York i s-a refuzat un brevet pentru un hibrid parţial 
uman. Dar el nu a obţinut acel hibrid. Dr. Newman a 
spus că a solicitat brevetul pentru a atrage atenţia 
asupra aspectelor etice implicate. Problemele etice 
rămân nerezolvate. 


Întrebare: Dr. Shen, credeţi că va fi creat un 
hibrid până la urmă? 

Dr Shen: Am solicitat această conferinţă de presă 
ca să pun capăt speculațiilor, nu ca să le dau 
amploare. Dar, dacă cereţi părerea mea personală, 
da, eu cred că, în cele din urmă, va fi creat. 

Capitolul 038 


Amintirea încă îl obseda pe Mark Sanger... În 
mintea lui persista imaginea acelui biet animal, 
întins pe plajă, noaptea, în Costa Rica, neajutorat, a 
jaguarului care sărea, îi reteza capul şi începea să 
mănânce din el, în timp ce picioarele sale se mai 
mişcau încă. Şi toate acestea în sunetul oaselor 
zdrobite. Oasele capului. 

Mark Sanger nu se aşteptase să vadă ceva atât 
de oribil. Venise pe plaja de la Tortuguero ca să 
vadă cum broaştele țestoase uriaşe ieşeau din 
ocean ca să îşi depună ouăle în nisip. Ca biolog, ştia 
că era vorba de o migraţie uriaşă, la care planeta 
asista din vremuri imemoriale. Testoasele femele 
erau angajate într-una dintre cele mai mari 
demonstraţii de dragoste maternă, târându-se mult 
pe plajă,  depunându-şi ouăle pe pământ, 
acoperindu-le cu aripioarele obosite şi apoi aşezând 
frumos nisipul la loc, aşa încât să ascundă orice 
urmă a ouălor de dedesubt. Era o ceremonie lentă şi 
calmă, condusă de genele care supravieţuiseră 
trecerii mileniilor. 

Apoi apăruse jaguarul, o umbră neagră în noapte. 
Şi brusc, în acea vară, totul se schimbase pentru 
Mark Sanger. Brutalitatea atacului, viteza şi 
ferocitatea acestuia îl şocaseră profund. li confirma 
bănuiala că lumea naturală o luase pe căi greşite. 
Tot ce făcea omenirea pe planetă deranja echilibrul 
delicat al naturii. Poluarea, industrializarea tot mai 
puternică, pierderea habitatului. Atunci când erau 
strânse în menghină şi înghesuite într-un colţ, 


278 


animalele se comportau feroce, într-un efort 
disperat de a supravieţui. 

Aceasta era explicaţia atacului oribil la care 
fusese martor. A 

Lumea naturală se prăbuşea. li spusese asta 
chipeşului naturalist Ramon Valdez, care îl însoțea. 
Valdez clătinase din cap. 

— Nu, senor, aşa s-a întâmplat întotdeauna, încă 
de pe vremea tatălui meu, a bunicului şi a 
străbunicului meu. Ei povesteau mereu despre 
atacurile nocturne ale jaguarilor. Face parte din 
ciclul vieţii. 

— Dar acum sunt mai multe atacuri, zise Sanger. 
Din cauza acestei poluări... A 

— Nu, senor. Nu e nici o schimbare. In fiecare 
lună, jaguarii omoară între două şi patru țestoase. 
Avem dovezi că se întâmplă aşa de ani de zile. 

— Violenţa pe care o vedem aici nu este normală. 

La mică distanţă, jaguarul mânca în continuare 
din testoasa mamă. Se auzea încă sunetul oaselor 
zdrobite. 

— Ba este normal, zise Ramon Valdez. Aşa e 
viaţa. 

Sanger nu voia să mai discute despre asta. Era 
clar că Valdez era de partea marilor companii 
americane care dominau Costa Rica şi alte ţări 
latino-americane. 

Nu era surprinzător să întâlnească o astfel de 
persoană aici, deoarece CIA controla Costa Rica de 
decenii întregi. Aceasta nu era o ţară, ci o filială a 
intereselor de afaceri americane. lar afacerile 
americane nu dădeau doi bani pe mediu. 

— Şi jaguarul trebuie să mănânce, spuse Ramon 
Valdez. Eu zic că e mai bine să mănânce o ţestoasă, 
decât să fure copiii oamenilor. 

Asta depindea de cum priveai lucrurile, îşi spuse 
Mark Sanger. 


Întors acasă, la mansarda lui din Berkeley, Sanger 
se gândea ce să facă. Deşi le spunea oamenilor că e 
biolog, Sanger nu avea o pregătire oficială în 
domeniu. Făcuse un an de colegiu, înainte să 
renunţe, ca să lucreze pentru scurt timp la o firmă 
de arhitectură a peisajului, Cather şi Holly. Singurul 
curs de biologie pe care îl urmase fusese în liceu. 
Fiu de bancher, Sanger avea un fond fiduciar 
substanţial şi nu trebuia să muncească pentru a se 
întreţine. Dar avea nevoie de un scop în viaţă. Ştia 
din proprie experienţă că averea complica şi mai 
mult căutarea propriei identități. Şi, cu cât înainta în 
vârstă, cu atât mai greu îi venea să se gândească să 
se întoarcă să-şi termine colegiul. 

Recent, începuse să se recomande drept artist, 
iar artiştii nu au nevoie de o pregătire oficială. De 
fapt, educaţia oficială afecta negativ capacitatea 
artistului de a simţi spiritul vremii, de a merge pe 
valurile de schimbare ce influenţau societatea şi de 
a formula un răspuns la acestea. Sanger se 
informase bine când îşi făcuse această părere. Citea 
ziarele din Berkeley şi uneori reviste de genul 
Mother Jones şi unele reviste legate de protecţia 
mediului. Nu în fiecare lună, ci doar uneori. E drept, 
adesea se uita doar la poze, sărind peste articole. 
Dar asta fusese suficient ca să înţeleagă spiritul 
vremii. 

Arta înseamnă sentiment. Ce simţi când trăieşti în 
această lume materialistă, cu lux ţipător, promisiuni 
false şi dezamăgiri profunde. Asta e în neregulă la 
oamenii de azi. Îşi ignoră sentimentele. 

lar arta trebuie să reînvie sentimentele. Să 
trezească oamenii, şocându-i. Acesta e motivul 
pentru care mulţi artişti tineri folosesc tehnici 
genetice şi material viu ca să creeze artă. Artă 
umedă, cum o numeau ei. Artă a ţesuturilor 
biologice. Mulţi artişti lucrau acum în laboratoare 
ştiinţifice, iar arta rezultată era, categoric, ştiinţifică. 
Un artist crease cotlete într-o capsulă Petri şi apoi le 
mâncase în public, într-un spectacol. (Se pare că 
aveau un gust groaznic. Oricum, erau modificate 
genetic. Ihh.) Un artist din Franţa crease un iepure 
strălucitor, inserând gene luminiscente de la un 
licurici sau ceva de genul ăsta. lar alţi artişti 
schimbaseră culoarea părului animalelor, creând 
nuanţe de curcubeu, şi crescuseră ghimpi de porc 
spinos pe capul unui căţeluş drăguţ. 

Acele lucrări de artă provocau sentimente 
puternice. Mulţi erau dezgustaţi. Dar aşa şi trebuia, 
îşi spuse Sanger. Trebuia să simtă aceeaşi repulsie 
pe care o simţise el, urmărind măcelărirea unei 
țestoase mamă de către un jaguar, pe o plajă din 
Costa Rica. Acea perversiune oribilă a naturii, acea 
sălbăticie respingătoare, pe care nu reuşea să şi-o 
alunge din minte. 

Şi acesta era, bineînţeles, motivul pentru care 
făceai artă. 

Nu artă de dragul artei. Ci artă în beneficiul lumii, 
artă ca să ajuţi mediul. Acesta era obiectivul lui 
Mark Sanger şi el era hotărât să îl atingă. 

DOCTOR LOCAL ARESTAT PENTRU FURT DE 
ORGANE 


Șeful personalului de la Spitalul Long Beach 
Memorial era implicat. Hoţii vindeau oase, sânge, 
organe. 


Un cunoscut doctor de la Long Beach a fost 
arestat pentru vinderea de organe extrase ilegal din 
cadavrele de la Spitalul Long Beach Memorial. Dr. 
Martin Roberts, administrator-şef al Laboratorului de 
Patologie, responsabil cu autopsiile din spital, a fost 
acuzat de 143 de cazuri de extragere ilegală de 
organe din cadavre şi de vinderea lor, prin 
contrabandă, unor bănci de ţesuturi. 

Procurorul din Long Beach, Barbara Bates, spune: 
“Această acuzaţie seamănă cu o poveste dintr-un 
film de groază de factură proastă”. Bates a pretins, 
de asemenea, în acuzaţia formulată, că dr. Roberts 
a falsificat certificate de deces, rezultate de 
laborator şi a acţionat în complicitate cu cei de la 
serviciile funerare şi cimitire pentru a-şi ascunde 
acest regat al terorii. 

Cazul este doar cel mai recent episod dintr-o 
epidemie naţională de furturi moderne de cadavre. 
Într-un alt caz, au fost implicaţi: “Dr. Mike” 
Mastromarino, un dentist milionar din Brooklyn; 
N.Y., care, într-o perioadă de cinci ani, a furat cu 
premeditare organe de la mii de cadavre, inclusiv 
oasele lui Alastair Cooke, de 95 de ani; o anumită 
firmă de biomedicină din Fort Lee, N.J., care a 
vândut organele furnizate de Mastromarino unor 
bănci de ţesuturi din toată ţara; un crematoriu din 
San Diego, despre care se crede că a furat organe 

din cadavrele care i se încredinţau, un altul din Lake 
Elsinore, California, la care organele erau păstrate în 
nişte congelatoare uriaşe, înainte să fie vândute, şi 
Centrul Medical al UCLA, unde 500 de cadavre au 
fost dezmembrate şi vândute pentru 700.000 de 
dolari, unele către firma Johnson & Johnson. 

“Problema a căpătat o amploare mondială”, 
spune procurorul Bates. “Furturi de ţesuturi au fost 
raportate în Anglia, Canada, Australia, Rusia, 
Germania şi Franţa. Suntem de părere că astfel de 
furturi se petrec la ora actuală peste tot în lume. 
Pacienţii sunt foarte îngrijoraţi.” 

Dr. Roberts s-a declarat nevinovat la toate 
acuzaţiile în faţa Curţii Superioare de Justiţie, şi a 
fost eliberat pe o cauţiune de... un milion de 
dolari. “Au mai fost puşi sub acuzare alţi patru 
membri ai personalului de la Spitalul Long Beach 
Memorial, inclusiv Marilee Hunter, şeful 
Laboratorului de Genetică al spitalului. 

Administratorul de la Long Beach Memorial, Kevin 
McCormick, s-a declarat şocat de aceste acuzaţii şi a 
declarat: “Comportamentul doctorului Roberts 
contravine;eticii instituției noastre”. Domnul 
McCormick a ordonat o examinare temeinică a 
procedurilor spitalului şi a declarat că va face public 
raportul, atunci când acesta va fi încheiat. 

Procurorii spun că evenimentele le-au fost aduse 
la cunoştinţă de un informator, Raza Rashad. 
Domnul Rashad este student la medicină în anul 
întâi, în San Francisco, şi a lucrat înainte în 
Laboratorul de Patologie al doctorului Roberts, unde 
a asistat direct la numeroase activităţi ilegale. 
“Mărturia domnului Rashad a fost esenţială pentru 
alcătuirea dosarului de acuzare”, spune Bates. 

Capitolul 039 


Josh Winkler intră grăbit în zona unde se aflau 
cuştile animalelor, ca să vadă despre ce vorbea Tom 
Weller. 

— Câţi şobolani au murit? întrebă el. 

— Nouă. 

Corpurile înţepenite ale celor nouă şobolani, 
întinşi pe o parte în nouă cuşti succesive, îl făcură 
pe Josh Winkler să transpire. 

— Va trebui să-i disecăm, spuse el. Când au 
murit? 

— Majoritatea în timpul nopţii, cred, zise Tom. Au 
fost hrăniţi la şase. N-au fost observate probleme în 
acel moment. 

Tom se uita la un clipboard. 

— |n ce grup de studiu erau? întrebă Josh, 
temându-se că ştia deja răspunsul. 

— A-7, zise Tom. Studiul genei maturității. 

“Dumnezeule!” 

Josh încercă să rămână calm. 

— Şi cât de bătrâni erau? 

— Hmmm... să vedem. Treizeci şi opt de 
săptămâni şi patru zile. 

“Oh, Dumnezeule!” 

Durata medie de viaţă a unui şobolan de laborator 
era de 160 de săptămâni, adică puţin peste trei ani. 
Aceşti şobolani muriseră în primul sfert al acelei 
perioade. Inspiră adânc. 

— Şi cum se simt ceilalţi din grup? 

— Au fost douăzeci în grupul iniţial de studiu, zise 
Tom. Toţi identici, toţi de aceeaşi vârstă. Doi dintre 
ei au murit acum două zile, din cauza unei infecţii 

respiratorii. Nu am dat prea mare importanţă la 
momentul respectiv. Cât despre ceilalţi... Hm, mai 
bine te-ai uita singur. 

Îl conduse pe Josh în lungul şirului de cuşti, la 
ceilalţi şoareci. Starea lor putea fi observată 
imediat. 

— Blană miţoasă, inactivi, somn excesiv, au 
probleme când vor să stea pe labele din spate, 
scădere a forţei musculare, paralizie a picioarelor 
din spate la patru dintre ei... 

— Sunt bătrâni, spuse Josh, holbându-se la ei. Cu 
toţii sunt bătrâni. 

— Da, zise Tom. Se vede limpede: îmbătrânire 
prematură. M-am dus şi am verificat şobolanii morţi 
acum două zile. Unul avea un adenom pituitar, iar 
celălalt o degenerare a coloanei vertebrale. 

— Semne de îmbătrânire... 

— Exact, spuse Tom. Semne de îmbătrânire. 
Poate că gena asta nu va fi produsul minune pe care 
mizează Rick. Mai ales dacă produce moarte 
prematură. Ar fi un dezastru. 


— Cum mă simt? zise Adam, în timp ce serveau 
prânzul. Mă simt bine, Josh. Mulțumită ţie. Sunt 
puţin cam obosit câteodată. Şi am pielea uscată. Am 
făcut câteva riduri. Dar mă simt bine. De ce? 

— Eram curios, spuse Josh, pe un ton cât mai 
indiferent. 

Se străduia să nu se holbeze la fratele lui. De fapt, 
aspectul lui Adam se schimbase radical. De unde 
înainte avea doar câteva fire cenuşii la tâmple, 
acum îi încărunţise tot părul. Linia părului se 
retrăsese. Pielea din jurul ochilor şi al buzelor era 

ridată. Fruntea i se încreţise adânc. Arăta mult mai 
în vârstă. 

Adam avea treizeci şi doi de ani. 

“Dumnezeule!” 

— Nici un fel de... ăă... droguri? întrebă Josh. 

— Nu, nu. Am terminat cu asta, slavă Domnului, 
zise Adam. 

Comandase un hamburger, dar îl puse jos după 
câteva înghiţituri. 

— Nu e bun? 

— Mă doare un dinte. Trebuie să mă duc la 
dentist, spuse Adam şi îşi atinse obrazul. Nu-mi 
place să mă plâng. De fapt, mă gândeam că ar fi 
bine să fac nişte sport. Am nevoie de exerciţii. 
Uneori mă constip. 

— O să intri în vechiul tău grup de baschet? 
întrebă Josh pe un ton vesel. 

Înainte, fratele lui juca baschet, de două ori pe 
săptămână, cu colegii de la bancă. 

— Ah, nu, zise Adam. Mă gândeam la tenis sau 
golf. 

— Bună idee, spuse Josh. 

La masă se lăsă tăcerea. Adam îşi împinse farfuria 
la o parte. 

— Ştiu că arăt mai bătrân, zise el. Nu trebuie să te 
prefaci că n-ai observat. Toată lumea a observat. 
Am întrebat-o pe mama şi ea a spus că tata a fost la 
fel. A început să arate brusc mai în vârstă, când 
avea treizeci şi ceva de ani. Aproape peste noapte. 
Poate că e ceva genetic. 

— Mda, s-ar putea. 

— De ce? întrebă Adam. Ştii ceva? 

— Eu? Nu. 

— Doar că ai vrut aşa, brusc, să luăm prânzul 
împreună azi? Nu mai aveai răbdare? 

— Nu te-am mai văzut de ceva vreme, asta e tot. 

— Termină cu prostiile, Josh, spuse Adam. 
Niciodată n-ai ştiut să minţi. 

Josh oftă. 

— Cred că ar trebui să facem nişte teste, Adam, 
zise el. 

— Pentru ce? 

— Densitatea oaselor, capacitatea pulmonară. ŞI 
RMN. 

— Pentru ce? Pentru ce sunt aceste teste, întrebă 
Adam, privindu-l lung pe Josh. Pentru îmbătrânire? 

— Da. 

— Îmbătrânesc prea repede? E din cauza acelui 
spray cu gene? 

— Asta trebuie să aflăm, zise Josh. Vreau să îl sun 
pe Ernie. 

Ernie Lawrence era doctorul familiei. 

— Ok, dă-i drumul. 

Capitolul 040 


Vorbind la Washington, la o informare pentru 
congresmeni desfăşurată la amiază, profesorul 
William Garfield, de la Universitatea din Minnesota, 
spuse: 

— În ciuda celor pe care le-aţi auzit, nimeni nu a 
dovedit vreodată că o genă produce vreo trăsătură 
umană de comportament. Unii dintre colegii mei 
cred că astfel de asociaţii vor fi găsite în cele din 
urmă. Alţii cred că asta nu se va întâmpla niciodată, 
că interacţiunea dintre gene şi mediu este mult prea 
complexă. Dar, cu toate acestea, vedem zilnic în 
ziare rapoarte despre noi “gene pentru” una sau 
alta, şi nici unul dintre ele nu s-a dovedit real până 
în prezent. 

— Despre ce vorbeşti dumneata? spuse ajutorul 
senatorului Wilson. Cum rămâne cu gena 
homosexualilor, cea care produce homosexualitate? 

— O asociere statistică. Nu întâmplătoare. Nici o 
genă nu cauzează orientarea sexuală. 

— Dar gena violenţei? 

— Nu s-a verificat, după ultimele cercetări. 

— A fost raportată o genă a somnului... 

— La şobolani. 

— Gena pentru alcoolism? 

— Nu a rezistat. 

— Dar gena diabetului? 

— Până acum, am identificat nouăzeci şi şase de 
gene implicate în diabet, spuse el. Fără îndoială, 
vom găsi mai multe. 

Urmă o tăcere care dovedea perplexitatea 
auditoriului. In cele din urmă, unul dintre asistenţi 
spuse: 

— Dacă nu s-a dovedit că vreo genă provoacă un 
anumit tip de comportament, ce e cu toată agitația 
asta? 

Profesorul Garfield ridică din umeri. 

— Putem să spunem că e vorba de o legendă 
urbană. Sau de un mit mediatic. Daţi vina pe lipsa 
de educaţie ştiinţifică a populaţiei. Pentru că 
populaţia crede cu adevărat că genele provoacă un 
anumit comportament. Pare raţional. În realitate, 
nici măcar culoarea părului sau înălţimea nu sunt 
simple caracteristici stabilite de gene. lar boli de 
genul alcoolismului în mod categoric nu sunt. 

— Staţi puţin. Înălţimea nu este genetică? 

— La nivel de individ, este. Dacă sunteţi mai înalt 
decât prietenul dumneavoastră, asta se datorează, 
probabil, faptului că părinţii dumneavoastră sunt 
mai înalţi. Dar, la nivel de populaţie, înălţimea este 
în funcţie de mediu. În ultimii cincisprezece ani, 
europenii au crescut cu câte doi centimetri şi 
jumătate în fiecare deceniu. La fel şi japonezii. Este 
o schimbare prea rapidă ca să fie genetică. Este în 
totalitate un efect al mediului: o mai bună îngrijire 
prenatală, alimentaţie, programe de sănătate şi aşa 
mai departe. Apropo, americanii nu au crescut deloc 
în această perioadă. Ei chiar au scăzut puţin în 
înălţime, posibil din cauza îngrijirii prenatale 
deficitare şi a alimentaţiei de tip fast-food. Ideea 
este că relaţia efectivă dintre gene şi mediu este 
foarte complicată. Cercetătorii nu au înţeles încă 
nici măcar cum funcţionează genele. De fapt, nu 

există un consens general nici asupra definiţiei 
genei. 

— Vreţi să repetaţi? 

— În rândul cercetătorilor nu există o singură 
definiţie pentru gene, spuse Garfield. Există patru 
sau cinci definiţii diferite. 

— Eu credeam că o genă este o secţiune a unui 
genom, zise cineva. O secvenţă a perechilor de 
bază, ATGC, care constituie codul pentru o proteină. 

— Aceasta este una dintre definiţii, zise Garfield. 
Dar nu este exactă. Pentru că o singură secvenţă 
ATGC poate coda o mulţime de proteine. Unele 
secţiuni ale codului sunt, de fapt, comutatoare care 
pornesc sau opresc alte secţiuni. Alte secţiuni rămân 
latente, până când sunt activate de anumiţi stimuli 
ambientali. lar altele sunt active numai în timpul 
unei perioade de dezvoltare şi atât. Există şi unele 
care pornesc şi se opresc constant în timpul vieţii 
individului. Aşa cum am spus, este complicat. 

Se ridică o mână. Un asistent al senatorului 
Mooney, care primea contribuţii substanţiale de la 
companiile de medicamente, avea o întrebare. 

— Domnule profesor, presupun că opinia 
dumneavoastră este una minoritară. Mulţi oameni 
de ştiinţă nu ar fi de acord cu punctul 
dumneavoastră de vedere asupra genelor. 

— De fapt, majoritatea oamenilor de ştiinţă sunt 
de aceeaşi părere, zise Garfield. Şi pe bună 
dreptate. 


Când genomul uman a fost decodat, oamenii de 
ştiinţă au fost surprinşi să descopere că acesta 
conţinea numai aproximativ treizeci şi cinci de mii 
de gene. Se aşteptaseră la mult mai multe. În 

definitiv, un simplu vierme are douăzeci de mii de 
gene. Asta însemna că diferenţa dintre fiinţa umană 
şi un vierme putea fi de numai cincisprezece mii de 
gene. Şi atunci, cum se explica diferenţa uriaşă de 
complexitate între cele două fiinţe? 

Această problemă a dispărut când savanții au 
început să studieze interacţiunile dintre gene. De 
exemplu, o genă putea crea o proteină, iar o alta 
putea crea o enzimă, care “decupa” o parte din 
proteină şi, astfel, o schimba. Unele gene conţin 
secvenţe de codare multiple, separate de secvenţe 
de cod indescifrabile. Gena respectivă poate folosi 
oricare dintre secvențele ei multiple, pentru a crea o 
proteină. Unele gene sunt activate numai dacă 
anumite alte gene sunt activate primele, sau atunci 
când se produc o serie de schimbări ambientale. 
Asta înseamnă că genele sunt mult mai sensibile la 
mediu, atât din interiorul, cât şi din exteriorul fiinţei 
umane, decât a anticipat cineva vreodată. lar 
existenţa unor interacțiuni multiple între gene 
înseamnă că există miliarde de rezultate posibile. 

— Nu este surprinzător, spuse Garfield, că 
cercetătorii se îndreaptă spre ceea ce numim “studii 
epigenetice”, care analizează modul exact în care 
interacționează genele cu mediul, pentru a produce 
individul pe care îl vedem. Aceasta este o arie 
extrem de activă. 

Începu să explice aspectele complexe ale acestor 
studii. Unul câte unul, asistenții congresmenilor 
terminară de mâncat şi începură să plece. 
Rămaseră doar câţiva, care îşi verificau mesajele pe 
telefoanele celulare. 

Oamenii din Neanderthal au fost primii blonzi. 
Mai puternici, cu un creier mai mare şi mai 
deştepţi decât noi. 


Mutaţiile genetice pentru culoarea părului indică 
faptul că primii blonzi au fost oamenii din 
Neanderthal, nu Homo sapiens. Gena blondă a 
apărut cândva în timpul glaciaţiunii Wurm, poate ca 
răspuns la lipsa relativă de lumină solară în era 
glaciară. Gena s-a răspândit printre oamenii din 
Neanderthal, care erau în majoritate blonzi, spun 
cercetătorii. 

“Oamenii din Neanderthal aveau creierul cu o 
cincime mai mare decât al nostru. Erau mai înalţi 
decât noi şi mai puternici. Şi, fără îndoială, erau şi 
mai inteligenţi”, spune Marco Svabo, de la Institutul 
de Genetică din Helsinki. “De fapt, este aproape 
sigur că omul modern este o variantă domesticită a 
celui din Neanderthal, la fel cum câinele modern 
este o versiune domesticită a mai puternicului şi 
mai inteligentului lup. Omul modern este o creatură 
degradată, inferioară. Omul din Neanderthal era 
superior din punct de vedere intelectual şi arăta mai 
bine. Gu păr blond, pomeţi înalţi şi trăsături 
puternice, el ar fi părut o rasă de supermodele.” 

“Homo sapiens - mai slabi şi mai urâţi decât 


neanderthalienii - erau atraşi în mod natural de 
frumuseţea, forţa şi inteligenţa blonzilor. Se pare că 
unor femei din Neanderthal li s-a făcut milă de 


amărâţii de Cro-Magnon şi s-au împerecheat cu 
aceştia. Ceea ce e foarte bine pentru noi. Suntem 
norocoşi că  purtăm genele  blondului din 
Neanderthal, pentru ca specia noastră să nu fie de o 

prostie iremediabilă. Dar, chiar şi aşa, dăm dovadă 
de suficientă prostie.” 

Conform opiniei sale, să spui că blonzii sunt proşti 
este “o prejudecată a bruneţilor, cu scopul de a 
distrage atenţia de la adevărata problemă a lumii, şi 
anume lipsurile bruneţilor”. “Faceţi o listă cu cei mai 
proşti oameni din istorie”, a adăugat el. “Veţi 
constata că erau cu toţii bruneţi.” 

Dr. Evard Nilsson, purtător de cuvânt pentru 
Institutul Marburg din Germania, care a desfăcut pe 
secvenţe întregul genom Neanderthal, spune că 
teoria despre blonzi este interesantă. “Soţia mea 
este blondă”, spune Nilsson, “şi eu fac mereu ce îmi 
spune ea, iar copiii noştri sunt blonzi şi chiar 
inteligenţi. Aşa că sunt de acord că există ceva 
adevărat în teoria aceasta”. 

Capitolul 041 


Primele zile ale lui Dave în familia Kendall au 
mers surprinzător de bine. Când ieşea afară, purta o 
şapcă de baseball, ceea îi îmbunătăţea mult 
înfăţişarea. Cu părul tuns, purtând blugi, adidaşi şi 
un tricou Quicksilver, semăna destul de bine cu 
orice alt puşti. Şi învăţa repede. Avea o coordonare 
bună şi învăţă repede să îşi scrie numele, sub 
îndrumarea lui Lynn. Cu cititul mergea mai greu. 

Dave se descurca bine la sporturile de weekend, 
deşi uneori era de-a dreptul deconcertant. La un 
meci din Little League, o minge răzleaţă zbură de pe 
teren spre clădirea cu două etaje a şcolii. Dave 
alergă, se caţără pe zid şi prinse mingea la fereastra 
de la etajul doi. Puştii priviră asta cu un amestec de 
admiraţie şi resentimente. Nu era corect şi ar fi vrut 
să vadă geamul spărgându-se. Pe de altă parte, toţi 
îl voiau pe Dave în echipa lor. 

Aşa că Lynn fu surprinsă când, într-o după-amiază 
de sâmbătă, Dave veni acasă mai devreme. Părea 
trist. 

— Ce este? întrebă ea. 

— Nu mă integrez. 

— Toată lumea simte asta uneori, zise ea. El 
clătină din cap. 

— Ei se uită la mine. 

Lynn spuse, după o scurtă pauză: 

— Nu eşti la fel ca toţi ceilalţi copii. 

— Da. 

— Şi ei râd de tine? El aprobă din cap. 

— Uneori. 

— Ce fac? 

— Aruncă cu lucruri în mine. Mă strigă în tot felul. 

— Cum îţi spun? 

Dave îşi muşcă buza lată. 

— Maimuţache. 

Era gata să izbucnească în lacrimi. 

— Nu e prea plăcut, zise ea. Imi pare rău. 

Îi luă şapca de baseball şi începu să îl mângâie pe 
cap şi pe ceafă. 

— Copiii pot fi răi. 

— Uneori, sentimentele mele sunt rănite, spuse 
Dave. Trist, se întoarse cu spatele la ea. Işi scoase 
tricoul. Ea îşi trecu degetele prin părul lui, căutând 
zgârieturi sau alte semne de lovituri. În timp ce 
făcea asta, îl simţi relaxându-se. Respirația lui se 
calmă. Dispoziţia păru să i se îmbunătăţească. 

Abia mai târziu, Lynn realiză că îl “puricase”, aşa 
cum fac maimuţele în sălbăticie. Una se întoarce cu 
spatele, iar cealaltă îi curăţă blana. 

Decise să facă asta în fiecare zi. Doar ca să-l facă 
pe Dave să se simtă bine. 


De la sosirea lui Dave, totul se schimbase în viaţa 
lui Lynn. Deşi era clar că Dave era responsabilitatea 
lui Henry, cimpanzeul nu se arăta prea interesat de 
acesta. Fusese atras imediat de ea şi ceva din 
comportamentul lui, sau poate aspectul - ochii 
sensibili, comportamentul copilăresc -, atinsese 
ceva în sufletul ei. Începuse să citească despre 
cimpanzei şi aflase că, din cauză că femelele 
cimpanzeu îşi alegeau mai mulţi parteneri pentru 
împerechere, nu se ştia care era tatăl puiului lor, 
aşa că cimpanzeii nu aveau noţiunea de tată. 
Cimpanzeii aveau doar mamă. Dave părea să fi fost 
un copil chinuit, de care mama cimpanzeu nu 

avusese grijă. Se uita la Lynn cu un dor făţiş, iar ea 
răspundea la asta. Totul era foarte emoţionant... şi 
foarte neaşteptat. 

— El nu e copilul tău, mamă, o repezise Tracy. 

Tracy era la vârsta la care îşi dorea atenţia 
părinţilor. 

Era geloasă pe orice lucru le-ar fi distras-o. 

— Ştiu, Trace, zise Lynn. Dar are nevoie de mine. 

— Mamă! Nu e responsabilitatea ta! spuse ea, 
aruncându-şi teatral mâinile în sus. 

— Ştiu. 

— Atunci, n-ai putea să-l laşi în pace? 

— Ţi se pare că i se acordă prea multă atenţie? 

— Păi, daaa! Categoric. 

— Îmi pare rău, nu mi-am dat seama. 

O cuprinse cu braţul pe fiica ei şi o îmbrăţişa. 

— Pe mine să nu mă tratezi ca pe o maimuţă, zise 
Tracy şi o împinse la o parte. 

Dar, în definitiv, şi ei erau primate. Fiinţele umane 
erau maimuțe. Experienţa ei cu Dave o făcea pe 
Lynn să fie neliniştitor de conştientă de cât de multe 
aveau oamenii în comun cu maimuţele: puricatul 
reciproc, atingerea, atenţia fizică drept modalitate 
de relaxare. Ochii se lăsau în jos, în caz de 
ameninţare, de neplăcere sau ca semn de supunere. 
(Tracy, în preajma prietenilor ei, flirtând cu ochii 
plecaţi.) Contactul vizual direct însemna intimidare, 
un semn de furie. Pielea de găină, în caz de teamă 
sau enervare - aceiaşi muşchi ai pielii făceau perii 
unei maimuțe să se ridice, pentru a crea o impresie 
de masivitate, în prezenţa unei ameninţări. Dormitul 
în comun, încovrigatul într-un fel de culcuş... 

Şi aşa mai departe. 

Maimuţe. 

Erau cu toţii nişte maimuțe. 


Din ce în ce mai mult, cea mai mare diferenţă 
părea să fie părul. Dave era păros. Cei din jurul lui, 
nu. Din ce citise ea, pierderea părului se produsese 
după ce ființele umane se despărţiseră de 
cimpanzei. Explicaţia cea mai frecventă era că 
fiinţele umane deveniseră pentru o vreme creaturi 
de mlaştină sau de apă. Pentru că majoritatea 
mamiferelor erau păroase, blana fiind necesară 
pentru a le ajuta să îşi menţină temperatura internă. 
Dar mamiferele acvatice, cum erau delfinii şi 
balenele, îşi pierduseră părul pentru a fi 
hidrodinamice. lar oamenii îşi pierduseră şi ei părul. 

Însă pentru Lynn, cel mai ciudat lucru era 
sentimentul persistent că Dave era atât uman, cât şi 
neuman. Nu ştia cum să se descurce cu acest 
sentiment. Şi, pe măsură ce treceau zilele, nu 
devenea deloc mai simplu. 

LITIGIUL GENEI CANAVAN SE ÎNCHEIE 
ETICA BREVETĂRII GENELOR ESTE PUSĂ ÎN 
DISCUŢIE 


Boala Canavan este o boală moştenită genetic, 
fatală pentru copii în primii ani de viaţă. În 1987, 
Dan Greenberg şi soţia lui au aflat că fiul lor de nouă 
luni suferea de această boală. Cum nu exista nici un 
test genetic, familia Greenberg a mai făcut un copil, 
o fiică, iar aceasta a fost şi ea diagnosticată cu 
aceeaşi boală. 

Familia Greenberg a vrut să se asigure că alte 
familii nu vor avea parte de aceeaşi durere, aşa că 
l-au convins pe Reuben Matalon, un genetician, să 
creeze un test prenatal pentru boala Canavan. 
Familia Greenberg şi-a donat propriile ţesuturi, 
țesuturile copiilor lor morţi şi s-au străduit să obţină 
ţesuturi de la alte familii cu boala Canavan, din 
întreaga lume. În cele din urmă, în 1993 a fost 
descoperită gena pentru boala Canavan. În sfârşit, 
un test prenatal gratuit era pus la dispoziţia 
familiilor, la nivel mondial. 

Fără ştirea familiei Greenberg, dr. Matalon a 
brevetat gena şi apoi a cerut taxe mari pentru teste. 
Multe familii care contribuiseră cu ţesuturi şi bani ca 
să ajute la descoperirea acelei gene acum nu îşi 
puteau permite testul. In 2003, familia Greenberg şi 
alte părţi implicate l-au dat în judecată pe Matalon şi 
Spitalul de Copii din Miami, sub acuzaţia de 
încălcare a regulii  consimţământului dat în 
cunoştinţă de cauză, înavuţire incorectă, tăinuire 
frauduloasă şi însuşire frauduloasă a secretelor 
comerciale. Procesul s-a rezolvat în afara 
tribunalului. Ca rezultat, testul este mai disponibil 

acum, deşi taxele trebuie plătite în continuare 
Spitalului de Copii din Miami. Etica atitudinii 
doctorilor şi a instituţiilor implicate în acest caz este 
încă destul de controversată. 


Psychology News E 
ADULŢII NU SE MAI MATURIZEAZA 


Cercetător britanic dă vina pe educaţia oficială. 

Profesorii, cercetători “uimitor de imaturi”. 

Dacă sunteţi de părere că adulţii din jurul vostru 
se poartă ca nişte copii, este probabil să aveţi 
dreptate. În termeni tehnici, asta se numeşte 
“neotenie psihologică”, persistenţa 
comportamentului  copilăresc la maturitate. ŞI 
fenomenul ia amploare. 

Conform  părerii dr. Bruce Charlton, psihiatru 
specializat în probleme de  evoluţionism la 
Newcastle upon Tyne, fiinţele umane au nevoie 
acum de mai mult timp ca să atingă maturitatea 
psihologică... iar unii nu o ating niciodată. 

Charlton crede că aceasta este o consecinţă 
secundară a educaţiei oficiale, care durează până la 
peste douăzeci de ani. “Educaţia oficială necesită o 
postură  copilărească a  receptivităţii”, care 
“împiedică atingerea maturității psihologice” ce s-ar 
produce, în mod normal, la sfârşitul adolescenţei 
sau puţin peste vârsta de douăzeci de ani. 

El observă că “academicienii, profesorii, oamenii 
de ştiinţă şi mulţi alţi profesionişti sunt incredibil de 
imaturi”. Îi numeşte “imprevizibili, neechilibraţi în 
priorităţi şi cu tendinţa de a reacţiona exagerat”. 

Societăţile umane anterioare, cum ar fi cele de 
vânători-culegători, erau mai stabile şi, în 

consecinţă, maturitatea apărea în anii adolescenţei. 
Acum totuşi, din cauza schimbării sociale rapide şi 
importanţei reduse a forţei fizice, maturizarea este 
deseori amânată. Charlton remarcă faptul că semne 
ale maturității, cum ar fi absolvirea colegiului, 
căsătoria şi primul copil, aveau loc înainte la vârste 
fixe, dar acum se pot întâmpla la diferenţe de 
decenii. 

“Astfel”, spune el, “într-un sens psihologic 
important, unii oameni moderni nu ajung niciodată 
adulţi”. 

Charlton consideră că asta se poate datora 
adaptării. “O flexibilitate infantilă a atitudinilor, 
comportamentului şi cunoştinţelor” poate fi utilă în 
trecerea prin instabilitatea crescută a lumii 
moderne, spune el, în care probabilitatea ca 
oamenii să-şi schimbe slujba este mult mai mare, 
aşa cum e mai probabil să înveţe meserii noi sau să 
se mute în locuri noi. Dar asta se produce cu preţul 
unei “arii reduse a atenţiei, a căutării frenetice de 
noutăţi, chiar a unor cicluri mai scurte de modă 
arbitrară şi... unei superficialităţi emoţionale şi 
spirituale atotcuprinzătoare”. Charlton mai spune că 
oamenii moderni “nu au profunzimea de caracter 
care părea atât de normală în trecut”. 

Capitolul 042 


— Ellis, ce este în tubul acela? întrebă doamna 
Levine. Fiul ei ţinea în mână un tub argintiu, cu o 
ceaşcă mică de plastic în vârf. Erau în camera de zi 
a casei părinteşti din Scarsdale. Afară, muncitorii 
lucrau gălăgios în garaj. Făceau reparaţii: pregăteau 
casa de vânzare. 

— Ce este în tub? repetă ea. 

— Este un nou tratament genetic, mamă. 

— Nu am nevoie de el. 

— Iţi revigorează pielea. O întinereşte. 

— Nu asta i-ai spus tatălui tău, zise ea. l-ai spus 
că îi va îmbunătăţi viaţa sexuală. 

— Păi... 

— El te-a pus să faci asta, nu? 

— Nu, mamă. 

— Ascultă-mă bine, zise ea. Eu nu vreau să-mi 
îmbunătăţesc viaţa sexuală. Nu am fost niciodată 
mai fericită ca acum. 

— Voi doi dormiţi în camere separate. 

— Pentru că sforăie. 

— Mamă, sprayul acesta o să te ajute. 

— Nu am nevoie de ajutor. 

— Te va face să fii mai fericită, te asigur... 

— Niciodată nu m-ai ascultat, nici când erai mic. 

— Hai, mamă... 

— Şi nu te-ai schimbat nici ca adult. 

— Mamă, te rog... 

Ellis începuse să se enerveze. De fapt, nu el ar fi 
trebuit să facă asta, ci fratele lui, Aaron. Aaron era 
preferatul ei. Dar Aaron spusese că avea un caz la 
tribunal. Aşa că totul căzuse în cârcă lui Ellis. 

Se apropie de ea, cu tubul în mână. 

— Pleacă de aici, Ellis. 

El continuă să se apropie. 

— Sunt mama ta, Ellis. 

Ea îl calcă pe picior. Ellis urlă de durere, iar în 
clipa următoare o prinse de ceafă, îi apăsă tubul 
peste nas şi apăsă. Ea începu să se zbată şi să se 
zvârcolească. 

— Nu vreau! Nu vreau! 

Dar inspira gazul. Chiar în timp ce protesta. 

— Nu, nu, nu! 

Ellis îi ţinu tubul la nas o vreme. Era ca şi cum ar 
fi strangulat-o, acelaşi gen de prindere, aceeaşi 
senzaţie, în timp ce ea se zbătea în mâinile lui. Era 
foarte neplăcut. Pielea obrazului ei lipită de degetele 
lui, în timp ce femeia se zvârcolea şi protesta. Simţi 
parfumul pudrei ei. 

Într-un târziu, Ellis se îndepărtă de ea. 

— Cum îndrăzneşti?! zise ea. Cum îndrăzneşti?! 

leşi repede din cameră, blestemând. 

Ellis se sprijini de perete. Se simţea ameţit, după 
ce îşi atacase fizic mama în modul acela. Dar 
trebuia să o facă, îşi spuse singur. Trebuia să o facă. 

Capitolul 043 


Lucrurile nu mergeau bine, îşi spuse Rick Diehl, în 
timp ce îşi ştergea piureul de mazăre de pe faţă şi 
se oprea ca să-şi curețe ochelarii. Era cinci 
după-amiaza. In bucătărie era foarte cald. Cei trei 
copii ai lui stăteau la masa din bucătărie, ţipând şi 
lovindu-se unul pe celălalt. Aruncau cu resturi de 
hot dog şi muştar. Muştarul păta totul. 

Bebeluşul, în scaunul lui înalt, refuza să mănânce 
şi scuipa mâncarea înapoi. Conchita ar fi trebuit să o 
hrănească, dar Conchita dispăruse în după-amiaza 
aceea. Nu se mai putuse baza pe ea de la plecarea 
soţiei lui. Femeile erau solidare. Probabil că trebuia 
să o înlocuiască pe Conchita, care era un mare 
ghimpe în coastă, şi să angajeze pe cineva nou. 
Bineînţeles, ea avea să îl dea în judecată. Ar fi putut 
negocia un aranjament cu ea, înainte să ajungă la 
tribunal. 

— O vrei? la-o! 

Jason, fiul cel mare, strivi hot dog-ul cu chiflă cu 
tot peste faţa lui Sam. Sam urlă şi mimă că se 
îneacă. Apoi începură să se rostogolească pe podea. 

— Tată! Tată! Opreşte-l! Mă sufocă. 

— Jason, nu-l mai sufoca pe fratele tău! 

Jason nu-i dădu nici o atenţie. Rick îl prinse de 
guler şi îl trase de pe Sam. 

— Am spus să nu-l mai sufoci. 

— Nu-i făceam nimic. El a căutat-o. 

— Vrei să nu mai ai voie la televizor diseară? Nu? 
Atunci mănâncă-ţi hot dog-ul şi lasă-l pe fratele tău 
să-l mănânce pe al lui. 

Rick luă lingurita ca să-i dea de mâncare 
bebeluşului, dar fetiţa îşi închise gura, încăpăţânată, 
privindu-l cu nişte ochi ostili, mici ca nişte mărgele. 
Rick oftă. Ce-i făcea pe copiii în scăunele înalte să 
refuze să mănânce şi să îşi arunce toate jucăriile pe 
podea? Poate că nu era o idee prea bună că soţia lui 
fugise. 

Cât despre slujbă, acolo lucrurile erau şi mai rele. 
Fostul tip de la securitate se culcase cu Lisa, iar 
acum, când ieşise din închisoare, fără îndoială că i-o 
punea din nou. Fata aia n-avea nici un fel de gusturi. 
Dacă Brad era condamnat pentru pedofilie, asta ar fi 
însemnat publicitate proastă pentru companie, dar 
Rick tot şi-o dorea. Medicamentul minune al lui Josh 
Winkler se părea că ucidea oameni. Josh o făcuse de 
capul lui, toate acele teste neautorizate pe oameni, 
dar dacă era trimis la închisoare, şi asta s-ar fi 
răsfrânt în mod negativ asupra companiei. 

Tocmai încerca să-i înfigă linguriţa în gură fetiţei 
sale când sună telefonul. 

lar lucrurile deveniră mult, mult mai rele. 


— Ticălosul! 

Rick Diehl se întoarse cu spatele la şirurile de 
ecrane de securitate. 

— Nu-mi vine să cred, zise el. 

Pe ecrane, detestatul Brad Gordon deschidea 
uşile laboratoarelor, atingând capsulele Petri de 
peste tot şi trecând mai departe. Brad fusese 
înregistrat cum trecea metodic prin toate 
laboratoarele din clădire. Rick îşi strânse pumnii. 

— A intrat în clădire la ora unu dimineaţa, spuse 
şeful temporar de securitate. Probabil că avea un 

cârd administrativ de care nu ştiam, pentru că al lui 
a fost dezactivat. 

A mers la toate punctele de depozitare şi a 
contaminat toate culturile din linia celulară Burnet. 

— E un idiot, dar nu e nici o problemă, zise Rick 
Diehl. Avem depozite biologice în San Jose, la 
Londra şi în Singapore. 

— De fapt, eşantioanele au fost toate luate ieri, 
zise omul de la serviciul de securitate. Cineva a luat 
liniile celulare şi a plecat. Aveau autorizaţiile 
necesare. Transmisie electronică securizată a 
codurilor. 

— Cine a autorizat totul? 

— Dumneavoastră. Autorizaţia a venit din contul 
dumneavoastră de securitate. 

— Oh, Dumnezeule, zise el şi se întoarse cu faţa. 
Cum s-a întâmplat aşa ceva? 

— Acum ne ocupăm de asta. 

— Dar linia celulară, spuse Rick, avem alte sedii... 

— Din nefericire, se pare că... 

— Ei bine, atunci avem clienţi care au închiriat... 

— Mi-e teamă că nu. 

— Ce vrei să spui? zise Rick, începând să tipe. 
Vrei să spui că toată blestemata aia de cultură 
Burnet a dispărut? Din toată lumea? A dispărut? 

— Din câte ştim noi, da. 

— E un dezastru, fir-ar al dracului să fie. 

— Evident. 

— Ar putea să-nsemne sfârşitul companiei mele! 
Celulele alea erau plasa noastră de siguranţă. Am 
plătit o avere pe ele celor de la UCLA. Vrei să spui 
că au dispărut? 

Rick se încruntă furios, înțelegând realitatea dură. 

— Este vorba de un atac organizat şi coordonat 
împotriva companiei mele. Au oameni în Londra şi în 
Singapore. Cineva a aranjat totul. 

— Da. Aşa credem şi noi. 

— Ca să-mi distrugă compania. 

— Posibil. 

— Am nevoie de liniile acelea celulare. Acum. 

— Nimeni nu le mai are. Bineînţeles, cu excepţia 
lui Frank Burnet. 

— Atunci, să-l chemăm pe Burnet. 

— Din nefericire, se pare că şi domnul Burnet a 
dispărut. Nu reuşim să dăm de el. 

— Minunat, zise Rick. De-a dreptul minunat. 

Se răsuci şi urlă la asistentul lui. 

— Cheamă-i pe blestemaţii ăia de avocaţi, adu-i 
pe cei de la UCLA şi pe toţi ceilalţi, până la ora opt, 
în seara asta. 

— Nu ştiu dacă... 

— Acum! 

Capitolul 044 


Gail Bond intrase într-o rutină. Petrecea noaptea 
cu Yoshi, apoi venea la şase dimineaţa ca să-l scoale 
pe Evan, să-i pregătească micul dejun şi să aibă 
grijă să plece la şcoală la timp. Într-o dimineaţă, 
imediat după ce descuie uşa, văzu că Gerard 
dispăruse. Colivia lui era în hol, neacoperită, iar 
stinghia era goală. Trase o înjurătură şi se duse în 
dormitor, unde Richard dormea încă. Il scutură, ca 
să-l trezească. 

— Richard. Unde e Gerard? 

E| căscă. 

— Cum? 

— Gerard. Unde e Gerard? 

— Mi-e teamă că a avut loc un accident. 

— Ce accident? Ce-ai făcut? 

— Colivia era curățată, în bucătărie, iar fereastra 
era deschisă. A zburat afară. 

— Nu se poate. Avea aripile tăiate. 

— Ştiu asta, zise Richard, căscând din nou. 

— N-are cum să zboare. 

— Tot ce ştiu e că am auzit-o pe Nadejda ţipând, 
iar când m-am dus în bucătărie, ea arăta spre 
fereastră. M-am uitat şi am văzut pasărea planând 
spre sol. Bineînţeles, am alergat imediat în stradă, 
dar dispăruse. 

Ticălosul se chinuia să nu zâmbească. 

— Richard, este o problemă foarte serioasă. E un 
animal transgenic. Dacă scapă, e posibil să îşi 
transmită genele şi altor papagali. 

— Te asigur că a fost un accident. 

— Unde e Nadejda? 

— Vine la prânz acum. M-am gândit să reduc 
cheltuielile. 

— Are telefon mobil? 

— Tu ai angajat-o, iubire. 

— Să nu-mi spui mie “iubire”. Nu ştiu ce-ai făcut 
cu papagalul, dar e o problemă foarte serioasă, 
Richard. 

— Nu ştiu ce să-ţi spun, replică Richard, ridicând 
din umeri. 


Bineînţeles, asta-i distrugea toate planurile. 
Intenţionaseră să publice totul online, în luna 
următoare şi, desigur, aveau să înceapă să apară 
strigăte din toată lumea, care să pretindă că spusele 
lor nu erau adevărate. Oamenii de ştiinţă aveau să 
spună că este un efect Clever Hans, o simplă 
imitare, sau Dumnezeu ştie ce altceva. lar acum, 
pasărea dispăruse. 

— Imi vine să-l omor pe Richard, îi spuse ea lui 
Maurice, şeful laboratorului. 

— lar eu aş angaja pe cel mai bun avocat pentru 
apărarea ta, zise acesta, fără să zâmbească. Crezi 
că ştie unde e pasărea? _ 

— Probabil. Dar n-o să-mi spună niciodată. Il ura 
pe Gerard. 

— Aveţi o dispută pe teme de custodie din pricina 
unei păsări. _ 

— O să discut cu Nadejda. Insă cred că a plătit-o 
să tacă. 

— Pasărea îţi ştie numele? Numele laboratorului? 
Numere de telefon? 

— Nu, dar a memorat tonurile telefonului meu 
mobil. Obişnuia să le repete, ca o secvenţă de 
sunete. 

— Atunci, poate o să ne sune, cândva. 
— Poate, zise Gail oftând. 

Capitolul 045 


Alex Burnet era în mijlocul celui mai dificil proces 
din cariera ei, un caz de viol asupra unui băieţel de 
doi ani, din Malibu. Acuzatul, Mick Crowley, de 
treizeci şi unu de ani, era un redactor în probleme 
de politică din Washington, care venise în vizită la 
cumnata lui, când simţise un impuls copleşitor să 
facă sex anal cu fiul ei, încă în scutece. Crowley era 
un absolvent de la Yale, bogat şi răsfăţat, 
moştenitor al unei averi de origine farmaceutică. Îl 
angajase pentru apărare pe faimosul avocat din 
Washington, D.C., Abe (“Nu-i acolo”) Ganzler. 

Se dovedi că gusturile sexuale ale lui Crowley 
erau bine cunoscute în Washington, iar Ganzler, aşa 
cum îi era obiceiul, prezentă cazul cu ardoare în 
presă, cu luni de zile înainte de proces, 
caracterizându-le în mod repetat pe Alex şi pe 
mama copilului drept nişte “fundamentaliste 
feministe cu imaginaţie”, care inventaseră totul, cu 
“imaginaţia lor bolnavă şi perversă”. Asta în ciuda 
examinării bine documentate de la spital, făcute 
asupra copilului. (Penisul lui Crowley era mic, dar 
produsese totuşi rupturi semnificative în rectul 
bebeluşului.) 

Era în toiul pregătirii frenetice pentru a treia zi de 
proces, când Amy, asistenta ei, o sună ca să-i spună 
că tatăl ei era la telefon. Alex răspunse. 

— Sunt cam ocupată, tată. 

— Nu te ţin mult. Plec pentru două săptămâni. 

— Ok. 

Unul dintre ceilalţi avocaţi intră şi îi puse pe birou 
ultimele ediţii ale ziarelor. În Star apăreau fotografii 

ale copilului violat, ale spitalului din Malibu şi o poză 
deloc măgulitoare, cu Alex şi mama copilului, cu 
ochii îngustaţi în lumina puternică a soarelui. 

— Unde te duci, tată? 

— Încă nu ştiu, zise tatăl ei, dar trebuie să stau 
puţin singur. Probabil că n-o să am semnal la mobil. 
O să-ţi trimit o scrisoare când voi ajunge acolo. Şi o 
cutie cu nişte chestii. În caz că vei avea nevoie de 
ele. 

— Ok, tată, distracţie plăcută. 

În timp ce vorbea cu el, răsfoise L. A. Times. 
Times lupta de ani de zile pentru dreptul de a avea 
acces şi de a tipări toate documentele de la tribunal, 
indiferent dacă erau preliminare, confidenţiale sau 
speculative. Judecătorii din California erau extrem 
de refractari în sigilarea chiar şi a acelor documente 
în care apăreau adresele de acasă ale femeilor 
urmărite de obsedaţi sau detaliile anatomice ale 
copiilor care fuseseră violaţi. Politica lui Times de 
publicare a tuturor acestora însemna şi că avocaţii 
puteau să emită afirmaţii grosolane şi nefondate, în 
timpul pregătirii procesului, ştiind că Times avea să 
le publice. lar ziarul o făcea de fiecare dată. Dreptul 
publicului la informaţii. Da, publicul chiar trebuia să 
ştie exact cât de lungă fusese ruptura bietului 
băieţel în... 

— Totul e bine? întrebă tatăl ei. 

— Da, tată, sunt bine. 

— Nu te afectează? 

— Nu. Aştept sprijin de la organizaţiile de 
binefacere, dar acestea nu fac nici o declaraţie. O 
tăcere ciudată. 

— Sunt sigur că eşti şocată din cauza asta, spuse 
el. Netrebnicul are relaţii în lumea politică, nu? 
Nenorocitul. Trebuie să plec, Lexie. 

— Pa, tată. 

Se concentra din nou asupra cazului. Rezultatele 
comparaţiei ADN-ului trebuia să ajungă în acea zi, 
dar acest lucru nu se întâmplase încă. Mostrele 
obţinute erau extrem de mici şi ea era îngrijorată în 
legătură cu rezultatele. 

Luminile scăzură treptat în camera de prezentare 
de la Selat, Anney, Koss Ltd., cunoscuta firmă de 
publicitate londoneză. Pe ecran, imaginea unui 
magazin universal american, traficul neclar trecând 
în viteză pe lângă o îngrămădire jalnică de semne 
publicitare. Gavin Koss ştia din experienţă că acea 
imagine avea un impact imediat. Tot ce era critic la 
adresa Americii era perfect. 

— Firmele americane cheltuiesc pentru publicitate 
mai mult decât orice altă ţară din lume, spuse Koss. 

Bineînţeles, este necesar să o facă, dată fiind 
calitatea produselor americane... 

Din întuneric se auziră chicoteli. 

— Şi inteligenţa publicului american... 

Râsete potolite, înăbugşite. 

— Aşa cum remarca recent unul dintre redactorii 
noştri, majoritatea americanilor nu-şi pot găsi nici 
dosul cu propriile mâini. 

Râsete la scenă deschisă. Spectatorii se încălzeau 
la spusele lui. 

— Un popor primitiv şi lipsit de cultură, care se 
felicită reciproc, în timp ce se scufundă din ce în ce 
mai mult în datorii. 

Îşi spuse că era suficient şi schimbă tonul. 

— Dar eu vreau să vă atrag atenţia asupra 
volumului de mesaje comerciale, aşa cum vedeţi pe 
ecran, aşezate în lungul autostrăzii. Şi fiecare 
vehicul care trece pe lângă ele are pornit radioul, 
unde se transmit alte mesaje comerciale. De fapt, 
se estimează că americanii ascultă trei mii de 
mesaje pe zi... sau, mai probabil, nu le ascultă. 


313 


Psihologii au determinat că volumul mare de mesaje 
creează un fel de anestezie, care se instalează în 
timp. Intr-un mediu suprasaturat de mass-media, 
toate mesajele îşi pierd impactul. 

Imaginea se schimbă, apărând Times Square 
noaptea, apoi Shinjuku, în Tokio, şi Piccadilly, în 
Londra. 

— Saturaţia există astăzi la nivel global. Mesaje 
uriaşe, inclusiv filme pe ecrane mari, apar în pieţele 
publice, în lungul autostrăzilor, în staţiile de metrou, 
în gări. Punem ecrane video în punctele de vânzare 
din magazine. La toalete. În sălile de aşteptare, în 
cârciumi şi restaurante. 

In sălile de aşteptare din aeroporturi şi la bordul 
avioanelor. Mai mult, am cucerit spaţiul personal. 
Logo-uri, mărci şi sloganuri apar pe obiecte 
obişnuite, de la cuțite la veselă şi computere. Apar 
pe tot ceea ce avem. Consumatorii poartă logo-uri 
pe haine, pe genţi, pantofi, bijuterii. Se întâmplă 
foarte rar ca o persoană să apară în public fără aşa 
ceva. Cu treizeci de ani în urmă, dacă ar fi prezis 
cineva că întreg publicul din lume se va transforma 
în nişte pancarte vii, plimbându-se de colo-colo ca 
să facă reclamă produselor, ideea ar fi părut 
fantasmagorică. Şi totuşi, asta s-a întâmplat. 

O pauză scurtă şi continuă: 

— Rezultatul este o saturație cu imagini, 
epuizarea senzorială şi diminuarea impactului. Ce 
putem face acum? 

Cum putem merge mai departe, în noua eră a 
tehnologiei? 

Răspunsul poate părea eretic, dar iată-/. 

Imaginea de pe ecran se schimbă radical, 
apărând acum o pădure. Copaci uriaşi se înălţau 

spre cer, umbrind solul. Apoi apăru un vârf muntos 
înzăpezit. O insulă tropicală, un arc de nisip, apă 
cristalină, palmieri. Şi, în final, un recif subacvatic, 
cu peşti înotând printre corali şi bureţi. 

— Lumea naturală nu conţine nici un fel de 
reclame, spuse Koss. Lumea naturală nu a fost 
îmblânzită încă. Nu a fost colonizată de comerţ. A 
rămas virgină. 

— Nu asta era ideea? întrebă o voce din întuneric. 

— Da, aşa ar spune înţelepciunea omului comun. 
Dar înțelepciunea aceasta este întotdeauna 
depăşită. Pentru că în perioada în care a devenit de 
bun-simt - adică până a ajuns ceva ce este crezut de 
toată lumea - lumea a mers mai departe. 
Înţelepciunea omului comun este o rămăşiţă a 
trecutului. Şi la fel se întâmplă şi în cazul de faţă. 

Pe ecran, pe scena cu reciful apărură brusc 
reclame. Pe ramificaţiile de coral scria “BP CLEAN”. 
Un banc de peştişori trecu pe lângă acestea, pe 
fiecare sclipind cuvântul “VODAFONE”, 
“VODAFONE”. Un rechin lucios, peste botul căruia 
scria “CADBURY”. Un peşte-balon, pe care scria 
“LLOYDS TSB GRUP” cu litere negre, înotă peste 
circumvoluţiunile formațiunilor de corali “cerebrali”, 
pe ale căror crestături era imprimat cu portocaliu 
“SCOTTISH POWER”. Şi, în fine, un tipar scoase 
capul dintr-o gaură. Pe pielea lui verzuie scria 
MARKS & SPENCER". 

— Gândiţi-vă la câte posibilităţi există, zise Koss. 


Publicul era şocat, aşa cum se aşteptase. 
Continuă să explice. 

Pe ecran apăru acum o scenă din deşert, cu 
vârfuri ascuţite de piatră roşie înălțându-se pe 

fondul unui cer albastru, presărat cu nori. După o 
clipă, norii se uniră într-unui mai mare şi ceţos, care 
plutea deasupra peisajului, sub forma unui mesaj: 

“BP înseamnă energie pură”. 

— Literele acelea au trei sute de metri înălţime, 
spuse Koss. Plutesc la patru sute de metri deasupra 
solului. Se văd clar cu ochiul liber şi pot fi 
fotografiate uşor. La apus, devin chiar frumoase. 

Imaginea se schimbă. 

— Aici le vedeţi în timp ce soarele coboară. Scrisul 
trece de la alb la roz, apoi la roşu şi, în final, la un 
indigo închis. Deci are calitatea, dă senzaţia că este 
un element natural, în peisajul lui natural. 

Se întoarse la imaginea iniţială a norului în lumina 
zilei. 

— Aceste litere sunt generate printr-o combinaţie 
de nanoparticule şi bacterii Clostridium perfringens 
modificate genetic. Imaginea este, de fapt, un 
nanoroi, şi rămâne vizibilă pe cer pentru o perioadă 
variabilă de timp, în funcţie de condițiile 
meteorologice, la fel ca orice alt nor. 

Poate să apară numai câteva minute. Altă dată 
poate să se vadă o oră întreagă. Poate să apară în 
imagini multiple... 

Pe ecran, norii pufoşi deveniră sloganul BP, 
repetat la infinit, nor după nor, întinzându-se spre 
orizont. 

— Cred că toată lumea va recunoaşte impactul 
acestui mediu nou. Mediul natural. 

Se aşteptase la aplauze spontane în urma acelor 
imagini dramatice, dar în întuneric era doar linişte. 
Şi totuşi ar fi trebuit să aibă un fel de reacţie. O 
reclamă repetată la infinit, pe cer? Asta ar fi trebuit 
să-i atragă. 

— Dar aceşti nori sunt un caz special, spuse el. 


Se întoarse la imaginea subacvatică, cu peştii 
înotând peste reciful de corali. 

— În acest caz, sloganurile şi reclamele sunt 
purtate chiar de fiinţe, prin modificarea genetică 
directă a fiecărei specii. Numim asta reclamă 
genomică. Pentru prinderea acestui mediu nou, 
viteza are o importanţă copleşitoare. 

Există numai un număr limitat de peşti de recif 
care să trăiască în apele turistice. Unii peşti sunt 
mai luminoşi decât alţii. Mulţi sunt puţin monotoni. 
Aşa că noi vrem să-i alegem pe cei mai buni. lar 
pentru modificarea genetică va fi nevoie de 
brevetarea fiecărui animal marin. 

Astfel, noi vom breveta peştele clovn Cadbury, 
coralul British Petroleum, tiparul Marks and Spencer, 
peştele-înger al Băncii Regale a Scoției şi, plutind 
tăcut pe deasupra lor, pisica de mare British 
Airways. Koss îşi drese glasul. 

— Viteza contează pentru că intrăm într-o 
competiţie. 

Vrem să apară peştele nostru clovn Cadbury, 
înainte ca peştele clovn să fie brevetat de Hershey 
sau de McDonald's. 

Şi vrem un exemplar puternic, deoarece peştele 
clovn Cadbury va concura, în mediul lui natural, cu 
peştii clovn obişnuiţi... şi să sperăm că îi va învinge. 
Cu cât are mai mult succes peştele nostru brevetat, 
cu atât va fi văzut mai des mesajul nostru, în timp 
ce peştele original, fără mesaj, va dispărea. Intrăm 
în era reclamei darwiniene! 

Fie ca reclama cea mai bună să învingă! 

O tuse din public. 

— Scuză-mă, Gavin, spuse o voce. Dar ăsta pare 
să fie un coşmar ecologic. Nume de firme pe peşti? 
Sloganuri în nori? Ce urmează? Rinoceri în Africa, cu 
logoul Land Rover? Dacă începi să pui reclame pe 
speciile de animale, toţi ecologiştii din lume se vor 
ridica împotriva ta. 

— De fapt, nu o vor face, spuse Koss. Pentru că 
noi nu sugerăm doar ca nişte corporaţii să asocieze 
speciilor nişte branduri. Le cerem să sponsorizeze 
speciile. Ca serviciu public. 

Făcu o pauză şi continuă: 

— Gândiţi-vă câte expoziţii de muzeu, companii 
de teatru şi orchestre simfonice sunt total 
dependente de sponsorizarea corporativă. Chiar şi 
porţiuni de drum sunt sponsorizate astăzi. De ce nu 
am direcţiona acelaşi spirit filantropic spre lumea 
naturală care, fără îndoială, va avea mult mai mult 
de profitat, în comparaţie cu drumurile noastre? 
Speciile pe cale de dispariție pot atrage 
sponsorizări. Corporaţiile pot să îşi clădească 
reputaţia pe baza supravieţuirii speciilor de animale, 
aşa cum o făceau înainte pe calitatea unor 
programe plictisitoare de televiziune. Şi acelaşi 
lucru este valabil şi pentru animalele care nu sunt în 
pericol de dispariţie. Pentru toţi peştii din mare. 
Vorbim despre o eră a unei filantropii corporative 
magnifice... la o scară globală. 

— Deci, acesta este rinocerul negru, pe care vi-l 
oferă Land Rover? jaguarul, adus în faţa 
dumneavoastră de firma Jaguar? 

— Eu n-aş spune-o chiar atât de brutal, dar, da, 
asta propunem noi. Ideea este că vorbim despre o 
situaţie în care câştigă toată lumea. Un câştig 

pentru mediu. Pentru corporații. Şi pentru 
publicitate. 


Gavin Koss făcuse sute de prezentări în cariera 
sa, iar simţul publicului nu-l înşelase niciodată. 
Simţea acum că acel grup nu era de partea lui. Era 
vremea să aprindă luminile şi să răspundă la 
întrebări. 

Se uită lung la rândurile de feţe încruntate. 

— Recunosc că ideea mea este radicală, spuse el. 
Dar lumea se schimbă rapid. Cineva o să facă asta. 
Această colonizare a naturii va avea loc. Singura 
întrebare este cine o va face. Vă rog să vă gândiţi la 
această ocazie cu cea mai mare atenţie şi să 
decideţi dacă vreţi să faceţi parte din ea. 

Gart Baker, şeful lui Midlands Media Associates 
Ltd, se ridică în picioare, în spatele sălii. 

— Este o idee destul de novatoare, Gavin, zise el. 
Dar trebuie să îţi spun, cu destulă certitudine, că n-o 
să meargă. 

— Serios? Şi de ce? 

— Pentru că altcineva a făcut-o deja. 

Nu era lună şi nu se auzea nici un sunet, cu 
excepţia tunetului valurilor în întuneric şi a vântului 
umed. 

Plaja Tortuguero se întindea pe aproape doi 
kilometri în lungul coastei atlantice abrupte din 
Costa Rica, dar, în noaptea aceea, se vedea doar ca 
o dungă întunecată care se unea cu un cer negru, 
plin de stele. Julio Manarez se opri, aşteptând ca 
ochii să i se adapteze la întuneric. Un om poate 
vedea la lumina stelelor, dacă nu se grăbeşte. 

După scurt timp, începu să distingă trunchiurile 
palmierilor şi resturile împrăştiate pe nisipul 
întunecat, plantele joase şi pipernicite bătute de 
vântul dinspre ocean. Şi putea să vadă crestele albe 
ale valurilor, în apele agitate. Ştia că oceanul e plin 
de rechini. Acea porţiune a coastei Atlanticului era 
stearpă şi neospitalieră. 

La patru sute de metri depărtare, pe plajă, îl văzu 
pe Manuel, o formă întunecată ghemuită sub 
mangrove. Se adăpostise de vânt. Nu mai era 
nimeni altcineva pe plajă. 

Julio porni spre el, trecând pe lângă gropile adânci 
săpate de țestoase în zilele precedente. Plaja aceea 
era unul dintre terenurile de înmulţire pentru 
țestoase, care veneau din ocean, pe întuneric, 
pentru a-şi depune ouăle. Procesul avea loc mai ales 
noaptea, iar ţestoasele erau vulnerabile - pe vremuri 
din cauza  braconierilor, iar acum, din cauza 
jaguarilor care  bântuiau plaja, negri precum 
noaptea. În calitate de şef pentru conservarea 
regiunii, recent numit în funcţie, Julio ştia foarte bine 

că, de-a lungul coastei, erau omorâte țestoase în 
fiecare noapte. 

Turiştii ajutau la prevenirea acestui lucru. Dacă se 
plimbau turişti pe plajă, jaguarii stăteau la distanţă. 
Dar felinele atacau de multe ori după miezul nopţii, 
după ce turiştii intraseră în hotelurile lor. 

Era posibil să îţi imaginezi o presiune selectivă 
evoluționistă, producând un fel de apărare împotriva 
jaguarului. Când era în liceu, în San Juan, el şi alţi 
studenţi făceau glume pe tema asta. Turiştii erau 
nişte agenţi ai evoluţiei? Turiştii schimbau tot ce 
exista într-o ţară, aşa că de ce să nu schimbe şi 
fauna? Pentru că, dacă se întâmpla ca o ţestoasă să 
aibă o anumită calitate - poate toleranţă faţă de 
lanterne sau capacitatea de a scoate un sunet 
tânguitor, îndurerat -, dacă ţestoasele aveau ceva 
care să atragă turiştii şi să-i facă să stea pe plajă 
noaptea, atunci acele țestoase aveau şanse mai 
mari de supravieţuire, ouăle lor aveau şanse mai 
mari de supravieţuire şi puii lor aveau şanse mai 
mari de supravieţuire. 

Un grad diferit de supravieţuire, rezultat din faptul 
că reprezentau o atracţie turistică. Aceasta fusese o 
glumă pe vremuri, în şcoală. Dar, bineînţeles, era 
posibilă, din punct de vedere teoretic. lar dacă ceea 
ce îi spusese Manuel era adevărat... 

Manuel îl văzu şi îi făcu semn cu mâna. Când Julio 
se apropie, se ridică în picioare. 

— Pe aici, zise el şi porni pe plajă. 

— Ai găsit mai multe în noaptea asta, Julio? 

— Doar una. De tipul celor despre care ţi-am 
vorbit. 

— Muy bien. 

Merseră pe plajă în tăcere. Dar nu trebui să 
meargă prea departe, poate cam o sută de metri, 
când Julio văzu sclipirea purpurie slabă, jos, în nisip, 
pulsând încet. 

— Asta e? 

— Asta e, spuse Manuel. 


Era o femelă cam de o sută de kilograme, şi de un 
metru şi un sfert lungime. Avea plăcile carapacei 
normale, cam cât o palmă de om. Maronie, cu dungi 
negre. Era pe jumătate îngropată în nisip, săpând o 
groapă în spate, cu aripioarele. 

— Începe şi se opreşte, zise Manuel. 

Şi în clipa aceea începu din nou. O strălucire 
purpurie care părea să fie emanată de anumite plăci 
ale carapacei. Unele plăci nu aveau acea strălucire 
şi erau întunecate. Altele străluceau doar din când 
în când. Fiecare sclipire părea să dureze doar o 
secundă, crescând încet în intensitate şi dispărând 
la fel. 

— Câte țestoase de genul ăsta ai văzut? întrebă 
Julio. 

— Asta e a treia. 

— Şi lumina asta ţine jaguarii la distanţă? 
Continuă să privească sclipirea slabă. Avea senzaţia 
că acea calitate a sclipirii era ciudat de familiară. 
Aproape ca a unui licurici. Sau ca o bacterie 
sclipitoare din valuri. Ceva ce mai văzuse înainte. 

— Da, jaguarii păstrează distanţa. 

— Stai puţin, zise Julio. Ce e asta? întrebă el, 
arătând spre carapace, unde apăruse un model de 
plăci luminate şi întunecate. 

— Se întâmplă doar uneori. 

— Dar o vezi? 

— Da, o văd. 

— Arată ca un hexagon. 

— Nu ştiu... 

— E ca un fel de simbol, nu ţi se pare? Al unei 
corporaţii? 

— Da, poate. E posibil. 

— Dar la celelalte țestoase? Şi la ele apare acest 
model? 

— Nu, fiecare este diferit. 

— Atunci, ar putea fi un model oarecare şi care 
seamănă, întâmplător, cu un hexagon. 

— Da, Julio, eu aşa cred. Pentru că imaginea de 
pe carapace nu este chiar atât de bună, nu este 
simetrică... 

Chiar în timp ce vorbea, imaginea dispăru. 
Ţestoasa era din nou întunecată. 

— Poţi fotografia modelul acela? 

— Am făcut-o deja. Este cu expunere în timp, fără 
blit, aşa că e destul de neclară. Dar l-am fotografiat. 

— Bine, zise Julio. Pentru că aici e vorba de o 
modificare genetică. Hai să verificăm jurnalul de 
vizitatori, ca să vedem cine ar fi putut face asta. 

— Josh. 

La telefon era mama lui. 

— Da, mamă. 

— M-am gândit că ar trebui să afli asta. Ti-l 
aminteşti pe fiul lui Lois Graham, Eric, care era 
dependent de heroină? S-a întâmplat o tragedie. A 
murit. 

Josh oftă lung. Se lăsă pe spate pe scaun şi 
închise ochii. 

— Cum? 

— Într-un accident de maşină. Dar apoi i-au făcut 
autopsia sau, mă rog, ce i-or fi făcut. Erica avutun 
atac de inimă fatal. Avea douăzeci şi unu de ani, 
Josh. 

— S-a mai întâmplat în familie? Vreo chestie 
congenitală? 

— Nu. Tatăl lui Eric trăieşte în Elveţia şi are 
şaizeci şi patru de ani. Face alpinism. lar Lois este 
bine. E distrusă, desigur. Cu toţii suntem distruşi. 

Josh nu spuse nimic. 

— Lucrurile mergeau atât de bine pentru Eric. Se 
lăsase de droguri, avea o slujbă nouă, voia să se 
întoarcă la şcoală, în toamnă... singura chestie era 
că începuse să chelească. Lumea credea că face 
chimioterapie. Pierduse foarte mult păr. Şi mergea 
cam gârbovit. Josh? Mai eşti acolo? 

— Sunt aici. 

— L-am văzut săptămâna trecută. Arăta ca un 
bătrân. Josh nu spuse nimic. 

— Familia a organizat slujba. Trebuie să te duci şi 
tu la priveghi. 

— O să-ncerc. 

— Josh. Şi fratele tău arată bătrân. 

— Ştiu. 

— Am încercat să-i spun că seamănă cu tatăl lui. 
Ca să-l liniştesc. Dar Adam arată foarte bătrân. 

— Ştiu. 

— Ce se întâmplă? zise ea. Ce i-ai făcut? 

— Ce i-am făcut eu? 

— Da, Josh. Tu le-ai dat acestor oameni o genă. 
Sau ce era în sprayul acela. Şi ei îmbătrânesc. 

— Mamă, Adam şi-a făcut-o singur. A inhalat din 
spray singur, crezând că e vreun drog. Nici măcar 
nu eram cu el în clipa aceea. Şi tu mi-ai cerut să-i 
dau sprayul fiului lui Lois Graham. 

— Nu ştiu cum poţi spune aşa ceva. 

— Tu m-ai sunat. 

— Eşti ridicol, Josh. De ce te-aş fi sunat? Eu nu 
ştiu nimic despre munca ta. Tu m-ai sunat pe mine 
şi m-ai întrebat unde locuieşte Eric. Şi mi-ai cerut să 
nu-i spun nimic mamei lui. Eu aşa îmi amintesc. 

Josh nu spuse nimic. Îşi apăsă vârfurile degetelor 
peste ochii închişi, până când începu să vadă cercuri 
luminoase. Ar fi vrut să fugă. Ar fi vrut să plece din 
biroul lui, din companie. Ar fi vrut ca nimic din toate 
acelea să nu fie adevărat. 

— Mamă, zise el, în cele din urmă. Chestia asta 
s-ar putea să fie foarte serioasă. 

Îşi spunea că era posibil să ajungă la închisoare. 

— Sigur că e foarte serioasă. Sunt foarte 
înspăimântată acum, Josh. Ce-o să se întâmple? O 
să-mi pierd fiul? 

— Nu ştiu, mamă. Sper să nu. 

— Cred că există o şansă, zise ea. Pentru că am 
sunat la familia Levine, în Scarsdale. Cei doi sunt 

deja bătrâni. Peste şaizeci de ani. Şi ei păreau foarte 
bine. Helen a spus că nu s-a simţit niciodată mai 
bine. George joacă mult golf. 

— Asta-i bine, zise el. 

— Poate că ei se simt bine. 

— Eu aşa cred. 

— Şi atunci, poate că şi Adam o să fie bine. 

— Sper, mamă. Sincer. 

Josh închise telefonul. Sigur că familia Levine era 
bine. Le trimisese apă salină sterilă în sprayuri. Ei nu 
primiseră gena. Nu voise să-şi trimită genele 
experimentale unor oameni din New York pe care 
nu-i cunoştea. 

lar dacă asta o făcea pe mama lui să spere, cu 
atât mai bine. Să rămână aşa. 

Pentru că, în acel moment, Josh nu avea prea 
multe speranţe. Pentru fratele lui. Şi nici pentru el 
însuşi, până la urmă. 

Era nevoit să-i spună lui Rick Diehl. Dar nu acum. 
Nu chiar acum. 


326 


Capitolul 049 


Soţul lui Gail Bond, Richard, bancherul de 
investiţii, lucra deseori până târziu, ţinându-le de 
urât clienţilor importanţi. Şi nici unul nu era mai 
important decât americanul care stătea acum în 
faţa lui, la masă. Barton Williams, faimosul investitor 
din Cleveland. 

— Vrei o surpriză pentru soţia ta, Barton? zise 
Richard Bond. Cred că am exact ce îţi trebuie. 

Încovoiat peste masă, Williams ridică privirea, nu 
prea interesat. Barton Williams avea şaptezeci şi 
cinci de ani şi semăna foarte mult cu o broască 
râioasă. Avea o faţă fălcoasă, cu pori mari, un nas 
lat şi plat şi ochi mici. Obiceiul lui de a-şi întinde 
braţele pe masă şi de a-şi sprijini bărbia pe degete îl 
făcea să semene şi mai mult cu o broască. De fapt, 
el îşi odihnea gâtul atacat de artrită, deoarece nu-i 
plăcea să poarte guler susţinător. | se părea că îl 
făcea să arate bătrân. 

Din punctul de vedere al lui Richard Bond, Barton 
Wiliams ar fi putut să stea întins cu totul pe masă. 
Era destul de bătrân şi destul de bogat ca să facă 
orice voia, iar ceea ce dorise întotdeauna, toată 
viaţa lui, fuseseră femeile. În ciuda vârstei şi a 
aspectului, continua să le aibă în cantităţi mari, la 
orice oră a zilei. Richard aranjase ca diverse femei 
să apară la masă, la sfârşitul mesei. Trebuia să se 
dea drept colege de serviciu, care treceau ca să-i 
aducă nişte documente. Sau prietene mai vechi, 
venite pentru un pupic şi o scurtă prezentare. 
Câteva urma să fie alte cliente din restaurant, 

admiratoare ale marelui investitor, atât de copleşite 
încât se simţiseră obligate să vină să-l cunoască. 

Nimic din toate acestea nu-l păcălea pe Barton 
Williams, dar îl amuzau şi se aştepta ca partenerul 
lui de afaceri să se agite puţin pentru el. Când 
valorezi zece milioane de dolari, oamenii fac eforturi 
să fii fericit. Aşa mergeau treburile. Considera asta 
un fel de omagiu. 

Şi totuşi, în acel moment, Barton voia, mai mult 
decât orice altceva, să o satisfacă pe cea cu care 
era căsătorit de patruzeci de ani. Din motive 
inexplicabile, Evelyn, în vârstă de şaizeci de ani, nu 
se mai simţea mulţumită de căsnicia ei şi se 
săturase de escapadele nesfârşite ale lui Barton, 
cum le numea ea. Un cadou ar fi picat tocmai bine. 

— Dar ar fi bine să fie ceva deosebit, la naiba, 
zise Barton. E obişnuită cu toate. Vile în Franţa, 
iahturi în Sardinia, bijuterii de la Winston, bucătari 
aduşi cu avionul de la Roma pentru ziua de naştere 
a câinelui ei. Asta e problema. Nu mai am cu ce s-o 
cumpăr. Are şaizeci de ani şi e blazată. 

— Te asigur că acest cadou e unic în lume, spuse 
Richard. Soţia ta iubeşte animalele, nu? 

— Are propria ei grădină zoologică, chiar acolo, pe 
proprietate. 

— Şi are şi păsări? 

— O, Doamne. Cred că peste o sută. Avem 
cintezoi şi în solar. Ciripesc toată ziua. Ea îi 
împerechează. 

— Papagali? 

— De toate felurile. Slavă Domnului, nici unul nu 
vorbeşte. N-a prea avut noroc la papagali. 

— Norocul ei e pe cale să se schimbe. Barton oftă. 

— Nu mai vrea încă un papagal. 

— Pe ăsta o să-l vrea, spuse Richard. E unic în 
lume. 

— Plec mâine dimineaţă, la şase, mormăi Barton. 

— O să îl găseşti în avion, zise Richard. 

Rob Bellarmino zâmbi liniştitor. 

— Nu luaţi în seamă camerele, le zise el puştilor. 
Erau în biblioteca şcolară a Liceului George 
Washington, în Silver Spring, Maryland. Trei 
semicercuri de scaune, în jurul unui scaun central, 
pe care stătea dr. Bellarmino, în timp ce le vorbea 
elevilor despre aspectele etice ale geneticii. 

Televiziunea avea trei camere de filmare, una în 
partea din spate a sălii, una pe lateral, aproape de 
Bellarmino, şi una cu faţa spre copii, pentru a le 
înregistra feţele fascinate de ceea ce auzeau despre 
viaţa unui genetician care lucra la INS. După spusele 
producătorului spectacolului, era important să arate 
interacţiunea lui Bellarmino cu comunitatea, iar el 
era perfect de acord cu asta. Copiii erau aleşi 
special, aşa încât să fie inteligenţi şi bine informaţi. 

Îşi spuse că avea să fie amuzant. 

Le vorbi despre trecutul şi pregătirea sa timp de 
câteva minute, apoi spuse că va răspunde la câteva 
întrebări. Prima îl făcu să stea puţin pe gânduri. 

— Dr. Bellarmino, întrebă o puştoaică asiatică. Ce 
părere aveţi despre femeia din Texas care şi-a 
clonat pisica moartă? 

În realitate, Bellarmino considera că toată 
afacerea cu pisica moartă era ridicolă. | se părea că 
diminua importanţa muncii lui şi a altora. Dar nu 
putea spune asta. 

— Este vorba de o situaţie dificilă, legată de 
sentimente, zise cu diplomaţie Bellarmino. Cu toţii 
suntem foarte ataşaţi de animalele noastre de 
companie, dar... 

Ezită şi continuă: 

— Această operaţie a fost făcută de o companie 
din California, numită Genetic Savings and Clone, şi 
s-a declarat că a costat cincizeci de mii de dolari. 

— Credeţi că este etic să clonezi o pisică de casă? 
întrebă fata. 

— Aşa cum ştiţi, până acum au fost clonate deja 
mai multe animale, răspunse el, printre care oi, 
şoareci, câini şi pisici. Aşa că nu mai pare ceva chiar 
atât de deosebit... Una dintre probleme este faptul 
că animalul clonat nu are aceeaşi durată de viaţă ca 
un animal normal. 

— Este etic să plăteşti cincizeci de mii de dolari ca 
să clonezi un animal de companie, atunci când atât 
de mulţi oameni mor de foame în lume? întrebă un 
alt elev. 

Bellarmino gemu în gând. Cum să facă să 
schimbe subiectul? 

— Eu nu sunt prea entuziasmat de această 
procedură, zise el. Insă nu aş merge atât de departe 
încât să o numesc lipsită de etică. 

— Nu este lipsită de etică deoarece creează un 
climat de normalitate pentru donarea unei fiinţe 
umane. 

— Nu cred că donarea unui animal de companie 
are vreun efect asupra problemelor referitoare la 
donarea umană. 

— Ar fi etic să clonezi o fiinţă umană? 

— Din fericire, această problemă ţine de viitorul 
îndepărtat, zise Bellarmino. Astăzi, sper să ne 
gândim la problemele contemporane reale. Avem 
oameni care îşi exprimă îngrijorarea în legătură cu 
mâncărurile modificate genetic. Avem probleme 
legate de terapia genelor şi de celulele stern. lar 

acestea sunt probleme reale. Este vreunul dintre voi 
interesat de aşa ceva? 

Un băieţel din spate ridică mâna. 

— Da? 

— Credeţi că este posibil să clonezi o fiinţă 
umană? întrebă băiatul. 

— Da, cred că este posibil. Nu acum, dar în viitor, 
da. 

— Când? 

— Nu aş vrea să fac o presupunere asupra 
momentului. Aveţi întrebări şi asupra altui subiect? 

O altă mână ridicată. 

— Da? 

— După părerea dumneavoastră, donarea umană 
este lipsită de etică? 

Bellarmino ezită din nou. Era teribil de conştient 
de faptul că răspunsul lui avea să fie transmis la 
televiziune. Şi cine ştie cum avea să-i editeze 
răspunsurile reţeaua de televiziune. Probabil că ar fi 
încercat să-l facă să apară într-o lumină cât mai 
proastă posibil. Reporterii aveau prejudecăţi clare 
împotriva oamenilor credincioşi. lar cuvintele lui 
aveau şi o greutate profesională, deoarece 
conducea un departament al INS. 

— Probabil că aţi auzit multe lucruri despre 
clonare, şi cele mai multe dintre ele sunt false. 
Vorbind ca om de ştiinţă, trebuie să recunosc că nu 
văd nimic fundamental greşit în clonare. Nu văd nici 
o problemă morală. Este doar o altă procedură 
genetică. Am făcut deja asta cu o varietate de 
animale, aşa cum am menţionat. Cu toate acestea, 
ştiu şi faptul că procedura de clonare are o rată 
mare de eşec. Multe animale mor, înainte ca unul să 
fie clonat cu succes. Este clar că aşa ceva ar fi 

inacceptabil pentru fiinţele umane. Aşa încât, pentru 
moment, consider donarea ca fiind o problemă 
inexistentă. 

— Clonarea nu înseamnă că te joci de-a 
Dumnezeu? 

— Eu, personal, n-aş defini aşa problema, zise el. 
Dacă Dumnezeu a creat fiinţele umane şi a creat 
restul lumii, este clar că tot Dumnezeu a creat şi 
instrumentele ingineriei genetice. Aşa încât, prin 
asta, Dumnezeu a făcut deja posibilă modificarea 
genetică. Aceasta este munca lui Dumnezeu, nu a 
omului. Şi, ca întotdeauna, de noi depinde să 
utilizăm cu înţelepciune ceea ce ne dă Dumnezeu. 
Se simţea mai bine acum. Era unul dintre 
răspunsurile lui clasice. 

— Deci donarea este o folosire înţeleaptă a ceea 
ce ne-a dat Dumnezeu? 

Fără voia lui, îşi şterse fruntea cu mâneca 
sacoului. Spera ca acea bucăţică de film să nu fie 
folosită, deşi era sigur că o vor face. Nişte copii îl fac 
să transpire pe şeful INS. 

— Unii oameni cred că ştiu ceea ce vrea 
Dumnezeu, spuse el. Dar eu nu am pretenţia asta. 
Nu cred că poate şti cineva asta, cu excepţia lui 
Dumnezeu. Cred că oricine susţine că ar cunoaşte 
intenţiile lui Dumnezeu se dovedeşte extrem de 
înfumurat. 

Voia să se uite la ceas, dar se abţinu. Puştii îl 
priveau  neîncrezători, nu vrăjiţi, aşa cum se 
aşteptase. 

— Există o gamă largă de aspecte legate de 
genetică, spuse el. Haideţi să trecem mai departe. 

— Dr. Bellarmino, zise un puşti din stânga. Voiam 
să vă întreb despre boala personalităţii antisociale. 

Am citit că există o genă pentru ea, care este 
asociată cu violenţa şi crima, cu comportamentul 
sociopat... 

— Da, este adevărat. Gena apare cam la doi la 
sută din populaţia lumii. 

— Cum rămâne cu Noua Zeelandă? Este prezentă 
la treizeci la sută din populaţia albă a Noii Zeelande, 
la şaizeci la sută din populaţia Maori... 

— Aşa s-a declarat, dar trebuie să fii atent... 

— Dar asta nu înseamnă că violenţa e ereditară? 
Adică, nu ar trebui să încercăm să scăpăm de 
această genă, aşa cum am scăpat de variolă? 

Bellarmino făcu o pauză. Începu să se întrebe cât 
de mulţi dintre acei copii aveau părinţi care lucrau la 
Bethesda. Nu se gândise să întrebe înainte numele 
copiilor. Întrebările lor erau prea în cunoştinţă de 
cauză, prea rapide. Oare vreunul dintre numeroșii 
lui inamici încerca să îl discrediteze, folosindu-se de 
acei copii? Oare întreaga reţea de televiziune 
plănuise să-i întindă o capcană, ca să-l facă să aibă 
o imagine proastă? Primul pas ca să-l elimine de la 
INS? Se aflau în era informaţiei şi aşa se făceau 
acum lucrurile astea. Făceai în aşa fel încât cineva 
să arate rău, să pară slab. Il împingeai să spună 
ceva prostesc şi apoi aşteptai, cât timp lumea 
repeta asta la nesfârşit, în următoarele patruzeci şi 
opt de ore, în toate emisiunile de ştiri de la 
televiziune şi în articole din toate ziarele. Apoi, 
puneai un congresman să îi ceară să-şi retragă 
declaraţiile. Plescăiri din limbă, clătinări din capete... 
Cum a putut să fie atât de insensibil? Oare era 
potrivit pentru slujba pe care o deţinea? Oare nu 
reprezenta un pericol în acel post? 

Şi apoi erai dat afară. 

Aşa mergeau lucrurile astăzi. 

Acum, Bellarmino se afla în faţa unei întrebări cu 
o încărcătură periculoasă, referitoare la genetica 
populaţiei Maori. Oare trebuia să spună ce credea 
cu adevărat, riscând să fie acuzat de defăimarea 
unei minorități etnice asuprite? Să îşi reţină 
comentariile, dar să rişte să fie criticat pentru 
promovarea eugeniei? Ce ar fi putut, de fapt, să 
spună? 

Decise să nu o facă. 

— Ştiţi, zise el, aceasta este o zonă de cercetare 
extrem de interesantă, dar încă nu ştim suficient ca 
să putem da un răspuns. Următoarea întrebare? 

În sudul Sumatrei plouase toată ziua. Solul junglei 
era umed. Frunzele erau umede. Totul era umed. 
Echipele de filmare din întreaga lume plecaseră de 
mult într-o altă misiune. Acum, Hagar se întorsese 
cu un singur client. Un bărbat pe nume Gorevici. Un 
faimos fotograf al faunei, care venise cu avionul din 
Tanzania. 

Gorevici se instala sub un ficus mare, trase 
fermoarul raniţei şi scoase o plasă de nailon, ca un 
hamac. O aşeză cu grijă pe pământ. Apoi scoase o 
cutie metalică, o deschise şi asambla o puşcă. 

— Ştii, asta e ilegal, spuse Hagar. Aceasta eo 
rezervaţie. 

— Pe bune? 

— Dacă vin pădurarii, ar fi bine să ascunzi chestia 
aia. 

— Nici o problemă. 

Gorevici încarcă compresorul şi deschise cutia cu 
gloanţe. 

— Cât de mare e individul? 

— E tânăr, are doi sau trei ani. Cam treizeci de 
kilograme. Poate mai puţin. 

— Ok. Zece centimetri cubi. 

Gorevici scoase o săgeată din cutie, verifică 
nivelul şi o introduse în magazie. Apoi încă una. Şi 
încă una. Închise camera. 

— Când l-ai văzut ultima dată? îl întrebă pe 
Hagar. 

— Acum zece zile. 

— Unde? 

— Cam pe-aici. 

— Se întoarce? Aici e zona lui? 

— Aşa se pare. 

Gorevici se uită prin telescop. Îl roti într-un arc, 
apoi în sus, spre cer, şi înapoi. Satisfăcut, puse 
puşca jos. 

— Doza e suficient de mică? 

— Nu-ţi face griji, zise Gorevici. 

— lar dacă e sus, între crengi, nu poţi trage 
pentru că... 

— Am spus să nu-ţi faci griji, spuse Gorevici şi se 
uită la Hagar. Ştiu ce am de făcut. Doza este doar 
atât cât să-l ameţească. Va cobori singur, mult 
înainte să leşine. S-ar putea să fim nevoiţi să îl 
urmărim la sol, pentru o vreme. 

— Ai mai făcut asta? Gorevici aprobă din cap. 

— Cu urangutani? 

— Cimpanzei. 

— Cimpanzeii sunt diferiţi. 

— Serios? replică Gorevici, sarcastic. 

Urmă o tăcere jenată. Gorevici scoase o cameră 
video şi un trepied şi le instala. Apoi, un microfon cu 
rază mare şi cu o antenă de treizeci de centimetri 
diametru, pe care o prinse deasupra camerei video, 
pe un suport. Hagar se gândi că era o aparatură 
greoaie, dar eficientă. 

Gorevici se lăsă pe vine şi începu să privească cu 
atenţie în junglă. Cei doi ascultau sunetul ploii, 
aşteptând. 


Urangutanul vorbitor dispăruse din presă în 
ultimele săptămâni. Povestea dispăruse, la fel cum 
se întâmplase şi cu alte relatări despre animale care 
nu se dovediseră adevărate: acea ciocănitoare din 
Arkansas pe care nimeni nu o mai putea găsi acum, 

maimuța de doi metri din Congo, pe care nimeni nu 
o putea localiza, în ciuda povestirilor insistente ale 
băştinaşilor, sau liliacul uriaş, cu aripi de patru 
metri, despre care se spunea că fusese văzut în 
Noua Guinee. 

Din punctul de vedere al lui Gorevici, scăderea 
interesului era ideală. Pentru că atunci când 
maimuța avea să fie redescoperită, în fine, atenţia 
presei avea să fie şi mai mare. 

Mai ales pentru că Gorevici avea intenţia să facă 
mai mult decât să înregistreze maimuța vorbitoare. 
Voia să o prindă vie. 

Îşi încheie strâns gulerul jachetei ca să se apere 
de ploaie şi aşteptă. 


Era după-amiază târziu şi începuse să se 
întunece. Gorevici moţăia, când auzi o voce joasă şi 
gravă, care spuse: 

— Alors. Merde. 

Deschise ochii. Se uită la Hagar, care stătea 
alături. Acesta îi făcu semn că nu. 

— Alors. Comment ga va? Gorevici se uită încet în 
jur. 

— Merde. Scumbag. Espece de con. 

Era un sunet jos, gutural, ca al unui beţiv într-un 
bar. 

— Fungele a usted. 

Gorevici porni camera. Nu îşi dădea seama de 
unde venea vocea, dar putea să o înregistreze. 
Învârti obiectivul într-un arc lent, în timp ce urmărea 
nivelul microfonului. Cum microfonul era direcţional, 
putea să determine de unde venea sunetul... 
dinspre sud. 

Din stânga, faţă de poziţia lui. Se uită prin 
obiectiv, mări amplificarea. Nu vedea nimic. Jungla 
se întuneca cu fiecare clipă. 

Hagar stătea nemişcat alături, privind. 

Se auzi un foşnet de crengi, iar Gorevici zări o 
umbră care trecu prin raza obiectivului. Ridică 
privirea şi văzu umbra urcând din ce în ce mai mult, 
legănându-se pe crengi, în timp ce se căţăra în bolta 
de deasupra. In câteva clipe, urangutanul ajunse la 
douăzeci de metri deasupra lor. 

— Gods vloek het. Asshole wijkie. Vloek. 

Scoase camera de pe trepied şi încercă să-l 
filmeze. Imaginea era neagră. Nimic. Trecu pe 
vedere nocturnă. Nu văzu nimic altceva, decât nişte 
dungi verzi, când animalul apărea sau dispărea din 
frunzişul verde. Urangutanul se deplasa în sus şi în 
lateral. 

— Vloek het. Moeder fucker. 

— Frumos mai vorbeşte. 

Dar vocea era din ce În ce mai slabă. 

Gorevici realiză că trebuia să ia o decizie, şi 
repede. Puse jos camera video şi întinse mâna după 
carabină. O ridică şi se uită prin lunetă. Vedere 
nocturnă militară, un verde strălucitor, foarte clar. 
Văzu maimuța, îi văzu ochii strălucind ca nişte 
puncte albe... 

— Nu! spuse Hagar. 

Urangutanul sări spre un alt copac, rămânând 
suspendat în aer pentru o clipă. 

Gorevici trase. 

Auzi şuieratul gazului şi sunetul săgeţii trecând 
printre frunze. 

— L-am ratat. 

Ridică din nou carabina. 

— Nu face asta... 

— Gura! 

Gorevici ţinti, trase. 

În copacii de deasupra, zgomotul produs de 
mişcarea crengilor încetă pentru o clipă. 

— L-ai nimerit, spuse Hagar. 

Gorevici aşteptă. 

Foşnetul frunzelor şi  crengilor  reîncepu. 
Urangutanul se mişca acum aproape, exact 
deasupra lor. 

— Nu, nu l-am nimerit. Gorevici ridică iar 
carabina. 

— Ba da. Dacă tragi din nou... 

Gorevici trase. 

Un şuierat de gaz lângă urechea lui, apoi linişte. 
Gorevici cobori puşca şi reîncepu să o încarce, 
ţinându-şi privirea îndreptată spre bolta de 
deasupra. Se ghemui, deschise cutia metalică şi 
pipăi după alte cartuşe. Se uita tot timpul în sus. 
Linişte. 

— L-ai nimerit, spuse Hagar. 

— Poate. 

— Ştiu sigur că l-ai nimerit. 

— Nu, nu ştii. 

Gorevici introduse alte trei cartuşe în carabină. 

— Nu ştii asta. 

— Nu se mişcă. L-ai nimerit. 

Gorevici îşi reluă poziţia, ridică puşca, exact la 
timp ca să vadă o umbră întunecată prăbuşindu-se. 
Era urangutanul, căzând direct din funzişul junglei, 
de la aproape cincizeci de metri. 

Animalul se prăbuşi pe pământ la picioarele lui 
Gorevici, împrăştiind noroi. Şi nu se mai mişcă. 
Hagar aprinse o lanternă. 

Trei săgeți ieşeau din corpul animalului. Una în 
picior, două în piept. Urangutanul nu se mai mişca. 
Ochii lui erau deschişi, privind în sus. 

— Minunat, spuse Hagar. Bună treabă. 

Gorevici se lăsă în genunchi, în noroi, îşi puse 
gura peste buzele mari ale urangutanului şi suflă 
aer în plămânii acestuia, încercând să-l resusciteze. 

Şase avocaţi stăteau la masa lungă, toţi răsfoind 
prin hârtiile din faţa lor. Făceau un zgomot ca de 
furtună. Rick Diehl aştepta agitat, muşcându-şi 
buzele. In cele din urmă, Albert Rodriguez, avocatul 
lui principal, ridică privirea. 

— lată care e situaţia, spuse Rodriguez. Ai motive 
bune, sau măcar suficiente, ca să crezi că Frank 
Burnet a conspirat pentru distrugerea liniilor de 
celule din posesia ta, aşa încât să le poată vinde din 
nou, unei alte companii. 

— Exact, zise Rick. Chiar aşa. 

— Trei tribunale au decis că celulele lui Burnet 
sunt proprietatea ta. In consecinţă, ai dreptul să le 
iei. 

— Vrei să spui, să le iau din nou. 

— Corect. 

— Numai că tipul a dispărut, s-a ascuns. 

— Acesta este un inconvenient. Dar asta nu 
schimbă situaţia esenţial. Tu eşti proprietarul liniei 
de celule Burnet, spuse Rodriguez. Oriunde apar 
aceste celule. 

— Adică... 

— La copiii lui. La nepoţii lui. Probabil că ei au 
aceleaşi celule. 

— Vrei să spui că pot lua celule de la copii? 

— Celulele sunt proprietatea ta, zise Rodriguez. 

— Dar dacă aceşti copii nu îmi permit să le iau? 

— Este foarte posibil să nu fie de acord. Dar, cum 
celulele sunt proprietatea ta, copii nu au nici un 
cuvânt de spus în această problemă. 

— Vorbim despre biopsii prin înţepare ale ficatului 
şi splinei, spuse Diehl. Nu sunt nişte proceduri prea 
simple. 

— Dar nici foarte complicate, spuse Rodriguez. 
Cred că sunt proceduri ambulatorii normale. 
Bineînţeles, vei avea obligaţia să te asiguri că 
extragerea celulelor va fi executată de un doctor 
competent. Presupun că vei face asta. 

Diehl se încruntă. 

— Să vedem dacă am înţeles bine. Vrei să spui că 
pot să-i iau pur şi simplu pe copii de pe stradă, să-i 
duc la un doctor şi să le extrag celulele? Indiferent 
dacă ei vor sau nu? 

— Da. Asta spun. 

— Şi cum poate fi legal aşa ceva? întrebă Rick 
Diehl. 

— Pentru că ei umblă cu celule care sunt ale tale, 
din punct de vedere legal, deci reprezintă o 
proprietate furată. lar asta este o infracţiune. 
Conform prevederilor legii, dacă asişti la comiterea 
unei infracţiuni, eşti îndreptăţit să execuţi o arestare 
civilă şi să-l iei pe infractor în custodia ta. Aşa că, 
dacă îi vezi pe copiii lui Burnet mergând pe stradă, 
poţi să-i arestezi, în mod legal. 

— Eu, personal? _ 

— Nu, nu, zise Rodriguez. In aceste circumstanţe, 
poţi apela la un profesionist... un agent de 
recuperare a fugarilor. 

— Vrei să spui, un vânător de recompense. 

— Nu le place această denumire, şi nici nouă. 

— În regulă. Cunoaşteţi vreun agent de 
recuperare a fugarilor? 

— Cunoaştem, spuse Rodriguez. 

— Atunci, dă-i un telefon, zise Diehl. Chiar acum. 

Vasco Borden stătea în faţa oglinzii şi se examina 
cu un ochi de profesionist, în timp ce îşi dădea cu 
fard pe marginile argintii ale ciocului. Vasco era un 
bărbat solid, de 1,90 metri şi 120 de kilograme, 
numai muşchi, nouă la sută grăsime corporală. 
Capul ras şi ciocul negru tuns îl făceau să semene 
cu un diavol. Un diavol dat dracului. Intenţia lui era 
să aibă un aspect intimidant şi reuşea asta. 

Se întoarse spre valiza de pe pat. În ea 
împachetase o salopetă cu emblema Con Ed pe 
piept, o jachetă de sport ţipătoare, un costum italian 
negru elegant, o jachetă de motociclist pe spatele 
căreia scria “MORI ÎN IAD”, un trening de velur, un 
ghips de picior detaşabil, un Mossberg 590 cu ţeava 
scurtă şi două Parabellum negre, de 45. Pentru acea 
zi, se îmbrăcase într-un sacou sport de tweed, 
pantaloni obişnuiţi şi pantofi maronii cu şireturi. 

În fine, întinse pe pat trei fotografii. 

Prima, bărbatul, Frank Burnet. Cincizeci şi unu de 
ani, bine făcut, fost infanterist marin. 

Fiica tipului, Alex, abia trecută de treizeci de ani, 
avocat. 

Nepotul tipului, Jamie, opt ani. 

Bătrânul dispăruse şi Vasco nu avea nici un motiv 
să mai încerce să-l găsească. Burnet putea fi 
oriunde în lume: Mexico, Costa Rica, Australia. Era 
mult mai uşor să ia celulele direct de la alţi membri 
ai familiei. 

Se uită la fotografia fetei, Alex. Avocat - niciodată 
o ţintă potrivită. Chiar dacă te comportai perfect cu 
ei, tot te alegeai cu un proces. Fata asta era blondă 
şi părea să fie într-o formă fizică decentă. Destul de 

atrăgătoare, dacă îţi plăcea genul. Prea slabă, după 
gustul lui Vasco. Şi probabil că făcea cine ştie ce ore 
de autoapărare israeliană, în week-end-uri. Nu aveai 
de unde să ştii. Oricum, părea periculoasă. 

Deci, rămânea puştiul. 

Jamie. Opt ani, clasa a doua, şcoala locală. Vasco 
putea să meargă acolo, să îl ia, să colecteze 
mostrele şi să termine totul până după-amiază. 
Ceea ce era foarte convenabil. Vasco avea un bonus 
final de cincizeci de mii de dolari dacă termina în 
prima săptămână. Care scădea la zece mii după 
patru săptămâni. Aşa că avea toate motivele să 
încerce să termine repede. 

“Fă-o cu puştiul”, îşi spuse el. Scurt şi la obiect. 

Intră Dolly, cu o hârtie în mână. In acea zi purta 
un costum bleumarin, pantofi fără toc, cămaşă albă. 
Avea o servietă maronie, de piele. Ca de obicei, 
trăsăturile ei comune îi permiteau să nu atragă 
atenţia. 

— Cum ţi se pare? întrebă ea, întinzându-i hârtia. 

Se uită repede peste ea. Era o notiţă gen “Pentru 
cei interesaţi”, semnată de Alex Burnet, care-l 
împuternicea pe purtător să îl ia de la şcoală pe fiul 
ei, Jamie, şi să îl ducă la doctorul de familie, pentru 
examinare. 

— Ai sunat la biroul doctorului? spuse Vasco. 

— Da. Am spus că Jamie are febră şi că îl doare 
gâtul, iar ei au zis să îl duc la cabinet. 

— Aşadar, dacă cei de la şcoală sună la doctor... 

— Suntem acoperiţi. 

— Şi eşti trimisă de la biroul mamei? 

— Da. 

— Ai actul? 

Ea scoase o carte de vizită cu logo-ul firmei de 
avocatură. 

— Şi dacă o sună pe mamă? 

— Numărul ei de telefon este listat pe hârtie, aşa 
cum vezi. 

— Şi e al lui Cindy? 

— Da. 

Cindy era dispecerul de la biroul lor, în Playa del 
Rey. _ 

— Ok, să mergem, spuse Vasco. li puse mâna pe 
umăr. 

— Nu ai probleme cu chestia asta? 

— Sigur că nu, de ce? 

— Ştii de ce. 

Dolly avea o slăbiciune pentru copii. De câte ori 
se uita în ochii lor, se înmuia. Avuseseră un fugar în 
Canada, îi dăduseră de urmă în Vancouver, copilul 
lui răspunsese la uşă, iar Dolly întrebase dacă tatăl 
era acasă. Copilul era o fetiţă de opt ani şi spusese 
că nu, nu era acolo. Dolly spusese “Ok” şi plecase. 
Intre timp, tipul conducea pe stradă, în drum spre 
casă. Dragul lui copil închisese uşa, se dusese la 
telefon, îl sunase pe individ şi îi spusese să nu 
oprească acasă. Copilul avea experienţă. Erau fugari 
de când ea avea cinci ani. Nu mai dăduseră 
niciodată de individul acela. 

— S-a întâmplat doar o dată, spuse Dolly. 

— Ba de mai multe ori. 

— Vasco, zise ea. Totul va fi în regulă azi. 

— Ok, spuse el. 

Se aplecă şi o lăsă să îl sărute pe obraz. 


Afară, pe alee, ambulanţa era parcată, cu uşile 
din spate deschise. Vasco simţi miros de ţigări. Ocoli 

maşina. Nick stătea în partea din spate, într-un halat 
alb de laborator, fumând. 

— Of, Nick. Ce faci? 

— Doar una, spuse Nick. 

— Stinge-o, zise Vasco. Plecăm chiar acum. Ai tot 
ce trebuie? 

— Da. 

Nick Ramsey era doctorul pe care îl foloseau în 
cazurile în care aveau nevoie de un doctor. Lucrase 
la urgenţe, până când dependenţa de droguri şi 
alcool îi veniseră de hac. Acum ieşise de la 
reabilitare, dar era greu să-şi găsească un serviciu 
permanent. 

— Vor biopsii înţepate din ficat şi splină, şi mai 
vor sânge... 

— Am citit. Aspirări cu ac fin. Sunt pregătit. Vasco 
făcu o pauză. 

— Ai băut, Nick? 

— Nu. Nu, la dracu'. 

— Simt un miros în respiraţia ta. 

— Nu, nu. Haide, Vasco, ştii că n-aş... 

— Am un nas bun, Nick. 

— Nu. 

— Deschide gura. 

Vasco se aplecă în faţă şi mirosi. 

— Am doar un gust în gură, asta e tot, zise Nick. 
Vasco întinse mâna. 

— Sticla. 

Nick băgă mâna sub banchetă şi îi întinse o 
sticluţă mică de Jack Daniel's. 

— Minunat, spuse Vasco şi se apropie, oprindu-se 
exact în faţa lui. Ascultă-mă bine, zise el calm. Dacă 
mai faci o tâmpenie ca asta de azi, te arunc 
personal din ambulanţă pe 405. Dacă vrei să-ţi 

transformi viaţa într-o tragedie, pot să te ajut eu. Ai 
priceput? 

— Da, Vasco. 

— Bine. Mă bucur că ne-am înţeles. Făcu un pas 
în spate. 

— Întinde mâinile. 

— Sunt bine... 

— Întinde mâinile. 

Vasco nu ridica niciodată vocea în momente de 
tensiune. O cobora. Asta-i făcea să-l asculte. Să îşi 
facă griji. 

— Întinde mâinile acum, Nick. 

Nick Ramsey întinse mâinile. Nu tremurau. 

— Ok. Urcă în maşină. 

— Dar... 

— Urcă în maşină, Nick. Am terminat cu vorbitul. 

— Vasco se urcă în faţă, cu Dolly, şi începu să 
conducă. 

— E totul bine, acolo, în spate? întrebă ea. 

— Mai mult sau mai puţin. 

— N-o să-i facă rău copilului, nu? 

— Nu, zise Vasco. Sunt numai câteva ace. Câteva 
secunde, asta-i tot. 

— Ar fi bine să nu-i facă rău copilului. 

— Hei, spuse Vasco. Chestia asta e în regulă 
pentru tine sau nu? 

— Mda, e în regulă. 

— Ok. Atunci, să-i dăm drumul. 

Conduse mai departe. 

Brad Gordon avea un presentiment urât când 
intră în Border Cage, pe bulevardul Ventura, şi se 
uită la separeuri. Locul era o speluncă murdară, 
plină cu actori. Un tip făcu semn cu mâna dintr-un 
separeu din spate. Brad se duse spre el. 

Tipul purta un costum cenuşiu deschis. Era scund, 
aproape chel şi părea nesigur pe el. Strânsoarea lui 
de mână era slabă. 

— Willy Johnson, spuse el. Sunt noul tău avocat 
pentru procesul care urmează. 

— Credeam că unchiul meu, Jack Watson, este cel 
care asigură avocatul. 

— Aşa este, zise Johnson. Eu sunt acela. 
Pederastia e specialitatea mea. 

— Ce înseamnă asta? 

— Sex cu un băiat. Dar am experienţă cu orice 
partener minor. 

— Eu n-am făcut sex cu nimeni, zise Brad. Minor 
sau nu. 

— M-am uitat în dosarul tău şi în rapoartele 
poliţiei, spuse Johnson, scoțând un carnet. Cred că 
avem câteva soluţii pentru apărarea ta. 

— Cum e cu fata? 

— Ea nu e disponibilă, a părăsit ţara. Mama ei e 
bolnavă, în Filipine. Dar mi s-a spus că se va 
întoarce pentru proces. 

— Credeam că n-o să fie nici un proces, spuse 
Brad. Veni chelneriţa. Îi făcu semn să plece. 

— De ce ne întâlnim aici? 

— Trebuie să fiu în tribunal, la Van Nuys, la ora 
zece. 

Mi s-a părut mai convenabil. 

Brad se uită în jur, neliniştit. 

— Locul ăsta e plin de oameni. Actori. Care 
vorbesc mult. 

— Nu vom discuta detaliile cazului, zise Johnson. 
Dar vreau să stabilim structura apărării tale. În acest 
caz, propun o apărare genetică. 

— Apărare genetică? Ce înseamnă asta? 

— Oamenii cu diverse anomalii genetice nu îşi pot 
reprima anumite impulsuri, spuse Johnson. Asta îi 
face nevinovaţi, teoretic vorbind. Vom propune 
această explicaţie în cazul tău. 

— Ce boală genetică? N-am nici o boală genetică. 

— Hei, asta nu înseamnă ceva rău, zise Johnson. 
Gândeşte-te că ar fi vorba de diabet. Nu eşti tu 
responsabil pentru asta. Aşa te-ai născut. În cazul 
tău, ai un impuls irezistibil de a face sex cu femei 
tinere şi atrăgătoare. 

Zâmbi şi continuă: 

— Este un impuls pe care îl are nouăzeci la sută 
din populaţia masculină adultă. 

— Ce dracu' apărare mai e şi asta? întrebă Brad 
Gordon. 

— Una foarte eficientă. 

Johnson frunzări paginile unui dosar. 

— Au fost câteva articole recente în ziare... 

— Vrei să-mi spui că există o genă pentru sexul 
cu fete tinere? 

Johnson oftă. 

— Aş vrea să fi fost atât de simplu. Din păcate, 
nu. 

— Şi atunci, care e apărarea? 

— D4DR. 

— Adică? 

— A fost denumită “gena noutăţii”. Este gena 
care ne împinge să ne asumăm riscuri, să avem un 
comportament periculos. Vom argumenta că gena 
noutăţii, prezentă în organismul tău, te-a făcut să 
acţionezi riscant. 

— Mie mi se pare o tâmpenie. 

— Da? Să vedem. Ai sărit vreodată dintr-un avion? 

— Da, în armată. Nu mi-a plăcut. 

— Scufundări? 

— De câteva ori. Aveam o prietenă căreia îi 
plăcea. 

— Alpinism? 

— Nu. 

— Serios? Nu a urcat clasa ta din liceu pe Muntele 
Rainer? 

— Mda, dar asta a fost... 

— Ai escaladat un vârf american important, spuse 
Johnson, aprobând din cap. Conduci maşini sport 
rapide? 

— Nu prea. 

— Ai cinci amenzi pentru depăşire de viteză în 
Porscheul tău, în ultimii trei ani. Conform legii 
californiene, riscai să-ţi pierzi permisul. 

— Doar o depăşire normală a vitezei... 

— Eu nu cred că-i aşa. Dar sexul cu prietena 
şefului? 

— Păi... 

— Şi sexul cu soţia şefului? 

— Doar o dată, cu câteva slujbe în urmă. Dar ea a 
fost cea care a... 

— Au fost nişte partenere de sex riscante, 
domnule Gordon. Orice juriu va fi de acord cu asta. 
Cum e cu sexul neprotejat? Boli venerice? 

— Stai puţin, spuse Brad. Nu vreau să intru în... 

— Sunt sigur că nu vrei, zise Johnson, şi asta nu e 
surprinzător, ţinând cont de cele trei cazuri 
depediculosis pubis - păduchi. Două episoade de 
gonoree, unul de chlamidia, două episoade de 
condilom, sau vegetaţii veneriene, inclusiv una... 
hmm, aproape de anus. Şi asta numai în ultimii cinci 
ani, conform fişelor doctorului tău din California de 
Sud. 

— Cum ai făcut rost de ele? 

Johnson ridică din umeri. 

—  Paraşutism, scufundări, alpinism, condus 
imprudent, partenere de sex cu risc ridicat, sex 
neprotejat. Dacă asta nu denotă un comportament 
extrem de riscant, dornic de senzații tari, nu ştiu ce 
să mai spun. 


Brad Gordon rămase tăcut. Trebuia să recunoască 
faptul că micuțul acela ştia cum să construiască un 
caz. Nu se gândise niciodată aşa la viața lui până 
atunci. De exemplu, atunci când o pusese cu soția 
şefului, unchiul lui îi făcuse un scandal monstru. “De 
ce ai luat o decizie atât de idioată?” îl întrebase 
unchiul lui. “Ţine-ţi-l în pantaloni, fă-o singur!” Brad 
nu avusese nici un răspuns la vremea respectivă. 
Sub privirea încruntată a unchiului său, acţiunile lui i 
se păruseră destul de stupide. Tipa nici măcar nu 
arăta prea bine. Dar acum se părea că Brad avea un 
răspuns la acea întrebare a unchiului său. Nu se 
putuse abţine. Era o moştenire genetică ce îi 
controla comportamentul. 

Johnson continuă să explice, intrând în detalii. 
După spusele lui, Brad era la mila acelei gene D4DR, 
care controla nivelurile chimice în creier. Ceva numit 
dopa-mină îl împingea pe Brad să-şi asume riscuri şi 

să îi placă acele experienţe, să şi le dorească. 
Scanări cerebrale şi alte teste dovedeau că oamenii 
ca Brad nu îşi puteau controla dorinţa de a-şi asuma 
riscuri. 

— Este vorba de gena noutăţi, zise Johnson, şi a 
fost numită astfel de cel mai important genetician al 
Americii, dr. Robert Bellarmino. Dr. Bellarmino este 
cel mai mare cercetător în genetică de la Institutul 
Naţional de Sănătate. Are un laborator uriaş. Publică 
cincizeci de articole pe an. Nici un juriu nu-i poate 
ignora cercetările. 

— Ok, deci am această genă. Chiar crezi c-o să 
țină? 

— Da, dar vreau să văd nişte glazură pe tort, 
înainte să ajungem la tribunal. 

— Adică? 

— Înainte de proces, eşti, bineînţeles, îngrijorat, 
stresat. 

— Mda... 

— Aşa că vreau să faci o călătorie, să nu te mai 
gândeşti la nimic. Vreau să călătoreşti prin ţară şi 
vreau să-ţi asumi riscuri, oriunde te-ai afla. 

Johnson explică: amenzi de viteză, parcuri de 
distracţii, să se implice în bătăi, montagne rousse, 
expediţii de alpinism în parcuri naţionale... şi tot 
timpul să aibă grijă să intre în conflict, o dispută 
despre siguranţă, să pretindă că echipamentul nu 
era sigur. Orice putea face pentru ca numele său să 
fie trecut pe un document care să poată fi folosit în 
tribunal. 

— Asta e, spuse Johnson. Dă-i drumul. Ne vedem 
peste câteva săptămâni. 

Îi întinse o foaie de hârtie. 

— Ce e asta? 

— O listă cu cele mai mari parcuri de distracţii din 
SUA. Ai grijă să le vizitezi pe primele trei. 

— Dumnezeule! Ohio... Indiana... Texas... 

— Nu vreau să aud, spuse Johnson. Te aşteaptă 
douăzeci de ani de puşcărie, prietene, în compania 
unor ţipi solizi, cu tatuaje, care o să-ţi facă o 
grămadă de lucruri mai rele decât leziunile anale. 
Aşa că fă cum îţi zic eu. Şi pleacă din oraş chiar azi. 


Întors în apartamentul lui din Sherman Oaks, Brad 
începu să-şi facă bagajul. Gândul la tipul solid, cu 
tatuaje, îl îngrijoră câteva clipe. Se întrebă dacă 
să-şi ia pistolul. Să mergi prin toată ţara, prin locuri 
nebuneşti ca Ohio... cine ştie peste cine dădea. Îşi 
puse o cutie cu muniţie în bagaj şi pistolul în tocul 
de la picior. 

In timp ce se îndrepta spre maşină, Brad constată 
că se simţea mai bine. Era o zi însorită, Porscheul lui 
strălucea de curăţenie şi avea un plan. 

La drum! 


354 


Capitolul 055 


Lynn Kendall intră alergând în şcoala La Jolla şi 
ajunse la biroul directoarei cu respiraţia tăiată. 

— Am venit cât de repede am putut, zise ea. Care 
este problema? 

— David, spuse directoarea, o femeie la patruzeci 
de ani. Copilul pe care îl educați acasă. Fiul 
dumneavoastră, Jamie, l-a adus astăzi la şcoală. 

— Da, ca să vadă cum... 

— Şi mi-e teamă că nu s-a comportat bine. A 
muşcat un alt copil pe terenul de joacă. 

— Oh, Doamne. 

— Aproape că i-a dat sângele. 

— Groaznic. 

— Vedem deseori asta la copiii educați acasă, 
doamnă Kendall. Le lipsesc abilităţile de socializare 
şi autocontrolul. Nu există substitute pentru mediul 
şcolar zilnic, alături de colegi. 

— Îmi pare rău că s-a întâmplat aşa ceva... 

— Trebuie să vorbiţi cu el, spuse directoarea. Este 
în detenţie, în sala alăturată. 

Lynn intră într-o cameră mică. Era plină cu fişete 
metalice verzi, foarte înalte. Dave stătea încovrigat 
pe un scaun de lemn, părând foarte mic, cu pielea 
maronie. 

— Dave. Ce s-a întâmplat? 

— L-a rănit pe Jamie, zise Dave. 

— Cine? 

— Nu-i ştiu numele. le dân clasa şase. 

“Clasa a şasea?” îşi spuse Lynn. Asta însemna că 
era un copil mult mai solid. 

— Şi ce s-a întâmplat, Dave? 

— L-a pus pe Jamie la pământ. L-a rănit. 

— Şi tu ce-ai făcut? 

— Am sărit în spate la el. 

— Pentru că ai vrut să-l protejezi pe Jamie? Dave 
aprobă din cap. 

— Dar nu trebuia să-l muşti, Dave. 

— El m-a muşcat primul. 

— Da? Unde te-a muşcat? 

— Aici. 

Dave ridică un deget bont şi puternic. Pielea era 
palidă şi groasă. Era posibil să fie urme de 
muşcătură, dar Lynn nu-şi putea da seama cu 
siguranţă. 

— l-ai spus directoarei? 

— Ea nu e cu mama mea. 

Lynn ştia că acela era modul lui Dave de a spune 
că directoarea nu-l plăcea. Cimpanzeii tineri trăiesc 
într-o societate matriarhală, unde loialitatea faţă de 
femele era foarte importantă şi permanent urmărită. 

— l-ai arătat degetul? Dave clătină din cap. Nu. 

— O să vorbesc eu cu ea, zise Lynn. 


— Deci asta e varianta lui? spuse directoarea. Nu 
sunt surprinsă. El a sărit în spatele copilului. La ce 
se aştepta? 

— Atunci, celălalt copil a muşcat primul? 

— Mugşcatul nu este permis, doamnă Kendall. 

— Celălalt copil l-a muşcat? 

— El spune că nu. 

— Acel copil e în clasa a şasea? 

— Da. În clasa domnişoarei Fromkin. 

— Aş vrea să vorbesc cu el, spuse Lynn. 

— Nu aveţi voie, zise directoarea. Nu este copilul 
dumneavoastră. 

— Dar el l-a acuzat pe Dave. lar situaţia este 
foarte gravă. Şi, dacă vreau să fiu corectă cu Dave, 
trebuie să ştiu ce s-a întâmplat între ei. 

— V-am spus ce s-a întâmplat. 

— Aţi văzut cum s-a întâmplat? 

— Nu, dar întâmplarea mi-a fost relatată de 
domnul Arthur, supraveghetorul terenului dejoacă. 
El este foarte precis în cazul disputelor, pot să vă 
asigur de asta. Ideea este că noi nu permitem 
muşcăturile, doamnă Kendall. 

Lynn simţea cum o mână invizibilă o apăsa. 
Conversaţia devenise limpede anevoioasă. 

— Poate că ar trebui să vorbesc cu fiul meu, 
Jamie, zise Lynn. 

— Sunt sigură că versiunea lui Jamie va fi la fel cu 
a lui Dave. Chestia e că domnul Arthur spune că nu 
s-a întâmplat aşa. 

— Nu cumva băiatul mai mare l-a atacat primul 
pe Jamie? 

Directoarea deveni rigidă. Ş 

— Doamnă Kendall, spuse ea. In cazul unor 
dispute disciplinare, facem apel la camera de 
securitate din curte. Putem face asta, dacă este 
necesar, acum sau mai târziu. Dar eu v-aş sfătui să 
vă gândiţi la problema muşcatului. Care este o 
problemă a lui David. Oricât de neplăcut ar fi. 

— Înţeleg, zise Lynn. Situaţia era clară. În regulă, 
o să discut cu Dave, când o să ajungă acasă. 

— Cred că ar trebui să-l luaţi cu dumneavoastră. 

— Aş prefera să termine orele şi să vină acasă cu 
Jamie, spuse Lynn. 

— Nu cred... 

— Dave are o problemă cu integrarea într-o clasă, 
aşa cum aţi explicat chiar dumneavoastră, zise 


357 


Lynn. Nu cred că îl ajutăm dacă îl scoatem din clasă 
acum. O să discut cu el când va veni acasă. 

Directoarea acceptă, înclinând din cap fără 
tragere de inimă. 


— Bine... 
— O să mă duc la el acum şi o să-i spun că poate 


rămâne aici până la terminarea orelor, zise Lynn. 


358 


Capitolul 056 


Alex Burnet sări din taxi şi alergă spre şcoală. 
Când văzu ambulanta, inima începu să-i bată cu 
putere. Cu câteva minute înainte era cu o clientă 
care plângea, când recepţionista o apelase pe 
interfon, ca să-i spună că sunase învăţătoarea lui 
Jamie. Ceva despre o vizită a fiului ei la doctor. 
Povestea era neclară, dar Alex nu mai aşteptase. li 
întinsese clientei o cutie de batiste din hârtie şi o 
luase la fugă. Sărise într-un taxi şi îi spusese tipului 
să nu oprească la semafoare. 

Ambulanţa era lângă bordură, cu uşile deschise şi 
un doctor în halat alb aştepta în spate. Lui Alex îi 
veni să urle. Nu mai simţise niciodată asta până 
atunci. Lumea devenise alb-verzuie. li era rău de 
frică. Alergă pe lângă ambulanţă şi intră în curtea 
şcolii. Mămica de serviciu de la recepţie spuse: 

— Pot să vă ajut... 

Dar Alex ştia unde era clasa lui Jamie, la parter, în 
curtea din spate. Se îndreptă direct spre ea. 

Îi sună telefonul. Era învăţătoarea lui Jamie, 
domnişoara Holloway. 

— Femeia aceea aşteaptă în faţa clasei, şopti ea. 
Mi-a dat o scrisoare cu numărul dumneavoastră de 
telefon pe ea, dar nu am avut încredere. Am folosit 
numărul pe care-l aveam în dosarul şcolar şi am 
sunat la... 

— Foarte bine, zise Alex. Aproape am ajuns. 

— Vedeţi că e-n faţa clasei. 

Alex dădu colţul şi văzu o femeie într-un costum 
albastru stând în faţa clasei. Alex se duse direct la 
ea. 

— Tu cine naiba eşti? 

Femeia zâmbi calm şi întinse mâna. 

— Bună ziua, doamnă Burnet. Sunt Casey Rogers. 
Îmi pare rău că a trebuit să bateţi atâta drum. 

Era atât de liniştită şi de relaxată, încât Alex se 
simţi dezarmată. Îşi puse mâinile în şolduri, gâfâind 
şi încercând să-şi regleze respiraţia. 

— Care este problema, Casey? 

— Nu este nici o problemă, doamnă Burnet. 

— Lucrezi la biroul meu? 

— Nu, Dumnezeule. Lucrez la cabinetul doctorului 
Hughes. Domnul doctor vrea să-l iau pe Jamie şi să-l 
duc la cabinet, pentru vaccinul antitetanos. Nu este 
o urgenţă, dar trebuie să o facă. S-a tăiat la gleznă, 
cu o săptămână în urmă, nu? 

— Nu... 

— Nu? Dar... Să fi fost vorba de un alt copil? 
Daţi-mi voie să-l sun pe dr. Hughes... 

Îşi scoase telefonul celular. 

— Da, te rog, spuse Alex. 

Copiii se uitau la ele, din clasă, prin geam. Alex îi 
făcu semn cu mâna lui Jamie, care-i zâmbi. 

— Poate că ar trebui să mergem mai încolo, zise 
Casey Rogers. Să nu-i întrerupem. 

Apoi, vorbind la telefon: 

— Cu dr. Hughes, te rog. Da. Sunt Casey. 

Porniră împreună spre intrarea în şcoală. Când 
ajunseră la arcada de la intrare, Alex văzu 
ambulanţa. 

— Aţi adus o ambulanţă? întrebă ea. 

— Nu, Dumnezeule. N-am idee ce e cu ea, spuse 
femeia, după care arătă spre parbriz. Se pare că 
şoferul îşi ia prânzul. 

Alex văzu prin parbriz un bărbat solid, cu un cioc 
negru, molfăind un sandviş. Se oprise lângă şcoală 
doar ca să-şi ia prânzul? Ceva nu părea în regulă. 
Dar nu putea să-şi dea seama ce. 

— Dr. Hughes? Sunt Casey. Da, sunt aici, cu 
doamna Burnet, iar dânsa spune că Jamie nu s-a 
tăiat la picior. 

— Nu s-a tăiat, repetă Alex. 

Trecură pe sub arcadă şi ieşiră, apropiindu-se de 
ambulanţă. Şoferul îşi puse sandvişul pe bord şi 
deschise uşa de pe partea sa. Cobora. 

— Da, dr. Hughes, spuse Casey. Chiar acum ieşim 
din şcoală. 

Îi întinse telefonul lui Alex. 

— Vreţi să vorbiţi cu dr. Hughes? 

— Da, zise Alex. 

Când duse telefonul la ureche, auzi un ţiuit 
electronic care o  dezorienta. Dădu drumul 
telefonului, când Casey Rogers o prinse de coate şi îi 
trase braţele la spate. Şoferul ocolea prin faţa 
ambulanţei, venind spre ea. 

— Nu avem nevoie de copil, spuse el. E bună şi 
ea. 

Avu nevoie de câteva clipe, înainte să-şi dea 
seama ce se întâmpla. Era răpită. Ceea ce urmă fu 
instinctiv. Lovi cu capul în spate, izbind-o pe Casey 
în nas. Femeia ţipă şi îi dădu drumul. Din nas îi ţâşni 
sânge. Alex o prinse pe Casey de braţ şi o împinse în 
faţă, peste bărbatul solid. Acesta se feri cu graţie, 
iar Casey căzu pe ciment şi se rostogoli, urlând de 
durere. Alex căută în poşetă. 

— Înapoi, îl avertiză ea. 

— Nu vă facem nici un rău, doamnă Burnet, spuse 
bărbatul. 

Era cam cu un cap şi jumătate mai înalt decât ea, 
solid şi musculos. Chiar în clipa în care întindea 
mâna să o prindă, Alex apăsă cu degetul pe buton şi 
îi pulveriza piper drept în faţă. 

— Dar-ar dracii! La naiba! 

Bărbatul îşi ridică repede braţul ca să-şi protejeze 
ochii şi se întoarse pe jumătate. Alex ştia că asta era 
şansa ei. Lovi cu piciorul în sus, rapid şi tare, 
izbindu-l în gât cu tocul înalt. Omul urlă de durere, 
iar Alex căzu pe spate, pe trotuar, nereuşind să-şi 
menţină echilibrul. Se ridică imediat în picioare. 
Femeia se ridicase şi ea, în timp ce sângele i se 
scurgea pe asfalt. Uită de Alex şi se duse să-l ajute 
pe bărbatul solid, care stătea sprijinit de ambulanţă, 
îndoit din mijloc, ţinându-se cu mâinile de gât şi 
gemând de durere. 

Alex auzi sirene în depărtare. Cineva chemase 
poliţia. Femeia îl ajuta acum pe bărbatul solid să 
urce în ambulanţă, aşezându-l pe scaunul din 
dreapta al maşinii. Totul se întâmplă foarte repede. 
Alex începu să se îngrijoreze că indivizii aveau să 
scape înainte să apară poliţiştii. Dar nu avea ce să 
facă. Femeia urcă în ambulanţă şi îi strigă lui Alex: 

— Tot te vom aresta! 

— Ce? întrebă Alex. 

Începea să realizeze cât de ireal părea întregul 
incident. 

— Ce-o să faceți? 

— O să ne-ntoarcem, japiţă! urlă femeia, pornind 
motorul. N-o să scapi! 

Luminile roşii de alarmă ale ambulanţei porniră 
odată cu sirena. Femeia trecu maşina în prima 
treaptă de viteză. 

— De ce? strigă Alex din nou. 

Nu-i trecea prin minte decât că toată afacerea 
aceea fusese o greşeală îngrozitoare. Dar Vern 
Hughes chiar era doctorul ei. Şi folosiseră numele ei. 
Veniseră pentru Jamie... 

Nu. Nu era o greşeală. 

“Tot te vom aresta!” 

Ce putea să însemne asta? Se întoarse şi intră 
grăbită în şcoală. Singura ei grijă acum era Jamie. 


Era ora gustării. Copiii stăteau cu toţii la mesele 
lor, mâncând bucăţi de fructe tăiate. Unii mâncau 
iaurt. Erau destul de gălăgioşi. Domnişoara Holloway 
îi dădu lui Alex hârtia pe care o adusese femeia. 
Părea să fie o copie a tipizatelor de la firma de 
avocatură a lui Alex, semnată de ea. Nu era un bilet 
de la biroul doctorului. 

Asta însemna că femeia în costum albastru se 
pricepea la ce făcea. Prinsă, îşi schimbase imediat 
povestea. Zâmbise, dăduse mâna cu Alex. Găsise o 
scuză subtilă ca să iasă împreună afară... li oferise 
telefonul, iar atunci când îl luase... 

“Nu avem nevoie de copil, e bună şi ea.” 

Veniseră să-l răpească pe Jamie. Dar erau gata să 
o răpească şi pe ea, în schimb. De ce? 
Răscumpărare? Nu avea bani ca răpirea să merite. 
Era vorba de vreun proces în care era implicată? 
Avusese procese periculoase în trecut, însă nimic de 
genul acela în prezent. 

“E bună şi ea.” 

Fie ea, fie fiul ei. 

— E ceva ce artrebui să ştiu? întrebă domnişoara 
Holloway. Sau ce artrebui să ştie şcoala? 

— Nu, spuse Alex. Dar îl voi lua pe Jamie acasă. 

— Aproape că şi-au terminat gustarea. 

Alex înclină din cap spre Jamie şi apoi îi făcu semn 
să se apropie. Jamie veni, fără tragere de inimă. 

— Ce este, mamă? zise el. 

— Trebuie să plecăm. 

— Dar eu vreau să rămân. 

Alex oftă. Îndărătnic, exact ca de obicei. 

— Jamie..., începu ea. 

— Am pierdut mult pentru că am fost bolnav. 
Întreab-o pe domnişoara Holloway. Şi n-am apucat 
să-mi văd prietenii. Vreau să rămân. Şi avem hot 
dog la prânz. 

— Îmi pare rău, spuse ea. Du-te la dulăpiorul tău 
şi ia-ţi lucrurile. Trebuie să plecăm. 


În faţa şcolii, două maşini de poliţie şi patru 
poliţişti examinau pavajul. 

— Sunteţi doamna Burnet? întrebă unul dintre ei. 

— Da. 

— Avem un raport de la o femeie din biroul 
directoarei, care a văzut totul, spuse polițistul, 
arătând spre o fereastră din apropiere. Este foarte 
mult sânge aici, doamnă Burnet. 

— Da, femeia s-a lovit la nas când a căzut. 

— Sunteţi divorțată, doamnă Burnet? 

— Da. 

— De cât timp? 

— Cinci ani. 

— Deci nu este ceva recent. 

— Deloc. 

— lar relaţia cu fostul... 

— Foarte cordială. 

Discută cu poliţia alte câteva minute, în timp ce 
Jamie aştepta nerăbdător. Alex avu impresia că, în 
mod ciudat, poliţiştii nu voiau să se implice. Erau 

detaşaţi şi păreau să aibă senzaţia că interveniseră 
peste o problemă privată, de genul unei certe 
conjugale. 

— Depuneţi o plângere? 

— Am s-o fac, dar acum trebuie să-mi duc “copilul 
acasă, zise Alex. 

— Putem să vă dăm hârtiile acasă. 

— E foarte bine, spuse ea. 

Unul dintre poliţişti îi întinse o carte de vizită şi îi 
spuse să sune dacă mai avea nevoie de ceva. Alex 
zise că aşa va face. Apoi plecă împreună cu Jamie 
spre casă. 


Pe stradă, lumea din jurul ei părea, dintr-odată, 
total diferită. Nu exista nimic mai vesel decât lumina 
soarelui în Beverly Hills. Dar acum, Alex vedea în jur 
numai pericole. 

Nu ştia din partea cui venea acel pericol şi nici de 
ce. Il ţinea pe Jamie de mână. 

— Mergem acasă pe jos? întrebă el oftând. 

— Da, pe jos. 

Dar, chiar în clipa în care el puse întrebarea, Alex 
începu să cugete. Locuiau la câţiva paşi de şcoală. 
Era sigur să meargă acasă? Oare oamenii aceia cu 
ambulanţa nu-i aşteptau? Sau poate data viitoare 
aveau să se ascundă mai bine? 

— E prea mult de mers, zise Jamie, rămânând în 
urmă. 

Şi prea cald. 

— Mergem pe jos, Jamie. Şi gata, nu mai avem ce 
discuta. 

In timp ce mergeau, Alex îşi deschise telefonul şi 
formă numărul de la birou. Răspunse asistenta ei, 
Amy. 

— Amy, vreau să verifici depunerile recente de 
dosare la tribunale. Vezi dacă numele meu apare în 
calitate de acuzat pe undeva. 

— Este ceva ce ar trebui să aflu? întrebă Amy 
râzând. 

Dar era un râs nervos. llegalităţile făcute de un 
avocat puteau să-i ducă la închisoare şi pe asistenții 
lui. Se întâmplase de câteva ori, recent. 

— Nu, spuse Alex. Dar cred că sunt nişte vânători 
de recompense pe urmele mele. 

— Ai încălcat condiţiile cauţiunii pe undeva? 

— Nu, zise Alex. Tocmai asta este. Nu ştiu ce vor 
indivizii ăştia. 

Asistenta spuse că va verifica. 

— Ce este un vânător de recompense? întrebă 
Jamie, mergând lângă ea. De ce te urmăreşte, 
mami? 

— Asta încerc să aflu, Jamie. Cred că este o 
greşeală. 

— Au încercat să te rănească? 

— Nu, nu. Nimic de genul acesta. 

Nu avea nici un rost să-l îngrijoreze. 

Asistenta o sună. 

— Ok, există o plângere împotriva ta. La Curtea 
Superioară, Ventura County. 

Asta era la o oră de Los Angeles, dincolo de 
Oxnard. 

— Care e plângerea? 

— Este depusă de BioGen Research Incorporated, 
din Westview Village. Nu pot citi plângerea online. 
Dar se specifică faptul că nu te-ai prezentat. 

— Când să mă prezint? 

— leri. 

— Mi s-a dat citaţia? 

— Aşa scrie aici. 

— Nu am primit-o, spuse Alex. 

— Aici scrie că da. 

— Deci, există o citaţie de sfidare a curţii? Un 
mandat pentru arestarea mea? 

— Nu apare nimic. Dar informaţiile pe internet 
apar cu întârziere de o zi, aşa că este posibil să 
existe. 

Alex închise telefonul. 

— O să fii arestată? întrebă Jamie. 

— Nu, scumpule. In nici un caz. 

— Atunci, pot să mă duc înapoi la şcoală după 
prânz. 

— Vom vedea. 


Clădirea în care se afla apartamentul ei, pe partea 
nordică a Roxbury Park, avea un aspect liniştit în 
soarele amiezii. Alex se opri la marginea parcului şi 
o privi o vreme. 

— De ce aşteptăm? întrebă Jamie. 

— Numai un minut. 

— A trecut deja un minut. 

— Banu. 

Alex îl urmărea pe bărbatul în salopetă care 
ocolea partea laterală a casei. Arăta ca un cititor de 
contoare pentru compania de utilităţi. Numai că era 
solid, cu o perucă proastă şi un cioc negru tuns cu 
grijă, pe care îl mai văzuse undeva înainte. lar 
cititorii de contoare nu intrau niciodată prin faţă. Ei 
veneau pe aleea din spate. 

Îşi spuse că, dacă acel tip era un vânător de 
recompense, avea dreptul să intre pe proprietatea 
ei fără nici un avertisment şi fără mandat. Putea să 
dărâme uşa dacă voia. Avea dreptul să-i 

percheziţioneze apartamentul, să caute prin 
lucrurile ei, să îi ia computerul şi să-i examineze 
hard disk-ul. Putea să facă orice voia ca să prindă un 
fugar. Dar ea nu era... 

— Putem să intrăm, mami? se tângui Jamie. Te 
rog? 

Fiul ei avea dreptate, dintr-un punct de vedere. 
Nu puteau sta acolo. In mijlocul parcului era o 
groapă de nisip, câţiva copii, cu menajere şi mame 
în jurul lor. 

— Hai să te joci la groapa cu nisip. 

— Nu vreau. 

— Ba da. 

— E pentru copiii mici. 

— Doar puţin, Jamie. 

El bătu din picior şi se aşeză pe marginea gropii 
cu nisip. Începu să lovească iritat cu piciorul în nisip, 
în timp ce Alex forma numărul asistentei ei. 

— Amy, în legătură cu BioGen, compania care a 
cumpărat linia celulară a tatălui meu. Nu avem nici 
o moţiune în aşteptare, nu? 

— Nu. Mergem la Curtea Supremă a Californiei 
tocmai peste un an. 

“Şi atunci, ce se întâmplă? Ce proces a intentat 
BioGen?” 

— Sună la asistentul judecătorului din Ventura. 
Află despre ce e vorba. 

— Ok. 

— Avem vreo veste de la tatăl meu? 

— Nimic, în ultima perioadă. 

— Ok. 

De fapt, nu era în regulă, pentru că acum avea tot 
mai clar senzaţia că totul era în legătură cu tatăl ei. 
Sau cu celulele lui. Vânătorii de recompense 

aduseseră o ambulanţă, cu un doctor în spate, 
pentru că voiau să ia o mostră sau să execute vreo 
procedură chirurgicală. Ace lungi. Când doctorul din 
ambulanţă răscolea printre lucruri văzuse lumina 
soarelui  reflectându-se pe nişte ace lungi 
împachetate în plastic. 

Şi atunci îşi dădu seama. Voiau celulele lor. 

Voiau celule de la ea sau de la fiul ei. Nu-şi putea 
da seama de ce. Dar era clar că se simțeau 
îndreptăţiţi să le obţină. Oare trebuia să sune la 
poliţie? Nu încă. Dacă exista un mandat pentru 
faptul că nu se prezentase la tribunal, poliţia ar fi 
luat-o în custodie. Şi atunci, ce ar fi făcut cu Jamie? 
Clătină din cap. 

În acel moment, avea nevoie de timp ca să 
înţeleagă ce se întâmpla. Timp ca să pună totul cap 
la cap. Ce să facă? Ar fi vrut să-l sune pe tatăl ei, 
dar acesta nu mai răspundea de zile întregi. Dacă 
tipii aceia ştiau unde locuia ea, atunci ştiau şi ce 
maşină conducea şi... 

— Amy, spuse Alex. [i-ar plăcea să conduci 
maşina mea câteva zile? 

— BMW-ul? Sigur. Dar... 

— lar eu o voi conduce pe a ta, spuse Alex. Dar 
trebuie să mi-o aduci tu. Termină, Jamie. Nu mai da 
cu piciorul în nisip. 

— Eşti sigură? Este o Toyota plină de buşituri. 

— De fapt, e exact ce-mi doream. Vino pe partea 
de sud-vest a Roxbury Park şi trage în faţa clădirii 
spaniole albe, care are o poartă din fier forjat. 


Temperamentul şi educaţia n-o ajutau pe Alex să 


facă faţă situaţiei cu care se confrunta. Işi petrecuse 
toată viaţa în lumina soarelui. Respectase legile. Era 

un slujitor al justiţiei. Jucase jocul aşa cum trebuia. 
Nu trecea la semafoare pe galben, nu parcase 
neregulamentar, nu înşelase în privinţa impozitelor. 
La firmă, era privită ca fiind prea strictă şi corectă. 
Le spunea clienţilor: “Regulile sunt făcute ca să fie 
urmate, nu interpretate”. Şi vorbea sincer. 

Cu cinci ani înainte, când descoperise că soţul ei o 
înşela, îl aruncase afară la o oră după ce aflase 
adevărul. li făcuse bagajul, i-l pusese în faţa uşii şi 
schimbase încuietorile. Când el se întorsese de la 
“pescuit”, vorbise cu el prin uşă şi-i spusese să 
dispară. Matt o înşelase cu una dintre cele mai bune 
prietene ale ei - ăsta era stilul lui -, iar ea nu mai 
vorbise niciodată cu acea femeie. 

Bineînţeles, Jamie trebuia să-şi vadă tatăl şi ea 
avusese grijă ca asta să se întâmple. Işi ducea fiul la 
Matt la ora stabilită, la fix. Bineînţeles, el nu îl 
adusese niciodată pe Jamie înapoi la timp. Dar Alex 
era de părere că situaţia avea să se echilibreze, în 
timp. Dacă ea îşi făcea datoria, era de părere că şi 
ceilalţi aveau să şi-o facă, în cele din urmă. 

La muncă, era considerată de colegi idealistă, 
lipsită de simţ practic, nerealistă. Ea le răspundea în 
limbajul avocaţilor, spunând că “realist” însemna, 
de fapt, “necinstit”. Şi rămânea pe poziţie. 

Dar era adevărat că uneori se simţea limitată la 
genul de cazuri care nu-i puneau la îndoială iluziile. 
Şeful firmei, Robert A. Koch, îi spusese: “Tu eşti ca 
un contestatar scrupulos, Alex. li laşi pe alţii să 
lupte. Dar uneori trebuie să luptăm. Uneori nu 
putem evita conflictul”. 

Koch era un fost infanterist marin, ca şi tatăl ei. 
Acelaşi limbaj dur şi direct. Mândru de el. lar ea nu-i 
dăduse niciodată prea multă atenţie. Dar acum nu 

mai putea face la fel. Nu ştia ce se întâmpla, dar 
simţea foarte clar că nu putea să scape din asta 
doar prin vorbe. 

Totodată, era sigură că nimeni nu va înfige un ac 
în ea sau în fiul ei. Era gata să facă orice ca să evite 
asta. 

Orice. 

Revăzu în minte incidentul de la şcoală. Nu 
avusese nici o armă. Nu avea nici o armă. Dar îşi 
dorea să fi avut una. “Dacă ar fi încercat să-i facă 
ceva fiului meu, i-aş fi ucis?” 

Şi răspunse: “Da, i-aş fi ucis!”. 

Şi ştia că era adevărat. 


O Toyota Highlander albă, cu bara din faţă 
îndoită, trase lângă trotuar. O văzu pe Amy stând în 
maşină. 

— Jamie? Să mergem, spuse Alex. 

— În sfârşit! 

Băiatul porni spre apartamentul lor, dar ea îl 
conduse în altă direcţie. 

— Unde mergem? 

— Facem o mică excursie, zise ea. 

— Unde? 

Jamie era suspicios. 

— Nu vreau nici o excursie. 

— O să-ţi cumpăr un PSP”, zise ea, fără să ezite. 
De un an refuza cu înverşunare să-i cumpere unul 
dintre jocurile acelea electronice. Dar acum spunea 
orice-i trecea prin minte. 

— Pe bune? Hei, mulţumesc! 

Jamie se încruntă iar. 


7 Acronim pentru Play Station Portable, consolă specializată 
pentru jocuri electronice 

— Dar care joc? îl vreau pe Toy Hawk 3 şi îl vreau 
pe Shrek... 

— Pe oricare îl vrei, spuse ea. Hai să urcăm în 
maşină. O s-o ducem pe Amy înapoi la muncă. 

— Şi după aia? Unde mergem dup-aia? 

— La Legoland, spuse ea. 

Primul lucru care-i venise în minte. 


În drum spre birouri, Amy spuse: 

— Am adus pachetul tatălui tău. M-am gândit că o 
să-l vrei. 

— Ce pachet? 

— A venit la birou săptămâna trecută. Nu l-ai 
deschis. Erai în proces cu cazul de viol al lui Mick 
Crowley. Mai ţii minte, reporterul căruia-i plăceau 
băieţeii. 

Era o cutie mică FedEx. Alex o deschise şi vărsă 
conţinutul în poală. 

Un telefon celular ieftin, genul pe care-l cumperi 
ca să pui o cartelă în el. 

Două cartele preplătite. 

Un pachet de bani învelit în folie: cinci mii de 
dolari în bancnote de o sută. 

Şi un bileţel misterios: “În caz de nevoie. Nucţi 
folosi cărţile de credit. Închide-ţi telefonul celular. 
Nu spune nimănui unde te duci. Imprumută maşina 
cuiva. Trimite-mi un semnal când ajungi la un motel. 
Ţine-l pe Jamie cu tine”. 

Alex oftă. 

— Ticălosul! 

— Ce este? 

— Uneori, tatăl meu mă înfurie, spuse ea. 

Nu era cazul ca Amy să audă detaliile. 

— Ştii ceva, azi e joi. Ce-ar fi să-ţi iei un weekend 
prelungit? 

— Asta voia şi prietenul meu să facem, spuse 
Amy. Vrea să mergem la Pebble Beach şi să vedem 
parada de maşini de epocă. 

— Bună idee, zise Alex. la maşina mea. 

— Serios? Nu ştiu... dacă se întâmplă ceva cu ea? 

Dacă am un accident sau ceva de genul ăsta? 

— Nu-ţi face probleme, spuse Alex. la maşina şi 
gata. Amy se încruntă. Urmă o tăcere lungă. 

— Sigur? 

— Bineînţeles. 

— Nu ştiu în ce eşti implicată, zise Amy. 

— Nu e nimic grav. E vorba de o confuzie de 
identitate. O s-o rezolv până luni, te asigur. Adu 
maşina înapoi duminică noaptea, asta e tot. lar luni 
ne vedem la birou. 

— Sigur? 

— Absolut. 

— Poate să conducă prietenul meu? întrebă Amy. 

— Sigur. 


373 


Capitolul 057 


Georgia Bellarmino n-ar fi aflat niciodată dacă 
n-ar fi fost cutia de cereale. Georgia era la telefon 
cu un client din New York, un bancher de investiţii 
care tocmai primise o numire la Departamentul de 
Energie. Discutau despre casa pe care el o cumpăra 
pentru a se muta cu familia în Rockville, Maryland. 
Georgia, care fusese “Cel mai bun agent imobiliar al 
anului” în Rockville timp de trei ani la rând, era 
ocupată să recapituleze termenii vânzării, când fiica 
ei de şaisprezece ani, Jennifer, strigă din bucătărie: 

— Mamă, întârzii la şcoală. Unde sunt cerealele? 

— Pe masa din bucătărie. 

— Nu sunt. 

— Mai uită-te o dată. 

— Mamă, e goală! Poate le-a mâncat Jimmy. 
Doamna Bellarmino acoperi telefonul cu mâna. 

— Atunci ia altă cutie, Jen, spuse ea. Ai 
şaisprezece ani, nu eşti neajutorată. 

— Unde e? întrebă Jennifer. Uşi trântite în 
bucătărie. 

— Caută deasupra aragazului, spuse doamna 
Bellarmino. 

— Am căutat. Nu-i acolo. 

Doamna Bellarmino îi spuse clientului că o să-l 
sune ea şi se duse în bucătărie. Fiica ei purta blugi 
cu talie joasă şi o bluză scurtă, genul pe care l-ar fi 
purtat o prostituată la muncă. Acum, chiar şi fetele 
din liceu se îmbrăcau aşa. Georgia oftă. 

— Uită-te deasupra aragazului, Jen. 

— Ţi-am spus. M-am uitat. 

— Mai uită-te o dată. 

— Mi-o dai tu, mamă? întârzii. Doamna Bellarmino 
rămase fermă. 

— Deasupra aragazului. 

Jennifer se ridică pe vârfuri, deschise uşile şi se 
întinse după cutia de cereale, care era chiar acolo, 
bineînţeles. Dar doamna Bellarmino nu se uita la 
cutie. Se uita la stomacul expus al fiicei ei. 

— Jen... iar ai vânătăile acelea. 

Fiica ei luă cutia şi îşi trase tricoul în jos, 
acoperindu-şi burta. 

— Nu-i nimic. 

— Le aveai şi ieri. 

— Întârzii, mamă. 

Fata se duse la masă şi se aşeză. 

— Jennifer. Arată-mi. 

Cu un oftat exasperat, fiica ei se ridică în picioare 
şi trase în sus de bluză, expunându-şi abdomenul. 
Doamna Bellarmino văzu o dungă orizontală de doi 
centimetri lungime, chiar deasupra liniei bikinilor. Și 
încă una, mai slabă, pe cealaltă parte a stomacului. 

— Nu-i nimic, mamă. Mă tot lovesc de marginea 
biroului. 

— Dar n-ar trebui să faci vânătăi... 

— Nu-i nimic. 

— Îţi iei vitaminele? 

— Mamă? Pot să mănânc? 

— Ştii că poţi să-mi spui orice... 

— Mamă, o să întârzii la şcoală din cauza ta! Am 
test la franceză! 

Nu avea nici un rost să insiste în acel moment. 
Oricum, telefonul începuse să sune. Fără îndoială, 
era clientul din New York. Clienţii erau mereu 
nerăbdători. Se aşteptau ca agenţii imobiliari să fie 
la dispoziţia lor în orice moment al zilei. Se duse în 

cealaltă cameră ca să răspundă la telefon şi 
deschise documentul, ca să examineze cifrele. Cinci 
minute mai târziu, fiica ei strigă: 

— Pa, mamă! 

Şi Georgia auzi uşa din faţă trântindu-se. 

Era foarte neliniştită. 

Avea un presentiment. Formă numărul 
laboratorului soţului ei, din Bethesda. De data 
aceasta, Rob nu era în nici o şedinţă şi i se făcu 
legătura imediat. li spuse toată povestea. 

— Ce crezi că ar trebui să facem? întrebă ea. 

— Controlează-i camera, spuse el prompt. Avem o 
obligaţie. 

— Ok, zise ea. O să sun la birou şi o să le spun că 
întârzii. 

— Eu vin târziu, dar ţine-mă la curent, spuse el. 

Capitolul 058 


Boeing-ul 737 al lui Barton Williams opri pe 
terminalul privat Hopkins din Cleveland, Ohio, iar 
vuietul motoarelor se stinse. Interiorul avionului era 
amenajat foarte luxos. Existau două dormitoare, 
două băi cu duş şi un compartiment cu opt locuri 
pentru servirea mesei. Dar dormitorul principal, care 
ocupa toată treimea din spate a avionului, cu un pat 
dublu mare, o cuvertură de blană şi iluminare 
ambientală, era locul în care Barton îşi petrecea cea 
mai mare parte a zborului. Avea nevoie de o singură 
stewardesă, dar întotdeauna zbura cu trei. li plăcea 
să aibă companie. Îi plăceau râsetele şi pălăvrăgelile 
lor. Îi plăcea pielea tânără şi netedă pe blană, cu 
lumina ambientală redusă, caldă,  roşiatică, 
senzuală. Şi, la naiba, la doisprezece mii de metri 
deasupra solului, era singurul loc în care putea fi 
sigur că nu-l prinde nevasta. 

Gândul la ea îi strică dispoziţia. Se uită la 
papagalul care stătea pe stinghie, în camera de zi a 
avionului. 

— M-ai răpit, spuse papagalul. 

— Cum ziceai că te cheamă? întrebă Barton. 

— Riley. Doghouse Riley, zise papagalul, cu o 
voce ciudată. 

— N-o face pe deşteptul cu mine. 

— Mă numesc Gerard. 

— Aşa. Gerard. Nu prea-mi place. Sună a nume 
străin. Ce zici de Jerry? lţi convine? 

— Nu, spuse papagalul. Deloc. 


8 Numele unei trupe rock americane 

— De ce? 

— E stupid. E o idee stupidă. 

Urmă o tăcere stânjenitoare. 

— Chiar aşa? zise Barton Williams, pe un ton uşor 
ameninţător. 

Williams ştia că era doar un animal, dar nu era 
obişnuit să i se spună că e prost, mai ales de către o 
pasăre, şi nimeni nu făcuse asta, de foarte mulţi ani. 
Simţi cum entuziasmul faţă de cadoul său scădea. 

— Jerry, zise el. Ar fi cazul să te obişnuieşti cu 
mine, pentru că eu sunt proprietarul tău acum. 

— Oamenii nu pot fi proprietatea nimănui. 

— Dar tu nu eşti om, Jerry. Eşti o blestemată de 
pasăre. 

Barton se apropie de stinghie. 

— Şi acum, dă-mi voie să-ţi spun cum stă treaba. 
O să te dau soţiei mele şi vreau să te porţi frumos, 
vreau să fii amuzant, vreau să-i faci complimente, 
să o flatezi, să o faci să se simtă bine. E clar? 

— Toată lumea o face, zise Gerard. 

Imita vocea pilotului, care o auzi din carlingă şi 
întoarse repede capul. 

— Doamne, câteodată mă satur de moşul ăsta 
puturos, continuă Gerard. 

Barton Williams se încruntă. 

Apoi auzi o imitare exactă a sunetului motoarelor 
avionului şi, peste acel sunet, vocea unei fete, a 
uneia dintre stewardese: 

— Jenny, i-o sugi tu sau eu? 

— E rândul tău. Un oftat. 

— Ok... 

— Nu uita să-i duci băutura. 


378 


Zgomotul deschiderii şi al închiderii unei uşi. 
Barton Williams începu să se înroşească. Pasărea 
continuă: 

— Oh, Barton! Oh, dă-mi-o! Oh, eşti atât de mare! 

Oh, Barton! Da, scumpule. Da, băiat mare ce eşti! 
Oh, ce-mi place! Atât de mare, atât de mare, aaaah! 

Barton Williams privea fix pasărea. 

— Cred că nu vei fi bine-venit în casa mea. 

— Tu eşti motivul pentru care copiii noştri sunt 
urâţi, drăguţule?, zise Gerard. 

— Ajunge, spuse Barton şi se întoarse să plece. 

— Oh, Barton! Oh, dă-mi-o! Oh, eşti atât de mare! 
Oh... 

Barton Williams aruncă pânza peste colivia 
păsării. 


— Jenny, scumpo, tu ai familia în Dayton, nu? 

— Da, domnule Williams. 

— Crezi că celor din familia ta le-ar plăcea o 
pasăre vorbitoare? 

— Hm, cred că... da, domnule Williams, sunt 
sigură că le-ar plăcea. 

— Bine, bine. Ţi-aş fi recunoscător dacă l-ai duce 
acolo azi. 

— Bineînţeles, domnule Williams. 

— Şi, dacă din întâmplare, familiei tale nu-i plac 
animalele de companie cu pene, leagă-i nişte 
greutăţi mari de picioare şi aruncă-l în râu. Pentru 
că eu nu vreau să mai văd niciodată pasărea asta. 

— Da, domnule Williams. 

— Am auzit tot, zise pasărea. 

— Foarte bine, spuse Barton Williams. 


9 Versuri dintr-un cântec country american 

După ce limuzina bătrânului plecă, Jenny rămase 
pe pistă, ţinând în mână cuşca acoperită. 

— Ce să fac cu chestia asta? zise ea. Tatăl meu 
urăşte păsările. Le împuşcă. 

— Du-l la un magazin de animale de companie, 
spuse pilotul. Sau dă-l cuiva care să-l trimită în Utah, 
în Mexico sau în alt loc de genul ăsta. 

Refreshing Paws era un magazin elegant din 
Shaker Heigths. În magazin erau mai mult căţei. 
Tânărul din spatele tejghelei era drăguţ, poate puţin 
mai tânăr decât Jenny. Avea un corp frumos. Ea 
intră, ducându-l pe Gerard în colivia acoperită. 

— Aveţi papagali? 

— Nu. Doar câini, zise el şi îi zâmbi. Ce ai acolo? 
Eu sunt Stan. 

Pe ecusonul lui scria “Stan Milgram”. 

— Bună, Stan. Eu sunt Jenny. lar el e Gerard. E un 
cenuşiu african. 

— Hai să-l vedem, spuse Stan. Vrei să-l vinzi? 

— Sau să-l dau. 

— De ce? Care e problema? 

— Proprietarului nu-i place de el. 

Jenny îndepărtă pânza de pe colivie. Gerard clipi 
şi îşi întinse aripile. 

— Am fost răpit, zise el. 

— Hei, vorbeşte destul de bine, spuse Stan. 

— Oh, e tare vorbăreţ, zise Jenny. 

— Oh, e tare vorbăreţ, repetă Gerard, imitându-i 
vocea. Nu mă mai lua de sus. 

Stan se încruntă. 

— Ce vrea să spună? întrebă el. 

— Sunt înconjurat de proşti, zise Gerard. 

— Vorbeşte mult, spuse Jenny, ridicând din umeri. 

— E ceva în neregulă cu el? 

— Nu, nimic. 

Gerard se întoarse spre Stan. 

— Îţi spun eu, zise el, infatuat. Am fost răpit. Ea e 
implicată. Este unul dintre răpitori. 

— Este furat? întrebă Stan. 

— Nu furat, interveni Gerard. Răpit. 

— Ce accent e ăsta? întrebă Stan, zâmbindu-i lui 
Jenny. Ea se întoarse într-o parte, ca să-i arate sânii 
din profil. 

— Franţuzesc. 

— Parcă ar fi britanic. 

— Vine din Franţa, din câte ştiu eu. 

— Ooo la la, spuse Gerard. Nu vrei să mă asculţi? 

— Se consideră o persoană, zise Jenny. 

— Sunt o persoană, prostănacă mică, spuse 
Gerard. Şi dacă vrei să-l călăreşti pe armăsarul ăsta, 
dă-i drumul şi fa-o. Numai nu mă face să aştept, în 
timp ce-ţi fluturi dotările prin faţa lui. 

Jenny se înroşi. Puştiul se uită într-o parte şi apoi 
îi zâmbi. 

— Are-o gură cât o şură, spuse Jenny, roşind în 
continuare. 

— Înjură vreodată? 

— Nu l-am auzit făcând asta. 

— Pentru că ştiu pe cineva căruia s-ar putea să-i 
placă, atâta timp cât nu înjură, zise Stan. 

— Cine? 

— Mătuşa mea din California. Stă în Mission Viejo. 
Asta e în Orange County E văduvă şi locuieşte 
singură. Îi plac animalele şi se simte singură. 

— A, ok. Cred că e în regulă. 

— Mă dai pe degeaba? spuse Gerard, pe un ton 
îngrozit. Asta e sclavie! Nu sunt ceva pe care să-/ 
dai aşa, pe nimic. 

— Trebuie să merg acolo cu maşina peste vreo 
două zile, spuse Stan Milgram. Aş putea să-l iau cu 
mine. Sunt sigur că mătuşii i-ar plăcea. Dar... ăă... 
ce faci diseară, mai încolo? 

— AŞ putea fi liberă, zise Jenny. 

Capitolul 059 


Depozitul era amplasat lângă aeroportul din 
Medan. Avea un luminator, aşa încât lumina din 
cameră era bună, iar tânărul urangutan din cuşcă 
părea destul de sănătos, agil şi cu ochii luminoşi. 
Părea să-şi fi revenit complet după efectul săgeţilor. 

Dar Gorevici se învârtea într-o parte şi-n alta, 
extrem de frustrat, uitându-se la ceas. Pe masa de 
alături, camera lui video era aşezată pe o parte, cu 
carcasa crăpată şi apă murdară scurgându-se din 
ea. Gorevici ar fi desfăcut-o bucăţi, ca să o usuce, 
dar nu avea sculele necesare. Nu avea... nu avea... 

Mai într-o parte, Zanger, reprezentantul reţelei, 
spuse: 

— Ce-o să faci acum? 

— Aşteptăm altă cameră, ce naiba să fac? zise 
Gorevici. Se întoarse spre reprezentantul DHL, un 
tânăr malaiezian în uniformă galbenă. 

— Cât mai durează? 

— Au spus că în maximum o oră, domnule. 
Gorevici pufni. 

— Au spus asta acum două ore. 

— Da, domnule. Dar avionul a plecat din Bekasi şi 
e în drum spre noi. 

Bekasi era pe coasta nordică a Javei. La o mie trei 
sute de kilometri depărtare. 

— Şi camera e în avion? 

— Da, aşa cred. 

Gorevici continuă să se învârtă pe loc, evitând 
privirea acuzatoare a lui Zanger. Era o adevărată 
comedie a erorilor. În junglă, Gorevici se chinuise să 
resusciteze maimuța aproape o oră, înainte ca 

animalul să dea semne de viaţă. Apoi se luptase să 
lege urangutanul şi să-l tranchilizeze din nou, mai 
puţin, de data aceasta, monitorizând cu atenţie 
reacţiile lui, pentru ca acesta să nu intre în şoc 
anafilactic, în timp ce îl transporta spre nord, la 
Medan, cel mai apropiat oraş cu aeroport. 

Urangutanul supravieţuise călătoriei fără 
incidente, ajungând în cele din urmă în depozit, 
unde începuse să înjure ca un marinar. Gorevici îl 
anunţase pe Zanger, care venise imediat cu avionul, 
din New York. 

Până la sosirea lui Zanger, maimuța făcuse 
laringită şi acum nu mai vorbea, cu excepţia unei 
şoapte răguşite. 

— Ce naiba e asta? întrebă Zanger. Nici nu poţi 
să-l auzi. 

— Nu contează, spuse Gorevici. O să-l înregistrăm 
şi apoi o să-i dublez vocea. O să facem o 
sincronizare cu mişcarea buzelor lui. 

— O să-i dublezi vocea? 

— N-o să-şi dea nimeni seama. 

— Eşti nebun? Toată lumea o să-şi dea seama. 
Toate laboratoarele din lume vor verifica banda cu 
echipamente sofisticate. Işi vor da seama de dublaj 
în cinci minute. 

— Bine, spuse Gorevici. Atunci vom aştepta să se 
facă mai bine. 

Lui Zanger nu-i convenea nici asta. 

— Pare destul de bolnav. A prins vreo răceală de 
undeva? 

— Posibil, zise Gorevici. 

De fapt, era aproape sigur că maimuța luase 
răceala de la el, în timpul resuscitării gură la gură. 
Era o răceală inofensivă pentru Gorevici, dar părea 

să fie destul de serioasă pentru urangutan, care se 
încovoia acum în accese de tuse. 

— Are nevoie de un veterinar. 

— Nu se poate, zise Gorevici. Este un animal 
protejat, iar noi l-am furat, ai uitat? 

— Tu l-ai furat, spuse Zanger. Şi, dacă nu eşti 
atent, tot tu o să-l şi omori. 

— E tânăr. O să-şi revină. 

Intr-adevăr, în ziua următoare, maimuța începu 
din nou să vorbească, dar tuşind spasmodic şi 
scuipând urât, nişte cheaguri galben-verzui. Gorevici 
decise că era mai bine să filmeze animalul atunci, 
aşa că se duse să-şi ia echipamentul din maşină, se 
împiedică şi scăpă camera într-un şanţ cu noroi. 
Carcasa se crăpă. Şi toate astea doar la trei metri de 
uşa depozitului. 

Bineînţeles, în tot oraşul Medan nu reuşiseră să 
găsească nici măcar o cameră video decentă. Aşa 
că fuseseră nevoiţi să aducă una cu avionul, din 
Java. lar acum aşteptau sosirea camerei, în timp ce 
maimuța înjura, lovea cu picioarele, tuşea şi îi 
scuipa, din interiorul cuştii. 

Zanger stătea la distanţă, clătinând din cap. 

— Dumnezeule, ce temperament! 

Gorevici se întoarse din nou spre tânărul 
malaiezian şi întrebă: 

— Cât mai durează? 

Puştiul se mulţumi să clatine din cap şi să ridice 
din umeri. 

In cuşcă, urangutanul tuşea şi înjura. 

Capitolul 060 


Georgia Bellarmino deschise uşa dormitorului 
fiicei ei şi începu o percheziţie rapidă. Bineînţeles, în 
cameră era o harababură totală. Firimituri printre 
pliurile aşternuturilor mototolite, CD-uri zgâriate pe 
podea, cutii de Cola rostogolite sub pat, alături de o 
perie de păr murdară, un ondulator şi un tub gol de 
crema autobronzantă. Georgia deschise sertarele 
măsuţei de lângă pat şi dădu peste o grămadă de 
ambalaje de gumă de mestecat, chiloţi făcuţi 
ghemotoc, bomboane de mentă pentru respiraţie, 
rimeluri, fotografii de la balul de anul trecut, 
chibrituri, un calculator, şosete murdare, numere 
vechi din Teen Vogue şi People. Si un pachet de 
țigări, ceea ce nu o bucură prea tare. 

Apoi, trecu la rafturile somierei, căutând prin ele 
rapid şi pipăind până în fundul lor. Urmă dulapul, 
care îi luă ceva mai mult. O harababură de pantofi şi 
adidaşi la bază. Dulăpiorul de sub chiuveta din baie 
şi chiar şi coşul de rufe. 

Nu găsi nimic care să explice vânătăile. 
Bineînţeles, îşi zise, nu avea nici un rost să pună un 
coş de rufe în cameră, din moment ce Jennifer îşi 
arunca hainele peste tot, pe podeaua băii. Georgia 
Bellarmino se aplecă şi le ridică, fără să se 
concentreze asupra lor. În momentul acela observă 
nişte dâre pe podeaua din baie. Urme de cauciuc. 
Slabe. Şi paralele. 

Ştia ce putea produce acele dungi: o scară. 

Se uită la tavan şi văzu o trapă pe unde se putea 
intra în pod. Pe trapă se vedeau urme de degete 
murdare. 

Georgia se duse să aducă scăriţa. 

Împinse trapa într-o parte şi mai multe ace şi 
seringi căzură pe podea. A 

“Dumnezeule”, îşi spuse. Întinse mâna în spaţiul 
podului, pipăind împrejur. Atinse o grămadă de 
tuburi de carton, ca de pastă de dinţi. Le scoase. 
Toate aveau etichete medicale: LUPRON, GONAL-F, 
FOLLESTIM. 

“Medicamente de fertilitate.” 

Ce făcea oare fata ei? 

Decise să nu-şi sune soţul. S-ar fi enervat prea 
tare. In schimb, scoase celularul şi formă numărul 
şcolii. 

Capitolul 061 


În birourile din Chicago ale doctorului Martin 
Bennett interfonul suna, dar doctorul nu-i dădea nici 
o atenţie. Rezultatul biopsiei era mai rău decât se 
aşteptase, mult mai rău. Işi trecu degetele pe 
marginea hârtiei, întrebându-se cum să-i spună 
pacientei sale. 

Martin Bennett avea cincizeci şi cinci de ani. Era 
internist practicant de aproape o treime de secol şi 
dăduse veşti proaste multor pacienţi până atunci. 
Dar nu devenise mai uşor. Mai ales dacă erau tineri, 
cu copii mici. Aruncă o privire spre fotografiile de pe 
birou cu fiii săi. Erau amândoi la colegiu acum. Tad 
era în ultimul an la Stanford, Bill era la Columbia. lar 
Bill participa la studiile premedicale. 

Un ciocănit la uşă şi asistenta lui, Beverly, băgă 
capul înăuntru. 

— Îmi pare rău, dr. Bennett, dar nu aţi răspuns la 
interfon. Şi cred că este important. 

— Ştiu. Încercam doar... să găsesc un mod în care 
să-i comunic. 

Se ridică în picioare, în spatele biroului. 

— O s-o primesc pe Andrea acum. 

— Andrea nu a venit încă, spuse Beverly, 
clătinând din cap. Eu vorbesc despre cealaltă 
femeie. 

— Care femeie? 

Beverly intră în birou şi închise uşa în spatele ei. 
Îşi cobori vocea. 

— Fiica dumneavoastră, zise ea. 

— Ce tot spui? Nu am nici o fiică. 

— Ei bine, în sala de aşteptare e o tânără care 
spune că este fiica dumneavoastră. 

— Imposibil, spuse Bennett. Cine e? 

Beverly aruncă o privire pe o carte de vizită. 

— Se numeşte Murphy. Locuieşte în Seattle. 
Mama ei lucrează la universitate. Are cam douăzeci 
şi opt de ani şi are cu ea un bebeluş, cam de un an 
şi jumătate. O fetiţă. 

— Murphy? Seattle? 

Bennett se gândea la trecut. 

— Douăzeci şi opt de ani, ai spus? Nu, nu. 
Imposibil. Avusese şi el relaţii când era la colegiu, şi 
chiar şi în facultate. Dar se căsătorise cu Emily cu 
aproape treizeci de ani în urmă, iar de atunci, 
singurele ocazii în care îi fusese necredincios 
fuseseră conferințele medicale. Era adevărat, asta 
însemna cel puţin de două ori pe an, în Cancun, în 
Elveţia, în locuri exotice. Dar începuse cu asta cam 
cu zece, cincisprezece ani în urmă. Nu credea că era 
posibil să aibă un copil atât de mare. 

— Nu poţi fi niciodată sigur, zise Beverly. O 
primiţi? 

— Nu. 

— O să-i spun, spuse Beverly şi îşi cobori vocea la 
nivel de şoaptă. Dar nu am vrea să facă o scenă în 
faţa pacienţilor. Pare să fie puţin cam...ăă... 
instabilă. Şi, dacă nu este fiica dumneavoastră, 
poate ar trebui să lămuriţi chestia asta în particular. 

Bennett aprobă din cap încet. Se lăsă înapoi pe 
scaunul lui. 

— Ok, zise el. Spune-i să intre. 


— Mare surpriză, nu? 

Femeia care stătea în pragul uşii, legănând un 
copil în braţe, era o blondă neatrăgătoare de 
înălţime medie, purtând blugi şi un tricou, haine de 
calitate inferioară. Faţa copilului era murdară şi îi 
curgea nasul. 

— Imi pare rău că nu m-am îmbrăcat pentru 
ocazie, dar ştiţi cum e. 

Bennett se ridică în picioare, în spatele biroului. 

— Vă rog să intraţi, domnişoară... ăăă... 

— Murphy. Elizabeth Murphy. 

Făcu semn cu capul spre copil şi adăugă. 

— Ea e Bess. 

— Eu sunt dr. Bennett. 

li făcu semn cu mâna spre scaunul din partea 
cealaltă a biroului. O privi cu atenţie, în timp ce se 
aşeza. Nu sesiză nici cea mai mică asemănare. El 
era brunet, cu piele albă, puţin supraponderal. Ea 
avea pielea măslinie, era slabă moartă, fragilă, 
încordată. 

— Mda, ştiu, spuse ea. Vă gândiţi că nu semănăm 
deloc. Dar, dacă aş avea culoarea naturală a părului 
şi aş fi ceva mai grasă, s-ar vedea asemănarea. 

— Imi pare rău, zise Bennett, aşezându-se. Sincer 
să fiu, nu văd nici o asemănare. 

— Nici o problemă, spuse ea, ridicând din umeri. 
Presupun că trebuie să fie un şoc pentru 
dumneavoastră. Apariţia mea aici, aşa. 

— Categoric, este o surpriză. 

— Am vrut să sun înainte şi să vă avertizez, dar 
apoi am decis să vin direct. In eventualitatea în care 
aţi fi refuzat să mă vedeţi. 

— Inţeleg. Ce vă face să credeţi că sunteţi fiica 
mea, domnişoară Murphy? 

— Oh, sunt sigură că sunt a dumneavoastră. Nu e 
nici o îndoială în privinţa asta. 

Vorbea cu o încredere neobişnuită. 

— Mama dumneavoastră spune că mă cunoaşte? 
întrebă Bennett. 

— Nu. 

— Că m-a cunoscut vreodată? 

— Nu, Dumnezeule. El răsuflă uşurat. 

— Atunci, mă tem că nu înţeleg... 

— O să trec direct la subiect. V-aţi făcut 
rezidenţiatul în Dallas. La Southern Memorial. 

El se încruntă. 

— Da... 

— Toţi rezidenții donau sânge, pentru cazul în 
care era nevoie de ei ca donatori de urgenţă. 

— Asta s-a întâmplat cu mult timp în urmă, spuse 
el, încercând să-şi amintească. 

Trecuseră treizeci de ani. 

— Mda, aşa e. Ei bine, ei au păstrat sângele, tată. 
Bennett auzi din nou acea convingere în vocea ei. 

— Adică? 

— Femeia se foi pe scaun. 

— Vrei să o ţii în braţe pe nepoata ta? 

— Nu acum, mulţumesc. Ea zâmbi strâmb. 

— Nu eşti aşa cum mă aşteptam. Credeam că un 
doctor este mai... Înţelegător. La clinica de 
dezintoxicare cu metadonă din Bellevue au oameni 
mai înţelegători. 

— Domnişoară Murphy, spuse el, daţi-mi voie să... 

— Dar atunci când am renunţat la droguri şi am 
avut-o pe această fetiţă frumoasă, am vrut să dau 
un sens vieţii mele. Am vrut ca fiica mea să-şi 
cunoască bunicii. Şi am vrut să te cunosc, în sfârşit. 

“E vremea să termine cu asta”, îşi zise Bennet. Se 
ridică în picioare. 

— Domnişoară Murphy, vă daţi seama că pot face 
un test genetic, şi acesta va arăta... 

— Da, spuse ea. Imi dau seama de asta. 

Împinse o foaie de hârtie împăturită pe birou. 
Bennett o deschise încet. Era un raport de la un 
laborator genetic din Dallas. Examina paragrafele. 
Simţea că ameţeşte. 

— Scrie că, în mod sigur, eşti tatăl meu, spuse ea. 
O şansă la patru miliarde ca să nu fii. Au testat 
materialul meu genetic şi l-au comparat cu sângele 
tău congelat. 

— E o nebunie, spuse el, lăsându-se să cadă 
înapoi în fotoliu. 

— Credeam că o să mă feliciţi, zise ea. Nu a fost 
uşor să înţeleg totul. Mama locuia în St. Louis, cu 
douăzeci şi opt de ani în urmă. Era căsătorită pe 
vremea aceea... 

Bennett făcuse şcoala medicală în St. Louis. 

— Dar nu mă cunoaşte? 

— A fost inseminată artificial de la un donator 
anonim. Care ai fost tu. 

Bennett simţi că ameţeşte. 

— Am bănuit că donatorul trebuia să fie un 
student la medicină, continuă ea, pentru că ea s-a 
dus la clinica de la facultate. lar aceştia aveau 
propria bancă de spermă. Studenţii la medicină 
donau spermă pentru bani, pe vremea aceea, nu? 

— Da. Douăzeci şi cinci de dolari. 

— Vezi? Bani buni de buzunar, în acele zile. Şi 
puteai să o faci... de câte ori? O dată pe săptămână? 
Te duceai acolo şi rezolvai rapid? 

— Ceva de genul ăsta. 

— Clinica a ars acum cincisprezece ani şi toate 
evidenţele au fost pierdute. Dar am găsit albumele 
anuale ale studenţilor şi am căutat în ele. In fiecare 
an, erau o sută douăzeci de studenţi, din care 
jumătate femei. Asta însemna şaizeci de bărbaţi. l- 
am eliminat pe asiatici şi alte minorităţi şi am rămas 
cu treizeci şi cinci pe an. Pe vremea aceea, sperma 
se păstra doar un an. Am rămas cu o sută patruzeci 
de nume de verificat. A mers mai repede decât 
credeam. 

Bennett se prăbuşi pe scaunul lui. 

— Dar vrei să ştii adevărul? Când ţi-am văzut 
poza în albumul de an, am ştiut imediat. Ceva legat 
de părul tău, sprâncenele... 

Ridică din umeri. 

— În fine, iată-mă. 

— Dar asta nu ar fi trebuit să se întâmple 
niciodată, spuse Bennett. Eram donatori anonimi, cu 
toţii. Imposibil de depistat. Nimeni nu trebuia să afle 
dacă am avut copii sau nu. lar pe vremea aceea, 
anonimatul nostru era ceva sigur. 

— Mda, ei bine, zilele alea au trecut. 

— Dar eu n-am fost niciodată de acord să fiu 
părintele tău. Asta vreau să spun. 

Ea ridică din umeri. 

— Şi eu ce să fac? 

— Nu făceam un copil. Ajutam cuplurile nefertile, 
aşa încât ele să aibă un copil. 

— Ei bine, eu sunt copilul tău. 

— Dar ai părinţi... 

— Sunt copilul tău, doctore Bennett. Şi pot să o 
dovedesc la tribunal. 

Urmă o tăcere scurtă. Se uitau fix unul la celălalt. 
Copilul saliva şi se agita. În cele din urmă, Bennett 
spuse: 

— De ce ai venit aici? 

— Am vrut să-mi cunosc tatăl biologic... 

— Ei bine, l-ai cunoscut. 

— Şi am vrut ca el să-şi îndeplinească îndatoririle 
şi obligaţiile. Din cauza a ceea ce mi-a făcut. 

Deci, asta era. În sfârşit, cărţile erau puse pe 
masă. 

— Domnişoară Murphy, zise el încet, nu vei primi 
nimic de la mine. 

Se ridică în picioare. Femeia se ridică şi ea. 

— Motivul pentru care sunt dependentă sunt 
genele tale, spuse ea. 

— Nu fi absurdă. 

— Tatăl tău era alcoolic, iar tu ai avut probleme 
cu drogurile. Ai genele dependenţei. 

— Ce gene? 

—  AGS3. Dependența de heroină. DATI. 
Dependenţa de cocaină. Ai aceste gene şi le am şi 
eu. Tu mi-ai dat aceste gene. Nu ar fi trebuit 
niciodată să donezi spermă cu deficienţe. 

— Ce tot spui? zise el, brusc agitat. 

Era clar că femeia aceea urmărea un scenariu 
memorat. Simţi pericolul. 

— Am donat spermă cu treizeci de ani în urmă. Pe 
vremea aceea nu existau teste... şi nu există nici o 
responsabilitate acum... 

— Tu ştiai, îi tăie ea vorba. Ştiai că aveai o 
problemă cu cocaina. Ştiai că este o problemă de 
familie. Dar tot ţi-ai vândut sperma. Ţi-ai pus 
sperma plină de probleme şi periculoasă pe piaţă. 
Fără să-ţi pese că erai infectat. 

— infectat? 

— Nu trebuia să faci asta. Eşti o ruşine pentru 
profesia de medic. Să împovărezi alţi oameni cu 
bolile tale genetice. Şi să nu-ţi pese. 

In toată acea agitaţie, Bennett reuşi să îşi 
recapete controlul. Se îndreptă spre uşă. 

— Domnişoară Murphy, nu mai am nimic să vă 
spun. 

— Mă dai afară? Vei regreta asta, spuse ea. O vei 
regreta foarte, foarte mult. 

Şi ieşi furtunos din birou. 


Simţindu-se  secătuit dintr-odată, Bennett se 
prăbuşi pe scaunul din spatele fotoliului. Era în stare 
de şoc. Se uită lung la birou, la dosarele pacienţilor 
care aşteptau. Toate acestea păreau să nu mai 
conteze acum. Formă numele avocatului său şi îi 
explică rapid situaţia. 

— Voia bani? zise avocatul. 

— Cred că da. 

— A spus câţi? 

— Doar nu o iei în serios, Jeff, spuse Bennett. 

— Din nefericire, trebuie să o facem, zise 
avocatul. S-a mai întâmplat asta în Missouri, iar 
Missouri nu avea legi clare privind paternitatea prin 
inseminare artificială, pe vremea aceea. Cazuri ca al 
tău nu au fost niciodată o problemă, până de 
curând. Dar, ca o regulă în disputele legate de 
paternitate, tribunalul ordonă sprijinirea copilului. 

— Are douăzeci şi opt de ani. 

— Da, şi are părinţi. Totuşi, poate să prezinte 
cazul în faţa curţii. Pe baza chestiei ăsteia cu 
genele, poate pretinde că e vorba de o punere în 
pericol prin imprudenţă, poate invoca abuzul asupra 

copilului şi multe altele. Poate că va primi ceva de la 
un judecător, poate nu. Nu uita, regulile paternităţii 
sunt gândite împotriva bărbaţilor. Să zicem că laşi o 
femeie însărcinată şi ea decide să facă un avort. Ea 
poate face asta fără să te consulte. Dar dacă ea 
decide să nască acel copil, îi vei plăti pensie 
alimentară, chiar dacă nu ai fost niciodată de acord 
să faci un copil cu ea. Curtea va spune că era 
responsabilitatea ta să nu o laşi însărcinată. Sau, să 
spunem că faci nişte teste genetice copiilor tăi şi 
descoperi că nu sunt ai tăi. Soţia ta te-a înşelat. 
Curtea tot îţi va cere să plăteşti întreţinerea unor 
copii care nu sunt ai tăi. 

— Dar ea are douăzeci şi opt de ani. Nu maie un 
copil... 

— Problema se pune cam aşa: e dispus un doctor 
cu greutate să ajungă la tribunal, într-un proces în 
care e acuzat că refuză să îşi sprijine propria fiică? 

— Nu, zise Bennett. 

— Exact, nu vrei. lar ea ştia asta. Şi te asigur că 
ştie şi prevederile legale din Missouri. Aşa că 
aşteaptă să sune, aranjează o întâlnire şi 
cheamă-mă şi pe mine. Dacă ea are un avocat, cu 
atât mai bine. Fii sigur că va veni şi el. Până atunci, 
trimite-mi prin fax buletinul de analize genetice pe 
care ţi l-a dat. 

— Va trebui să o plătesc? 

— Fără doar şi poate, spuse avocatul şi închise. 

Capitolul 062 


Ofiţerul de la recepţie din Secţia de Poliţie 
Rockville era o negresă atrăgătoare, cu piele fină, 
de douăzeci şi cinci de ani. Pe plăcuţa de pe birou 
scria: “Ofiţer J. Lowry”. Uniforma ei era impecabilă. 

Georgia Bellarmino o împinse pe fiica ei aproape 
de birou. Puse punga de hârtie cu seringi în faţa 
poliţistei şi spuse: 

— Ofiţer Lowry, vreau să ştiu de ce fiica mea are 
aceste lucruri, iar ea refuză să îmi spună. 

Fata îi aruncă o privire încruntată. 

— Te urăsc, mamă. 

Ofiţerul Lowry nu se arătă surprinsă. Aruncă o 
privire către seringi şi se întoarse spre fiica Georgiei. 

— Ţi-au fost prescrise de un doctor? 

— Da. 

— Este vorba de probleme de reproducere? 

— Da. 

— Câţi ani ai? 

— Şaisprezece. 

— Pot să văd un act de identitate? 

— Aşa este, are şaisprezece ani, spuse Georgia 
Bellarmino, aplecându-se în faţă. Şi vreau să ştiu... 

— Îmi pare rău, doamnă, zise poliţista. Dacă are 
şaisprezece ani, iar aceste medicamente sunt legate 
de probleme reproductive, nu aveţi nici un drept să 
fiţi informată. 

— Cum adică nu am nici un drept să fiu 
informată? E fiica mea. Şi are şaisprezece ani. 

— Asta este legea, doamnă. 

— Dar această lege este pentru avorturi. Ea nu 
vrea să avorteze. Nu ştiu ce naiba face. Acestea 

sunt medicamente de fertilitate. Își injectează 
medicamente de fertilitate. 

— Îmi pare rău, nu am cum să vă ajut. 

— Vreţi să spuneţi că fiica mea are dreptul să îşi 
injecteze medicamente, iar eu nu am dreptul să aflu 
de ce? 

— Nu, dacă ea nu vrea să vă spună. 

— Dar doctorul ei? 

Ofiţerul Lowry clătină din cap. 

— Nici el nu vă poate spune. Păstrarea 
confidenţialităţii doctor-pacient. 

Georgia Bellarmino luă seringile şi le aruncă 
înapoi în pungă. 

— E ridicol. 

— Nu eu fac legile, spuse poliţista. Eu doar le 
aplic. 


Erau în maşină, în drum spre casă. 

—  Scumpo, spuse Georgia. Încerci să rămâi 
însărcinată? 

— Nu, răspunse furioasă fiica ei, stând cu braţele 
încrucişate. 

— Ai şaisprezece ani, aşa că nu ar trebui să fie o 
problemă... Şi atunci, ce încerci să faci? 

— M-ai făcut să mă simt ca o proastă. 

— Sunt doar îngrijorată, scumpa mea. 

— Nu, nu eşti. Eşti o ticăloasă băgăcioasă şi 
diabolică. Te urăsc şi urăsc maşina asta. 

Continuară la fel pentru o vreme, până când, în 
cele din urmă, Georgia o duse pe fiica ei înapoi la 
şcoală. Jennifer cobori din maşină, trântind portiera. 

— ŞI, în plus, m-ai făcut să întârzii la franceză! 

Fusese o dimineaţă epuizantă şi îşi anulase două 
întâlniri. Acum trebuia să încerce să Îşi 
reprogrameze clienţii. Georgia se duse la birou, 
puse punga cu ace pe podea şi începu să formeze 
un număr la telefon. 

Managerul biroului, Florence, intră şi văzu punga. 

— Ei, nu eşti cam bătrână pentru asta? zise ea. 

— Nu este a mea, replică Georgia, iritată. 

— Atunci... doar nu e a fiicei tale? Georgia aprobă 
din cap. 

— Ba da. 

— E doctorul acela, Vandickien, zise Florence. 

— Cine? 

— În Miami. Adolescentele iau hormoni, îşi 
stimulează ovarele, îi vând lui ovulele şi bagă banii 
în buzunar. 

— Şi ce fac cu ei? întrebă Georgia. 

— Îşi cumpără implanturi de sâni. Georgia oftă. 

— Grozav, zise ea. De-a dreptul grozav. 

Îşi dorea ca soţul ei să discute cu Jennifer, dar, din 
nefericire, Rob zbura spre Ohio, unde filmau un 
reportaj TV despre el. Acea discuţie, despre care era 
sigură că urma să fie foarte aprinsă, trebuia să mai 
aştepte. 

Capitolul 063 


Mergând cu tramvaiul subteran de la clădirea 
Senatului către sala de mese a Senatului, senatorul 
democrat de Vermont, Robert Wilson, se întoarse 
către senatorul democrat de California, Dianne 
Feinstein, şi spuse: 

— Cred că trebuie să fim mai activi în legătură cu 
chestia asta cu genetica. De exemplu, ar trebui să 
ne gândim la o lege care să împiedice tinerele să îşi 
vândă ovulele. g 

— Tinerele fac deja asta, zise Feinstein. Işi vând 
deja ovulele. 

— De ce, ca să aibă bani pentru colegiu? 

— Câteva, poate. Majoritatea ca să cumpere o 
maşină nouă pentru prietenul lor sau ca să-şi facă 
vreo operaţie estetică. 

Senatorul Wilson o privi nedumerit: 

— De cât timp se întâmplă asta? 

— De vreo doi ani, zise Feinstein. 

— Poate în California... 

— Peste tot, Bob. O adolescentă din New 
Hampshire a făcut-o ca să achite cauţiunea 
prietenului ei. 

— Şi asta nu te deranjează? 

— Nu îmi place, spuse Feinstein. Cred că eo 
atitudine nesocotită. Cred că procedura prezintă 
pericole, din punct de vedere medical. Cred că este 
posibil ca aceste fete să îşi rişte capacitatea de 
reproducere. Dar pe ce bază să interzici asta? Este 
corpul lor, sunt ovulele lor. 

Feinstein ridică din umeri. 

— Oricum, lucrurile au scăpat deja de sub control, 
Bob. De foarte multă vreme. 

Capitolul 064 


lar! 

Ellis Levine o găsi pe mama lui la al doilea etaj al 
magazinului Polo Ralph Lauren, la intersecţia dintre 
Madison Avenue şi Strada 75. Stătea în faţa unei 
oglinzi, purtând un costum de pânză crem, cu o 
eşarfă verde. Se întorcea într-o parte şi în cealaltă. 

— Bună, dragă, zise ea, când îl văzu. O să faci iar 
o scenă? 

— Mamă, spuse el. Ce faci aici? 

— Îmi cumpăr câte ceva pentru vară, dragă. 

— Am discutat despre asta, zise Ellis. 

— Doar câteva lucruşoare, spuse mama lui. 
Pentru vară. Îți plac manşetele de la pantalonii 
aceştia? 

— Mamă, am mai purtat discuţia asta. 

Ea se încruntă şi îşi aranja părul, absentă. 

— Îţi place eşarfa? zise ea. Mi se pare puţin cam 
exagerată. 

— Trebuie să stăm de vorbă, spuse Ellis. 

— Luăm prânzul? 

— Spravul nu a dat rezultate. 

— Oh, nu ştiu, zise ea, scărpinându-se pe obraz. 
Am simţit o uşoară umectare. Cam la o săptămână 
după aceea. Dar nu mare lucru. 

— Şi continui să faci cumpărături. 

— Foarte puţine. 

— Trei mii de dolari săptămâna trecută. 

— Oh, nu-ți face griji. Multe lucruri le-am dus 
înapoi. Trase de eșarfă şi zise: 

— Cred că verdele ăsta nu se potriveşte cu tenul 
meu. 

Mă face să par bolnavă. Dar o eşarfă roz ar fi 
drăguță. Mă întreb dacă au aşa ceva şi pe roz. 

Ellis o privea cu atenţie, cu un presentiment tot 
mai neplăcut. Ceva era în neregulă cu mama lui. 
Stătea în faţa oglinzii, exact în acelaşi loc în care se 
aflase cu câteva săptămâni înainte, când arătase o 
indiferenţă totală faţă de el, faţă de ceea ce el îi 
spunea, faţă de situaţia familiei ei şi faţă de situaţia 
lor financiară. Atitudinea ei era total nepotrivită. 

Fiind contabil, Ellis era îngrozit de oamenii care nu 
ştiau cum să îşi folosească banii. Banii erau ceva 
real, tangibil, erau fapte reale şi cifre. Acele fapte şi 
cifre nu erau interpretabile. Nu conta cum le priveai. 
Mama lui nu înţelegea realitatea crudă a situaţiei ei 
financiare. 

O văzu zâmbind, întrebând-o pe fată dacă avea 
acea eșarfă şi pe roz. 

Fata răspunse că, anul acela, creatorul nu făcea 
nimic pe roz. Aveau doar verzi sau albe. Mama lui 
ceru s-o încerce pe cea albă. Vânzătoarea plecă. 
Mama lui îi zâmbi lui Ellis. 

Foarte nepotrivit. Aproape ca şi cum... 

“Ar putea fi un început de demenţă”, îşi spuse el. 
“Ar putea fi primul semn.” 

— De ce te uiţi aşa la mine? 

— Cum mă uit, mamă? 

— Nu sunt nebună. Nu o să mă duci la azil. 

— De ce spui asta? 

— Ştiu că voi, băieţii, vreţi banii. De aceea vindeţi 
casele din Vail şi din Virgin Islands. Pentru bani. 
Sunteţi lacomi, cu toţii. Sunteţi ca nişte vulturi, care 
aşteptaţi ca părinţii voştri să moară. lar dacă n-o să 
murim, o să ne ajutaţi voi. O să ne duceţi la azil. O 

să ne daţi la o parte. O să ne declaraţi nebuni. Asta 
e planul, nu? 

Vânzătoarea se întoarse cu o eşarfă albă. Mama 
lui Ellis şi-o aranja în jurul gâtului, o aruncă peste 
umăr cu un gest extravagant. 

— Ei bine, domnule Isteţescovici, n-ai să mă duci 
pe mine la azil. Să-ţi intre bine asta în cap, chiar 
acum, spuse ea şi se întoarse spre vânzătoare. O 
iau. 

Spuse asta continuând să zâmbească. 


Fraţii se întâlniră în aceeaşi seară. Jeff, care era 
chipeş şi avea relaţii la toate restaurantele din oraş, 
făcu rost de o masă lângă cascadă, la Sushi Hana. 
Deşi era devreme, locul era plin de manechine şi 
actriţe, iar Jeff se uita în toate părţile. 

— Cum merg lucrurile acasă? zise Ellis enervat. 
Jeff ridică din umeri. 

— Bine. Uneori trebuie să lucrez până târziu. Ştii 
cum e. 

— Nu, nu ştiu. Pentru că eu nu sunt un mare 
bancher de investiţii şi fetele nu îmi fac cu ochiul, 
aşa cum îţi fac ţie. 

Aaron, fratele cel mai tânăr, avocatul, vorbea la 
celular. Termină şi îl închise. 

— Terminati, amândoi. Este aceeaşi conversaţie 
pe care o aveţi din liceu. Ce e cu mama? 

— Ceea ce ţi-am spus la telefon, zise Ellis. Mă 
sperie. E zâmbitoare şi fericită. Nu-i pasă de nimic. 

— Trei miare, săptămâna trecută. 

— Nu-i pasă. Cumpără mai mult ca oricând. 

— Ne-am convins ce e şi cu sprayul genetic, zise 
Aaron. Apropo, de unde-l aveai? 

— De la un tip care lucrează la o companie din 
California. BioGen. 

Jeff se uita peste umărul fratelui lui. Dar acum se 
întoarse din nou spre masă. 

— Hei, am auzit ceva despre BioGen. Au nişte 
probleme. 

— Ce probleme? întrebă Aaron. 

— Nişte produse ale lor au fost contaminate, le-au 
scăzut câştigurile. Au fost neatenţi, o greşeală, 
ceva. 

Nu-mi amintesc ce. Pregătesc o vânzare publică 
de acţiuni, dar o să se prăbuşească, e sigur. Aaron 
se întoarse spre Ellis. 

— Crezi că sprayul pe care l-ai luat o afectează pe 
mama? 

— Nu, nu cred. Cred că pur şi simplu nu a dat 
rezultate. 

— Dar, dacă au avut o contaminare..., zise Aaron. 

— Nu mai fi avocat tot timpul. Fiul unei verişoare 
a mamei ni l-a trimis, ca pe o favoare. 

— Dar terapia genetică este periculoasă, spuse 
Aaron. Au existat morţi din cauza terapiei genetice. 
O mulţime. 

Ellis oftă. 

— Aaron, nu o să dăm pe nimeni în judecată, zise 
el. Cred că avem în faţă începutul unei deteriorări 
mintale. Alzheimer sau ceva de genul ăsta. 

— Mama are numai şaizeci şi doi de ani. 

— Poate că a început mai devreme. 

Aaron clătină din cap. 

— Haide, Ellie. Se simţea perfect. Era în formă. lar 
acum Îmi spui că îşi pierde controlul. Poate să fie din 
cauza sprayului. 

— Contaminare, le reaminti Jeff, zâmbindu-i unei 
fete. 

— Jeff, fir-ar să fie, poţi să fii şi tu un pic atent? 

— Sunt. Uită-te ce dotări are. 

— Sunt falşi. 

— Aşa-ţi place ţie să strici totul. 

— Şi are operaţie la nas. 

— E frumoasă. 

— E paranoică, spuse Ellis. 

— Nu ştii asta. 

— Vorbesc despre mama, zise Ellis. Crede că 
vrem să o ducem la azil. 

— Şi s-ar putea să fim nevoiţi să o facem, spuse 
Aaron. lar asta va fi foarte scump. Dar, dacă o 
facem, va fi din cauza acelei companii de genetică. 
Ştiţi că publicul nu are nici o simpatie faţă de aceste 
companii de biotehnică. Sondajele de opinie publică 
arată că 90% sunt împotriva lor. Sunt percepuți ca 
nişte ticăloşi fără scrupule, cărora nu le pasă de 
fiinţele umane. Culturi modificate genetic... Işi bat 
joc de mediu. Patentează gene, pun stăpânire pe 
moştenirea noastră comună, profitând de neatenţia 
generală.  Încasează mii de dolari pentru 
medicamente care costă câţiva bănuţi. Pretinzând 
că fac cercetări, când, de fapt, nu fac. Pur şi simplu 
cumpără munca altora. Pretind că au costuri de 
cercetare mari, când ei cheltuiesc cea mai mare 
parte a banilor pe reclamă. Şi apoi ne mint în acele 
reclame. Vicleni, ticăloşi, neglijenţi, hrăpăreţi. Ar fi 
un caz gata câştigat. 

— Nu vorbim aici despre un proces, zise Ellis. Ci 
despre mama. 

— Tata e bine, spuse Jeff. Să-l lăsăm pe el să se 
descurce cu ea. 

Se ridică şi plecă de la masă, ducându-se să se 
aşeze lângă trei fete cu picioare lungi, în fuste 
scurte. 

— Nu au mai mult de cincisprezece ani, zise Ellis, 
strâmbând din nas. 

— Au băutură pe masă, spuse Aaron. 

— El are doi copii la şcoală. 

— Cum merg lucrurile acasă? zise Aaron. 

— Du-te dracului. 

— Hai să rămânem la subiect, spuse Aaron. Poate 
că mama o ia razna sau poate nu. Dar vom avea 
nevoie de o grămadă de bani dacă o ducem la azil. 
Nu sunt sigur că ne putem permite. 

— Şi atunci, ce propui? 

— Vreau să aflu mai multe despre BioGen şi 
despre sprayul acela pe care ni l-au trimis. Mult mai 
multe. 

— Se pare că te pregăteşti deja pentru un proces. 

— Gândesc preventiv, asta-i tot, spuse Aaron. 

Capitolul 065 


E pe bune, bă! 

Mergând pe skateboard-ul lui, Billy Cleever, 
tânărul furios din clasa a şasea, ieşi în viteză de pe 
terenul de joacă, cu un salt de modă veche, ateriza 
cu o piruetă de trei sute şaizeci de grade cu spatele, 
ţinând placa cu mâna, şi vira din călcâi pe trotuar. 
Reuşi manevra fără greşeală, ceea ce era bine, 
pentru că simţea că în acea zi îşi pierduse ceva din 
stilul lui marfă. Cei patru puşti care-l urmau erau 
tăcuţi, în loc să urle, ca de obicei. Şi era vorba de 
marea coborâre spre Market Street, din San Diego. 
Dar ei tăceau. Ca şi cum îşi pierduseră încrederea în 
el. 

Billy Cleever fusese umilit în ziua aceea. Îl durea 
mâna groaznic. Îi spusese proastei de asistente să-i 
pună doar un plasture pe ea, dar ea insistase pentru 
o chestie mare şi albă. O rupsese în clipa în care se 
terminase şcoala, dar totuşi! Arăta ca dracu'. Arăta 
ca un invalid. Ca un bolnav. 

Umilit. La unsprezece ani, Billy Cleever avea 1,75 
metri şi 54 de kilograme, muşchi solizi pentru un 
puşti de vârsta lui şi era cu cel puţin treizeci de 
centimetri mai înalt decât oricine din şcoală. Era mai 
solid chiar şi decât cea mai mare parte a 
profesorilor. Nimeni nu se punea cu el. 

Slăbănogul ăla de Jamie, nepricopsitul ăla cu dinţi 
ca de iepure, ar fi trebuit să nu stea în calea lui Billy. 
Markie Lester the Pester îi trimisese o pasă, iar când 
se dăduse în spate să o prindă, se împiedicase de 
Bucky Beaver şi căzuse, luându-l pe Bucky cu el. 
Billy era nervos şi stânjenit, întins aşa la pământ, în 

faţa tuturor, cu Sarah Hardy şi ceilalţi chicotind. 
Puştiul era întins în continuare la pământ, aşa că 
Billy îi trăsese două şuturi cu adidaşii lui Van. Nu 
ceva serios, doar un avertisment. lar când puştiul se 
ridicase în picioare, îl plesnise puţin. Nu mare lucru. 

In clipa următoare, se trezise cu Maimuţache în 
spate, trăgându-l de păr şi mâărâindu-i în ureche ca o 
maimuţă blestemată, aşa că Billy întinsese mâna în 
spate, îl înhăţase, iar Maimuţache îl muşcase ca... 
Oooo! Ce durere! Văzuse stele verzi. 

Bineînţeles, supraveghetorul, domnul Mucinceai, 
nu făcea nimic, văicărindu-se: 

— Despărţiţi-vă băieţi. Gata, băieţi. 

Il duseseră pe  Maimuţache în camera de 
pedeapsă şi o chemaseră pe mama lui să vină să-l 
ia, dar se părea că ea nu-l luase acasă, ceea ce era 
foarte rău pentru el. 

Pentru că acum erau acolo, mergând la poalele 
dealului, începând să traverseze terenul de 
baseball. 

Jamie şi Maimuţache. 

Şi e pe bune! 


Billy îi lovi din lateral, venind în viteză, iar cei doi 
zburară ca nişte popice, exact lângă groapa de la 
marginea terenului. Jamie alunecă frecându-se cu 
bărbia de sol, ridicând un nor de praf maroniu, iar 
Maimuţache se izbi de parapetul din sârmă din 
spatele terenului de baseball. Din apropiere, amicii 
lui Billy urlau: 

— Sânge! Vrem sânge! 

Văzând că puştiul, Jamie, gemea în praf, Billy se 
duse direct spre Maimuţache. Il atacă cu placa, cu 
roţile spre el, şi îl nimeri pe micul negrotei 

blestemat în spatele urechii, gândindu-se că aşa-i va 
da o lecţie. Picioarele lui Maimuţache cedară şi el 
căzu la pământ ca o păpuşă de cârpă, iar Billy îi 
trase una zdravănă cu piciorul drept în bărbie, 
ridicându-l cu totul de jos. Dar Billy nu voia ca 
maimuța aia să sângereze pe adidaşii lui de firmă, 
aşa că se retrase, roti din nou placa, vrând să-l 
izbească pe maimuţoi drept în faţă, poate să-i 
spargă nasul şi bărbia şi să-l facă şi mai urât decât 
era. 

Dar Maimuţache ţâşni într-o parte, placa se agăţă 
în gard, zdrang-zdrang-zdrang, şi Maimuţache îşi 
înfipse dinţii în încheietura lui Billy, muşcând a/ 
dracului de tare! Billy urlă şi scăpă placa, iar 
Maimuţache muşca în continuare. Billy simţea cum 
mâna îi amorţea, îi curgea sânge din braţ, pe bărbia 
lui Maimuţache, iar acesta mârâia ca un câine, cu 
ochii holbaţi, uitându-se la el. Şi parcă părul i se 
ridicase, iar Billy îşi spuse, într-o clipă de panică 
pură: “Băga-mi-aş, idiotul ăsta negru o să 
mă-nfulece”. 

Dar atunci, tovarăşii săi de skate alergară spre ei, 
repezindu-şi cu toţii plăcile spre maimuţă. Patru 
plăci îl izbiră în cap, în timp ce Billy urla şi maimuța 
mârâia... Parcă trecu o veşnicie până când 
Maimuţache dădu drumul mâinii, sări la Markie 
Lester şi îl lovi drept în piept, iar Pester se prăbuşi şi 
ceilalţi se repeziră după ei, pe când se rostogoleau 
în praf. Timp în care Billy îşi îngrijea mâna 
însângerată. 

Câteva secunde mai târziu, durerea deveni 
suportabilă şi Billy ridică privirea. Văzu cum 
maimuța se căţărase pe gard şi era cam la trei metri 
deasupra lor. Îi privea de sus. lar amicii lui stăteau 

cu toţii jos, urlând şi  ameninţându-l cu 
skateboard-urile. Dar nu se întâmpla nimic. Billy se 
ridică clătinându-se şi spuse: 

— Arătaţi ca un grup de maimuțe. 

— Vrem să coboare! 

— N-o s-o facă, zise Billy. Nu e prost. Ştie că-l 
batem de-i sună apa-n cap, dacă o face. Cel puţin, 
eu aşa intenţionez. 

— Şi atunci, cum îl dăm jos? 

Billy se simţea rău acum, era cuprins de o furie 
oarbă, voia să rănească pe cineva. Aşa că se duse 
direct la Jamie şi începu să-l lovească cu piciorul, 
încercând să-i prindă unul în boaşele lui mici, dar 
puştiul se rostogolea şi urla după ajutor, ca un 
bebeluş ce era. Unora dintre amicii lui nu le plăcu 
asta. 

— Hei, lasă-l în pace. E un puşti. 

Dar Billy îşi spuse: “Dă-l naibii. Vreau ca maimuța 
să coboare”. 

lar asta era calea, nepricopsitul de puşti care se 
rostogolea în praf. Loveşte, loveşte... loveşte... 
puştiul urla după ajutor... 

Dintr-odată, amicii lui ţipară: 

— Au, rahat! 

— Rahat! Rahat! 

— Rahat! 

Şi o luară la fugă. Apoi ceva fierbinte şi moale îl 
izbi pe Billy în ceafă, iar el simți un miros ciudat. 
Nu-i venea să creadă, întinse mâna în spate şi... 
Dumnezeule! Nu-i venea să creadă. 

— Rahat! Aruncă cu rahat! 

Maimuţache stătea acolo, sus, cu pantalonii 
coborâţi, şi arunca cu rahat în ei. Şi nu rata nici o 
lovitură.  Puştii erau acoperiți de rahat, iar 

următoarea lovitură îl izbi pe Billy drept în faţă. 
Avea gura pe jumătate deschisă. 

— Înhh! 

Începu să scuipe, să se şteargă pe faţă, să scuipe 
iar, încercând să scape de gustul ăla din gură. Rahat 
de maimuţă. Futu-i! La dracu'! Billy îi arătă pumnii. 

— Animal nenorocit! 

Şi primi încă una, în frunte. P/eosc! 

Îşi înhaţă placa şi o luă la fugă. După amicii lui. Şi 
ei scuipau. Era dezgustător. Se lipise de hainele lor, 
de feţele lor. La naiba. Se uitau cu toţii la Billy, 
spunând parcă: “Uite în ce ne-ai băgat!”. Era 
momentul să pună piciorul în prag. Şi Billy ştia exact 
cum. 

— Individul e un animal, spuse el. Cu animalele nu 
poţi face decât un lucru. Tata are o armă. Ştiu unde 
e. 

— Numai gura e de tine, zise Markie. 

— Mănânci rahat, spuse Hurley. 

— Da? Staţi să vedeţi. Maimuţache nu va mai 
ajunge la şcoală mâine. Staţi să vedeţi. 

Billy porni spre casă cu placa în mână, iar ceilalţi 
îl urmară. În timp ce Billy îşi spunea: “Of, mamă, ce 
am promis să fac?”. 

Stan Milgram începuse lunga călătorie ca să îşi 
vadă mătuşa din California şi conducea doar de o 
oră, când Gerard începu să se plângă. 

— Pute, zise Gerard, cocoţat pe spătarul 
scaunului. 

Pute până la ceruri. 

Se uită pe fereastră. 

— Ce văgăună mai e şi asta? 

— Suntem în Columbus, Ohio, răspunse Stan. 

— Dezgustător. 

— Ştii cum se spune, zise Stan. Columbus este 
Cleveland fără pompă. 

Pasărea nu spuse nimic. 

— Ştii ce înseamnă “pompă”? 

— Da. Taci şi condu. 

Gerard părea ţâfnos. Şi nu ar fi trebuit să fie, îşi 
spuse Stan, ţinând cont de cum fusese tratat 
papagalul în ultimele două zile. Stan intrase pe 
internet, ca să afle ce mâncau africanii cenușii, şi îi 
adusese lui Gerard nişte mere delicioase şi verdeţuri 
speciale. Lăsase televizorul pornit peste noapte, la 
magazin, pentru ca Gerard să se poată uita. lar 
după o zi, Gerard încetase să îşi mai muşte 
ghearele. Chiar îi permisese lui Stan să îl pună pe 
umărul lui, fără să-l muşte de ureche. 

— Mai avem mult? întrebă Gerard. 

— Da. Am plecat abia de o oră. 

— Cât mai este? 

— Trebuie să mergem trei zile cu maşina, Gerard. 

— Trei zile. Asta înseamnă douăzeci şi patru ori 
trei, adică şaptezeci şi două de ore. 

Stan se încruntă. Nu mai auzise niciodată de o 
pasăre care să ştie matematică. 

— Unde ai învăţat asta? 

— Sunt o persoană cu talente multiple. 

— Nu eşti deloc o persoană, râse Stan. A fost 
cumva o replică dintr-un film? 

Ştia sigur că pasărea repeta, uneori, replici din 
filme. 

— Dave, spuse Gerard, pe un ton monoton. 
Conversaţia asta nu mai are nici un rost. La 
revedere”. 

— Oh, stai, pe asta o ştiu. E din Star Wars. 

— Legaţi-vă centurile de siguranţă, va fi o noapte 
agitată. 

Era o voce de femeie. Stan se încruntă. 

— Un film cu avioane... 

— L-au căutat aici, l-au căutat acolo, franţuzoii 
l-au căutat peste tot...!? 

— Ştiu, nu e un film, e o poezie. 

— Fir-aş al naibii!13 

Acum avea accent englezesc. 

— Renunţ, spuse Stan. 

— Şi eu, zise Gerard, cu un oftat teatral. Cât mai 
avem? 

— Trei zile. 

Papagalul se uita pe fereastră, la oraşul pe lângă 
care treceau. 


10 Replică din capodopera SF Odiseea spaţială 2001 (1968) 

11 Replică din filmul Totul despre Eva (1950), cu Bette 
Davis şi Anne Baxter 

12 Replică din filmul Scarlet Pimpernel (1934), avându-i ca 
protagonişti pe Leslie Howard şi Merle Oberon 

13 Expresie a personajului principal din filmul Scarlet 
Pimpernel (în original, sink me). 

— Ei bine, ei sunt salvaţi de binecuvântările 
civilizaţiei!“, spuse el, cu vorbirea tărăgănată a unui 
cowboy. 

Şi începu să imite un banjo. 

Mai târziu, papagalul începu să cânte melodii 
franţuzeşti... sau poate erau arăbeşti, Stan nu era 
sigur. Oricum, într-o limbă străină. Se părea că 
fusese dus la un concert live, sau cel puţin ascultase 
unul înregistrat, pentru că imita sunetele mulţimii, 
acordarea instrumentelor şi urale, când apăreau 
interpreţii, înainte să înceapă cântecul propriu-zis. 
Suna ca şi cum ar fi cântat “Didi” sau ceva de genul 
asta. 

Fusese interesant pentru o vreme, ca şi cum ar fi 
ascultat un post de radio dintr-o ţară străină, dar 
Gerard avea tendinţa să se repete. Pe o porţiune 
îngustă de drum, se blocară în spatele unei femei la 
volan. Stan încercă să o depăşească o dată sau de 
două ori, dar nu reuşi. 

După o vreme, Gerard începu să spună: 

— Le soleil c'est beau. 

Şi apoi scotea un sunet ca un foc de armă. 

— Asta e franceză? întrebă Stan. 

Alte focuri de armă. 

— Le soleil c'est beau. Bang! Le soleil c'est beau. 
Bang! Le soleil c'est beau. Bang! 

— Gerard... 

— Les femmes au volant c'est la lâchete 
personifiee, spuse pasărea şi scoase un huruit. 
Pourquoi elle ne depasse pas?... Oh, oui, merde, des 
travaux”. 


14 Replică din filmul lui John Ford, Diligenta (1939), cu John 
Wayne în rolul principal 

Şoferiţa coti, în sfârşit, în dreapta, dar luă curba 
atât de încet, încât Stan fu nevoit să frâneze puţin, 
când trecu pe lângă ea. 

— II ne faut jamais freiner... Comme disait le 
vieux pere Bugatti, les voitures sont faites pour 
rouler, pas pour s'arreter!€. 

Stan oftă. 

— Nu înţeleg o iotă din ce spui, Gerard. 

— Merde, les flics arrivent!!” 

Începu să scoată sunetele unei sirene de poliție. 

— Ajunge, spuse Stan. 

Porni radioul. Se apropia seara. Trecuseră pe 
lângă Maryville şi se îndreptau spre St. Louis. 
Traficul era mai dificil. 

— Am ajuns? întrebă Gerard. Stan oftă. 

— Las-o baltă, zise el. 

Avea să fie o călătorie lungă. 


15 Femeile la volan sunt laşitatea întruchipată. De ce nu 
depăşeşte?... Oh, da, la naiba, se lucrează pe şosea (în 
original, în fr.) 

16 Femeile la volan sunt laşitatea întruchipată. De ce nu 
depăşeşte?... Oh, da, la naiba, se lucrează pe şosea (în 
original, în fr.) 

17 Fir-ar să fie, vin poliţiştii! (în original, în fr.) 


416 


Capitolul 067 


Lynn stătea pe marginea căzii şi îl atingea cu 
prosopul cu multă grijă, ca să îi curețe tăietura din 
spatele urechii. 

— Spune-mi ce s-a întâmplat, Dave, zise Lynn. 

Işi dădea seama că tăietura era adâncă, dar el nu 
se plângea. 

— Au venit după noi, mamă! zise Jamie agitat, 
mişcându-şi braţele. 

Era plin de praf şi avea vânătăi pe stomac şi pe 
umeri, dar în rest nu era rău lovit. 

— Noi n-am făcut nimic! Erau din clasa a şasea! 
Nişte duri! 

— Jamie, lasă-l pe Dave să-mi spună. Cum te-ai 
ales cu tăietura asta? 

— Billy l-a lovit cu placa, spuse Jamie. Noi nu 
le-am făcut nimic! 

— Nu le-aţi făcut nimic? zise Lynn, ridicând o 
sprânceană. Vrei să spui că toate astea s-au 
întâmplat fără nici un motiv? 

— Da, mamă! Jur! Noi veneam acasă! Şi ei s-au 
luat după noi! 

— A sunat doamna Lester, zise Lynn calmă. Fiul ei 
a ajuns acasă plin de excremente. 

— Nu, era caca, spuse Jamie. 

— Cum... 

— Dave a aruncat în ei! A fost grozav! Ne băteau 
rău, iar el a aruncat şi ei au fugit! N-a ratat nici o 
lovitură! 

Lynn continuă să curețe cu blândeţe tăietura. 

— E adevărat, Dave? 

— Îl răneau pe Jamie. Îl băteau şi îl loveau cu 
picioarele. 

— Şi tu ai aruncat cu... caca în ei? 

— Îl răneau pe Jamie, repetă el, ca şi cum asta ar 
fi explicat totul. 


— Pe bune? spuse Henry, mai târziu, când se 
întoarse acasă. A aruncat cu fecale? Asta e un 
comportament clasic pentru cimpanzei. 

— Poate, dar e o problemă, zise Lynn. Au spus că 
deranjează în clasă. Se ia la harţă pe terenul 
dejoacă. l-a bătut pe alţi copii. Acum aruncă cu 
fecale... 

Lynn clătină din cap. 

— Nu ştiu să fiu părintele unui cimpanzeu. 

— Pe jumătate cimpanzeu. 

— Chiar şi pe sfert, Henry. Nu pot să-l fac să 
înţeleagă că nu se poate comporta aşa. 

— Dar ei s-au luat de el, nu? spuse Henry. lar 
ceilalţi copii erau de clasa a şasea, nu? Băieți cu 
skateboard-uri? Puştii ăştia ajung tot timpul la 
şcoala de corecție. Şi ce caută nişte copii de clasa a 
şasea să se ia de cei de clasa a doua? ` 

— Jamie spune că puştii râdeau de Dave. li spun 
“Maimuţache”. 

— Crezi că Dave a început bătaia? 

— Nu ştiu. E agresiv. 

— Totul s-a întâmplat pe terenul de joacă. Sunt 
sigur că există o cameră de securitate acolo. 

— Henry, nu înţelegi ce vreau să spun, zise Lynn. 

— Ba da, înţeleg. Tu crezi că Dave a început totul. 
lar eu am impresia că un puşti idiot şi îngâmfat... 

În clipa aceea, auziră focuri de armă în curtea din 
spate. 


418 


Capitolul 068 


Traficul abia se mişca. Autostrada 405 era un râu 
de lumini roşii în noapte. Alex Burnet oftă. 

— Cât mai este? întrebă Jamie de lângă ea. 

— O să mai dureze ceva, Jamie. 

— Sunt obosit. 

— Vezi dacă te poţi întinde în spate, ca să te 
odihneşti. 

— Nu pot. E plictisitor. 

— O să mai dureze ceva, repetă ea. 

Deschise noul telefon celular şi găsi numărul pe 
care-l introdusese în memorie, numărul fostei sale 
prietene din copilărie. Nu ştia pe cine altcineva să 
sune. Lynn o ajutase întotdeauna. Atunci când Alex 
şi soţul ei erau în divorţ, ea şi copilul se duseseră în 
vizită la Lynn şi Henry. Copiii, amândoi cu numele 
Jamie, se jucaseră împreună. 

Alex rămăsese acolo o săptămână. 

Dar acum nu reuşea să o prindă pe Lynn la 
telefon. La început, se îngrijorase că nu avea 
numărul corect. Apoi, că se întâmplase ceva cu 
telefonul ei mobil ieftin. Insă, după aceea, 
răspunsese robotul, iar acum... 

— Alo? Alo, cine este? 

— Lynn, sunt Alex. Ştii, eu... 

— Oh, Alex! îmi pare rău, nu pot vorbi acum... 

— Cum? 

— Nu acum. Îmi pare rău. Mai târziu. 

— Dar ce... 

Auzi tonul. 

Lynn închisese deja. 

Se uită fix înainte, la luminile roşii care se târau în 
trafic. 

— Cine a fost? întrebă fiul ei. 

— Mătuşa Lynn, zise ea. Dar nu putea vorbi acum. 
Păreau foarte ocupati. 

— Deci tot mergem acolo? 

— Poate mâine. 


leşi de pe autostradă la San Clemente şi începu 
să caute un motel. Era ciudat de dezorientată de 
faptul că nu putea să o vadă pe Lynn. Nu realizase 
cât de mult se bazase pe asta. 

— Unde mergem, mamă? întrebă Jamie, 
nerăbdător. 

— Vom sta la un motel. 

— La ce motel? 

— Acum caut unul. Jamie o privi lung. 

— Ştii unde este? 

— Nu, Jamie. Caut. 

Trecură pe lângă unul, un Holiday Inn, dar era 
prea mare şi părea expus. Găsi un Best Western 
care nu bătea la ochi, pe Camino Real, şi parcă 
acolo. li spuse lui Jamie să rămână în maşină, iar ea 
intră în hol. Un puşti deşirat şi plin de coşuri stătea 
la recepţie. Bătea cu degetele în suprafaţa de granit 
lustruită, fredonând pentru sine. Părea să n-aibă 
stare. 

— Bună, spuse Alex. Aveţi vreo cameră pentru o 
noapte? 

— Da, doamnă. 

— Aş vrea una. 

— Sunteţi singură? 

— Nu, pentru mine şi băiatul meu. Puştiul se uită 
dincolo de uşă, la Jamie. 

— Are mai puţin de doişpe' ani? 

Bătea în continuare cu unghiile în birou. 

— Da, de ce? 

— Dacă merge la piscină, trebuie să îl însoţiţi. 

— În regulă. 

Bătea în continuare în birou. Alex îi întinse cârdul 
de credit şi el îl trecu prin aparat, tot timpul bătând 
darabana cu cealaltă mână. Incepea să o calce pe 
nervi. 

— Pot să vă întreb de ce faceţi asta? 

El începu să cânte pe un ton monoton: 

— Probleme pe unde mă duc, probleme pe 
unde-am fost. 

Bătu ritmul în birou. 

— Pentru că “Problemă” e porecla mea şi 
problemele sunt păcatul meu. 

Zâmbi. 

— E un cântec. 

— E foarte ciudat, zise ea. 

— Tatăl meu obişnuia să-l cânte. 

— Inţeleg. 

— A murit. 

— Înţeleg. 

— S-a sinucis. 

— Îmi pare rău să aud asta. 

— Cu o puşcă. 

— Îmi pare rău. 

— Vreţi să o vedeţi? Ea clipi des. 

— Poate altă dată. 

— O ţin chiar aici, zise el, arătând cu capul sub 
tejghea. 

Neîncărcată, bineînţeles. 

Bătea în continuare ritmul şi cântă: 

— Numai probleme am avut. 

— Daţi-mi să semnez acum, spuse Alex. 

Tânărul îi înapoie cârdul şi Alex completă 
formularul. Acelaşi răpăit, neîncetat. Se gândi să 
meargă în altă parte, dar era prea obosită. Jamie o 
aştepta. Trebuia să-i dea ceva să mănânce, să-i 
cumpere nişte haine noi, o periuţă de dinţi şi altele. 

— Gata, zise băiatul, dându-i cheile camerei. 

Abia când se întoarse la maşină şi parcă în 
apropierea camerei, îşi aminti că nu ar fi trebuit să 
utilizeze cârdul de credit. 

“Acum e prea târziu.” 

— Mi-e foame, mami. 

— Ştiu, scumpule. O să luăm ceva. 

— Vreau un burger. 

— Ok, aşa vom face. 

Traversă parcarea şi se întoarseră în stradă. Era 
mai bine să-i ia de mâncare înainte să meargă în 
cameră. 

Capitolul 069 


Se auziră alte două focuri de armă, în timp ce 
Lynn alerga în curtea din spate. Fiica ei, Tracy, ţipa, 
Dave era în copac, strigând şi scuturând crengile, iar 
Jamie era întins la pământ, cu sânge curgându-i din 
cap. 

Îi veni rău. Porni spre ei, dar Tracy strigă: 

— Mamă! Stai jos! 

Se părea că focurile de armă veneau din stradă. 
Cineva trăgea prin gardul lor de lemn. In depărtare 
se auzeau sirene. Lynn nu-şi putea lua ochii de la 
Jamie. Incepu să înainteze spre el. 

Alte focuri de armă, gloanţele lovind frunzele 
copacului. Trăgeau în Dave. Acesta tipa şi mârâia, 
scuturând furios crengile. 

— Eşti mort! striga el. Eşti mort, băiete! 

— Stai liniştit, Dave, strigă ea. incepu să se 
târască spre Jamie. 

Tracy striga în telefonul ei celular, dând adresa 
celor de la 911. Jamie gemea în iarbă. Nu-şi putea 
lua ochii de la el. Spera că Henry ieşise pe uşa din 
faţă, ca să vadă cine era, dar fără să fie rănit. Era 
clar că cineva încerca să-l omoare pe Dave. 

Sirenele se auzeau mai puternic. Auzi strigăte şi 
paşi fugind pe stradă. O maşină frână, lumini 
puternice străluceau prin gard, aruncând umbre 
răzlețe. 

Deasupra lor, Dave scoase un urlet de război şi 
dispăru. Tracy ţipa. Lynn ajunse la Jamie. Sângele se 
aduna în jurul capului lui. 

— Jamie, Jamie... 

Se lăsă în genunchi şi îl întoarse cu grijă. Jamie 
avea o zgârietură uriaşă în frunte. Sângele roşu îi 
curgea pe o parte a feţei. 

Băiatul zâmbi slăbit. 

— Bună, mamă. 

— Unde eşti lovit, Jamie? 

— Nu... 

— Unde, Jamie? 

— Am căzut. Din copac. 

Lynn îşi luă marginea fustei în mână şi începu să 
şteargă cu grijă rana. Nu văzu nici o gaură de glonţ. 
Doar o zgârietură uriaşă, care sângera rău. 

— N-ai fost împuşcat, scumpule? 

— Nu, mami, zise el, clătinând din cap. Oricum, 
nu trăgea în mine, ci în Dave. 

— Cine a fost? 

— Billy. 

Lynn ridică privirea spre copac. Crengile se 
legănau încet în lumina felinarelor. Dave dispăruse. 


Dave ajunse dintr-un salt pe trotuar şi începu să 
alerge după Billy Cleever, care fugea pe stradă, spre 
casa lui. Dave putea să se mişte rapid când voia, 
alergând pe toate cele patru picioare. Alerga paralel 
cu trotuarul, pe iarbă, pentru că asfaltul îi rănea 
încheieturile. Mârâia continuu, pe măsură ce se 
apropia de Billy. 

La capătul străzii, Billy se întoarse şi îl văzu pe 
Dave venind după el. Ridică arma cu mâinile 
tremurând şi trase un foc, apoi încă unul. Dave se 
apropia în continuare. Pe stradă, oamenii se uitau 
pe ferestre. Toate ferestrele erau luminate în 
albastru, de la televizoare. 

Billy se întoarse ca să o ia din nou la fugă, dar 
Dave îl prinse şi îl izbi cu capul de un stâlp de 
semafor. Acesta zăngăni la impact. Billy încercă să 
se întoarcă, dar era îngrozit. Dave îl ţinea cu 
fermitate şi îl izbi cu capul de asfalt. L-ar fi ucis, fără 
îndoială, dar sunetul sirenelor care se apropiau îl 
făcură să se oprească şi să ridice capul. 

În clipa aceea, Billy se zbătu, reuşi să se ridice şi 
o luă la fugă pe aleea celei mai apropiate case. Se 
urcă într-o maşină parcată pe alee. Dave îl urmări. 
Billy închise portiera şi o încuie chiar în clipa în care 
Dave ateriza pe parbriz. Alunecă pe suprafaţa 
capotei, uitându-se în interior. 

Billy ridică din nou arma, dar era prea zguduit şi 
îngrozit ca să tragă. Dave cobori pe partea din 
dreapta a maşinii, încercă uşa, trăgând de portieră 
de mai multe ori. Billy îl privea, gâfâind puternic. 

Apoi Dave se lăsă din nou jos, dispărând total. 

Sirenele se apropiară. 


Billy realiză încet în ce situaţie disperată se afla. 
Venea poliţia. El era închis în maşină, cu o armă în 
mână, mânjită de sângele lui şi plină de amprentele 
lui. Urme de pulbere şi o tăietură roşie acolo unde îl 
ciupise percutorul. Nu ştiuse cum să tragă. Vrusese 
doar să-i sperie, asta era tot. 

Poliţia avea să-l găsească. Blocat în maşina 
aceea. 

Se uită cu prudenţă pe geamul de pe partea 
dreaptă, încercând să-l vadă pe Dave. 

Dave sări în sus, ca o arătare neagră şi urlătoare, 
şi se izbi de geam. Billy ţipă şi se trase în spate. 
Arma trase, lovind bordul. Bucăţele de plastic îl 
tăiară pe braţ, iar maşina se umplu de fum. Dădu 

drumul armei pe podea şi se lăsă pe spate, pe 
scaun. Respira greu. 

Sirene. Mai aproape. 

Chiar dacă îl găseau acolo, era autoapărare. Asta 
era evident. Maimuţache era un animal sălbatic. 
Poliţiştii aveau să-i arunce o privire şi să-şi dea 
seama că tot ce făcuse Billy fusese autoapărare. 
Fusese nevoit să se apere. Copilul-maimuţă era 
sălbatic. Arăta ca o maimuţă şi se purta ca o 
maimuţă. Era un ucigaş. Locul lui era în spatele 
gratiilor, într-o grădină zoologică... 

Luminile roşii trecură peste capota maşinii. 
Sirenele se opriră. 

Billy auzi o portavoce. 

— Aici Poliţia. leşi din maşină imediat. Foarte 
încet şi cu mâinile la vedere. 

— Nu pot! strigă el. Dihania e afară! 

— leşi din maşină imediat! bubui vocea. Cu 
mâinile sus. 

Billy aşteptă puţin, apoi ieşi, ţinând mâinile sus, 
clipind în reflectoarele puternice ale maşinilor de 
poliţie. Un poliţist se apropie şi îl împinse la pământ. 
Îi puse rapid cătuşele. 

— N-a fost vina mea, zise Billy, cu faţa lipită de 
iarbă. A fost puştiul ăla, Dave. E sub maşină. 

— Nu e nimeni sub maşină, băiete, spuse 
polițistul, ridicându-se în picioare. Doar tu. Nimeni 
altcineva. lar acum vrei să ne spui ce s-a întâmplat? 


Veni tatăl lui. Billy ştia că avea să încaseze o 
bătaie. Dar tatăl lui nu dădea semn că voia să facă 
asta. Ceru să vadă arma. Îl întrebă pe Billy unde 
erau gloanţele. Billy spuse că trăsese într-un puşti 
sălbatic, care îl atacase. 

Tatăl lui Billy înclină din cap, cu o faţă 
impenetrabilă. Dar spuse că îi va urma pe poliţişti la 
secţie, unde îl duceau pe Billy ca să-l aresteze. 


— Cred că trebuie să recunoaştem că nu merge, 
spuse Henry. 

— Ce vrei să spui? întrebă Lynn, trecându-şi 
degetele prin părul lui Dave. Nu e vina lui Dave, ai 
spus-o chiar tu. 

— Ştiu. Dar se pare că sunt probleme tot timpul. 
Muşcat, bătaie... Acum, focuri de armă, pentru 
Dumnezeu. Ne pune în pericol pe toţi. 

— Dar nu este vina lui, Henry. 

— Mi-e teamă de ce-o să se-ntâmple data 
viitoare. 

— Ai fi putut să te gândeşti la asta mai înainte, 
zise ea, într-o izbucnire bruscă de mânie. Acum 
patru ani, de exemplu, când ai decis să faci 
experimentul ăla. Pentru că acum e puţin cam târziu 
să ai regrete, nu crezi? El este responsabilitatea ta 
şi va rămâne cu noi. 

— Dar... 

— Noi suntem familia lui. 

— Au tras în Jamie. 

— Jamie e bine. 

— Dar au tras cu arma... 

— A fost un copil nebun. Din clasa a şasea. Poliţia 
l-a prins. 

— Lynn, nu mă asculţi. 

Lynn se încruntă la el. 

— Ce crezi, că poţi scăpa de el liniştit, ca de o 
capsulă Petri care nu a dat rezultate? Nu poţi să-l 
arunci pe Dave, pur şi simplu, într-o pubelă 
biologică. Tu eşti cel care nu ascultă. Dave este o 

fiinţă vie, o creatură raţională, şi tu l-ai creat. Tu eşti 
motivul pentru care el există pe acest pământ. Nu ai 
dreptul să-l abandonezi, doar pentru că e incomod şi 
are probleme la şcoală. 

Se opri ca să-şi recapete respiraţia. Era furioasă. 

— Oricum, eu nu-l dau, spuse ea. Şi nu vreau să 
mai discutăm despre asta. 

— Dar... 

— Nu acum, Henry. 

Henry cunoştea tonul acela. Ridică din umeri şi 
plecă. 

— Mulţumesc, spuse Dave, înclinându-şi capul, 
pentru ca ea să îşi poată trece degetele prin blana 
de pe gât. 

Mulţumesc, mamă. 

Capitolul 070 


Alex îşi duse fiul la un drive-în În-N-Out, şi 
comandară burgeri, cartofi prăjiţi şi sucuri de 
căpşuni. Afară era deja întuneric. Se gândi să o sune 
din nou pe Lynn, dar aceasta păruse distrusă. Hotări 
să nu o facă. 

Plăti burgerii în numerar. Apoi merseră la o 
băcânie Walston, unul din acele magazine lungi, 
care aveau de toate. li cumpără lui Jamie lenjerie şi 
un schimb de haine. La fel şi pentru ea. Cumpără 
două periuţe de dinţi şi pastă. 

Se îndrepta spre casă, când văzu arme de 
vânzare, lângă camerele video şi ceasuri. Se duse 
să se uite. Fusese de multe ori la partide de tir cu 
tatăl ei. Ştia să mânuiască o armă. 

Îi spuse lui Jamie să se ducă să se uite la raionul 
de jucării, iar ea merse la rastelul cu arme. 

— Să vă ajut? 

Era un tip jalnic, cu mustață. 

— Aş vrea să văd acel Mossberg cu acţiune dublă, 
zise ea, făcând semn cu capul spre perete. 

— Este modelul nostru 590, douăsprezece 
cartuşe, perfect pentru apărarea casei. Avem un 
preţ special, numai săptămâna asta. 

Lynn îl cântări în mână. 

— Ok, îl iau. 

— Am nevoie de un act de identitate şi de un 
avans, ca să-l păstrez. 

— Nu, zise ea. Voiam să spun că-l cumpăr acum. 

— Îmi pare rău, doamnă, în California e o perioadă 
de aşteptare de zece zile. 

Alex îi întinse arma înapoi. 

— Mă mai gândesc, zise ea. 

Se întoarse la Jamie, îi cumpără jucăria Spider 
Man cu care se juca şi ieşiră în parcare. 

Un bărbat stătea în spatele maşinii ei, aplecat 
spre plăcuţa de înmatriculare. Nota numărul. Era un 
bărbat în vârstă, într-un gen de uniformă. Arăta ca 
un paznic de la magazin. 

“Fugi. Pleacă acum”, îşi spuse Alex. 

Dar nu avea ce face. Avea nevoie de maşină. 
Trebuia să gândească repede. Îi spuse lui Jamie să 
se urce în maşină şi se duse în spatele ei. 

— Ştiţi că e un mincinos nenorocit, zise ea. 

— Cine anume? întrebă paznicul. 

— Fostul meu soţ. Pretinde că maşina asta e alui, 
dar nu e adevărat. Vrea doar să mă hărţuiască. Am 
un ordin judecătoresc împotriva lui şi am câştigat un 
proces împotriva paznicului de la Wal-Mart. 

— Cum aşa? zise el. 

— Nu o face pe prostul, zise ea. Ştiu că ai primit 
un telefon de la el. Susţine că e avocat, altădată că 
e vânător de recompense sau agent al curţii, şi vrea 
ca să verifici dacă maşina mea e în parcare. Spune 
că e vorba de o problemă legală în derulare. 

— Păi, da... 

— Minte, iar acum tu eşti complice. Ţi-a spus că 
sunt avocat? 

— Nu, doar a... 

— Ei bine, sunt. lar tu eşti complice la încălcarea 
unui ordin al tribunalului, de către el. Asta te face să 
fii complice. Încălcarea intimităţii şi hărţuire. 

Scoase un carneţel din poşetă. 

— Deci, te numeşti... 

Se uită la ecusonul cu nume şi începu să scrie. 

— Nu vreau necazuri, doamnă... 

— Atunci dă-mi foaia aceea de hârtie pe care ai 
notat numărul maşinii şi ar fi bine să-i spui că nu 
m-ai văzut, altfel o să ne-ntâlnim la tribunal şi te 
asigur că vei avea noroc dacă îţi vei pierde doar 
slujba. i 

Omul aprobă din cap şi îi dădu hârtia. li tremurau 
mâinile. Alex se urcă în maşină şi porni. 

În timp ce ieşea din parcare, îşi spuse: “Poate că 
o să meargă”. 

Dar poate nu. Era şocată mai ales de cât de 
repede o localizase acel vânător de recompense. 

Fără îndoială că urmărise maşina ei spre nord, 
câteva ore, după care realizase că făcuse schimb de 
maşini cu asistenta ei. El şi ai lui cunoşteau numele 
asistentei şi aflaseră numărul de înregistrare al 
maşinii ei. Aşa că acum ştiau ce maşină conducea 
Alex. 

Apoi, Alex îşi folosise cârdul de credit, iar 
vânătorul de recompense aflase după câteva minute 
şi îi reperase poziţia, la un motel din San Juan 
Capistrano. Ştiind că ea avea nevoie de provizii, 
vânătorul de recompense sunase, probabil, la toate 
magazinele potrivite, pe o rază de zece kilometri de 
motel, şi spusese vreo poveste celor de la pază. Să 
fie atenţi la o Toyota albă, cu numărul... 

lar tipul acela o găsise. 

Imediat. 

Dacă nu se înşela, vânătorul de recompense era 
în drum spre Capistrano chiar în clipa aceea. Dacă 
venea cu maşina, avea să ajungă acolo în trei ore. 
Dar, dacă avea acces la un elicopter, poate că era 
deja acolo. 

“Deja.” 

— Mamă, pot să mă uit la televizor, când ne 
întoarcem la motel? 

— Sigur, scumpule. 

Dar, desigur, nu se întorceau la motel. 

Parcă la colţ, înainte de motel. Din poziţia aceea, 
putea să vadă holul şi pe puştiul dinăuntru. Vorbea 
la telefon, uitându-se în jur. 

Alex îşi porni vechiul telefon mobil şi formă 
numărul motelului. 

Puştiul lăsa cealaltă convorbire în aşteptare şi îi 
răspunse. 

— Best Western. 

— Sunt doamna Colson. M-am înregistrat mai 
devreme. 

— Da, doamnă Colson. 

Părea agitat. Se uita în toate direcţiile, înnebunit. 

— Mi-ai dat camera 204. 

— Da... 

— Cred că e cineva în camera mea. 

— Doamnă Colson, sunt sigur că... 

— Vreau să vii aici şi să deschizi uşa. 

— Dacă este cineva, probabil că e menajera... 

— Eu cred că-i un bărbat. 

— Oh, nu, nu se poate... 

— Vino aici şi deschide uşa. Sau trebuie să sun la 
Poliţie? 

— Nu, sunt sigur că... Vin imediat. 

— Mulţumesc. 

Puştiul comută pe cealaltă convorbire, vorbi rapid 
şi apoi ieşi din hol, alergând spre camerele din 
spate. 

Alex cobori din maşină şi traversă strada în fugă. 
Intră repede în hol, se duse în spatele biroului de 
recepţie, luă arma şi ieşi din nou. Era un Remington 

cu ţeava retezată, cu douăsprezece cartuşe. Nu asta 
ar fi ales ea, dar era bună pentru moment. Avea să 
facă rost de cartuşe mai târziu. 

Se întoarse în maşină. 

— Pentru ce e arma? întrebă Jamie. 

— Pentru orice eventualitate, zise ea. 

Porni maşina, cotind pe Camino Real. 

ÎI văzu prin oglinda retrovizoare pe puşti 
întorcându-se în hol, cu o expresie nedumerită. 

— Vreau să mă uit la televizor, spuse Jamie. 

— Nu astă seară, zise ea. In seara asta vom avea 
o aventură. 

— Ce fel de aventură? 

— O să vezi. 

Porni spre est, departe de lumini, în întunericul 
munţilor. 

Capitolul 071 


Stan Milgram se  rătăcise într-un întuneric 
nesfârşit. Drumul din faţă era o bandă luminoasă, 
dar de o parte şi de cealaltă a lui nu vedea nici un 
semn de viaţă, nimic cu excepţia deşertului negru 
ca smoala, care se întindea în depărtare. Spre nord 
putea distruge cu greu culmile munţilor, o linie slabă 
de negru pe fond negru. Dar nimic altceva, nici 
lumini, nici oraşe, nici case, nimic. Aşa era de o oră 
întreagă. Unde naiba se afla? 

De pe scaunul din spate, pasărea scoase un țipăt 
strident. Stan sări în sus. Îl dureau timpanele. “Dacă 
vrei vreodată să mergi cu maşina spre vest”, îşi 
spuse, “să nu iei niciodată o pasăre blestemată cu 
tine pe autostradă.” Pusese o pânză peste colivie cu 
câteva ore în urmă, dar asta nu-i închisese gura. Din 
St. Louis, prin Missouri, apoi în Gallup, New Mexico, 
pasărea nu tăcuse nici o clipă tot drumul. Stan se 
cazase la un motel din Gallup, iar pasărea începuse 
să ţipe pe la miezul nopţii. Nişte ţipete asurzitoare. 

Nu avusese de ales. Işi părăsise camera, însoţit 
de urletele nemulţumite ale celorlalţi cazaţi la 
motel, şi se suise din nou la volan. De cum 
porniseră, pasărea tăcuse din nou. Dar trăsese pe 
marginea drumului pentru câteva ore, în timpul zilei, 
ca să doarmă, însă mai târziu, când oprise în 
Flagstaff, Arizona, pasărea începuse iar să ţipe. 
Incepuse înainte ca măcar să se cazeze la hotel. 

Continuase să conducă. Winona, Kingman, 
Barstow, spre San Bernandino - San Berdoo, cum îi 
spunea mătuşa lui - şi nu se gândea decât că nu mai 

avea mult. “Te rog, Doamne. Nu mă lăsa să omor 
papagalul înainte să ajung la destinaţie.” 

Dar Stan era epuizat şi, după ce condusese peste 
trei mii de kilometri, devenise ciudat de dezorientat. 
Ori ratase curba de la San Berdoo, ori... Ori nu era 
sigur. 

Se rătăcise. 

lar pasărea continua să ţipe. 

— Inima-ţi asudă, corpul îţi tremură, încă un sărut 
e de ajuns...!8 

Trase pe dreapta. Deschise uşa din spate. Dădu 
cârpa la o parte. 

— De ce faci asta, Gerard? 

— Nu poţi dormi, nu poţi mânca... 

— Termină, Gerard. De ce? 

— Mi-e frică. 

— De ce? 

— Suntem prea departe de casă. 

Pasărea clipi, se uită la întunericul de afară şi 
întrebă: 

— Ce iad nou mai e şi ăsta? 

— E deşertul. 

— E frig. 

— În deşert e frig noaptea. 

— Ce căutăm aici? 

— Te duc la noua ta casă, zise Stan, privind lung 
pasărea. Dacă nu-ţi mai pun cârpa, o să taci? 

— Da. 

— N-o să mai spui nimic? 

— Da. 

— Promiţi? 

18 Versuri din piesa Addicted to Love din coloana sonoră a 


filmului omonim  (Dependenţi de dragoste), cu Mathew 
Broderick şi Meg Ryan în rolurile principale 

— Da. 

— Ok. Trebuie să fie linişte, ca să-mi dau seama 
unde suntem. 

— Nu ştiu de ce te iubesc aşa, după câte s-au 
schimbat...19 

— Încearcă să mă ajuţi, Gerard. Te rog. 

Stan ocoli din nou şi se urcă la volan. Reveni pe 
drum. Pasărea tăcea. Kilometrii treceau, unul după 
celălalt. Apoi văzu un indicator spre un oraş numit 
Earp, aflat la cinci kilometri în faţă. 

— Sal'tare din parcare, gaşcă”, zise Gerard. 

Stan oftă. 

Continuă să conducă în noapte. 

— Îmi aminteşti de un om, zise Gerard. 

— Ai promis, spuse Stan. 

— Nu, tu trebuia să spui: “Ce om?”. 

— Taci, Gerard. 

— Îmi aminteşti de un om, spuse Gerard. 

— Ce om? 

— Omul cu putere. 

— Ce putere? 

— Puterea datuu. 

— Datuu? întrebă Stan. 

— Da, tu. 

— Eu ce? 

— Îmi aminteşti de un om. 

— Ce om? întrebă Stan. Apoi se prinse. 

— Taci, Gerard, sau te arunc afară, chiar acum. 


19 Versuri din piesa Take Me To The River compusă de Al 
Green şi care a făcut parte din coloana sonoră a mai multor 
filme, printre care şi serialul Clanul Soprano 

20 în original, „Mellow greetings, ukie dukie”, replică din 
filmul The Bachelor and the Bobby-Soxer (1947), cu Cary 
Grant, Myrna Loy şi Shirley Temple 

— Oh, ce iepuraş sucit. Stan se uită la ceas. 
“Incă o oră”, îşi spuse. Încă o oră şi scăpa de 
pasăre. 

Capitolul 072 


Ellis stătea în faţa fratelui său Aaron, în biroul 
acestuia de la firma de avocatură. Fereastra biroului 
avea vedere spre sud, spre oraş, spre Empire State 
Building. Era o zi ceţoasă, dar priveliştea era 
spectaculoasă, plină de forţă. 

— Ok, zise Ellis. Am vorbit cu tipul acela din 
California, Josh Winkler. 

— Aha. 

— Spune că nu i-a dat nimic mamei. 

— Aha. 

— Spune că ceea ce a trimis era apă. 

— Şi ce te-ai fi aşteptat să zică? 

— Aaron, i-au dat apă, spuse Ellis. Winkler spune 
că n-avea de gând să transporte nimic dincolo de 
graniţa statului. Mama lui voia să se rezolve, aşa că 
a trimis apă, ca să testeze efectul placebo. 

— lar tu l-ai crezut, zise Aaron, clătinând din cap. 

— Cred că are documente. 

— Sigur că are, spuse Aaron. 

— Fişe de ieşire, rapoarte de laborator, alte 
documente ţinute de compania lui. 

— Falsificate, zise Aaron. 

— Aceste documente sunt cerute de FDA. 
Falsificarea lor este un delict federal. 

— La fel şi trimiterea de terapie genetică unor 
prieteni. 

Aaron scoase un teanc de hârtii. 

— Ştii istoria terapiei genetice, Ellis? Este o 
poveste de groază. Începând cu sfârşitul anilor '80, 
tipii din bio-tehnică au luat-o razna şi au ucis 
oameni în stânga şi-n dreapta. Cel puţin şase sute 

de oameni de care ştim. Şi mult mai mulţi de care 
nu ştim. Şi ştii de ce nu ştim? 

— Nu, de ce? 

— Pentru că ei au pretins, reţine aspectul, că 
morţile nu au putut fi raportate, pentru că acestea 
erau informaţii private. Uciderea propriilor pacienţi 
era un secret comercial. 

— Chiar au spus asta? 

— Crezi că aş inventa aşa o porcărie? Şi apoi au 
trimis factura celor de la Medicare pentru costul 
experimentului care a ucis pacientul. Ei ucid, noi 
plătim. lar dacă universităţile sunt prinse, atunci 
pretind că nu sunt obligaţi să acorde subiecţilor 
dreptul la consimţământ în cunoştinţă de cauză, 
pentru că ele sunt instituţii nonprofit. Duke, Penn, 
Universitatea din Minnesota... instituţii mari, care au 
fost prinse. Academicienii cred că ei sunt deasupra 
legii. Şase sute de morţi! 

— Nu văd ce legătură are asta cu..., zise Ellis. 

— Ştii cum ucide terapia genetică? în tot felul de 
moduri. Ei habar n-au ce se va întâmpla. Inserează 
gene în oameni şi acestea se transformă în gene 
canceroase, iar oamenii mor de cancer. Sau au 
reacţii alergice foarte puternice şi mor. Nenorociţii 
ăştia habar nu au ce fac. Sunt lipsiţi de scrupule şi 
nu respectă regulile. lar noi o să le dăm la cap. 

Ellis se foi pe scaun. 

— Dar dacă Winkler spune adevărul? Dacă ne 
înşelăm? 

— Nu noi am încălcat regulile, ci ei, zise Aaron. lar 
acum mama are Alzheimer, iar ei sunt în rahat până 
peste cap. 

Capitolul 073 


Când declanşa bătaia din bar, la Lucky Lucy 
Saloon, pe Pearl Street, în Jackson Hole, Wyoming, 
Brad Gordon nu avusese intenţia să ajungă în spital. 
Cei doi ţipi în cămăşi strâmte, cu buzunare cu 
butoane perlate i se păruseră nişte poponari şi îşi 
spusese că-i va pune jos cu uşurinţă. Nu avea de 
unde să ştie că erau fraţi, nu iubiţi, şi că remarcile 
lui referitoare la ei nu le plăceau deloc. 

Şi nu avea de unde să ştie că tipul mai tânăr 
preda karate la Wyoming State şi câştigase nişte 
campionate la un turneu Bruce Lee pentru arte 
marţiale, în Hong Kong. 

Kickboxing cu cizme de cowboy cu vârfuri 
metalice. Brad rezistase treizeci de secunde. Şi îşi 
pierduse o grămadă de dinţi. Stătea întins de trei 
ore în pat, în blestemata aia de infirmerie, în timp ce 
încercau să-i împingă dinţii la loc. Il tot sunau pe un 
dentist, dar acesta nu răspundea, posibil pentru că 
era la vânătoare în timpul weekend-ului, după cum îi 
explică un intern. li plăcea carnea de elan. Avea 
gust bun. 

Elan! Pe Brad îl durea groaznic gura. 

Aşa că îl lăsară acolo, cu pachete de gheaţă pe 
faţă şi cu falca plină de novocaină. Reuşi cu greu să 
adoarmă. A doua zi dimineaţă, umflătura se 
retrăsese suficient ca să poată vorbi la telefon, aşa 
că îşi sună avocatul, pe Willy Johnson, în Los 
Angeles, ţinându-i cartea de vizită între degetul 
mare şi arătător, amândouă umflate. Secretara era 
veselă: 

— Johnson, Baker şi Halloran. 

— Cu Willy Johnson, vă rog. 

— O clipă, vă rog. 

Se auzi un clinchet, dar telefonul nu fu trecut pe 
aşteptare, aşa că o auzi pe femeie spunând: 

— Faber, Ellis şi Condon. 

Brad se uită din nou la cartea de vizită din mână. 
Adresa era o clădire de birouri din Encino. Ştia 
despre ce era vorba. Era o clădire în care avocaţii 
care lucrau pe cont propriu puteau închiria un birou 
Mic, şi exista o secretară care era învățată să 
răspundă la telefon ca şi cum ar fi lucrat la o firmă 
de avocatură mare, aşa încât clienţii să nu 
bănuiască faptul că avocaţii lor lucrau individual. 
Intr-o astfel de clădire stăteau numai avocaţii fără 
nici un pic de succes. Cei care se ocupau de 
traficanţii de droguri neînsemnaţi. Sau care făcuseră 
şi ei închisoare. 

— Scuzaţi-mă, zise el, la telefon. 

— Imi cer scuze, domnule, încerc să-l găsesc pe 
domnul Johnson. 

Secretara acoperi telefonul cu mâna şi întrebă: 

— L-a văzut cineva pe Willy Johnson? 

Şi Brad auzi o voce înăbuşită răspunzând: 

— Willy Johnson e un puţoi! 

Stând la intrarea camerei de urgenţă, slăbit şi cu 
dureri groaznice în bărbie, Brad nu era prea fericit 
de ceea ce auzea. 

— L-aţi găsit pe domnul Johnson? 

— O clipă, domnule, îl căutăm... 

Închise. 

Îi venea să plângă. 


Se duse să servească micul dejun, dar îl durea 
prea tare când mânca, iar oamenii din cafenea îl 

priveau ciudat. Îşi văzu reflexia în geam şi realiză că 
toată bărbia lui era albăstruie şi umflată. Totuşi, era 
mai bine ca în noaptea precedentă. Nu-şi făcea griji 
pentru nimic, cu excepţia avocatului său, Johnson. 
Bănuielile lui iniţiale referitoare la individ se 
confirmaseră. De ce se întâlniseră la un restaurant 
şi nu la firma lui de avocatură? Pentru că Johnson nu 
lucra pentru o firmă de avocatură. 

Nu avea ce face, trebuia să-l sune pe unchiul Jack. 

— John B. Watson Investment Group. 

— Cu domnul Watson, vă rog. 

Îi făcură legătura cu secretara, care îi făcu 
legătura cu unchiul său. 

— Bună, unchiule Jack. 

— Unde naiba eşti? zise Watson, pe un ton clar 
neprietenos. 

— În Wyoming. 

— Fără să intri în belele, sper. 

— De fapt, avocatul meu m-a trimis aici, zise 
Brad, şi de aceea te sun. Sunt cam îngrijorat. 
Individul ăsta... 

— Ascultă, te aşteaptă o acuzaţie de molestare şi 
ai primit un expert în molestări, care să se ocupe de 
cazul tău, spuse Watson. Nu trebuie să-ţi placă de 
el. Eu unul am auzit că e un netrebnic. 

— Păi... 

— Dar câştigă cazuri. Fă ce ţi-a spus el. De ce 
vorbeşti aşa ciudat? 

— Nu... 

— Sunt ocupat, Brad. Şi ţi s-a spus să nu mă suni. 

Clic. 


Brad se simţea mai rău ca oricând. Când se 
întorsese în camera de motel, tipul de la recepţie îi 

spusese că îl căutase cineva de la poliţie. Era vorba 
de un delict de discriminare. Brad decise că era 
vremea să plece din frumosul Jackson Hole. 

Se duse în camera lui să-şi strângă lucrurile, 
urmărind o emisiune despre criminali, unde poliţia 
prindea un fugar periculos, prefăcându-se că îl 
transmiteau la televizor. 

Aranjaseră un decor de interviuri TV fals şi 
imediat ce tipul se relaxase, îi puseseră cătuşele. lar 
acum, pe individ îl aştepta execuţia. 

Poliţia era din ce în ce mai vicleană. Brad termină 
cu împachetatul, îşi plăti factura şi porni repede 
spre maşina sa. 

Capitolul 074 


Autoproclamatul artist ecologist Mark Sanger, 
recent întors dintr-o călătorie în Costa Rica, ridică 
uimit privirea de la computerul lui, când patru 
bărbaţi ţâşniră pe uşă în apartamentul lui din 
Berkeley. Bărbaţii erau îmbrăcaţi din cap până-n 
picioare în costume albastre din cauciuc, pentru 
materiale periculoase, cu căşti mari de cauciuc şi 
viziere mari, mănuşi de cauciuc şi cizme, şi aveau 
carabine şi revolvere uriaşe, care arătau 
ameninţător. 

Încă nu-şi revenise din şoc când se repeziră la el, 
prinzându-l cu mănuşile lor de cauciuc şi trăgându-l 
cu forţa din dreptul computerului. 

— Porcilor! Fasciştilor! urlă Sanger, dar brusc 
parcă toată lumea începu să ţipe şi să urle în 
cameră. E scandalos! Porci fascişti! continuă Sanger 
să urle, în timp ce îi puneau cătuşe. 

Dar când le văzu figurile în spatele măştilor, 
realiză că se temeau. 

— Dumnezeule, ce credeţi că fac aici? întrebă. lar 
unul dintre ei îi răspunse, răsucindu-l: 

— Ştim ce faceţi aici, domnule Sanger. 

— Hei! Hei! 

Îl traseră cu brutalitate pe trepte, până în stradă. 
Sanger spera că presa îi aştepta acolo, cu camerele 
pregătite ca să filmeze acel abuz strigător la cer, în 
plină zi. 

Însă presa era blocată în spatele unui cordon, pe 
partea cealaltă a străzii. Puteau să-l audă pe Sanger 
strigând şi să-l filmeze, dar distanţa împiedica 
prim-planurile, acea confruntare directă pe care o 

sperase. Sanger realiză cum arăta scena văzută prin 
obiectivele lor. Nişte poliţişti îmbrăcaţi în costume 
înspăimântătoare de protecţie contra materialelor 
periculoase, escortând un bărbos de treizeci şi ceva 
de ani, în blugi şi cu un tricou Che Guevara, care se 
zbătea în mâinile lor, înjurând şi ţipând. 

Înţelese că arăta ca un nebun. Ca unul dintre acei 
Ted: Ted Bundy, Ted Kaczynski?!. Poliţiştii aveau să 
spună că avea echipament microbiologic în 
apartament, că avea instrumente pentru inginerie 
genetică şi că era pe cale să creeze o molimă, un 
virus, o boală... ceva oribil. Un nebun. 

— Lăsaţi-mă jos, spuse el, forţându-se să fie calm. 
Pot să merg şi singur. Lăsaţi-mă să merg singur. 

— În regulă, domnule, zise unul dintre ei. 

Îl lăsară pe propriile picioare, ca să meargă 
singur. 

Sanger încercă să păşească cu cât mai multă 
demnitate, îndreptându-şi umerii şi scuturându-şi 
părul lung, în timp ce era condus la o maşină care-i 
aştepta. Bineînţeles, era o maşină fără număr de 
înmatriculare. Ar fi trebuit să se aştepte la asta. 
Blestemaţii de la FBI, CIA sau ceva de genul ăsta. 
Agenţii guvernamentale secrete, oamenii din umbră. 
Elicoptere negre. Criptonaziştii neştiuţi din mijlocul 
nostru. 

Spumegând de mânie, nu se aştepta să o vadă pe 
doamna Malouf, doamna de culoare care locuia la 
etajul doi al clădirii lui, stând afară, cu cei doi copii 
ai ei. Când trecură pe lângă ea, femeia se aplecă şi 
începu să urle la el: 


21 Celebri criminali în serie americani 

— Ticălosule! Mi-ai pus familia în pericol! Ai pus în 
pericol viaţa copiilor mei! Frankenstein! 
Frankenstein! 

Sanger era extrem de conştient cum avea să 
apară acel moment la ştirile de seară. O mamă de 
culoare urlând la el şi numindu-i “Frankenstein”. lar 
copiii de lângă ea plângeau, înspăimântați de ce se 
întâmpla în jurul lor. Apoi, poliţiştii îl împinseră pe 
Sanger în maşina neînmatriculată, cu o mână 
îmbrăcată în mănuşă de cauciuc pe capul lui, 
ajutându-l să se aşeze pe canapeaua din spate. 
Când uşa se trânti în urma lui, Sanger îşi spuse: “Am 
dat de dracu'“. 


Stătea în celula lui, privind la televizorul din hol, 
încercând să audă comentariul, peste discuţiile 
celorlalţi din celulă, încercând să ignore mirosul vag 
de vomă şi senzaţia adâncă de disperare care îl 
cuprindea în timp ce privea. 

Mai întâi apăru o imagine cu el însuşi, cu părul 
lung, îmbrăcat ca un vagabond, mergând între doi 
indivizi în costume de protecţie biologică. Arăta 
chiar mai rău decât se temuse. Reporterul care citea 
ştirea, un lacheu al companiilor mari, rostea răspicat 
cuvintele cheie: Sanger era șomer. Era un ratat /ipsit 
de educație. Era un fanatic şi un singuratic, care 
avea materiale de inginerie genetică, în 
apartamentul lui înghesuit şi murdar, şi era 
considerat periculos pentru că se potrivea profilului 
clasic al teroristului biologic. 

Alături, un avocat bărbos din San Francisco, 
reprezentantul unui grup de protecţie a mediului, 
spunea că Sanger avea să fie judecat şi condamnat 
la pedeapsa maximă permisă de lege. Sanger 

produsese un rău ireparabil unor specii pe cale de 
dispariţie şi pusese în pericol chiar existenţa acelor 
specii, prin acţiunile lui. 

Sanger se încruntă: despre ce naiba vorbea? 

În continuare, la televizor apăru imaginea unei 
țestoase şi o hartă cu Costa Rica. Se părea că 
autorităţile fuseseră alertate de activităţile lui 
Sanger pentru că acesta vizitase Tortuguero, pe 
coasta atlantică din Costa Rica, cu ceva timp în 
urmă. Şi pentru că exercitase nişte amenințări 
serioase la adresa mediului, referitor la ţestoasele 
pieloase. 

Sanger nu înţelegea. Nu ameninţase niciodată pe 
nimeni. Voise să ajute, asta era tot. lar adevărul era 
că, atunci când se întorsese în apartamentul lui, 
fusese incapabil să-şi ducă la îndeplinire planurile. 
Cumpărase o grămadă de cărţi despre genetică, dar 
toată chestia aia era prea complicată. Deschisese 
textele cele mai scurte şi se uitase la unele dintre 
explicaţiile pozelor: “O plasmidă care găzduieşte un 
LoxP normal are puţine şanse să rămână integrată 
într-un genom, într-o poziţie similară cu LoxP, 
deoarece recombinaza Cre va elimina fragmentul 
ADN integrat...”; “Vectorii lentivirali injectaţi în 
embrionii unei celule sau incubaţi cu embrionii din 
care a fost extrasă zona pellucida sunt deosebit 
de...”; “Un mod mai eficient de a înlocui o genă se 
bazează pe utilizarea celulelor ES mutante lipsite de 
gena HPRT (hipoxantina fosfo-ribozil transferaza). 
Aceste celule nu pot supravieţui în mediul HAT, care 
conţine hipoxantina, aminopterină şi timidină. Gena 
HPRT este introdusă în locaţia dorită de o 
recombinare omoloagă dublă...”. 

Şi Sanger încetase să mai citească. 

Acum, pe ecranul TV apăreau țestoase pe plajă, 
noaptea, strălucind într-o culoare purpurie ciudată... 
iar ei credeau că el făcuse asta? 

Chiar şi gândul că aşa ceva ar putea fi adevărat îi 
păru ridicol. Dar un stat fascist cere sânge pentru 
orice păcat, real sau imaginar. Sanger se şi vedea 
aruncat în închisoare pentru o crimă pe care nu o 
comisese. O crimă pe care nici măcar nu ştia cum să 
o comită. 

NOI ANIMALE DE CASĂ TRANSGENICE LA 
ORIZONT 


Gândaci uriaşi, cățeluşi permanenți 
Artiştii, o industrie pusă pe treabă 


Artista absolventă la Yale Lisa Hensley 
colaborează cu firma de genetică Borger and Snodd 
Ltd. pentru crearea unor gândaci uriaşi, care să fie 
vânduți ca animale de companie. Gândacii 
modificaţi genetic vor avea un metru lungime şi 
aproximativ treizeci de centimetri înălţime. “Vor 
avea dimensiunile unor şoricari mari”, spune 
Hensley, “deşi, bineînţeles, nu vor lătra”. 

Hensley consideră animalele de casă opere de 
arta, având scopul de a trezi conştiinţa umană faţă 
de comunitatea insectelor. “Majoritatea copleşitoare 
a materiei vii de pe planeta noastră este 
reprezentată de insecte”, spune ea. “Cu toate 
acestea avem o repulsie iraţională împotriva lor. Ar 
trebui să avem grijă de insecte. Să le sărutăm. Să le 
iubim.” 

Ea remarcă faptul că “adevăratul pericol al 
încălzirii globale este acela că insectele ar putea să 
dispară”. Hensley recunoaşte ca a fost inspirată de 
munca artistei Catherine Chalmers (inginerie, 
Universitatea Stanford), al cărei proiect, Gândacul 
american, a făcut pentru prima dată din gândaci o 
temă majoră a artei contemporane. 

Între timp, în suburbiile din New Jersey, firma 
Kumnick Genomics lucrează din greu pentru crearea 
unui animal pe care ei cred că şi l-ar dori proprietarii 
de câini: cățeluşul permanent. “Perma-Căţeluşii lui 

Kumnick nu vor creşte niciodată”, conform spuselor 
purtătoarei de cuvânt Lynn Kumnick. “Atunci când 
vei cumpăra un Perma-Caţeluş, acesta va rămâne 
pui tot timpul.” Firma lucrează pentru eliminarea 
comportamentului nedorit al căţeluşilor, cum ar fi 
rosul pantofilor, care îi calcă pe nervi pe proprietarii 
de câini. “Odată ce le cresc dinţii, acest 
comportament dispare”, spune Kumnick. “Din 
nefericire, în acest moment, intervenţiile noastre 
genetice împiedică total creşterea dinţilor, dar vom 
rezolva asta”. Ea spune ca zvonurile conform cărora 
vor scoate pe piaţa un animal fără dinţi numit 
“Câinele-Gingie”, sunt false. 

Kumnick observă că, din moment ce maturitatea 
fiinţelor umane este înlocuită de o adolescenţă 
permanentă, oamenii îşi doresc în mod natural sa fie 
însoţiţi în viaţă de câini la fel de tineri. “ Ca şi Peter 
Pan, noi nu vrem să ne maturizăm nicio dată”, 
spune ea. “Genetica face posibil acest lucru!”. 

Capitolul 075 


Încă rătăcit, conducând acum pe un teren foarte 
deluros, Stan Milgram se uită la indicatorul rutier 
care apărea din întunericul din faţă. Munţii Palomar, 
60 de kilometri. Unde naiba era asta? Nu realizase 
niciodată că statul California era atât de mare. 
Trecuse prin câteva oraşe, dar la trei dimineaţa totul 
era închis, inclusiv staţiile de benzină. lar apoi 
ajunsese din nou într-un peisaj de ţară întunecat şi 
pustiu. 

Ar fi trebuit să ia o hartă cu el. 

Stan era epuizat, iritat şi avea nevoie să oprească 
şi să doarmă. Dar blestemata de pasăre începea să 
tipe de fiecare dată când oprea maşina. 

Gerard tăcuse în ultima oră, dar acum, în mod 
inexplicabil, începuse să scoată sunete ce semănau 
cu nişte tonuri telefonice. Ca şi cum ar fi sunat pe 
cineva. 

— Încetează, Gerard, zise Stan. 

lar pasărea se opri. Cel puţin pentru moment. 
Stan reuşi să conducă în tăcere. Bineînţeles, situaţia 
nu dură prea mult. 

— Mi-e foame, spuse Gerard. 

— Şi mie. 

— Ai luat chipsuri? 

— S-au terminat. 

Le mâncaseră pe ultimele în oraşul Earp. Cu o oră 
în urmă? Cu două? 

— Nimeni nu ştie ce necazuri am avut, fredona 
Ger ard. 

— Nu începe, îl avertiză Stan. 

— Nimeni nu ştie, în afară de Isus??... 

— Ger ard... Tăcere. 

Era ca şi cum ar fi călătorit cu un copil, îşi spuse 
Stan. Pasărea era la fel de încăpăţânată şi de 
imprevizibilă ca un copil. Era obositoare până la 
epuizare. Trecură pe lângă nişte şine de tren aflate 
în dreapta drumului. 

Gerard începu să scoată nişte pufăituri şi un 
şuierat de locomotivă. 

— N-am mai văzut lumina soarelui de nu mai ţin 
minte când... 

Stan decise să nu spună nimic. Strânse mai tare 
volanul şi conduse în continuare, în noapte. În spate 
se vedea o luminare uşoară a cerului. Asta însemna 
că mergea spre vest. Şi asta şi voise. Mai mult sau 
mai puţin. 

lar atunci, în tăcerea încordată, Gerard reîncepu. 

— Doamnelor şi domnilor, Mesdames et 
Messieurs, damen und herren, din ceea ce a fost 
odată o masă nearticulată de țesuturi fără viață, vă 
prezint acum un om de lume cultivat şi rafinat! 
Aplauze! 

— Te întreci cu gluma, spuse Stan. lar eu te 
avertizez. 

— Este viaţa mea... nu uita! cântă pasărea, 
tipând cât putea de tare. 

Parcă toată maşina vibra. Stan se temu să nu se 
spargă geamurile. 


22 Versuri din piesa tradițională Nobody knows the trouble 
I've seen, devenită celebră în interpretarea lui Louis Armstrong 
şi inclusă în coloana sonoră a filmului Basic (2003), fiind 
interpretată de John Travolta 

23 Titlul uneia dintre piesele trupei Talk Talk 

Se crispa şi strânse volanul mai tare. Deodată, 
ţipătul se opri. 

— Suntem atât de fericiţi că aţi venit atât de mulţi 
aici, în această seară, spuse Gerard, pe tonul unui 
prezentator. 

Stan clătină din cap. 

— Dumnezeule! 

— Să fim fericiţi, fericiţi, fericiţi, repetaţi şi voi 
acum. Fericiţi, fericiţi, fericiţi, încercaţi şi voi acum... 

— Încetează, zise Stan. 

Gerard continuă: 

— Fericiţi, fericiţi, fericiţi, fericiţi, oh, baby, da, 
fericiţi, fericiţi... 

— Gata! urlă Stan, trăgând maşina la marginea 
drumului. 

Cobori şi trânti portiera. 

— Nu mă sperii, şmechere, spuse Gerard. 

Stan înjură şi deschise uşa din spate. 

Gerard cânta din nou: 

— Am nişte veşti pentru tine, şi vei afla că sunt 
adevărate, aşa că va trebui să iei masa singur... 

— Nici o problemă, zise Stan. Pentru că tu ai 
zburat de-aici, amice! 

Prinse pasărea cu brutalitate, iar Gerard îl ciupi 
tare, însă lui Stan nu-i mai păsa. Îl puse pe Gerard 
jos, pe marginea drumului, în praf. 

— Se pare că te dai bătut, şi dacă e adevărat, nu 
vreau să... 

— E cât se poate de adevărat, mărâi Stan. Gerard 
flutură din aripi. 

— Nu poţi să-mi faci una ca asta, zise el. 

— Oh, nu? la fii atent. 

Stan se întoarse în partea din faţă a maşinii şi 
deschise portiera. 

— Vreau stinghia mea, spuse Gerard. Măcar atât 
poţi să... 

— Du-te dracului cu stinghie cu tot! 

— Nu pleca furios, nu poate fi aşa rău, nu pleca... 

— Pa, Gerard. 

Stan trânti portiera şi îşi înfipse piciorul în pedală, 
pornind în viteză, ca să fie sigur că ridica un nor 
mare de praf. Se uită în spate, dar nu reuşi să vadă 
pasărea. Cu toate acestea, văzu toate excrementele 
de pasăre de pe bancheta din spate. Dumnezeule, îi 
trebuiau câteva zile ca să curețe totul. 

Dar acum era linişte. 

O linişte binecuvântată. 

“În sfârşit.” 

Aventurile lui Gerard se încheiaseră. 


Acum, când în maşină era linişte, oboseala 
acumulată îl lovi cu forţă. Stan începu să moţăie. 
Porni radioul, lăsă în jos geamul, scoase capul în 
vântul rece. Nu îl ajuta cu nimic. Realiză că avea să 
adoarmă şi că trebuia să oprească. 

Pasărea aceea îl ţinuse treaz. Se simţea puţin 
vinovat pentru că o lăsase aşa, pe drum. Era ca şi 
cum ar fi ucis-o. O astfel de pasăre nu avea cum să 
reziste mult în deşert. Aveau să-i vină de hac rapid 
un şarpe cu clopoței sau vreun coiot. Probabil că 
asta se întâmplase deja. Nu avea nici un rost să se 
întoarcă. 

Stan opri pe marginea drumului, într-un crâng de 
pini. Opri motorul şi inhala parfumul pomilor. Adormi 
instantaneu. 


Gerard se plimba înainte şi înapoi prin praf, în 
întuneric. Voia să se ridice de la sol şi încercă de 

câteva ori să sară pe tufele de pelin care-l 
înconjurau. Dar acestea nu-i suportau greutatea şi 
se prăbuşea la loc de fiecare dată. Intr-un târziu, pe 
jumătate sări, pe jumătate zbură prin aer şi ateriza 
pe o tufă de ienupăr, cam la un metru deasupra 
solului. Stând pe acea stinghie improvizată, poate 
că ar fi adormit dacă temperatura nu ar fi fost mult 
prea scăzută pentru o pasăre tropicală. Şi îl ţineau 
treaz urletele unei haite de animale, din deşert. 

Urletele se apropiau. 

Gerard îşi înfoie penele, semn de nelinişte. Se uită 
în direcţia sunetului. Văzu mai multe umbre 
întunecate mişcându-se printre tufe. Prinse licărirea 
unor ochi verzi. 

Îşi înfoie din nou penele. 

Şi văzu cum haita se îndrepta spre el. 

Capitolul 076 


Elicopterul Robinson R44 ateriza într-un nor de 
praf, iar Vasco Borden cobori, încovoindu-se sub 
elice. Urcă într-un Hummer negru, care-l aştepta. 

— Povesteşte-mi, îi zise lui Dolly, care conducea. 

Ea venise mai devreme, în timp ce Vasco 
continuase să urmărească pista greşită, până pe 
Pebble Beach. 

— A luat o cameră la Best Western, la şapte şi 
jumătate, astă-seară, zise Dolly, apoi s-a dus la 
Walston, unde un paznic i-a identificat maşina. Ea 
l-a ameţit cu o poveste despre un fost soţ şi tipul a 
crezut-o. 

— Când a fost asta? 

— Puțin înainte de opt. De acolo, s-a întors la 
motel şi i-a spus puştiului de la recepţie o poveste, 
cum că ar fi cineva în camera ei. În timp ce puştiul 
verifica, ea i-a luat arma de sub birou şi a fugit cu 
ea. 

— Da? zise Burden. Femeiuşcă asta are ceva 
tupeu. 

— Se pare că a încercat să cumpere o armă 
într-un magazin, dar a împiedicat-o durata de 
aşteptare de zece zile. 

— Şi acum? 

— Îi urmăream telefonul mobil, dar l-a închis. 
Înainte să se întâmple asta, am detectat-o 
deplasându-se spre est, spre autostrada Ortega. 

— În deşert, zise Vasco, aprobând din cap. O să 
doarmă în maşină şi va porni din nou dimineaţă. 

— Putem descărca imagini din satelit la opt 
dimineaţa. 

E cel mai rapid timp de procesare. 

— Va pleca înainte de opt dimineaţa, spuse 
Vasco. Se lăsă pe spate. 

— Va pleca la răsărit. Aşa că hai să vedem. Se 
opri, meditând. 

— A condus toată după-amiaza spre sud. În clipa 
în care a început totul, doamna noastră a pornit 
spre sud. 

— Te gândeşti la Mexic? întrebă Dolly. 

Vasco negă din cap. 

— Nu vrea să lase urme, iar trecerea graniţei ar 
lăsa urme. 

— Poate că o va lua spre est, încercând să treacă 
la Brown Field sau Calexico, zise Dolly. 

— Poate. 

Vasco îşi frecă barba gânditor. Simţi, prea târziu, 
cum i se lua vopseaua pe degete. La naiba, trebuia 
să nu mai uite asta. 

— E speriată. Cred că se îndreaptă spre un loc 
unde speră să găsească ajutor. Poate să se 
întâlnească cu tatăl ei acolo. Sau cu cineva 
cunoscut. Un fost prieten? O prietenă din şcoală? O 
“soră” dintr-o organizaţie studenţească? Un fost 
profesor? Un fost partener la firmă? Ceva de genul 
asta. 

— Am cercetat toate bazele de date de pe net, în 
ultimele două ore, zise Dolly. Şi n-am găsit nimic 
până acum. 

— Cum e cu înregistrările telefonice? 

— Nici un apel către prefixul regional San Diego. 

— Cât aţi mers în urmă? 

— Un an. Numai atât avem la dispoziţie, fără un 
ordin special. 

— Atunci, oricine ar fi, nu i-a mai sunat de un an, 
zise Vasco şi oftă. Va trebui să aşteptăm. 

Se întoarse spre Dolly. 

— Hai să mergem la acel Best Western. Vreau să 
aflu ce fel de armă a luat mica doamnă. Şi putem să 
dormim vreo două ore, înainte de răsărit. Sunt sigur 
că o s-o prindem mâine. Am un presentiment. Se 
bătu în piept şi adăugă: 

— Şi eu nu mă înşel niciodată. 

— Ţi-ai pătat cu vopsea cămaşa asta frumoasă, 
scumpule. 

— Ah, la naiba, zise Vasco şi oftă. 

— O să iasă, spuse Dolly. Mă ocup eu de asta 
pentru tine. 

Capitolul 077 


Gerard urmări cum umbrele întunecate se 
apropiau. Se mişcau în salturi şi scoteau sunete ca 
nişte pufnituri sau mârâituri, iar uneori ca nişte 
mieunaturi. Aveau corpurile aproape de sol. 
Spinările lor abia se vedeau peste pelin. li 
încercuiseră crenguţa pe care stătea cocoţat, 
apropiindu-se şi apoi retrăgându-se. 

Dar era clar că îl mirosiseră, pentru că se 
apropiau din ce în ce mai mult. Erau şase animale în 
total. Gerard îşi înfoie penele, parţial într-o încercare 
de a-şi încălzi corpul. Animalele aveau boturi lungi. 
Ochi verzi strălucitori. Aveau un miros distinctiv, de 
mosc, foarte neplăcut. Şi nişte cozi lungi şi zbârlite. 
Acum vedea că nu erau negre, ci mai curând 
maronii-cenuşii. Se apropiară şi mai mult. 

— Vaaaiiii, tremuuur, tremur acum. 

Şi mai aproape. Foarte aproape. 

Cel mai mare dintre animale se opri la câţiva paşi 
distanţă şi se uită la Gerard. Papagalul nu se clinti. 
După câteva secunde, animalul masiv se apropie 
puţin. 

— Poţi să te opreşti chiar în clipa asta, domnule! 

Animalul se opri instantaneu şi chiar făcu câţiva 
paşi înapoi. Celelalte animale din grup se retraseră 
şi ele. Păreau foarte derutate de acea voce. 

Dar nu pentru mult timp. Animalul masiv începu 
din nou să se apropie. 

— Hei, stai pe loc! 

De data aceasta, se opri doar pentru o clipă. ŞI 
apoi continuă să înainteze. 

— Te simţi norocos, şmechere? Da? Ce zici?24 

Animalul se apropia foarte încet. Adulmecându-l 
pe Gerard, din ce în ce mai aproape... Creatura 
mirosea groaznic. Nasul lui era doar la câţiva 
centimetri depărtare... 

Gerard se aplecă şi îl ciupi tare pe animal de 
nasul moale. Creatura urlă şi sări în spate, aproape 
doborându-l pe Gerard de pe stinghia lui. Papagalul 
îşi recapătă echilibrul. 

— De fiecare dată când te întorci, să te aştepţi să 
mă vezi, spuse Gerard. Pentru că, la un moment 
dat, te vei întoarce, iar eu voi fi acolo. Şi te voi 
ucide, Matt.% 

Animalul se întinsese la pământ, frecându-şi botul 
rănit cu labele din faţă. Continuă să facă asta o 
vreme. Apoi se ridică, mârâind. 

— Viaţa e grea, dar e şi mai grea dacă eşti prost. 

Acum toată haita mârâia. înaintau într-un 
semicerc. 

Păreau că se organizează. Gerard îşi înfoie o dată 
penele, apoi încă o dată. Chiar flutură din aripi, 
încercând să pară cât mai mare şi mai activ. Însă 
acelor creaturi se părea că nu le păsa de asta. 

— Ascultaţi, proştilor, sunteţi în pericol, nu vedeţi? 

Sunt pe urmele voastre, sunt pe urmele noastre, 
ale tuturor!?6 

Dar vocile păreau să nu mai aibă efect. Animalele 
continuau să înainteze încet. Unul sări în spatele lui 


24 Replică din filmul Dirty Harry (1971), cu Clint Eastwood 
în rolul principal. 

25 Replică din filmul Red River (1948), regizat de Howard 
Hawks, cu John Wayne şi Montgomery Clift în rolurile principale 

26 Replică din filmul Invasion of the Body Snatchers (1956) 

Gerard. Papagalul întoarse capul, ca să se uite. Nu 
era deloc bine. 

— Întoarce-te acolo unde ţi-a fost cândva locul!? 
Gerard bătu din aripi din nou, nervos, dar se părea 
că anxietatea îi dădea mai multă forţă, pentru că se 
înălţă puţin de pe stinghia pe care stătea. Animalele 
se apropiau, mârâind... 

lar Gerard îşi flutură din nou aripile, tare, foarte 
tare, şi simţi că se ridica în aer. Trecuseră 
săptămâni întregi de când îi tăiaseră ultima dată 
aripile, acesta era motivul. Putea să zboare! Se 
înălţă mult deasupra pământului şi descoperi că 
putea să planeze. Nu prea mult. Animalele 
mirositoare erau mult sub el, urlând în sus, dar 
Gerard coti spre vest, urmând drumul pe care 
plecase Stan. Se îndepărta de răsărit, mergând spre 
întuneric. Cu mirosul lui puternic simţi aromă de 
mâncare şi zbură în direcţia ei. 


27 Vers din piesa Get Back a formaţiei Beatles 

Alex Burnet dormise pe scaunul din faţă al 
maşinii, iar când deschise ochii, văzu că era 
înconjurată de oameni. Trei dintre ei se uitau în 
maşină. Purtau pălării de cowboy şi aveau bete 
ascuţite mari, cu laţuri la capăt. Se ridică repede. 
Unul dintre ei îi făcu semn să stea nemişcată. 

— Doar o clipă, doamnă. 

Alex se uită la fiul ei, Jamie, care dormea liniştit 
pe scaunul de lângă ea. Nu se trezise. Nimic nu-l 
trezea pe Jamie. 

Când se uită iar afară, icni. Unul dintre cowboy îşi 
ridicase băţul. Un şarpe cu clopoței uriaş, de cel 
puţin un metru şi jumătate lungime şi gros cât 
antebraţul uman se zbătea la capătul băţului, 
scoțând un fel de sfârâit cu clopoţeii lui. 

— Acum puteţi să vă daţi jos, dacă vreţi, spuse 
cowboyul, aruncând cât colo şarpele. 

Alex deschise uşa cu prudenţă. 

— Din cauza căldurii motorului, zise unul dintre ei. 
Îi atrage sub maşină dimineaţa. 

Alex văzu că erau şase bărbaţi. Aveau cu toţii 
bețe şi nişte saci al căror conţinut se zvârcolea. 

— Ce faceţi? 

— Adunăm şerpi cu clopoței. 

— De ce? 

— Pentru Expoziţia Şerpilor cu Clopoţei, de 
săptămâna viitoare. În Yuma. 

— Aha... 

— Se ţine în fiecare an. E un concurs. Cine aduce 
cei mai mulţi şerpi. 

— Înţeleg. 

— Se calculează după greutate, aşa că îi căutăm 
pe cei mari. N-am vrut să vă speriem. 

— Mulţumesc. 

Grupul de bărbaţi porni. Cel care vorbise cu ea 
zăbovi în urmă. 

— N-ar trebui să fiţi singură aici, doamnă. Deşi 
văd că aveţi o armă, spuse el, făcând semn cu capul 
spre bancheta din spate a maşinii. 

— Da, dar n-am cartuşe, zise Alex. 

— Ei, asta nu e bine, spuse bărbatul. 

Se îndreptă spre maşina lui, parcată pe partea 
cealaltă a drumului. 

— E de calibrul doisprezece? 

— Da. 

— Atunci astea sunt bune, spuse el şi îi dădu o 
mână de cartuşe roşii. 

Alex le băgă în buzunare. 

— Mulţumesc. Cât vă datorez? El îi făcu semn că 
nimic. 

— Doar să aveţi grijă, doamnă. 

Se întoarse ca să se alăture celorlalţi. 

— Un Hummer negru a trecut pe acest drum 
acum o oră. Un tip solid, cu barbă, spunea că este în 
căutarea unei femei şi a băieţelului ei. Zicea că e 
unchiul lor şi că au dispărut. 

— Aha. Şi ce i-aţi spus? 

— Nu vă văzusem încă. Aşa că nu i-am putut 
spune nimic. 

— În ce parte s-a dus? întrebă ea. 

— Spre Elsinore. Da' mă gândesc că s-ar putea 
întoarce dintr-o clipă-n alta. 

— Mulţumesc. 

El îi făcu cu mâna. 

— Nu vă opriţi pentru benzină, spuse el. Şi baftă. 

TRANSCRIERE: CBS 5 SAN FRANCISCO 


Teroristul biologic acuzat a fost eliberat astăzi 


(CBS 5) Mark Sanger, suspectat de terorism, a 
fost eliberat astăzi din închisoarea Comitatului 
Alameda, pentru doi ani sub supraveghere, pentru 
posesiune de materiale biologice periculoase. 
Conform unor surse bine informate, complexitatea 
tehnică a acuzațiilor guvernului împotriva lui Sanger 
i-a făcut pe procurori să ajungă, fără plăcere, la 
concluzia că este posibil să nu reuşească să Îl 
trimită pe suspect în spatele gratiilor. Astfel, 
acuzaţia împotriva lui Sanger precum că acesta a 
modificat genetic țestoase din America Centrală 
este acum pusă sub semnul întrebării. Am discutat 
cu Julio Manarez, din Costa Rica. 


(Manarez) Este adevărat că ţestoasele din Atlantic 
au suferit o modificare genetică ce produce o 
culoare purpurie pe carapacea lor. Incă nu există o 
explicaţie a modului în care s-a întâmplat asta. Dar 
vârsta ţestoaselor indică faptul că modificarea 
genetică s-a produs în urmă cu 5 - 10 ani. 


(CBS 5) La scurt timp după arestarea lui Sanger, 
investigatorii au stabilit că acesta nu fusese în Costa 
Rica cu destul de mult timp în urmă ca să poată 
produce acea modificare genetică. El a fost acolo 
abia anul trecut. În consecinţă, Mark Sanger, 
suspectul de terorism, este acum liber, după plata 
unei amenzi de cinci sute de dolari. 

În Camera de audieri a Congresului nr. 443, în 
timp ce aştepta începerea procedurilor, 
congresmanul democrat de Wisconsin, Marvin 
Minkowski, se întoarse spre congresmanul democrat 
de California, Henry Wexler şi zise: 

— Nu ar trebui să avem nişte reglementări mai 
dure referitoare la posibilităţile de achiziţie a 
tehnologiei ADN recombinante? 

— Te gândeşti la Sanger? 

— El e cel mai recent caz. De unde a luat toate 
materialele acelea? 

— De pe internet, spuse Wexler. Poţi cumpăra 
truse recombinante de la magazine din New Jersey 
şi Carolina de Nord. Costă câteva sute de dolari. 

— Asta e ca şi cum ai căuta-o cu lumânarea, nu? 

— Ştii ceva, zise Wexler. Soţia mea se ocupă cu 
grădinăritul. A ta nu? 

— Acum, după ce au plecat copiii? E înnebunită 
după trandafirii ei. 

— Clubul de grădinărit local? Toate astea? 

— Mda, sigur. 

— O mulţime de grădinari care făceau hibrizi prin 
grefarea unor crengi tăiate pe rizomi folosesc acum 
truse ADN, pentru a duce lucrurile cu un pas mai 
departe, spuse Wexler. Oamenii creează trandafiri 
modificaţi genetic peste tot în lume. Se spune că o 
companie japoneză a creat un trandafir albastru 
folosind metode de modificare genetică. Trandafirul 
albastru este visul cultivatorilor de ani de zile. Ideea 
este că această tehnologie este peste tot, Marv. 

Este în companiile mari şi este în grădinile noastre. 
Peste tot. 

— Ce facem în privinţa asta? întrebă Minkowski. 

— Nimic, zise Wexler. Nu am de gând să fac nimic 
care să o supere pe soţia ta. Sau pe a mea. 

Îşi puse mâinile sub bărbie, cu un gest care părea 
întotdeauna inteligent în imaginile filmate. 

— Dar poate că a sosit timpul pentru un discurs în 
care să-mi exprim îngrijorarea în legătură cu 
pericolele acestei tehnologii necontrolate. 

— Bună idee, zise Minkowski. Cred că voi ţine şi 
eu unul. 

NOUTĂŢILE LIPOSUCTIEI 


Grăsimea primului-ministru se vinde cu 18.000 de 
dolari 


Urmează: Celebrităţile donează grăsime pentru 
opere de caritate 


BBC News: O bucată de săpun făcută din 
grăsimea extrasă prin liposucţie de la 
primul-ministru italian Silvio Berlusconi a fost 
vândută cu 18.000 de dolari unui colecţionar 
particular. Săpunul este o lucrare de artă intitulată 
“Mani Pulite” (“Mâini curate”), realizat de artistul 
Gianni Motti, care locuieşte în Elveţia. Motti a 
cumpărat grăsimea de la o clinică din Lugarno, unde 
Berlusconi a suferit operaţia de liposucţie. Apoi, 
Motti a modelat-o în forma unei bucăţi de săpun, ce 
a fost vândută la târgul de artă din Basel unui 
colecţionar elveţian, care “poate să se spele acum 
pe mâini cu Berlusconi”. 

Comentatorii au remarcat că Berlusconi nu este 
popular în Europa, ceea ce se poate să fi scăzut 
preţul grăsimii lui. Grăsimea celebrităților din lumea 
filmului ar fi valorat mult mai mult. “Preţul maxim 
l-ar avea produsele derivate de la Brad Pitt şi 
Pamela Anderson”, spunea cineva. 

Oare celebrităţile şi-ar vinde grăsimea? “De ce 
nu?”, spune un chirurg plastic din Beverly Hills. “Ar 
putea fi o operă de caritate. În definitiv, ei oricum îşi 
fac liposucţii. Pentru moment, acea grăsime este 
aruncată. Dar ar putea foarte bine să îşi folosească 
grăsimea ca să servească o cauză nobilă.” 


467 


Bogătaşul şi barca 
Dosul cel mai amuzant 


WIRED NEWS SERVICE. Bogătaşul neozeelandez 
Peter Bethune va încerca să atingă un nou record 
mondial pe o barcă cu motor alimentată cu grăsime 
din propriul posterior. Trimaranul lui ecologic de 26 
de metri, Earthrace, este alimentat în întregime cu 
un combustibil biodiesel, făcut din ulei vegetal şi 
alte grăsimi. De fapt, dosul lui Bethune va 
reprezenta doar o contribuţie minoră la călătoria lui 
în jurul lumii. Din fesele lui abia a fost scos un litru 
de combustibil. Cu toate acestea, Bethune spune că 
are nişte vânătăi zdravene şi că producţia acelui 
combustibil a reprezentat un “sacrificiu personal”. 


Un artist care îşi găteşte cu şi îşi mănâncă propria 
grăsime corporală 


Proteste fată de risipa din societatea occidentală 


REUTERS. Artistul conceptual Ricardo Vega, din 
New York, a făcut o liposucţie, şi-a gătit grăsimea şi 
a mâncat-o. A spus că scopul lui a fost să atragă 
atenţia asupra risipei din societatea occidentală. De 
asemenea, a pus deoparte alte părţi ale grăsimii 
sale pentru vânzare, declarând că asta va permite 
oamenilor să guste carne umană şi să 
experimenteze canibalismul. Vega nu a stabilit un 
preţ pentru grăsimea lui, dar un comerciant de artă 
a estimat că valorează mult mai puţin decât a lui 
Berlusconi. 

“Berlusconi este prim-ministru”, a subliniat el. 
“Vega este un necunoscut. In plus, acelaşi lucru a 
fost deja făcut de artistul Marcos Evaristta, care a 
gătit chiftele din propria lui grăsime corporală.” 

Marcos Evaristta era un artist născut în Chile, care 
locuia în Danemarca. Afirmația că ar fi fost vândute 
chiftelele din grăsimea lui corporală, la licitaţie, de 
către renumita firmă Christie's din New York, nu a 
putut fi confirmată, deoarece reprezentanţii firmei 
nu ne-au răspuns la telefon. 

Ambulanţa mergea cu viteză spre sud, pe 
autostradă.  Stând pe scaunul şoferului şi 
echipată,cu noua sa cască Bluetooth, Dolly discuta 
cu Vasco. Acesta era furios, dar Dolly nu avea ce 
face în privinţa asta. Vasco pornise pentru a doua 
oară într-o direcţie greşită. Şi era singurul vinovat 
pentru asta. 

— Ascultă, zise Dolly. Tocmai am primit 
înregistrările telefonice din ultimii cinci ani. Chiar în 
clipa asta au ajuns. Alex sunase în acea zonă o 
anumită familie Kendall, Henry şi Lynn. El este 
biochimist, dar nu ştim exact ce face ea. Însă Alex şi 
Lynn sunt de aceeaşi vârstă. Credem că este posibil 
să fi crescut împreună. 

— Şi unde sunt? întrebă Vasco. Familia Kendall. 

— La Jolla. E la nord de... 

— Ştiu unde e, la naiba, zise Vasco. 

— Tu unde eşti acum? întrebă Dolly. 

— Mă întorc din Elsinore. Sunt la cel puţin o oră 
de La Jolla. Drumul e al naibii de întortocheat. La 
naiba, sunt sigur că ea doarme pe drumul ăsta, 
undeva. 

— De unde ştii? 

— Pur şi simplu ştiu. Mă mănâncă nasul. 

— Ok, probabil că acum e deja în drum spre La 
Jolla. Este posibil să fi ajuns deja. 

— Şi tu unde eşti? 

— La douăzeci de minute de casa Kendall. Vrei 
să-i ridicăm noi? 

— Doctorul cum e? întrebă Vasco. 

— Treaz. 

— Sigur? 

— Bun şi pentru o muncă guvernamentală, spuse 
Dolly. Bea cafea dintr-un termos. 

— Ai verificat termosul? 

— Da. Sigur. Deci, îi săltăm sau te aşteptăm? 

— Dacă este tipa, Alex, lăsaţi-o în pace. Dar 
dacă-l vedeţi pe puşti, puneţi mâna pe el. 

— Am înţeles, zise Dolly. 

— Bob, spuse Alex, ţinând telefonul la ureche. 
Auzi un geamăt la celălalt capăt al legăturii. 

— Ce oră este? 

— E şapte dimineaţa, Bob. 

— Au, Doamne. 

O bufnitură, când capul lui lovi perna. 

— Ar fi bine să fie ceva important, Alex. 

— Ai fost la vreo degustare de vinuri? 

Robert A. Koch, distinsul şef al firmei de 
avocatură, avea o pasiune pentru vin. Işi ţinea 
colecţia în seifuri prin tot oraşul. Cumpăra la licitaţii, 
la Christie's, făcea călătorii în Napa, Australia, 
Franţa. Dar, din câte ştia Alex, toate acestea erau 
doar o scuză ca să se îmbete în mod regulat. 

— Aştept, Alex, zise el. Ar fi bine să fie ceva 
important. 

— Ok, în ultimele douăzeci şi patru de ore am 
avut parte de un vânător de recompense, un tip 
uriaş, care arată ca un dulap ambulant. Se ţine după 
mine şi copilul meu, încercând să înfigă în noi nişte 
ace pentru biopsie şi să ne ia celulele. 

— Foarte amuzant. Aştept. 

— Vorbesc serios, Bob. Un vânător de 
recompense este pe urmele mele şi ale puştiului 
meu. 

— Aşa, din senin? 

— Nu. Are legătură cu BioGen. 

— Am auzit că BioGen are probleme, zise Bob. Şi 
ei încearcă să vă ia celulele? Probabil că nu pot face 
asta. 

— Probabil este un cuvânt pe care nu vreau să-l 
aud. 

— Ştii că legea e neclară. 

— Ascultă, zise ea. Îl am cu mine pe fiul meu de 
opt ani. Ei încearcă să-l arunce într-o ambulanţă şi 
să-i înfigă ace în ficat. Nu vreau să aud “neclar”. 
Vreau să aud: “O să-i oprim”. 

— O să-ncercăm, poţi să fii sigură de asta, zise el. 
Este vorba de cazul tatălui tău? 

— Mda. 

— L-ai sunat? 

— Nu răspunde. 

— Ai sunat la Poliţie? fi 

— Există un mandat pentru arestarea mea. In 
Oxnard. Acolo are loc o audiere, astăzi. Am nevoie 
să se ducă cineva bun acolo şi să apară în locul 
meu. 

— O să-l trimit pe Dennis. 

— Am spus “cineva bun”. 

— Dennis e bun. 

— Dennis e bun dacă are o lună la dispoziţie. 
Audierea e azi, Bob. 

— Atunci pe cine vrei? 

— Te vreau pe tine, zise ea. 

— Of, Doamne! Oxnard? E atât de departe... Nu 
mi-am luat doza... 

— Am o carabină cu ţeava retezată pe bancheta 
din spate, Bob. Chiar nu-mi pasă dacă drumul pe 
care trebuie să-l faci e prea lung. 

— Ok, bine, ia-o încet, spuse el. Trebuie să 
aranjez câteva chestii. 

— O să te duci? 

— Da, o să mă duc. Vrei să-mi spui cam despre ce 
este vorba? 

— O să găseşti totul în dosarul Burnet. Presupun 
că e ceva legat de preluare, prin domeniu eminent 
sau conversie simplă. 

— Să-ţi ia celulele? 

— Ei pretind să sunt proprietatea lor. 

— Cum pot fi proprietarii celulelor tale? Sunt 
proprietarii celulelor tatălui tău. Oh, am înţeles. 
Aceleaşi celule. Dar e o tâmpenie, Alex. 

— Spune-i asta judecătorului. 

— Nu pot viola integritatea corpului tău sau a 
corpului copilului tău, doar pentru că... 

— Zi-i asta judecătorului, zise ea. Te sun mai 
târziu să-mi spui cum a mers. 

Alex închise telefonul. 

Se uită în jos la Jamie. Dormea încă, liniştit ca un 
înger. 

Dacă Koch ajungea la Oxnard aproape de prânz, 
putea să prindă o audiere de urgenţă, programată 
după-amiază. Probabil că trebuia să-l sune înjur de 
patru după-amiaza. Mai era o veşnicie până atunci. 

Porni spre La Jolla. 

“E ultimul lucru de care aveam nevoie”, îşi spuse 
Henry Kendall. “Musafiri!” Privea neliniştit cum Lynn 
îşi arunca braţele în jurul lui Alex Burnet şi se apleca 
să-l sărute pe copilul lui Alex, Jamie. Alex şi Jamie 
tocmai apăruseră, fără să anunţe în prealabil. 
Femeile discutau agitate, fluturându-şi braţele, 
fericite să se revadă, în timp ce mergeau în 
bucătărie ca să găsească ceva de mâncare pentru 
Jamie al lui Alex. În acest timp, fiul său Jamie şi Dave 
se jucau Drive or Die! pe PlayStation. Sunetul 
metalului zdrobit şi al scârţâitului de cauciucuri 
umplea camera. 

Henry Kendall era depăşit. Se duse în dormitor să 
se gândească. Tocmai se întorsese de la secţia de 
Poliţie, unde revăzuse imaginile filmate de camera 
de securitate pe terenul de joacă, din ziua 
precedentă. Calitatea imaginii nu era prea bună, 
slavă Domnului, pentru că imaginea acelui puşti, 
Billy, lovindu-l cu piciorul şi bătându-l pe fiul său era 
prea tulburătoare ca să o poată privi. Fusese nevoit 
să îşi îndepărteze privirea de câteva ori. lar ceilalţi 
băieţi, gaşca de skateri, ar fi trebuit să fie cu toţii în 
închisoare. Cu puţin noroc, aveau să fie eliminaţi din 
şcoală. 

Dar Henry ştia că nu avea să se termine acolo. 
Niciodată nu se termina. Toată lumea dădea în 
judecată acum şi, fără îndoială, părinţii skater-ilor 
aveau să dea şcoala în judecată, pentru ca puștii să 
fie reprimiţi. Aveau să dea în judecată familia lui 
Henry, pe Jamie şi pe Dave. lar din aceste procese în 
mod sigur avea să reiasă că nu exista un sindrom 

Gandalf-Crikey, sau cum se numea cel inventat de 
Lynn. Era sigur că va reieşi că Dave era, de fapt, un 
cimpanzeu transgenic. 

Şi apoi? Un circ media dincolo de orice imaginaţie. 
Reporteri îngrămădiţi pe peluză, săptămâni întregi. 
Urmărindu-i oriunde s-ar fi dus. Filmându-i cu 
camere ascunse zi şi noapte. Distrugându-le viaţa. 
lar când reporterii aveau să se plictisească, urma să 
apară credincioşii şi ecologiştii. Henry şi familia lui 
aveau să fie numiţi oameni fără Dumnezeu. 
Criminali. Periculoşi şi neamericani, o ameninţare 
pentru biosferă. li văzu în minte pe comentatorii de 
la televizor, într-o babilonie de limbi, engleză, 
spaniolă, germană, japoneză. Toţi vorbind, cu poza 
lui şi a lui Dave pe fundal. 

Şi acesta era doar începutul. 

Dave avea să fie luat de la ei. Era posibil ca Henry 
să ajungă la închisoare. (Deşi se îndoia de asta; 
oamenii de ştiinţă încălcau regulile referitoare la 
testarea genetică de două decenii şi nici unul nu 
ajunsese la închisoare, nici chiar când pacienţii 
muriseră.) Dar în mod sigur avea să i se interzică să 
mai facă cercetare. Putea fi dat afară din laborator 
pentru cel puţin un an. Cum avea să-şi mai întreţină 
familia? Lynn nu o putea face singură, iar de 
afacerea ei web în mod sigur avea să se aleagă 
praful. Şi cu Dave ce avea să se întâmple? Sau cu 
fiul lui? Cu Tracy? Şi comunitatea lor? La Jolla era o 
zonă destul de liberală (sau cel puţin părţi ale ei), 
dar oamenii nu aveau să înţeleagă, probabil, ideea 
unui ompanzeu care să meargă la şcoală cu copiii 
lor. Era prea radical, fără îndoială. Oamenii nu erau 
pregătiţi pentru asta. Liberalii erau doar liberali şi 
nimic mai mult. 

Era posibil să fie nevoiţi să se mute. Să îşi vândă 
casa şi să meargă undeva departe, poate în 
Montana. Deşi acolo oamenii poate erau şi mai puţin 
înţelegători. 

Toate aceste gânduri îi goneau prin minte, în 
acompaniamentul scrâşnetului de maşini care se 
izbeau una de cealaltă şi în timp ce soţia lui şi 
prietena ei râdeau în bucătărie. Se simţea copleşit. 
Şi, peste toate acestea, în miezul tuturor lucrurilor, 
era sentimentul său adânc de vinovăţie. 


Un lucru era clar. Trebuia să stea cu ochii pe copiii 
lui. Trebuia să ştie unde se aflau. Nu putea risca alte 
incidente de genul celui petrecut în ziua precedentă. 
Lynn ţinuse copiii acasă încă o oră, cu intenţia de a-i 
lăsa să plece la şcoală mai târziu, aşa încât să nu 
existe incidente cu copiii mai mari. Acel puşti, 
Cleever, era un pericol, şi era puţin probabil să 
ajungă în închisoare. Probabil că doar îl speriaseră şi 
îl predaseră în custodia tatălui său. Henry ştia că 
tatăl era analist la o companie locală de consultanţă 
şi un împătimit al armelor. Unul dintre acei 
intelectuali cărora le plăcea să tragă în tot felul de 
chestii. Un intelectual viril. Nu se ştie ce se putea 
întâmpla. 

Se întoarse spre pachetul pe care-l adusese acasă 
de la laborator. Pe el scria TrackTech Industries, 
Chiba City, Japonia. Înăuntru erau nişte tuburi 
argintii lucioase de 13 centimetri lungime, puţin mai 
subţiri decât nişte paie de suc. Le scoase afară şi se 
uită la ele. Acele minuni ale miniaturizării aveau 
încastrate în ele tehnologie GPS, precum şi senzori 
pentru temperatură, puls, respiraţie şi tensiune 
arterială. Erau activate de un magnet pe care Îl 

atingeai la unul din capete. Vârful lumina o dată în 
albastru şi gata. 

Erau proiectate pentru urmărirea primatelor de 
laborator, a maimuţelor şi babuinilor. Tuburile erau 
introduse cu un instrument medical special, care 
semăna cu o seringă uriaşă. Erau plasate sub pielea 
gâtului, chiar deasupra claviculei. Bineînţeles, Henry 
nu le putea face asta copiilor lui. Aşa că întrebarea 
era: unde să le pună? 

Se întoarse în sufragerie, unde se aflau copiii. Să 
pună senzorii în sacii de şcoală? Nu. Pe gulerul 
cămâăşilor? Clătină din cap. l-ar fi simţit. 

Şi atunci, unde? 


Instrumentul chirurgical funcționa perfect. 
Dispozitivele intrară uşor în cauciucul din tocul 
adidasului. O făcu la adidasul lui Dave, apoi la al lui 
Jamie şi apoi, dintr-un impuls, se duse şi luă şi un 
adidas al fiului lui Alex, Jamie. 

— Pentru ce? întrebă Jamie. 

— Vreau să-l măsor. Mă întorc într-o secundă. 

Îi mai rămâneau două. Henry se gândi o vreme. i 
veniră în minte mai multe posibilităţi. 


478 


Capitolul 083 


Hummerul parcă în spatele ambulanţei şi Vasco 
se dădu jos. Se duse la ambulanţă. Dolly trecu pe 
scaunul din dreapta al vehiculului. 

— Cum stăm? întrebă Vasco, urcând. 

Dolly făcu semn cu capul spre casa de la capătul 
străzii. 

— Aceea e reşedinţa Kendall. Vezi maşina lui 
Burnet în faţă. E acolo deo oră. 

Vasco se încruntă. 

— Ce se întâmplă? 

Ea clătină din cap. 

— AŞ putea plasa un microfon direcţional, dar ar 
trebui să fim perpendiculari pe ferestre, şi presupun 
că nu ai fi vrut să parchez mai aproape. 

— Exact, n-aş fi vrut. 

Vasco se lăsă pe spate, pe scaun. Oftă lung şi se 
uită la ceas. 

— Oricum, nu putem intra acolo. 

Vânătorii de recompense aveau voie să intre în 
casele fugarilor chiar şi fără un mandat de arestare, 
dar nu puteau intra în casele altor oameni, chiar 
dacă ştiau că fugarii erau înăuntru. 

— Mai devreme sau mai târziu trebuie să iasă, 
zise el. 

lar atunci când o vor face, noi vom fi aici. 

Capitolul 084 


Gerard era obosit. Zburase o oră de la ultima 
oprire, care fusese un dezastru. La scurt timp după 
răsărit, aterizase la un complex de clădiri, unde 
mirosise mâncare. Clădirile erau din lemn acoperit 
cu o vopsea decolorată. Erau şi nişte maşini vechi, 
în jurul cărora creştea iarbă. Animale mari scoteau 
nişte sunete ca nişte sforăituri, din spatele unui 
gard. Gerard stătea pe un stâlp al gardului şi văzu 
un băieţel în salopetă albastră ieşind cu o găleată în 
mână. Gerard simţi miros de mâncare. 

— Mi-e foame, zise Gerard. 

Băieţelul se întoarse pe loc. Se uită repede în jur, 
apoi îşi continuă drumul. 

— Vreau mâncare, spuse Gerard. Mi-e foame. 
Băiatul se opri din nou şi se uită iar în jur. 

— Care e problema, nu ştii să vorbeşti? zise 
Gerard. 

— Ba da, spuse copilul. Unde eşti? 

— Aici. 

Puştiul îl văzu. Se apropie de gard. 

— Mă numesc Gerard. 

— Ce chestie! Ştii să vorbeşti! 

— Ce incitant pentru tine, spuse Gerard. 

Acum simţea puternic mirosul din găleată. Simţea 
miros de porumb şi de alte cereale. Mai simţea şi un 
miros urât. Dar foamea era copleşitoare. 

— Vreau de mâncare. 

— Ce mâncare vrei? întrebă copilul. 

Băgă mâna în găleată şi scoase o mână de 
mâncare. 

— Vrei asta? 

Gerard se aplecă şi gustă. O scuipă imediat. 

— Înhh! 

— E mâncare pentru pui. Nu e nimic rău. Ei o 
mănâncă. 

— Ai legume proaspete? Puştiul râse. 

— Eşti amuzant. Parcă ai fi englez. Cum te 
cheamă? 

— Gerard. O portocală? Ai o portocală? 

Ţopăia într-o parte şi în alta pe stâlp, nerăbdător. 

— Îmi plac portocalele. 

— Cum de vorbeşti aşa de bine? 

— Aş putea să te întreb acelaşi lucru. 

— Ştii ceva? O să te arăt tatălui meu, spuse 
copilul. Întinse mâna. 

— Eşti îmblânzit, nu-i aşa? 

— Fir-aş al naibii! zise Gerard şi se aşeză pe mâna 
lui. Copilul îl puse pe Gerard pe umăr şi porni înapoi 
spre clădirea de lemn. 

— Pariez că am putea lua pe tine o mulţime de 
bani, spuse el. 

Gerard croncăni şi zbură pe acoperişul unei case. 

— Hei! Vino înapoi! 

Din interiorul casei se auzi o voce: 

— Fă-ţi treburile, Jared! 

Gerard văzu cum puştiul se întoarse, fără tragere 
de inimă, la un coteţ, unde începu să arunce 
grăunţe din găleată, cu mâna. Un grup de păsări 
galbene începură să cloncăne şi să sară spre 
mâncarea aruncată către ele. Păreau incredibil de 
proaste. 

Trecură câteva momente înainte ca Gerard să 
decidă că avea să mănânce acea mâncare până la 
urmă. Zbură spre sol şi scoase un țipăt puternic, ca 

să alunge acele păsări stupide, după care începu să 
le mănânce grăunţele. 

Erau dezgustătoare, dar trebuia să mănânce 
ceva. Atunci, puştiul se aruncă spre el, cu mâinile 
întinse. Gerard se înălţă în aer şi îl ciupi pe copil tare 
de nas. Puştiul ţipă, iar Gerard ateriza din nou, la 
mică distanţă, ca să continue să mănânce. Păsările 
acelea mari şi galbene erau peste tot în jurul lui. 

— Înapoi! înapoi am zis! 

Păsările galbene nu-i dădură prea multă atenţie. 
Gerard scoase un sunet de sirenă. Puştiul se aruncă 
din nou, trecând puţin pe lângă Gerard. Fără 
îndoială, era un copil cam prost. 

— Goluri de aer! Goluri de aer! Şase mii de metri 
altitudine! O să împing manşa în faţă... 

Apoi sunetul unei explozii uriaşe. Puii se 
împrăştiară auzindu-l şi avu un moment de linişte, 
când reuşi să mănânce puţin. 

Acum, puştiul se întorsese cu o plasă şi o învârtea 
la nivelul solului. Era prea multă agitaţie pentru 
Gerard, pe care-l durea stomacul din cauza mâncării 
oribile, aşa că se înălţă repede în aer, eliberând 
locul şi lovindu-l pe copil direct în cap, înainte să 
urce spre cer şi să se îndepărteze. 


Douăzeci de minute mai târziu, în aerul mai rece, 
ajunse la coastă şi porni în lungul ei. Era mai uşor 
acolo, pentru că erau curenţi ascensionali, o 
binecuvântare pentru aripile lui obosite. Nu putea să 
planeze, dar tot îl ajuta. Trăia o senzaţie de relativă 
pace. 

Cel puţin asta simţi până când o pasăre albă 
uriaşă - extrem de mare, gigantică - se repezi pe 
tăcute spre el, trecu în viteză pe lângă şi stârni un 

vârtej care îl dezechilibra. Când Gerard reveni pe 
traseu, pasărea se depărtase, planând pe aripile ei 
uriaşe şi plate. 

Avea un singur ochi, în centrul capului. Sclipea în 
soare. lar aripile nu i se mişcau. Rămâneau drepte şi 
plate. 

Gerard era mulţumit că nu era un cârd de astfel 
de păsări, ci numai una. Observă că se rotea în 
cercuri lente spre pământ. lar în clipa aceea observă 
o oază verde în mijlocul coastei uscate. O oază! Era 
construită lângă nişte bolovani uriaşi. În jurul 
bolovanilor erau palmieri, grădini atrăgătoare şi 
clădiri frumoase, în mijlocul verdeţii. Gerard era 
sigur că acolo va găsi mâncare. Era o imagine atât 
de atrăgătoare, încât începu să coboare în spirale. 


Era ca un vis. Oameni frumoşi, în halate albe, 
mergând încet printr-o grădină cu flori şi tufişuri, în 
umbra răcoroasă a palmierilor, cu tot felul de păsări 
zburând în jurul lor. Nu simţea miros de mâncare, 
dar sigur trebuia să fie aşa ceva pe acolo. 

Şi apoi simţi parfumul... portocale! Portocale 
tăiate! 

Avu nevoie numai de o clipă ca să localizeze o 
altă pasăre, cu penajul albastru şi roşu sclipitor, 
stând pe o stinghie, cu o mulţime de portocale în 
jur, pe o tavă. Portocale, şi avocado, şi bucăţi de 
lăptuci. Gerard ateriza alături de pasăre, prudent. 

— Vreau să mă vrei, spuse el. 

— Hel-lo, zise pasărea roş-albastră. 

— Trebuie să ai nevoie de mine. 

— Hel-lo. 

— Frumos loc ai aici. Numele meu e Gerard. 

— Aaa, ce se-ntâmplă, doctore? spuse pasărea. 

— Te superi dacă iau o portocală? 

— Hel-lo, spuse pasărea. Aaa, ce se-ntâmplă, 
doctore? 

— Te-am întrebat dacă pot să iau o portocală. 

— Hel-lo. 

Gerard îşi pierdu răbdarea. Se întinse spre 
portocală. Pasărea roş-albastră se repezi să îl 
ciupească, cu răutate. Gerard se feri şi zbură, cu 
portocala în gură. Se aşeză pe un trunchi de copac 
şi se uită în spate. În momentul acela observă că 
cealaltă pasăre era legată de stinghie. Gerard 
mancă portocala pe îndelete. Apoi zbură înapoi să 
mai ia. Se apropie de stinghie din spate, iar mai 
târziu, din lateral. Zbura prin surprindere, ferindu-se 
de fiecare dată de pasăre, care nu putea spune 
decât: 

— Hel-lo! ` 

După o jumătate de oră, Gerard era sătul. Intre 
timp, îi privise pe oamenii în halate albe, care 
veneau şi plecau, vorbind despre NyQuil?8 şi Jell-O. 
Gerard spuse: 

— Jell-O, desertul gustos pentru întreaga familie, 
acum cu mai mult calciu! 

Doi dintre oamenii în halate ridicară privirea. 
Cineva râse. Apoi îşi continuară drumul. Locul acela 
era foarte liniştit. Apa susura în nişte pârâiaşe, pe 
lângă cărare. Gerard era sigur că avea să stea acolo 
pentru mult, mult timp. 


28 Denumirea comercială a unui medicament contra răcelii 


484 


Capitolul 085 


“Ok, avem acţiune”, spuse Vasco. 

Doi băieţi ieşeau din casa Kendall. Unul era un 
puşti negricios, cu o şapcă de baseball, destul de 
crăcănat. Celălalt era blond şi purta şi el o şapcă de 
baseball. Era îmbrăcat în pantaloni kaki şi cu o 
cămaşă sport. 

— Pare a fi Jamie, zise Vasco, băgând maşina în 
viteză. 

Porniră încet înainte. 

— Nu ştiu, spuse Dolly. Parcă nu prea seamănă. 

— Uită-te la şapca de baseball. Intreabă-l, zise 
Vasco. Dolly cobori geamul de pe partea ei şi se 
aplecă în afară. 

— Jamie, scumpule? 

Băiatul se răsuci. 

— Da? spuse el. 

Dolly sări din maşină. 


Henry Kendall lucra la computer, activând 
TrackTech, când auzi un țipăt strident de afară. Ştiu 
imediat că era Dave. Sări în sus şi alergă spre uşă. 
Lynn era în spatele lui, venind în fugă din bucătărie. 
Dar observă că Alex rămăsese în bucătărie, cu 
braţele în jurul fiului ei, Jamie. Părea îngrozită. 


Dave nu înţelegea ce vedea. Jamie vorbea cu 
femeia din maşina albă mare, iar apoi ea sărise 
afară şi îl înşfăcase. Dave nu obişnuia să atace 
femei, aşa că privi cum femeia îl lua pe sus pe 
Jamie, îl duse în spatele maşinii albe şi deschise 
uşile acesteia. Dave văzu înăuntru un bărbat în 

halat alb şi o mulţime de echipamente strălucitoare 
care îl înspăimântară. 

Probabil că Jamie se speriase şi el, pentru că, 
dintr-odată, începu să tipe. Femeia închise uşile 
maşinii. Înainte ca maşina să înceapă să se mişte, 
Dave urlă şi sări în spatele ei, prinzându-se de 
mânerele uşii. Maşina albă acceleră, prinzând 
viteză. Dave nu-şi dădu drumul, chinuindu-se să-şi 
menţină echilibrul. Când reuşi să se prindă mai bine, 
se trase în sus, aşa încât să poată vedea prin 
geamul din spate. Îi văzu pe bărbatul în halat alb şi 
pe femeie împingându-l pe Jamie pe un pat şi 
încercând să-l lege. Jamie ţipa. 

Dave simţi cum sângele începe să-i clocotească. 
Mărâi şi lovi în uşi. Femeia ridică privirea, alarmată. 
Păru şocată când îl văzu pe Dave. Îi strigă ceva 
şoferului. 

Şoferul începu să conducă în zigzag. Dave era 
aruncat în lateral, abia reuşind să se ţină de 
mânere. Când maşina îl aruncă încă o dată înapoi, 
întinse mâna mai sus şi se prinse de becurile de 
deasupra uşilor. Se trase pe acoperişul ambulanţei. 
Vântul bătea tare. Suprafaţa era netedă. Se întinse, 
înaintând puţin câte puţin. Maşina începu să meargă 
drept şi mai încet. Auzi ţipete înăuntru. 

Se târi înainte. 


— Am scăpat de el! strigă Dolly uitându-se afară 
pe geamul din spate. 

— Ce era? 

— Semăna cu o maimuţă! 

— Nu e maimuţă, e prietenul meu! ţipă Jamie 
zbătându-se. Merge la şcoală cu mine. 

Copilului îi căzu şapca de baseball de pe cap şi 
Dolly văzu că puştiul avea părul castaniu închis. 

— Cum te cheamă? întrebă ea. 

— Jamie. Jamie Kendall. 

— Oh, nu, zise ea. 

— Doamne, spuse Vasco, de la volan. Ai luat alt 
copil? 

— A spus că-l cheamă Jamie! 

— Nu e copilul care trebuie. Isuse Hristoase, Dolly, 
eşti o idioată. Asta e răpire. 

— Dar nu e greşeala mea... 

— Atunci a cui e? 

— Şi tu l-ai văzut pe puşti. 

— N-am văzut... 

— Te uitai şi tu la el. 

— Dumnezeule, taci din gură. Nu mai comenta. 
Trebuie să-l ducem înapoi. 

— Ce vrei să spui? 

— Trebuie să-l ducem înapoi unde l-am găsit. Asta 
e răpire, la naiba. 

În clipa următoare, Vasco înjură şi urlă. 


Dave era pe acoperişul ambulanţei, între bara 
luminoasă şi porţiunea înclinată a maşinii. Se aplecă 
pe partea şoferului. Acolo era o oglindă retrovizoare 
mare. Văzu în ea un bărbat urât, cu barbă neagră, 
care conducea şi ţipa. Ştia că bărbatul acela avea 
să-i facă rău lui Jamie. Îl văzu dezgolindu-şi dinţii, 
într-un semn de furie. 

Dave se aplecă, sprijinindu-se pe oglinda 
retrovizoare şi îşi introduse braţul pe geamul 
deschis. Degetele lui puternice îl prinseră pe bărbos 
de nas, iar bărbatul urlă şi îşi smuci capul. Degetele 
lui Dave alunecară, dar el se întinse mai mult şi îl 

muşcă tare pe bărbat de ureche, fără să-i mai dea 
drumul. Bărbatul urla la el, plin de furie. Dave 
simţea acea furie, dar şi el era la fel. Trase mai tare 
şi simţi cum urechea se desprinse, în urma ei 
ţâşnind un şuvoi de sânge fierbinte. 

Bărbatul urlă şi învârti de volan. 


Ambulanţa se înclină, roţile din stânga se ridicară 
de la sol, iar vehiculul se înclină încet şi se prăbuşi 
pe partea dreaptă. Scrâşnetul metalic era incredibil 
de puternic. Dave era pe ambulanţă când aceasta 
se prăbuşi, însă îşi pierdu priza, în momentul 
impactului. Picioarele lui îl izbiră în faţă pe bărbos şi 
unul dintre pantofii lui intră direct în gura acestuia. 
Vehiculul alunecă pe lateral până se opri. Dave îşi 
scoase piciorul din pantof, lăsându-l în gura 
bărbosului. Din urechea acestuia ţâşnea sânge în 
toate direcţiile. 

Dave îşi smulse şi celălalt pantof, ocoli până în 
spatele ambulanţei şi reuşi, cu ceva efort, să 
deschidă uşile. Bărbatul în halat alb era întins pe o 
parte, sângele curgându-i din gură. Jamie era sub el, 
ţipând. Dave îl trase pe bărbatul în halat din maşină 
şi îl lăsă pe jos, pe stradă. Apoi se întoarse şi îl 
scoase pe Jamie, îl puse în spate şi începu să alerge, 
ducându-l înapoi spre casa lor. 

— Eşti rănit? întrebă Jamie. 

Urechea era încă în gura lui Dave. O scuipă în 
mână. 

— Nu. 

— Ce ai în mână? Dave deschise pumnul. 

— E o ureche. 

— Ih, ce scârbos! 

— L-am muşcat de ureche. Era rău. Îţi făcea rău. 

— Puah! 

În faţă, văzură toată lumea ieşită pe peluza casei 
lor. Henry şi Lynn, şi oamenii cei noi. Dave îl puse pe 
Jamie la pământ şi acesta alergă spre părinţii lui. 
Dave aşteptă ca mama lui, Lynn, să îl mângâie, dar 
ea se concentrase numai asupra lui Jamie. Asta îl 
făcu să se simtă rău. Lăsă urechea să cadă pe 
pământ. Toată lumea se învârtea în jurul lui, dar 
nimeni nu-l atingea, nimeni nu-şi trecea degetele 
prin blana lui. 

Se simţea din ce în ce mai trist. 

Apoi văzu maşina neagră masivă venind în viteză 
pe stradă spre ei. Era uriaşă, se înălța mult 
deasupra solului, şi se îndrepta direct spre peluză. 

Capitolul 086 


Curtea de judecată din Oxnard era mică şi atât de 
friguroasă, încât Bob Koch îşi spuse că va face 
pneumonie. Oricum nu se simţea prea bine. 
Mahmureala îi lăsase o senzaţie foarte neplăcută în 
stomac. Judecătorul era un tip tânăr, cam de 
patruzeci de ani, şi părea şi el mahmur. Dar poate 
că nu era. Koch îşi drese glasul. 

— Onorată Instanță, mă aflu aici ca să o reprezint 
pe Alexandra Burnet, care nu a putut veni personal. 

— Acest tribunal a ordonat ca ea să se afle aici, 
spuse judecătorul. Personal. 

— Ştiu asta, Onorată Instanță, dar ea şi copilul ei 
sunt urmăriţi, în prezent, de un vânător de 
recompense care are intenţia să extragă ţesuturi din 
corpurile lor. În consecinţă, ea a fugit, ca să evite 
asta. 

— Ce vânător de recompense? întrebă 
judecătorul. De ce este implicat un vânător de 
recompense în asta? 

— Exact asta am vrea să aflăm şi noi, Onorată 
Instanță, spuse Bob Koch. 

Judecătorul se răsuci şi întrebă: 

— Domnule Rodriguez? 

— Onorată Instanță, spuse Rodriguez, 
ridicându-se în picioare. Nu este vorba de un 
vânător de recompense. 

— Atunci, cine este? 

— Un agent profesionist de prindere a fugarilor, 
aflat acum în misiune. 

— Cu a cui autorizaţie? 

— Nu este autorizat per se. În acest caz, el face o 
arestare civilă, Onorată Instanță. 

— Arestarea cui? 

— A doamnei Burnet şi a fiului ei. 

— Pe ce bază? 

—  Posesiune de proprietate furată, Onorată 
Instanță. 

— Pentru efectuarea unei arestări civile, 
posesiunea proprietății furate trebuie să fie 
constatată de persoana care face arestarea. 

— Da, Onorată Instanță. 

— Şi ce s-a constatat? 

— Posesiunea proprietății în chestiune, Onorată 
Instanță. 

— Discutăm despre linia celulară Burnet, spuse 
judecătorul. 

— Da, Onorată Instanță. Aşa cum am mai 
prezentat cu probe în acest tribunal, această linie 
celulară este proprietatea UCLA şi a fost vândută 
către firma BioGen, din Westview. Proprietatea este 
atestată de mai multe decizii judecătoreşti 
anterioare. 

— Şi atunci, cum a fost furată? 

— Onorată Instanță, avem dovezi că domnul 
Burnet a conspirat pentru eliminarea liniilor celulare 
aflate în posesiunea BioGen. Dar, indiferent dacă 
asta este adevărat sau nu, BioGen are dreptul să 
refacă liniile celulare a căror proprietară este. 

— Le poate reface de la domnul Burnet. 

— Da, Onorată Instanță. Aşa ar trebui, deoarece 
tribunalul a decis că celulele domnului Burnet 
aparţin lui BioGen, care poate oricând să mai 
recolteze. Dacă proprietatea se află sau nu efectiv 

în corpul domnului Burnet este irelevant. BioGen 
este proprietara celulelor. 

— Negaţi dreptul domnului Burnet la integritatea 
sa corporală? zise judecătorul ridicând o 
sprânceană. 

— Cu tot respectul, Onorată Instanță, nu există un 
astfel de drept. Să presupunem că cineva ia inelul 
cu diamant al soţiei dumneavoastră şi îl înghite. 
Inelul rămâne totuşi proprietatea dumneavoastră. 

— Da, spuse judecătorul, dar mi s-ar putea cere 
să aştept cu răbdare ca el să reapară. 

— Da, Onorată Instanță. Insă să presupunem că, 
din diverse motive, inelul se blochează în intestin. 
Nu aţi avea dreptul să îl recuperati? Bineînţeles că 
da. Nu poate să vi se refuze acest drept. Este 
proprietatea dumneavoastră, oriunde s-ar afla. Cel 
care îl înghite îşi asumă riscul recuperării lui. 

Koch îşi spuse că era momentul să intervină. 

— Onorată Instanță, zise el. Dacă îmi amintesc 
corect biologia din liceu, orice este înghiţit nu se află 
efectiv în interiorul corpului, mai mult decât o gaură 
de covrig se află în interiorul covrigului. Inelul este 
în exteriorul corpului. 

Rodriguez începu să se agite. 

— Onorată Instanță... 

— Onorată Instanță, spuse Koch, ridicând vocea. 
Sunt sigur că putem fi de acord cu toţii că nu vorbim 
aici despre inele cu diamant care au fost furate. 
Vorbim despre celule care se află în interiorul 
corpului uman. Gândul că aceste celule pot fi 
proprietatea altcuiva - chiar dacă tribunalul apelat a 
susţinut o decizie a juriului - conduce la concluzii 
absurde, precum cele formulate aici. Dacă BioGen 
nu se mai află în posesia celulelor domnului Burnet, 

asta înseamnă că le-a pierdut, din cauza propriilor 
sale acţiuni greşite. Nu are dreptul să se ducă să 
mai ia altele. Dacă vă pierdeţi un inel cu diamant, 
nu puteţi să vă întoarceţi la mina de diamante, ca să 
luaţi un înlocuitor. 

— Analogia este inexactă, zise Rodriguez. 

—  Onorată Instanță, toate  analogiile sunt 
inexacte. 

— In acest caz, voi cere Curţii să se limiteze strict 
la problema de faţă, spuse Rodriguez, şi să ia în 
considerare deciziile judecătoreşti precedente, 
relevante pentru această problemă. Tribunalul a 
stabilit că BioGen este proprietara acestor celule. 
Ele provin din corpul domnului Burnet, dar sunt 
proprietatea lui BioGen. Noi susţinem că avem 
dreptul să recuperăm aceste celule, în orice 
moment. 

— Onorată Instanță, această pledoarie intră în 
conflict direct cu Amendamentul al treisprezecelea, 
cel împotriva sclaviei. BioGen poate fi proprietara 
celulelor domnului Burnet. Dar nu poate fi 
proprietara domnului Burnet. Asta nu se poate. 

— Nu am pretins niciodată o proprietate asupra 
domnului Burnet, ci doar asupra celulelor lui. Şi asta 
este tot ce cerem în momentul de faţă, spuse 
Rodriguez. 

— Insă consecinţa practică a cererii 
dumneavoastră este să fiți, efectiv, proprietarii 
domnului Burnet, din moment ce pretindeţi un 
control asupra corpului său, în orice moment... 

Judecătorul părea plictisit. 

— Domnilor, înţeleg care este problema, spuse el. 
Dar ce legătură au toate acestea cu doamna Burnet 
Şi cu fiul ei? 


493 


Bob Koch se retrase. Era mai bine ca Rodriguez 
să-şi sape singur groapa, îşi spuse el. Concluzia la 
care voia acesta să ajungă tribunalul era de 
neconceput. 

—  Onorată Instanță, zise Rodriguez, dacă 
tribunalul acceptă că celulele domnului Burnet sunt 
proprietatea clientului meu, aşa cum cred că ar 
trebui, atunci respectivele celule sunt proprietatea 
clientului meu oriunde s-ar afla. De exemplu, dacă 
domnul Burnet donează sânge la o bancă de sânge, 
sângele donat ar conţine celulele care se află în 
proprietatea noastră. Am putea emite pretenţii 
asupra acelor celule şi solicita extragerea lor din 
sângele donat, din moment ce domnul Burnet nu 
mai are dreptul, în mod legal, să dea aceste celule 
nimănui. Ele sunt proprietatea noastră. În mod 
similar, aceleaşi celule care sunt proprietatea 
noastră, celule identice, se găsesc şi la copiii şi 
urmaşii domnului Burnet. Prin urmare, avem drept 
de proprietate şi asupra acelor celule. Şi avem 
dreptul să luăm celulele. 

— Şi vânătorul de recompense? 

— Specialistul în recuperarea fugarilor execută o 
arestare civilă pe următoarea bază, spuse 
Rodriguez. Dacă îi vede pe descendenţii domnului 
Burnet, cum aceştia, prin definiţie, au la ei o 
proprietate a noastră, atunci este clar că se află în 
posesia unei proprietăţi furate şi pot fi arestaţi. 

Judecătorul oftă. 

— Onorată Instanță, zise Rodriguez. Este posibil 
ca această concluzie să pară total lipsită de logică, 
dar adevărul este că trăim într-o eră nouă, iar ceea 
ce ni se pare ciudat acum, peste câţiva ani nu va 

mai părea atât de ciudat. Deja un mare procent din 
genomul uman este proprietatea cuiva. Informaţiile 
genetice pentru diverse organisme sunt 
proprietatea cuiva. Ideea că astfel de elemente 
biologice se află în proprietate privată este ciudată 
doar pentru că este nouă pentru noi. Dar tribunalul 
trebuie să ia o decizie în concordanţă cu deciziile 
anterioare. Celulele Burnet sunt ale noastre. 

— Dar în cazul descendenților, celulele sunt nişte 
copii, spuse judecătorul. 

— Da, Onorată Instanță, dar nu aceasta este 
problema. Dacă eu sunt proprietarul unei formule cu 
care pot face ceva, şi cineva copiază această 
formulă pe o foaie de hârtie şi o dă altcuiva, formula 
rămâne totuşi proprietatea mea. Eu sunt 
proprietarul formulei, indiferent cum a fost copiată, 
sau de către cine. lar eu am dreptul să recuperez 
copia. 

Judecătorul se întoarse spre Bob Koch. 

— Domnule Koch? 


— Onorată Instanță, domnul Rodriguez vă cere să 
faceţi o interpretare strictă. La fel şi eu. Tribunalele 
precedente au decis că celulele domnului Burnet, 
odată ce se află în afara corpului său, nu îi mai 
aparţin. Nu au spus că domnul Burnet este o mină 
de aur umblătoare, din care BioGen poate extrage 
oricând, iar şi iar. Şi în mod sigur nu au spus nimic 
care să implice faptul că BioGen are dreptul să ia 
fizic aceste celule, indiferent cine le-ar purta. 
Această cerere depăşeşte cu mult orice implicaţie a 
deciziilor judecătoreşti anterioare. De fapt, este o 
cerere nouă, provenită din nimic altceva decât pura 
dorinţă. lar noi solicităm Curţii să ceară firmei 

BioGen să-l cheme înapoi pe acel vânător de 
recompense. 

— Nu înţeleg pe ce bază a acţionat BioGen de 
capul ei, domnule Rodriguez, spuse judecătorul. 
Această acţiune pare pripită şi neautorizată. Aţi fi 
putut foarte bine să aşteptaţi ca doamna Burnet să 
se prezinte în faţa acestei Curți. 

— Din nefericire, Onorată Instanță, acest lucru nu 
este posibil. Situaţia afacerii clientului meu este 
critică. Aşa cum v-am spus, credem că suntem 
victimele unei conspirații prin care să fim privaţi de 
propriile bunuri. Fără să intru în alte detalii, este 
imperios necesar ca aceste celule să fie recuperate 
imediat. Dacă tribunalul decide o amânare, putem 
pierde o afacere enormă în acest timp, aşa încât 
compania noastră ar putea da faliment. Nu încercăm 
decât să obţinem un răspuns rapid la o problemă 
urgentă. 

Bob îşi dădu seama că judecătorul începuse să 
încline spre partea adversă. Toată prostia aceea cu 
timpul care presa avea efect asupra lui. Judecătorul 
nu voia să fie responsabil de falimentul unei 
companii de biotehnică din California. Judecătorul se 
roti pe scaunul lui, se uită la ceasul de pe perete şi 
se roti înapoi. 

Bob trebuia să intervină. Chiar în clipa aceea. 

— Onorată Instanță, spuse el. Mai există un 
aspect care v-ar putea influenţa decizia. Aş vrea să 
vă prezint următoarea depoziţie de la Centrul 
Medical al Universităţii Duke, datată azi. 

Îi întinse o copie lui Rodriguez şi continuă: 

— Voi rezuma conţinutul şi modul în care 
afectează problema care v-a fost prezentată. Linia 
de celule Burnet, explică el, era capabilă să producă 

nişte cantităţi mari dintr-o substanţă chimică numită 
citotoxică TLA7D, un puternic anticarcinogen. 
Această substanţă chimică este cea care a făcut ca 
linia de celule Burnet să fie atât de valoroasă. 

— Cu toate acestea, spuse Koch, săptămâna 
trecută, Oficiul pentru Brevete al SUA a emis un 
brevet pentru gena TLA4A. Aceasta este o genă 
promotoare, care codifică o enzimă ce extrage un 
grup de hidroxizi din centrul unei proteine numite 
proteina 4B asociată limfocitei T citotoxică. 

Această proteină este precursorul citotoxicei 
TLA7D, care se formează când este îndepărtat 
grupul hidroxid. Dacă acest grup hidroxid nu este 
extras, atunci proteina nu are o activitate biologică. 
Aşa încât gena care controlează crearea produsului 
lui BioGen este proprietatea Universităţii Duke, iar 
aceştia îşi afirmă proprietatea prin documentul care 
se află acum în mâna dumneavoastră. 

Rodriguez începuse să se înroşească. 

— Onorată Instanță, spuse el, aceasta este o 
încercare de a stârni confuzie într-un caz foarte 
simplu. Aş vrea să vă rog... 

— Este simplu, aprobă Bob. Cu excepţia cazului în 
care BioGen încheie o înţelegere de vânzare cu 
Duke, nu are dreptul să folosească enzima produsă 
de gena Duke. Enzima şi produsele ei sunt 
proprietatea altcuiva. 

— Dar aceasta este... 

— BioGen este proprietara unei celule, Onorată 
Instanță, zise Bob. Dar nu şi a tuturor genelor din 
interiorul acelei celule. 

Judecătorul se uită din nou la ceas. 

— Voi lua toate acestea în considerare şi voi 
decide mâine, zise el. 

— Dar, Onorată Instanță... 

— Mulţumesc, domnilor. Pledoariile s-au încheiat. 

— Dar, Onorată Instanță, o femeie şi fiul ei sunt 
vânaţi... 

— Cred că am înţeles această problemă. Trebuie 
să înţeleg legea. Ne vedem mâine, domnilor avocaţi. 

Capitolul 087 


Familia Kendall începu să tipe, când Hummerul 
ţâşni în faţă, dar Vasco Borden, mârâind printre 
dinţii strânşi şi ţinând cu o mână bandajul peste 
urechea sângerândă, ştia ce făcea. Urcă cu maşina 
pe peluză şi frână brusc, blocând uşa din faţă a 
casei. Apoi sări împreună cu Dolly din maşină, îl 
înhăţară pe Jamie al lui Alex, o împinseră pe mama 
şocată a băiatului la pământ, săriră înapoi în 
Hummer şi demarară în viteză. În timp ce toţi ceilalţi 
rămăseseră pe loc, holbându-se la ei. 

— Uite-aşa, scumpule, strigă Vasco. Dacă nu eşti 
în casă, eşti al meu. 

Maşina ieşi în viteză pe stradă. 

— Am pierdut ambulanţa, aşa că trecem la planul 
B, spuse el şi se uită în spate, peste umăr. Dolly, 
scumpo, pune în mişcare următoarea cameră de 
operaţii. Spune-le că ajungem acolo în douăzeci de 
minute. Peste o oră, afacerea e încheiată. 


Henry Kendall era şocat. O răpire avusese loc 
chiar pe peluza lui. El nu făcuse nimic să împiedice 
asta, fiul lui plângea şi se agăța de mama lui, iar 
Dave dăduse drumul urechii cuiva pe peluză. Mama 
celuilalt copil se ridica în picioare, strigând după 
poliţie, dar Hummer-ul plecase, coborâse pe stradă, 
cotise după colţ şi dispăruse. 

Se simţea slab şi vlăguit, ca şi cum el ar fi făcut 
ceva rău, şi se simţea stânjenit să se afle lângă 
prietena lui Lynn, aşa că intră în casă şi se aşeză la 
computer. Chiar acolo se aflase cu cinci minute 

înainte, când Dave ţipase şi începuseră toate 
acestea. 

Avea încă site-ul TrackTech pe ecran, unde 
introdusese numele şi codurile. O făcuse pentru 
Dave şi pentru Jamie, dar nu şi pentru celălalt Jamie. 
Făcu asta acum, simțindu-se vinovat. 

Site-ul web comută pe o hartă albă, fără dungi, cu 
un câmp în care tastai unitatea pe care o căutai. 
Prima unitate pe care o introduse fu cea a lui Jamie 
Burnet. Dacă senzorul funcţiona, avea să îl vadă 
deplasându-se pe stradă. Dar punctul albastru nu se 
deplasa, era static. Adresa arăta Marbury Madison 
Drive nr. 348, adresa casei lui. 

Se uită în camera de zi şi văzu adidaşii albi ai lui 
Jamie în colţ, cu săculeţul lui de călătorie. Nu 
apucase să şi-i pună. 

Apoi introduse senzorul pentru fiul lui. Acelaşi 
rezultat. Punctul albastru era fixat la adresa casei 
lui. Apoi, se mişcă puţin. ŞI fiul său Jamie intră pe 
uşă. 

— Ce faci, tată? Poliţiştii sunt afară. Vor să 
vorbească cu toată lumea. 

— Ok, imediat. 

— Mama lui e foarte supărată, tată. 

— Într-o clipă. 

— Plânge. Mami a spus să iau un şerveţel. 

— Vin imediat la voi. 

Henry introduse rapid al treilea număr de serie, 
cel al lui Dave. Ecranul se goli. Aşteptă o clipă. Privi 
harta în timp ce era trasată. Acum apăreau nişte 
drumuri care duceau spre nordul oraşului, în zona 
Torrey Pines. 

Punctul albastru se mişca. 

Nord, Torrey Pines Road, ENE, 91km/oră. 

În timp ce privea ecranul, punctul coti pe Gaylord 
Road, îndreptându-se spre interiorul continentului. 

Senzorul lui Dave era în Hummer. Fie îi ieşise din 
pantof, fie oamenii aceia îi luaseră pantoful. Dar 
senzorul era acolo şi funcţiona. 

— Jamie, du-te şi adu-o pe Alex, zise el. Spune-i 
că trebuie să vorbesc cu ea o clipă. 

— Dar, tată... 

— Du-te acum. Şi nu spune nimic Poliţiei. 


Alex se holba la ecran. 

— O să-l prind pe ticălosul ăla şi o să-i spulber 
creierii. 

Cine-mi atinge copilul, e mort. 

Avea o voce calmă, rece. Henry se înfiora. Alex 
vorbea serios. 

— Unde se duce? întrebă ea. 

— A plecat de pe coastă şi merge spre interiorul 
continentului, dar este posibil să încerce doar să 
evite traficul de pe Del Mar. S-ar putea să revină pe 
coastă. Vom şti în câteva minute. 

— Cât de departe este? 

— La zece minute. 

— Să mergem. la ăla cu tine, zise ea, făcând 
semn cu capul spre laptop. Eu îmi iau arma. 

Henry se uită pe fereastră. Trei maşini de poliţie 
parcaseră lângă bordură şi şase poliţişti erau pe 
peluza din faţă. 

— Nu e chiar aşa de uşor. 

— Ba da. Eu am parcat după colţ. 

— Au spus că vor să discute cu mine. 

— Găseşte o scuză. Te aştept în maşină. 


501 


Le spuse că Dave avea nevoie de îngrijiri 
medicale şi că trebuia să-l ducă la spital. Le spuse 
că soţia lui, Lynn, văzuse totul şi le putea explica ea 
ce se întâmplase. lar el va da o declaraţie completă 
când se va întoarce, însă în clipa aceea trebuia să-l 
ducă pe Dave la spital. 

Cum mâinile lui Dave erau pline de sânge, 
poliţiştii acceptară. Lynn îi aruncă o privire ciudată 
lui Henry. 

— Mă întorc cât pot de repede, spuse el. 

Ocoli în spatele casei şi traversă proprietatea de 
acolo. Dave îl urmă. 

— Unde mergem? întrebă el. 

— Să-l prindem pe tipul acela. Pe cel cu barbă 
neagră. 

— L-a rănit pe Jamie. 

— Da, ştiu. 

— Şi eu l-am rănit pe el. 

— Da, ştiu. 

— Urechea lui s-a desprins. 

— Aha. 

— Data viitoare, nasul. 

— Dave, spuse Henry. Trebuie să ne înfrânăm 
pornirile. 

— Ce înseamnă înfrânare? întrebă Dave. 

Era prea complicat ca să-i explice. Toyota albă a 
lui Alex era chiar în faţă. 

Se urcară în maşină. El în faţă, Dave în spate. 

— Ce e asta? întrebă Dave, arătând spre scaunul 
de lângă el. 

— Nu o atinge, Dave, zise Alex. Este o armă. 

Băgă în viteză şi porni. 

Îl sună pe Bob Koch, pentru eventualitatea puţin 
probabilă că avea veşti. 

— Am, spuse el. Dar aş fi vrut să fie mai bune. 

— A decis împotriva noastră? 

— A amânat până mâine. 

— Ai încercat să... 

— Da, am încercat. E confuz. Nu este un domeniu 
juridic obişnuit pentru judecătorii din Oxnard. 
Probabil că de aceea au şi depus cererea aici. 

— Deci, mâine? 

— Da. 

— Mulţumesc, spuse ea şi închise. 

Nu avea nici un rost să-i spună ce avea de gând 
să facă. Nici măcar ea nu era sigură că avea să o 
facă. Dar aşa credea. 


Henry se agita, uitându-se la computer. Acum, 
când era în maşină, conexiunea căzuse timp de un 
minut sau două. Începuse să se îngrijoreze că o 
pierduse de tot. Se uită din nou la Dave, care era 
desculţ. 

— Unde sunt pantofii tăi? 

— Mi-au ieşit. 

— Unde? 

— În maşina albă. 

Se referea la ambulanţă. 

— Cum? 

— Unul era în gura lui. A bărbatului. Apoi, maşina 
a căzut. 

— Şi ţi-au ieşit pantofii din picioare? 

— Da, au ieşit. 

Se părea că Alex se gândea la acelaşi lucru, 
pentru că spuse: 

— Atunci, pantofii lui sunt încă în ambulanţă. Nu 
în Hummer. Urmărim altă maşină. 

— Nu, ambulanţa s-a răsturnat. Nu poate fi 
ambulanţa. 

— Atunci, semnalul... 

— Probabil că i-a căzut din pantof şi a alunecat 
cumva în hainele tipului. 

— Atunci poate să cadă din nou. 

— Mda, s-ar putea. 

— Sau ei l-ar putea găsi. 

— Da. 

Alex nu mai spuse nimic. 

Henry continuă să se uite la ecran. Punctul 
albastru se deplasă spre nord, apoi spre est. Apoi, 
iar spre nord. Şi, în cele din urmă, din nou spre est, 
trecând prin Rancho Santa Fe şi întorcându-se în 
deşert. După care coti pe Highland Drive. 

— Ok, zise el. Ştiu unde se duc. Solana Canyon. 

— Ce e acolo? 

— O staţiune climaterică. Foarte mare. Foarte 
scumpă. 

— Cu doctori? 

— Sunt sigur. Fac chiar şi operaţii chirurgicale. 
Cred că liftinguri faciale, liposucţii, chestii de genul 
asta. 

— Înseamnă că au săli de operaţii, zise ea 
morocănoasă. 

Şi apăsă pe acceleraţie. 


Cei o sută de acri cunoscuţi sub numele de 
“Solana Canyon” reprezentau un triumf al 
marketingului. Cu numai câteva decenii înainte, 
regiunea purta vechea ei denumire, Hellhole Palms. 
Era o regiune plană, plină de bolovani, fără nici un 

canion în preajmă. Astfel, Solana Canyon nu avea 
nici un canion şi avea extrem de puţin de-a face cu 
oraşul Solana Beach de pe litoral. Pur şi simplu 
numele acela avusese o rezonanţă mai bună decât 
alte opţiuni, printre care se număraseră: Angel 
Springs, Zen Mountain View, Cedar Springs şi Silver 
Hill Ashram. Prin comparaţie cu acestea, numele 
“Solana Canyon” sugera o calitate estompată şi 
implicită, unde se plăteau mii de dolari pe zi pentru 
întinerirea corpului, minţii şi spiritului clienţilor săi. 
Asta se realiza printr-o combinaţie de yoga, masaj, 
meditaţie, consiliere spirituală şi dietă, care erau 
asigurate de un personal ce îşi întâmpina clienţii cu 
mâinile împreunate pentru rugă şi cu un “Namaste” 
spus din suflet. 

Solana Canyon era şi locul preferat de celebrităţi 
pentru o cură de dezalcoolizare. 

Alex conduse pe lângă poarta principală clădită 
dintr-un material ce imita chirpiciul, ascunsă artistic 
în spatele palmierilor uriaşi. Urmăreau semnalul, 
care ocolea prin spatele staţiunii. 

— Merge pe intrarea de serviciu, spuse Henry. 

— Ai mai fost aici? 

— O dată. O prelegere despre genetică. 

— Şi? 

— Nu am mai fost invitat a doua oară. Nu le-a 
plăcut mesajul. Ştii cum se spune. Profesorii pun 
inteligenţa elevilor lor pe seama mediului şi 
inteligenţa copiilor lor pe seama genelor. La fel e şi 
cu cei bogaţi. Dacă eşti bogat şi frumos, vrei să auzi 
că genele tale te-au făcut aşa. Asta îţi permite să te 
simţi superior altora, să simţi că îţi meriţi succesul. 
lar apoi, poţi să le spui altora orice prostii vrei... 
Stai, s-au oprit. Încetineşte. 

— Ce facem acum? întrebă ea. 

Erau pe un drum lateral şi se vedea o intrare de 
serviciu drept în faţă. 

— Cred că sunt în parcare. 

— Şi? Să-i prindem chiar acolo. ` 

— Nu, spuse Henry, clătinând din cap. In parcare 
există întotdeauna câţiva paznici. Dacă scoţi arma, 
avem probleme. 

Se uită la ecran. 

— Stau pe loc... acum se mişcă iar. Acum stau. 

Se încruntă. 

— Dacă sunt paznici, îl vor vedea pe Jamie 
zbătându-se, când îl scot din maşină. 

— Poate că l-au drogat. Sau... nu ştiu, zise el 
repede, văzând durerea de pe faţa ei. Stai, se mişcă 
din nou. Ocolesc pe drumul din spate. 

Alex băgă maşina în viteză şi conduse spre poarta 
de serviciu. Poarta era deschisă. Nu o păzea nimeni. 
Intră pe poartă, în parcare. Drumul din spate era în 
capătul îndepărtat al parcării. 

— Ce facem? zise ea. Îi urmărim pe drum? 

— Nu cred. Dacă o facem, or să ne vadă. Mai bine 
parchează. 

Deschise portiera. 

— Vrei să laşi puşca aia aici? 

— Nu, zise ea. 

Deschise portbagajul, găsi un prosop, înfăşură 
arma în el şi spuse: 

— Sunt gata. 

— Ok, zise Henry. Să mergem. 


— La naiba, spuse Vasco, apăsând pe frână. 


O luase pe acest drum ca să parcheze în spatele 
centrului chirurgical. Planul era ca dr. Manuel Cajal 

să iasă din centru, să urce în Hummer, să facă 
biopsiile şi să plece. Nimeni nu vedea nimic, nimeni 
nu ştia nimic. 

Dar acum, drumul era blocat. De două 
excavatoare, care săpau un şanţ mare. Nu avea 
cum să treacă, nu exista alt drum. La o sută de 
metri depărtare de centrul chirurgical. 

— Fir-ar al dracului de ghinion, zise el cu năduf. 

— la-o încet, Vasco, spuse Dolly. Nu e mare lucru. 
Dacă drumul e blocat, mergem pe jos la centru, 
intrăm pe uşa din spate şi o facem acolo. 

— Ne va vedea toată lumea mergând prin 
staţiune. 

— Şi ce dacă? Suntem nişte vizitatori. În plus, toţi 
cei de aici nu sunt interesaţi decât de propria 
persoană. Nu au timp să se gândească la noi. lar 
dacă o fac, şi dacă decid să sune pe cineva, ceea ce 
nu vor face, procedura va fi terminată înainte să 
termine ei de vorbit. Manuel o poate face mai 
repede acolo decât aici. 

— Nu-mi place. 

Vasco se uită în jur, se uită la drum, apoi la 
terenul staţiunii. Dar Dolly avea dreptate. Trebuia 
doar să traverseze repede grădina. Se întoarse spre 
copil. 

— Ascultă, zise el. Uite cum e. treaba. O să facem 
o plimbare. lar tu o să stai cuminte. Şi atunci, totul o 
să fie bine. 

— Ce-aveţi de gând să-mi faceţi? întrebă Jamie. 

— Nimic. Doar o să-ţi luăm puţin sânge. 

— Sunt ace acolo? 

— Doar unul mic, ca al doctorului, spuse Vasco şi 
se întoarse spre Dolly. Sună-l pe Manuel. Spune-i că 
venim. Şi hai să mergem. 

Jamie fusese învăţat să ţipe, să urle şi să dea din 
picioare dacă încerca cineva să îl răpească, şi făcuse 
asta atunci când îl prinseseră, dar acum era foarte 
înspăimântat şi îi era teamă că îi vor face rău dacă 
le făcea probleme. Aşa că merse liniştit pe cărarea 
din grădină, în timp ce femeia îi ţinea o mână pe 
umăr, iar bărbatul rău şi solid mergea alături de ei, 
purtând o pălărie de cowboy, aşa încât să nu i se 
vadă urechea. 

Treceau pe lângă oameni în halate, în special 
femei, care discutau şi râdeau, fără să atragă 
atenţia nimănui. Trecură printr-o altă grădină şi auzi 
o voce spunând. 

— Hei, n-ai nevoie de ajutor la teme? 

Era atât de surprins, încât se opri. Ridică privirea. 
Era o pasăre. O pasăre cenuşie. 

— Eşti prieten cu Evan? întrebă pasărea. 

— Nu, zise Jamie. 

— Eşti de aceeaşi mărime cu el. Cât rămâne dacă 
din unsprezece scazi nouă? 

Jamie era atât de surprins, încât nu răspunse, 
privindu-l cu ochii mari. 

— Să mergem, scumpule, zise Dolly. E doar o 
pasăre. 

— Doar o pasăre! spuse pasărea. Cui îi spui tu 
pasăre? 

— Chiar că vorbeşti mult, zise Jamie. 

— lar tu, nu, răspunse papagalul. Cine sunt 
oamenii ăştia? De ce te ţin? 

— Nu îl ţinem, zise Dolly. 

— Hei, domnilor, doar nu încercaţi să-mi ucideţi 
fiul, nu??? spuse pasărea. 

— Oh, Isuse, zise Vasco. 

— Oh, Isuse, spuse pasărea, imitându-i perfect 
vocea. Cum te cheamă? 

— Hai să mergem, zise Vasco. 

— Jamie, spuse Jamie. 

— Bună, Jamie. Eu sunt Gerard, zise pasărea. 

— Bună, Gerard. 

— În regulă, spuse Vasco. Acum, să mergem. 

— Asta depinde de cine ţine frâiele”, zise Gerard. 

— Trebuie să ne ţinem de program, Dolly, spuse 
Vasco. 

— Ei bine, cel mai bun prieten al unui băiat e 
mama lui?!, zise pasărea, cu o voce ciudată. 

— O cunoşti pe mama? întrebă Jamie. 

— Nu, băiete, spuse Dolly. Nu o cunoaşte. Doar 
repetă lucruri pe care le-a auzit înainte. 

— Povestea ta nu mi se pare în regulă, zise 
Gerard. Şi apoi continuă, cu o voce diferită: 

— Oh, asta e, ştii alta mai bună??? 

Dar acum adulţii îl împingeau pe Jamie în faţă. 
Băiatul înţelese că nu mai putea rămâne şi nu voia 
să facă o scenă. 

— La revedere, Gerard, spuse el. 

— La revedere, Jamie. Continuară să meargă. 

— Era amuzant, spuse Jamie. 


29 Replică din filmul lui Alfred Hitchcock, La nord, prin 
nord-vest 

30 Replică din filmul din 1946 The Big Sleep (Somnul de 
veci), ecranizare a romanului omonim al lui Raymond Chandler 

31 Replică din filmul Psycho (1960) a lui Alfred Hitchcock 

32 Replici din filmul The Big Sleep 

— Da, dragul meu, era, zise Dolly, ţinându-şi cu 
fermitate mâna pe umărul lui. 


Intrând în grădină, Alex trecu mai întâi pe lângă 
zona piscinei. Era cea mai liniştită piscină pe care o 
văzuse vreodată. Nimeni nu stropea, nimeni nu 
făcea zgomot. Oamenii stăteau întinşi la soare, ca 
nişte cadavre. Exista un dulap plin cu prosoape şi 
halate. Alex luă un halat şi şi-l puse pe umeri, 
acoperind arma înfăşurată în prosop. 

— De unde ştii chestiile astea? întrebă Henry, 
privind-o. 

Era nervos. Pentru că mergea cu Alex, care avea 
o armă, şi el ştia că avea intenţia să o folosească. 
Nu ştia dacă bărbosul era înarmat, dar era foarte 
probabil. 

— De la Facultatea de Drept, spuse ea, râzând. 

Dave mergea la câţiva paşi în spatele lor. Henry 
se întoarse spre el şi zise: 

— Ţine pasul, Dave. 

— Ok... 

Cotiră după un colţ, trecând pe sub o arcadă şi 
intrară într-o altă grădină închisă. Aerul era rece 
aici, iar cărarea era umbrită. Alături de cărare 
curgea un pârâiaș. 

Auziră o voce spunând: 

— Sal'tare din parcare, gaşcă. 

Henry ridică privirea. 

— Ce a fost asta? 

— Eu. 

— E o pasăre, zise Henry. 

— Scuzaţi, numele meu e Gerard, spuse pasărea. 

— Oh, un papagal vorbitor, zise Alex. 

— Numele meu e Jamie. Bună, Jamie. Eu sunt 
Gerard. 

Bună, Gerard, zise papagalul. 

Alex înţepeni uluită. 

— E vocea lui Jamie! 

— O cunoşti pe mama mea? spuse pasărea, cu o 
voce identică cu a lui Jamie. 

— Jamie! 

Alex începu să strige în grădină. 

— Jamie! Jamie! 

Şi auzi, din depărtare: 

— Mamă? 


Dave o luă la fugă, înainte. Henry se uită la Alex, 
care îngheţase. Lăsă prosopul şi halatul să cadă la 
pământ şi îşi încarcă liniştită arma. Trase în spate şi 
în faţă bara de armare, scoțând un clic-clac metalic. 
Apoi se întoarse spre Henry. 

— Să mergem. 

Era foarte calmă. Îşi ţinea arma sprijinită pe braţ. 

— Poate că ar fi bine să mergi în spatele meu. 

— Ok. Alex porni. 

— Jamie! 

— Mamă! 

Alex începu să meargă mai repede. 


Nu erau la mai mult de şase metri de uşa din 
spate a centrului chirurgical, poate trei sau patru 
paşi, când începu totul. 

lar Vasco Borden era iritat. Asistenta lui 
credincioasă se înmuia chiar sub ochii lui. Puştiul 
strigase “Mamă!” şi ea îi dăduse drumul. Stătea pur 
şi simplu pe loc. Ca şi cum ar fi înlemnit. 

— Ţine-l, fir-ar să fie, zise Vasco. Ce naiba faci? Ea 
nu răspunse. 

— Mamă! Mamă! 

“Exact de ceea ce mă temeam”, îşi spuse Vasco. 
Avea un puşti de opt ani care striga după maică-sa 
şi toate femeile acelea în halate mergând în jurul 
lor. Dacă înainte nu se uitaseră la el şi la copil, acum 
în mod sigur se uitau... li arătau cu degetul şi 
discutau. Vasco părea total neintegrat în peisaj, 
solid şi bărbos, îmbrăcat complet în negru, cu o 
pălărie neagră de cowboy pe care fusese nevoit să 
şi-o tragă pe ochi, din cauza urechii retezate. Ştia că 
arăta ca personajul negativ dintr-un film prost cu 
cowboy. Asistenta lui nu-l ajuta, nu-l potolea pe copil 
şi nici nu-l împingea înainte, şi ştia că puştiul avea 
să o ia la fugă, dintr-o clipă-n alta. i 

Vasco trebuia să preia controlul. Intinse mâna 
după armă, dar acum şi mai multe femei ieşeau din 
toate camerele. La naiba, o clasă întreagă de yoga 
ieşise în grădină ca să se uite, să vadă de ce un 
copil striga după mama lui. 

Şi îl vedeau pe el, omul în negru. 

Era terminat. 

— Dolly, zise el tăios. Vino-ţi în fire, ce naiba. 
Trebuie să-l ducem pe acest băiat în centrul 
chirurgical... 

Vasco nu îşi termină propoziţia, pentru că o 
umbră neagră se repezi spre el, sări în aer, se 
legănă pe o creangă de copac, la doi metri înălţime 
şi - exact în clipa în care realiză că era iar copilul 
acela negru, puştiul ăla păros, cel care-l muşcase de 
ureche - copilul negru se izbi în el, dur ca o piatră 
mare care-l lovea drept în piept. Vasco se dădu în 

spate, se împiedică de nişte tufe de trandafir şi se 
prăbuşi cu picioarele în sus. 

Şi asta a fost. 

Copilul o luă la fugă, strigând după mama lui. lar 
Dolly începu brusc să se comporte ca şi cum nu-l 
cunoştea. 

El se tăiase şi se zgâriase, încercând să se tragă 
din tufele de trandafiri, fără nici un ajutor din partea 
ei. Nu poţi să fii demn când te ridici în picioare cu 
dosul plin de ţepi. Şi când te privesc cel puţin o sută 
de oameni. În plus, trebuia să apară şi paznicii. 

lar puştiul negru care semăna cu o maimuţă 
dispăruse. Nu-l vedea nicăieri. 

Vasco realiză că trebuia să-şi ia tălpăşiţa de acolo. 
Se terminase. Era un dezastru. Dolly era în 
continuare înlemnită, ca Statuia Libertăţii, aşa că 
începu să o împingă, urlând la ea să se mişte, 
spunându-i că trebuia să plece. Toate celelalte 
femei din grădină începură să huiduie şi să şuiere. 

— Otrăvire cu testosteron! strigă o babă în 
pantaloni mulaţi. 

lar altele începură să ţipe: 

— Las-o în pace! 

— Ticălosule! 

— Violatorule! 

Ar fi vrut să poată striga şi el: “Lucrează pentru 
mine!”, dar, bineînţeles, asta nu mai era adevărat. 
Dolly era în stare de şoc. lar babele în colanţi 
începuseră să strige după poliţie. 

Aşa că lucrurile nu puteau să meargă decât şi mai 
rău. 


Dolly era atât de lentă, parcă era somnambulă. 
Vasco trebuia să dispară. Se strecură pe lângă ea şi 

traversă grădina pe jumătate alergând, dorindu-şi 
doar să plece de acolo. In grădina următoare îl văzu 
pe copil stând cu un bărbat, iar în faţa lor era tipa 
aia, Alex, care ţinea în mână o carabină retezată cu 
douăsprezece cartuşe, pe care lăsa impresia că ştie 
s-o folosească... O mână pe pat, cealaltă pe trăgaci. 

— Dacă îţi mai văd vreodată faţa, te spulber, 
nemernicule, zise ea. 

Vasco nu răspunse, încercând să treacă mai 
departe, iar în clipa următoare auzi o explozie şi 
tufele din faţa lui, de pe cărare, săriră în aer într-un 
nor verde de petale, frunze şi pământ. Aşa că se 
opri. Imediat. Şi se întoarse, încet, cu mâinile 
depărtate de corp. 

— Ai auzit ce am spus? zise ea. 

— Da, doamnă. 

Intotdeauna să fii politicos cu o doamnă care are 
o armă. Mai ales dacă e supărată. Acum, mulţimea 
era uriaşă. Erau pe trei sau patru rânduri, 
pălăvrăgind ca nişte păsări, ridicându-se pe vârfuri 
ca să vadă ce se întâmpla. Dar doamna nu voia să 
înceteze. 

— Ce ţi-am spus? strigă ea. 

— Aţi spus că, dacă mă mai vedeţi, mă ucideţi. 

— Exact, zise ea. Şi o voi face. Dacă îl mai atingi o 
dată pe băiatul meu, a dracului să fiu dacă nu te 
ucid! 

— Da, doamnă, spuse el. 

Simţea cum faţa i se înroşea. Mânie, umilinţă, 
furie. 

— Poţi pleca acum, zise ea, mişcând foarte puţin 
țeava. 

Ştia ce făcea. Un avocat care mergea la tir. Cel 
mai rău tip. 

Vasco înclină din cap şi plecă, atât cât de repede 
puteau. Voia să se depărteze de ea şi să nu mai fie 
în văzul acelor femei. Era ca un coşmar, toate acele 
femei în halat uitându-se la el cum înghiţea rahat. 
După o clipă, începu practic să fugă. Spre Hummer, 
departe de locul acela. 


Şi atunci îl văzu pe puştiul negru, pe cel care 
arăta ca o maimuţă. De fapt, era o maimuţă. Vasco 
fu sigur de asta când îl văzu cum se mişca. O 
maimuţă îmbrăcată în copil. Dar totuşi o maimuţă. 
Maimuţa se învârtea în jurul grădinii. Numai când se 
uita la acea maimuţă, pe Vasco începu să-l doară 
capul, în locul în care fusese urechea. Fără un gând 
precis, scoase pistolul şi începu să tragă. Nu se 
aştepta să-l nimerească pe nenorocitul ăla mic de la 
distanţa aceea, dar trebuia să facă ceva. Maimuţa o 
luă la fugă, intră după un zid şi dispăru. 

Vasco îl urmări. Era în toaleta pentru femei. Dar 
nu era nimeni în preajmă. Luminile din baie erau 
stinse. 

Putea să vadă bazinul, în dreapta, dar nu era 
nimeni acolo. Deci nu era nimeni în baie, cu 
excepţia maimuţei. Ridică arma şi înainta. 

Clic-clac! 

Îngheţă. Cunoştea sunetul unei carabine cu dublă 
acţiune. Niciodată nu intri într-o cameră când auzi 
acel sunet. Aşteptă. 

— Te simţi norocos, şmechere? Ce zici? 

Era o voce răguşită, care părea cunoscută. 

Rămase în pragul uşii toaletei femeilor, furios şi 
temător, până când începu să se simtă foarte stupid 
şi foarte expus. 

— Ah, la naiba cu toate, zise el, se răsuci şi porni 
spre maşina lui. 

Oricum, nu-i păsa de puştiul ăla maimuţă. Din 
spatele lui, o voce zise: 

— Vai, vai. Atât de multe arme în oraş şi atât de 
puţină minte.?? 

Se răsuci pe loc şi privi în spate. Dar nu văzu 
decât pasărea aceea, bătând din aripi în timp ce 
stătea pe uşa ce ducea la baie. Nu-şi dădea seama 
de unde venea vocea. 

, Vasco porni grăbit spre Hummer. Se gândea deja 
ce avea să le spună celor de la firma de avocatură şi 
celor de la BioGen. Adevărul era că nu mersese. 
Femeia era înarmată, avea informaţii, cineva îi 
spusese ce se întâmpla. Vasco nu putea face nimic 
în privinţa asta. Îşi cunoştea meseria, dar nu putea 
face miracole. Problema era cel care-i dăduse 
informaţiile. Înainte să daţi vina pe mine, uitaţi-vă în 
mijlocul vostru. Tipii aveau o problemă în interiorul 
organizaţiei. 

Oricum, ceva de genul acesta. 


33 Replică din filmul The Big Sleep 

Capitolul 088 


Adam Winkler era întins pe patul de spital, firav şi 
slăbit. Era chel şi palid. Mâna lui osoasă o strângea 
pe a lui Josh. 

— N-a fost vina ta, zise el. Eu oricum încercam să 
mă sinucid. Până la urmă, tot asta s-ar fi întâmplat. 
Timpul pe care mi l-ai oferit... mi-ai făcut o mare 
favoare. Uită-te la mine. Nu vreau să te simţi 
vinovat. 

Josh nu putea să vorbească. Avea ochii plini de 
lacrimi. 

— Promite-mi că n-o să te consideri vinovat. 

Josh aprobă din cap. 

— Mincinosule, spuse Adam, cu un zâmbet slab. 
Cum merge cu procesul tău? 

— Ok, zise Josh. Nişte ţipi din New York spun că 
i-am provocat mamei lor Alzheimer. De fapt, i-am 
dat apă. 

— Vei câştiga? 

— Oh, sigur. Adam oftă. 

— Mincinosule. Mâna i se relaxa. 

— Ai grijă de tine, frăţioare. Şi închise ochii. 

Josh se panică şi îşi şterse lacrimile repede. Dar 
Adam respira încă. Dormea foarte împăcat. 

Capitolul 089 


Judecătorul din Oxnard tuşi în aerul rece, în timp 
ce îşi comunica decizia avocaţilor. Alex Burnet era şi 
ea acolo, împreună cu Bob Koch şi Albert Rodriguez. 

— Aşa cum puteţi vedea, zise el, am decis că 
proprietatea lui BioGen asupra celulelor domnului 
Burnet nu îi permite să ia aceste celule de la nici un 
individ, viu sau mort, nici măcar de la domnul 
Burnet. Şi cu atât mai mult aceste celule nu pot fi 
luate de la membrii familiei lui. Orice altă decizie ar 
fi intrat în contradicţie cu Amendamentul al 
treisprezecelea, care interzice sclavia. În contextul 
acestei decizii, am observat că această situaţie a 
apărut din deciziile celorlalte tribunale, referitor la 
ceea ce constituie proprietate, într-un context 
biologic. În primul rând, ideea că materialul extras 
din corp este “deşeu” sau “material pierdut”, şi că, 
în consecinţă, este lipsit de importanţă pentru 
persoana din corpul căreia a fost scos. Acest punct 
de vedere este fals. Dacă ne gândim la un fetus 
născut mort, de exemplu, chiar dacă a părăsit 
corpul mamei, putem presupune că fie mama, fie 
alte rude pot simţi un ataşament puternic faţă de 
fetus şi doresc să aibă controlul asupra a ceea ce se 
face cu el, fie că e vorba de înmormântare, 
incinerare sau de donarea ţesuturilor pentru 
cercetare sau pentru ajutarea altora. Ideea că 
spitalul sau doctorul pot dispune de acest fetus 
după bunul plac, numai pentru că se află în afara 
corpului şi, în consecinţă, ar fi material rezidual, 
este categoric nerezonabilă şi inumană. O logică 
similară se aplică în cazul celulelor domnului Burnet. 

Chiar dacă acestea sunt scoase din corpul lui, 
domnul Burnet poate simţi, pe bună dreptate, că ele 
sunt în continuare ale lui. Este un sentiment uman 
natural şi obişnuit. Sentimentul nu va dispărea 
numai pentru că un tribunal decide acest lucru, 
conform unui alt concept juridic introdus forţat prin 
analogie. Nu putem reprima sentimentele umane 
printr-un ordin judecătoresc. Şi totuşi, exact asta au 
încercat să facă acele tribunale. Unii judecători au 
luat decizii în cazurile legate de ţesuturi 
considerându-le deşeuri. Alţii le-am considerat 
material de cercetare, asemenea cărţilor dintr-o 
bibliotecă. Unii au considerat țesuturile proprietate 
abandonată, de care se poate dispune în mod 
automat în anumite circumstanţe, la fel cum 
casetele de bagaje închiriate pot fi deschise, după 
un anumit timp, iar conţinutul lor poate fi vândut. 
Alţi judecători au încercat să pună în balanţă 
cererile părţilor adverse şi au ajuns la concluzia că 
dreptul societăţii la binefacerile cercetării are 
prioritate faţă de dreptul individului la proprietate. 


Toate aceste analogii contrazic caracterul 
încăpățânat al naturii umane. Corpurile noastre sunt 
proprietatea noastră. Intr-un anumit sens, 


proprietatea corporală este tipul de proprietate 
primordial pe care-l cunoaştem. Este experienţa 
fundamentală a ființei noastre. Dacă un tribunal nu 
admite această idee fundamentală, decizia lui va fi 
invalidă, oricât de corectă ar părea, privită prin 
logica legii. Acesta este motivul pentru care, atunci 
când un individ îşi donează tesuturile unui doctor, 
nu este acelaşi lucru cu donarea unei cărţi pentru o 
bibliotecă. Şi nu va fi niciodată acelaşi lucru. Dacă 
doctorul sau instituţia de cercetare doreşte, mai 

târziu, să folosească acel ţesut în alte scopuri, 
trebuie să i se ceară să obţină permisiunea pentru 
această nouă utilizare. Şi aşa mai departe, la 
nesfârşit. Dacă revistele te pot anunţa când ţi-a 
expirat abonamentul, atunci şi universităţile te pot 
anunţa atunci când îţi folosesc țesuturile în alt scop. 

Judecătorul îşi drese glasul şi continuă: 

— Ni s-a spus că acest lucru este împovărător 
pentru cercetarea medicală.  Contrariul este 
adevărat. Dacă universitățile nu recunosc că 
oamenii menţin un interes rezonabil şi emoţional 
faţă de țesuturile lor, atunci oamenii nu îşi vor mai 
dona tesuturile pentru cercetare. Le vor trimite, în 
schimb, corporațiilor. lar avocaţii lor vor concepe 
documentele în aşa fel încât să interzică 
universităţilor să folosească chiar şi un simplu test 
de sânge fără o plată negociată. Pacienţii nu sunt 
naivi, şi nici avocaţii lor. Costul cercetării medicale 
va creşte automat, dacă doctorii şi universităţile 
continuă să se comporte într-o manieră abuzivă. În 
consecinţă, adevăratul bine social este aprobarea 
unei legislații care să permită oamenilor să-şi 
menţină dreptul de a dispune de tesuturile lor, 
pentru totdeauna. Ni s-a spus că interesul unui 
pacient faţă de țesuturile sale şi dreptul său la 
intimitate se încheie odată cu moartea. Şi aceasta 
este o gândire demodată, care trebuie schimbată. 
Pentru că descendenţii unei persoane decedate pot 
să aibă aceleaşi gene, iar intimitatea lor este 
invadată în cazul în care se face cercetarea, sau 
dacă conţinutul genetic al persoanei moarte este 
publicat. Copiii persoanei decedate îşi pot pierde 
asigurarea de sănătate pur şi simplu pentru că legile 
contemporane nu reflectă realităţi contemporane. 

Dar, în final, cazul Burnet a luat o turnură de-a 
dreptul absurdă, din cauza unei erori profunde şi 
fundamentale comise de alte instanţe. Problemele 
legate de proprietate vor fi întotdeauna neclare, 
atunci când indivizii sunt capabili să producă în 
interiorul corpurilor lor ceva ce tribunalul decide că 
aparţine altcuiva. Acest lucru se aplică în cazul 
liniilor celulare. Se aplică pentru gene şi pentru 
anumite proteine. Aceste lucruri nu pot fi 
proprietatea cuiva. O lege în vigoare spune că 
moştenirea noastră comună nu poate fi stăpânită de 
nici o persoană. Există o lege în vigoare care spune 
că elementele naturale nu pot fi stăpânite. Şi totuşi, 
de mai bine de două decenii, deciziile juridice nu au 
respectat acest lucru. Deciziile Curţii de Brevete nu 
l-au respectat. Confuziile rezultate vor creşte în 
timp, odată cu progresul ştiinţei. Proprietatea 
privată asupra genomului sau asupra unor elemente 
naturale va deveni din ce în ce mai dificilă, mai 
costisitoare şi mai restrictivă. Ceea ce au făcut 
aceste instanţe este o greşeală, care trebuie 
reparată. Cu cât mai repede, cu atât mai bine. 


Alex se întoarse spre Bob Koch. 


— Cred că judecătorul a fost ajutat, zise ea. 
— Mda, s-ar putea, spuse Bob. 

Capitolul 090 


Rick Diehl încerca să menţină controlul, dar totul 
părea că se duce de râpă. Gena maturității era un 
dezastru. Mai rău, BioGen era dată în judecată de un 
avocat din New York, care era inteligent şi lipsit de 
scrupule. Avocaţii lui Rick îi spuneau să încheie o 
înţelegere, dar, dacă făcea asta, compania dădea 
faliment. Deşi asta urma să se producă oricum, 
probabil. BioGen pierduse linia Burnet, nu reuşise să 
o înlocuiască cu celule de la copilul Burnet, iar acum 
se părea că un nou brevet se suprapunea cu 
produsul lor, făcându-l inutil. 

La cererea lui Diehl, soţia lui ieşise din 
ascunzătoare şi se întorsese în oraş. Copiii erau 
acasă la părinţii ei, în Martha's Vineyard, pe durata 
verii. Ea avea să primească custodia. Avocatul lui, 
Barry Sindler, trecea şi el printr-un divorţ şi se părea 
că nu mai avea timp de Rick. Se produsese mare 
vâlvă în legătură cu toate testele genetice efectuate 
pentru cazurile de custodie. Sindler fusese reclamat 
pe scară largă drept un pionier în această practică, 
etichetată ca fiind lipsită de etică. 

În Congres se discuta promulgarea unor legi care 
să limiteze testarea genetică. Dar observatorii se 
îndoiau că Congresul va reacţiona, deoarece 
companiile de asigurări voiau aceste testări. Ceea 
ce era perfect logic, ţinând cont că respectivele 
companii de asigurări aveau interesul să nu 
plătească. 

Brad Gordon părăsise oraşul, în aşteptarea 
procesului. Se zvonea că era într-o călătorie în Vest, 
unde tot intra în necazuri. 

Firma de avocatură a lui Rodriguez prezentase 
către BioGen prima parte din cele trei facturi, pentru 
peste un milion de dolari. Voiau alte două milioane 
în avans, în lumina tuturor litigiilor cu care se 
confrunta compania. 

Asistenta lui Rick îl apelă la interfon. 

— Domnule Diehl, femeia de la BDG, compania de 
securitate, vrea să vă vadă. ` 

Rick se îndreptă pe scaun. Işi amintea cât de 
energizantă era Jacqueline Maurer. Radia 
sexualitate şi sofisticare. Se simțea mai viu numai 
pentru că era alături de ea. Nu o mai văzuse de 
săptămâni întregi. 

— Să intre. 

Se ridică, îşi băgă repede cămaşa în pantaloni şi 
se întoarse spre uşă. 

O tânără de treizeci de ani, purtând un costum 
albastru obişnuit şi o servietă, intră în cameră. Avea 
un zâmbet plăcut, o faţă grăsuţă şi părul lung până 
la umeri. 

— Domnul Diehl? Sunt Andrea Woodman, de la 
BDG. 

Îmi pare rău că nu am putut să vă întâlnesc mai 
devreme, dar am fost atât de ocupați cu alţi clienţi 
în ultimele câteva săptămâni, încât abia acum am 
reuşit să ajung. 

Îmi pare foarte bine să vă cunosc. 

Femeia întinse mâna. El doar se holbă la ea. 

OAMENII PEŞTERILOR PREFERAU BLONDELE 


Un antropolog observă evoluția rapidă a genei 
blonde 
E adevărat că blondele sunt mai sexy? 


Un nou studiu al antropologului canadian Peter 
Frost arată că femeile europene au dezvoltat ochi 
albaştri şi păr blond la sfârşitul ultimei epoci 
glaciare, ca mod de a atrage masculii. Gena culorii 
părului MC IR a evoluat în şapte variante, cam cu 
11.000 de ani în urmă, spune el. Acest lucru s-a 
întâmplat extrem de rapid din punct de vedere 
genetic. În mod normal, o astfel de schimbare se 
produce în aproximativ un milion de ani. Dar 
preferinţele sexuale pot produce: o schimbare 
genetică rapidă. Competiţia între femei pentru 
bărbaţi, care erau puţini din cauza morţii timpurii în 
vremuri aspre, a dus la apariţia unor noi culori ale 
părului şi ochilor. Concluziile lui Frost sunt susţinute 
de munca a trei universităţi japoneze, care au 
stabilit data mutaţiei genetice pentru blonde. 

Frost bănuieşte că blondele sunt atrăgătoare din 
punct de vedere sexual pentru că părul şi ochii 
deschişi la culoare reprezintă un semn al unui nivel 
mai mare de estrogen la femei şi deci al unei 
fertilităţi mai mari. Dar nu toată lumea este de 
acord cu acest punct de vedere. Jodie Kidd, 
manechinul blond de 27 de ani, spune: “Nu cred că 
faptul că eşti blondă te face mai dorită din punct de 
vedere sexual... Frumuseţea ţine de lucruri mai 
profunde decât culoarea părului”. 

Teoria profesorului Frost, a apărut în revista 
Evolution and Human Behavion. Cercetarea lui a 
fost susţinută de un studiu al OMS, care a prezis 
dispariţia  blondelor până în 2002. Rapoarte 
ulterioare au contestat rezultatele studiului OMS, 
după ce o comisie ONU a negat ştiinţificitatea 
acesteia. 

Capitolul 091 


Frank Burnet intră în birourile moderne şi 
imaculate ale capitalistului Jack Watson puţin după 
prânz. Totul era la fel ca la vizitele sale anterioare. 
Mobilă Mies van der Rohe, artă modernă - un portret 
de Warhol al lui Alexandru cel Mare, o sculptură 
balon Koons, o pictură Tansey cu alpinişti, chiar în 
spatele biroului lui Watson. Telefoanele cu sonorul 
redus, covoarele bej... şi toate acele femei uluitoare, 
mişcându-se în linişte şi cu eficienţă. O femeie 
stătea lângă Watson, cu mâna pe umărul acestuia. 

— Ah, Frank, spuse Watson, fără să se ridice. Ai 
cunoscut-o pe Jacqueline Maurer? 

— Nu cred. 

Ea îi strânse mâna. Foarte ferm, foarte direct. 

— Domnule Burnet. 

— Şi îl cunoşti pe geniul nostru în tehnică, Jimmy 
Maxwell. 

Watson făcu semn cu capul spre un tânăr de vreo 
douăzeci de ani, care stătea în fundul camerei. 
Puştiul avea ochelari groşi cu rame din baga şi purta 
o geacă Dodgers. Ridică privirea de la laptopul lui şi 
îi făcu semn cu mâna lui Burnet. 

— Ce mai faceţi? 

— Bună, zise Burnet. 

— Te-am rugat să vii pentru că aproape am 
terminat toată afacerea, spuse Watson, foindu-se pe 
scaunul lui. 

Doamna Maurer tocmai a negociat înţelegerea 
pentru licenţă cu Universitatea Duke. In nişte 
termeni extrem de favorabili. 

Femeia zâmbi. Un zâmbet ca de sfinx. 

— Mă înţeleg bine cu oamenii de ştiinţă, spuse ea. 

— lar Rick Diehl a demisionat din funcţia de 
director al lui BioGen, continuă Watson. Winkler şi 
ceilalţi din personalul de conducere au plecat odată 
cu el. Cea mai mare parte se confruntă cu probleme 
juridice şi îmi pare rău să spun, dar compania nu va 
putea să-i ajute. Dacă încâlci legea, polita de 
asigurare a companiei nu te acoperă. Aşa că eşti pe 
cont propriu. 

— Din nefericire, zise Jacqueline Maurer. 

— Aşa merge treaba, spuse Watson. Dar, dată 
fiind criza actuală, consiliul de directori al lui BioGen 
mi-a cerut să preiau conducerea şi să repun 
compania pe picioare. Am fost de acord să o fac, în 
schimbul unui aranjament potrivit în privinţa 
acţiunilor. 

Burnet aprobă din cap. 

— Deci, totul a mers conform planului. 

Watson îi aruncă o privire ciudată. 

— Ăă, da. Oricum, Frank, nimic nu te mai 
împiedică să te întorci acasă, la familia ta. Sunt 
sigur că fiica şi nepotul tău se vor bucura să te 
vadă. 

— Sper, zise Burnet. Probabil că ea e furioasă. Dar 
se va rezolva. Întotdeauna se rezolvă. 

— Aşa este, spuse Watson. 

Întinse mâna, fără să se ridice, strâmbându-se 
puţin. 

— Totul e în regulă? întrebă Frank. 

— Nu-i nimic. Prea mult golf ieri, am cam 
exagerat. 

— Dar e bine să mai iei o pauză de la muncă. 

— Cât de adevărat, spuse Watson, cu zâmbetul lui 
faimos. Cât de adevărat. 

Capitolul 092 


Brad Gordon urmă mulţimea care se înghesuia 
spre Mighty Kong, uriaşul montagne rousse din 
Cedar Point, în Sandusky, Ohio. Vizita parcuri de 
distracţii deja de câteva săptămâni. Acesta era cel 
mai mare şi cel mai bun din America. Se simţea mai 
bine. Bărbia nu-l mai durea aproape deloc. 

Singurul lucru care-l preocupa era faptul că 
avusese o conversaţie cu avocatul lui, Johnson. 
Acesta părea încrezător, dar Brad nu era liniştit 
deloc. De ce nu plătise unchiul lui un avocat de 
prima mână? Aşa făcuse de fiecare dată înainte. 
Brad avea o vagă presimţire că viaţa lui era pe 
muchie de cuţit. 

Dar îndepărtă toate acele gânduri, în timp ce se 
uita la şinele ce se înălţau mult deasupra lui şi la 
oamenii care ţipau, din maşinuţele lor. Ce mai 
montagne rousse! Mighty Kong! Având o pantă de 
coborâre de peste o sută douăzeci de metri, le 
oferea oamenilor toate motivele să ţipe. Coada 
posesorilor de bilete nerăbdători fremăta la “gândul 
a ceea ce urma. Brad aşteptă, aşa cum îi era 
obiceiul, până ce la coadă se aşezară două fete 
foarte drăguţe şi tinere. Erau copile din localitate, 
crescute cu lapte adevărat, sănătoase şi cu pielea 
rozalie, cu sâni mici şi feţe dulci. Una dintre fete 
avea aparat dentar, ceea ce era de-a dreptul 
adorabil. Se aşeză în spatele lor, ascultând fericit 
discuţia lor agitată şi prostească. Apoi ţipă odată cu 
ceilalţi când ajunse la panta fantastică. 

Turul îl făcu să se simtă plin de adrenalină şi 
incitare. Se simţea puţin slăbit, când cobori din 

maşină şi privi sânii mici şi rotunzi ai fetelor care se 
îndepărtau de şine, spre ieşire. Stai! Mai mergeau o 
tură! Perfect! Le urmă, aşezându-se la coadă a doua 
oară. 

Se simţea ca într-un vis, cu respiraţia tăiată, 
lăsân-du-şi ochii să fugă spre cârlionţii lor, spre 
pistruii de pe umeri, dezvăluiţi de maiourile de 
sport. Incepuse să îşi imagineze cum ar fi fost să fie 
cu una dintre ele - la naiba, poate cu amândouă -, 
când un bărbat păşi înainte şi spuse: 

— Veniţi cu mine, vă rog. 

Brad clipi des, simțindu-se vinovat din cauza 
visului. 

— Poftim? 

— Vreţi să veniţi cu mine, domnule? 

Era un chip frumos şi încrezător, privindu-l 
încurajator şi zâmbindu-i. Brad deveni imediat 
suspicios. Poliţiştii se purtau deseori prietenos şi 
politicos. Nu făcuse nimic cu fetele acelea, era sigur 
de asta. Nu le atinsese, nu spusese nimic... 

— Domnule? Vă rog? Este important să veniţi 
aici... 

Puțin într-o parte... 

Brad se uită şi văzu în lateral nişte oameni care 
purtau un gen de uniforme, poate uniforme de 
securitate, şi doi bărbaţi în halate albe, precum cele 
de la un sanatoriu. Era şi o echipă de televiziune 
care filma. Dintr-odată, deveni paranoic. 

— Vă rog, domnule, spuse bărbatul frumos. Avem 
foarte multă nevoie de dumneavoastră. 

— De ce aveţi nevoie de mine? 

— Domnule, vă rog... 

Bărbatul îl trăgea pe Brad de cot, apoi îl prinse cu 
mai multă putere. 

— Domnule, avem atât de puţini adulţi care o fac 
din nou... 

“Adulţi care o fac din nou.” Brad se cutremură. 
“Înseamnă că ştiu.” lar acum, tipul acesta, cu chip 
frumos şi vorbă dulce îl conducea spre oamenii în 
halate albe. Era clar că îl prinseseră, aşa că îşi 
smulse mâna, dar bărbatul chipeş nu-i dădu drumul. 

Inima lui Brad bătea cu putere şi simţi cum era 
invadat de panică. Se aplecă şi îşi scoase pistolul din 
toc. 

— Nu! Dă-mi drumul! 

Bărbatul chipeş îl privi şocat. Unii începură să 
tipe. Bărbatul ridică mâinile. 

— Uşurel, spuse el, totul va fi... 

Arma din mâna lui Brad se descarcă. Brad nu îşi 
dădu seama că se întâmplase asta decât când îl 
văzu pe bărbat poticnindu-se şi căzând. Omul se 
prinse de Brad, ţinându-se de el, iar Brad trase din 
nou. Bărbatul căzu pe spate. Acum ţipau cu toţii, din 
toate părţile. Cineva strigă: 

— L-a împuşcat pe dr. Bellarmino! L-a împuşcat 
pe Bellarmino! 

Dar acum el era deja foarte confuz. Mulțimea 
fugea în toate părţile, iepuraşii aceia mici fugeau. 
Era un dezastru. lar când alţi bărbaţi în uniformă 
strigară la el să arunce arma, trase şi în ei. După 
care totul se făcu negru. 

Capitolul 093 


La şedinţa de toamnă a ofiţerilor Organizaţiei 
Universităţii de Transfer Tehnologic (OUTT), un grup 
destinat licenţierii muncii savanților universitari, 
filantropul Jack B. Watson ţinea o tulburătoare 
alocuţiune. Se limita la temele lui familiare: 
dezvoltarea spectaculoasă a biotehnologiei, 
importanţa  brevetării genelor, menţinerea legii 
Bayh-Dole şi necesitatea păstrării statu-gquo-ului 
pentru prosperitatea afacerilor şi bunăstarea 
universității. 

— Sănătatea şi bunăstarea universităților noastre 
se bazează pe parteneri biotehnologici puternici. 
Aceasta este cheia cunoaşterii şi a viitorului! 

După ce le spusese ceea ce voiau să audă, părăsi 
scena în obişnuitele aplauze tumultuoase. Numai 
câţiva observară că la plecare şchiopăta puţin şi că 
braţul lui drept nu se mişca prea natural. 

Ajuns în culise, se prinse de braţul unei femei 
frumoase. 

— Unde naiba e dr. Robbins? 

— Te aşteaptă în clinica lui, zise ea. 

Watson înjură, apoi se sprijini de femeie şi ieşiră 
afară, unde-i aştepta limuzina. Noaptea era rece şi 
puţin umedă. 

— Doctori blestemaţi, zise el. Nu mai fac nici un 
test, la naiba. 

— Dr. Robbins n-a pomenit nimic de vreun test. 

Şoferul deschise uşa. Watson se urcă greoi, 
târându-şi piciorul. Femeia îl ajută. Watson se 
prăbuşi pe bancheta din spate, strâmbându-se. 
Femeia se urcă pe partea cealaltă. 

— Te doare rău? 

— E mai rău noaptea. 

— Vrei o pastilă? 

— Am luat deja una, zise el şi inspiră adânc. Ştie 
Robbins ce naiba e asta? 

— Cred că da. 

— Ţi-a spus şi ţie? 

— Nu. 

— Minti. 

— Nu mi-a spus, Jack. 

— Doamne! 

Limuzina gonea prin noapte. Watson se uita pe 
fereastră, respirând greu. 


Clinica era pustie la ora aceea. Fred Robbins, în 
vârstă de treizeci şi cinci de ani şi frumos ca un star 
de cinema, îl aştepta pe Watson împreună cu doi 
doctori mai tineri, într-o cameră de examinare mare. 
Robbins pregătise cutii luminate, cu radiografii, 
electroforeză şi rezultate RMN. 

Watson se lăsă greu pe un scaun. Le făcu semn 
bărbaților mai tineri. 

— Voi puteți pleca. 

— Dar, Jack... 

— Spune-mi numai mie, îi zise Watson lui 
Robbins. Nouăsprezece doctori blestemaţi m-au 
examinat în ultimele două luni. Am făcut atâtea 
RMN-uri şi scanări la tomograf, încât strălucesc pe 
întuneric. Spune-mi. 

Îi făcu semn femeii. 

— Aşteaptă şi tu afară. 

leşiră cu toții. Watson rămase singur cu Robbins. 

— Se spune că eşti cel mai bun diagnostician din 
America, Fred. Aşa că spune-mi tot. 

— Ei bine, este un proces biochimic ca oricare 
altul, zise Robbins. De aceea am vrut... 

— În urmă cu trei luni, am avut o durere în picior, 
spuse Watson. O săptămână mai târziu, târâm 
piciorul. Pantoful s-a tocit pe margine. După scurt 
timp am început să am probleme cu urcatul scărilor. 
Acum am o slăbiciune în mâna dreaptă. Nu pot să 
strâng nici un tub de pastă de dinţi cu ea. Respir tot 
mai greu. În trei luni! Spune-mi. 

— Se numeşte pareză Vogelman, zise Robbins. Nu 
este o boală obişnuită, dar nu e nici rară. Există 
câteva mii de cazuri pe an, cam cincizeci de mii pe 
plan mondial. A fost descrisă prima dată în 1890, de 
un francez... 

— Poţi să o tratezi? 

— În momentul de faţă nu există tratamente 
satisfăcătoare. 

— Există vreun tratament? 

— Măsuri paleative şi de susţinere, masaje şi 
vitamina B... 

— Dar nici un tratament. 

— Nu, Jack. 

— Ce o provoacă? 

— Asta ştim. Cu cinci ani în urmă, echipa lui 
Enders de la Scripps a izolat o genă, BRD7A, care 
codifică o proteină ce repară mielina din jurul 
celulelor nervoase. Ei au demonstrat că o mutație 
punctuală a acestei gene produce pareza Vogelman 
la animale. 

— Adică îmi spui că am o boală deficitară 
genetică, la fel ca oricare alta. 

— Da, dar... 

— Cu cât timp în urmă au descoperit gena? Acum 
cinci ani? Atunci e posibilă înlocuirea genei, 

declanşarea producerii proteinei codate în 
organism... 

— Terapia de înlocuire este riscantă. 

— Crezi că-mi pasă? Uită-te la mine, Fred. Cât 
timp mai am? 

— Evoluţia în timp este variabilă, dar... 

— Spune. 

— Poate patru luni. 

— Doamne Dumnezeule! 

Watson inspiră adânc. Îşi trecu mâna peste frunte 
şi mai inspiră o dată. 

— Ok, deci asta e situaţia mea. Hai să facem 
terapia. După cinci ani, sunt sigur că au un protocol. 

— Nu au, zise Robbins. 

— Trebuie să aibă cineva. 

— Nu are nimeni. Scripps a brevetat gena şi i-a 
vândut-o lui Beinart Baghoffj gigantul farmaceutic 
elveţian. Era o parte a unui pachet vândut de 
Scripps, cam douăzeci de colaborări diferite. BRD7A 
nu a fost considerată prea importantă. 

— Ce vrei să spui? 

— Beinart a pus o taxă de licenţă mare pe genă. 

— De ce? Este o boală rară, nu are nici un rost 

să... 
Robbins ridică din umeri. 
— Sunt o companie mare. Cine ştie de ce fac ei 
unele lucruri. Divizia lor de patente strânge taxe 
pentru opt sute de gene pe care le controlează. 
Există patruzeci de oameni în acea divizie. Este 
vorba de birocraţie. Oricum, au pus o taxă mare... 

— Doamne! 

— Şi nici un laborator, nicăieri în lume, nu a lucrat 
la această boală în ultimii cinci ani. 

— Doamne! 

— E prea scump, Jack. 

— Atunci voi cumpăra blestemata aia de genă. 

— Nu poţi. Am verificat deja. Nu e de vânzare. 

— Totul e de vânzare. 

— Orice vânzare făcută de Beinart trebuie să fie 
aprobată de Scripps, iar biroul de transfer 
tehnologic al lui Scripps nu vrea... 

— Nici o problemă, o să o brevetez singur. 

— Da, asta poţi face. 

— Şi voi aranja personal transferul de gene. Vom 
avea o echipă în acest spital care să o facă. 

— AŞ vrea să o putem face, Jack, sincer. Dar 
transferul de gene este extrem de riscant, şi nici un 
laborator nu-şi va asuma riscul, în prezent. Nimeni 
nu a mers încă la închisoare pentru un transfer de 
gene eşuat, dar au existat mulţi pacienţi morţi şi... 

— Fred. Uită-te la mine. 

— Poţi să o faci în Shanghai. 

— Nu, nu. Aici. 

Fred Robbins îşi muşcă buzele. 

— Jack, trebuie să înfrunţi realitatea. Rata de 
succes e sub unu la sută. Dacă am fi muncit cinci 
ani la asta, am fi avut rezultatele testelor pe 
animale, teste vector, protocoale imunosupresive, 
tot felul de lucruri care ar fi crescut şansa de 
succes. Dar aşa, să ne aruncăm orbeşte... 

— Numai pentru asta avem timp. Să ne aruncăm 
orbeşte. 

Fred Robbins clătina din cap. 

— O sută de milioane de dolari, zise Watson. 
Pentru laboratorul care o face. Preia o clinică privată 
în Arcadia. 

Voi şti numai eu. Faci procedura acolo. Ori merge, 
ori nu. 

Fred Robbins clătină din cap cu tristeţe. 
— Imi pare rău, Jack. Sincer. 

Capitolul 094 


Luminile din tavan se aprinseră în camera de 
autopsie, una după alta. Era o deschidere 
dramatică, îşi spuse Gorevici. Omul în halat de 
laborator avea un aspect distins: păr argintiu, 
ochelari cu rame subţiri. Era specialistul în anatomia 
primatelor, Jorg Erickson, celebru în toată lumea. 

— Dr. Erickson, ce facem astăzi? spuse Gorevici, 
folosind o cameră video manuală. 

— Examinăm un specimen faimos în întreaga 
lume, presupusul urangutan vorbitor din Indonezia. 
Se spune că acest animal vorbea în cel puţin două 
limbi. Ei bine, vom vedea. 

Dr. Erickson se întoarse spre masa de oţel, pe 
care cadavrul era acoperit cu o pânză albă. Trase 
pânza la o parte, cu o mişcare teatrală. 

— Acesta este un Pongo abelii subadult sau tânăr, 
un  urangutan din Sumatra, care diferă de 
urangutanul din Borneo numai prin talia mai mică. 
Specimenul este mascul, în vârstă de aproximativ 
trei ani, aparent sănătos, fără zgârieturi sau răni 
externe... În regulă, să începem. 

Luă un scalpel. 

— Cu o incizie midsagitală, expun musculatura 
anterioară a gâtului şi faringelui, observăm corpul 
superior şi inferior al omohioidului, iar aici, 
sternohioidul... Hmmm. 

Erickson era aplecat peste gâtul animalului. Lui 
Gorevici îi era greu să prindă o imagine bună. 

— Ce vedeţi, profesore? 

— Mă uit acum la muşchii stilohioid şi cricotiroid, 
aici şi aici... lar asta este chiar interesant. In mod 

obişnuit, la Pongo găsim o musculatură anterioară 
prost dezvoltată şi fără controlul motor fin al 
aparatului vocal uman. Dar se pare că această 
creatură este un caz de tranziţie, care are anumite 
trăsături ale faringelui clasic al urangutanilor, şi 
unele trăsături mai caracteristice gâtului uman. 
Observaţi sternocleidomastoidul... 

“Sternocleidomastoidul”, îşi spuse  Gorevici. 
Doamne! Trebuiau să dubleze materialul. 

— Profesore, poate puteţi explica în engleză? 

— Nu, termenii sunt latini, nu cunosc traducerea... 

— Voiam să spun, dacă aţi vrea să explicaţi în 
termeni care să nu fie de specialitate? Pentru 
telespectatorii noştri? 

— Ah, bineînţeles. Toţi aceşti muşchi superficiali, 
din care majoritatea se ataşează de hioid - adică de 
mărul lui Adam -, aceşti muşchi seamănă mai mult 
cu cei umani decât cu cei de maimuţă. 

— Ce ar fi putut cauza asta? 

— O mutație, evident. 

— lar restul animalului? Este şi el mai mult uman? 

— Nu am văzut restul animalului, zise Erickson, cu 
severitate. Dar vom ajunge şi acolo, la momentul 
potrivit. Aş fi interesat în mod special să verific orice 
rotaţie a axei foramen magnum, şi, bineînţeles, 
adâncimea şi aranjamentul şanţurilor cortexului 
motor, măsura în care a fost păstrată materia 
cenuşie. 

— Vă aşteptaţi să găsiţi schimbări umane în 
creier? 

— Sincer, nu, spuse Erickson. 

Işi întoarse atenţia spre partea superioară a 
craniului, trecându-şi mâinile pe care purta mănuşi 

peste părul rar al urangutanului, pipăind oasele de 
dedesubt. 

— Vedeţi, la acest animal oasele parietale se 
înclină spre interior, spre partea superioară a 
craniului. Acest lucru se întâlneşte în mod obişnuit 
la urangutani sau la cimpanzei. În schimb, oamenii 
au oase parietale umflate. La oameni, partea 
superioară a capului este mai lată decât cea 
inferioară. 

Erickson se îndepărtă de masă. 

— Vreţi să spuneţi că acest animal este un 
amestec între om şi maimuţă? întrebă Gorevici. 

— Nu, zise Erickson. Este o maimuţă. O maimuţă 
degenerată, mai precis. Dar nu este altceva decât o 
maimuţă. 

GRUPUL DE INVESTIŢII JOHN B. WATSON 
Pentru publicare imediată 


John B. “Jack” Watson, faimosul filantrop şi 
fondator al Grupului de Investiţii Watson, a murit 
astăzi în Shanghai, China. Domnul Watson a fost 
omagiat pe plan internaţional pentru munca sa de 
caritate şi pentru eforturile sale de a-i ajuta pe cei 
săraci şi necăjiţi. Domnul Watson a fost bolnav doar 
pentru o perioadă scurtă de timp, dar a suferit de o 
formă extrem de agresivă de cancer. S-a internat 
într-o clinică particulară din Shanghai şi a murit trei 
zile mai târziu. Dispariţia sa este deplânsă de 
prieteni şi colegi din întreaga lume. 

STORY, DETAILS TK 

Capitolul 095 


Henry Kendall era surprins că Gerard putea să îl 
ajute pe Dave la tema la matematică. Dar asta nu 
avea să dureze prea mult. Într-un final, Dave urma 
să aibă nevoie probabil de o educaţie specială. 

Dave moştenise capacitatea redusă de atenţie al 
cimpanzeilor. Îi venea din ce în ce mai greu să ţină 
pasul cu ceilalţi copii din clasă, în special la citit, 
care era un chin pentru el. lar calităţile sale fizice îl 
includeau într-o altă categorie pe terenul de sport. 
Ceilalţi copii nu-l lăsau să joace. Aşa că devenise un 
surfer excelent. 

lar acum, adevărul se aflase. Existase un articol 
deosebit de deranjant, în revista People, “Familia 
modernă”, în care se spunea: “Familia cea mai 
modernă nu mai este familia cu soţii de acelaşi sex, 
familia cu părinţi vitregi sau familia interrasială. 
Toate acestea ţin de secolul trecut, spune Tracy 
Kendall. Şi ea ar trebui să ştie cel mai bine, pentru 
că familia Kendall, din La Jolla, California, este 
transgenică şi interspecii... creând mai multă 
agitaţie în casă decât un grup de maimuţe!”. 

Henry fusese chemat să depună mărturie în faţa 
Congresului, ceea ce i se păruse o experienţă 
ciudată. Congresmenii au vorbit în faţa camerelor de 
filmat timp de două ore. Apoi s-au ridicat şi au 
plecat, spunând că aveau treabă în altă parte. După 
aceea, martorii au vorbit câte şase minute fiecare, 
dar nu mai era nici un membru al Congresului care 
să le audă remarcile. Mai târziu, congresmenii au 
anunţat cu toţii că vor face declaraţii importante 
asupra subiectului creaţiei transgenice. 

Henry fusese numit “Savantul Anului”, de către 
Societatea pentru Biologie  Libertariană. Jeremy 
Rifkin** îl numise “criminal de război”. Fusese 
criticat vehement de Consiliul Naţional al Bisericilor. 
Papa îl excomunicase, pentru a descoperi abia 
ulterior că nu era catolic. Găsiseră un alt Henry 
Kendall. INS îi criticase munca, dar înlocuitorul lui 
Robert Bellarmino ca director de genetică era 
William Gladstone, care era mult mai deschis la 
minte şi mai puţin dornic să se afirme decât fusese 
Bellarmino. Henry călătorea acum tot timpul, ţinând 
prelegeri despre tehnicile transgenice la seminare 
universitare din toată ţara. 

Era subiectul unor controverse intense. 
Reverendul Billy john Harker din Tennessee îl 
numise “încarnarea Satanei”. Bill Mayer, cunoscutul 
reacţionar de stânga, publicase un articol lung şi 
mult discutat, în New York Review of Books, intitulat 
“Alungat din Rai: De ce trebuie să împiedicăm 
travestiurile transgenice”. Articolul nu menţiona 
faptul că animale transgenice existau deja de 
douăzeci de ani. Fuseseră creaţi câini, pisici, 
bacterii, şoareci, oi şi vaci. Când un savant de la INS 
fusese întrebat în legătură cu articolul, acesta tuşise 
şi întrebase: “Ce este New York Review”. 

Lynn Kendall conducea site-ul web TransGenic 
Times, în care prezenta detaliat viaţa zilnică a lui 
Dave, Gerard şi a copiilor ei total umani, Jamie şi 
Tracy. 


34 Fondator şi preşedinte al Fundaţiei pentru Tendinţe 
Economice, cu numeroase lucrări şi luări de poziţie publice 
privind impactul schimbărilor produse de ştiinţa şi tehnologia 
moderne 

După un an petrecut în La Jolla, Gerard începu să 
emită sunete ca de telefon. O mai făcuse şi înainte, 
dar tonurile erau misterioase pentru familia Kendall. 
Era clar că erau tonuri pentru un apel internaţional, 
dar nu reuşeau să identifice ţara. 

— De unde ai venit, Gerard? îl întrebau ei. 

— Nu mai pot pune geană pe geană de când ai 
ieşit pe uşa aia. 

Se îndrăgostise de muzica americană country. 

— Nu faci altceva decât să mă dobori la pământ. 

— Din ce ţară, Gerard? 

La asta nu primeau niciodată răspuns. Vorbea 
ceva franceză şi deseori vorbea cu accent britanic. 
Presupuseră că era european. 

Apoi, într-o zi, unul dintre studenţii lui Henry, din 
Franţa, servea cina în casa lor, când auzi tonurile lui 
Gerard. 

— Dumnezeule, spuse el, ştiu ce face. 

Ascultă o clipă. 

— Nu e nici un cod de oraş, zise el. Dar, în rest... 
să încercăm. 

Işi scoase telefonul celular şi începu să introducă 
numerele. 

— Incă o dată, Gerard. Gerard repetă tonurile. 

— Şi încă o dată. 

— Viaţa e o carte, trebuie să o citeşti, cântă 
Gerard. Viaţa e o poveste şi tu trebuie să o spui... 

— Ştiu cântecul, spuse studentul. 

— Ce este? întrebă Henry. 

— De la Eurovision. Gerard, tonurile. 

În cele din urmă, Gerard repetă tonurile. 
Studentul formă tot numărul. La prima încercare 
nimeri la Paris. Răspunse o femeie. 

— Scuzaţi-mă, spuse el în franceză, cunoaşteţi 
cumva un papagal cenuşiu pe nume Gerard? 

Femeia începu să plângă. 

— Daţi-mi-l să vorbesc cu el, zise ea. Se simte 
bine? 

— E foarte bine. 

Ridicară telefonul spre stinghia lui Gerard şi 
acesta ascultă vocea femeii. Dădea din cap, agitat. 
Apoi, spuse: 

— Acolo locuieşti? Oh, mamei o să-i placă mult 
aici! 

Gail Bond veni în vizită câteva zile mai târziu. 
Rămase o săptămână şi se întoarse singură. Se 
părea că Gerard voia să mai stea. Zile întregi după 
aceea, el cântă: 


Iubita mea stătea afară toată noaptea, 

Mă făcea să plâng, îmi făcea rău, 

Îmi rănea ochii deschişi, nu-i nici o minciună, 

S-a învârtit roata şi acum e rândul ei să plângă, 
Pentru că eu o iubeam, dar acum s-a terminat...” 


Una peste alta, lucrurile se rezolvară mult mai 
bine decât se aşteptase vreunul dintre ei. Familia 
era ocupată, dar toată lumea se descurca. Existau 
numai două motive de îngrijorare. Henry observă că 
lui Dave îi apăruseră câteva fire de păr argintii în 
jurul botului. Asta însemna că era posibil ca Dave, la 
fel ca majoritatea celorlalte animale transgenice, să 
moară mai repede decât era normal. 


35 Versuri din bluesul It's All Over Now, interpretat, printre 
alţii, şi de către Rolling Stones 

lar într-o zi de toamnă, în timp ce Dave mergea 
cu Henry la târgul local, ţinându-l pe Henry de 
mână, un fermier în salopetă se apropie şi spuse: 

— Mi-ar plăcea să am unul care să muncească la 
ferma mea. 

Un fior de gheaţă îi trecu lui Henry pe şira spinării. 

Cuvântul autorului 


La finalul cercetării făcute pentru această carte, 
am ajuns la următoarele concluzii: 


1. Opriti brevetarea genelor. Brevetarea genelor 
părea poate rezonabilă cu douăzeci de ani în urmă, 
dar domeniul s-a schimbat într-un mod pe care 
nimeni nu ar fi putut să-l prezică. Astăzi avem o 
mulţime de dovezi că brevetarea genelor nu este 
necesară, nu este înţeleaptă şi este dăunătoare. 

Există multe confuzii în legătură cu brevetarea 
genelor. Mulţi observatori pun alături apelul pentru 
încheierea  brevetării genelor şi sentimentele 
îndreptate împotriva capitalismului şi proprietăţii 
private. Nu este vorba de nimic de genul acesta. 
Este perfect normal ca industria să caute un 
mecanism care să asigure un profit în investiţiile 
productive. Un astfel de mecanism impune o 
restricţie în competiţia ce implică produsul creat. Cu 
toate acestea, o astfel de protecţie nu înseamnă că 
genele trebuie să fie brevetate. Dimpotrivă, 
brevetarea genelor contravine tradiţiilor de mult 
stabilite ale protecţiei proprietăţii intelectuale. 

În primul rând, genele sunt elemente ale naturii. 
Ca şi gravitația, lumina soarelui şi frunzele 
copacilor, genele există în lumea naturală. 
Elementele naturale nu pot fi proprietatea nimănui. 
Poţi fi proprietarul unui test pentru o genă, al unui 
medicament care afectează o genă, dar nu al genei 
în sine. Poţi deţine un tratament pentru o boală, dar 
nu boala în sine. Brevetarea genelor încalcă această 
regulă fundamentală. Desigur, se poate discuta ce 

înseamnă un element natural, şi există oameni 
plătiţi ca să facă asta. Dar iată un test simplu. Dacă 
ceva a existat cu milioane de ani înainte de apariţia 
lui Homo sapiens pe pământ, atunci este element 
natural. E absurd să susţii că genele sunt, în vreun 
fel, o invenţie umană. Acordarea unui brevet pentru 
o genă este ca şi cum ai acorda un brevet pentru 
fier sau pentru carbon. 

Fiind un brevet pentru un element natural, 
brevetul asupra unei gene devine un monopol 
nemeritat. In mod obişnuit, protecţia brevetelor îmi 
permite să-mi protejez invenţia, dar îi încurajează 
pe alţii să creeze propriile lor versiuni. iPod-ul meu 
nu te împiedică să faci un player audio digital. 
Capcana de şoareci brevetată de mine e din lemn, 
dar este permisă şi a ta, făcută din titan. 

Acest lucru nu se întâmplă şi în cazul brevetării 
genelor. Brevetul se referă la o informaţie care 
există deja în natură. Cum nu e vorba de nici o 
invenţie, nimeni nu poate inventa un alt mod de 
utilizare a brevetului, fără a viola brevetul în sine, 
aşa că orice alte inovaţii sunt excluse. Este ca şi 
cum ai permite cuiva să breveteze nasul. Atunci nu 
ai putea face ochelari, şerveţele, sprayuri nazale, 
măşti, farduri sau parfum, pentru că toate acestea 
se bazează pe un aspect al nasului. Poţi să îţi dai cu 
soluţie de bronzat pe piele, dar nu şi pe nas, pentru 
că orice modificare a nasului tău ar viola brevetul 
pentru nas. Bucătarii ar putea fi daţi în judecată 
pentru producerea de feluri de mâncare aromate, cu 
excepţia cazului în care plătesc brevetul nasului. Şi 
aşa mai departe. Bineînţeles, suntem cu toţii de 
acord că un brevet pentru nas este absurd. Toată 
lumea are unul, deci cum ar fi posibil ca un alt om 

să fie proprietarul lui? Brevetele pentru gene sunt 
absurde din acelaşi motiv. 

Nu îţi trebuie multă imaginaţie ca să-ţi dai seama 
că brevetarea monopolizatoare inhibă creaţia şi 
productivitatea. Dacă creatorul lui Auguste Dupin ar 
fi putut fi proprietarul tuturor detectivilor din 
ficţiune, nu i-am mai fi avut pe Sherlock Holmes, 
Sam Spade, Philip Marlowe, Miss Marple, inspectorul 
Maigret, Peter Wimsey, Hercule Poirot, Mike 
Hammer, J.J. Gittes şi mulţi alţii. Această moştenire 
ficțională bogată ne-ar fi fost refuzată, dintr-o eroare 
de brevetare. Şi totuşi, aceasta este exact eroarea 
din cazul brevetării genelor. 

Brevetarea genelor este o politică publică 
proastă. Avem dovezi că ea afectează în mod 
negativ îngrijirea bolnavilor şi că  suprimă 
cercetarea. Atunci când Myriad a brevetat două 
gene ale cancerului de sân, ei au facturat aproape 
trei mii de dolari pentru test, deşi costul creării unui 
test de genă nu se compară cu costul dezvoltării 
unui medicament. Deloc surprinzător, biroul de 
brevetare european a revocat acel brevet, din 
motive tehnice. Guvernul canadian a anunţat că va 
realiza teste ale genei fără să plătească pentru 
brevet. Cu câţiva ani în urmă, proprietarul genei 
pentru boala Canavan a refuzat să pună testul la 
dispoziţia tuturor, chiar dacă familiile care suferiseră 
din cauza acelei boli contribuiseră cu timp, bani şi 
ţesuturi pentru a ajuta la identificarea genei. Acum, 
exact aceleaşi familii nu îşi pot permite testul. 

Este scandalos, dar nu e nici pe departe cea mai 
periculoasă consecinţă a brevetării genelor. În zilele 
ei de glorie, cercetarea asupra SRAS (sindromul 
respirator acut sever) a fost oprită din cauză că 

oamenii de ştiinţă nu ştiau sigur cine era 
proprietarul genomului: fuseseră depuse simultan 
trei cereri de brevet. Prin urmare, cercetările asupra 
SRAS nu au fost la fel de amănunțite pe cât ar fi 
putut să fie. Asta poate speria orice persoană 
raţională. Este vorba de o boală contagioasă, cu o 
rată de mortalitate de 10%, care s-a răspândit în 
peste douăzeci de ţări din lume. Şi totuşi, cercetarea 
ştiinţifică pentru combaterea acestei boli este 
paralizată, de teama brevetelor. 

Pentru moment, hepatita C, HIV, gripa hemofilă şi 
diverse gene diabetice sunt proprietatea unei 
anumite entităţi. Şi nu ar trebui să fie. Nimeni nu 
poate să fie proprietarul unei boli. 

Dacă se pune capăt brevetării genelor, ne putem 
aştepta la strigăte de mânie şi la ameninţarea cu 
abandonarea cercetării de către oamenii de afaceri, 
sau că unele companii vor da faliment, că îngrijirea 
medicală va avea de suferit şi că vor muri oameni. 
Dar este mai probabil ca sfârşitul brevetării genelor 
să aducă o eliberare pentru toată lumea şi să aibă 
ca rezultat o explozie de produse noi pentru public. 


2. Stabilirea unor linii directoare clare pentru 
folosirea. țesuturilor umane. Colecţiile de ţesuturi 
umane sunt din ce în ce mai importante pentru 
cercetarea medicală şi sunt din ce în ce mai 
valoroase. Există deja reguli federale pentru 
managementul băncilor de ţesuturi, dar tribunalele 
au ignorat aceste reguli. 

De-a lungul timpului, tribunalele au luat decizii în 
probleme legate de țesuturile umane, bazându-se 
pe legea existentă a proprietăţii. În general, ele au 
decretat că, odată ce un ţesut a părăsit organismulj 

atunci nu mai ai nici un drept asupra lui. Au făcut 
analogia între ţesuturi şi, să zicem, donarea de cărţi 
unei biblioteci. Dar oamenii au un sentiment 
puternic de proprietate asupra propriului corp, iar 
acest sentiment nu va fi niciodată abrogat de un 
simplu amănunt tehnic legal. Aşadar, avem nevoie 
de o legislaţie nouă, clară şi puternică. 

De ce avem nevoie de legislaţie? Să analizăm o 
decizie recentă a Curţii, în cazul doctorului William 
Catalona. Acest eminent doctor specialist în 
cancerul de prostată a adunat o colecţie de mostre 
de ţesuturi de la pacienţii săi, pentru a putea 
cerceta boala. Atunci când dr. Catalona s-a mutat la 
o altă universitate, a încercat să ia țesuturile cu el. 
Universitatea Washington a refuzat, spunând că ea 
era proprietara ţesuturilor. Judecătorul a susţinut 
cauza universității, bazându-se pe argumente 
penibile, cum ar fi faptul că unele dintre articole 
fuseseră printate pe coli de hârtie cu antetul 
Universităţii Washington. Acum, pacienţii sunt 
furioşi, şi pe bună dreptate. Ei credeau că îşi 
donează țesuturile unui doctor îndrăgit, nu unei 
universităţi ce stătea ascunsă în spatele lui. Ei 
credeau că îşi donează țesuturile în mod specific 
pentru cercetarea cancerului de prostată, nu pentru 
a fi folosite în orice mod, ceea ce pretinde 
universitatea că are dreptul să facă. 

Ideea că, odată ce te-ai despărţit de țesutul tău 
nu mai ai nici un drept asupra lui este absurdă. Să 
ne gândim aşa: conform legii prezente, dacă cineva 
îmi face o poză, eu am drepturi pentru totdeauna 
asupra utilizării acelei poze. 

Douăzeci de ani mai târziu, dacă cineva o publică 
sau o foloseşte într-o reclamă, eu tot mai am 

drepturi asupra ei. Dar dacă cineva îmi ia un ţesut, o 
parte a organismului meu, nu am nici un drept. Asta 
înseamnă că am mai multe drepturi asupra imaginii 
mele decât am asupra unor ţesuturi din corpul meu. 

Legislaţia ar trebui să asigure pacienţii că au 
controlul asupra propriilor ţesuturi. Eu îmi donez 
țesuturile pentru un scop şi numai pentru acel scop. 
Dacă, mai târziu, cineva vrea să le folosească în alt 
scop, are nevoie din nou de permisiunea mea. Dacă 
nu poate obţine această permisiune, atunci nu îmi 
poate folosi țesuturile. 

O astfel de lege ar răspunde unei nevoi 
emoţionale importante. Dar ar recunoaşte şi faptul 
că pot exista motive semnificative, legale şi 
religioase, pentru care eu să nu doresc ca țesuturile 
mele să fie folosite în alt scop. 

Nu trebuie să ne temem că astfel de reguli ar sta 
în calea cercetării. 

În definitiv, Institutul Naţional de Sănătate pare 
capabil să facă cercetare, respectând aceste linii 
directoare. Şi nu trebuie să acceptăm nici 
argumentul că aceste reguli ar însemna o povară 
insuportabilă. Dacă o revistă te poate anunţa că ţi-a 
expirat abonamentul, atunci şi o universitate te 
poate anunţa, dacă vrea să îţi folosească tesuturile 
într-un scop nou. 


3. Să aprobăm legi prin care să se stabilească 
obligativitatea ca datele referitoare la testarea 
genetică să fie făcute publice. Este nevoie de o 
legislaţie nouă, dacă FDA va publica rezultatele 
negative pentru testele din terapia genetică. Pentru 
moment, nu poate face asta. In trecut, unii 
cercetători au încercat să împiedice raportarea 

decesului pacienţilor, pretinzând că aceste decese 
erau un secret profesional. 

Publicul este din ce în ce mai conştient de 
deficienţele sistemelor folosite pentru raportarea 
datelor medicale. Datele cercetărilor nu au fost puse 
şi la dispoziţia altor oameni de ştiinţă pentru a fi 
verificate. Nu a fost cerută o transparenţă totală. 
Verificarea cu adevărat independentă a 
descoperirilor este foarte rară. Rezultatul este un 
public expus la incredibile riscuri necunoscute. 
Caracterul părtinitor al studiilor publicate a devenit 
o glumă proastă. Psihiatrul John Davis a cercetat 
testele finanțate de companii farmaceutice aflate în 
competiţie pentru cinci dintre cele mai eficiente 
medicamente antipsihotice. El a descoperit că, în 
90% din cazuri, medicamentul produs de compania 
care plătea studiul era considerat superior 
celorlalte. Cel care plătea studiul avea cel mai bun 
medicament. 

Asta nu ar trebui să fie o noutate. Recenziile 
efectuate de cei care au interese financiare sau de 
altă natură în privinţa rezultatului nu sunt demne de 
încredere, pentru că ele sunt, în mod inerent, 
părtinitoare. Această problemă ar trebui rezolvată 
prin existenţa unui sistem de informare care să nu 
permită testarea preferenţială, şi care să facă paşii 
necesari pentru a se asigura că aceasta nu se 
produce. Cu toate acestea, analiza părtinitoare 
rămâne în continuare mult prea des întâlnită în 
medicină, şi în mod sigur şi în alte domenii de mare 
interes ale ştiinţei. 

Guvernul ar trebui să acţioneze. Pe termen lung, 
informaţiile denaturate nu au cum să reziste. Pe 
termen scurt, tot felul de grupuri vor să denatureze 

faptele în interesul lor. Şi ei nu ezită să apeleze la 
senatorii lor, democrați sau republicani. Această 
situaţie va continua până când opinia publică va 
cere o schimbare. 


4. Evitarea interdicţiilor impuse cercetării. Diverse 
grupuri de diferite convingeri politice vor să 
interzică anumite aspecte ale cercetării genetice. 
Sunt de acord că anumite cercetări nu trebuie 
continuate, cel puţin nu în prezent. Dar, ca 
problemă de principiu, sunt împotriva interdicţiilor 
impuse asupra cercetării şi tehnologiei. 

Interdicţiile nu pot fi impuse cu forţa. Nu ştiu de 
ce nu am învăţat această lecţie. De la perioada 
prohibiţiei la războiul drogurilor, ne-am complăcut în 
mod repetat în iluzia că anumite comportamente 
pot fi interzise. Şi am eşuat, invariabil. lar în 
economia globală, interdicțiile iau alte aspecte: 
chiar dacă opreşti cercetarea într-o anumită ţară, 
aceasta tot se va desfăşura în Shanghai. Şi atunci, 
ce am obţinut? 

Bineînţeles, speranţa dăinuie veşnic, iar iluziile nu 
mor niciodată: diverse grupuri îşi imaginează că pot 
negocia o interdicţie globală asupra anumitor 
cercetări. Dar, din câte ştiu eu, nu a existat 
niciodată o interdicţie impusă cu succes asupra 
vreunui produs. Este improbabil ca cercetarea 
ştiinţifică să fie primul caz în care se va reuşi asta. 


5. Abrogarea legii Bayh-Dole. În 1980, Congresul 
a decis ca descoperirile făcute în universităţi să nu 
fie făcute publice. Pentru aceasta, au aprobat o lege 
care permitea cercetătorilor universitari să îşi vândă 
descoperirile în propriul beneficiu, chiar şi atunci 

când cercetarea respectivă era plătită din banii 
contribuabililor. 

Ca rezultat al acestei legislații, cea mai mare 
parte a profesorilor care se ocupă de cercetare au 
acum legături corporative, fie cu companii înfiinţate 
de ei, fie cu alte companii de biotehnologie. Cu 
treizeci de ani în urmă, exista o diferenţă clară de 
abordare între cercetarea universitară şi cea din 
industria privată. Astăzi, această diferenţă este 
neclară sau chiar absentă. Cu treizeci de ani în 
urmă, savanții dezinteresaţi erau dispuşi să discute 
orice subiect afecta publicul. Astăzi, savanții au 
interese personale, care le influenţează judecata. 

Instituţiile academice s-au schimbat într-un mod 
neaşteptat. In forma ei iniţială, legea Bayh-Dole 
recunoştea faptul că universităţile nu sunt entităţi 
comerciale şi le încuraja să pună rezultatele 
cercetărilor lor la dispoziţia organizaţiilor interesate. 
Dar astăzi, universităţile încearcă să obţină un profit 
maxim prin executarea unui număr din ce în ce mai 
mare de activităţi comerciale, prin acestea făcând 
ca produsele lor să fie mai valoroase pentru ei, 
atunci când sunt, în cele din urmă, brevetate. Spre 
exemplu, dacă universităţile cred că au un 
medicament nou, ele vor face singure testarea FDA, 
şi aşa mai departe. Astfel, Bayh-Dole a dus, 
paradoxal, la creşterea interesului comercial al 
universităţilor. Mulţi observatori consideră că efectul 
acestei legi este corupător şi distructiv pentru 
universităţi, ca instituţii de învăţământ. 

Bayh-Dole nu a adus niciodată un beneficiu clar 
contribuabililor americani, care au devenit, prin 
guvernul lor, nişte investitori foarte generoşi. 
Contribuabilii finanţează cercetarea, dar, atunci 

când aceasta dă rezultate, cercetătorii vând 
descoperirea pentru profitul lor instituţional şi 
personal, după care medicamentul este vândut 
înapoi contribuabililor. Astfel, consumatorii plătesc o 
grămadă de bani pentru medicamente pe care le-au 
finanţat tot ei. 

În mod obişnuit, atunci când un capitalist 
investeşte în cercetare, se aşteaptă la un profit 
semnificativ al acelei investiții. Contribuabilul 
american nu obține nici un fel de profit. Legea Bayh- 
Dole a urmărit descoperirea multor terapii 
miraculoase, care vor să salveze vieţi, iar prin asta 
strategia de investiţie va fi justificată. Dar nu s-a 
întâmplat aşa. 

În schimb, efectele negative depăşesc cu mult 
beneficiile. În prezent, secretul domină cercetarea şi 
împiedică progresul medical. Universităţi care erau 
înainte un ultim refugiu al educaţiei sunt acum 
comercializate... iar refugiul a dispărut. Savanţii 
care simțeau odată o chemare umanitară au devenit 
acum afacerişti preocupaţi de profit şi pierderi. 
Spiritul a devenit o noţiune la fel de bizară ca un 
corset din oase de balenă. 

Toate aceste tendinţe erau extrem de vizibile 
pentru observatori încă de acum cincisprezece ani. 
Dar nimeni nu le-a dat prea multă atenţie. Acum, 
problemele au devenit clare pentru toată lumea. Un 
prim pas spre restabilirea echilibrului dintre 
academii şi corporaţii ar fi abrogarea legii Bayh- 
Dole. 

